# chahalhadees

book: چہل حدیث
title: شُکر
intro: 4811
arabic_text: لَا يَشْكُرُ اللَّهَ مَنْ لَا يَشْكُرُ النَّاسَ
virtues: سنن ابی داؤد
translation:
  یُس  نہٕ  لوٗکن  ہُنٛد  شُکر  ادا  آسہِ  کران  گویا  سُہ  آسہِ  نہٕ  تیٚلہِ  اللہ  تعالیٰ  سُنٛد  تہٕ  شُکر  ادا  کران  کینہہ


book: چہل حدیث
title: ہمساین ہِند حقوق
intro: 46
arabic_text: لَا يَدۡخُلُ الۡجَنَّةَ مَنۡ لَا يَأۡمَنُ جَارُهُ بَوَائِقَهُ
virtues: صحیح مسلم
translation:
  سُہ  شخص  گژِھ  نہٕ  جنتس  منٛز  دٲخٔل  یٔمہِ  سٕنٛد  تکلیف  کہِ  وجہ  سٍتۍ  ہمساے  روزن  نہٕ  محفوظ  


book: چہل حدیث
title: صف بندی ہنز اہمیت
intro: 435
arabic_text: أَقِيمُوا الصَّفَّ فِي الصَّلَاةِ، فَإِنَّ إِقَامَةَ الصَّفِّ مِنۡ حُسۡنِ الصَّلَاةِ
virtues: صحیح مسلم
translation:
  نٮ۪مازن  منٛز  تھٲوِو  صفہٕ  سیٚود  سیٚود  تِکیازِ  صفہٕ  سیٚود  تھاوُن  چُھ  نٮ۪مازِ  ہِنٛدِ  حُسنُک  اکھ  حصہٕ


# hadithdashboard

arabic_text: اتَّقُوا النَّارَ وَلَوْ بِشِقِّ تَمْرَةٍ
book: صحیح البخاری
translation:
  جہنم  نِشہٕ  بٔچِو  چاہے  (تَمہٕ  نِشہٕ  بچنہٕ  خٲطرٕ)  کیازِ  پیوٕ  نہٕ  تۅہیہ  کھٔزرُک  اکھ  حصہٕ  تہِ  خٲرات  کرُن


arabic_text: ‌‌‌‏لَا يُؤْمِنُ أَحَدُكُمْ حَتَّى يُحِبَّ لِأَخِيهِ مَا يُحِبُّ لِنَفْسِهِ
book: صحیح البخاری
translation:
  تۅہیہِ  منٛزٕہ  آسہِ  نہٕ  کانٛہہ  شخص  ایماندار  یوٚت  تام  نہٕ  پننِس  بٲیِس  خٲطرٕہ  تِی  ییٚژِھہ  یہِ  پننِس  پانس  خٲطرٕہ  یَژھان  چھُ


arabic_text: مَنْ صَلَّى عَلَيَّ وَاحِدَةً صَلَّى الله عَلَيْهِ عَشْرًا
book: صحیح مسلم
translation:
  ییٚمۍ  مےٚ  پٮ۪ٹھ  اکہِ  لٹہِ  درود  سُوز  تٔمِس  پٮ۪ٹھ  چُھ  اللہ  تعالیٰ  دَہِ  لَٹہِ  رحمت  سوزان


book: صحیح مسلم
arabic_text:
  إِنَّ اللهَ لَا يَنْظُرُ إِلَى صُوَرِكُمْ وَأَمْوَالِكُمْ، وَلَكِنْ يَنْظُرُ إِلَى قُلُوبِكُمْ وَأَعْمَالِكُمْ

translation:
  یقینا  اللہ  تعالیٰ  چُھنہٕ  تُہندیٚن  بُتھیٚن  تہٕ  مالن  کُن  وُچھان  بلکہ  چُھ  تُہندیٚن  دِلن  تہٕ  اعمالن  کُن  وُچھان


arabic_text: إِنَّ الرَّضَاعَةَ تُحَرِّمُ مَا تُحَرِّمُ الْوِلَادَةُ
book: صحیح مسلم
translation:
  بے  شک  یہِ  کینٛژھا  ولادت  سٍتۍ  حرام  چُھ  سپدان  تِی  کینٛژھا  چُھ  دۅد  چیٚنہٕ  سٍتۍ  تہِ  حرام  سپدان


book: صحیح البخاری
arabic_text:
  إِنَّ اللَّهَ وَرَسُولَهُ حَرَّمَ بَيْعَ الْخَمْرِ ، وَالْمَيْتَةِ ، وَالْخِنْزِيرِ ، وَالْأَصْنَامِ

translation:
  اللہ  تعالیٰ  تہٕ  تٔۂند  رسولنؐ  چُھ  شراب،  مۅردار،  سُوور  تہٕ  پۅتٕلیٚن  ہُنٛد  تجارت  کرُن  حرام  کوٚرمُت


arabic_text: مَنْ مَاتَ لَا يُشْرِكُ بِاللَّهِ شَيْئًا دَخَلَ الْجَنَّةَ
book: صحیح البخاری
translation:
  یُس  شخص  اتھ  حالتس  منٛز  مرِ   زِ  سُہ  آسہِ  نہٕ  اللہ  تعالیٰ ہس  سٍتۍ  بیٚیہِ  کٲنسہِ  شریک  تھاوان  سُہ  گژِھہ  جنتس  منز   دٲخل


arabic_text: يَسِّرُوا وَلَا تُعَسِّرُوا ، وَبَشِّرُوا وَلَا تُنَفِّرُوا
book: صحیح البخاری
translation:
  آسٲنی  کٔرِو  (دینس  اندر)  تہٕ  سختی  مَہ  کٔرِو  بیہِ  ؤنِو  (لوٗکن)  خۅش  خبر  تہٕ  نفرت  مَہ  کٔرِو  پٲدٕہ


arabic_text: مَا تَوَاضَعَ أَحَدٌ لِلَّهِ إِلَّا رَفَعَهُ اللَّهُ
book: صحیح مسلم
translation:
  یُس  شخص  اللہ  تعالیٰ  سٕندِ  خٲطرٕ  نرمی  آسہِ  وَرتاوان  اللہ  تعالیٰ  چُھ  تٔمۍ  سُند  درجہٕ  تھوٚد  کران


arabic_text: مَنْ قَامَ رَمَضَانَ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ
book: صحیح البخاری
translation:
  یُس  تہِ  کانٛہہ  رمضان  کیٚن  رٲژن  منٛز  ایمان  تہٕ  ثواب  خٲطرٕ  عبادت  کرِ  تٔۂند  پٔتِمۍ  گناہ  چِھ  یوان  بخشنہٕ


book: صحیح البخاری
arabic_text:
  لَوْلَا أَنْ أَشُقَّ عَلَى أُمَّتِي أَوْ عَلَى النَّاسِ لَأَمَرْتُهُمْ بِالسِّوَاكِ مَعَ كُلِّ صَلَاةٍ

translation:
  اگر  نہٕ  مےٚ  پننہِ  امت  کہ  یا  لوٗکن  ہِندِ  تکلیفُک  خیال  آسہِ  ہا  تیٚلہِ  دِمہٕ  ہا  بُہ  تِمن  پرٛتھ  نٮ۪مازِ  خٲطرٕ  مسواک  کرنُک  حکم


arabic_text: مَنْ أَحَبَّ لِقَاءَ اللَّهِ أَحَبَّ اللَّهُ لِقَاءَهُ
book: صحیح مسلم
translation:
  یُس  شخص  اللہ  تعالیٰ  سٕندِس  مُلاقاتس  پسند  چُھ  کران  اللہ  تعالیٰ  تہِ  چُھ  تَسُند  مُلاقات  پسند  فرماوان


# surahintro

Heading: ناو
Text:
  ییٚمہِ  سُورُک  ناو  اَلفاتحہ  چُھ  ییٚمہِ کِس  مضمونس  سٍتۍ  واٹھ  تھاوان۔  فاتحہ  چِھ  تَتھ  چیزس  وَنان  ییٚمہِ  سٍتۍ  کُنہِ  مضمونُک،  کُنہِ  کِتابہِ  ہُنٛد  یا  کُنہِ  چیزُک  دَس  وۅتھہِ۔  دوٚیمیٚن  لفظن  منٛز  وَنَو  زِ  اَتھ  ناوس  چُھ  تمہید  تہٕ  گۅڈٕ  کتھہِ  ہُنٛد  ہِیٚو  معنی۔


Heading: نٲزِل سپدنُک زمانہٕ
Text:
  یہِ  چُھ  حضور  صلی  اللہ  علیہ و سلمن  ہٕنٛدِ  نبوّت  کہ  بالکل  ابتدٲئی  زمانُک  سورٕہ،  بلکہ  چُھ  معتبر  روایتو  نِشہِ  پے  لگان  زِ  سارِوٕے  برٛونٹھِم  مکمل  سورٕہ  یُس  محمد  صلی  اللہ  علیہ و سلمن  پٮ۪ٹھ  نٲزِل  سپُد،  سُہ  چُھ  یۅہے۔  اَمہِ  برٛونٛہہ  ٲسۍ  کینٛہہ  بیٚون  بیٚون  آیات  نٲزِل  گٔمٕتۍ،  یِم  سورۂ  علق،  سورۂ  مُزمل  تہٕ  سورۂ  مُدثرس  منٛز  شٲمل  چِھ۔


Heading: مضمون
Text:
  دراصل  چُھ  یہِ  سورٕہ  اکھ  دُعا  یُس  خُداین  پرٛتھ  کانٛہہ  سُہ  انسان  ہیچِھنوومُت  چُھ  یُس  ییٚمہِ  کِتابہ  ہُند  مطالعہ  آسہِ  شروع  ہیوان  کرُن۔  کِتابہِ  ہٕنٛدِس  ابتداہس  منٛز  اَمہِ  کہ  تھاونُک  مطلب  چُھ  یہِ  زِ  ہرگاہ  توہۍ  پٔزۍ  پٲٹھۍ  ییٚمہِ  کِتابہٕ  نِشہِ  فٲیدٕہ  چِھو  یژھان  تُلُن  تیٚلہِ  مٔنگِو  خُداوندِ  عالمس  گۅڈٕہ  یہِ  دُعا۔




   فطری  طور  چُھ  انسان  تَمی  چیزٕ  خٲطرٕ  دُعا  کران  ییٚمہِ  چیزٕچ  طلب  تہٕ  خوٲہش  تٔمۍ  سٕندِس  دِلس  منز  آسان  چھےٚ،  تہٕ  دُعا  چُھ  تٔتھۍ  صوٗرتس  منٛز  کران  ییٚلہِ  تس  یہِ  احساس  آسہِ  زِ  ییٚمہِ  چیزٕچ  تس  ضرورت  چھےٚ،  سُہ  چُھ  تٔسۍ  ۂستی  ہٕندِس  اختیارس  منٛز  یَس  سُہ  دُعا  منگان  چُھ۔  قرآن  کِس  ابتداہس  منٛز  یہِ  دعا  کرنٕچ  تعلیم  دِتھ  چُھ  زَنتہٕ  انسانس  یہِ  تلقین  آمُت  کرنہٕ  زِ  سُہ  پٔرن  یہِ  کتاب  حق  ژھانڈن  وٲلۍ  سٕنٛز  ہِش  ذہنیت  تھٲوِتھ،  تہٕ  یہِ  زٲنِن  زِ  علمُک  آگُر  چھُ  صرِف  خُداوند  عالم،  اَمہِ  موجوب  کٔرِن  تٔسۍ  رہنمٲئی  مٔنگِتھ  پَرُن  شروع۔




   یہِ  مضمون  سمجھِتھ  چھےٚ  پٲنۍ  پانے  یہِ  کتھ  واضح  سپدان  زِ  قرآنس  تہٕ  سورۂ  فاتحہ ہَس  درمیان  چُھنہٕ  حقیقی  تعلق  کتاب  تہٕ  امہِ  کہ  تمہیدُک  ہیوٗ  کینٛہہ،  بلکہ  چُھ  دُعا  تہٕ  دُعا  کہ  جوابُک  ہِیوٗ۔  سورۂ  فاتحہ  چُھ  بندہ  سٕندِ  طرفہٕ  اکھ  دُعا،  تہٕ  قرآن  چُھ  اَمِیُک  جواب  اللہ  تعالیٰ  سٕندِ  طرفہٕ۔  بندٕہ  چُھ  دُعا  کران  زِ،  اے  پروردگارٕ!  مےٚ  کر  رہنمٲی۔  درجواب  چُھس  پروردگار  سورُے  قرآن  برونٛہہ  کنہِ  تھاوان  تہٕ  فرماوان  چُھس  زِ  یہِ  چُھے  سُہ  ہدایت  تہٕ  رہنمٲئی  ییٚمیُک  ژےٚ  درخواست  مےٚ  کوٚرمُت  اوسُتھ۔


Heading: ناو تہٕ ناو تھاونُک وَجہ
Text:
  یَتھ  سوٗرس  چُھ  البقرہ  اَمہِ  موجوب  ناو  تِکیازِ  یَتھ  منٛز  چِھ  أکِس  جایہِ  گٲو  ہٕنٛز  ذِکر  آمٕژ  کرنہٕ۔  قرآن  مجید  کِس  پرٛتھ  سوٗرس  منٛز  چِھ  تَمہِ  آیہِ  وسیع  مضمون  بیان  آمٕتۍ  کرنہٕ  زِ  مضمون کہ  لحاظہٕ  ہیٚکن  نہٕ  یِہِندِ  خٲطرٕ  جَامع  عنوان  تجویز  کرنہٕ  یِتھ۔  اَمہِ  موجوب  کٔرۍ  نبی  صلی  اللہ  علیہ و سلمن  اللہ  تعالیٰ  سٕنٛزِ  رہنمٲئی  سٍتۍ  قرآن  کیٚن  واریاہن  سوٗرن  خٲطرٕ  عنوانَو  بجایہِ  ناو  تجویز،  یِم  محض  علامتٕچ  کٲم  چِھ  دِوان۔  یَتھ  سوٗرس  بقرہ  وَننُک  مطلب  چُھنہٕ  یہِ  زِ  اَتھ  منٛز  چُھ  گٲو  ہٕندِس  مسلس  پٮ۪ٹھ  بحث  آمُت  کرنہٕ۔  بلکہ  چُھ  اَمِیُک  مطلب  صرف  یہِ  زِ  یہِ  چُھ  سُہ  سوٗرٕہ  یَتھ  منٛز  گٲو  ہٕنٛز  ذِکر  چِھ  آمٕژ۔


Heading: نٲزِل سپدنُک زمانہٕ
Text:
  ییٚمہِ  سوٗرُک  واریاہ  حصہٕ  چُھ  مدینہٕ کہ  ہَجرت  پتہٕ  مدنی  زندگی  ہٕندِس  ابتدٲئی  دورس  منٛز  نٲزِل  سپُدمُت،  تہٕ  کم  کینٛژھاہ  حصہٕ  چُھ  سُہ  یُس  پَتہٕ  سپُد  نٲزِل  تہٕ  مضمون کہ  مُناسبت کہ  لحاظہٕ  آو  یَتھ  منٛز  شٲمل  کرنہٕ۔


Heading: نٲزِل سپدنُک وجہ
Text:
  یہِ  سورٕہ  سمجھنہٕ  خٲطرٕ  گژِھہ  گۅڈٕ  اَمِیُک  تورایخی  پوٚت  منظر  ٹھیک  پٲٹھۍ  سمجُھن۔




  ہجرت  برونٛہہ  یَتھ  وقتس  تام  مکس  منٛز  اسلامٕچ  دعوت  دِنہٕ  آیہِ،  خطاب  اوس  زیادٕہ  پَہَن  عرب  کیٚن  مُشرِکن  کُن،  یِمن  خٲطرٕ  اسلامٕچ  آواز  اَکھ  نٔوٕے  آواز  ٲس  تہٕ  یہِ  ٲس  سۅ  آواز  یوسہٕ  نہٕ  زَانٛہہ  تِمن  کنن  ٲس  گٔمٕژ۔  ہجرت  پتہٕ  چھےٚ  وۅنۍ  بُتھۍ  لاگَے  یہودٮ۪ن  سٍتۍ  سپدان۔  یِم  لُکھ  ٲسۍ  توحید،  رسالت،  وَحی،  ٲخرت  تہٕ  ملٲیِک  مانان  تہٕ  اصولی  طور  اوس  یُہُنٛد  دین  سُے  اسلام  ییٚمِچ  تعلیم  حضرت  محمدؐ  دِوان  ٲسۍ۔  البتہ  ہَتہٕ  بدٮ۪ن  ؤرِین  ہٕندۍ  مُسلسل  ہَجرن  ٲسۍ  تِم  اصلی  دینہٕ  نِشہِ  واریہ  دوٗر  نِمٕتۍ۔  ییٚلہِ  نبیؐ  مدینہٕ  وٲتۍ،  خُداین  دِیُت  تِمن  ہدایت  زِ  یِمن  دِیِو  اصلی  دینس  کُن  دعوت،  چنانچہ  سورۂ  بقرہ ہٕکۍ  ابتدٲئی  پنداہ  شۅراہ  رکوع  چِھ  أتھۍ  دعوتس  پٮ۪ٹھ  مشتمل۔




  مدینہٕ  شریف  وٲتِتھ  ٲس  اسلٲمی  دعوت  أکِس  نٔوِس  مرحلس  منٛز  دٲخٕل  سپزمٕژ۔  مکس  منٛز  اوس  معاملہ  صرف  دین  کیٚن  اصولن  ہُنٛد  تبلیغ  تہٕ  دین  قبول  کرن  والیٚن  ہٕنٛدِس  اخلٲقی  تربیتس  تام  محدوٗد۔  مگر  ییٚلہِ  ہِجرت  پتہٕ  مدینس  منٛز  أکِس  لۅکٹِس  اسلٲمی  ریاستس  کٕن  چُھ  لگان،  اَمہِ  پتہٕ  کٔرۍ  اللہ  تعالیٰ  ہَن  تمدن،  معاشرت،  معیشت،  قانونس  تہٕ  سیاستس  متعلق  تہِ  اصولی  ہدایت  دِنۍ  شروع  تہٕ  وَننہٕ  آو  زِ  اسلام  کِس  اَتھ  کٕنَس  پٮ۪ٹھ  کِتھہٕ  پٲٹھۍ  یِیہِ  زندگی  ہُنٛد  یہِ  نوٚو  نظام  تعمیر  کرنہٕ۔  ییٚمہِ  سوٗرٕکۍ  ٲخری  23  رکوع  چِھ  زیادٕہ  یِمنٕے  ہدایتن  پٮ۪ٹھ  مشتمل۔




  ہجرت  برٛونٛہہ  ٲس  اسلامٕچ  دعوت  خۅد  کُفرٕکِس  گھرس  منٛز  دِنہٕ  یِوان  تہٕ  بیوٚن  بیوٚن  قبیٖلَو  منٛزٕ  یِم  لُکھ  اسلام  قبول  ٲسۍ  کران  تِم  ٲسۍ  پننہِ  پننہِ  جایہِ  روزِتھٕے  دینُک  تبلیغ  کران  تہٕ  جوابس  منٛز  ٲسۍ  تِم  مشکلاتن  تہٕ  ظُلمن  ہٕنٛدۍ  تختہٕ  مشق  بنان۔  مگر  ہجرت  پتہٕ  ییٚلہِ  یِم  چھٔکراونہٕ  آمٕتۍ  مسلمان  مدینہٕ  شریف  وٲتِتھ  اکھ  چھۅکھ  چِھ  بنان  تہٕ  یِم  چِھ  اکھ  لۅکٕٹ  مۅکٕٹ  آزاد  ریاست  قٲیِم  کران،  صورتِ  حال  سپٕز  یہِ  زِ  اکہِ  پاسہٕ  ٲس  اکھ  لۅکٕٹ  مۅکٕٹ  بستی  تہٕ  دوٚیِمہِ  پاسہٕ  اوس  سورُے  عرب  اَتھ  برباد  کرنس  پٮ۪ٹھ  وۅتلیومُت۔  وۅنۍ  اوس  نہٕ  اَمہِ  لۅکچہِ  جمٲعژ  ہٕنٛزِ  کامیٲبی  ہُنٛدُے  یوت  دارمدار  بلکہ  اوس  امہِ کہ  وجودُک  تہٕ  زندگی  ہُنٛد  دارمدار  تہِ  اتھ  کتھہِ  پٮ۪ٹھ  زِ،  اوّل  کٔرِن  یِم  پوٗرٕ  جوشہٕ  خروشہٕ  سان  پننہِ  مسلکُک  تبلیغ  کٔرِتھ  زیادٕہ  کھۅتہٕ  زیادٕہ  لُکھ  پنٕنۍ  ہم  عقیدٕہ  بناونٕچ  کوشش۔  دوٚیُم  کٔرِن  یِم  مخٲلفن  ہُنٛد  برسرِ  بٲطل  آسُن  تِتھہٕ  پٲٹھۍ  ثابت  زِ  کٲنسہِ  عقلہِ  وٲلِس  انسانس  گژِھہ  نہٕ  کانٛہہ  شک  روزُن۔  ترییم  یہِ  زِ  یِمن  خطرن  منٛز  یِم  ژورَو  طرفَو  ہیٚنہٕ  آمٕتۍ  ٲسۍ،  تِمن  منٛز  گژَھن  نہٕ  یِم  بانٛبرٕنۍ،  بلکہ  کٔرِن  یِم  پوٗرٕ  برداشہِ  تہٕ  صبرٕ  سان  یِمن  حالاتن  ہُنٛد  مقابلہ۔  ژورِم  یہِ  زِ  یِم  گٔژِھن  بہادُری  سان  سِلح  سامانہٕ  گٔنڈِتھ  پرٛتھ  تمہِ  مُسلح  رُکاوٹُک  مُقابلہ  کرنہٕ  خٲطرٕ  تیار  یۅسہٕ  یِہنٛدِس  دعوتس  ناکام  کرنٕکہِ  غرضہٕ  کٲنٛسہِ  طاقتہٕ  سٕندِ  طرفہٕ  کرنہٕ  یِیہ۔  پونٛژیم  یہِ  زِ  یِمن  منٛز  گژِھہ  تیٖژاہ  ہمت  یِنۍ  پٲدٕ  کرنہٕ  زِ  ہرگاہ  عربٕکۍ  لُکھ  سمجھاونہٕ  سٍتۍ  تَتھ  نٔوِس  نظامس  یُس  اسلام  قٲیِم  یژھان  چُھ  کرُن  قبول  کرن  نہٕ،  یِمن  گژِھہ  نہٕ  جٲہلیت چہِ  زندگی  ہُنٛد  فٲسِد  نِظام  طاقتہٕ  سٍتۍ  مِٹاونس  منٛز  تہِ  عار  یُن۔  اللہ  تعالیٰ ہَن  چِھ  یتھ  سوٗرس  منٛز  یِمن  پانژوٕنۍ  کَتھن  متعلق  ابتدٲئی  ہدایت  دِتِمٕتۍ۔




  اسلٲمی  دعوت کِس  اتھ  مرحلس  منٛز  اوس  اکھ  نوٚو  عنصر  شروع  سپُدمُت،  یہِ  اوس  مُنافقن  ہُنٛد  عنصر۔  اگرچہِ  نِفاقٕکۍ  ابتدٲئی  آثار  مکّہٕ کِس  ٲخری  وقتس  منٛز  تہِ  نٔنۍ  نیرنہِ  لٔگۍمٕتۍ  ٲسۍ،  مگر  تَتہِ  ٲسۍ  صرف  اَمہِ  قسمٕکۍ  مُنافق  یِم  توتہِ  اسلام  برحق  آسنُک  اعتراف  ٲسۍ  کران  تہٕ  ایمانُک  اقرار  تہِ  ٲسۍ  کران،  مگر  اَمہِ  خٲطرٕ  ﴿ٲسۍ  نہٕ  کُنہِ  قسمٕچ  قربٲنی  دِنہٕ  خٲطرٕ  تیار﴾  مدینہٕ  وٲتِتھ  لٔگۍ  اسلٲمی  جماعتہٕ  منٛز  اَمہِ  قٔسمہٕ  کیو  منافِقو  علاوٕہ  بیٚیہِ  کینٛژھن  قسمن  ہٕنٛدۍ  منافق  تہِ  نٔنۍ  نیرنہِ۔  اَمہِ  موجوٗب  تہٕ  اوس  ضروری  زِ  یِہنٛدِس  سلسلس  منٛز  تہِ  گژھن  ہدایات  واتٕنۍ۔




  سورۂ  بقرہ  نٲزِل  سپدَنہٕ  وقتہٕ  اوس  یِمن  مختلف  قسمہٕ  کیٚن  مُنافِقن  ہُنٛد  ظٲہر  سپدُن  محض  دٔسلابہٕ  اَمہِ  موجوٗب  چِھ  اللہ  تعالیٰ ہَن  یِمن  کُن  سَرسری  اِشارٕہ  فرمٲوِمٕتۍ۔  اَمہِ  پتہٕ  یَتھ  حدس  تام  یِہِنٛدۍ  صفات  تہٕ  حرکات  ظٲہر  سپدان  روٗدۍ،  تَتھ  حدس  تام  آے  اَمہِ  پتہٕ  کیٚن  سورن  منٛز  تفصیل  سان  پرٛتھ  قسمہٕ کیٚن  مُنافقن  متعلق  تِہنٛدِ  نوعیت کہِ  لحاظہٕ  بیوٚن  بیٚون  ہدایات  سوزنہٕ۔


Heading: ناو
Text:
  یَتھ  سوٗرس  منٛز  چھےٚ  أکِس  جایہِ  آل  عمرانٕچ  ذکر  آمٕژ۔  علامت  کہ  طور  چُھ  یۅہے  اَمِیُک  ناو  آمُت  تھاونہٕ۔


Heading: نٲزِل سپدنُک زمانہٕ تہٕ مضمونٕکۍ جُز
Text:
  یَتھ  منٛز  چِھ  ژور  تقریر  شٲمل،  گۅڈنِیُک  تقریر  چُھ  سوٗرٕہ  شروع  سپدنہٕ  پٮ۪ٹھہٕ  ژوٗرِمہِ  رکوع  کیٚن  گۅڈنِکیٚن  دۅن  آیتن  تام  تہٕ  یہِ  چُھ  غالباً  جنگِ  بدرٕ  پتہٕ  قریبی  زمانسٕے  منٛز  نٲزِل  سپُدمُت۔




  دوٚیُم  تقریر  چُھ  آیت  اِنّ  اللہَ  اصطَفیٰ  اٰدَمَ  پٮ۪ٹھہِ  شروع  سپدان  تہٕ  شیٚیمِس  رکوع کِس  ٲخرس  پٮ۪ٹھ  چُھ  اَند  واتان۔  یہِ  سپُد  نجران  وفدِ کِس  یِنَس  پٮ۪ٹھ  9ھ  منٛز  نٲزل۔




  ترٛییم  تقریر  چُھ  سٔتِمہِ  رکوع کہ  آغازٕ  پٮ۪ٹھہٕ  بٔہمہِ  رکوع کِس  اندس  تام  پکان  تہٕ  اَمِیُک  زمانہٕ  چُھ  گۅڈنِکِس  تقریرس  نکھے  باسان۔




  ژوٗرِم  تقریر  چُھ  تُرٛوٲہِمہِ  رکوع  پٮ۪ٹھہٕ  سوٗرٕہ  اَند  واتنس  تام  تہٕ  یہِ  چُھ  جنگِ  اُحدٕ  پتہٕ  نٲزل  سپُدمُت۔


Heading: خطاب تہٕ مباحث
Text:
  یِم  مختلف  تقریر  رَلٲوِتھ  یُس  چیز  اکھ  مسلسل  مضمون  بناوان  چُھ،  سُہ  چُھ  مقصد  و  مدعا  تہٕ  مرکزی  مضمونٕچ  یکسٲنیت۔  خصوصیت  سان  چُھ  سوٗرُک  خطاب  دۅن  دَریٚن  کُن۔  اکھ  چُھ  اہلِ  کتاب  یعنی  یہود  و  نصاریٰ،  دوٚیُم  چُھ  تِمن  لُکن  کُن  یِمَو  محمد  صلی  اللہ  علیہ و سلمن  پٮ۪ٹھ  ایمان  اوس  اوٚنمُت۔




  گۅڈنِکِس  دٔرِس  چُھ  تٔتھۍ  طرزس  پٮ۪ٹھ  مزید  تبلیغ  آمُت  کرنہٕ،  ییٚمیُک  سلسلہٕ  سورۂ  بقرہ ہس  منٛز  شروع  اوس  کرنہٕ  آمُت۔




  دوٚیُم  دوٚر  یُس  وۅنۍ  بہترین  اُمت  آسنہٕ کہ  حیثیتہٕ  حقُک  عَلمبردار  تہٕ  دُنیا کہ  اصلاحُک  ذمہٕ دار  بناونہٕ  چُھ  آمُت،  أتھۍ  سلسلس  منٛز  چِھ  مزید  ہدایات  دِنہٕ  آمٕتۍ،  یُس  سورۂ  بقرہ ہس  منٛز  شروع  اوس  سپُدمُت۔  تِم  چِھ  پٔتمیٚن  اُمّتن  ہٕنٛد  مذہبی  تہٕ  اخلٲقی  زوالُک  عبرتناک  نقشہِ  ہٲوِتھ  باند  باند  آمُت  زِ  تِہنٛدِس  نقش  و  قدمس  پٮ۪ٹھ  پکنہٕ  نِشہِ  بٔچِن۔  تِمن  چُھ  وَننہٕ  آمُت  زِ  اکھ  مصلح  جماعت  آسنہٕ کہ  حیثیتہٕ  کِتھہٕ  پٲٹھۍ  پزِ  تِمن  کٲم  کرٕنۍ۔


Heading: شانِ نزول
Text:
  سوٗرُک  تواریخی  پوٚت  منظر  چُھس  یہِ:




  1۔ یَتھ  دینِ  حقس  پٮ۪ٹھ  ایمان  اَنن  وٲلۍ  یِمَو  مصیبتو،  مشکلاتو  تہٕ  آزمٲیشو  نِشہِ  سورۂ  بقرہ  ہس  منٛز  خبردار  کرنہٕ  ٲسۍ  آمٕتۍ،  تِم  ٲسۍ  وۅنۍ  پوٗرٕ  شدّت  سان  پیش  آمٕتۍ۔  جنگِ  بدرس  منٛز  اگرچہِ  اہلِ  ایمانن  فتح  ٲس  حٲصل  سپزمٕژ،  البتہ  یہِ  جنگ  اوس  زَنتہٕ  بوٚمبرٕ  گٔڈِس  کٔنۍ  لایِنس  برابر۔  ﴿چنانچہِ  اَمہِ  پتہٕ  چِھ  پرٛتھ  طرفہٕ  طوفانٕکۍ  آثار  نظرِ  گژھان  تہٕ  مسلمان  چِھ  دٲیمی  خوفس  تہٕ  مسلسل  بے  اطمینٲنی  منٛز  ہیٚنہٕ  یِوان۔﴾




  2۔ ہجرت  پتہٕ  یِم  معاہدٕہ  نبی  صلی  اللہ  علیہ و سلمو  مدینہٕ  کیٚن  أندۍ  پٔکۍ  کیٚن  یہوٗدۍ  قبیلن  سٍتۍ  کٔرِمٕتۍ  ٲسۍ،  تِمَو  یہوٗدیٚو  تھوو  نہٕ  تِمن  معاہدن  ہُنٛد  رَژھ  تہِ  پاس  تہٕ  مسلسل  روٗدۍ  تِہٕنٛز  خلاف  ورزی  کران۔  ٲخر  کار  ییٚلہِ  تِہنٛدۍ  شرارت  تہٕ  عہد  شکنی  برداشت کہ  حدٕ  درٛایہِ،  اَدٕ  چِھ  نبیؐ  جنگِ  بدرٕ  پتہٕ  کینٛہہ  ریٚتھ  گٔژِھتھ  بنی  قینقاع  ہَس  پٮ۪ٹھ  حملہٕ  کران  یِم  یہوٗدۍ  قبیلن  منٛز  سارِوٕے  کھۅتہٕ  زیادٕہ  رٔزِیل  لُکھ  ٲسۍ،  تہٕ  یِم  آے  مدینہٕ  منٛزٕ  نیٚبر  کڑنہٕ۔  اَمہِ  سٍتۍ  چھُ  البتہ  باقی  یہوٗدۍ  قبیلن  زیادے  نار  وۅتھان۔  تِم  چھِ  مدینہٕ  کیٚن  منافق  مسلمانن  تہٕ  حجاز کیٚن  مشرک  قبیلن  سٍتۍ  ساز  باز  کٔرِتھ  اسلامس  تہٕ  مسلمانن  خٲطرٕ  پرٛتھ  طرفہٕ  خطرے  خطرٕہ  پٲدٕہ  کران۔




  3۔ جنگِ  بدرٕ کہ  شکست  پتہٕ  اوس  قریشن  ہٕندٮ۪ن  دِلن  منٛز  گۅڈے  اِنتقامُک  نار  دَزان  تہٕ  اَتھ  پٮ۪ٹھ  چِھ  مزید  تیٖل  یہوٗد  چھکان۔  نتیجہِ  چُھ  یہِ  نیران  زِ  أکۍسٕے  ؤرِیس  اندر  سپُد  مکہٕ  پٮ۪ٹھہٕ  تریٚن  ساسن  ہُنٛد  بوٚڈ  لشکر  مدینس  پٮ۪ٹھ  حملہٕ  آور  تہٕ  احدکِس  مٲدانس  منٛز  آیہِ  سۅ  لڑٲے  پیش  یَتھ  پتہٕ  جنگِ  احد  ناو  پیٚوو۔




  4۔ جنگِ  اُحدس  منٛز  یۅسہٕ  ناکٲمی  مسلمانن  سپٕز،  تتھ  منٛز  اگرچہ  منافقن  ہٕنٛزن  تدبیرن  ہُنٛد  واریاہ  حصہٕ  اوس،  البتہ  اَتھ  سٍتۍ  اوس  نہٕ  مسلمانن  ہٕنٛزن  پننیٚن  کمزوٗرین  ہُنٛد  کم  حصہٕ  تہِ  کینٛہہ۔  امہِ  موجوٗب  آیہِ  یہِ  ضرورت  پیش  زِ  جنگہٕ  پتہٕ  گژِھہ  اَمہِ  جنگ کِس  پوٗرٕ  سرگزشتس  پٮ۪ٹھ  اکھ  مفصل  تبصرٕہ  کرنہٕ  یُن  تہٕ  اَتھ  منٛز  یِمہٕ  کمزوٗریہِ  اسلٲمی  نقطۂ  نظرٕ  کِنۍ  مسلمانن  منٛز  لبنہٕ  آسہٕ  آمژٕ،  تِمَو  منٛزٕ  گژھن  أکِس  أکِس  نشاندہی  کٔرِتھ  تمہِ  کِس  اصلاحس  متعلق  ہدایات  دِنہٕ  یِن۔  اَتھ  سلسلس  منٛز  چھےٚ  یہِ  کتھ  درنظر  تھاوٕنۍ  لایق  زِ  اَتھ  جنگس  متعلق  یُس  قرآنُک  تبصرٕہ  چُھ  سُہ  کوتاہ  مختلف  چُھ  تِمَو  تبصرو  نِشہِ  یِم  دُنیٲوی  جنرل  پننیٚو  لڑایَو  پتہٕ  چِھ  کران۔


Heading: نٲزِل سپدنُک زمانہٕ تہٕ مضمونٕکۍ جُز
Text:
  یہِ  سورٕہ  چُھ  مختلف  خطبن  پٮ۪ٹھ  مشتمل  یِم  غالباً  3  ہجری  ہٕندِ  ٲخری  وقتہٕ  پٮ۪ٹھہٕ  4  ہجری  اند  واتنس  تام  یا  5  ہجری  ہٕندٮ۪ن  گۅڈنِکیٚن  ؤرِین  تام  مختلف  وقتن  منٛز  نٲزِل  چِھ  گٔمٕتۍ۔  اگرچہِ  یہِ  اندازٕہ  کرُن  مشکل  چُھ  زِ  آیاتن  ہٕندِ  نٲزِل  سپدنُک  صحیح  زمانہٕ  کیا  چُھ،  البتہ  کینژھن  احکامن  تہٕ  واقعاتن  کُن  چِھ  کینٛہہ  اشارٕہ  تِتھۍ،  یِہِندۍ  نٲزل  سپدنٕکۍ  تٲریخ  اَسہِ  رِوایتو  سٍتۍ  پَے  چِھ  لگان،  امہِ  موجوب  ہیٚکو  أسۍ  تِہندِ  مددٕ  سٍتۍ  تِمن  مختلف  تقریرن  ہٕنز  اکھ  سرسری  ہِش  حد  بندی  کٔرِتھ  یِمن  منٛز  یِم  احکام  تہٕ  یِم  اشارٕہ  چِھ۔




  مثلاً  اَسہِ  چھےٚ  پَے  زِ  وَراثت  کِس  بٲگراونس  تہٕ  یتیمن  ہٕندین  حقوقن  متعلق  ٲسۍ  جنگِ  احدٕ  پتہٕ  ہدایات  نٲزِل  گٔمٕتۍ  ییٚلہِ  زن  مُسلمانن  ہٕنٛدۍ  ستتھ  ﴿70﴾  نفر  شہید  ٲسۍ  گٔمٕتۍ۔  اَتھ  بنیادس  پٮ۪ٹھ  ہیٚکو  أسۍ  قیاس  کٔرِتھ  زِ  گۅڈنِکۍ  ژور  رکوع  تہٕ  پوٗنژِمہِ  رکوعٕکۍ  گۅڈنِکۍ  ترٛے  آیات  آسن  أتھۍ  وقتس  منٛز  نٲزِل  سپدۍمٕتۍ۔




  روایاتن  منٛز  چھےٚ  صلوٰۃِ  خوف  ﴿عین  جنگ  کِس  حالتس  منٛز  نماز  پرنٕچ﴾  ذِکر  اَسہِ  غزوۂ  ذات  الرقاع  ہَس  منٛز  میلان  یُس  4  ہجری  منٛز  سپُد۔  امہِ  موجوب  یِیہِ  قیاس  کرنہٕ  زِ  لگ  بھگ  آسہِ  أتھۍ  زمانس  منٛز  سُہ  خطبہ  نٲزل  گوٚمُت  یَتھ  منٛز  اَمہِ  نمازِ  ہٕنٛز  ترکیب  چھےٚ  بیان  آمٕژ  کرنہٕ۔  ﴿وُچھو  رکوع  نمبر  15﴾




  مدینہٕ  منٛزٕ  سپُد  بنی  نظیرُک  اخراج  ربیع  الاول  4ھ  منٛز،  اَمہِ  موجوب  چُھ  غٲلب  گُمان  یہِ  زِ  سُہ  خطبہٕ  آسہِ  اَمہِ  برونٛہہ  قریبی  زمانہٕ  سٕے  منٛز  نٲزل  گوٚمُت  یَتھ  منٛز  یہودٮ۪ن  ٲخری  تنبیہ  چُھ  کرنہٕ  آمُت  زِ،  ایمان  أنِو  اَمہِ  برونٛہہ  زِ  بےٚ  شوٗب  کٔرِتھ  پِھرو  أسۍ  بُتھۍ  پَتھ  کُن۔




  آب  نہٕ  میلنہٕ  کِس  وجہس  پٮ۪ٹھ  آو  تیمّمُک  اجازت  غزوۂ  بنی  المصطلق  کِس  موقعس  پٮ۪ٹھ  دِنہٕ  یُس  5ھ  منٛز  سپُد۔  امہِ  موجوب  گژِھہ  سُہ  خطبہٕ  یَتھ  منٛز  تیمّمٕچ  ذکر  چھےٚ  اَمی  متصل  وقتُک  زانُن۔  ﴿وُچھو  رکوع  نمبر  7﴾


Heading: شانِ نزول تہٕ مباحث
Text:
  یِتھہٕ  پٲٹھۍ  پَزِ  اَسہِ  کُلھُم  پٲٹھۍ  سوٗرٕہ کہ  نٲزِل  سپدنُک  زمانہٕ  پَے  لگنہٕ  پتہٕ  تَمہِ  زمانہٕ  کِس  تواریخس  پٮ۪ٹھ  اکھ  نظر  ترٛاوٕنۍ  تاکہ  سوٗرٕکۍ  مضمون  سمجھنس  منٛز  ہیٚکو  تَتھ  مدد  ہیٚتھ۔




  تمہِ  وقتہٕ  یۅسہٕ  کٲم  نبی  صلی  اللہ  علیہ و سلمن  برونٹھہٕ  کنہِ  ٲس  سۅ  ہیٚکو  ترٮ۪ن  شعبن  منٛز  بٲگرِتھ،  اکھ  تَمہِ  نوِ  منظّم  اسلٲمی  سوسائٹی  ہُند  پھانپھلُن  ییٚمیُک  کٕن  ہجرتس  سٍتی  مدینہ  طیبہ  تہٕ  امہِ کیٚن  أندۍ  پٔکۍ  کیٚن  علاقن  منٛز  لوٚگمُت  اوس۔  دوٚیُم  تَمہِ  کشمکشُک  مقابلہٕ  یۅسہٕ  عربہٕ  کیٚن  مشرکن،  یہوٗدۍ  قبیلن  تہٕ  منافقن  سٍتۍ  پوٗرٕ  شدّت  سان  جٲری  ٲس۔  ترییم،  یِمن  مزٲحم  طاقتن  ہٕندِس  مقابلس  منٛز  اسلٲمی  دعوت  پھٔہلاوٕنۍ۔  اَتھ  موقعس  پٮ۪ٹھ  یِم  تہِ  خطبہٕ  اللہ  تعالیٰ  سٕندِ  طرفہٕ  نٲزل  سپٕدۍ  تِم  سٲری  چِھ  یِمنٕے  شعبن  متعلق۔




  یِم  ہدایات  سورۂ  بقرہ  ہس  منٛز  اسلٲمی  سوسائٹی  منظم  کرنہٕ  مۅکھہٕ  دِنہٕ  آمٕتۍ  ٲسۍ،  یہِ  سوسائٹی  ٲس  وۅنۍ  تِمو  کھۅتہٕ  ہُریمانہٕ  ہدایتن  ہٕنز  طلب  گار،  لہٰذا  چُھ  سورۂ  نساء کیٚن  یِمن  خطبن  منٛز  زیادٕہ  تفصیل  سان  وننہٕ  آمُت  زِ  مسلمان  کِتھہٕ  پٲٹھۍ  گژھن  پنٕنۍ  اجتماعی  زندگی  اسلام کِس  طریقس  پٮ۪ٹھ  ٹھیک  کٔرٕنۍ۔  اہلِ  کتابن  ہٕندِس  اخلاقی  تہٕ  مذہبی  رٔوِیس  پٮ۪ٹھ  تبصرٕہ  کٔرِتھ  چُھ  مُسلمانن  تنبیہ  کرنہٕ  آمُت  زِ  پننیٚن  یِمن  بروٗنٹھمیٚن  اُمّتن  ہٕندِس  نقش  و  قدمس  پٮ۪ٹھ  پکنہٕ  نِشہِ  کٔرِن  پرہیز۔  منافقن  ہٕندِس  طرزِ  عملس  پٮ۪ٹھ  تنقید  کٔرِتھ  چِھ  پزِ  ایماندٲری  ہٕندۍ  تقاضہٕ  بیان  آمٕتۍ  کرنہٕ۔




  مخٲلف  طاقتن  سٍتۍ  یۅسہٕ  کشمکش  جٲری  ٲس  تَمہِ  ٲس  جنگِ  احدٕ  پتہٕ  سٮ۪ٹھاہ  زیادٕہ  نازُک  صورت  اختیار  کٔرمٕژ۔  یِمن  حالاتن  منٛز  چُھ  اللہ  تعالیٰ  اکہِ  پاسہٕ  پُرجوش  خطبَو  ذریعہ  مسلمانن  مقابلہٕ  خٲطرٕ  وۅتلاوان،  تہٕ  دوٚیِمہِ  پاسہٕ  چُھکھ  جنگی  حالاتن  منٛز  کٲم  کرنہٕ  خٲطرٕ  مختلف  ضروری  ہدایات  دِوان۔  مسلمانن  اوس  گرِ  گرِ  پیٚوان  غزواتن  تہٕ  جنگن  نیرُن  تہٕ  اکثر  اوسُکھ  پیٚوان  تِمو  وَتَو  پکُن  یپٲرۍ  آب  اوس  نہٕ  میلان۔  اجازت  آکھ  دِنہٕ  ہرگاہ  آب  میلہِ  نہٕ  تیٚلہِ  ہیٚکِو  غسل  تہٕ  وضو  دۅشوٕیَو  بجایہِ  تیمّم  کٔرِتھ۔  امہِ  علاوٕہ  آکھ  یِتھیٚن  حالاتن  منٛز  نماز  مختصر  کرنُک  تہِ  اجازت  دِنہٕ  تہٕ  یَتھ  جایہِ  خطرٕہ  باسیٚکھ  تَتھ  جایہِ  آکھ  صلوٰۃِ  خوف  ادا  کرنُک  طریقہٕ  وَننہٕ۔  عربہٕ  کیٚن  مختلف  علاقن  منٛز  یِم  مسلمان  کٲفر  قبیلن  درمیان  منتشر  ٲسۍ  تِہِندِس  بارس  منٛز  آے  تفصیلی  ہدایات  دِنہٕ۔  یہوٗدٮ۪ن  ہٕنزِ  سخت  بُتھۍ  لاگیہِ  تہٕ  سازشی  رٔوِیس  تہٕ  تِہٕنزن  وعدٕہ  خلافِیَن  پٮ۪ٹھ  آے  تِم  رَٹنہٕ  تہٕ  تِمن  آو  صاف  لفظن  منٛز  تنبیہ  کرنہٕ۔




  منافقن  ہٕندٮ۪ن  مختلف  دَرٮ۪ن  ٲسۍ  مختلف  طرزِ  عمل۔  یِم  سٲری  آے  بیٚون  بیٚون  طبقن  منٛز  بٲگراونہٕ  تہٕ  پرٛتھ  کُنہِ  طبقہٕ  کیٚن  منافقن  متعلق  آو  وَننہٕ  زِ  تِمن  سٍتۍ  کُس  برتاو  گژھہِ  یُن  کرنہٕ۔




  تِم  غیر  جانبدار  قبیلہٕ  یِمن  سٍتۍ  معاہدٕہ  ٲسۍ  تِمن  سٍتۍ  کُس  رٔویہِ  گژِھہ  مسلمانن  ہُند  آسُن  سُتہِ  آو  واضح  کرنہٕ۔  سارِوٕے  کھۅتہٕ  زیادٕہ  اہم  چیز  اوس  یہِ  زِ  مسلمانن  ہُند  پنُن  کریکٹر  گژِھہ  بے داغ  آسُن  تِکیازِ  اَتھ  کشمکشس  منٛز  اگر  یہِ  لۅکٕٹ  مۅکٕٹ  جماعت  زِیٖنِتھ  ہیٚکہِ ہے  تیٚلہِ  ہیٚکہِ ہے  پننہِ  رٕتہِ  اخلاق کہ  زورٕ  سٍتی  زیٖنِتھ۔  اَمہِ  موجوب  آیہِ  مسلمانن  بلند  ترین  اخلاقیاتٕچ  تعلیم  دِنہٕ  تہٕ  یۅسہٕ  تہِ  کمزوری  تِہِندِس  جماعتس  منٛز  ظٲہر  سپز  تَتھ  پٮ۪ٹھ  آیہِ  سخت  گرفت  کرنہٕ۔  اسلام کہ  دعوت  اِصلاح ہٕچ  وضاحت  کرنہٕ  علاوٕہ  آو  یہوٗدٮ۪ن،  عیساین  تہٕ  مشرکن،  ترٛیشوٕنۍ  دَرٮ۪ن  ہٕندِٮ۪ن  غلط  مذہبی  تصوراتن  تہٕ  غلط  اخلاقس  تہٕ  غلط  عملن  پٮ۪ٹھ  یَتھ  سوٗرس  منٛز  تنقید  کرنہٕ،  تہٕ  تِمن  آیہِ  دینِ  حقس  کُن  دعوت  دِنہٕ۔


Heading: ناو
Text:
  ییٚمہِ  سوٗرُک  ناو  چُھ  پندٲہِمہِ  رکوع  کہ  آیت،  ھَل  یَستطِیعُ  رَبّکَ  اَن  یّنَزِّلَ  عَلینَا  مَا  ئِدَۃ  مِنَ  السّماءِ،  کہ  لفظہٕ  مائدہ  نِشہِ  اَخذ  کرنہٕ  آمُت۔


Heading: نٲزِل سپدنُک زمانہٕ
Text:
  سوٗرٕہ  کیو  مضمونَو  نِشہِ  چُھ  ظٲہر  سپدان  تہٕ  رِوایتو  سٍتۍ  چُھ  اَمِیُک  تصدیق  سپدان  زِ  یہِ  چُھ  صلح  حدیبیہِ  پتہٕ  6  ہجری  کِس  ٲخرس  یا  7  ہجری  کِس  شروعس  منٛز  نٲزِل  سپُدمُت۔  ذی  القعدہ  6  ہجری  ہُند  واقعہ  چُھ  زِ  نبیؐ  چِھ  ژۅداہ  شتھ  مُسلمان  ہیٚتھ  عمرٕہ  کہ  غرضہٕ  مکہ  تشریف  نِوان۔  مگر  قریش  کیو  کُفارَو  دِیُت  نہٕ  عداوت  کِس  جوشس  منٛز  عربہٕ  چن  قدیم  ترین  رِوایاتن  خلاف  تِمنؐ  عمرٕہ  کرنہٕ  تہٕ  سٮ۪ٹھاہ  دَپھا  دَپھ  کٔرِتھ  مٲنِکھ  یہِ  کتھ  زِ  آئندٕہ  ؤرِیہِ  ہیٚکن  حضورؐ  زیارت  مۅکھہٕ  یِتھ۔  اتھ  موقعس  پٮ۪ٹھ  پیٚیہِ  ضرورت  زِ  اکہِ  پاسہٕ  گژھن  مُسلمانن  کعبہ کہ  زیارت  خٲطرٕ  سفرٕکۍ  آداب  وَننہٕ  یِنۍ  تہٕ  دوٚیِمہِ  پاسہٕ  گژِھہ  تِمن  تٲکید  کرنہٕ  یُن  زِ  کٲفر  دُشمنو  یۅسہٕ  زیادتی  تِمن  عمرٕہ  نِشہِ  رُکٲوِتھ  کٔر،  تمہِ کِس  جوابس  منٛز  گژھن  نہٕ  تِم  کانٛہہ  تِژھ  کاروٲئی  کرٕنۍ  یۅسہٕ  نہٕ  شوٗبہِ،  امہِ  موجوب  زِ  واریاہن  کٲفر  قبیلن  ہٕندِ  حجِچ  وَتھ  ٲس  اسلٲمی  مقبوضاتَو  کِنۍ  نیران  تہٕ  مُسلمانن  خٲطرٕ  اوس  یہِ  ممکن  زِ  یتھہٕ  پٲٹھۍ  تِم  کعبہ کہ  زیارت  نِشہِ  رکاونہٕ  آے  تِتھے  پٲٹھۍ  ہیٚکہَن  تِم  تِمن  تہِ  رُکٲوِتھ۔


Heading: شانِ نزول
Text:
  سورۂ  آل  عمران  تہٕ  سورۂ  نساء کہ  نٲزل  سپدنہٕ کہ  زمانہٕ  پٮ۪ٹھہٕ  ییٚمہِ  سوٗرکِس  نٲزِل  سپدنس  تام  واتان  واتان  ٲس  حالاتن  منٛز  سٮ۪ٹھاہ  بٔڈ  فرق  آمٕژ۔  اکھ  وقت  اوس  سُہ  ییٚلہِ  جنگِ  احدٕکۍ  صَدمن  مُسلمانن  خٲطرٕ  مدینُک  قریبی  ماحول  تہِ  پُرخوف  بنوومُت  اوس،  تہٕ  بیاکھ  وقت  چُھ  یہِ  ووتمُت  زِ  عربس  منٛز  چُھ  اسلام  اکھ  ناقٲبل  شکست  طاقت  باسان  تہٕ  اسلٲمی  ریاستن  کوٚڈ  اکہِ  پاسہٕ  نجدس  تام  واش،  دوٚیِمہِ  پاسہٕ  شام  کیٚن  حدودَن  تام،  ترییٚمہِ  پاسہٕ  بحرِ  احمر  کِس  بٔٹھِس  تام  تہٕ  ژوٗرِمہِ  پاسہٕ  مکس  نکھہٕ  تام  واش۔  وۅنۍ  اوس  نہٕ  اسلام  محض  اکھ  عقیدٕہ  تہٕ  مسلکٕے  یوت  کینٛہہ  ییٚمِچ  حکمرٲنی  صرف  دِلن  تہٕ  دماغنٕے  تام  محدود  آسہِ ہے،  بلکہ  اوس  یہِ  وۅنۍ  اکھ  ریاست  تہِ  ییٚمِچ  حکمرٲنی  عملی  طور  پننیٚن  حدودن  منٛز  روزن  والیٚن  تمام  لُکن  ہٕنزِ  زندگی  پٮ۪ٹھ  ٲس۔




  امہِ  علاوٕہ  اوس  یِمن  کینژھن  ؤرِین  منٛز  اسلٲمی  اصول  تہٕ  نقطۂ  نظرٕ  مطٲبق  مُسلمانن  ہُند  پنُن  اکھ  مستقل  تہذیب  بنیامُت  یُس  زندگی  ہٕندٮ۪ن  تمام  تفصیلاتن  منٛز  باقیَن  نِشہِ  الگ  پنٕنۍ  اکھ  امتیٲزی  شان  تھاوان  اوس۔  اخلاق،  معاشرت،  تمدن،  پرٛتھ  چیزس  منٛز  ٲسۍ  وۅنۍ  مُسلمان  غیر  مُسلمو  نِشہِ  بالکل  الگ۔  اسلٲمی  زندگی  ہٕنز  یِژھ  مکمل  صورت  گری  ﴿پٲراو﴾  سپدنہٕ  پتہٕ  اوس  غیر  مُسلم  دُنیا  اَمہِ  اَندٕ  پوٗرٕ  پٲٹھۍ  مایوس  سپُدمُت  زِ  یِم  لُکھ  یِمن  پنُن  اکھ  الگ  تمدُن  چُھ  بنیامُت  کیا  ہیٚکن  بیٚیہِ  تِمن  سٍتۍ  زانٛہہ  کٲلۍ  رٔلِتھ۔




  صلح  حدیبیہ  سپدنہٕ  برونٛہہ  ٲس  مُسلمانن  ہِنزِ  وَتہِ  منٛز  اکھ  بٔڈ  رُکاوٹ  یہِ  زِ  تِم  ٲسۍ  قریش  کیٚن  کُفارن  سٍتۍ  أکِس  مُسلسل  کشمکشس  منٛز  ہیٚنہٕ  آمٕتۍ  تہٕ  یِمن  ٲس  نہٕ  پننہِ  دعوتُک  دٲیرٕہ  بٔڈراونٕچ  مہلت  میلان۔  یہِ  رُکاوٹ  کٔر  صلح  حدیبیہ ہٕکۍ  ظٲہری  شکستن  تہٕ  حقیقی  کامیٲبی  دوٗر۔  اَمہِ  سٍتۍ  گوٚو  نہٕ  یِمن  صرف  پننہِ  ریاست کیٚن  حدوٗدن  منٛز  اَمنٕے  یوت  حٲصل  بلکہ  گٔیکھ  تیٖژھاہ  مہلت  تہِ  حٲصل  زِ  تِم  درٛاے  أندۍ  پٔکۍ  کیٚن  علاقن  منٛز  تہِ  اسلامٕچ  دعوت  ہیٚتھ۔


Heading: مباحث
Text:
  یِم  ٲسۍ  تِم  حالات  ییٚلہِ  سورۂ  مائدہ  نٲزِل  سپُد۔  یہِ  سورٕہ  چُھ  بٔنِمیٚن  بڈٮ۪ن  بڈٮ۪ن  مضمونن  پٮ۪ٹھ  مشتمل:




  1۔ مسلمانن  ہٕنزِ  مذہبی،  تمدنی  تہٕ  سیٲسی  زندگی  متعلق  مزید  احکام  تہٕ  ہدایات:  اتھ  سلسلس  منٛز  آے  حج کہ  سفرٕکۍ  آداب  مقرر  کرنہٕ،  شعائرُ  اللہ ہَن  ہُند  احترام  تہٕ  کعبٕکۍ  زیارت  کرن  وٲلۍ  نَہ  رُکاونُک  حُکم  آو  دِنہٕ۔  کھیٚنہٕ  چیٚنہٕ کیٚن  چیزن  منٛز  آے  حلال  تہٕ  حرامٕکۍ  اٹل  حدوٗد  قٲیم  کرنہٕ  تہٕ  جاہلیت کہ  دورچہِ  خۅد  ساختہٕ  بندشہِ  آیہِ  پُھٹراونہٕ،  اہلِ  کتابن  سٍتۍ  کھیٚنَس  چیٚنَس  تہٕ  تِہنزن  مستوٗراتن  سٍتۍ  نکاح  کرنس  آو  اِجازت  دِنہٕ،  وضو،  غسل  تہٕ  تیمُمٕکۍ  قٲعدٕہ  آے  مُقرر  کرنہٕ۔  بغاوت،  فساد  تہٕ  ژوٗرِ  خٲطرٕ  آے  سزا  مُقرر  کرنہٕ،  شراب  تہٕ  زار  آو  مکمل  حرام  کرنہٕ،  قسم  پُھٹراونُک  کَفارٕہ  آو  مُقرر  کرنہٕ،  تہٕ  شہادت کِس  قانونس  منٛز  آو  مزید  دفعاتن  ہُند  اضافہٕ  کرنہٕ۔




  2۔ مُسلمانن  نصیحت:  وۅنۍ  ٲسۍ  چونکہ  مُسلمان  اکھ  حکمران  دوٚر  بنیمٕتۍ۔  امہِ  موجوٗب  آیہِ  یِمن  بار  بار  خطاب  کران  کران  نصیحت  کرنہٕ  زِ  عدلس  پٮ۪ٹھ  روٗزِن  قٲیِم،  یِم  اہلِ  کتاب  یِمن  برونٛٹھ  ٲسۍ  تِہٕنزِ  رٔوِشہِ  پٮ۪ٹھ  پکنہٕ  نِشہِ  بچِن،  اللہ  تعالیٰ  سٕندِ  اطاعتُک  تہٕ  فرماں بردٲری  ہُند  تہٕ  تٔمۍ  سٕندٮ۪ن  احکامن  ہٕنزِ  پیروی  ہُند  یُس  عہد  یِمو  کوٚرمُت  چُھ  تتھ  پٮ۪ٹھ  روٗزِن  ثٲبت  قدم۔




  3۔ یہودٮ۪ن  تہٕ  عیسٲین  نصیحت:  یہوٗدٮ۪ن  ہُند  زور  اوس  وۅنۍ  پُھٹمُت  تہٕ  شمٲلی  عربہٕ چہِ  اَلہٕ  پلہٕ  تمام  یہودۍ  بٔستی  آسہِ  مُسلمانن  ماتحت  آمژٕ۔  یتھ  موقعس  پٮ۪ٹھ  چھُ  بیٚیہِ  اکہِ  پِھرِ  تِہندس  غلط  رٔوِیس  پٮ۪ٹھ  تِمن  تنبیہ  آمُت  کرنہٕ  تہٕ  تِمن  چُھ  راہِ  راستس  پٮ۪ٹھ  یِنُک  تٲکید  آمُت  کرنہٕ۔  اَمہِ  علاوٕہ  اوس  چونکہ  صلح  حدیبیہ  کہ  وجہ  کِنۍ  عربس  تہٕ  أندۍ  پٔکۍ  کیٚن  مٕلکن  ہٕندٮ۪ن  قومن  منٛز  اسلامٕچ  دعوت  پھٔہلاونُک  موقع  بدس  آمُت،  امہِ  موجوب  چھےٚ  عیسٲین  تہِ  تفصیلہٕ  سان  خطاب  کٔرِتھ  تِہندٮ۪ن  عقائدن  ہٕنزٕ  غلطیہِ  وَننہٕ  آمژٕ  تہٕ  تِمن  چھےٚ  دعوت  دِنہٕ  آمٕژ  زِ  تِم  أنِن  نبی  عربی  صلی  اللہ  علیہ و سلمس  پٮ۪ٹھ  ایمان۔


Heading: ناو
Text:
  ییٚمہِ  سوٗرٕکِس  رکوع  16  تہٕ  17  ہَس  منٛز  چُھ  کینژھن  چارواین  ہٕندِ  حُرمتُک  ﴿حرام  آسنس﴾  تہٕ  کینژھن  ہٕندِس  حِلتَس  ﴿حلال  آسنس﴾  متعلق  اہلِ  عربن  ہٕندٮ۪ن  توہماتن  ہُنٛد  تردید  آمُت  کرنہٕ۔  اَمی  مناسبتہٕ  چُھ  ییٚمیُک  ناو  اَلانعام  تھاونہٕ  آمُت۔


Heading: نٲزِل سپدنُک زمانہٕ
Text:
  ابن  عباس  رضی  اللہ  تعالیٰ  عنہ  چِھ  روایت  کران  زِ  یہِ  سورُے  سورٕہ  اوس  بیک  وقت  مکس  منٛز  نٲزِل  سپُدمُت۔  حضرت  معاذ  بن  جبل  رضی  اللہ  تعالیٰ  عنہ  سٕنز  پِتٕر  بیٚنہٕ  اسما  بنتِ  یزید  رضی  اللہ  تعالیٰ  عنھا  چھےٚ  بیان  کران  زِ،  ییٚلہِ  یہِ  سورٕہ  نبی  صلی  اللہ  علیہ و سلمن  پٮ۪ٹھ  نٲزِل  اوس  سپدان  تمہِ  ساعتہٕ  ٲسۍ  تِم  اوٗنٹس  پٮ۪ٹھ  سوار،  بہٕ  ٲسٕس  تٔمۍ  سٕنزِ  نکیلہِ  تھپھ  کٔرِتھ  تہٕ  وَزنہٕ  سٍتۍ  اوس  اونٹنہِ  ہُند  حال  یہِ  زِ  باسان  اوس  تس  پھُٹن  وۅنۍ  أڈِجہِ۔  روایتن  منٛز  چُھ  یِتہِ  آمُت  زِ  ییٚمہِ  رٲژ  یہِ  سورٕہ  نٲزِل  سپُد،  تمی  رٲژ  چِھ  حضورؐ  یہِ  قلمبند  کرناوان۔




  اَمہِ  کیٚن  مضمونُن  پٮ۪ٹھ  غور  کرنہٕ  سٍتۍ  چھُ  صاف  پے  لگان  زِ  یہِ  سورٕہ  آسہِ  مکی  دورٕکِس  ٲخری  وقتس  منٛز  نٲزِل  سپُدمُت۔


Heading: شانِ نزول
Text:
  ییٚمہِ  ساعتہٕ  یہِ  خطبہٕ  ارشاد  چُھ  سپُدمُت،  تمہِ  وقتہٕ  ٲسۍ  اللہ  تعالیٰ  سٕندِس  رسول  صلی  اللہ  علیہ و سلمس  اسلامَس  کُن  دعوت  دِوان  باہ  ؤری  گٔمٕتۍ۔  قریشن  ہٕنز  مزاحمت،  ستم  گری  تہٕ  ظُلم  اوس  انتہاہس  ووٚنمُت۔  اسلام  قبول  کرن  والیٚن  ہُند  اکھ  بوٚڈ  تعداد  اوس  تِہندِ  ظلم  و  ستم  سٍتۍ  تنگ  یِتھ  ملک  ترٲوِتھ  گوٚمُت  تہٕ  حبشس  منٛز  اوس  قیام  کٔرِتھ۔


Heading: مباحث
Text:
  یِمن  حالاتن  منٛز  چُھ  یہِ  خطبہٕ  ارشاد  سپُدمُت  تہٕ  اَمِکۍ  مضمون  ہیکو  سَتن  بڈٮ۪ن  بڈٮ۪ن  عنوانن  منٛز  بٲگرٲوِتھ:




  1۔ شرکُک  اِبطال  ﴿شرک  غلط  قرار  دِیُن﴾  تہٕ  عقیدۂ  توحیدس  کُن  دعوت۔




  2۔ ٲخرت  کہ  عقیدُک  تبلیغ۔




  3۔ جٲہلیت  کیٚن  توہماتن  ہُند  تردید۔




  4۔ تِمن  بڈٮ۪ن  بڈٮ۪ن  اخلاق  کیٚن  اصولن  ہُند  تلقین  یِمن  پٮ۪ٹھ  اسلام  سوسائٹی  ہُند  تعمیر  اوس  یژھان۔




  5۔ نبیؐ  تہٕ  تِہندِس  دعوتس  خلاف  لُکن  ہٕندٮ۪ن  اعتراضن  ہُند  جواب۔




  6۔ رسول  اللہؐ  تہٕ  عام  مُسلمانن  دِلاسہٕ  دِیُن۔




  7۔ منکرن  تہٕ  مخٲلفن  نصیحت،  تنبیہ  تہٕ  تہدید  ﴿نہیب  تہٕ  بیم﴾۔


Heading: مکی زندگی ہٕندۍ دور
Text:
  چونکہ  یتھ  جایہِ  چُھ  گۅڈنِچہِ  پِھرِ  اَسہِ  برونٹھ  کُن  اکھ  مفصّل  مکی  سورٕہ  یِوان،  لہٰذا  چُھ  منٲسِب  زِ  یَتھ  جایہِ  کرو  أسۍ  مکی  سوٗرن  ہٕندِس  تواریخی  پوٚت  منظرس  پٮ۪ٹھ  اکھ  جامع  تشریح  تاکہ  آئندٕہ  گژھن  تمام  مکی  سوٗرن  تہٕ  تِہندِس  تفسیر کِس  سلسلس  منٛز  سٲنۍ  اِشارٕہ  سمجھِنۍ  سہل  تہٕ  آسان۔




  یوٚت  تام  زن  مدنی  سورَن  ہُند  تعلق  چُھ،  تِمو  منٛزٕ  چُھ  قریب  قریب  پرٛتھ  کُنِیُک  زمانۂ  نزول  پے  یا  ہیٚکون  ہَنا  کوششہِ  سٍتۍ  متعین  کٔرِتھ،  بلکہ  چُھ  تِمن  سوٗرن  ہٕندٮ۪ن  آیتن  ہُند  انفرٲدی  شانِ  نزول  تام  معتبر  روایتن  اندر  میلان۔  البتہ  مکی  سوٗرن  متعلق  چِھنہٕ  اَسہِ  نِشہِ  تِتھۍ  مفصل  معلوماتن  ہٕندۍ  ذریعہ  موجود۔  واریاہ  کم  سورٕہ  یا  آیات  چِھ  تِتھۍ  یِہندِس  زمانۂ  نزولس  تہٕ  نزول  کِس  موقعس  متعلق  کانٛہہ  صحیح  تہٕ  معتبر  روایت  آسہِ  میلان۔  امہِ  وجہ  چُھ  اسہِ  مکی  سوٗرن  ہٕندِس  معاملس  منٛز  تواریخی  شہادتو  بجایہِ  زیادہ  پہن  اندرونی  شہادتن  پٮ۪ٹھ  اعتماد  کرُن  پیٚوان  یِمہٕ  مختلف  سوٗرن  ہٕندِس  موضوعس،  مضمونَن  تہٕ  اندازِ  بیانس  اندر،  تہٕ  پننِس  پوٚت  منظرس  کُن  تِہندٮ۪ن  جلی  یا  خفی  اشارَن  منٛز  چِھ۔  تہٕ  ظٲہر  چُھ  زِ  امہِ  نوعیت  چَن  شہادتن  مدد  ہیٚتھ  ہیٚکو  نہٕ  اکہِ  اکہِ  سوٗرُک  تہٕ  أکِس  أکِس  آیتس  متعلق  یہِ  تعیّن  کٔرِتھ  زِ  یہِ  چُھ  فلٲنۍ  تٲریخس  یا  فلٲنۍ  سنس  منٛز  فلٲنۍ  موقعس  پٮ۪ٹھ  نٲزِل  گومُت۔  زیادہ  وثوق  سان  یِکینژھاہ  وَننہٕ  ہیٚکہِ  یِتھ،  سُہ  چُھ  صرف  یہِ  زِ  اکہِ  طرفہٕ  تھاوَو  أسۍ  مکی  سوٗرن  ہٕنزٕ  اندرونی  شہادتہٕ،  تہٕ  دوٚیِمہِ  طرفہٕ  تھاوَو  نبی  صلی  اللہ  علیہ و سلمن  ہٕنزِ  مکی  زندگی  ہٕنز  تواریخ  برونٹھہٕ کَنہِ،  پتہٕ  کرَوو  دۅشوٕنۍ  ہُند  تقابُل  کٔرِتھ  راے  قٲیم  زِ  کُس  سوٗرٕہ  کتھ  دورس  سٍتۍ  چُھ  تعلق  تھاوان۔




  یہِ  طرزِ  تحقیق  ذہنس  منٛز  تھٲوِتھ  ییٚلہِ  نبی  صلی  اللہ  علیہ و سلمن  ہٕنزِ  مکی  زندگی  پٮ۪ٹھ  نظر  چِھ  تراوان،  سۅ  چھےٚ  اسہِ  اسلامی  دعوت کہ  نقطۂ  نظرٕ کِنۍ  ژۅن  بڈٮ۪ن  بڈٮ۪ن  ٹاکارٕہ  دَورن  منٛز  بٲگرِتھ  باسان۔




  گۅڈٕنیُک  دور:  بعثت کہ  آغاز  پٮ۪ٹھہٕ  نبوّت  کِس  اعلانس  تام،  الہٕ  پلہٕ  3  ؤری،  یتھ  منٛز  دعوت  خفیہِ  طریقہٕ  خاص  خاص  نفرن  دِنہٕ  ٲس  یِوان  تہٕ  مکہٕ کیٚن  عام  لُکن  ٲس  نہٕ  اَمِچ  پے۔




  دوٚیُم  دور:  نبوّت کہ  اعلان  پٮ۪ٹھہٕ  ظُلم  و  ستم  تہٕ  فتنہ  ﴿Persecution﴾  کِس  آغازس  تام،  الہٕ  پلہٕ  2  ؤری،  یتھ  منٛز  گۅڈٕ  مُخالفت  سپٕز  شروع،  پتہٕ  کٔر  تٔمۍ  مزاحمتٕچ  شکل  اختیار،  پتہٕ  مذاق،  ہَزٕل،  الزامات،  لیکہٕ  تہٕ  بد رَد،  اَپزۍ  پروپگنڈٕ  تہٕ  مخٲلفانہٕ  جۅتھہٕ  بندی  تام  وٲژ  نوبت،  تہٕ  ٲخر کار  گٔیہِ  تِمن  مُسلمانن  پٮ۪ٹھ  زیادتِیہِ  شروع  یِم  نسبتاً  زیادٕہ  غریب،  کمزور  تہٕ  بے  یار  و  مدد  گار  ٲسۍ۔




  ترییم  دور:  آغازِ  فتنہٕ  ﴿5  نبوی﴾  پٮ۪ٹھہٕ  ابو  طالب  تہٕ  حضرتِ  خدیجہ  رضی  اللہ  تعالیٰ  عنھما  سٕندِس  وفاتس  ﴿10  نبوی﴾  تام،  الہٕ  پلہٕ  پانژھ  شےٚ  ؤری۔  اتھ  منٛز  کٔر  مخالفتن  انتہٲئی  شدت  اختیار۔  واریاہ  مسلمان  آے  مکہ  کیٚن  کٲفرن  ہٕندِ  ظلم  و  ستم  سٍتۍ  تنگ  تہٕ  تِمو  کٔر  حبشہ  کُن  ہجرت،  نبی  صلی  اللہ  علیہ و سلمن  تہٕ  تِہندِس  خاندانس  تہٕ  باقی  مسلمانن  سٍتۍ  آو  معٲشی  تہٕ  معاشرتی  بائیکاٹ  کرنہٕ  تہٕ  حضورؐ،  آے  پننیٚن  حٲمیَن  تہٕ  سٲتھیَن  سٍتۍ  شعبِ  ابی  طالبس  منٛز  بند  کرنہٕ۔




  ژوٗرِم  دور:  10  نبوی  پٮ۪ٹھہٕ  13  نبوی  تام،  الہٕ  پلہٕ  3  ؤری۔  یہِ  زمانہٕ  اوس  نبی  صلی  اللہ  علیہ و سلمن  تہٕ  تِہندٮ۪ن  سٲتھین  خٲطرٕ  انتہٲئی  سختی  تہٕ  مصیبتُک  زمانہٕ۔  مکس  منٛز  ٲس  تِہندِ  خٲطرٕ  زندگی  مشکل  بناونہٕ  آمٕژ،  ٲخر  کار  چِھ  اللہ  تعالیٰ  سٕندِ  فضلہٕ  سٍتۍ  انصارن  ہٕندۍ  دِل  اسلام  خٲطرٕ  مٕژراونہٕ  یِوان  تہٕ  تِہندِس  دعوتس  پٮ۪ٹھ  چِھ  حضورؐ  مدینس  کُن  ہجرت  کران۔




  قرآن  مجیدٕکۍ  یِم  سوٗرٕہ  یِمن  دورن  منٛز  نٲزِل  سپٕدۍ،  تِمن  منٛز  چُھ  تمہِ  دورٕ کیٚن  خصوصیاتن  ہُند  اثر  صاف  اَتھہِ  یِوان۔  یِمنٕے  علاماتن  پٮ۪ٹھ  اعتماد  کٔرِتھ  وَنو  أسۍ  آئندٕہ  پرٛتھ  مکی  سورٕ کِس  دیباچس  منٛز  زِ  مکہ  کِس  کَتھ  دورس  منٛز  چُھ  سُہ  نٲزِل  سپُدمُت۔


Heading: ناو
Text:
  یتھ  سُورس  چُھ  اعراف  ناو  اَمہِ  موجوٗب  تھاونہٕ  آمُت  تِکیازِ  ییٚمہِ کِس  پوٗنزِمِس  رکوعس  منٛز  چھےٚ  أکِس  جایہِ  اَصحابُ  الاعرافن  ہٕنز  ذکر  آمٕژ۔  لہٰذا  چُھ  اتھ  سورۂ  اعراف  وَننُک  مطلب  یہِ  زِ  سُہ  سورٕہ  یتھ  منٛز  اعرافٕچ  ذکر  چھےٚ۔


Heading: نٲزِل سپدنُک زمانہٕ
Text:
  ییٚمہِ  کیٚن  مضمونن  پٮ۪ٹھ  ییٚلہِ  غور  چِھ  کران،  باسان  چُھ  زِ  ییٚمیُک  زمانۂ  نزول  چُھ  تقریباً  سُے  یُس  سورۂ  اَنعامُک  چُھ۔  لہٰذا  چھےٚ  ییٚمیُک  تواریخی  پوٚت  منظر  سمجھنہٕ  خٲطرٕ  تتھ  دیباچس  پٮ۪ٹھ  نظر  تراوٕنۍ  کٲفی  یُس  اسہِ  سورۂ  اَنعامس  چُھ  لیٚوکھمُت۔


Heading: مباحث
Text:
  ییٚمہِ  سورٕہ  کہ  تقریرُک  مرکزی  مضمون  چُھ  رِسالتٕچ  دعوت۔  ساری  گفتگووُکھ  مدُعا  چُھ  یہِ  زِ  بوزَن  وٲلۍ  گژھن  اللہ  تعالیٰ  سٕندِس  سوزنہٕ  آمتِس  پیغمبر  سٕنز  پیروی  کرنس  پٮ۪ٹھ  آمادٕہ  یِنۍ  کرنہٕ۔  البتہ  اَتھ  دعوتس  منٛز  چُھ  اِنذار  ﴿نہیبُک  تہٕ  کھۅژناونُک﴾  رنگ  زیادہ  نوٚن  اَتھہِ  یِوان۔  تِکیازِ  یِم  لُکھ  مخٲطب  چِھ  ﴿یعنی  اہلِ  مکہ﴾  یِمن  سمجھاوان  چُھ  اکھ  طویل  زمانہٕ  گُزریومُت  تہٕ  یُہُند  نَہ  بوزُن،  ہٹ دھرمی  تہٕ  مخٲلفانہٕ  ضِد  چُھ  اتھ  حدس  تام  ووتمُت  زِ  عنقریب  چُھ  پیغمبرس  تِمن  خطاب  بند  کٔرِتھ  دوٚیِمیٚن  کُن  رجوع  کرنُک  حُکم  میلن  وول۔  امہِ  موجوب  چُھ  تفہیمی  اندازس  منٛز  رِسالت  قبول  کرنٕچ  دعوت  دِنس  سٍتۍ  سٍتۍ  یِتہِ  وننہٕ  یِوان  زِ  یۅسہٕ  رٔوِش  تۅہیہِ  پننِس  پیغمبر  سٕندِس  مقابلس  منٛز  اختیار  کٔرمٕژ  چھَو،  یِژٕھے  رٔوِش  ٲس  تۅہیہِ  بروٗنٹھمِیو  قومَو  اختیار  کٔرمٕژ  تہٕ  تِمو  وُچھ  سٮ۪ٹھاہ  بُرٕ  انجام۔  پتہٕ  چُھ  چونکہ  یِمن  پٮ۪ٹھ  حُجت  اَند  واتنُک  وقت  نکھہٕ  ووتمُت  امہِ  موجوب  چُھ  تقریر  کِس  ٲخری  حصّس  منٛز  دعوتُک  رۅخ  یِمن  نِشہِ  ڈٲلِتھ  اہلِ  کتابن  کُن  پِھرنہٕ  آمُت  تہٕ  أکِس  جایہِ  چُھ  سارِنٕے  دُنیا  کیٚن  لُکن  خطابِ  عام  تہِ  کرنہٕ  آمُت،  یُس  امہِ  کتھہِ  ہٕنز  علامت  چُھ  زِ  وۅنۍ  چھےٚ  ہجرت  نکھہٕ  تہٕ  سُہ  دَور  چُھ  اَند  واتنس  تیار  یتھ  منٛز  نبی  صلی  اللہ  علیہ و سلمن  ہُند  خطاب  تمام  تر  پننیٚن  قریبی  لُکن  چُھ  سپدان۔




  تقریرس  دوران  چُھ  چونکہ  خطابُک  رۅخ  یہوٗدٮ۪ن  کُن  تہِ  پھیوٗرمُت،  امہِ  موجوٗب  چُھ  رسالت  کِس  دعوتس  سٍتۍ  سٍتۍ  یہِ  پہلو  تہِ  واضح  کرنہٕ  آمُت  زِ  پیغمبرس  پٮ۪ٹھ  ایمان  اَننہٕ  پتہٕ  یُس  تَس  سٍتۍ  منافقانہٕ  رٔوِش  اختیار  کرِ،  بوزُنُک  تہٕ  اطاعت  کرنُک  وعدہ  کٔرِتھ  سُہ  پُھٹراوِ  تہٕ  حق  و  باطلٕچ  فرق  زٲنِتھ  پتہٕ  باطل  پرستی  منٛز  غرق  روزِ،  تَس  کیا  انجام  چُھ  وُچُھن۔




  سورٕہ  کِس  ٲخرس  منٛز  چِھ  نبی  صلی  اللہ  علیہ و سلمن  تہٕ  تِہندٮ۪ن  صحابن  رضی  اللہ  عنھم  اجمعین  تبلیغ  کِس  حکمتس  متعلق  کینٛہہ  اہم  ہدایات  دِنہٕ  آمٕتۍ  تہٕ  خصوصیت  سان  چھےٚ  تِمن  نصیحت  کرنہٕ  آمٕژ  زِ  مخٲلفن  ہٕندِس  اِشتعال  دِنس  تہٕ  ستاونس  پٮ۪ٹھ  ہیٚیِن  صبرس  تہٕ  ضبطس  کٲم  تہٕ  جذبات کِس  آولٕنِس  منٛز  مبتلا  سپدِتھ  مَہ  تُلِن  تِیُتھ  کانٛہہ  قدم  یُس  اصل  مقصدس  نقصان  واتناون  وول  آسہِ۔


Heading: نٲزِل سپدنُک زمانہٕ
Text:
  یہِ  سورٕہ  سپُد  2  ہجری  منٛز  جنگِ  بدرٕ  پتہٕ  نٲزِل  تہٕ  یَتھ  سوٗرس  منٛز  چُھ  اسلام  کِس  تہٕ  کُفرٕ  کِس  گۅڈنِکِس  جنگس  پٮ۪ٹھ  مفصّل  تبصرٕہ  کرنہٕ  آمُت۔


Heading: تواریخی پوٚت منظر
Text:
  امہِ  برونٛہہ  زِ  یتھ  سورس  پٮ۪ٹھ  یِیہِ  تبصرٕہ  کرنہٕ،  اَسہِ  پَزِ  جنگِ  بدرس  تہٕ  اَتھ  سٍتۍ  تعلق  تھاون  والیٚن  حالاتن  پٮ۪ٹھ  اکھ  تٲریخی  نظر  تراوٕنۍ۔




  نبی  صلی  اللہ  علیہ و سلمن  ہٕنز  یۅسہٕ  دعوت  مکی  دَور  اَند  واتنس  تام  ٲس  تمہِ  ٲس  امہِ  حیثیتہٕ  پنٕنۍ  پختگی  تہٕ  اُستوٲری  ثابت  کٔرمٕژ  زِ  اکہِ  پاسہٕ  اوس  اَتھ  پٔتۍ کِنۍ  اکھ  بُلند  سیرت،  عٲلی  ظرف  تہٕ  دٲنِش  مند  عَلم بردار  موجود،  ییٚمہِ  سٕندِ  طرزِ  عملہِ  نِشہِ  یہِ  حقیقت  ٲس  پوٗرٕ  پٲٹھۍ  نٔنۍ  درٛامٕژ  زِ  سُہ  چُھ  اتھ  دعوتس  کامیٲبی  ہٕندٮ۪ن  انتہٲئی  تَھدٮ۪ن  منٛزِلن  تام  واتناونہٕ  خٲطرٕ  اٹل  ارادٕہ  تھاوان۔  دوٚیِمہِ  پاسہٕ  ٲس  اتھ  دعوتس  منٛز  سۅ  کٔشِش  زِ  یہِ  ٲس  دِلن  تہٕ  دماغن  منٛز  وَسان  پکان،  البتہٕ  تتھ  وقتس  تام  ٲس  اتھ  دعوتس  منٛز  کینژھو  حیثیتو  واریاہ  کینٛہہ  کسر  باقی۔




  اوّل،  یہِ  کتھ  ٲس  نہٕ  وُنہِ  پوٗرٕ  پٲٹھۍ  ثٲبت  گٔمٕژ  زِ  اَتھ  چھا  تِتھیٚن  پیروکارن  ہُند  اکھ  جان  تعداد  حٲصل  گوٚمُت  یُس  امہِ  خٲطرٕ  پنُن  پرٛتھ  کانٛہہ  چیز  قربان  کرنہٕ  خٲطرٕ  سٲرِسٕے  دُنیا ہس  سٍتۍ  لڑنہٕ  خٲطرٕ  حتیٰ کہِ  پنٕنۍ  عزیز  ترین  رشتہٕ  ژٹنہٕ  خٲطرٕ  تہِ  آمادہ  آسہِ۔




  دوٚیُم،  اگر چہِ  امہِ  دعوتٕچ  آواز  سٲرِسٕے  عربس  منٛز  پھٔلیمٕژ  ٲس،  مگر  اَمِکۍ  اثرات  ٲسۍ  چھٔکرِتھ۔  اَتھ  اوس  نہٕ  سُہ  اجتمٲعی  طاقت  حٲصل  گوٚمُت  یُس  پرٲنِس  رونٛٹہٕ  گٲمتِس  جٲہلیت کِس  نظامس  سٍتۍ  فٲصلہٕ  کُن  مقابلہٕ  کرنہٕ  خٲطرٕ  ضروری  اوس۔




  ترٛییم،  مٕلکُک  کانٛہہ  خطہٕ  اوس  نہٕ  تِیُتھ  ییٚتہِ  ﴿یہِ  دعوت﴾  قدم  جمٲوِتھ  پنُن  موقف  مضبوط  کرِہے  تہٕ  برونٛہہ  پکنٕچ  کرِہے  کوشش۔




  ژوٗرِم،  تتھ  وقتس  تام  اوس  نہٕ  اتھ  دعوتس  عملی  زندگی  ہٕندۍ  معاملات  پننیٚن  اتھن  منٛز  رٔٹِتھ  چلاونُک  موقع  میولمُت۔  امہِ  موجوٗب  اوس  نہٕ  تِمن  اخلٲقی  اصولن  ہُند  اظہار  سپُدمُت  یِمن  پٮ۪ٹھ  یہِ  دعوت  زندگی  ہٕندِس  پوٗرٕ  نظامس  قٲیِم  کرُن  تہٕ  چلاوُن  ٲس  یژھان۔




  امہِ  پتہٕ  کیو  واقعاتو  کٔرۍ  تِم  موقع  فراہم  یِمو  سٍتۍ  یِمہٕ  ژۅشوے  کٔمیہِ  پوٗرٕ  گٔیہِ۔




  مکی  دورکیو  ٲخری  تریٚیو  ژورَو  ؤرِیو  پٮ۪ٹھہٕ  آسہٕ  یثربس  منٛز  اسلام کہ  آفتاب چہِ  زٕژٕ  لگاتار  وَاتان  تہٕ  تَتِکۍ  لُکھ  ٲسۍ  واریاہو  وجوہاتو  کِنۍ  عربہٕ کیو  باقی  قبیلو  بہ نسبت  زیادہ  سہل  پٲٹھۍ  یہِ  روشنی  قبول  کران  پکان۔  ٲخر کار  چُھ  نبوّت کہ  بٔہِمہِ  ؤرِیہِ  حَج کِس  موقعس  پٮ۪ٹھ  75  تھَن  نفرن  ہُند  اکھ  وفد  رٲژ  ہٕندِس  اَنہِ  گٔٹِس  منٛز  نبی  صلی  اللہ  علیہ و سلمن  سمکھان  تہٕ  یہِ  وفد  چُھنہٕ  صرف  اسلامٕے  یوت  قبول  کران  بلکہ  چُھ  نبی  صلی  اللہ  علیہ و سلمن  تہٕ  تِہندِٮ۪ن  پیروکارن  پننِس  شہرس  اندر  جاے  دِنہٕ  خٲطرٕ  تہِ  آمادگی  ہُند  اظہار  کران۔  مقصد  اوس  یہِ  زِ  عربہٕ کیٚن  مختلف  قبیلن  تہٕ  خٕطن  منٛز  یِم  مُسلمان  چھٔکرِتھ  چِھ  تِم  گژھن  یثربس  منٛز  جمع  سپدِتھ  تہٕ  یثرب  کیٚن  مُسلمانن  سٍتۍ  رٔلِتھ  اکھ  منظّم  معاشرٕہ  بناوٕنۍ۔  یِتھہٕ  پٲٹھۍ  چُھ  یثرب  دراصل  پنُن  پان،  مدینتُہ  الاسلام  کہ  حیثیتہٕ  پیش  کران  تہٕ  نبی  صلیؐ  چِھ  اتھ  قبول  کٔرِتھ  عربس  اندر  گۅڈنیُک  دارُ  الاسلام  بناوان۔




  اَمہِ  پیش  کشِکۍ  یِکینژھاہ  معنے  ٲسۍ  تَمہِ  نِشہِ  ٲسۍ  نہٕ  مدینٕکۍ  روزن  وٲلۍ  بے خبر  کینٛہہ۔  اَمِکۍ  معنے  ٲسۍ  صاف  زِ  اکھ  لۅکُٹ  مۅکُٹ  قصبہٕ  چُھ  پنُن  پان  پوٗرٕ  مٕلکہٕ  چن  تلوارن  تہٕ  معٲشی  تہٕ  تمدنی  بائیکاٹ  کِس  مقابلس  منٛز  پیش  کران۔




  دوٚیِمہِ  طرفہٕ  یُس  معنی  اتھ  معاملس  مکہٕ کیٚن  لُکن  خٲطرٕ  اوس،  سُتہِ  اوس  نہٕ  کٲنٛسہِ  نِشہِ  ژھایہِ  کینٛہہ۔  دراصل  ٲسۍ  یِتھہٕ پٲٹھۍ  اسلامِکۍ  پیروکار  حضور  صلی  اللہ  علیہ و سلمن  ہٕندِس  قیادتس  تہٕ  رہنمٲئی  منٛز  أکِس  مُنظّم  دٔرِکِس  صورتس  منٛز  جمع  سپدان  پکان۔  یہِ  اوس  پرٲنِس  نظامس  خٲطرٕ  موتُک  پیغام۔  امہِ  علاوٕہ  اوس  مدینس  ہِوِس  مقامَس  پٮ۪ٹھ  مُسلمانن  ہُند  یہِ  طاقت  جمع  سپدنہٕ  سٍتۍ  قریشن  مزید  یہِ  خطرٕہ  زِ  یَمنہٕ  پٮ۪ٹھہٕ  شامس  کُن  یۅسہٕ  بٔڈ  تجارتی  وَتھ  بحرِ  احمر  کہ  بٹھہِ  بٹھہِ  گژھان  ٲس،  ییٚمہِ  کِس  محفوظ  روزنس  پٮ۪ٹھ  قریشن  ہُند  تہٕ  دوٚیمیٚن  بڈٮ۪ن  بڈٮ۪ن  مُشرک  قبیلن  ہٕنزِ  معٲشی  زندگی  ہُند  دارمدار  اوس،  سۅ  ٲس  مُسلمان  ہٕندِس  زدس  منٛز  یِوان۔  تہٕ  تمہِ  وقتہٕ  ﴿یِم  حالات  ٲسۍ  پیش  نظر﴾  ٲس  نہٕ  مُسلمانن  خٲطرٕ  پٔزۍ پٲٹھۍ  امہِ  ورٲے  بیٚیہِ  کانٛہہ  تدبیر  زِ  تِم  کرہن  اتھ  تجارتی  وتہِ  پٮ۪ٹھ  پنٕنۍ  گرفت  مضبوط۔  چنانچہِ  نبیؐ  چِھ  مدینہٕ  واتنہٕ  پتہٕ  اتھ  مَسلَس  کُن  توجہ  فرماوان  تہٕ  اتھ  سلسلس  منٛز  چِھ  زٕہ  اہم  تدبیرٕ  اختیار  کران۔




  اکھ  یہِ  زِ  مدینس  تہٕ  بحرِ  احمر  کِس  سٲحِلس  درمیان  یِم  قبیلہٕ  اَتھ  بجہِ  وَتہِ  نکھہٕ  بسان  ٲسۍ،  تِمن  سٍتۍ  کٔرٕکھ  کتھ  باتھ  شروع  تاکہ  تِم  کرہن  رفاقتُک  اتحاد  یا  کم  از  کم  ناطرف  دٲری  ہٕندۍ  مُعاہدٕہ۔  چنانچہِ  اتھ  منٛز  چھےٚ  تِمنؐ  پوٗرٕ  پٲٹھۍ  کامیٲبی  میلان۔




  دوٚیِم  تدبیر  کٔر  تِمو  یہِ  زِ  تِمَو  لٲگۍ  اَتھ  بجہِ  وَتہِ  پٮ۪ٹھ  قریشن  ہٕندٮ۪ن  قٲفلن  دھمکۍ  دِنہٕ  خٲطرٕ  لگاتار  لۅکٕٹۍ  لۅکٕٹۍ  دَستہٕ  سوزٕنۍ  تہٕ  کینژھن  دستن  سٍتۍ  نیوٗ  تِموؐ  پانہٕ  تشریف۔  یپٲرۍ  روٗدۍ  اہلِ  مکہ  تہِ  مدینس  کُن  حملہٕ  کرن  وٲلۍ  دَستہٕ  سوزان۔




  حالات  ٲسۍ  اوٚت  تام  وٲتِمٕتۍ  زِ  شعبان  2  ہجری  ﴿فروری  یا  مارچ  623ء  ہَس  منٛز  ووت  قریشن  ہُند  اکھ  بوٚڈ  تجارتی  قٲفلہٕ،  شامہٕ  پٮ۪ٹھہٕ  مکس  کُن  پکان  پکان  تتھ  علاقس  منٛز  یُس  مدینہٕ  کِس  زدس  منٛز  اوس۔  چونکہ  مال  اوس  زیادٕہ،  محافظ  ٲسۍ  کم  تہٕ  خطرٕہ  اوس  بوٚڈ  زِ  خبر  مسلمانن  ہُند  کانٛہہ  طاقتور  دَستہٕ  ما  کرِ  اتھ  پٮ۪ٹھ  حملہٕ،  لہٰذا  چُھ  قٲفِلُک  سردار  ابو سفیان  اتھ  خطرناک  علاقس  منٛز  واتان  واتانے  أکِس  نفرس  مدد  اَننہٕ  خٲطرٕ  مکس  کُن  سوزان۔  أمِس  شخصہٕ  سٕندِس  اطلاعس  پٮ۪ٹھ  گوٚو  سٲرِسٕے  مکس  منٛز  پریشٲنی  ہُند  ماحول  پٲدٕ۔  قریشن  ہٕندۍ  تمام  بٔڈۍ  بٔڈۍ  سردار  سپٕدۍ  جنگہٕ  خٲطرٕ  تیار۔  اَلہٕ  پلہِ  درٛاے  اکھ  ساس  جنگی  مرد  یِمن  منٛز  600  زِرَہ  لٲگِتھ  ٲسۍ  تہٕ  یِمن  منٛز  اکھ  ہَتھ  سوارن  ہُند  رِسالہٕ  تہِ  شٲمل  اوس،  پوٗرٕ  شان  و  شوکت  سان  لڑنہٕ  خٲطرٕ۔  تِمن  ٲس  نہٕ  یٔہے  یٲژ  کٲم  درنظر  زِ  پننِس  قٲفلس  اَنن  بچٲوِتھ،  بلکہ  ٲسۍ  تِم  امہِ  اِرادٕہ  سان  درٛامٕتۍ  زِ  یہِ  گرِ  گرِ یُک  خطرٕہ  کرون  ہمیشہ  خٲطرٕ  ختم۔




  وۅنۍ  چِھ  نبیؐ،  یِم  ہمیشہ  حالاتو  نِشہِ  باخبر  ٲسۍ  روزان،  محسوس  کران  زِ  فٲصلٕچ  گٔر  چھےٚ  وٲژمٕژ۔  تِم  چِھ  چنانچہ  أندرِمیو  تہٕ  نیٚبرمیو  رنگہٕ  رنگہٕ  مشکلاتو  باوجود  فٲصلہٕ  کرن  والہِ  اقدامُک  ارادٕہ  کران،  یہِ  ارادہ  کٔرِتھ  چِھ  تِم  اَنصارن  تہٕ  مہاجرن  جمع  کران  تہٕ  تِمن  برونٛہہ  کنہِ  چِھ  سٲرٕے  پوزشن  صاف  پٲٹھۍ  تھاوان  زِ  اکہِ  پاسہٕ  چُھ  شُمالس  کُن  تجارتی  قٲفلہٕ  تہٕ  بیٚکہِ  پاسہٕ  چُھ  جنوب  کِنۍ  قریشن  ہُند  لشکر  پکان،  اللہ  تعالیٰ  سُند  وعدہ  چُھ  زِ  یِمو  دۅیو  منٛز  گژھیو  تۅہیہِ  اکھ  حٲصل۔  ؤنِو،  توٚہۍ  کمۍ  سٕندِس  مقابلس  پٮ۪ٹھ  چِھو  نیرُن  یژھان؟  درجواب  چُھ  اکہِ  بَڈِ  دَرِ  طرفہٕ  ییٚمہِ  خوٲہشہِ  ہُند  اظہار  سپدان  زِ  قٲفلس  پٮ۪ٹھ  گژِھہ  یُن  حملہٕ  کرنہٕ،  مگر  نبی  صلی  اللہ  علیہ و سلمن  اوس  بیٚیہِ  کیا  تام  پیشِ  نظر،  امہِ  موجوٗب  چِھ  تِمؐ  بیٚیہِ  پنُن  سوال  دۅہراوان۔  اتھ  پٮ۪ٹھ  چِھ  مہاجَرو  منٛزٕ  مقداد  بن  عمرو  رضی  اللہ  تعالیٰ  عنہ  تہٕ  یِمن  پتہٕ  حضور  صلی  اللہ  علیہ و سلمن  ہٕندِ  طرفہٕ  سوال  دۅہراونس  پٮ۪ٹھ  انصارَو  منٛزٕ  حضرتِ  سعد  بن  معاذ  رضی  اللہ  تعالیٰ  عنہ  ولولہٕ  پٲدٕ  کرن  وول  تقریر  کران،  یِمن  منٛز  تِمو  ووٚن  زِ  اے  خُداے  سٕندِ  رسولؐ،  تُہُند  ربّ  یورکُن  تۅہیہِ  حکم  چُھ  دِوان،  توٗرۍ  کُن  پٔکِو،  أسۍ  چِھ  تۅہیہِ  سٍتۍ۔




  یِمو  تقریرو  پتہٕ  سپُد  فٲصلہٕ  زِ  قٲفلہٕ  بجایہِ  پَزِ  قریشن  ہٕندِس  لشکرس  سٍتۍ  مقابلہٕ  خٲطرٕ  نیرُن۔  مگر  یہِ  فٲصلہٕ  اوس  نہٕ  کانٛہہ  معمولی  فٲصلہٕ  کینٛہہ۔  یِم  لُکھ  اَتھ  رنگ  وقتس  اندر  لڑایہِ  خٲطر  ؤتھۍ  تِہُنٛد  تعداد  اوس  300  کھۅتہٕ  ہنا  زٲید،  سامانِ  جنگ  تہِ  اوس  نہٕ  کٲفی  کینٛہہ،  اَمہِ  موجوب  ٲسۍ  اکثر  لُکھ  دِلَو  مٔنزۍ  روٚبودٕ  تہٕ  تِمن  اوس  باسان  زِ  زٲنِتھ  مٲنِتھ  چِھ  موت  کِس  دَہانس  منٛز  گژھان۔  مصلحت  پرست  منافق  ٲسۍ  اَتھ  مُہمہِ  دیوانگی  ونان۔  مگر  نبیؐ،  مومنین  تہٕ  صادِقینو  اوس  یہِ  زونمُت  زِ  یۅہے  وقت  چُھ  زُوَس  گِندنُک۔  امہِ  موجوٗب  درٛاے  تِم  اللہ  تعالیٰ  سٕندِس  بھروسس  پٮ۪ٹھ  تہٕ  تِمَو  رٔٹ  سیوٚدُے  جنوب  مغربٕچ  وَتھ  یپٲرۍ  قریشن  ہُند  لشکر  یِوان  اوس۔  حالانکہ  اگر  ابتداہس  منٛز  قٲفلہٕ  لوٗٹُن  مقصد  آسِہے  تیٚلہِ  یِیہِ  ہے  شمال  مغرب چہِ  وَتہِ  نیرنہٕ۔




  17  رمضان  چُھ  بدرکِس  مقامَس  پٮ۪ٹھ  فریقن  ہُند  مقابلہٕ  سپدان۔  یتھ  منٛز  مُسلمانن  ہٕنز  ایمٲنی  صداقت  اللہ  تعالیٰ  سٕندِ  طرفہٕ  کامیٲبی  ہُند  انعام  حٲصل  کرنس  منٛز  کامیاب  سپٕز  تہٕ  قُریشو  کھیٚوو  پننہِ  ساری  غرورٕ  تہٕ  طاقتہٕ  باوجود  یِمن  بے سر و سامان  فِداین  نِشہِ  شکست،  اَمہِ  فاصلہٕ  کرن  والہِ  فتح  پتہٕ  أکِس  مغربی  محقق  سٕندِ  قول  مطٲبق،  بدر  برونٛہہ  اوس  اسلام  محض  اکھ  مذہب  تہٕ  ریاست  مگر  بدرٕ  پتہٕ  بنیاو  سُہ  ریاستُک  مذہب  بلکہ  بنیاو  خۅد  ریاست۔


Heading: مباحث
Text:
  یہِ  چُھ  سُہ  عظیمُ  الشان  معرکہٕ  یتھ  پٮ۪ٹھ  قرآن کِس  یتھ  سوٗرس  منٛز  تبصرٕہ  چُھ  آمُت  کرنہٕ۔  مگر  ییٚمہِ  تبصرُک  انداز  چُھ  تِمو  تمام  تبصرو  نِشہِ  مختلف  یِم  دُنیٲوی  بادشاہ  پننہِ  فوج چہِ  فتح یٲبی  پتہٕ  کران  چِھ۔




  یتھ  منٛز  چھےٚ  سارِوٕے  برونٛہہ  تِمن  خٲمیَن  ہٕنز  نشاندہی  کرنہٕ  آمٕژ  یِمہٕ  اخلٲقی  حیثیتہٕ  وُنہِ  مُسلمانن  منٛز  باقی  آسہٕ  تاکہ  آئندٕہ  کرن  پنُن  پان  مزید  مکمل  بناونہٕ  خٲطرٕ  کوشش۔




  اَمہِ  پتہٕ  آو  یِمن  وَننہٕ  زِ  اتھ  کامیٲبی  منٛز  کوتاہ  بوٚڈ  حصہٕ  اوس  اللہ  تعالیٰ  سٕندِ  تٲئیدُک  تاکہ  تِم  تُلَن  نہٕ  پننِس  جُراتس  تہٕ  بہادری  پٮ۪ٹھ  وۅٹہٕ  بلکہ  رٹن  خُدایس  پٮ۪ٹھ  توکل  کرنُک  تہٕ  اللہ  تعالیٰ  تہٕ  رسول  صلی  اللہ  علیہ و سلمن  ہٕندِ  اطاعتُک  سبق۔




  پتہٕ  چُھ  سُہ  اخلٲقی  مقصد  واضح  کرنہٕ  آمُت  ییٚمہِ  خٲطرٕ  مُسلمانن  یہِ  حق  و  باطلُک  معرکہٕ  برپا  چُھ  کرُن  تہٕ  تِمن  اخلٲقی  صفاتن  ہٕنز  چھےٚ  وضاحت  کرنہٕ  آمٕژ  یِمو  سٍتۍ  اتھ  معرکس  منٛز  یِمن  کامیٲبی  ہیٚکہِ  حاصل  سپدِتھ۔




  پتہٕ  چُھ  مُشرکن،  مُنافقن،  یہوٗدٮ۪ن  تہٕ  تِمن  لُکن  سبق  آموز  اندازس  منٛز  خطاب  کرنہٕ  آمُت  یِم  جنگس  منٛز  قٲد  سپدِتھ  ٲسۍ  آمٕتۍ۔




  پتہٕ  چِھ  تِمن  مالَن  متعلق  یِم  جنگس  منٛز  مُسلمانن  ہٕندٮ۪ن  اتھن  منٛز  ٲسۍ  آمٕتۍ،  مُسلمانن  ہدایات  دِنہٕ  آمٕتۍ۔  بیٚیہِ  چِھ  جنگ  تہٕ  صلح  کِس  قانونس  متعلق  تِم  اخلٲقی  ہدایات  دِنہٕ  آمٕتۍ  یِہٕنز  وضاحت  اتھ  مرحلس  منٛز  اسلٲمی  دعوت  کہ  دٲخل  سپدنہٕ  پتہٕ  ضروری  ٲس۔




  امہِ  پتہٕ  چِھ  اسلٲمی  ریاست کہ  دستوری  قانونٕکۍ  کینٛہہ  دفعات  بیان  کرنہٕ  آمٕتۍ  یِمو  سٍتۍ  دارُ الاسلام  کیٚن  مُسلمان  باشندن  ہٕنز  ٲئینی  حیثیت  تِمن  مسلمانن  نِشہِ  الگ  چھےٚ  کرنہٕ  آمٕژ  یِم  دارُ الاسلام  کیو  حدودَو  نیٚبر  روزان  آسن۔


Heading: ناو
Text:
  یہِ  سورٕہ  چُھ  دۅیَو  ناوَو  سٍتۍ  مشہور۔  اکھ  ناو  چُھس  التوبہ،  بیٛاکھ  چُھس  البراءۃ۔  التوبہ  چُھس  امہِ  لحاظ  زِ  اتھ  منٛز  چھےٚ  أکِس  جایہِ  کینٛژھن  اہلِ  ایمانن  ہٕندٕٮ۪ن  قصورن  ہٕنزِ  معافی  ہٕنز  ذِکر،  تہٕ  براءۃ  چُھس  امہِ  لحاظ  زِ  اَمہِ  کِس  آغازس  منٛز  چُھ  مشرکَو  نِشہِ  بری  الذّمہ  سپدنُک  اعلان۔


Heading: بِسم اللہ نہ لیٛکھنُک وجہ
Text:
  امہِ  سورٕہ  کِس  ابتدا ہس  منٛز  چُھنہٕ  بسم  اللہ  الرحمٰن  الرحیم  لیٛکھنہٕ  آمُت۔  تِکیازِ  نبی  صلی  اللہ  علیہ و سلمو  اوس  نہٕ  پانہٕ  لیٚکھنوومُت۔


Heading: نٲزِل سپدنُک زمانہٕ تہٕ سوٗرٕکۍ جُز
Text:
  یہِ  سوٗرہ  چُھ  ترٮ۪ن  تقریرن  پٮ۪ٹھ  مُشتمل:  گۅڈنِیُک  تقریر  چُھ  سوٗرٕہ  کہ  شروع  پٮ۪ٹھہٕ  پوٗنژِمِس  رکوعس  تام  پکان۔  امہِ  کہ  نٲزِل  سپدنُک  زمانہٕ  چُھ  ذی  القعدہ  9ھ  یا  أتھۍ  أندۍ  پٔکۍ۔  نبی  صلی  اللہ  علیہ و سلمو  ٲسۍ  امہِ  ؤرِیہِ  حضرت  ابوبکر  رضی  اللہ  تعالیٰ  عنہ  امیرُ  الحاجّ  مُقرر  کٔرِتھ  مکہ  روانہٕ  کٔرِمٕتۍ  زِ  یہِ  تقریر  سپُد  نٲزِل  تہٕ  حضورؐ  چِھ  فوراً  سیّدنا  علی  رضی  اللہ  تعالیٰ  عنہ  ہَس  تِمن  پتے  سوزان  تاکہ  حج  کِس  موقعس  پٮ۪ٹھ  بوزناون  یہِ  تمام  عربہٕ  کِس  نمائندٕہ  اجتماعس  منٛز  تہٕ  اتھ  مطٲبق  یُس  طرزِ  عمل  تجویز  چُھ  کرنہٕ  آمُت  تَمیُک  کرن  اعلان۔




  دوٚیُم  تقریر  چُھ  شیمہِ  6  رکوع  کہ  ابتدا  پٮ۪ٹھہٕ  نٔوِمہِ  9  رکوع  کِس  اختتامس  تام  پکان  تہٕ  یہِ  سپُد  رجب  9ھ  یا  ہَنا  امہِ  بروٛنہہ  نٲزِل،  ییٚلہِ  نبیؐ  غَزوۂ  تبوکٕچ  تیاری  کران  ٲسۍ۔  اتھ  منٛز  چِھ  اہلِ  ایمان  جہادس  پٮ۪ٹھ  اُبھارنہٕ  آمٕتۍ  تہٕ  مُنافقن  تہٕ  کمزور  ایمان  والیٚن  چھےٚ  سختی  سان  ملامت  کرنہٕ  آمٕژ۔




  ترییم  تقریر  چُھ  دٔہمہِ  10  رکوع  پٮ۪ٹھہٕ  شروع  سپدِتھ  سوٗرکِس  ٲخرس  پٮ۪ٹھ  ختم  سپدان  تہٕ  یہِ  سپُد  غزوۂ  تبوک  چہِ  واپسی  پٮ۪ٹھ  نٲزِل۔  اَتھ  منٛز  چُھ  منافقن  ہٕندٮ۪ن  حرکاتن  پٮ۪ٹھ  تنبیہ،  یِم  غزوۂ  تبوک  نِشہِ  پتھ  روٗدمٕتۍ  ٲسۍ  تِمن  کَنہٕ دٔر  کٔرِتھ  بیٚیہِ  تِمن  صادقُ  الایمان  لُکن  ملامت  کرنہٕ  پتہٕ  معٲفی  ہُند  اعلان  یِم  پننِس  ایمانس  منٛز  پٔزیٲرۍ  ٲسۍ  مگر  جہاد  فی  سبیل  اللہ  ہس  منٛز  ٲسۍ  حِصہٕ  ننہٕ  نِشہِ  پتھ  روٗدِمٕتۍ۔


Heading: تواریخی پوٚت منظر
Text:
  واقعات  کِس  یَتھ  سلسلس  سٍتۍ  ییٚمہِ  سوٗرٕہ  کیٚن  مضمونن  ہُند  تعلق  چُھ،  تمِیُک  ابتدا  چُھ  صلح  حُدیبیہ  سٍتۍ  سپدان۔  حُدیبیہ  ہس  تام  اوس  عربہٕ  کِس  اَلہٕ  پلہٕ  اکھ  تِہٲئی  حصس  منٛز  اسلام  اکہِ  مُنظم  سوسائٹی  ہُند  دین،  بیٚیہِ  اکھ  کٲمِل  بااختیار  ریاست  بنیومُت۔  حُدیبیہ ہُک  صلح  ییٚلہِ  سپُد،  اتھ  دینس  سپُد  یہِ  موقع  تہِ  حٲصل  زِ  پنٕنۍ  اثرات  ہیکہِ  نسبتاً  زیادہ  امن  و  اطمینان  کِس  ماحولس  منٛز  ژورَو  طرفو  پھٔہلٲوِتھ۔  اَمہِ  پتہٕ  چھےٚ  واقعاتن  ہٕنز  رفتار  زٕہ  بجہِ  وَتہٕ  اختیار  کران،  یِمہٕ  برونٛٹھ  پٔکِتھ  سٮ۪ٹھاہ  اہم  نتیجن  پٮ۪ٹھ  اَند  چھےٚ  واتان۔  یِمو  منٛز  اوس  اَکِیُک  تعلق  عربس  سٍتۍ  تہٕ  دوٚیِمیُک  روم  کِس  سلطنتس  سٍتۍ۔


Heading: عربُک تسخیر ﴿عرب اِسلام کِس دٲئرس منٛز﴾
Text:
  عربس  منٛز  یِمہٕ  تدبیر  حُدیبیہ  پتہٕ  دعوت  و  تبلیغس  تہٕ  قُوّت  کہ  استحکام  باپت  کرنہٕ  آیہِ،  تِہندِ  بدولتہٕ  پھٔہلیاو  اسلام  کہ  اَثرُک  دٲئرٕہ  دوٚنۍ  ؤرِیَن  منٛز  تیوٗت  زِ  قریش  کیٚن  پُرجوش  عنصرن  روٗد  نہٕ  تاب  تہٕ  تِمو  پھُٹروو  حُدیبیہ  ہُک  مُعاہدٕہ۔  تِم  ٲسۍ  امہِ  بٔندشہِ  نِشہِ  آزاد  سپدِتھ  اسلامس  سٍتۍ  اکھ  فٲصلہٕ  کرن  وول  مقابلہٕ  کرُن  یژھان۔  مگر  نبیؐ  چِھنہٕ  تِمن  تِہنزِ  امہِ  عہد  شکنی  پتہٕ  سنبھل نُک  موقع  دِوان  تہٕ  اچانک  چِھ  مکس  پٮ۪ٹھ  حملہٕ  کٔرِتھ  رمضان  8ھ  منٛز  اَتھ  فتح  کران۔  امہِ  پتہٕ  کٔر  پرٲنۍ  جاہلی  نِظامن  ٲخری  ژھۅکن  واجِنۍ  حرکت  حُنین  کِس  مٲدانس  منٛز۔  مگر  یہِ  حرکت  تہٕ  گٔیہِ  ناکام  تہٕ  حُنین  کہ  شکست  پتہٕ  سپُد  عربہٕ  کہ  قسمتُک  قطعی  فاصلہٕ  زِ  اتھ  چُھ  وۅنۍ  دارُ  الاسلامٕے  بٔنِتھ  روزُن۔  اتھ  واقعس  اوس  نہٕ  وُنہِ  پوٗرٕ  ؤری  تہِ  گوٚمُت  زِ  عربُک  بیشتر  حصہٕ  گوٚو  اسلامس  منٛز  دٲخل۔


Heading: غزوۂ تبوک
Text:
  فتحِ  مکہ  برونٛٹھے  اوس  روٗمی  سلطنتس  سٍتۍ  کشمکشُک  ابتدا  سپُدمُت۔  عربہٕ  کیٚن  مختلف  حصن  منٛز  یِم  وَفد  نبی  صلی  اللہ  علیہ و سلمو  سوٗزِمٕتۍ  ٲسۍ  تِمو  منٛزٕ  اوس  اکھ  وفد  شمال  طرفہٕ  شام  کِس  سرحدس  نکھہٕ  ﴿عیسٲے﴾  قبیلن  منٛز  ﴿تہٕ  اکھ  اوس  بَصریٰ  کِس  عیسٲے  رٔئیسس  نِشہِ  تہِ  گوٚمُت،  مگر  یِمن  وَفدن  ہٕندۍ  اکثر  نفر  آے  قتل  کرنہٕ﴾  یِمن  وجوہاتن  ہٕندِس  بنیادس  پٮ۪ٹھ  چِھ  نبیؐ  جمادی  الاولیٰ  8ھ  منٛز  ترٮ۪ن  ساسن  مجٲہدن  ہُند  فوج  شام  کِس  سرحدس  کُن  سوزان،  تاکہ  آئندٕہ  خٲطرٕ  بَنہِ  یہِ  علاقہٕ  مُسلمانن  خٲطرٕ  پُرامن۔  یہِ  مختصر  لشکر  چُھ  موتہ  نٲوۍ  جایہِ  شَرجیل  سٕندِس  أکِس  لچَھس  فوجس  سٍتۍ  ٹکراوان۔  أکِس  تہٕ  33  ہَن  ہٕندِس  اتھ  مُقابلس  منٛز  تہِ  چِھنہٕ  کُفار  مُسلمانن  پٮ۪ٹھ  غٲلب  ہیٚکان  سپدِتھ۔  یۅہے  چیز  اوس  سُہ  ییٚمۍ  شام  تہٕ  اتھ  نکھہٕ  روزن  وٲلۍ  نیم  آزاد  عربی  قبیلہٕ،  بلکہ  عراقس  نکھہٕ  روزن  وٲلۍ  نجدی  قبیلہٕ  تہِ،  یِم  کِسرٰی  کِس  اثرس  تل  ٲسۍ  کٔرۍ  اسلامس  کُن  متوجہ  تہٕ  تِم  سپدۍ  ساسن  ہٕندِس  تعدادس  منٛز  مُسلمان۔




  دوٚیِمی  ؤرِیہِ  چُھ  قیصر  غزوۂ  مَوتہ ہُک  سزا  دِنہٕ  خٲطرٕ  شام  کِس  سرحدس  پٮ۪ٹھ  فوجی  تیٲریہِ  شروع  کران۔  نبی  صلی  اللہ  علیہ و سلمس  ییٚلہِ  اَمِیُک  اطلاع  میوٗل  تِم  سپٕدۍ  رجب  9ھ  منٛز  30  ساس  مجاہدیٚن  ہیٚتھ  شام  کُن  روانہٕ۔  تبوک  وٲتِتھ  چُھ  پے  لگان  زِ  قیصرن  چِھ  مقابلہٕ  کرنہٕ  بجاے  سرحدٕ  نِشہِ  پنٕنۍ  فوج  ڈٲلِمٕتۍ۔




  یۅسہٕ  اخلٲقی  فتح  قیصر  سٕندِ  یِتھہٕ  پٲٹھۍ  پَتھ  ژلنہٕ  سٍتۍ  حاصل  سپٕز،  نبی  صلی  اللہ  علیہ و سلمو  زٲنۍ  سۅ  اَتھ  مرحلس  پٮ۪ٹھ  کٲفی  تہٕ  تبوک  پٮ۪ٹھہٕ  برونٛہہ  نیرِتھ  شام  کِس  سرحدس  منٛز  دٲخل  سپدنہٕ  بجاے  دِژ  تِمَو  اَتھ  کتھہِ  ترجیح  زِ  ییٚمہِ  کامیٲبی  نِشہِ  گژھن  انتہٲئی  ممکن  سیٲسی  تہٕ  حربی  ﴿جنگی﴾  فٲیدٕہ  حاصل  کرنہٕ  یِنۍ۔  چنانچہِ  تِم  چِھ  وُہن  دۅہن  تبوکس  منٛز  ٹھہران  تہٕ  تِمن  واریاہن  لۅکچن  لۅکچن  ریاستن  یِمہٕ  روم کِس  سلطنتس  تہٕ  دارُ  الاسلامس  منٛزباگ  آسہٕ،  تہٕ  وُنیستام  آسہٕ  روٗمین  ہٕندِس  اثرس  تل  روٗزمٕژ،  فوجی  دباو  سٍتۍ  اسلامی  سلطنت چہِ  باج گزار  تہٕ  تابع  امر  بناوان،  پتہٕ  سپدُک  اَمِیُک  سارِوٕے  کھۅتہٕ  بوٚڈ  فٲیدٕہ  یہِ  حٲصل  زِ  اسلامس  میوٗل  روم  کِس  سلطنتس  سٍتۍ  أکِس  زیٖٹِھس  کشمُکشس  منٛز  اُلجھنہٕ  برونٛٹھے  عربس  پٮ۪ٹھ  پنٕنۍ  گرفت  مضبوط  کرنُک  موقع۔


Heading: مسٲیل تہٕ مباحث
Text:
  یہِ  پوٚت  منظر  درنظر  تھٲوِتھ  ہیٚکَو  أسۍ  تِم  بٔڈۍ  بٔڈۍ  مَسلہٕ  گٕنٛزرٲوِتھ،  یِم  تمہِ  وقتہٕ  درپیش  ٲسۍ  تہٕ  یِم  سُورۂ  توبہ  ہس  منٛز  دِرٛینٛٹھۍ  چِھ  گژھان:




  1۔ چونکہ  وۅنۍ  اوس  عربُک  نظم  و  نسق  کُلھم  پٲٹھۍ  اہلِ  ایمانن  ہٕندٮ۪ن  اتھن  منٛز  آمُت،  امہِ  موجوب  گٔژھ  سۅ  پالیسی  واضح  پٲٹھۍ  برونٛٹھ  کُن  یِنۍ  یۅسہٕ  عربس  مکمل  دارُ  الاسلام  بناونہٕ  خٲطرٕ  اختیار  کرٕنۍ  ضروری  ٲس۔  چنانچہِ  آیہِ  سۅ  حسبِ  ذیل  صورتس  منٛز  پیش  کرنہٕ:




  ﴿الف﴾  عربہٕ  منٛزٕ  گژھہِ  شرک  یُن  مکمل  پٲٹھۍ  گالنہٕ،  تاکہ  مرکزِ  اسلام  بَنہِ  ہمیشہ  خٲطرٕ  خٲلص  اسلامی  مرکز۔  امہِ  غرضہٕ  موجوب  آو  مشرِکن  سٍتۍ  براتُک  تہٕ  تِمن  سٍتۍ  معاہدن  ہٕندِ  اختتامُک  اعلان  کرنہٕ۔




  ﴿ب﴾  حکم  آو  دِنہٕ  زِ  آئندٕہ  گژِھہ  کعبٕچ  تولیت  ﴿نگرٲنی﴾  تہِ  اہلِ  توحیدن  ہٕندِس  قبضس  منٛز  روزٕنۍ،  تہٕ  بیتُ  اللہ  کیٚن  حدوٗدن  منٛز  گژھن  شرک  و  جٲہلیتٕکۍ  تمام  رسم  تہِ  بَزور  بند  کرنہٕ  یِنۍ،  بلکہ  گژھن  نہٕ  وۅنۍ  مشرک  اتھ  گھرس  نکھہٕ  تہِ  یِنۍ۔




  ﴿ج﴾  جٲہلیت  کیٚن  رسمن  ہٕندۍ  یِم  آثار  عربہٕ  چہِ  تمدنی  زندگی  منٛز  وُنہِ  باقی  ٲسۍ،  تِہٕنزِ  موٗلہٕ  پرٛاٹیہِ  کُن  آو  ظۅن  پِھرنہٕ،  نَسی  ہُند  قاعدہ  اوس  یِمو  رَسمو  منٛزٕ  سارِوٕے  کھۅتہٕ  زیادہ  بدنما،  امہِ  موجوب  آو  اتھ  پٮ۪ٹھ  سیٚدِ  سِیٚود  ضرب  لگاونہٕ۔




  2۔  عربس  اندر  اسلامُک  مِشن  پایہِ  تکمیلس  واتنہٕ  پتہٕ  یُس  دوٚیُم  اہم  مرحلہٕ  برونٛٹھہٕ  کنہِ  اوس،  سُہ  اوس  یہِ  زِ  عربہٕ  نیٚبر  گژِھہ  دینِ  حقُک  دٲیرٕہ  پھٔہلاونہٕ  یُن۔  اتھ  سِلسلس  منٛز  آو  مسلمانن  ہدایت  دِنہٕ  زِ  عربس  نیٚبر  یِم  لُکھ  دینِ  حقٕکۍ  پیروکار  چِھنہٕ،  تِہٕنز  خۅد  مختارانہٕ  فرماں  روٲئی  کٔرِو  بَزورِ  شمشیر  ختم  توٚت  تام  یوٚت  تام  نہٕ  تِم  اسلٲمی  اقتدارس  تابع  روزُن  قبول  کرن  تہٕ  یوٚت  تام  دینِ  حقس  پٮ۪ٹھ  ایمان  اَننُک  تعلق  چُھ  تِمن  چُھ  اختیار  زِ  ایمان  أنۍ تن  یا  مَتہٕ  أنۍ تن۔




  3۔  ترییم  اہم  مسلہٕ  اوس  منافقن  ہُند  یِمن  سٍتۍ  وُنیستام  وقتی  مصلحتو  لحاظہٕ  چشم  پوشی  تہٕ  درگُزرُک  معاملہٕ  وَرتاونہٕ  اوس  یِوان۔  وۅنۍ  آو  حکم  دِنہٕ  زِ  آئندٕہ  گژِھہ  نہٕ  یِمن  سٍتۍ  کانٛہہ  نرمی  یِنۍ  کرنہٕ  تہٕ  سُے  سخت  برتاو  گژِھہ  یِمن  ژوٗرِ  روٗدِمٕتیٚن  مُنکرینِ  حقن  سٍتۍ  تہِ  سپدُن  یُس  نَنہِ  وانہٕ  کیٚن  منکرینِ  حقن  سٍتۍ  چُھ  سپدان۔




  4۔  مومنن  تہٕ  صادِقن  منٛز  یۅسہٕ  کم  کینژھاہ  عزمٕچ  کمزوری  پتھ  ٲس  تَمِیُک  علاج  تہِ  اوس  ضروری،  امہِ  موجوب  یِمو  لُکو  تبوک  کِس  موقعس  پٮ۪ٹھ  آلژار  تہٕ  کمزوری  ٲس  ہٲومٕژ  تِمن  آیہِ  سٮ۪ٹھاہ  شِدّت  سان  ملامت  کرنہٕ،  تہٕ  آئندٕہ  خٲطرٕ  آیہِ  یہِ  کتھ  پوٗرٕ  صفٲئی  سان  واضح  کرنہٕ  زِ  اعلاے  کلمتُہ  اللہ ہٕچ  جد و جہد  تہٕ  کفر و اسلامٕچ  کشکمشی  چھےٚ  سۅ  اصلی  کہؤٹ  یتھ  پٮ۪ٹھ  مومن  سٕندِ  ایمانُک  دعویٰ  چُھ  پَرکھاونہٕ  یِوان۔


Heading: ناو
Text:
  حسبِ  دستور  چُھ  ییٚمہِ  سوٗرُک  ناو  محض  علامت  رٔنگۍ  آیت  نمبر  98  نِشہِ  نِنہٕ  آمُت،  یتھ  منٛز  اشارتاً  حضرت  یونس  علیہ  السلامن  ہٕنز  ذِکر  چھےٚ  آمٕژ۔  سوٗرٕہ  کہ  بحثُک  موضوع  چُھنہٕ  حضرتِ  یونس  علیہ  السلامن  ہُند  قصہ۔


Heading: نٲزِل سپدنٕچ جاے
Text:
  روایتو  نِشہِ  چُھ  پے  لگان  تہٕ  مضمون  کِنۍ  چُھ  اَمِیُک  تٲیید  سپدان  زِ  یہِ  سورُے  سوٗرٕ  چُھ  مکس  منٛز  نٲزِل  سپُدمُت۔


Heading: نٲزِل سپدنُک زمانہٕ
Text:
  نٲزِل  سپدن  کِس  زمانس  متعلق  چَھنہٕ  کانٛہہ  روایت  میلان۔  مگر  مضمون  نِشہِ  چُھ  ظٲہر  سپدان  زِ  یہِ  سوٗرٕہ  آسہِ  قیامِ  مکہ  کِس  ٲخری  دورس  منٛز  نٲزِل  سپُدمُت۔  ییٚلہِ  دعوت  کیٚن  مخٲلِفن  ہٕندِ  طرفہٕ  مزاحمتن  ٲس  پوٗرٕ  شدت  اختیار  کٔرمٕژ،  مگر  یَتھ  سوٗرس  منٛز  چُھنہٕ  ہجرتس  کُن  تہِ  کانٛہہ  اشارٕہ  نظرِ  گژھان،  اَمہِ  موجوٗب  گژِھہ  ییٚمیُک  زمانہٕ  تِمن  سوٗزن  برونٛٹھِم  زانُن،  یِمن  منٛز  اَسہِ  کانٛہہ  نتہٕ  کانٛہہ  پوشیدٕہ  یا  نوٚن  اِشارہ  ہجرتس  متعلق  میلان  چُھ۔  اَمِیُک  زمانہٕ  مقرر  کرنہٕ  پتہٕ  چَھنہٕ  وۅنۍ  اَمِیُک  تواریخی  پوٚت  منظر  بیان  کرنٕچ  ضرورت  پتھ  کُن  روزان،  تِکیازِ  امہِ  دورُک  تواریخی  پوٚت  منظر  چُھ  سورۂ  انعام  تہٕ  سورۂ  اعراف  کِس  تمہیدس  منٛز  بیان  کرنہٕ  آمُت۔


Heading: موضوع
Text:
  تقریرُک  موضوع  چُھ  دعوت،  فہمٲیش  تہٕ  تنبیہ۔  کلامُک  آغاز  چُھ  یِتھہٕ  پٲٹھۍ  سپدان  زِ،  لُکھ  چِھ  أکِس  اِنسان  سٕندِس  پیغامِ  نبوّت  پیش  کرنس  پٮ۪ٹھ  حٲران  تہٕ  تس  چِھ  خواہ مخواہ  جادو گری  ہُند  الزام  دِوان،  حالانکہ  یۅسہٕ  کتھ  سُہ  پیش  چُھ  کران،  تتھ  منٛز  نہ  چُھ  کانٛہہ  چیز  عجیبٕے  تہٕ  نہٕ  چُھ  اَمِیک  تعلق  جٲدِس  تہٕ  کہانَتس  سٍتۍ۔  سُہ  چُھ  دۅیَو  اہم  حقیقتو  نِشہِ  تۅہیہِ  باخبر  کران۔  اکھ  چُھ  اللہ  تعالیٰ  سُند  توحید،  دوٚیُم  چُھ  قیامت  تہٕ  روزِ  جزاہُک  یُن۔  یِمہٕ  دۅشوے  حقیقتہٕ،  یِمہٕ  تۅہیہِ  برونٛہہ  کنہِ  سُہ  پیش  چُھ  کران،  چھےٚ  بجاے  خۅد  پَزر،  توٚہۍ  مٲنۍتو  یا  متہٕ  مٲنۍتو۔  اگر  مٲنِو،  تیٚلہِ  سپدِ  تُہُند  پنُن  انجام  بہتر،  نَتہٕ  وُچھِو  پٲنۍ  پانے  بُرٕ  نتیجہِ۔


Heading: مباحث
Text:
  ییٚمہِ  تمہیدٕ  پتہٕ  چِھ  یِم  مباحث  اکہِ  خاص  ترتیب  سان  برونٹھ  کُن  یِوان:




  1۔ تِم  دلائل  یِم  توحید،  ربوبیت  تہٕ  حیاتِ  اُخروی  ہٕندِس  بابس  منٛز  تِتھیٚن  لُکن  ہٕنزِ  عقلہِ  تہٕ  ضمیرس  اطمینان  بخشِتھ  ہیٚکن،  یِم  جٲہلانہٕ  تعصُبَس  منٛز  مبتلا  آسن  نہٕ۔




  2۔ تِمن  غلط  فہمین  ہُند  ازالہٕ،  تہٕ  تِمن  غفلتن  پٮ۪ٹھ  تنبیہ،  یِم  لُکن  توحیدُک  تہٕ  ٲخرتُک  عقیدٕہ  تسلیم  کرنس  منٛز  ٹھوٚر  چِھ  بنان۔  ﴿تہٕ  ہمیشہِ  چِھ  ٹھوٚر  بنان  روزان﴾




  3۔ تِمن  شبہاتن  تہٕ  اعتراضن  ہُند  جواب  یِم  محمد  صلی  اللہ  علیہ و سلمن  ہٕندِس  رِسالتس  تہٕ  تِہندِس  أنۍمٕتِس  پیغامس  متعلق  پیش  ٲسۍ  یِوان  کرنہٕ۔




  4۔ دوٚیِمہِ  زندگی  منٛز  یِکینژھاہ  پیش  یِنہٕ  وول  چُھ  تمِچ  پیشگی  خبر۔




  5۔ اتھ  کتھہِ  پٮ۪ٹھ  تنبیہ  زِ  دُنیاہٕچ  موجودٕہ  زندگی  چھےٚ  دراصل  امتحانٕچ  زندگی۔  ییٚمہِ  زندگی  ہٕنز  مہلت  ہرگاہ  تۅہیہِ  ضایع  کٔرٕو،  تہٕ  نبی  صلی  اللہ  علیہ و سلمن  ہٕندۍ  ہدایات  حٲصل  کرنہٕ  پتہٕ  ہرگاہ  امتحان  چہِ  کامیابی  ہُند  سَنٛز  تہٕ  سامانہٕ  کوٚرُو  نہٕ،  تہٕ  تیٚلہِ  ہیٚکیو  نہٕ  پتہٕ  تۅہیہِ  دوٚیُم  موقع  میٖلِتھ۔




  6۔ تِمن  ٹاکارٕ  جہالتن  تہٕ  ضلالتن  کُن  اِشارہ،  یِمہٕ  لُکن  ہٕنزِ  زندگی  منٛز  صرف  امہِ  موجوٗب  آسہٕ  لبنہٕ  یِوان  زِ  تِم  ٲسۍ  خُدٲئی  ہدایاتَو  وَرٲے  زندگی  گُزاران۔




  اَتھ  سلسلس  منٛز  چُھ  نوح  علیہ  السلامن  ہُند  قصہٕ  مختصر  پٲٹھۍ  تہٕ  موسیٰ  علیہ  السلامن  ہُند  قصہٕ  ہَنا  تفصیل  سان  بیان  کرنہٕ  آمُت،  ییٚمہِ  نِشہِ  ژور  کتھہٕ  ذہن  نشین  کرنہِ  مطلوب  چھےٚ۔  اوّل  یہِ  زِ  محمد  صلی  اللہ  علیہ و سلمن  سٍتۍ  یُس  معاملہ  توٚہۍ  لُکھ  وَرتاوان  چِھو،  سُہ  چُھ  تٔتھۍ  ہیوٗ  یُس  نوح  علیہ  السلام  تہٕ  موسیٰ  علیہ  السلامن  سٍتۍ  تُہٕندیو  برونٛٹھمِیو  وَرتوومُت  چُھ  تہٕ  یقین  تھٲوِو  زِ  امہِ  طرزِ  عملُک  یُس  انجام  تِمو  وُچھ،  سُے  پییو  تۅہیہِ  تہِ  وُچُھن۔  دوم  یہِ  زِ  محمدؐ  تہٕ  یِہِندۍ  سٲتھی  اَز  کمزور  تہٕ  بے  بس  وُچِھتھ  زٲنۍ زیو  نہٕ  یہِ،  زِ  ہمیشہ  کیا  روزِ  یٔہے  صورتِ  حال۔  تۅہیہِ  چَھو  نہٕ  پے  زِ  یِہندِس  ڈٔکھِس  چُھ  سُے  اللہ  تعالیٰ،  یُس  موسیٰ  علیہ  السلامن  تہٕ  ہارون  علیہ  السلامس  ڈٔکھِس  اوس،  تہٕ  سُہ  چُھ  تمہِ  طریقہٕ  حالاتن  ہٕنز  بِساط  دُبہٕ  پِھران،  یتھ  کُن  کٲنٛسہِ  أکۍ  سٕنز  نظر  ہیکہِ  نہٕ  وٲتِتھ۔  ترییم  یہِ  زِ  باز  پھیرنٕچ  مہلت  ختم  سپدِتھ  اگر  عینِ  ٲخری  ژِہِس  پٮ۪ٹھ  توبہٕ  کوٚرُو،  سُہ  یِیہِ  نہٕ  قبول  کرنہٕ۔  ژوٗرِم  یہِ  زِ  اہلِ  ایمان  مَہ  گٔژِھن  مُخٲلف  ماحولٕچ  شِدّت  وُچِھتھ  غمگین،  تہٕ  تِمن  گژِھہ  پے  آسٕنۍ  زِ  یِمن  حالاتن  منٛز  کِتھہٕ  پٲٹھۍ  پَزِ  تِمن  کٲم  کرٕنۍ،  بیٚیہِ  تھٲوِن  تِم  امہِ  کتھہِ  ہُند  تہِ  خیال  تہٕ  رٔٹِن  نہیب  زِ  ییٚلہِ  اللہ  تعالیٰ  پننہِ  فضلہٕ  سٍتۍ  تِمن  امہِ  حالت  منٛز  کڑِ،  تیٚلہِ  یِنہٕ  تِم  تَتھ  رٔوِشہِ  پٮ۪ٹھ  پکن،  یۅسہٕ  بنی  اسرائیلو  مِصرٕ  نِشہِ  نجات  لٔبِتھ  اختیار  کٔر۔


Heading: نٲزِل سپدنُک زمانہٕ
Text:
  ییٚمہِ  سورٕہ  کِس  مضمونس  پٮ۪ٹھ  غور  کرنہٕ  سٍتۍ  چُھ  باسان  زِ  یہِ  آسہِ  تٔتھۍ  دورس  منٛز  نٲزِل  سپُدمُت  یتھ  منٛز  سورۂ  یونس  نٲزِل  سپُدمُت  اوس۔  یِتہِ  چُھ  بنان  زِ  یہِ  آسہِ  أتھۍ  سٍتۍ  سٍتی  نٲزِل  سپُدمُت،  تِکیازِ  تقریرُک  موضوع  چُھ  سُے  مگر  نہیبُک  انداز  چُھ  تمہِ  کھۅتہٕ  زیادہ  سخت۔




  حدیث  شریفس  اندر  چُھ  زِ  حضرت  ابو بکر  رضی  اللہ  تعالیٰ  عنہ  چِھ  نبی  صلی  اللہ  علیہ و سلمس  عرض  کران  بہٕ  چُھس  وُچھان  زِ  توٚہۍ  چِھو  بُڈٕ  سپدان،  اَتھ  کیا  وجہ  چُھ؟  درجواب  چِھ  حضورؐ  فرماوان،  شَیّبَتنِی  ھُودُ  وَاَخَوَاتُھا،  بہٕ  کورنس  سورۂ  ھود  تہٕ  امہِ  کیو  ہم  مضمون  سُورَو  بُڈٕہ۔  امہِ  نِشہِ  چُھ  اندازٕ  سپدان  زِ  نبی  صلی  اللہ  علیہ و سلمن  خٲطرٕ  کِیُتھ  سخت  آسہِ  ہے  سُہ  وقت،  ییٚلہِ  اکہِ  پاسہٕ  کُفارِ  قریش  پننیو  تمام  ہتھیارَو  سان  اَتھ  دعوتِ  حقس  ٲسۍ  ختم  کرنٕچ  کوٗشش  کران  تہٕ  دویِمہٕ  پاسہٕ  ٲسۍ  اللہ  تعالیٰ  سٕندِ  طرفہٕ  پیوٚٹُھس  پٮ۪ٹھ  یِم  تنبیہ  نٲزِل  سپدان۔  یِمن  حالاتن  منٛز  آسہِ ہے  حضور  صلی  اللہ  علیہ و سلمس  یہِ  فِکر  پرٛتھ  وقتہٕ  روزان  زِ  خبر  اللہ  تعالیٰ  سٕنز  مہلت  ما  سپدِ  ختم،  تہٕ  سۅ  گٔر  ما  واتہِ  ییٚلہِ  اللہ  تعالیٰ  کُنہِ  قومس  عذابس  منٛز  رٹنُک  فٲصلہٕ  چُھ  فرماوان۔  پٔزِپٲٹھۍ  چُھ  یہِ  سُورٕہ  پران  پران  باسان  زِ  زَنتہٕ  اکھ  سٔہلابُک  ٹھوٚر  چُھ  پُھٹَن  وول۔  تہٕ  تتھ  غٲفل  آبادی  یۅسہٕ  سہلاب  کِس  زدس  منٛز  چھےٚ  یِنہٕ  واجِنۍ،  چُھ  ٲخری  تنبیہ  کرنہٕ  یِوان۔


Heading: موضوع تہٕ مباحث
Text:
  تقریرُک  موضوع  چُھ  سُے  یُس  سورۂ  یونسَس  منٛز  چُھ،  یعنی  دعوت  فہمٲیش  تہٕ  تنبیہ۔  البتہ  فرق  چھےٚ  یہِ  زِ  سورۂ  یونسَس  بہ  نسبت  چھےٚ  یَتھ  منٛز  مختصر  دعوت،  فہمٲیشہِ  منٛز  چُھ  استدلال  کم،  ییٚلہِ  زن  وعظ  و  نصیحت  چھےٚ  زیادٕہ،  تہٕ  تنبیہ  چُھ  مفصّل  تہٕ  پُرزور۔




  دعوت  چھےٚ  یہِ  زِ  پیغمبر  سٕنز  کتھ  مٲنِو،  شرکہٕ  نِشہِ  پھیرِو  پوٚت،  سارِنٕے  ہٕنز  بندگی  ترٲوِتھ  بٔنِو  اللہ  تعالیٰ  سٕندۍ  بندٕہ،  تہٕ  پننہِ  دُنیٲوی  زندگی  ہُند  سورُے  نظام  کٔرِو  ٲخرت  چہِ  جواب  دہی  ہٕندِس  احساسس  پٮ۪ٹھ  قٲیِم۔




  فہمٲیش  چھےٚ  یہِ  زِ  یِمو  قومو  دُنیا  چہِ  زندگی  ہِٕندٮ۪ن  ظٲہری  پہلووَن  پٮ۪ٹھ  اعتماد  کٔرِتھ  اللہ  تعالیٰ  سٕندٮ۪ن  رسولن  ہٕنز  دعوت  ٹھکرٲومٕژ  چھےٚ،  تِمو  چُھ  ییٚمہِ  برونٛہہ  سٮ۪ٹھاہ  بُرٕ  انجام  وُچھمُت،  وۅنۍ  کیا،  یہِ  چھا  ضروری  زِ  توٚہۍ  تہِ  پٔکِو  تٔتھۍ  وَتہِ  پٮ۪ٹھ  یۅسہٕ  وَتھ  تواریخ  کیو  مُسلسل  تجرباتو  پوٗرٕ  پٲٹھۍ  تبٲہی  ہٕنز  وتھ  چھےٚ  ثٲبِت  کٔرمٕژ۔




  تنبیہ  چُھ  یہِ  زِ  عذاب  یِنَس  منٛز  یُس  ژیر  چُھ  سپدان،  یہِ  چھےٚ  دراصل  مہلت  یۅسہٕ  اللہ  تعالیٰ  پننہِ  فضلہٕ  سٍتۍ  تۅہیہِ  عطا  چُھ  کران۔  اتھ  مہلتس  منٛز  ہرگاہ  توٚہۍ  ہیٚن  رٔٹِو  نہٕ،  تیٚلہِ  یِیہِ  سُہ  عذاب  یُس  کٲنٛسہِ  ہٕندِ  ٹالنہٕ  سٍتۍ  ٹٔلِتھ  ہیٚکہِ  نہٕ،  تہٕ  اہلِ  ایمانن  ہٕندِ  لۅکٹہِ  مۅکٹہِ  جماعتہٕ  ورٲے  مِٹاوِ  تُہُند  سورُے  قوم  صفحۂ  ہستی  پٮ۪ٹھہٕ۔




  یہِ  مضمون  اَند  واتناونہٕ  خٲطرٕ  چھےٚ  براہِ  راست  خطاب  بہ  نسبت،  قومِ  نوح،  عاد،  ثمود،  قومِ  لوط،  اصحابِ  مدیَن  تہٕ  قومِ  فرعون  کیٚن  قٕصّن  زیادٕہ  کٲم  ہیٚنہٕ  آمٕژ۔  یِمن  قصّن  منٛز  یۅسہٕ  کتھ  خاص  پٲٹھۍ  نٔنۍ  کڑنہٕ  چھےٚ  آمٕژ،  سۅ  چھےٚ  یہِ  زِ  اللہ  تعالیٰ  ییٚلہِ  حِساب  مۅکلاونس  پٮ۪ٹھ  یِوان  چُھ،  تیٚلہِ  چُھ  پتہٕ  بے لاگ  طریقہٕ  چُکاوان۔  اَتھ  منٛزٕ  چَھنہٕ  کٲنٛسہِ  سٍتۍ  ذرّس  برابر  رعایت  سپدان۔  تمہِ  وقتہٕ  چُھنہٕ  یہِ  وُچِھنہٕ  یِوان  زِ  کُس  کٔمۍ  سُند  فرزند  تہٕ  کُس  کٔمۍ  سُند  ٹوٹھ  چُھ۔  رحمت  چھےٚ  صرف  تٔمۍ  سٕندِ سٕے  حقس  منٛز  یِوان  یُس  سیٚزِ  وَتہِ  پٮ۪ٹھ  آسہِ  آمُت،  نَتہٕ  چُھنہٕ  اللہ  تعالیٰ  سٕندِ  غضبہٕ  نِشہِ  نَہ  پیغمبر  سُند  فرزند  بچان،  تہٕ  نَہ  چھےٚ  پیغمبر  سٕنز  خاندارِنۍ۔  یُتے  یوت  نہٕ  کینٛہہ  بلکہ  ییٚلہِ  ایمانُک  تہٕ  کُفرُک  دُٹوک  فٲصلہٕ  سپدان  آسہِ،  تیٚلہِ  چھےٚ  دینٕچ  فطرت  یہِ  یژھان  زِ  خۅد  بذات  گژِھہ  مومن  تہِ  مٲلۍ  سُند،  فرزند  سُند،  خاندار  سُند  تہٕ  خاندارِنہِ  ہُند  رشتہٕ  مٔشراوُن،  تہٕ  اللہ  تعالیٰ  سٕنزِ  عدل  چہِ  شمشیرِ  ہٕندۍ  پٲٹھۍ  گژِھہ  بالکل  بے لاگ  سپدِتھ  اکہِ  حق  کہ  رشتہٕ  ورٲے  پرٛتھ  کانٛہہ  دوٚیُم  رشتہٕ  ژٔٹِتھ  تراوُن۔  یِتھس  موقعس  پٮ۪ٹھ  چُھ  خون  چن  تہٕ  نسب  چن  رشتہٕ  دٲرِین  ہُند  ذرّس  برابر  لحاظہٕ  کرُن  اسلام  کِس  رُوحس  خلاف۔  یٔہے  ٲس  سۅ  تعلیم  ییٚمیُک  مظٲہرہ  پوٗرٕ  پٲٹھۍ  مکہ کیو  مہاجر  مسلمانو  ترٛییہِ  ژورِ  ؤہرۍ  پتہٕ  جنگِ  بدرس  منٛز  کوٚر۔


Heading: نٲزِل سپدنُک زمانہٕ تہٕ سبب
Text:
  ییٚمہِ  سورٕہ  کہ  مضمون  نِشہِ  تہِ  چُھ  ظٲہر  سپدان  زِ  یہِ  سورٕہ  تہِ  آسہِ  قیام  مکہ  کِس  ٲخری  دورس  منٛز  نٲزِل  سپُدمُت  ییٚلہِ  زن  قُریش  اَتھ  مَسلس  پٮ۪ٹھ  غور  ٲسۍ  کران  زِ  کیا  نبیؐ  کرونہٕ  قتل  کنہٕ  وطنہٕ  منٛزٕ  کڑون  کِنہٕ  قٲد  کرون۔  کینژھو  مکہٕ کیو  کٲفرو  کوٚر  تمہِ  وقتہٕ  ﴿غالباً  یہودٮ۪ن  ہٕندِس  اشارس  پٮ۪ٹھ﴾  نبی  صلی  اللہ  علیہ و سلمس  امتحان  ہیٚنہٕ  خٲطرٕ  سوال  زِ  بنی  اسرائیل  کہ  مصر  گژھنُک  وجہ  کیا  اوس۔  خُداین  کوٚر  نہٕ  صرف  یُتُے  یوت  زِ  فوراً  کوٚرُن  تمی  وقتہٕ  یوسف  علیہ  السلامن  ہُند  یہِ  قصہٕ  نبی  صلی  اللہ  علیہ و سلمن  ہٕنزِ  مبارک  زبٲنۍ  پٮ۪ٹھ  جٲری،  بلکہ  کوٚرُن  مزید  یہِ  قصہٕ  قریشن  ہٕندِس  تتھ  معاملس  پٮ۪ٹھ  تہِ  چسپاں،  یُس  معاملہٕ  تِم  یوسُف  علیہ  السلامن  ہٕندٮ۪ن  باین  ہٕندۍ  پٲٹھۍ  حضور  صلی  اللہ  علیہ و سلمس  سٍتۍ  کران  ٲسۍ۔


Heading: نٲزل سپدنٕکۍ مقصد
Text:
  یہِ  قصہٕ  اوس  دۅیَو  اہم  مقصدو  خٲطرٕ  نٲزِل  کرنہٕ  آمُت:




  اکھ  یہِ  زِ  قریش  سردارن  گژِھہ  وَننہٕ  یُن  زِ  اَز  چِھو  توٚہۍ  پننِس  بٲیِس  سٍتۍ  تی  کینژھاہ  کران،  یِکینژھاہ  یوسف  علیہ  السلامن  ہٕندیو  بایَو  تِمن  سٍتۍ  کوٚرمُت  اوس،  مگر  یِتھہٕ  پٲٹھۍ  تِم  اللہ  تعالیٰ  سٕندِس  مَشِیّتس  سٍتۍ  لڑنس  منٛز  کامیاب  سپٕدۍ نہٕ،  تہٕ  ٲخر  کار  وٲتۍ  تٔمۍسٕے  بٲے  سٕندٮ۪ن  قدمن  تل،  یُس  تِمو  اکہِ  وقتہٕ  سٮ۪ٹھاہ  بے  رحمی  سان  کِریرِس  منٛز  چھوٚکمُت  اوس،  یِتھے  پٲٹھۍ  سپدِ  نہٕ  تُہٕںز  زور  آزمٲئی  اللہ  تعالیٰ  سٕنزٕ  تدبیرِ  منٛز  کامیاب  تہٕ  اکہِ  دۅہ  پیٚیَو  تۅہیہِ  تہِ  پننِس  أمِس  بٲیس  برونٛہہ  کنہِ  رحم  و  کرم  خٲطرٕ  اتھہٕ  دارُن  ییٚمِس  مِٹاونہٕ  خٲطرٕ  اَز  توٚہۍ  وۅتلیمٕتۍ  چِھو۔




  حقیقت  چھےٚ  یہِ  زِ  یوسف  علیہ  السلامن  ہُند  قصہٕ،  محمدؐ  تہٕ  قریشن  ہٕندِس  معاملس  پٮ۪ٹھ  چسپاں  کٔرِتھ  ٲس  قرآنِ  مجیدن  زنتہٕ  اکھ  ٹاکارٕہ  پیش  گوئی  کٔرمٕژ،  یۅسہٕ  آئندٕہ کیو  دَہن  ؤرِین  ہٕندیو  واقعاتو  حرف  بحرف  صحیح  ثٲبِت  کٔر۔


Heading: مباحث تہٕ مسٲیل
Text:
  یِم  زٕہ  پہلو  چِھ  یتھ  سوٗرس  منٛز  مقصدی  حیثیت  تھاوان۔  ﴿یِمو  علاوٕہ﴾  چُھ  قرآن  مجید  یتھ  پوٗرٕ  داستانس  منٛز  یہِ  کتھ  نٔنۍ  کٔڑتھ  ہاوان  زِ  حضرت  ابراہیم،  حضرت  اسحاق،  حضرت  یعقوب  تہٕ  حضرت  یوسف  علیھمُ  السلامن  ہٕنز  دعوت  تہِ  ٲس  سۅے  یۅسہٕ  از  محمدؐ  چِھ  دِوان۔




  پتہٕ  چُھ  قرآنِ  مجید  اکہِ  پاسہٕ  حضرت  یعقوبؑ،  حضرت  یوسف  علیہ  السلامن  ہُند  کردار  تہٕ  دوٚیمہِ  پاسہٕ  برادارانِ  یوسُفؑ،  تٲجرن  ہُند  قٲفلہٕ،  عزیزِ  مصر،  تٔمۍ  سٕنز  خاندارِنۍ،  بیگماتِ  مصر  تہٕ  مصرٕ کیٚن  حٲکمن  ہُند  کردار  اکھ  أکِس  مقابلہٕ  تھاوان  تاکہ  لُکھ  وُچھن  زِ  اللہ  تعالیٰ  سٕنزِ  بندگی  تہٕ  ٲخرت  کہ  حساب  کہ  یقین  سٍتۍ  پٲدٕ  سپدن  وٲلۍ  کِردار  کِتھۍ  چھِ  آسان۔  تہٕ  دنیا  پرستی  ہٕںدین،  خدایس  نِشہِ  تہٕ  ٲخرت  نِشہِ  بے  نیٲزی  ہٕندین  سانچن  منٛز  تیار  سپدن  والیٚن  کردارن  ہُند  حال  چُھ  سپدان۔




  اَمہِ  علاوٕہ  چُھ  قرآنِ  حکیم  ییٚمہِ  قصہٕ  سٍتۍ  اکھ  سٔنۍ  حقیقت  تہِ  انسانس  ذہن  نشین  کران،  تہٕ  سۅ  چھےٚ  یہِ  زِ  اللہ  تعالیٰ  یَس  تھوٚد  چُھ  یژھان  تُلُن،  سورُے  دُنیا  رٔلِتَن  تَس  گِروانہٕ  مۅکھہٕ،  کِہِنۍ  ہیٚکیٚس  نہٕ  گِرٲوِتھ،  بلکہ  دُنیا  یۅسہٕ  تدبیر  تٔمۍ  سٕندِ  گراونٕچ  سٮ۪ٹھاہ  کارگر  تہٕ  یقینی  زٲنِتھ  وَرتاوان  چُھ،  اللہ  تعالیٰ  چُھ  تَمِی  تدبیرِ  منٛزِ  تٔمۍ  سٕندِ  وۅتھنہٕ چہِ  صوٗرتہٕ  کڑان۔


Heading: تواریخی تہٕ جغرافیٲئی حالات
Text:
  یہِ  قصہٕ  سمجھنہٕ  خٲطرٕ  چُھ  ضروری  زِ  مختصراً  گژھن  اَتھ  متعلق  کینٛہہ  تواریخی  تہٕ  جغرٲفیٲئی  معلومات  وُچھن  والیٚن  پیشِ  نظر  روزٕنۍ:




  بائیبل  کہ  بیان  مطابق  ٲسۍ  حضرت  یعقوب  علیہ  السلامس  ژۅن  خاندارِنیٚن  ہٕندۍ  باہ  نیچِو،  حضرت  یوسُف  تہٕ  تِہُند  لۅکٹ  بوے  بِن یَمِین  ٲسۍ  أکِس  خاندارِنہِ  ہٕندۍ،  تہٕ  باقی  داہ  ٲسۍ  باقین  ترٮ۪ن  خاندارِنیٚن  ہٕندۍ۔




  فلسطینس  منٛز  ٲس  حضرت  یعقوب  علیہ  السلامن  ہٕندِ  روزنٕچ  جاے  جبرون  چہِ  وادی  منٛز۔  امہِ  علاوہٕ  اوس  تِہُند  کینٛہہ  زمین  سِکم  ﴿موجودٕہ  نابلس﴾  اندر تہِ۔




  بائیبل  کیٚن  عٲلمن  ہُند  تحقیق  اگر  درست  ماننہٕ  یِیہِ،  تیٚلہِ  سپٕز  حضرت  یوسف  علیہ  السلامن  ہٕنز  پیدٲیش  اَلہٕ  پَلہٕ  1906  قبل  مسیح  کِس  زمانس  منٛز۔  خواب  وُچھنُک  تہٕ  کِریرِس  منٛز  چھکنُک  واقعہ  آو  پیش  ییٚلہِ  تِم  سداہ  ؤہرۍ  ٲسۍ۔  یتھ  کریٖرِس  منٛز  تِم  چھکنہٕ  آے  سُہ  اوس  بائیبل  تہٕ  تلمود  کہ  روایت  مطابق سِکم کس  شمالس  منٛز  دُوتَن  ﴿موجودٕہ  دُثان﴾  ہَس  نکھہٕ،  تہٕ  ییٚمۍ  قٲفِلن  تِم  کریرِ  منٛزٕ  کھٲلۍ،  سُہ  اوس  جلعاد  ﴿شرق  اُردن﴾  پٮ۪ٹھہٕ  یِوان  تہٕ  مِصرس  کُن  گژھنُک  اوسُس  اِرادٕہ۔




  مصرس  پٮ۪ٹھ  ٲس  تمہِ  وقتہٕ  پندٲہمہِ  خاندانٕچ  حکومت،  یِم  مصری  تٲریخس  منٛز پٔہلۍ  بادشاہ  ﴿Hyksos  Kings﴾  ناوٕ  یاد  چِھ  یِوان  کرنہٕ۔  یِم  ٲسۍ  عربی  نسلٕکۍ  لُکھ  تہٕ  فلسطین  تہٕ  شام  کِنۍ  نیرِتھ  اوسُکھ  مصر  گٔژِھتھ  اَلہٕ  پَلہٕ  2  ساس  ؤری  قبل  مسیح  کِس  زمانس  منٛز  مصرٕ کِس  سلطنتس  پٮ۪ٹھ  قبضہٕ  کوٚرمُت۔  یۅہے  وجہ  بنیوو  زِ  تِہندِس  حکومتس  منٛز  میوٗل  حضرت  یوسف  علیہ  السلامس  عروج  حٲصل  کرنُک  موقع،  تہٕ  پتہٕ  آو  بنی  اسرائیلس  تَتہِ  لۅلہٕ  متہٕ  لاے  کرنہٕ،  تِکیازِ  تِم  ٲسۍ  یِمن  غیر  ملکی  حکمرانن  ہٕندۍ  ہم  جنس۔  پندٲہِمہِ  صدی  قبل  مسیح  ہٕندِس  ٲخرس  تام  روٗدۍ  یِم  لُکھ  مصرس  پٮ۪ٹھ  قٲبض،  تہٕ  تِہندِس  زمانس  منٛز  روٗد  ملکُک  سورُے  اقتدار  عملی  طور  بنی  اسرائیلن  ہٕندیٚن  اتھن  منٛز۔  تتھۍ  دورس  کُن  چُھ  سورۂ  مائدہ  آیت  نمبر  20  ہس  منٛز  اشارہ  کرنہٕ  آمُت  زِ  ﴿اِذ  جَعَلَ  فِیکُم  اَنبِیآءَ  وَجَعَلَکُم  مَلُوکًا﴾  امہِ  پتہٕ  آو  ہکسوس  اقتدارُک  تختہٕ  اُلٹٲوِتھ  اکھ  سٮ۪ٹھاہ  متعصب  قبطی  نسلُک  خاندان  برسرِ  اقتدار،  تہٕ  تٔمۍ  کوٚر  بنی  اسرائیلس  پٮ۪ٹھ  تِمن  ظلمن  ہُند  سلسلہٕ  شروع  ییٚمِچ  ذِکر  حضرت  موسیٰ  علیہ  السلامن  ہٕندِس  واقعس  منٛز  چھےٚ  یِوان۔




  یِمو  پٔہلۍ  بادشاہو  ٲسۍ  نہٕ  مصری  دیوتا  تسلیم  کٔرِمٕتۍ،  یۅہے  وجہ  چُھ  زِ  قرآنِ  مجید  چُھنہٕ  حضرت  یوسف  علیہ  السلامن  ہٕندِس  ہم  عصر  بادشاہس  فرعون  ناوٕہ  یاد  کران،  تِکیازِ  فرعون  اوس  مصرٕچ  مذہبی  اصطلاح،  تہٕ  یِم  لُکھ  ٲسۍ  نہٕ  مصری  مذہبٕکۍ  قٲیل۔




  حضرت  یوسفؑ  سپٕدۍ  30  ؤرشہِ  وٲنٛسہِ  منٛز  ملکٕکۍ  فرماں  روا،  تہٕ  80  تن  ؤرین  تام  روٗدۍ  باقین  ہٕندِ  شرکت  ورٲے  مصر کِس  تمام  مملکتس  پٮ۪ٹھ  حکومت  کران۔  پننہِ  حکومت  کہ  نٔومہِ  یا  دٔہمہِ  ؤرِیہِ  بُلٲوۍ  تِمو  حضرت  یعقوبؑ  پنُن  پوٗرٕ  خاندان  ہیٚتھ  فسلطین،  تہٕ  کٔرِکھ  تَتھ  علاقس  منٛز  آباد،  یُس  دِمیاط  تہٕ  قاہرہ ہس  منٛزباگ  چُھ۔  بائیبلس  منٛز  چُھ  امہِ  علاقُک  ناو  جشن  یا  گوشن  وننہٕ  آمُت۔  حضرت  موسیٰ  علیہ  السلامن  ہٕندِس  زمانس  تام  روٗدۍ  یِم  أتھۍ  علاقس  منٛز  بسان۔  بائیبلُک  بیان  چُھ  زِ  حضرت  یوسف  علیہ  السلامَو  کوٚر  اکھ  ہتھ  داہ  ؤرشہِ  وٲنٛسہِ  منٛز  انتقال،  تہٕ  انتقال  وقتہٕ  کٔرٕکھ  بنی  اسرائیلس  وصیت  زِ  ییٚلہِ  توٚہۍ  ییٚمہِ  ملکہٕ  منٛز  نیٖرِو،  میانہِ  أڈجہِ  نیزیو  پانس  سٍتۍ۔


Heading: ناو
Text:
  آیت  نمبر  13  کہ  حِصہٕ،  وَیُسبِحُ  الرّعدُ  بِحَمدِہٖ  وَ  المَلٰعِکَتہ  مِن  خِیفَتِہٖ،  منٛزٕ  یُس  لفظٕ  الرعد  چُھ،  یۅہے  چُھ  ییٚمہِ  سوٗرُک  ناو  آمُت  تھاونہٕ۔  امہِ  ناوُک  مطلب  چُھنہٕ  یہِ  زِ  اتھ  سوٗرس  منٛز  چُھ  اوٚبرٕ  گگراین  متعلق  بحث  آمُت  کرنہٕ،  بلکہ  چُھ  یہِ  علامت  کہ  طور  ظٲہر  کران  زِ  یہِ  چُھ  سُہ  سوٗرٕہ  یتھ  منٛز  لفظ  الرعد  چُھ  آمُت،  یا  یتھ  منٛز  رعدٕچ  ذِکر  چھےٚ  آمٕژ۔


Heading: نٲزِل سپدنُک زمانہٕ
Text:
  ژوٗرِمہِ  رکوعکۍ  تہٕ  شیٚمہِ  رکوعکۍ  مضمون  چِھ  شہادت  دِوان  زِ  یہِ  سوٗرہ  تہِ  چُھ  تمی  دورُک،  یتھ  منٛز  سورۂ  یونس،  سورۂ  ھوٗد  تہٕ  سورۂ  اعراف  چِھ  نٲزِل  گٔمٕتۍ،  یعنی  مکہٕ  کہِ  قیام  کہ  زمانُک  ٲخری  دَور۔  اندازِ  بیان  نِشہِ  چُھ  صاف  ظٲہر  سپدان  زِ  نبی  صلی  اللہ  علیہ و سلمس  چُھ  اسلامٕچ  دعوت  دِوان  دِوان  واریاہ  کال  سپُدمُت،  مخٲلف  چِھ  تِمن  زَکھ  واتناونہٕ  خٲطرٕ  تہٕ  تِہندِس  مِشنس  ناکام  کرنہٕ  خٲطرٕ  رنگہٕ  رنگہٕ  چالہٕ  گِندان،  مومن  چِھ  گرِ  گرِ  تمنا  کران  زِ  کاش  کانٛہہ  معجزہ  ہٲوِتھ  یِہَن  یِم  لُکھ  سیٚزِ  وَتہِ  پٮ۪ٹھ  اَننہٕ،  تہٕ  اللہ  تعالیٰ  چُھ  مسلمانن  سمجھاوان  زِ  ایمانٕچ  وَتھ  ہاونہٕ  خٲطرٕ  چُھنہٕ  اسہِ  نِشہِ  یہِ  طریقہٕ  رٲیج،  تہٕ  اگر  حق  کیٚن  دشمنن  رَز  چھےٚ  یِوان  ڈیٚج  تراونہٕ،  تیٚلہِ  چَھنہٕ  یہِ  تِژھ  کتھ  ییٚمہِ  سٍتۍ  توٚہۍ  بانٛبرِو۔  پتہٕ  چُھ  آیت  نمبر  31  نِشہِ  پے  لگان  زِ  کُفارِ  مکو  چُھ  گرِ  گرِ  ہٹ دھرمی  ہُند  مظٲہرٕہ  کوٚرمُت  زِ  اَمہِ  پتہٕ  چُھ  یہِ  وَنُن  بالکل  بجا  باسان  زِ  ہرگاہ  قبرو  منٛز  مُردہ  تہِ  ؤتِھتھ  یِن،  یِم  لُکھ  مانن  نہٕ  توتہِ،  بلکہ  کرن  اتھ  واقعس  تہِ  کانٛہہ  نَتہٕ  کانٛہہ  تٲویل۔  یِمو  سارِوٕیو  کتھو  سٍتۍ  چُھ  یی  گُمان  سپدان  زِ  یہِ  سورٕہ  آسہِ  مکہ  کِس  ٲخری  دورس  منٛز  نٲزِل  سپُدمُت۔


Heading: مرکزی مضمون
Text:
  ییٚمہِ  سورُک  مُدعا  چُھ  گۅڈٕنِکہِ سٕے  آیتس  منٛز  پیش  کرنہٕ  آمُت،  یعنی  یہِ  زِ  یِکینژھاہ  محمدؐ  پیش  چِھ  کران،  تی  چُھ  حق،  مگر  یہِ  چھےٚ  لُکن  ہٕنز  غلطی  زِ  تِم  چِھنہٕ  اتھ  مانان۔  سورُے  تقریر  چُھ  أتھۍ  مرکزی  مضمونس  أندۍ  أندۍ  نژان۔  اتھ  سلسلس  منٛز  چھےٚ  بار  بار  مختلف  طریقو  توحید،  ٲخرت  تہٕ  رسالتٕچ  حقٲنیت  ثٲبت  کرنہٕ  آمٕژ،  یِمن  پٮ۪ٹھ  ایمان  اننٕکۍ  روحٲنی  تہٕ  اخلٲقی  فٲیدٕہ  چِھ  سمجھاونہٕ  آمٕتۍ،  یِم  نَہ  ماننٕکۍ  نقصان  چِھ  وَننہٕ  آمٕتۍ،  بیٚیہِ  چُھ  یہِ  ذہن  نشین  کرنہٕ  آمُت  زِ  کُفر  چُھ  سراسر  اکھ  حِماقت  تہٕ  جہالت۔  پتہٕ  چُھنہٕ  چونکہ  امہِ  بیانُک  مقصد  دماغ  مطمئن  کرنُے  یوت  کینٛہہ،  بلکہ  چُھ  دِل  ایمانس  کُن  پِھرٕنۍ  تہِ،  امہِ  موجوب  چَھنہٕ  ژٔھرۍسٕے  منطقی  استدلال سٕے  یٲژ  کٲم  ہینہٕ  آمٕژ،  بلکہ  چُھ  اکھ  اکھ  دلیل  تہٕ  اکھ  اکھ  شہادت  پیش  کرنہٕ  پتہٕ  ٹھٔہرۍ  ٹھٔہرۍ  بیٖم  تہٕ  خوف  ﴿تخویف﴾،  ترہیب،  ترغیب  تہٕ  مُشفقانہٕ  تلقین  کرنہٕ  آمُت،  تاکہ  نادان  لُکھ  پھیرن  پننہِ  گُمراہانہٕ  ہٹ دھرمی  نِشہِ  باز۔




  تقریرس  دوران  چِھ  جایہِ  جایہِ  مُخٲلفن  ہٕندٮ۪ن  اعتراضن  ہٕنز  ذکر  کرنہٕ  ورٲے  تِہٕندۍ  جواب  دِنہٕ  آمٕتۍ،  تہٕ  تِم  شبہات  چِھ  دوٗر  کرنہٕ  آمٕتۍ،  یِم  محمد  صلی  اللہ  علیہ و سلمن  ہٕندِس  دعوتس  متعلق  لُکن  ہٕندٮ۪ن  دِلن  منٛز  أسۍ  لبنہٕ  یِوان،  یا  ٲسۍ  مُخٲلفن  ہٕندِ  طرفہٕ  تراونہٕ  یِوان۔  اتھ  سٍتۍ  چُھ  اہلِ  ایمانن  تہِ  دِلاسہٕ  دِنہٕ  آمُت،  یِم  کینژھن  ؤرِیَن  ہٕندِ  طویل  تہٕ  سخت  جد و جہد  کہ  وجہ  کِنۍ  تھٔکِمٕتۍ  ٲسۍ،  تہٕ  بے  چینی  سان  ٲسۍ  غیبی  امدادس  پراران۔


Heading: ناو
Text:
  سوٗرٕہ  کہ  آیت  نمبر  35  کہ  حصہٕ  وَاِذ  قَالَ  اِبرَاھِیمُ  رَبِّ  اجعَل  ھٰذا  البَلَدَ  اٰمِنا،  منٛزٕ  چُھ  لفظ  ابراہیم  ییٚمہِ  سوٗرُک  ناو  آمُت  تھاونہٕ۔  امہِ  ناوُک  مطلب  چُھنہٕ  یہِ  زِ  اتھ  سورس  منٛز  چھےٚ  حضرت  ابراہیم  علیہ  السّلامن  ہٕنز  سوانح  عمری  بیان  سپٕزمٕژ،  بلکہ  چُھ  اکثر  سوٗرن  ہٕندٮ۪ن  ناون  ہٕندۍ  پٲٹھۍ  یہِ  ناو  تہِ  علامت  رٔنگۍ  ورتاونہٕ  آمُت،  یعنی  سُہ  سوٗرٕہ  یتھ  منٛز  ابراہیم  علیہ  السّلامن  ہٕنز  ذِکر  چھےٚ  آمٕژ۔


Heading: نٲزِل سپدنُک زمانہٕ
Text:
  ییٚمیُک  عام  اندازِ  بیان  چُھ  مکہٕ  کیٚن  ٲخری  دورٕ  کیٚن  سوٗرن  ہُند  ہیوٗ۔  باسان  چُھ  سورۂ  رعد  کِس  زمانس  نکھے  چُھ  یہِ  سوٗرٕہ  نٲزِل  سپُدمُت،  خصوصاً  ییٚلہِ  آیت  13  پران  چِھ،  وَقَالَ  الّذِینَ  کَفَرُوا  لِرُسُلِھِم  لَنُخرِجَنّکُم  مِن  اَرضِنَا  اَو لَتَعُودُنّ  فی  مِلّتِنَا،  انکار  کرن  والیو  ووٚن  پننیٚن  رسولن  زِ  یا  چُھو  تۅہیہِ  سٲنِس  مِلّتس  منٛز  واپس  یُن،  نَتہٕ  کڑو  أسۍ  توٚہۍ  پننہِ  ملکہٕ  منٛزٕ۔  یِمن  لفظن  ہُند  صاف  اشارہ  چُھ  اَتھ  کُن  زِ  تمہِ  وقتہٕ  اوس  مکس  اندر  مُسلمانن  پٮ۪ٹھ  ظُلم و ستم  عروجس  پٮ۪ٹھ  ووتمُت،  تہٕ  اہل  مکو  اوس  پٔتِمیٚن  کٲفر  قومن  ہٕندۍ  پٲٹھۍ  تَتہِ  روزن  والیٚن  اہلِ  ایمانن  شہرٕ  منٛز  کڑنہٕ  خٲطرٕ  ہوٚل  گونڈمُت۔  أتھۍ  وجہس  پٮ۪ٹھ  چھےٚ  یِمن  سۅ  دھمکی  دِنہٕ  آمٕژ،  یۅسہٕ  یِہندِس  طریقس  پٮ۪ٹھ  پکن  والیٚن  پٔتِمیٚن  قومن  ٲس  دِنہٕ  آمٕژ  زِ  لَنُھلِکَنّ  الظّالِمِینَ،  أسۍ  کروکھ  ضرور  ظٲلِم  ہلاک۔  تہٕ  اہلِ  ایمانن  آو  سُے  دِلاسہٕ  دِنہٕ  یُس  تِہندٮ۪ن  پیش  رَون  چُھ  دِنہٕ  یِوان  زِ  لَنُسکِننّکُمُ  الاَرضَ  مِن  بَعدِ  ھِم،  أسۍ  کرو  یِم  ظٲلِم  ختم  کرنہٕ  پتہٕ  توٚہۍ  یتھ  سر  زمینس  پٮ۪ٹھ  آباد۔  یِتھے  پٲٹھۍ  چُھ  ٲخری  رکوعُک  انداز  تہِ  یی  ونان  زِ  یہِ  سوٗرٕہ  چُھ  مکہ  کِس  ٲخری  دورس  سٍتۍ  واٹھ  تھاوان۔


Heading: مرکزی مضمون تہٕ مُدعا
Text:
  یِم  لُکھ  نبی  صلی  اللہ  علیہ و سلمن  ہٕندِس  رسالتس  ماننہٕ  نِشہِ  انکار  ٲسۍ  کران،  تہٕ  تِہٕنز  دعوت  ناکام  کرنہٕ  خٲطرٕ  پرٛتھ  قٔسمہٕ  چہِ  بدتر  کھۅتہٕ  بدتر  چالہٕ  ٲسۍ  کران،  تِہندِ  خٲطرٕ  چھےٚ  یتھ  سوٗرس  منٛز  نصیحت  تہٕ  تنبیہ۔  البتہ  نصیحت  بہ  نسبت  چُھ  یتھ  سوٗرس  منٛز  تنبیہ  تہٕ  ملامتُک  تہٕ  نہیبُک  انداز  زیادٕہ  تیز۔  اَمِیُک  وجہ  چُھ  یہِ  زِ  تفہیمُک  حق  اوس  ییٚمہِ  برونٹھمیٚن  سوٗرن  منٛز  جان  پٲٹھۍ  ادا  کرنہٕ  آمُت،  تہٕ  امہِ  باوجود  اوس  کفارِ  قریشن  ہٕنزِ  ہٹ دھرمی،  عنادس،  مزاحمتس،  شرارتس  تہٕ  ظُلم  و  جبرس  منٛز  دۅہ  کھۅتہٕ  دۅہ  اضافے  سپدان  روزان۔


Heading: ناو
Text:
  آیت  نمبر  80  کہ  حصہٕ  کَذّبَ  اَصحٰبُ  الحِجرِ  المرسَلِین  منٛزٕ  چُھ  اَلحجر  ییٚمہِ  سُورُک  ناو  تھاونہٕ  آمُت۔


Heading: نٲزِل سپدنُک زمانہٕ
Text:
  مضمونو  تہٕ  اندازِ  بیان  نِشہِ  چُھ  صاف  پٲٹھۍ  ظٲہر  سپدان  زِ  ییٚمہِ  سوٗرُک  زمانۂ  نزول  چُھ  سورۂ  ابراہیمس  نکھے۔  ییٚمہِ  کِس  پوٚت  منظرس  منٛز  چِھ  زٕہ  چیز  بالکل  ٹاکارٕ  اَتھہِ  یِوان۔  اکھ  یہِ  زِ  نبی  صلی  اللہ  علیہ و سلمس  چھےٚ  دعوت  دِوان  دِوان  اکھ  مُدّت  سپزمٕژ  تہٕ  مخٲطب  قوم  چھ  مُسلسل  ہٹ  دھرمی،  ٹسنہٕ  تہٕ  ہَزٕل،  مزاحمت  تہٕ  ظُلم  و  ستمُک  چُھ  حد  سپُدمُت،  ییٚمہِ  پتہٕ  وۅنۍ  تفہیمُک  موقع  کم  تہٕ  تنبیہ  تہٕ  نہیبُک  موقع  زیادٕہ  چھُ۔  دوٚیُم  یہِ  زِ  پننہِ  قوم  کہ  کفر  و  انکارٕکۍ  تہٕ  مزاحمتٕکۍ  پہاڑ  پُھٹراوان  پُھٹراوان  چِھ  نبی  کریمؐ  تھکُن  ہیٚوان  تہٕ  دل  شکستگی  ہٕنز  کیفیت  چھےٚ  بار  بار  تِمن  پٮ۪ٹھ  ظٲری  سپدان،  یہِ  وُچِھتھ  چُھ  اللہ  تعالیٰ  تِمن  دِلاسہٕ  دِوان  تہٕ  تِمن  چُھ  ہمت  حوصلہٕ  دِوان۔


Heading: موضوع تہٕ مرکزی مضمون
Text:
  یِمے  زٕہ  مضمون  چِھ  یتھ  سوٗرس  منٛز  بیان  سپدمٕتۍ۔  یعنی  تِمن  لُکن  تنبیہِ  کرُن  یِم  نبی  صلی  اللہ  علیہ و سلمن  ہٕندِس  دعوتس  انکار  ٲسۍ  کران،  تِمنؐ  ٲسۍ  ہزٕل  کران،  تہٕ  تِہٕںزِ  کامہِ  منٛز  ٲسۍ  رنگہٕ  رنگہٕ  رُکاوٹہٕ  اَنان۔  بیٚیہِ  حضور  صلی  اللہ  علیہ و سلمن  دِلاسہٕ،  حوصلہٕ  تہٕ  ہمت  دِنۍ۔  مگر  اَمِیُک  مطلب  چُھنہٕ  یہِ  زِ  یہِ  سورٕہ  چُھ  تفہیم  تہٕ  نصیحت  نِشہِ  خٲلی۔  قرآنس  منٛز  چُھنہٕ  کُنہِ  جایہِ  تہِ  خُداین  صرف  تنبیہ  تہٕ  نہیبس،  یا  خٲلص  رعب  دابس  کٲم  ہیٚژمٕژ۔  سخت  کھۅتہٕ  سخت  دھمکِیَن  تہٕ  ملامتن  درمیان  تہِ  چُھنہٕ  سُہ  سمجھاونس  تہٕ  نصیحت  کرنس  اندر  کمی  کران۔  چنانچہِ  چِھ  یتھ  سوٗرس  منز  تہِ  اکہِ  طرفہٕ  توحید  کیٚن  دلٲیلن  کُن  مختصر  اشارہ  کرنہٕ  آمٕتۍ،  تہٕ  دوٚیِمہِ  طرفہٕ  چھےٚ  آدمؑ  تہٕ  ابلیس  سُند  قصہٕ  بوزنٲوِتھ  نصیحت  کرنہٕ  آمٕژ۔


Heading: ناو
Text:
  آیت  نمبر  68  وَاَوحٰی  رَبّکَ  اِلَی  النّحلِ،  نِشہِ  چُھ  لفظ  نحل  یتھ  سوٗرس  ناو  تھاونہٕ  آمُت۔  یِتہِ  چُھ  محض  علامت  نہ  کہ  بحث  کہ  موضوعُک  عنوان۔


Heading: نٲزِل سپدنُک زمانہٕ
Text:
  واریاہَو  اندرونی  شہادتَو  سٍتۍ  چھےٚ  اَمہِ  کِس  نٲزِل  سپدن  کِس  زمانس  پٮ۪ٹھ  روشنی  پیٚوان۔  مثلاً  آیت  نمبر  41  وَالّذِینَ  ھَاجَرُوا  فی  اللہ  مِن  بَعدِ  مَا  ظلِمُوا،  نِشہِ  چُھ  صاف  پے  لگان  زِ  تمہِ  وقتہٕ  اوس  پوٗرٕ  شدّت  سان  ظُلم  و  ستم  سپدان  تہٕ  یہِ  سوال  اوس  پٲدٕ  سپُدمُت  زِ  اگر  کانٛہہ  شخصس  ناقابلِ  برداشت  تکلیف  سٍتۍ  مجبور  سپدِتھ  کلمۂ  کُفر  وَنہِ  تیٚلہِ  کیا  حکم  چُھ  تس  خٲطرٕ۔




  آیت  نمبر  112۔114  وَضَرَبَ  اللہُ  مَثلًا  قَریَتًہ۔۔۔ اِن  کُنتُم  اِیّاہُ  تَعبُدُونَ،  یِمن  آیتن  ہُند  صاف  اِشارٕہ  چُھ  اَتھ  کُن  زِ  یُس  زبردست  قحط  مکّس  منٛز  ووٚتھمُت  اوس،  سُہ  اوس  یہِ  سوٗرٕہ  نٲزِل  سپدنہٕ  وقتہٕ  ختم  سپُدمُت۔




  یتھ  سورس  منٛز  چھےٚ  آیت  نمبر  115  تِژھ،  ییٚمیُک  حوالہٕ  سورۂ  انعام،  آیت  نمبر  119  ہس  منٛز  دِنہٕ  چُھ  آمُت،  تہٕ  بیاکھ  آیت  118  چھےٚ  تِژھ،  یتھ  منٛز  سورۂ  انعامٕچ  آیت  146  ہُک  حوالہٕ  چُھ  آمُت  دِنہٕ۔  یہِ  چھےٚ  امہِ  کتھہِ  ہٕنز  دلیل  زِ  یِمن  دۅشوٕنۍ  سوٗرن  ہُند  نزول  چُھ  نکھہٕ  نکھے۔




  یِمو  شہادتَو  سٍتۍ  چُھ  پے  لگان  زِ  ییٚمہِ  سورُک  زمانۂ  نزول  تہِ  چُھ  مکُک  ٲخری  دورٕے۔


Heading: موضوع تہٕ مرکزی مضمون
Text:
  شرکُک  اِبطال  ﴿شرک  باطل  دِیُن  قرار﴾،  توحیدُک  اثبات  ﴿توحید  مانُن﴾،  پیغمبر  سٕنز  دعوت  نہ  ماننہٕ  کیٚن  بُرٕ  نتیجن  پٮ۪ٹھ  تنبیہ  تہٕ  فہمٲیش،  تہٕ  حق  کِس  مخالفتس  تہٕ  مزاحمتس  پٮ۪ٹھ  لعنت  ملامت  تہٕ  پھٹکار۔


Heading: مباحث
Text:
  سورُک  آغاز  چُھ  کُنہِ  تمہیدٕ  ورٲے  اچانک  تِتھہِ  اکہِ  جُملہٕ  سٍتۍ  سپدان  یَتھ  منٛز  تنبیہ  چُھ۔  کفارِ  مکّہ  ٲسۍ  بار  بار  ونان  زِ،  ییٚلہِ  اسہِ  تُہندِس  دعوتس  انکار  چُھ  کوٚرمُت  تہٕ  نَنہِ  وانہٕ  چِھ  تُہٕنز  مخالفت  کران،  تیٚلہِ  کیازِ  چُھنہٕ  ٲخٕر  خداے  سُند  سُہ  عذاب  یِوان  ییٚمِچ  دھمکی  توٚہۍ  اَسہِ  دِوان  چِھو۔  اَتھ  پٮ۪ٹھ  چُھ  آمُت  فرماونہٕ  زِ  بے  وقوفو!  خُداے  سُند  عذاب  چُھو  تۅہیہِ  کلس  پٮ۪ٹھ  ووتمُت،  وۅنۍ  مَہ  کٔرِو  امہِ  کِس  یِنس  منٛز  بانبٕر،  بلکہ  یۅسہٕ  رژھ  کھنڈ  مہلت  وُنہِ  پتھ  کُن  چھےٚ  تتھ  فٲیدٕہ  تُلِتھ  سمجھِو  کتھ۔  امہِ  پتہٕ  چھُ  فوراً  تفہیمُک  تقریر  شروع  سپدان  تہٕ  حسبِ  ذیل  مضمون  چِھ  پوٚتُس  پتھ  برونٛہہ  کُن  یِوان۔




  دِلس  سَنہٕ  ونیو  دلٲیلو  تہٕ  کائنات  کیو  تہٕ  پننہِ  نفسہٕ  کیو  آثارن  ہٕنزو  ٹاکارٕہ  شہادتَو  سٍتۍ  چُھ  سمجھاونہٕ  یِوان  زِ  شرک  چُھ  بٲطل  تہٕ  توحیدٕے  چُھ  حق۔




  انکار  کرن  والیٚن  ہٕندیٚن  اعتراضن،  شکوکن،  حُجّتن  تہٕ  حیلن  ہُند  چُھ  اکہِ  اکہِ  یِوان  جواب  دِنہٕ۔




  بٲطلس  پٮ۪ٹھ  اِصرار  تہٕ  حق  کِس  مقابلس  منٛز  ہٹ  دھرمی  کرنہٕ کیو  بُرٕ  نتیجو  نِشہِ  چِھ  یِوان  کھۅژناونہٕ۔




  تِم  اخلٲقی  تہٕ  عملی  تبدیلی  چھےٚ  یِوان  مختصر  پٲٹھۍ  دلنشین  اندازس  منٛز  بیان  کرنہٕ  یِمہٕ  محمد  صلی  اللہ  علیہ و سلمن  ہُند  اوٚنمُت  دین  انسٲنی  زندگی  منٛز  اَننہِ  چُھ  یژھان۔




  نبیؐ  تہٕ  تِہندٮ۪ن  سٲتھین  چھےٚ  ہمت  تہٕ  دِلاسہٕ  یِوان  دِنہٕ،  تہٕ  سٍتۍ  سٍتۍ  چھُکھ  یِتہِ  وَننہٕ  یِوان  زِ  کفارن  ہٕنزن  مزاحمتن  تہٕ  سِتمن  ہٕندِس  مقابلس  منٛز  کیا  رٔوِیہِ  گژِھہ  تُہُند  آسُن۔


Heading: ناو
Text:
  گۅڈٕنِکہِ  رکوع  کہ  ژوٗرِمہِ  آیتہٕ،  وَقَضَینَا  اِلیٰ  بَنِی  اِسرَائیلَ  فِی  الکِتٰبِ  منٛز  چُھ  یہِ  ناو  آمُت  اَخذ  کرنہٕ۔  یہِ  ناو  چُھ  اکثر  قرآنی  سوٗرن  ہٕندۍ  پٲٹھۍ  صرف  علامت  کہ  طور  تھاونہٕ  آمُت۔


Heading: نٲزِل سپدنُک زمانہٕ
Text:
  گۅڈٕنِچی  آیت  چھےٚ  امہِ  کتھہِ  ہٕنز  نشاندہی  کران  زِ  یہِ  سورٕہ  چُھ  معراج  کِس  موقعس  پٮ۪ٹھ  ﴿یعنی  مکی  دورس  کِس  ٲخری  وقتس  منٛز﴾  نٲزِل  سپُدمُت۔  معراجُک  واقعہ  چُھ  حدیث  تہٕ  سیرت  چَو  اکثر  روایتو  مُطٲبق  ہجرت  برونٛہہ  اکھ  ؤری  پیش  آمُت۔


Heading: پوٚت منظر
Text:
  امہِ  وقتہٕ  ٲسۍ  نبی  صلی  اللہ  علیہ و سلمس  توحیدٕچ  آواز  بُلند  کران  کران  12  ؤری  گٔمٕتۍ۔  مخٲلفن  ہٕنزو  تمام  مزاحمتو  باوجود  ٲس  تِہٕنز  آواز  عربہٕ  کِس  کوٗنس  کوٗنس  تام  وٲژمٕژ۔  وۅنۍ  اوس  سُہ  وقت  نکھہٕ  ییٚلہِ  نبی  صلی  اللہ  علیہ و سلمن  مکہ  پٮ۪ٹھہٕ  مدینس  کُن  مُنقتل  سپدنُک  تہٕ  مُنتشر  مسلمان  سۅمبرِتھ  اسلام  کیٚن  اصولن  پٮ۪ٹھ  اکھ  ریاست  قٲیِم  کرنُک  موقع  اوس  میلن  وول۔




  یِمن  حالاتن  منٛز  آو  معراج  پیش،  تہٕ  واپسی  پٮ۪ٹھ  چِھ  نبیؐ  دُنیا  ہس  یہِ  پیغام  بوزناوان۔


Heading: موضوع تہٕ مضمون
Text:
  یتھ  سوٗرس  منٛز  چِھ  تنبیہ،  تفہیم  تہٕ  تعلیم،  تریشوے  أکِس  منٲسِب  اندازس  منٛز  جمع  کرنہٕ  آمٕتۍ۔




  تنبیہ  چُھ  مکہٕ  کیٚن  کٲفرن  کرنہٕ  آمُت  زِ  بنی  اسرائیل  تہٕ  دوٚیِمیٚن  قومن  ہٕندِ  انجام  نِشہِ  رٔٹِو  سبق۔  یہِ  دعوت  کٔرِو  قبول،  نَتہٕ  یِیِو  مٹاونہٕ۔  امہِ  علاوہ  چُھ  ضِمناً  بنی  اسرائیلس  تہِ،  یِم  ہجرت  پتہٕ  عنقریب  ٲسۍ  زبانِ  وَحی  ہٕندۍ  مخٲطب  سپدن  وٲلۍ،  یہِ  تنبیہ  کرنہٕ  آمُت  زِ  گۅڈٕ  گۅڈٕ  یِم  سزا  تۅہیہِ  میلیمٕتۍ  چِھو،  تِمو  نِشہِ  کٔرِو  عبرت  حٲصل  تہٕ  وۅنۍ  یُس  موقع  تۅہیہِ  محمد  صلی  اللہ  علیہ و سلمن  ہٕندِ  بعثت  سٍتۍ  میلان  چُھ،  تتھ  تُلِو  فٲیدہ،  یہِ  ٲخری  موقع  تہِ  ہرگاہ  تۅہیہِ  راورُو،  تیٚلہِ  آسیو  دردناک  انجام  وُچُھن۔




  تفہیم  کِس  پہلوس  منٛز  چُھ  سٮ۪ٹھاہ  دلنشین  اندازس  منٛز  سمجھاونہٕ  آمُت  زِ  انسٲنی  سعادتُک  تہٕ  بدبختی  ہُند  تہٕ  کامیٲبی  تہٕ  ناکٲمی  ہُند  دارمدار  کمن  چیزن  پٮ۪ٹھ  چُھ  دراصل۔  توحید،  ٲخرت،  نبوّت  تہٕ  قرآن  کہِ  برحق  آسنہٕ  چہِ  دٔلیلہٕ  چھےٚ  دِنہٕ  آمٕژ۔  تِم  شُبہات  چِھ  دوٗر  آمٕتۍ  کرنہٕ،  یِم  یِمن  بُنیٲدی  حقیقتن  متعلق  مکہ  کیٚن  کٲفرن  ہٕندِ  طرفہٕ  پیش  ٲسۍ  یِوان  کرنہٕ۔




  تعلیم  ہٕندِس  پہلو  وس  منٛز  چِھ  اخلاق  تہٕ  تمدّنٕکۍ  تِم  بٔڈۍ  بٔڈۍ  اصول  آمٕتۍ  بیان  کرنہٕ  یِمن  پٮ۪ٹھ  زندگی  ہُند  نظام  قٲیِم  کرُن  نبی  صلی  اللہ  علیہ و سلمن  ہٕندِس  دعوتس  پیش  نظر  اوس۔  یہِ  اوس  زَنتہٕ  اسلامُک  منشور  یُس  اسلٲمی  ریاست  کہ  قیام  برونٛہہ  اکھ  ؤرۍ  اہلِ  عربن  برونٛٹھہٕ  کنہِ  پیش  اوس  آمُت  کرنہٕ۔




  یِمو  سارِوٕے  کتھو  سان  چُھ  نبی  صلی  اللہ  علیہ و سلمس  یہِ  ہدایت  دِنہٕ  آمُت  زِ  مشکلاتن  ہٕندِس  اتھ  طوفانس  منٛز  روٗزِن  مضبوطی  سان  پننِس  موقفس  پٮ۪ٹھ  جٔمِتھ،  تہٕ  کُفرس  سٍتۍ  مصالحت  کرنس  متعلق  مَہ  سوٗنچِن  تہِ  زانٛہہ۔  امہِ  علاوٕہ  آو  مسلمانن  تلقین  کرنہٕ  زِ  پوٗرٕ  صبر  و  سکون  سان  روٗزِن  حالاتن  ہُند  مقابلہٕ  کران  تہٕ  تبلیغ  و  اصلاح  چن  کامیٚن  منٛز  تھٲوِن  پننیٚن  جذباتن  پٮ۪ٹھ  قابو۔  اتھ  سلسلس  منٛز  چُھ  اصلاحِ  نفس  تہٕ  تزکیہ  نفس  خٲطرٕ  تِمن  نمازِ  ہُند  نُسخہٕ  وَننہٕ  آمُت،  روایتو  نِشہِ  چُھ  پے  لگان  زِ  یہِ  چُھ  گۅڈنیُک  موقع  ییٚلہِ  پانژھ  وقت  نماز،  وقت  چہِ  پابندی  سان  مُسلمانن  پٮ۪ٹھ  فرض  آیہِ  کرنہٕ۔


Heading: ناو
Text:
  ییٚمہِ  سوٗرُک  ناو  چُھ  گۅڈنِکہِ  رکوع  کہ  دٔہِمہِ  آیتہٕ  اِذ  اَوَی  الفِتیَتُ  اِلَی  الکَھفِ  نِشہِ  اخذ  آمُت  کرنہٕ۔  امہِ  ناوُک  مطلب  چُھ  یہِ  زِ  یہِ  چُھ  سُہ  سوٗرٕہ  یتھ  منٛز  کہف  لفظ  چُھ  آمُت۔


Heading: نٲزِل سپدنُک زمانہٕ
Text:
  ییٚتہِ  پٮ۪ٹھہٕ  چُھ  تِمن  سوٗرن  ہُند  آغاز  سپدان  یِم  مکی  زندگی  ہٕندِس  تریٚیمِس  دَورس  منٛز  نٲزِل  چِھ  گٔمٕتۍ۔  یہِ  دَور  روٗد  تقریباً  5  نبوی  کہ  آغازٕ  پٮ۪ٹھہٕ  شروع  سپدِتھ  قریب  قریب  10  نبوی  تام  پکان۔  اتھ  دَورس  منٛز  کٔرۍ  قُریشو  نبی  صلی  اللہ  علیہ و سلمس  تہٕ  تِہندِس  تحریکس  تہٕ  جماعتس  دَباونہٕ  خٲطرٕ  ٹسنہٕ  تہٕ  ہَزٕل،  ٹھٹھہٕ  تہٕ  مذاق،  اعتراضات،  الزامات،  خوف  تہٕ  دھمکی،  تہٕ  مخٲلفانہٕ  پروپگنڈو  نِشہِ  برونٛہہ  گٔژِھتھ  ظلم  و  ستم،  مارپیٹ  تہٕ  معٲشی  دباوٕکۍ  ہتھیار  پوٗرٕ  سختی  سان  استعمال۔




  سورۂ  کہف  کِس  مضمونس  پٮ۪ٹھ  غور  کرنہٕ  سٍتۍ  چُھ  اندازٕ  سپدان  زِ  یہِ  آسہِ  ترییٚمہِ  دورکِس  آغازس  منٛز  نٲزِل  سپُدمُت  ییٚلہِ  زَن  ظُلم  و  ستمن  تہٕ  مزاحمتن  ٲس  شدّت  اختیار  کٔرمٕژ،  مگر  وُنہِ  ٲس  نہٕ  ہجرتِ  حبشہ  سپزمٕژ۔  تمہِ  وقتہٕ  یِم  مُسلمان  ستاونہٕ  یِوان  ٲسۍ،  تِم  چِھ  یِوان  اصحابِ  کہفن  ہُند  واقعہ  بوزناونہٕ  تاکہِ  تِم  گنڈن  ہمتُک  ہوٚل،  تہٕ  تِمن  لگہِ  پے  زِ  اہلِ  ایمانَو  کیا  کینٛژھا  چُھ  ایمان  بچاونہٕ  خٲطرٕ  ییٚمہِ  برونٛہہ  کوٚرمُت۔




   


Heading: موضوع تہٕ مضمون
Text:
  یہِ  سوٗرٕ  چُھ  مکہ  کیٚن  مُشرِکن  ہٕندٮ۪ن  ترٮ۪ن  سوالن  ہٕندِس  جوابس  منٛز  نٲزِل  سپُدمُت  یِم  تِمو  نبی  صلی  اللہ  علیہ و سلمس  امتحان  ہیٚنہٕ  خٲطرٕ  اہلِ  کتابن  ہٕندِ  مشورٕہ  سٍتۍ  تِمن  صلی  اللہ  علیہ و سلمن  برونٛہہ  کنہِ  پیش  ٲسۍ  کٔرمٕتۍ۔  سوال  ٲسۍ  یِم  زِ،  اصحابِ  کہف  کم  ٲسۍ؟  خضر  علیہ  السلام  سٕندٕ  قٕصٕچ  حقیقت  کیا  چھےٚ؟  تہٕ  ذُوالقرنین  سُند  قصہٕ  کیا  چُھ؟  یِم  تریشوے  قٕصہٕ  ٲسۍ  عیساین  تہٕ  یہوٗدٮ۪ن  ہٕندِس  تواریخس  متعلق۔  حجازس  منٛز  اوس  نہٕ  یُہُند  کانٛہہ  چرچہِ۔  مگر  خُداین  کوٚر  نہٕ  صرف  یُتُے  زِ  پننِس  نبی  صلی  اللہ  علیہ و سلمن  ہٕنزِ  مبارک  زیوِ  سٍتۍ  دِیتُن  یِمن  سوالن  ہُند  جواب،  بلکہ  کٔرِن  تِہندی  پٕرٛژھنہٕ  آمٕتۍ  تریشوے  قٕصہٕ  پوٗرٕ  پٲٹھۍ  تتھ  صورتِ  حالس  پٮ۪ٹھ  تہِ  چسپاں،  یۅسہٕ  تمہِ  وقتہٕ  مکس  منٛز  کفرس  تہٕ  اسلامس  درمیان  درپیش  ٲس۔




  اصحابِ  کہفن  متعلق  آو  وَننہٕ  زِ  تِم  ٲسۍ  تمی  توحیدٕکۍ  قٲیل  ییٚمِچ  دعوت  یہِ  قرآن  چُھ  پیش  کران،  تہٕ  تِہُند  حال  اوسنہٕ  مکہٕ  کیٚن  کینژھن  مظلوم  مُسلمانن  ہٕندِ  حالہٕ  نِشہِ  تہٕ  کفارِ  قریشن  ہٕندِ  رٔویہِ  نِشہِ  مختلف  کینٛہہ۔  پتہٕ  آو  اَمی  قٕصہٕ  سٍتۍ  اہلِ  ایمانن  سبق  دِنہٕ  زِ  اگر  کُفارن  ہُند  غلبہٕ  حدٕ  کھۅتہٕ  ژوٚر  تہٕ  أکِس  مومنس  آسہِ  نہٕ  ظٲلم  معاشرس  منٛز  شہہ  کھالنٕچ  تہِ  مہلت  یِوان  دِنہٕ،  تمہِ  پتہٕ  تہِ  پزِ  نہٕ  تس  بٲطلس  برونٛہہ  کنہٕ  کلہٕ  نوٚمراوُن،  خواہ  تس  کونہٕ  پیٚیہِ  امہِ  خٲطرٕ  گھربار،  اہل  و  عیال  تہٕ  سورُے  کینٛہہ  تراوُن۔




  اصحابِ  کہفن  ہٕندِ  قصہٕ  منٛزٕ  وَتھ  کٔڑِتھ  چُھ  آمُت  تتھ  ظلم  و  ستمس  تہٕ  تحقیر  و  تذلیلس  پٮ۪ٹھ  گفتگو  شروع  کرنہٕ  یُس  مکٕکۍ  سردار  مُسلمانن  سٍتۍ  ورتاوان  ٲسۍ۔  اتھ  سلسلس  منٛز  آو  اکہِ  طرفہٕ  نبی  صلی  اللہ  علیہ و سلمن  ہدایت  کرنہٕ  زِ  نَہ  مَہ  کٔرِو  تِمن  ظٲلِمن  سٍتۍ  کانٛہہ  مصٲلحت  تہٕ  نَہ  مَہ  دِیو  پننیٚن  غریب  سٲتھِین  ہٕندِس  مقابلس  منٛز  یِمن  بڑٮ۪ن  بڑٮ۪ن  لُکن  کانٛہہ  اہمیت۔  دوٚیِمہِ  طرفہٕ  آیہِ  یِمن  رئیسن  نصیحت  کرنہٕ  زِ  پننہِ  کینٛژھن  دۅہن  ہٕنزِ  عٲشہِ  واجِنہِ  زندگی  پٮ۪ٹھ  مَہ  کھٔسۍنَو  بوش،  بلکہ  بٔنِو  تِمن  رٕژرَن  ہٕندۍ  طٲلب  یِم  اَبدی  تہٕ  پائدار  چِھ۔




  أتھۍ  کلام  کِس  سلسلس  منٛز  چُھ  خضر  علیہ  السلام  تہٕ  موسیٰ  علیہ  السلام  سُند  قصہٕ  تمہِ  اندازٕ  بوزناونہٕ  آمُت  زِ  اَتھ  منٛز  چُھ  کُفارن  ہٕندٮ۪ن  سوالن  ہُند  جواب  تہِ،  تہٕ  مومنن  خٲطرٕ  دِلاسُک  سامانہٕ  تہِ۔  اتھ  قٕصس  منٛز  یُس  سبق  دراصل  دِنہٕ  چُھ  آمُت،  سُہ  چُھ  یہِ  زِ  اللہ  تعالیٰ  سٕندِ  مشیتُک  کار  خانہٕ  یِمن  مصلحتن  پٮ۪ٹھ  چلان  چُھ،  تِمہٕ  چھےٚ  چونکہ  تُہٕنزو  نظرو  نِشہِ  پوٗشیدٕہ،  امہِ  موجوب  چِھو  توٚہۍ  کتھہِ  کتھہِ  پٮ۪ٹھ  حیران  سپدان  زِ  یہِ  کیازِ  سپُد؟  یہِ  کیا  گوٚو؟  حالانکہ  اگر  پردٕہ  یِیہِ  تُلنہٕ،  تیٚلہِ  لگیو  تۅہیہِ  پانے  پے  زِ  ییٚتہِ  یِکینژھاہ  سپدان  چُھ  تہِ  چُھ  ٹھیک  سپدان۔




  اَمہِ  پتہٕ  چُھ  ذو  القرنین  سُند  قصہٕ  ارشاد  سپُدمُت،  تہٕ  اتھ  منٛز  چُھ  سوال  کرن  والیٚن  یہِ  سبق  دِنہٕ  آمُت  زِ  توٚہۍ  چِھو  پننیٚن  معمولی  سردٲرِیَن  پٮ۪ٹھ  ژیٚنگان،  حالانکہ  ذو  القرنینَن  ٲس  نہٕ  یوٗتاہ  بوٚڈ  فرماں روا،  تہٕ  یُتھ  زبردست  فاتح  تہٕ  تِیٖتیٚن  عظیم  الشان  ذرائع  ہن  ہُند  مٲلک  آسنہٕ  باوجود  پنٕنۍ  حقیقت  مشرٲومٕژ،  تہٕ  پننِس  خٲلقس  برونٛہہ  کنہِ  اوس  ہمیشہ  پنُن  کلہٕ  نوٚمرٲوِتھ  روزان۔




  کلام  کِس  اندس  پٮ۪ٹھ  چھےٚ  تِمے  کتھہٕ  بیٚیہِ  دۅہراوانہٕ  آمژٕ،  یِمہٕ  کلام  کِس  آغازس  منٛز  ارشاد  آسہٕ  سپزمژٕ،  یعنی  توحید  تہٕ  ٲخرت  چُھ  سراسر  حق،  تہٕ  تُہُند  پنُن  رٕژر  چُھ  أتھۍ  منٛز  زِ  توٚہۍ  مٲنِیوٗکھ  یِم۔


Heading: نٲزِل سپدنُک زمانہٕ
Text:
  یہِ  سوٗرٕہ  چُھ  ہجرتِ  حبشہ  برونٛہہ  نٲزِل  گوٚمُت۔  معتبر  روایتو  نِشہِ  چُھ  پے  لگان  زِ  مہاجرینِ  اسلام  ییٚلہِ  نجاشی  سٕندِس  دربارس  منٛز  ٲسۍ  بُلاونہٕ  آمٕتۍ،  تمہِ  وقتہٕ  اوس  یۅہے  سوٗرٕہ  حضرت  جعفر  رضی  اللہ  تعالیٰ  عنہ  ہَن  بادشاہ  سٕندِس  پوٗرٕ  دربارس  منٛز  تلاوت  کوٚرمُت۔


Heading: تواریخی پوت منظر
Text:
  یہِ  سورٕہ  چُھ  تتھ  دورس  منٛز  نٲزِل  سپُدمُت  ییٚلہِ  قریش  سردار  ہَزٕل  تہٕ  ٹسنہٕ،  تکلیف،  خوف  و  ڈر  تہٕ  اَپٕزۍ  اِلزام  پھٔہلٲونہٕ  سٍتۍ  تحریک  اِسلامی  دباونس  منٛز  ناکام  سپدِتھ  ظُلم  و  ستم،  مار  پیٹ  تہٕ  معٲشی  دباوٕکۍ  ہتھیار  استعمال  کرنہٕ  لٔگمٕتۍ  ٲسۍ۔  پرٛتھ  قبیلہٕ  کیو  لُکو  کٔرۍ  پننہِ  پننہِ  قبیلٕکۍ  نَو  مُسلم  تنگ،  تہٕ  رنگہٕ  رنگہٕ  ستٲوِتھ  کٔرِکھ  تِم  اسلام  تراونس  پٮ۪ٹھ  مجبور۔  اتھ  سلسلس  منٛز  آے  خصوصیت  سان  غریب  لُکھ  تہٕ  غلام  تہٕ  موالی  ﴿آزاد  کرنہٕ  آمٕتۍ  غلام﴾  یِم  قریشن  تَل  زیرِ  دست  سٕندِ  حیثیتہٕ  روزان  ٲسۍ،  بُرٕ  پٲٹھۍ  پِہنہٕ۔




  یِم  حالات  ییٚلہِ  نا  قابلِ  برداشت  حدس  تام  وٲتۍ،  پتہٕ  کٔر  رجب  45  عام  الفیل  ﴿5  نبوی﴾  منٛز  حضور  صلی  اللہ  علیہ و سلمن  ہٕندِس  ہدایتس  تحت  اکثر  مسلمانو  مکہٕ  پٮ۪ٹھہٕ  حبشہ  کُن  ہجرت۔




  گۅڈٕ  درٛاے  کاہ  مَرد  تہٕ  ژور  مستوٗراتہٕ  حبشہ  کُن۔  قریش  سردار  چِھ  یِمن  ساحلس  تام  پتہٕ  دوران،  مگر  خۅش  قسمتی  کِنۍ  چھےٚ  تِمن  شُعَیبہ  کِس  بندر  گاہس  پٮ۪ٹھ  بر  وقت  حبشہ  کُن  نیر  نہٕ  خٲطرٕ  ناو  میلان،  تہٕ  تِم  چِھ  گرفتار  گژھنہٕ  نِشہِ  بچان۔  پتہٕ  چِھ  کینٛژھن  ریٚتن  منٛز  بیٚیہِ  تہِ  کینٛہہ  لُکھ  ہجرت  کران،  یوٚت  تام  زن  83  مرد،  کاہ  مستوٗراتہٕ  تہٕ  7  غیر  قریشی  مُسلمان  حبشس  منٛز  جمع  چِھ  سپدان،  تہٕ  مکّس  منٛز  چِھ  نبی  صلی  اللہ  علیہ و سلمس  سٍتۍ  صرف  40  نفر  روزان۔




  امہِ  ہجرت  سٍتۍ  ووٚتھ  گھرٕ  پتہٕ  گھرٕ  کہرام،  تِکیازِ  قریشن  ہٕندیو  بڈیو  تہٕ  لۅکٹیو  خاندانو  منٛزٕ  اوس  نَہ  کانٛہہ  سُہ  خاندان  ییٚمیُک  چشمِ  چراغ  نہٕ  یِمن  مہاجرن  منٛز  شٲمل  آسِہے۔  اَوے  اوس  نہٕ  کانٛہہ  گھرٕ  سُہ  یُس  نہٕ  امہِ  واقعہٕ  سٍتۍ  مُتٲثر  سپُد۔  کینٛہہ  لُکھ  سپٕدۍ  اَمہِ  وجہِ  کِنۍ  اسلام  دشمنی  منٛز  گۅڈنِکہِ  کھۅتہٕ  زیادہ  سخت،  تہٕ  کینژھن  ہٕندٮ۪ن  دِلن  پٮ۪ٹھ  پیوٚو  امِیُک  تِیُتھ  اثر  زِ  ٲخر  سپٕدۍ  تِم  مُسلمان۔  چنانچہِ  چُھ  حضرت  عمر  رضی  اللہ  تعالیٰ  عنہ  سٕنزِ  اسلام  دشمنی  پٮ۪ٹھ  گۅڈنیُک  چوٹ  اَمی  واقعہ  سٍتۍ  لگان۔




  امہِ  ہجرت  پتہٕ  چھ  قریش  سردار  چٲنٹِس  سٍتۍ  چونٹ  رلٲوِتھ  فٲصلہٕ  کران  زِ  عبد  اللہ  بن  ابی  ربیعہ  ﴿ابو  جہلُن  سخ  بوے﴾  تہٕ  عَمرو  بن  عاص  گژھن  واریاہَو  قٍمتی  ڈالیو  سان  حبشہ  سوزنہٕ  یِنۍ،  تہٕ  یِم  گژھن  کُنہِ  نَتہٕ  کُنہِ  پٲٹھۍ  نجاشی  یَس  اتھ  کتھہِ  پٮ۪ٹھ  رٲضۍ  کرٕنۍ  زِ  سُہ  گژِھ  یِمن  مہاجرن  مکّہ  واپس  سوزُن۔  امہِ  پتہٕ  چِھ  یِم  دۅشوے  مٲہرِ  سیاست  سفیر  مسلمانن  ہٕندِس  تعاقبس  منٛز  حبشہ  واتان۔  گۅڈٕ  گۅڈٕ  چِھ  تِم  نجاشی  سٕندِ  سلطنت  کیٚن  ذمہٕ  دارن  منٛز  کُھلہٕ  ڈالہِ  بٲگرٲوِتھ  ﴿سارِنٕے  پننِس  مِشنہٕ  کِس  حمایتس  پٮ۪ٹھ﴾  رٲضۍ  کران۔  پتہٕ  چِھ  نجاشی  یَس  سمکھان  تہٕ  سٮ۪ٹھاہ  قٍمتی  نذرانہٕ  دِتھ  چِھ  ﴿تِمن  مہاجرن  ہٕنزِ  واپسی  ہُند  درخواست  کران،  یِمن  متعلق  اہلِ  دربارَو  بھرپوٗرٕ  طرفدٲری  کٔر﴾  مگر  نجاشی  چُھ  تِمن  شرارت  ہوٚت  ونان  زِ،  یِتھہٕ  پٲٹھۍ  کرکھ  نہٕ  بہٕ  یِم  حوالہٕ۔  یِمو  لُکو  دوٚیُم  مُلک  ترٲوِتھ  میٲنِس  مُلکس  پٮ۪ٹھ  اعتماد  کوٚر  تہٕ  یور  آے  چَھپنہِ،  تِمن  سٍتۍ  ہیٚکہٕ  نہٕ  بہٕ  بے  وفٲئی  کٔرِتھ۔  بہٕ  کرٕ  تِم  بُلٲوِتھ  گۅڈٕ  تحقیق  زِ  یِم  لُکھ  تِہندِس  بارس  منٛز  یِکینژھاہ  وَنان  چِھ،  تمِچ  کیا  حقیقت  چھےٚ۔  امہِ  پتہٕ  چُھ  نجاشی  رسول  اللہ  صلی  اللہ  علیہ و سلمن  ہٕندٮ۪ن  اصحابن  پننِس  دربارس  منٛز  ناد  سوزان۔




  نجاشی  سُند  پیغام  رٔٹِتھ  چِھ  سٲری  مہاجر  جمع  گژھان،  تہٕ  تِم  چِھ  پانہٕ  وٲنۍ  مشورٕہ  کٔرِتھ  یہِ  فٲصلہٕ  کران  زِ  یۅسہٕ  تعلیم  اَسہِ  نبی  صلی  اللہ  علیہ و سلمو  دِژِمٕژ  چھےٚ،  أسۍ  کَرو  سۅے  کُنہِ  کمی  بیشی  ورٲے  پیش،  خواہ  نجاشی  اسہِ  ییٚتہِ  روزنہٕ  دِی  تن  یا  کٔڑۍ  تن۔  دربارس  منٛز  وٲتِتھ  چِھ  نجاشی  سٕندِس  سوال  کرنس  پٮ۪ٹھ  جعفر  بن  ابی  طالب  رضی  اللہ  تعالیٰ  عنہ  اکھ  برجستہٕ  تقریر  کران۔  عرب  جٲہلیتٕکۍ  حالات،  حضور  صلی  اللہ  علیہ و سلمن  ہٕنز  بعث،  اسلامٕکۍ  تعلیمات  تہٕ  مُسلمانن  پٮ۪ٹھ  قریشن  ہٕندٮ۪ن  ظُلمن  ہٕنز  وضاحت  بیان  کران۔  یہِ  تقریر  بوٗزِتھ  چُھ  نجاشی  ونان  زِ  مےٚ  بوزنٲوِو  سُہ  کلام  یُس  توٚہۍ  وَنان  چِھو  زِ  خُداے  سٕندِ  طرفہٕ  چُھ  تُہٕندِس  نبی  یَس  پٮ۪ٹھ  ووٚتھمُت۔  حضرت  جعفر  رضی  اللہ  تعالیٰ  عنہ  چِھ  درجواب  سورۂ  مریمُک  سُہ  ابتدٲئی  حصّہ  بوزناوان  یُس  حضرت  یحییٰ  علیہ  السلام  تہٕ  حضرت  عیسیٰ  علیہ  السلامس  متعلق  چُھ۔  نجاشی  روٗد  یہِ  بوزان  تہٕ  وَدان  یوٚت  تام  زن  تٔمۍ  سُند  ریش  اوٚدُر  گوٚو۔  ییٚلہِ  حضرت  جعفر  رضی  اللہ  تعالیٰ  عنہ  چِھ  تلاوت  سپداوان،  نجاشی  چُھ  ونان  زِ،  پٔزِپٲٹھۍ  چُھ  یہِ  کلام  تہٕ  یِکینژھاہ  عیسیٰ  علیہ  السلامن  اوٚنمُت  اوس،  دۅشوے  اَکی  آگرٕ  منٛزٕ  درٛامٕتۍ،  خُداے  سُند  قسم  بہٕ  کرَو  نہٕ  توٚہۍ  یِمن  لُکن  حوالہٕ۔




  دوٚیِمہِ  دۅہ  چُھ  عَمرو  بن  العاص  نجاشی  یَس  ونان  زِ،  یِم  لُکھ  أنۍ  توکھ  ناد  دِتھ،  تہٕ  پٕرٛژھۍ  توکھ  زِ  عیسیٰ  بن  مریم  علیہ  السلامس  ہٕندِس  متعلق  کیا  چُھ  یُہُند  عقیدہ۔  یِم  لُکھ  چِھ  تِہندِس  بارس  منٛز  اکھ  بٔڈ  کتھ  ونان۔  نجاشی  چُھ  بیٚیہِ  مہاجرن  ناد  سوزان  تہٕ  ییٚلہِ  عَمرو  بن  العاص  سُند  سوال  چُھ  تِمن  برونٛہہ  کنہِ  دۅہراونہٕ  یِوان۔  جعفر  بن  ابی  طالب  رضی  اللہ  تعالیٰ  عنہ  چِھ  کھۅژنہٕ  ورٲے  تھوٚد  ؤتِھتھ  ونان  زِ،  ھُوَ  عَبدُ  اللہ  وَرَسُولُہ  وَرُوحُہ  وَکَلِمَتُہ  القَاھَا  الیٰ  مَریَمَ  العُذرَاء  البَتول،  تِم  چِھ  اللہ  تعالیٰ  سٕندۍ  بندہ  تہٕ  تٔمۍ  سٕندۍ  رسول  تہٕ  تٔمۍ  سٕندِ  طرفہٕ  چِھ  اکھ  روح  تہٕ  اکھ  کلمہ  یُس  خُداین  کوٚر  مریم  علیھا  السلامس  پٮ۪ٹھ  القاء  یۅسہٕ  اَنٔہرِش  ٲس۔  نجاشی  چُھ  یہِ  بوٗزِتھ  زمینہِ  پٮ۪ٹھہٕ  اکھ  کٔرٛٹ  ﴿گاسہٕ  تُج﴾  تُلِتھ  ونان،  خُداے  سُند  قسم،  یِکینژھاہ  ژےٚ  ووٚنُتھ،  عیسیٰ  علیہ  السلام  ٲسۍ  نہٕ  یتھ  کرٛچہِ  سُمب  تہِ  امہِ  کھۅتہٕ  زیادٕہ  کینٛہہ۔  امہِ  پتہٕ  چُھ  نجاشی  قریشن  ہٕندۍ  ۂدیہِ  یہِ  ؤنِتھ  واپس  کران  زِ  بہٕ  چُھس  نہٕ  رشوت  رٹان  تہٕ  پتہٕ  چُھ  مہاجرن  ونان  زِ  توٚہۍ  روٗزِو  بالکل  اِطمینان  سان۔


Heading: موضوع تہٕ مضمون
Text:
  یہِ  تواریخی  پوت  منظر  نظرن  تل  تھٲوِتھ  ییٚلہِ  أسۍ  یتھ  سوٗرس  کُن  وُچھان  چِھ،  تیٚلہِ  چھےٚ  امہِ  منٛزٕ  گۅڈٕنِچ  کتھ  ٹاکارٕہ  پٲٹھۍ  اسہِ  برونٛہہ  کُن  یِوان  زِ  مسلمان  اگر  چہِ  پناہ  گُزین  گروہ  کہ  حیثیتہٕ  پنُن  وطن  ترٲوِتھ  دوٚیِمِس  مُلکس  گژھان  ٲسۍ،  مگر  اتھ  حالتس  منٛز  تہِ  دِژ  نہٕ  خُداین  تِمن  دین  کِس  معاملس  منٛز  ذرس  برابر  خۅشامدی،  نفاق،  اَپُز  تہٕ  سُستی  ہٕنز  تعلیم،  بلکہ  نیرنہٕ  وقتہٕ  دِیتُنکھ  بطورِ  زادِ  راہ  ﴿یعنی  وَتہٕ  خرٕچ﴾  یہِ  سورٕہ  سٍتۍ  تاکہ  عیساین  ہٕندِس  مُلکس  منٛز  کرن  عیسیٰ  علیہ  السلامن  ہٕنز  بالکل  صحیح  حیثیت  پیش،  بیٚیہِ  کرن  تِہندِس  ابنُ  اللہ  آسنس  صاف  پٲٹھۍ  انکار۔




  گۅڈنِکیٚن  دۅن  رکوعن  منٛز  چُھ  حضرت  یحییٰ  علیہ  السلامن  ہُند  قصّہ  بوزناونہٕ  پتہٕ  تریمِس  رکوعس  منٛز  زمانہٕ  کیٚن  حالاتن  ہٕندِ  مُنٲسبتہٕ  حضرت  ابراہیم  علیہ  السلامن  ہُند  قصّہ  بوزناونہٕ  آمُت،  تِکیازِ  یِتھنٕے  حالاتن  منٛز  ٲسۍ  تِم  تہٕ  پننِس  مٲلۍ  سٕندِ  خاندان  کہ  تہٕ  اہلِ  مُلکن  ہٕندِ  ظُلمہٕ  سٍتۍ  تنگ  یتھ  پنُن  مُلک  ترٲوِتھ  درٛامٕتۍ۔  امہِ  سٍتۍ  چُھ  مکّہ  کیٚن  کٲفرن  اکہِ  طرفہٕ  یہِ  سبق  دِنہٕ  آمُت  زِ  اَز  چِھ  ہجرت  کرن  وٲلۍ  مُسلمان  ابراہیم  علیہ  السلام  ہٕندِس  حالتس  منٛز،  تہٕ  توٚہۍ  چِھو  تِمن  ظٲلمن  ہٕندِس  حالتس  منٛز  یِمو  تِم  گھرِ  ٲسۍ  کٔڑِمٕتۍ۔  دوٚیِمہِ  طرفہٕ  چھےٚ  مہاجرن  یہِ  بشارت  دِنہٕ  آمٕژ  زِ  یِتھہٕ  پٲٹھۍ  ابراہیم  علیہ  السلام  پننہِ  وطنہٕ  منٛزٕ  نیرِتھ  تباہ  سپٕدۍ  نہٕ،  بلکہ  سپٕدۍ  بیٚیہِ  زیادہ  بُلند،  تِیتُھے  نیک  انجام  چُھو  تۅہیہِ  انتظار  کران۔




  امہِ  پتہٕ  ژوٗرِمِس  رکوعس  منٛز  باقی  انبیاہن  ہٕنز  ذکر  کرنہٕ  آمٕژ۔  ییٚمہِ  نِشہِ  یہِ  وَننُک  مقصد  چُھ  زِ  تمام  انبیاء  ٲسۍ  سُے  دین  ہیٚتھ  آمٕتۍ  یُس  محمد  صلی  اللہ  علیہ و سلم  ہیٚتھ  چِھ  آمٕتۍ،  مگر  انبیاہن  ہٕندِ  گُزرنہٕ  پتہٕ  چھےٚ  تِہنزٕ  اُمّتہٕ  بِگڑان  روزمَژٕ  تہٕ  اَز  یِمہٕ  گمرٲہِیہِ  مختلف  اُمّتن  منٛز  اَتھہِ  چھےٚ  یِوان  تِمہٕ  چھےٚ  تمی  بِگاڑُک  نتیجہِ۔




  ٲخری  دۅن  رکوعن  منٛز  چُھ  مکّہ  کیٚن  کٲفرن  ہٕنزن  گُمرٲہِیَن  پٮ۪ٹھ  تِمن  سخت  تنقید  کرنہٕ  آمُت،  تہٕ  کلام  اَند  واتناوان  واتناوان  چھےٚ  اہلِ  ایمانن  خۅش  خبر  بوزناونہٕ  آمٕژ  زِ  حق  کیٚن  دُشمنن  ہٕنزو  تمام  کوٗششو  باوجود  بٔنِو  بِالٲخر  توٚہی  ٹٲٹھۍ  تہٕ  رٕتۍ  لُکھ۔


Heading: نٲزِل سپدنُک زمانہٕ
Text:
  یہِ  سوٗرٕہ  چُھ  سورہ  مریم  کِس  زمانس  نکھے  نٲزِل  سپُدمُت۔  ممکن  چُھ  زِ  یہِ  آسہِ  ہجرتِ  حبشہ  کِس  زمانس  منٛز  یا  امہِ  پتہٕ  نٲزِل  سپُدمُت۔  بہر  حال  چھےٚ  یہِ  کتھ  یقینی  زِ  یہِ  اوس  حضرت  عمر  رضی  اللہ  تعالیٰ  عنہ  سٕندِ  اسلام  قبول  کرنہٕ  برونٛہہ  نٲزِل  سپُدمُت۔  ﴿تِکیازِ  یۅہے  سورۂ  طٰہٰ  پٔرِتھ  ٲسۍ  تِم  پننہِ  بیٚنہِ  ہٕندِ  گھرِ  مسلمان  سپٕدۍمٕتۍ﴾  تہٕ  یہِ  چُھ  ہجرتِ  حبشہ  پتے  کینٛہہ  کالُک  واقعہ۔


Heading: موضوع تہٕ مبحث
Text:
  سورُک  آغاز  چُھ  یِتھہٕ  پٲٹھۍ  سپدان  زِ  اے  محمدؐ!  یہِ  قرآن  چُھنہٕ  تۅہیہِ  پٮ۪ٹھ  امہِ  خٲطرٕ  نٲزِل  کرنہٕ  آمُت  زِ  خوامخواہ  یِیِو  توٚہۍ  أکِس  مُصیبتس  منٛز  تراونہٕ۔  تۅہیہِ  چُھنہٕ  یہِ  مُطالبہٕ  زِ  ہٹ دھرم  لُکن  ہٕندٮ۪ن  دِلن  منٛز  چُھو  ایمان  پٲدٕ  کٔرِتھ  ہٲوِتھ  دِیُن۔  یہِ  چھےٚ  بس  اکھ  نصیحت  تہٕ  یاد  دِہانی،  تاکہ  ییٚمۍ  سٕندِس  دِلس  منٛز  اللہ  تعالیٰ  سُند  خوف  آسہِ،  سُہ  سپدِ  بوٗزِتھ  سِیوٚد۔




  اَمہِ  تمہید  پتہٕ  چُھ  اچانک  حضرت  موسیٰ  علیہ  السلامن  ہُند  قصّہ  یِوان  تُلنہٕ۔  یتھ  ماحولس  منٛز  یہِ  قصّہ  بوزناونہٕ  چُھ  آمُت،  تمہِ  کیٚن  حالاتن  سٍتۍ  رلِتھ  میٖلِتھ  چُھ  یہِ  اہلِ  مکّن  سٍتۍ  بیٚیہِ  کینٛہہ  کَتھہٕ  کران  باسان،  یِمہٕ  اَمہِ  کیٚو  اَلفاظو  نِشہِ  نہٕ  کینٛہہ،  بلکہ  چھےٚ  امہِ  چن  سطرن  درمیان  ادا  سپدان۔  تِمن  کتھن  ہٕنزِ  تشریح  برونٛہہ  گژِھہ  یہِ  کتھ  ٹھیک  پٲٹھۍ  سمجِھنۍ  زِ  عربس  منٛز  یہوٗدٮ۪ن  ہٕندِ  کیثر  تعداد  چہِ  موجودگی  کِنۍ  تہٕ  اہلِ  عربن  پٮ۪ٹھ  یہوٗدٮ۪ن  ہٕندِ  علمی  تہٕ  ذہنی  فوقیت  کہ  وجہ  کِنۍ،  بیٚیہِ  روم  تہٕ  حبشہ  چن  عیسٲے  سلطنتن  ہٕندِ  اثر  سٍتۍ  تہِ  اوس  عربن  منٛز  بالعموم  حضرت  موسیٰ  علیہ  السلام  خُداے  سُند  نبی  یِوان  تسلیم  کرنہٕ۔  یہِ  حقیقت  درنظر  تھاونہٕ  پتہٕ  وُچِھو  وۅنۍ  زِ  تِمہٕ  کتھہٕ  کیا  چھےٚ،  یِمہٕ  ییٚمہِ  قصہٕ  چن  سطرن  درمیان  چھےٚ  اہلِ  مکّن  فکرِ  آمٕژ  تارنہٕ:




  1۔  اللہ  تعالیٰ  چُھنہٕ  کُنہِ  اعلان  سان  کٲنٛسہِ  نبوّت  عطا  کران۔  نبوّت  یَس  کٲنٛسہِ  تہِ  دِنہٕ  چھےٚ  آمٕژ،  کینٛژھا  چھےٚ  تِتھے  پٲٹھۍ  بصیغہ  راز  دِنہٕ  آمٕژ،  یِتھہٕ  پٲٹھۍ  حضرت  موسیٰ  علیہ  السلامس  ٲس  دِنہٕ  آمٕژ۔  وۅنۍ  کیازِ  چَھو  تۅہیہِ  اتھ  کتھہِ  پٮ۪ٹھ  دگ  وۅتھان  زِ  محمد  صلی  اللہ  علیہ و سلم  آے  اچانک  اکھ  نبی  بٔنِتھ  تۅہیہِ  برونٛہہ  کُن۔




  2۔  یۅسہٕ  کتھ  اَز  محمد  صلی  اللہ  علیہ و سلم  پیش  چِھ  کران  ﴿یعنی  توحید  تہٕ  ٲخرت﴾  ٹھیک  سۅے  کتھ  ٲسۍ  نبوّت  کِس  منصبس  پٮ۪ٹھ  مقرر  کرنہٕ  وقتہٕ  خُداین  موسیٰ  علیہ  السلام  تہِ  ہیچھنٲوِمٕتۍ۔




  3۔  پتہٕ  یِتھہٕ  پٲٹھۍ  محمد  صلی  اللہ  علیہ و سلم  کُنہِ  سَنزٕ  سامان  تہٕ  لاو  لشکرٕ  وَرٲے  تنِ  تنہا  قریشن  ہٕندِس  مقابلس  منٛز  حق  کِہ  دعوتُک  عَلَم  بردار  بنٲوِتھ  کھڑا  کرنہٕ  چِھ  آمٕتۍ،  یِتھے  پٲٹھۍ  ٲسۍ  موسیٰ  علیہ  السلام  تہِ  اچانک  اکہِ  تِژِھہ  بجہِ  کامہِ  پٮ۪ٹھ  ماموٗر  کرنہٕ  آمٕتۍ  زِ  تِم  علیہ  السلام  گٔژِھن  فرعون  ہِوِس  جٲبر  بادشاہ  ہس  کٔرِن  سرکشی  نِشہِ  باز  یِنُک  تلقین۔  کانٛہہ  لشکر  اوس  نہٕ  تِمن  سٍتۍ  تہِ  سوزنہٕ  آمُت۔




  4۔  یِم  اعتراضات،  شُبہات،  الزامات  تہٕ  باقی  ظُلمٕکۍ  ہتھیار  اہلِ  مکّہ  اَز  چھِ  محمد  صلی  اللہ  علیہ و سلمن  ہٕندِس  مقابلس  منٛز  استعمال  کران،  تِمو  کھۅتہٕ  کھٔسِتھ  تِمے  سٲری  ہتھیار  ٲسۍ  فرعونن  موسیٰ  علیہ  السلامن  ہٕندِس  مقابلس  منٛز  استعمال  کٔرمٕتۍ۔  پتہٕ  وُچِھتَو  زِ  کِتھہٕ  پٲٹھۍ  سپُد  سُہ  پننیٚن  تمام  تدبیرن  منٛز  ناکام  تہٕ  ٲخر  کار  کُس  سپُد  غٲلِب؟  اتھ  سلسلس  منٛز  چُھ  مسلمانن  تہِ  اکھ  غیر  ملفوظ  دِلاسہٕ  دِنہٕ  آمُت  زِ  پننہِ  بے  سر  و  سامٲنی  ہٕندِ  باوجود  روٗزِو  توٚہۍ  غٲلِب۔  أتھۍ  سٍتۍ  چُھ  مسلمانن  برونٛہہ  کنہِ  مصرکیٚن  سٲحرن  ہُند  نمونہٕ  تہِ  پیش  کرنہٕ  آمُت  زِ  ییٚلہِ  حق  تِمن  پٮ۪ٹھ  مُنکشِف  سپُد  تہٕ  تِمو  اوٚن  کھۅژنہٕ  ورٲے  تتھ  پٮ۪ٹھ  ایمان،  تہٕ  پتہٕ  ہیوٚک  نہٕ  فرعون  سُند  خوف  تِمن  مَس  والس  سُمب  تہِ  ایمان  چہِ  وَتہِ  نِشہِ  ڈٲلِتھ۔




  5۔  آخرس  پٮ۪ٹھ  چُھ  بنی  اسرٲئیل  کہ  تواریخ  نِشہِ  اکھ  شہادت  پیش  کران  کران  یِتہِ  وَننہٕ  آمُت  زِ  دیوتا  تہٕ  معبود  تُھرنُک  ابتدا  کمہِ  مضحکہ  انگیز  طریقہ  چُھ  سپدان،  بیٚیہِ  یہِ  زِ  اللہ  تعالیٰ  سٕندۍ  نبی  چِھنہٕ  امہِ  وُچاپہٕ  چیزُک  نام  و  نشان  تام  پتھ  کُن  روزنٕکۍ  زانٛہہ  روادار  روٗدِمٕتۍ۔  لہٰذا،  یۅسہٕ  امہِ  شِرکٕچ  تہٕ  بُت  پرستی  ہٕنز  مخالفت  اَز  محمد  صلی  اللہ  علیہ و سلم  کران  چِھ،  سُہ  چُھنہٕ  نبوّت  کِس  تواریخس  منٛز  گۅڈنیُک  واقعہ  کینٛہہ۔




  یِتھہٕ  پٲٹھۍ  چھےٚ  موسیٰ  علیہ  السلامن  ہٕنٛدِ  قصّہٕ  نِشہِ  تِمن  تمام  معاملاتن  پٮ۪ٹھ  روشنی  تراونہٕ  آمٕژ  یِم  تَمہِ  وقتہٕ  تِہندٮ۪ن  تہٕ  نبی  صلی  اللہ  علیہ و سلمن  ہٕندِس  باہمی  کشمکشس  سٍتۍ  تعلق  ٲسۍ  تھاوان۔  امہِ  پتہٕ  چُھ  اکھ  مختصر  وعظ  زِ  یہِ  قرآن  چُھ  بہر  حال  اکھ  نصیحت  تہٕ  یاد  دہٲنی۔  اَتھ  کُن  تھٲوِو  کَن  تہٕ  پانسٕے  چُھو  فٲیدٕہ۔  اگر  نہٕ  مٲنِو  تیٚلہِ  وُچِھو  خۅد  بُرٕ  انجام۔




  پتہٕ  چھےٚ  آدم  علیہ  السلام  سُنٛد  قصہ  بیان  کٔرِتھ  یہِ  کتھ  سمجھاونہٕ  آمٕژ  زِ  یَتھ  رٔوِشہِ  پٮ۪ٹھ  توٚہۍ  لُکھ  پکان  چِھو،  یہِ  چھےٚ  دراصل  شیطان  سٕنز  پیروی۔  یہِ  چھےٚ  غلطی  تہٕ  یہِ  گوٚو  پننیٚن  کھۅرن  پانے  تبر  لایِنۍ،  ییٚمیُک  نقصان  انسانس  پیٚوان  چُھ  پانسٕے  تُلُن،  بیٚیہِ  کٲنٛسہِ  چُھنہٕ  نقصان  واتان۔




  ٲخرس  پٮ۪ٹھ  چِھ  نبی  صلی  اللہ  علیہ و سلم  تہٕ  مُسلمان  سمجھاونہٕ  آمٕتۍ  زِ  اللہ  تعالیٰ  چُھنہٕ  کُنہِ  قومس  تمہِ  کِس  کفر  و  انکارس  پٮ۪ٹھ  فوراً  رٹان،  بلکہ  چُھس  پوٚت  پھیرنہٕ  خٲطرٕ  کٲفی  مہلت  دِوان۔  لہٰذا  مَہ  کھوٚژِو،  صبرٕ  سان  روٗزِو  یِمن  لُکن  ہٕنزٕ  زِیادتِیہِ  ویٚتراوان،  تہٕ  نصیحتُک  حق  روٗزِو  ادا  کران۔  أتھۍ  سلسلس  منٛز  چُھ  نمازِ  ہُند  تٲکید  کرنہٕ  آمُت،  تاکہ  اہلِ  ایمانن  منٛز  سپدن  صبر،  تحمل،  قناعت،  رضا  بہ  قضا  تہٕ  احتسابٕکۍ  تِم  صفات  پٲدٕ،  یِم  دعوتِ  حق  کہ  خدمت  خٲطرٕ  مطلوب  چِھ۔


Heading: ناو
Text:
  چونکہ  یتھ  سوٗرس  منٛز  چھےٚ  مُسلسل  کینژھن  انبیاہن  ہٕنز  ذکر  آمٕژ،  امہِ  موجوٗب  چُھ  یَتھ  آمُت  الانبیاء  ناو  تھاونہٕ  آمُت۔  یِتہِ  چَھنہٕ  موضوع  کہ  لحاظہٕ  سورُک  عنوان  کینٛہہ  بلکہ  چُھ  محض  پرٛزناونہٕ  خٲطرٕ  اکھ  علامت۔


Heading: نٲزِل سپدنُک زمانہٕ
Text:
  مضمون  تہٕ  اندازٕ  بیان،  دۅشوٕیو  نِشہِ  چُھ  یی  پے  لگان  زِ  امیُک  نٲزِل  سپدنُک  زمانہٕ  چُھ  مکُک  مٔنٛزِم  دور،  یعنی  سانہِ  تقسیم  کہ  لحاظہٕ  چُھ  نبی  صلی  اللہ  علیہ و سلمن  ہٕنزِ  مکّی  زندگی  ہُند  ترییم  دور۔


Heading: موضوع تہٕ مضمون
Text:
  یتھ  سورس  منٛز  چھےٚ  سۅ  کشمکس  زیرِ  بحث  یۅسہٕ  نبی  صلی  اللہ  علیہ و سلمس  تہٕ  قریش  سردارن  درمیان  برپا  ٲس۔  آنحضرت  صلی  اللہ  علیہ و سلمن  ہٕندِس  رسالت  کِس  دعویٰ  ہَس  تہٕ  تِہندِس  توحید  کِس  دعوتس  تہٕ  ٲخرت  کِس  عقیدس  پٮ۪ٹھ  یِم  شک  تہٕ  اعتراض  تِم  لُکھ  پیش  کران  ٲسۍ،  تِہُند  جواب  چُھ  دِنہٕ  آمُت۔  تِہندِ  طرفہٕ  یِمہٕ  چالہٕ  حضور  صلی  اللہ  علیہ و سلمن  ہٕندِس  مخالفتس  منٛز  کرنہٕ  آسہٕ  یِوان،  تِمن  پٮ۪ٹھ  چھےٚ  ملامت  کرنہٕ  آمٕژ،  تہٕ  یِمو  بُرٕ  حرکتو  ہٕندیو  نتیجو  نِشہِ  چِھ  با  خبر  کرنہٕ  آمٕتۍ۔  تہٕ  ٲخرس  پٮ۪ٹھ  چُھ  تِمن  یہِ  احساس  دِنہٕ  آمُت  زِ  یُس  شخص  توہۍ  پننہِ  خٲطرٕ  زحمت  تہٕ  مصیبت  سمجھان  چِھو،  سُہ  چُھ  دراصل  تُہٕندِ  خٲطرٕ  رحمت  بٔنِتھ  آمُت۔




  تقریرس  دوران  یِمہٕ  خاص  کتھہٕ  زیرِ  بحث  چھےٚ  آمژٕ،  تِمہٕ  چھےٚ  یِمہٕ:




  1۔  کفارِ  مکّن  ہٕنز  یہِ  غلط  فہمی  زِ  بشر  ہیکہِ  نہٕ  زانٛہہ  رسول  ٲسِتھ،  تہٕ  اتھ  بِناہس  پٮ۪ٹھ  تِہُند  نبی  صلی  اللہ  علیہ و سلمس  رسول  ماننہٕ  نِشہِ  انکار  کرُن۔  یہِ  غلط  فہمی  چھےٚ  بڈٕ  تفصیل  سان  ردّ  کرنہٕ  آمٕژ۔




  2۔  تِہُند  حضور  صلی  اللہ  علیہ و سلمس  تہٕ  قرآنس  پٮ۪ٹھ  مختلف  تہٕ  متضاد  قسمٕکۍ  اعتراض  کرٕنۍ،  تہٕ  کُنہِ  أکِس  کتھہِ  پٮ۪ٹھ  نہٕ  ڈنجہِ  روزُن۔  اتھ  پٮ۪ٹھ  چھےٚ  مختصر  مگر  نہایت  پُر  زور  تہٕ  معنی  خیز  طریقہٕ  گرفت  کرنہٕ  آمٕژ۔




  3۔  تِہُند  یہِ  تصوّر  زِ  زندگی  چھےٚ  بس  اکھ  کھیل،  یۅسہٕ  کینٛژھن  دۅہن  گِندنہٕ  پتہٕ  یونہی  چھےٚ  ختم  گژھن  واجِنۍ،  اتھ  چُھنہٕ  کانٛہہ  حساب۔  بڈٕ  موثر  اندازٕہ  چُھ  امہِ  خیالُک  توڑ  کرنہٕ  آمُت۔




  4۔  شِرکس  پٮ۪ٹھ  تِہُند  اصرار  تہٕ  توحیدس  خلاف  تِہُند  جٲہلانہٕ  تعصُب۔  امہِ  کہ  اصلاح  خٲطرٕ  چِھ  مختصر  مگر  سٮ۪ٹھاہ  وزنی  تہٕ  دلنشین  دلائل  دِنہٕ  آمٕتۍ۔




  5۔  تِہنز  یہِ  غلط  فہمی  زِ  نبی  صلی  اللہ  علیہ و سلمس  گرِ  گرِ  بُتھ  پھِرنہٕ  باوجود  ییٚلہِ  نہٕ  تِمن  پٮ۪ٹھ  کٕہٕنۍ  عذاب  چُھ  یِوان،  تیٚلہِ  چُھ  نبی  ضرور  اَپزِیور  تہٕ  عذابِ  الہٰی  چہِ  وعیدٕ  چھےٚ  محض  ژھرے  دھمکیہِ۔  یہِ  غلط  فہمی  چھےٚ  اِستدلال  تہٕ  نصیحت،  دۅشوٕیو  طریقو  دوٗر  کرنٕچ  کوٗشش  آمٕژ  کرنہٕ۔




  امہِ  پتہٕ  چھےٚ  انبیاء  علھیمُ  السلامن  ہٕنزو  زندگِیو  ہٕندیو  اہم  واقعاتو  منٛزٕ  کینٛہہ  مِثالہٕ  آمٕژ  پیش  کرنہٕ،  یِمو  سٍتۍ  یہِ  فِکرِ  تارُن  مقصد  چُھ  زِ  تمام  تِم  پیغمبر  یِم  انسانی  تواریخس  دوران  اللہ  تعالیٰ  سٕندِ  طرفہٕ  ٲسۍ  آمٕتۍ،  تِم  ٲسۍ  انسان،  الوہیتُک  تہٕ  خُدٲئی  ہُند  اوس  نہٕ  تِمن  منٛز  شک  تہِ۔  اتھ  سٍتۍ  سٍتۍ  چھےٚ  یِموٕے  تواریخی  مِثالو  سٍتۍ  زٕ  کتھہٕ  بیٚیہِ  تہِ  واضح  کرنہٕ  آمٕژ۔  اکھ  یہِ  زِ  انبیاہنؑ  پٮ۪ٹھ  چِھ  رنگہٕ  رنگہٕ  مُشکلات  آمٕتۍ،  تہٕ  تِہندیو  مُخٲلفو  تہِ  چِھ  تِم  برباد  کرنٕچ  کوششہِ  کرِمژٕ،  مگر  ٲخر  کار  چُھ  اللہ  تعالیٰ  سٕندِ  طرفہٕ  غیر  معمولی  طریقو  تِمن  مدد  کرنہٕ  آمُت۔  دوٚییم  یہِ  زِ  تمام  انبیاہنؑ  ہُند  دین  اوس  اَکوے،  تہٕ  سُہ  اوس  سُے  دین  یَتھ  محمد  صلی  اللہ  علیہ و سلم  چِھ  پیش  کران۔  انسٲنی  زُرِیاتُک  اصلی  دین  چُھ  یۅہے،  تہٕ  باقی  یِم  تہِ  مذہب  دُنیا  ہس  منٛز  بنیمٕتۍ  چِھ،  تِم  چِھ  محض  گمراہ  انسانن  ہٕندۍ  تراونہٕ  آمٕتۍ  تفرقہٕ  تہٕ  پھاٹوَن  واد۔




  ٲخرس  پٮ۪ٹھ  چُھ  یہِ  وَننہٕ  آمُت  زِ  انسان  سٕندِ  نجاتُک  دارمدار  چُھ  ییٚمی  دِینٕچ  پیروی  اختیار  کرنس  پٮ۪ٹھ۔  تہٕ  امِیُک  نٲزِل  سپدُن  چُھ  رحمتٕے  رحمت۔


Heading: ناو
Text:
  ژوٗرِمہِ  رکوع  کہ  دوٚیِمہِ  آیتہٕ،  وَ اَذِّن  فی  النّاسِ  بِالحَج،  نِشہِ  چُھ  ییٚمہِ  سورُک  ناو  تھاونہٕ  آمُت۔


Heading: نٲزِل سپدنُک زمانہٕ
Text:
  یتھ  سوٗرس  منٛز  چِھ  مکّی  تہٕ  مدنی  سوٗرن  ہٕندۍ  خصوصیات  رلہٕ  مِلہٕ  اَتھہِ  یِوان۔  اَمی  وجہ  کِنۍ  چُھ  مُفسرن  منٛز  اتھ  کتھہِ  پٮ۪ٹھ  اختلاف  سپُدمُت  زِ  یہِ  چھا  مکّی  کِنہٕ  مدنی۔  مگر  اسہِ  نزدیک  چُھ  امہِ  کیٚن  مضمونن  ہُنٛد  تہٕ  اندازِ  بیانُک  یہِ  رنگ  امہِ  وجہ  کِنۍ  زِ  امیُک  اکھ  حصّہٕ  چُھ  مکّی  دور  کِس  ٲخری  وقتس  منٛز  تہٕ  دوٚیُم  چُھ  مدنی  دور  کِس  آغازس  منٛز  نٲزِل  سپُدمُت۔  امہِ  موجوب  چِھ  دۅشوٕنۍ  دَورن  ہٕندۍ  خصوصیات  اتھ  منٛز  جمع  گٔمٕتۍ۔




  ابتدٲئی  حصّک  مضمون  تہٕ  اندازِ  بیان  چُھ  صاف  ونان  زِ  یہِ  چُھ  مکّس  منٛز  نٲزِل  سپُدمُت  تہٕ  اغلب  چُھ  یہِ  زِ  مکّی  زندگی  ہٕندِس  ٲخری  دورس  منٛز  چُھ  ہجرت  برونٛہہ  کینٛہہ  کال  نٲزِل  گومُت۔  یہِ  حصّہٕ  چُھ،  وَھُدُوا  اِلَی  الطّیِبِ  مِنَ  القَولِ  وَھُدُوا  اِلَی  صِرَاطِ  الحَمِیدِ،  آیت  نمبر  24  ہَس  پٮ۪ٹھ  ختم  سپدان۔




  امہِ  پتہٕ  چُھ،  اِنّ  الّذِینَ  کَفَرُوا  وَ  یَصُدّونَ  اَن  سَبِیلِ  اللّٰہِ،  پٮ۪ٹھہٕ  اچانک  مضمونُک  رنگ  بدلان  تہٕ  صاف  چُھ  باسان  زِ  ییٚتہِ  پٮ۪ٹھہٕ  ٲخرس  تامُک  حصّہٕ  چُھ  مدینہ  طیّبہ  ہس  منٛز  نٲزِل  سپُدمُت۔  بنان  چُھ  زِ  یہِ  آسہِ  ہجرت  پتہٕ  گۅڈنِکی  ؤرِیہِ  ذی  الحجس  منٛز  نٲزِل  سپُدمُت،  تِکیازِ  آیت  نمبر  25  پٮ۪ٹھ  41  ہس  تامُک  مضمون  چُھ  اَمی  کتھہِ  ہٕنز  نشاندہی  کران۔  تہٕ  آیت  نمبر  39،  40  ہُک  شانِ  نزول  تہِ  چُھ  أتھۍ  تٲیید  کران۔  تمہِ  وقتہٕ  ٲسۍ  مہاجر  وُنہِ  تازٕہ  تازے  پنٕنۍ  گھرٕ  بار  ترٲوِتھ  مدینس  منٛز  آمٕتۍ۔  حج  کِس  زمانس  منٛز  آسہِ  ہے  تِمن  پنُن  شہر  تہٕ  حجُک  اجتماع  یاد  پیٚوان  تہٕ  یہِ  کتھ  آسِہکھ  وُلٹہٕ  پٲٹھۍ  کوٚران  زِ  قریش  کیو  مُشرِکَو  کٔر  تِمن  پٮ۪ٹھ  مسجدِ  حرامٕچ  وَتھ  تام  بند۔  تمہِ  وقتہٕ  آسٕہن  تِم  امہِ  کتھہِ  ہٕندِس  انتظارس  منٛز  تہِ  زِ  یِمو  ظٲلِمو  تِم  گھرو  منٛزٕ  کٔڑۍ،  مسجدِ  حرام  کہ  زیارت  نِشہِ  کٔرِکھ  محروم،  اللہ  تعالیٰ  سٕنز  وَتھ  رٹنس  پٮ۪ٹھ  کٔرٕکھ  تِہٕنز  زندگی  دُشوار،  تِمن  خلاف  گوٚژھ  جنگ  کرنُک  اجازت  میلُن۔  یہِ  اوس  ٹھیک  نفسیٲتی  موقع  یِمن  آیاتن  ہٕندِ  نٲزِل  سپدنُک۔  یِمن  منٛز  چُھ  گۅڈٕ  حجُک  ذکر  کران  یہِ  وَننہٕ  آمُت  زِ  یہِ  مسجدِ  حرام  ٲس  امہِ  موجوب  بناونہٕ  آمٕژ  تہٕ  یہِ  حج  اوس  امہِ  موجوب  شروع  کرنہٕ  آمُت  زِ  دُنیا ہس  اندر  گژِھہ  کُنِس  خُداے  سٕنز  عبادت  یِنۍ  کرنہٕ،  مگر  از  چُھ  تَتہِ  شرک  سپدان  تہٕ  کُنِس  خُداے  سٕنز  بندگی  کرن  والیٚن  خٲطرٕ  چھےٚ  امہِ  چہِ  وَتہٕ  بند  آمژٕ  کرنہٕ۔  امہِ  پتہٕ  چُھ  مُسلمانن  اجازت  آمُت  دِنہٕ  زِ  تِم  کٔرِن  یِمن  ظٲلِمن  خلاف  جنگ،  تہٕ  تِم  بے  دخل  کٔرِتھ  کٔرِن  مٕلکس  منٛز  سُہ  صالح  نظام  قٲیِم،  یتھ  منٛز  بُرٲییہِ  دَبن  تہٕ  نیکیَن  لگہِ  فروغ۔  ابنِ  عباس  رضی  اللہ  تعالیٰ  عنہ،  مجاہد،  عروہ  بن  زبیر،  زید  بن  اسلم،  مقاتل  بن  حیان،  قتادہ  رحمھم  اللہ  تہٕ  دوٚیمیٚن  اکابِر  مفسرن  ہُند  بیان  چُھ  زِ  یہِ  چھےٚ  گۅڈنِچ  آیت  یتھ  منٛز  مُسلمانن  جنگُک  اجازت  آو  دِنہٕ۔  بیٚیہِ  چُھ  حدیث  تہٕ  سیرت چَو  رِوایتو  نِشہِ  ثٲبت  زِ  امہِ  اجازت  پتہٕ  آیہِ  فوراً  قریشن  خلاف  عملی  سرگرمیہِ  شروع  کرنہٕ،  تہٕ  گۅڈنِچ  مُہِم  سپٕز  صفر  2ھ  اندر  بحرِ  احمر  کِس  سٲحلس  کُن  روانہٕ  یُس  غزوۂ  وَدّان  یا  غزوۂ  اَبوَا  کہ  ناوٕ  مشہور  چُھ۔


Heading: موضوع تہٕ مبحث
Text:
  یتھ  سوٗرس  منٛز  چِھ  ترٛے  دٔرۍ  مخٲطب۔  مشرکین  مکّہ،  تِم  مسلمان  یِمن  تذبذب  تہٕ  تردد  اوس  ﴿یعنی  یِم  دُل  مُلِس  منٛز  ٲسۍ﴾،  بیٚیہِ  مومنین  تہٕ  صادقین۔




  مُشرکن  آو  خطابُک  ابتداء  مکّس  منٛز  کرنہٕ،  تہٕ  مدینس  منٛز  آو  تَمِیُک  سلسلہٕ  پوٗرٕ  کرنہٕ۔  اَتھ  خطابس  منٛز  آے  تِم  پوٗرٕ  زورٕ  سان  خبردار  کرنہٕ  زِ  تۅہیہِ  کوٚرو  ضد  تہٕ  ہٹ  دھرمی  سان  پننیٚن  بے  بُنیاد  جٲہلانہٕ  خیالاتن  پٮ۪ٹھ  اصرار،  خُداے  ترٲوِتھ  کوٚرُو  تِمن  معبودن  پٮ۪ٹھ  اعتماد  یِمن  نِشہِ  کانٛہہ  طاقت  چُھنہٕ،  تہٕ  خُداے  سٕندِس  رسولس  پِھرُو  بُتھ۔  وۅنۍ  آسہِ  تُہُند  انجام  تی  کینژھاہ  یُس  تۅہیہِ  برونٛہہ  اتھ  رٔوِشہِ  پٮ۪ٹھ  پکن  والیٚن  ہُند  سپُدمُت  چُھ۔  نبی  صلی  اللہ  علیہ و سلمس  بُتھ  پِھرِتھ  تہٕ  پننہِ  قومٕکۍ  صالح  ترین  عنصر  سِتمٕکۍ  نشانہٕ  بنٲوِتھ  کوٚرُو  تۅہیہِ  پانسٕے  نقصان۔  امہِ  کِس  نتیجس  منٛز  یُس  خُداے  سُند  غضب  تۅہیہِ  پٮ۪ٹھ  نٲزِل  گژِھہ  تَمہِ  نِشہِ  ہیٚکنَو  نہٕ  تۅہیہِ  تُہٕنٛدۍ  بناوٹی  معبود  بچٲوِتھ۔  امہِ  تنبیہ  تہٕ  نہیب  سان  چُھنہٕ  افہام  و  تفہیمُک  پہلو  آمُت  بالکل  خٲلی  تراونہٕ  کینٛہہ،  پوٗرٕ  سوٗرس  منٛز  چُھ  جایہِ  جایہِ  تذکیہ  تہٕ  نصیحت  تہِ،  تہٕ  بیٚیہِ  چِھ  شرکس  خلاف  تہٕ  توحید  و  ٲخرت  کِس  حقس  منٛز  موثر  دلائل  تہِ  پیش  کرنہٕ  آمٕتۍ۔




  مُذبذب  مُسلمان،  یعنی  تِم  مسلمان  یِم  دُل  مُلِس  منٛز  ٲسۍ،  اگرچہِ  یِمو  خُداے  سٕنز  بندگی  قبول  ٲس  کٔرمٕژ،  مگر  اتھ  وَتہِ  منٛز  ٲسۍ  نہٕ  کانٛہہ  خطرٕہ  ویتراونہٕ  خٲطرٕ  تیار۔  یِمن  چھےٚ  خطاب  کران  کران  سخت  کنہٕ  دٔرآمٕژ  کرنہٕ۔  یِمن  چُھ  وَننہٕ  آمُت  زِ  ٲخر  یہِ  کِیُتھ  ایمان  چُھ  زِ  راحت،  خوشی،  عیش  ییٚلہِ  نصیبس  آسہِ،  تیٚلہِ  چُھ  خُداے  تُہُند  تہٕ  توٚہۍ  تٔمۍ  سٕندۍ  بندٕہ۔  مگر  یتھ  جایہِ  خُداے  سٕنزِ  وَتہِ  منٛز  مصیبت  ووت  تہٕ  سختیہِ  پیٚیہِ  ویتراونہِ،  پتہٕ  نہ  روٗد  خُداے  تُہُند  تہٕ  نہ  روٗدِو  توٚہۍ  تٔمۍ  سٕندۍ  بندٕہ۔  حالانکہ  توٚہۍ  ہیکِو  نہٕ  پننہِ  امہِ  رٔوِشہِ  سٍتۍ  تِیُتھ  کانٛہہ  نقصان  تہٕ  مصیبت  ٹٲلِتھ  یُس  خُداین  آسہِ  تُہٕندِس  تقدیرس  منٛز  لیکھِتھ  تھوومُت۔




  اہلِ  ایمانن  چُھ  دۅیو  طریقو  آمُت  خطاب  کرنہٕ۔  اکھ  خطاب  چُھ  تِیُتھ  یتھ  منٛز  تِم  پانہٕ  تہِ  مخٲطب  چِھ  تہٕ  عربٕکۍ  لُکھ  تہِ  چِھ،  تہٕ  دوٚیِمِس  خطابس  منٛز  چِھ  صرف  اہلِ  ایمان  مخٲطب۔




  گۅڈنِکِس  خطابس  منٛز  چھےٚ  مشرِکینِ  مکن  ہٕنزِ  اتھ  رٔوِشہِ  پٮ۪ٹھ  گرِفت  کرنہٕ  آمٕژ  زِ  تِمو  چھےٚ  مُسلمانن  خٲطرٕ  مسجدِ  حرامٕچ  وتھ  بند  کٔرمٕژ،  حالانکہ  مسجدِ  حرام  چُھنہٕ  یِمن  ذٲتی  جائداد  کینٛہہ،  تہٕ  تِم  چِھنہٕ  کٲنٛسہِ  حجہٕ  نِشہِ  رُکاونُک  حق  تھاوان۔  یہِ  اعتراض  اوس  نہٕ  صرف  بجاے  خۅد  حق  بجٲنِب،  بلکہ  اوس  سیاسی  حیثیت  کِنۍ  یہِ  قُریشن  خلاف  اکھ  بوٚڈ  حربہٕ  تہِ۔  امہِ  سٍتۍ  آو  عربہٕ  کیٚن  تمام  دوٚیمیٚن  قبیلن  ہٕندِس  ذہنس  منٛز  یہِ  سوال  پٲدٕ  کرنہٕ  زِ  قریش  چھا  حرمٕکۍ  مجٲور  کِنہٕ  مٲلک؟  اَز  اگر  تِم  پننہِ  ذٲتی  دشمنی  ہٕندِس  بنیادس  پٮ۪ٹھ  أکِس  دٔرِس  حج  کرنہٕ  نِشہِ  رُکاوان  چِھ  تہٕ  یہِ  چُھ  برداشت  کرنہٕ  یِوان،  تیٚلہِ  کیا  دوٗر  چھےٚ  یہِ  کتھ  زِ  اگر  پگاہ  کٲنٛسہِ  تہِ  تِمن  سٍتۍ  تعلقات  خراب  گژھن،  تِم  رُکاون  تس  حرمہٕ  کیٚن  حدوٗدن  منٛز  دٲخل  سپدنہٕ  نِشہِ،  تہٕ  تس  کرن  عمرہ  تہٕ  حج  بند۔  اتھ  سِلسلس  منٛز  چُھ  مسجدِ  حرامٕچ  تواریخ  بیان  کران  کران  اکہِ  طرفہٕ  یہِ  وَننہٕ  آمُت  زِ  ییٚلہِ  ابراہیم  علیہ  السلامن  خُداے  سٕندِ  حکمہٕ  سٍتۍ  یہِ  تعمیر  اوس  کوٚرمُت،  سارِنٕے  لُکن  اوسُن  حجُک  عام  حُکم  دِیتمُت،  تہٕ  تَتہِ  ٲسۍ  گۅڈنِکہِ  دۅہ  پٮ۪ٹھٕے  مقامی  روزن  والیٚن  تہٕ  نیٚبرٕ  پٮ۪ٹھہٕ  یِنہٕ  والیٚن  ہٕندۍ  حقوق  یکساں  قرار  دِنہٕ  آمٕتۍ۔  دوٚیِمہِ  طرفہٕ  چُھ  یہِ  وَننہٕ  آمُت  زِ  یہِ  گھرٕ  چُھنہٕ  شرکہٕ  خٲطرٕ  بلکہ  اوس  کُنِس  خُداے  سٕنزِ  بندگی  خٲطرٕ  تعمیر  سپُدمُت،  وۅنۍ  کیا  غضب  چُھ  یہِ  زِ  تَتہِ  آسہِ  أکِس  خداے  سٕنز  بندگی  ممنوع  تہٕ  پۅتٕلۍ  پوٗزنہٕ  خٲطرٕ  آسہِ  پوٗرٕ  آزٲدی۔




  دوٚیِمِس  خطابس  منٛز  چُھ  مُسلمانن  آمُت  اجازت  دِنہٕ  زِ  قریشن  ہٕندِ  ظُلمک  جواب  دِیِن  طاقتہٕ  سٍتۍ،  تہٕ  سٍتۍ  سٍتۍ  چُھ  یِمن  یِتہِ  آمُت  وننہٕ  زِ  ییٚلہِ  تۅہیہِ  اقتدار  حٲصل  سپدیٚو،  تیٚلہِ  کیا  رٔوش  گژِھہ  تُہٕنز  آسٕنۍ  تہٕ  پننِس  حکومتس  منٛز  کمہِ  مقصدٕ  خٲطرٕ  پزِ  تۅہیہِ  کٲم  کٔرٕنۍ۔  یہِ  مضمون  چُھ  سوٗرس  منٛزباگ  تہِ  تہٕ  ٲخرس  پٮ۪ٹھ  تہِ۔  ٲخرس  پٮ۪ٹھ  چُھ  اہلِ  ایمان  کہ  گروہ  خٲطرٕ  مُسلِم  ناوُک  باقٲعدہ  اعلان  کران  کران  فرماونہٕ  آمُت  زِ  ابراہیم  علیہ  السلامن  ہٕنٛدۍ  اصلی  جانشین  چِھو  توٚہۍ  لُکھ،  توٚہۍ  چِھو  امہِ  خدمت  خٲطرٕ  ژارنہٕ  آمٕتۍ  زِ  دُنیا  ہس  منٛز  سپدِو  شہادت  علی  الناس  کِس  مُقامس  پٮ۪ٹھ  کھڑا،  وۅنۍ  پزیٚو  تۅہیہِ  پنٕنۍ  زندگی  اقامتِ  صلوٰۃ،  ایتاے  زکوٰۃ  تہٕ  فعل  الخیرات  سٍتۍ  بہترین  نمونٕچ  زندگی  بناوٕنۍ،  تہٕ  اللہ  تعالیٰ  سٕندِس  اعتمادس  پٮ۪ٹھ  پزیو  اعلاے  کلمتُہ  اللہ  خٲطرٕ  جہاد  کرُن۔




  یتھ  موقعس  پٮ۪ٹھ  ہرگاہ  سورۂ  بقرہ  تہٕ  سورۂ  انفال  کیٚن  دیباچن  پٮ۪ٹھ  تہِ  نظر  تراونہٕ  یِیہِ  تیٚلہِ  گژِھہ  سمجھنس  منٛز  زیادٕہ  آسٲنی۔


Heading: نٲزِل سپدنُک زمانہٕ
Text:
  اندازِ  بیان  تہٕ  مضامین،  دۅشوٕیو  نِشہِ  چُھ  یی  پے  لگان  زِ  ییٚمہِ  سورُک  زمانۂ  نزول  چُھ  مکّک  مٔنٛزِم  دور۔  آیت  نمبر  75  تہٕ  76  نِشہِ  چھےٚ  صاف  پٲٹھۍ  یہِ  شہادت  میلان  زِ  یہِ  چُھ  مکّہ  کِس  تتھ  سخت  قحط  کِس  وقتس  منٛز  نٲزِل  سپُدمُت  یُس  معتبر  روایتَو  کِنۍ  أتھۍ  مٔنٛزِمِس  دورس  منٛز  اوس  برپا  سپُدمُت۔


Heading: موضوع تہٕ مباحث
Text:
  رسول  اللہ  صلی  اللہ  علیہ و سلمن  ہٕندِ  اِتباع  ہٕچ  دعوت  چُھ  امہِ  سوٗرُک  مرکزی  مضمون،  تہٕ  پوٗرٕ  تقریر  چُھ  أتھۍ  مرکزس  أندۍ  أندۍ  پھیران۔




  کلامُک  آغاز  چُھ  یِتھہٕ  پٲٹھۍ  سپدان  زِ  یِمو  لُکو  أمِس  پیغمبر  سٕنز  کتھ  مٲنِمٕژ  چھےٚ،  تِمن  منٛز  چِھ  ییٚمہِ  ییٚمہِ  قٕسمٕکۍ  اوصاف  پٲدٕ  سپدان،  تہٕ  یقیناً  چِھ  یِتھی  لُکھ  دنیا  تہٕ  ٲخرت  چہِ  کامیٲبی  ہٕندۍ  حقدار۔




  امہِ  پتہٕ  چِھ  انسان  سٕنز  پیدٲیش،  آسمان  تہٕ  زمینٕچ  پیدٲیش،  نباتات  تہٕ  حیواناتن  ہٕنز  پیدٲیش،  تہٕ  باقی  کائنات  کیو  آثارَو  نِشہِ  ﴿توحید  تہٕ  ٲخرت  کِس  برحق  آسٕنس  پٮ۪ٹھ  دلٲیل  دِنہٕ  آمٕتۍ﴾۔




  پتہٕ  چھےٚ  انبیاء  علیہم  السلام  تہٕ  تِہٕندٮ۪ن  اُمّتَن  ہٕندۍ  قصّہٕ  ﴿بیان  کٔرِتھ﴾  کینٛہہ  کتھہٕ  بوزن  والیٚن  سمجھاونہٕ  آمٕژ:




  اوّل  یہِ  زِ  از  یِم  شبہات  تہٕ  اعتراضات  توٚہۍ  لُکھ  محمد  صلی  اللہ  علیہ و سلمن  ہٕندِس  دعوتس  پٮ۪ٹھ  کران  چِھو،  تِم  چِھنہٕ  نٔوۍ  کینٛہہ۔  برونٹھ  یِم  انبیاء  علیہم  السلام  دُنیاہس  منٛز  آمٕتۍ  ٲسۍ،  تِمن  سارِنٕے  پٮ۪ٹھ  تہِ  ٲسۍ  تِہندِ  زمانہٕ  کیٚو  جٲہلو  یِمے  اعتراض  کٔرِمٕتۍ۔  وۅنۍ  وُچِھتَو  تواریخُک  سبق  کیا  چُھ  ونان۔  اعتراض  کرن  وٲلۍ  ٲسیا  حقس  پٮ۪ٹھ  کِنہٕ  انبیاء  علیہ  السلام  ٲسۍ؟




  دوم  یہِ  زِ  توحیدس  تہٕ  ٲخرتس  متعلق  یۅسہِ  تعلیم  محمد  صلی  اللہ  علیہ و سلم  دِوان  چِھ،  یٔہے  تعلیم  چھےٚ  پرتھ  زمانہٕ  کیو  انبیاہو  علیہم  السلامو  دِژمٕژ۔




  ترییم  یہِ  زِ  یِمو  قومَو  انبیاہن  ہٕنز  کتھ  مٲنۍ  نہٕ  تِم  سپٕدۍ  ٲخر  کار  تباہ۔




  ژوٗرِم  یہِ  زِ  اللہ  تعالیٰ  سٕندِ  طرفہٕ  چُھ  پرٛتھ  زمانس  منٛز  کُنُے  دین  یِوان  روٗدمُت،  تہٕ  سٲری  انبیاء  علیہم  السلام  ٲسۍ  اَکی  اُمّتٕکۍ  لُکھ۔  تمہِ  وٲحد  دِینہٕ  ورٲے  یِم  مختلف  مذہب  توٚہۍ  لُکھ  دُنیا  منٛز  وُچھان  چِھو،  تِم  سٲری  چِھ  لُکو  پانہٕ  بنٲوِمٕتۍ۔




  یِمو  قٕصّو  پتہٕ  چُھ  لُکن  یہِ  وَننہٕ  آمُت  زِ  اصلی  چیز  یتھ  پٮ۪ٹھ  خُدایس  نِشہِ  محبوب  یا  مغضوب  سپدنُک  دار  و  مدار  چُھ،  سُہ  چُھ  انسان  سُنٛد  ایمان  تہٕ  أمۍ  سٕنز  خُدا  ترسی  تہٕ  راست  بٲزی۔  یِمہٕ  کتھہٕ  چھےٚ  امہِ  موجوٗب  ارشاد  سپٕزمٕژ  زِ  نبی  صلی  اللہ  علیہ و سلمن  ہٕندِس  دعوت  کِس  مقابلس  منٛز  یۅسہٕ  مزاحمت  تمہِ  وقتہٕ  سپدان  ٲس،  تَمِکۍ  عَلم  بردار  ٲسۍ  مکٕکۍ  شیخ  تہٕ  بٔڈۍ  بٔڈۍ  زٕٹھۍ۔  تِمن  اوس  پننہِ  جایہِ  یہِ  غروٗر  تہِ،  تہٕ  یِم  تِمن  زیرِ  اثر  ٲسۍ،  تِم  تہِ  ٲسۍ  اتھ  غلط  فہمی  منٛز  زِ  نعمتن  ہٕنز  بٲرش  یِمن  لُکن  پٮ۪ٹھ  سپدان  چھےٚ  تِمن  پٮ۪ٹھ  چُھ  ضرور  خُداے  سُند  تہٕ  دیوتاہن  ہُند  کرم۔  روٗدۍ  وۅنۍ  تِم  دکہٕ  زد  لُکھ  یِم  حضور  صلی  اللہ  علیہ و سلمس  سٍتۍ  چِھ،  تِہٕنز  حالتٕے  چھےٚ  ونان  زِ  خداے  چُھنہٕ  تِمن  سٍتۍ،  تہٕ  تِمن  پٮ۪ٹھ  چُھنہٕ  دیوتاہن  ہٕندِ  پھٹکارٕ  ورٲے  کِہِنۍ۔




  امہِ  پتہٕ  چِھ  اہلِ  مکّہ  مختلف  طریقو  نبی  صلی  اللہ  علیہ و سلمن  ہٕندِس  نبوّتس  پٮ۪ٹھ  مطمئن  کرنٕچ  کوٗشش  آمٕژ  کرنہٕ۔  پتہٕ  چُھ  تِمن  وننہٕ  آمُت  زِ  یہِ  قحط  یُس  تۅہیہِ  پٮ۪ٹھ  نٲزِل  چُھ  سپُدمُت،  یہِ  چُھ  اکھ  نہیب،  بہتر  چُھ  زِ  یہِ  وُچھِتھ  رٔٹِو  ہیٚن،  تہٕ  بیٚیہِ  یِیو  سیٚزِ  وَتہِ  پٮ۪ٹھ۔




  پتہٕ  چُھ  از  سرِ  نو  تِہُند  ظۅن  تِمن  آثارن  کُن  پھِرنہٕ  آمُت،  یِم  کائناتس  منٛز  تہٕ  خۅد  تِہندِس  پننِس  وجودس  منٛز  چِھ۔  تہٕ  خُداے  سٕندِ  توحیدٕچ  تہٕ  موت  پتہٕ  چہِ  زندگی  ہٕنزٕ  ٹاکارٕ  شہادتہٕ  چِھ  دِوان۔




  اَمہِ  پتہٕ  چُھ  نبی  صلی  اللہ  علیہ و سلمس  ہدایت  دِنہٕ  آمُت  زِ  یِم  لُکھ  کٔرِ  تن  تُہٕندِس  مقابلس  منٛز  خواہ  کوتاہ  تہِ  بُرٕ  رٔوِیہِ  اختیار،  توٚہۍ  کٔرِزیٚو  رٕتیو  طریقوٕے  سٍتۍ  دِفاع۔  یِنہٕ  شیطان  تۅہیہِ  جوشس  منٛز  أنِتھ  بُرٲئی  ہُند  جواب  بُرٲئی  سٍتۍ  دِنس  پٮ۪ٹھ  آمادہ  کریٚو۔




  کلام  اند  واتناونس  پٮ۪ٹھ  چِھ  حقٕکۍ  مُخٲلف  ٲخرت  کہ  پٕرژٕھہ  گارِ  نِشہِ  کھۅژناونہٕ  آمٕتۍ،  تہٕ  تِمن  چُھ  تنبیہ  کرنہٕ  آمُت  زِ  یِکینژھاہ  توٚہۍ  دعوتِ  حقس  تہٕ  امہِ  کیٚن  پیرو  کارن  سٍتۍ  کران  چِھو،  تِمیُک  یِیَو  تۅہیہِ  سخت  حساب  ہیٚنہٕ۔


Heading: ناو
Text:
  پوٗنژمہِ  رکوع  کہ  گۅڈنِکہِ  آیت،  اللہُ  نورُ  السّمٰوٰتِ  وَ  الاَرض,  منٛزٕ  چُھ  ییٚمہِ  سُورُک  ناو  آمُت  تھاونہٕ۔


Heading: نٲزِل سپدنُک زمانہٕ
Text:
  اَتھ  کتھہِ  پٮ۪ٹھ  چُھ  اتفاق  زِ  یہِ  سُورٕہ  چُھ  غزوۂ  بنی  المصطلق  پتہٕ  نٲزِل  سپُدمُت۔  البتہ  یتھ  کتھہِ  منٛز  چُھ  اختلاف  زِ  یہِ  غزوۂ  اوسا  5  ہجری  منٛز  غزوۂ  احزاب  برونٛہہ  سپُدمُت  کِنہٕ  6  ہجری  منٛز  غزوۂ  اجزاب  پتہٕ۔  اصلی  واقعہ  کیا  چُھ،  اَمِیُک  تحقیق  چُھ  ییٚمہِ  حکمت  تشریع  کہ  سمجھنہٕ  خٲطرٕ  تہِ  ضروری،  یُس  پردٕہ  کیٚن  احکامن  منٛز  لبنہٕ  چُھ  یِوان۔  تِکیازِ  یِم  احکام  چِھ  قرآن  مجید  کیٚن  دوٚنۍ  سوٗرن  منٛز  آمٕتۍ،  اکھ  چُھ  یہِ  سوٗرٕہ،  دوٚیُم  چُھ  غزوۂ  احزاب،  ییٚمیُک  نزول  بالاتفاق  غزوۂ  احزاب  کِس  موقعس  پٮ۪ٹھ  چُھ  سُدمُت۔  اَمہِ  غرضہٕ  ییٚلہِ  أسۍ  متعلقہ  رِوایتن  ہُند  چھان  بین  کران  چِھ  تیٚلہِ  چھےٚ  صحیح  کتھ  یٔہے  پے  لگان  زِ  یہِ  سوٗرٕہ  چُھ  6  ہجری  کِس  نصفس  پٮ۪ٹھ  غزوۂ  احزاب  پتہٕ  کینٛہہ  ریتھ  نٲزِل  گوٚمُت۔


Heading: تواریخی پوت منظر
Text:
  تواریخی  پوٚت  منظر




  یِمن  حالاتن  منٛز  یہِ  سوٗرہ  نٲزِل  چُھ  سپُدمُت  تِم  چِھ  ژھوٚٹۍ  پٲٹھۍ  یِم:




  جنگِ  بدرٕکہ  فتح  سٍتۍ  یُس  تحریکِ  اسلامی  یُک  عروٗج  عربس  منٛز  شروع  سپُدمُت  اوس،  سُہ  بڑیاو  غزوۂ  خندقس  تام  واتان  واتان  اتھ  حدس  تام  زِ  مشرکن،  یہوٗدٮ۪ن،  منافقن  تہٕ  تِمن  لُکن  یِم  دُل  مُلِس  منٛز  ٲسۍ،  سارِنٕے  لوٚگ  یہِ  باسنہِ  زِ  یتھ  وۅتھوٕنِس  طاقتس  یِیہِ  نہٕ  محض  ہتھیارَن  تہٕ  فوجن  ہٕندِس  بل بوتس  پٮ۪ٹھ  شکست  دِنہٕ۔  امہِ  موجوب  کٔر  تِمو  وۅنۍ  اکھ  نٔو  تدبیر  اختیار  تہٕ  پننیٚن  اسلام  دشمنی  ہٕنزن  سرگرمِیَن  ہُند  رۅخ  ہٹووُکھ  جنگی  کاروٲیو  نِشہِ  تہٕ  پھِیٛرُکھ  رذِیل  حملن  تہٕ  دٲخلی  پھاٹوَن  وادکیٚن  فتنن  کُن۔  امہِ  نَوِ  تدبیرِ  ہُند  گۅڈنیُک  ظہور  سپُد  ذی  القعدہ  5  ہجری  منٛز،  ییٚلہِ  زَن  نبی  صلی  اللہ  علیہ و سلمو  عربہٕ  منٛزٕ  تَبنیت  ﴿یعی  منٛگتہٕ  رٹنہٕ﴾  کہ  جاہلانہٕ  رسمُک  خٲتِمہٕ  کرنہٕ  خٲطرٕ  خۅد  پننِس  متبنیٰ  ﴿منگتہٕ  نیچو  زید  بنِ  حارِث  رضی  اللہ  تعالیٰ  عنہ﴾  سٕنزِ  طلاق  دِنہٕ  آمژِ  خاندارِنہِ  ﴿زینب  بنتِ  جحش  رضی  اللہ  تعالیٰ  عنہ﴾  ہس  سٍتۍ  نکاح  کوٚر۔  اتھ  موقعس  پٮ۪ٹھ  ؤتھۍ  مدینٕکۍ  مُنافق  پروپیگنڈُک  اکھ  بوٚڈ  طوفان  ہیٚتھ  تہٕ  نیٚبرٕ  پٮ۪ٹھہٕ  کٔرۍ  یہوٗدیو  تہٕ  مُشرِکو  تہِ  تِہنزِ  آوازِ  سٍتۍ  آواز  رلٲوِتھ  بہتان  تہٕ  الزام  دِنۍ  شروع۔  یِمو  بے  شرم  بہتان  تُھرن  والیٚو  لگٲوۍ  نبی  صلی  اللہ  علیہ و سلمس  پٮ۪ٹھ  بدترین  اخلٲقی  اِلزام۔




  امہِ  پتہٕ  آو  دوٚیُم  حملہٕ  غزوۂ  بنی  المصطلق  کِس  موقعس  پٮ۪ٹھ  کرنہٕ،  ییٚلہِ  أکِس  مہاجر  تہٕ  أکِس  انصٲرۍ  سُند  اکھ  معمولی  جھگڑٕہ  منافقن  ہٕندۍ  سردار  عبد  اللہ  بن  اُبی  یَن  اکھ  عظیم  فتنہٕ  بناوُن  یوٚژھ۔  امہِ  واقعُک  تفصیل  یِیہِ  بروٚہہ  کُن  سورۃ  المافقون  کِس  دبیاچس  منٛز،  یہِ  حملہ  اوس  گۅڈنِکہِ  کھۅتہٕ  تہِ  زیادہ  سخت۔




  یہِ  شوشہِ  اوس  وُنہِ  تازے  زِ  أتھۍ  سفرس  منٛز  تُل  أمۍ  ﴿عبد  اللہ  بن  اُبی  یُن﴾  بیٚیہِ  اکھ  خطر  ناک  فِتنہٕ،  یہِ  اوس  حضرت  عائشہ  رضی  اللہ  تعالیٰ  عنھا  ہس  پٮ۪ٹھ  تہمتُک  فِتنہٕ۔  امِیُک  واقعہ  بوٗزِو  خۅد  تِہنزی  زبٲنۍ:




  غزوۂ  بنی  مُصطلق  کِس  موقعس  پٮ۪ٹھ  ﴿ٲسٕس  بہٕ  نبی  صلی  اللہ  علیہ و سلمس  سٍتۍ﴾۔  واپسی  پٮ۪ٹھ  ییٚلہِ  أسۍ  مدینس  نکھہٕ  ٲسۍ،  أکِس  جایہِ  کوٚر  رٲتھۍ  کِیُت  رسول  صلی  اللہ  علیہ و سلمو  پڑاو،  وُنہِ  اوس  رٲژ  ہُند  کینٛہہ  حصّہ  باقی  زِ  نیرنہٕ  چہِ  تیارِیہِ  گٔیہِ  شروع۔  بہٕ  گٔیَس  رفعِ  حاجت  خٲطرٕ،  تہٕ  ییٚلہِ  واپس  پھیرٕس،  مےٚ  باسیاو  قیام  گاہس  نکھہٕ  وٲتِتھہ  زِ  مےٚ  چُھ  ہار  پیوٚمُت  کتہِ  تام  ؤسۍ۔  بہٕ  لٔجِس  یہِ  ژھانڈنہِ،  تہٕ  اتھ  دوران  سپُد  قافلہٕ  روانہٕ۔  قاعدہ  اوس  یہِ  زِ  بہٕ  ٲسٕس  ﴿قٲفلہ﴾  نیرنہٕ  وقتہٕ  پننِس  ہَودَس  ﴿یعنی  اکہِ  قسمہٕ  کِس  زانٛپانس﴾  منٛز  بہٚیوان  تہٕ  ژوٗر  نفر  ٲسۍ  تتھ  تُلان  تہٕ  اوٗنٹس  پٮ۪ٹھ  تھاوان۔  أسۍ  مستوٗراتہٕ  آسہٕ  تتھ  وقتس  منٛز  غذا  چہِ  کمی  کِنۍ  سٮ۪ٹھاہ  لۅژٕ۔  میون  ہَودٕہ  تُلنہٕ  وقتہٕ  باسیاوٕے  نہٕ  لُکن  زِ  بہٕ  چَھس  نہٕ  تتھ  منٛز۔  بے  خبری  منٛز  تُل  تِمو  خٲلی  ہَودٕہ  تہٕ  تھووُکھ  اونٹس  پٮ۪ٹھ  تہٕ  درٛاے۔  بہٕ  ییٚلہِ  ہار  ہیٚتھ  واپس  وٲژٕس،  اَتہِ  اوس  نہٕ  کٕہٕنۍ۔  ٲخٕر  ؤج  مےٚ  پنٕنۍ  ژادر  تہٕ  ترٛٲوٕم  تٔتی  لَر،  دِلس  منٛز  سوٗنچُم  زِ  برونٛہہ  پٔکِتھ  ییلہِ  یِم  مےٚ  وُچَھن  نہٕ،  یِم  یِن  پانے  مےٚ  ژھانڈان  ژھانڈان۔  أتھۍ  حالتس  منٛز  پیٚیہِ  مےٚ  نِیندٕر۔  صُبح  کہ  وقتہٕ  چِھ  صفوان  بنِ  معطل  سلمی  رضی  اللہ  تعالیٰ  عنہ  امہِ  جایہِ  کِنۍ  نیران  یتھ  جایہِ  بہٕ  شوٚنگِتھ  ٲسٕس،  تہٕ  بہٕ  وُچھِتھٕے  پرزٕنٲوس  بہٕ  تِمَو،  تِکیازِ  پردُک  حُکم  یِنہٕ  برونٛہہ  ٲسٕس  بہٕ  تِمَو  بارہا  وُچِھمٕژ۔  ﴿یِم  صاحب  چِھ  بدری  صحابو  منٛزٕ۔  یِمن  اوس  صبحس  ژیر  تام  شونگُنک  عادت،  امہِ  موجوٗب  ٲسۍ  یِم  تہِ  لشگر  گاہس  منٛز  کتہِ  تام  شونِگتھ  روٗدِمٕتۍ،  تہٕ  وۅنۍ  اوسُکھ  نیرُن  مدینس  کُن﴾  بہٕ  وُچِھتھ  رُکوو،  تِمو  اونٹ،  تہٕ  تِمن  ژوٚل  پٲنۍ  پانے  نیرِتھ۔  انا  للہ  و انا  الیہ  راجعون۔  رسول  اللہ  صلی  اللہ  علیہ و سلمن  ہٕنز  خاندارِنۍ  چھےٚ  ییٚتی  روٗزمٕژ۔  امہِ  آواز  سٍتۍ  گٔیہِ  مےٚ  أچھ  یلہٕ،  تہٕ  بہٕ  ؤژٕھس  جل  جل  تہٕ  کوٚرُم  بُتھ  ژادرِ  سٍتۍ  بند۔  تِمو  کٔر  نہٕ  مےٚ  سٍتۍ  کانٛہہ  کتھ،  پنُن  اونٹ  اوٚنُکھ  تہٕ  بیہنووُکھ  مےٚ  برونٛہہ  کنہِ  تہٕ  پانہٕ  روٗدۍ  لوٚب  کُن  کھڑا۔  بہٕ  گٔیَس  اوٗنٹس  پٮ۪ٹھ  سوار  تہٕ  تِم  سپٕدۍ  لاکمہِ  تھپھ  کٔرِتھ  روانہٕ۔  دوپہرس  نکھہٕ  وٲتۍ  ٲسۍ  لشکرس  نِش  ییٚلہِ  زن  لشکر  اوس  أکِس  جایہِ  اَمی  ساعتہٕ  ٹھٔہریومُت  تہٕ  لشکر  والیٚن  ٲس  نہٕ  وُنہِ  خبرٕے  زِ  بہٕ  چَھس  پتھ  روٗزمٕژ۔  اتھ  پٮ۪ٹھ  تُلۍ  بہتان  تُلن  والیو  بہتان  تہٕ  یِمن  اوس  سارِنٕے  پیش  پیش  عبد  اللہ  بنِ  اُبّی۔  مگر  بہٕ  ٲسٕس  امہِ  نِشہِ  بے  خبر  زِ  مےٚ  متعلق  کیا  کتھہٕ  چھےٚ  کرنہٕ  یِوان۔




  مدینہٕ  وٲتِتھ  گٔیَس  بہٕ  بیمار  تہٕ  أکِس  ریٚتس  تام  روٗزٕس  چار  پایہِ  پیٹھٕے۔  شہرس  منٛز  آسہٕ  امہِ  بہتان  چہِ  خبرٕ  چلان،  رسول  اللہ  صلی  اللہ  علیہ و سلمن  ہٕندٮ۪ن  گوشِ  مُبارکن  تام  تہِ  ٲس  کتھ  وٲژمٕژ،  مگر  مےٚ  ٲس  نہٕ  کِہِنۍ  پے۔  البتہ  یُس  چیز  مےٚ  کھران  اوس  سُہ  اوس  زِ  رسول  اللہ  صلی  اللہ  علیہ و سلمن  ہُند  توجہ  اوس  نہٕ  مےٚ  کُن  سُہ  یُس  بیمارِ  ہٕندِ  وقتہٕ  آسان  اوس۔  ٲخر  ہیوٚت  مےٚ  تِمن  اجازت  تہٕ  گٔیَس  ماجہِ  ہُند  گھرٕ  تاکہ  سۅ  کرِہے  میٲنۍ  تیمار  دٲری  ٹھیک  پٲٹھۍ۔




  اکہِ  دۅہ  گٔیَس  بہٕ  رٲژ  ہٕندِ  وقتہٕ  جاحت  خٲطرٕ  مدینہٕ  نیٚبر۔  تتھ  وقتس  تام  ٲسۍ  نہٕ  سانیٚن  گھرن  منٛز  یِم  بیت  الخلاء  تہٕ  أسۍ  ٲسۍ  جنگل  کُنُے  گژھان۔  مےٚ  سٍتۍ  ٲس  مسطح  بن  اثاثہ  سٕنز  موج  تہِ۔  ﴿تِہنزِ  زبٲنۍ  لوٚگُم  پے  زِ﴾  بہتان  تُھرن  وٲلۍ  لُکھ  کمہٕ  کتھہٕ  چِھ  میٲنِس  بارس  منٛز  کران۔  یہِ  داستان  بوٗزِتھ  گوٚو  مےٚ  خون  خشک،  سُہ  حاجت  تہِ  گوم  مٔشِتھ  ییٚمہِ  خٲطرٕ  آمٕژ  ٲسٕس،  سیودُے  گٔیَس  گھرٕ  تہٕ  وَدان  وَدان  کٔڑٕم  رات۔




  برونٛہہ  پٔکِتھ  چھےٚ  حضرت  عائشہ  رضی  اللہ  تعالیٰ  عنہا  فرماوان،  اکہِ  دۅہ  چِھ  رسول  اللہ  صلی  اللہ  علیہ و سلم  خطبس  منٛز  فرماوان،  مسلمانو!  کُس  چُھ  سُہ  یُس  تس  شخصہٕ  سٕندیو  حملو  نِشہِ  میون  عزت  بچاوِ،  ییٚمۍ  میانیٚن  گھرِکیٚن  پٮ۪ٹھ  الزام  لگٲوِتھ  مےٚ  تکلیف  واتناونُک  حد  چُھ  کوٚرمُت۔  بخدا  نہ  چھےٚ  مےٚ  خاندارِنہِ  منٛزٕ  کانٛہہ  بُرٲئی  وُچھمٕژ،  تہٕ  نہ  تس  شخصس  منٛز  یس  متعلق  تہمت  چھےٚ  لگاونہٕ  یِوان۔  سُہ  چُھنہٕ  میانہِ  غیر  موجودگی  منٛز  تہِ  زانٛہہ  میون  گھرٕ  آمُت۔  اَتھ  پٮ۪ٹھ  چِھ  اُسید  بن  حُضیر  رضی  اللہ  تعالیٰ  عنہ  یِم  اوس  خاندانٕکۍ  رئیس  چِھ  آسان  ﴿کینژھن  روایتن  منٛز  سعد  بنِ  معاذ  رضی  اللہ  تعالیٰ  عنہ﴾  تھوٚد  ؤتھِتھ  ونان،  یا  رسول  اللہ  صلی  اللہ و سلم  اگر  سُہ  سانہِ  قبیلُک  شخص  چُھ،  تیٚلہِ  ژٹوس  أسۍ  گردن،  تہِٕ  اگر  سانیٚو  بھایَو  خزرجیَو  منٛزٕ  چُھ،  تیٚلہِ  دِیِو  توہۍ  حُکم  أسۍ  چِھ  تعمیل  خٲطرٕ  حٲضر۔  یہِ  بوزانٕے  چِھ  سعد  بنِ  عبادہ  رضی  اللہ  تعالیٰ  عنہ،  یِم  خزرج  خاندانٕکۍ  رئیس  چِھ  آسان،  تھوٚد  وۅتھان  تہٕ  ونان،  اَپُز  چِھو  ونان،  توٚہۍ  ہیٚکِیوٗن  نہٕ  ہرگز  سُہ  مٲرِتھ۔  اُسید  بنِ  حُضیر  رضی  اللہ  تعالیٰ  عنہ  چِھ  درجواب  وَنان۔  ژٕ  چُھکھ  منافق  اَمی  موجوب  چُھکھ  مُنافقن  ہٕنز  حمایت  کران۔  اَتھ  پٮ۪ٹھ  سپُد  مسجدِ  نبوی یس  منٛز  اکھ  ہنگامہٕ  برپا،  حالانکہ  رسول  اللہ  صلی  اللہ  علیہ و سلم  ٲسۍ  منبرس  پٮ۪ٹھ  تشریف  تھٲوِتھ،  قریب  اوس  زِ  اوس  تہٕ  خزرج  کرہن  مسجدِ  اندر  لڑٲے،  مگر  رسول  اللہ  صلی  اللہ  علیہ و سلم  چِھ  یِمن  ٹھنڈٕ  کران  تہٕ  پتہٕ  چِھ  منبرٕ  پٮ۪ٹھہٕ  بۅن  وسان۔




  یِمو  تفصیلاتو  نِشہِ  چُھ  بخوبی  واضح  سپدان  زِ  عبد  اللہ  بن  اُبّی  چُھ  یہِ  شوشہِ  ترٲوِتھ  بیک  وقت  کینٛہہ  شِکار  کرنٕچ  کوٗشش  کران۔  اکہِ  پاسہٕ  چُھ  سُہ  رسول  اللہ  صلی  اللہ  علیہ و سلم  تہٕ  حضرت  ابوبکر  صدیق  رضی  اللہ  تعالیٰ  عنہ  سٕندِس  عزتس  پٮ۪ٹھ  حملہٕ  کران۔  دوٚیمہِ  پاسہٕ  چُھ  سُہ  اسلٲمی  تحریک  کِس  بُلند  ترین  اخلٲقی  وقارس  گِراونٕچ  کوٗشش  کران۔  ترییٚمہِ  پاسہٕ  ٲس  تٔمۍ  اکھ  تِژھ  تیٚبمرٕ  چھٔمٕژ  زِ  اگر  اسلامن  آسہن  نہٕ  پننیٚن  پیروکارن  ہٕندۍ  دِل  پھِرِمٕتۍ،  تیٚلہِ  مرٕہن  مہاجرین  تہٕ  انصار  تہٕ  خۅد  انصارن  ہٕندۍ  زٕہ  قٔبیلہٕ  تہِ  لڑایہِ  اندر۔


Heading: موضوع تہٕ مباحث
Text:
  یِم  ٲسۍ  حالات  یِمن  منٛز  گۅڈنِکِس  حملہٕ  کِس  موقعس  پٮ۪ٹھ  سورۂ  اجزابٕکۍ  ٲخری  6  رکوع  نٲزِل  سپٕدۍ،  تہٕ  دوٚیمہِ  حملہٕ  کِس  موقعس  پٮ۪ٹھ  سپُد  یہِ  سورۂ  نوٗر  نٲزِل۔  یہِ  پس  منظر  مدِ  نظر  تھٲوِتھ  ہرگاہ  یِمن  دۅشوٕنۍ  سوٗرن  ہُند  ترتیب  وار  مطالعہ  یِیہِ  کرنہٕ،  تیٚلہِ  چھےٚ  سۅ  حکمت  جان  پٲٹھی  سمجھ  یِوان  یۅسہٕ  یِہِندٮ۪ن  احکامن  منٛز  رٔژھرِتھ  چھےٚ۔




  منافق  ٲسۍ  مُسلمانن  تتھ  مٲدانس  منٛز  شکست  دِیُن  یژھان،  یُس  تِہندِ  فوقیتُک  اصلی  مٲدان  اوس۔  خُداین  کوٚر  اَمہِ  بجاے  زِ  مُسلمانن  دِیہِ  ہے  جوٲبی  حملہٕ  کرنہٕ  خٲطرٕ  ہٕس،  تمام  تر  توجہ  تِمن  یہِ  تعلیم  دِنس  پٮ۪ٹھ  صَرف  زِ  تُہندِس  اخلاقی  محاذس  منٛز  یتھ  یتھ  جایہِ  رخنہٕ  چِھ  موجود  تِم  کٔرِیوٗکھ  دوٗر  تہٕ  یہِ  محاذ  کٔرِیوٗن  بیٚیہِ  زیادٕہ  مضبوط۔  ﴿زینب  رضی  اللہ  تعالیٰ  عنھا  سٕندِس  نکاح  کِس  موقعس  پٮ۪ٹھ﴾  ییٚلہِ  زن  مُنافقو  تہٕ  کُفارو  طوفان  اوس  تُلمُت۔  ﴿تمہِ  ساعتہٕ  آے  معاشرتی  اصلاحس  متعلق  تِم  ہدایات  دِنہٕ  یِم  سورۂ  احزابس  منٛز  درج  چِھ﴾  پتہٕ  ییٚلہِ  واقعہ  اِفک  سٍتۍ  مدینہٕ  کِس  معاشرس  منٛز  اکھ  ہلچل  برپا  سپٕز،  پتہٕ  آو  یہِ  سورۂ  نوٗر  اخلاق،  معاشرت  تہٕ  قانونٕکۍ  تِتھۍ  احکام  تہٕ  ہدایات  ہیٚتھ  نٲزِل  کرنہٕ،  یُہُند  مقصد  یہِ  اوس  زِ  اول  گژِھ  مُسلم  معاشرہ  بُرٲین  ہٕندِ  پیداوارٕ  تہٕ  تِہندِ  پھٔہلاوٕ  نِشہِ  محفوظ  تھاونہٕ  یُن،  تہٕ  اگر  تِم  پٲدے  سپدن،  تیٚلہِ  گژِھہ  تِہُند  پوٗرٕ  پٲٹھی  تدارُک  کرنہٕ  یُن۔  یِم  احکام  تہٕ  ہدایات  گژھن  تمی  ترتیبہٕ  غورٕ  سان  پرنہٕ  یِنۍ،  ییٚمہِ  ترتیبہٕ  سان  یِم  یتھ  سوٗرس  منٛز  نٲزِل  چِھ  سپٕدمٕتۍ۔  اَدٕ  سپدِ  اندازٕہ  زِ  قرآن  کِتھہٕ  پٲٹھۍ  چُھ  ٹھیک  نفسیٲتی  موقعس  پٮ۪ٹھ  انسٲنی  زندگی  ہٕندِ  اصلاح  تہٕ  تعمیر  خٲطرٕ  قانونی،  اخلٲقی  تہٕ  معاشرتی  تدبیر  بیک  وقت  تجویز  کران۔




  یِمن  احکامن  تہٕ  ہدایتن  سٍتۍ  سٍتۍ  چھےٚ  منافقن  تہٕ  مومنن  ہٕنزٕ  تِمہٕ  ٹاکارٕہ  علامتہٕ  بیان  کرنہٕ  آمژٕ،  یِمو  سٍتۍ  پرٛتھ  کانٛہہ  مسلمان  زٲنِتھ  ہیٚکہِ  زِ  مُعاشرس  منٛز  کم  لُکھ  چِھ  مُخلص  اہلِ  ایمان  تہٕ  کم  چِھ  منافق۔  دوٚیِمہِ  پاسہٕ  آو  مُسلمانن  ہُند  جماعتی  نظم  و  ضبط  وارے  کسنہٕ۔




  یتھ  سٲرِسٕے  بحثس  منٛز  چُھ  ٹاکارٕ  چیز  وُچھن  لایق  یہِ  زِ  سورُے  سورۂ  نوٗر  چُھ  تمہِ  تلخی  نِشہِ  خٲلی،  یۅسہٕ  شرم  ناک  تہٕ  بے  ہودٕہ  حملن  ہٕندِس  جوابس  منٛز  چھےٚ  پٲدٕ  گژھان۔  یِتھِس  اشتعال  انگیز  صورتِ  حالس  منٛز  کِتھہٕ  پٲٹھۍ  چھےٚ  ٹھنڈٕ  طریقہٕ  قانون  سٲزی  کرنہٕ  یِوان،  مُصلِحانہٕ  احکام  چِھ  دِنہٕ  یِوان،  حکیمانہٕ  ہدایات  چِھ  دِنہٕ  یِوان،  تہٕ  تعلیم  و  نصیحتُک  حق  چُھ  یِوان  ادا  کرنہٕ۔  امہِ  سٍتۍ  چُھنہٕ  صرف  یُتُے  سبق  میلان  زِ  اسہِ  کِتھہٕ  پٲٹھۍ  پزِ  فِتنن  ہٕندِس  مقابلس  منٛز  سخت  کھۅتہٕ  سخت  اشتعال  کیٚن  موقعن  پٮ۪ٹھ  ٹھنڈٕ  تدبّرس،  عٲلی  ظرفی  تہٕ  حکمتس  کٲم  ہیٚنۍ،  بلکہ  چُھ  امہِ  سٍتۍ  ییٚمہِ  کتھہِ  ہُند  تہِ  ثبوت  میلان  زِ  یہِ  کلام  چُھنہٕ  محمد  صلی  اللہ  علیہ و سلمو  پانہٕ  لیٚوکھمُت  کینٛہہ،  بلکہ  چُھ  کٲنٛسہِ  ہستی  ہُند  نٲزِل  کرنہٕ  آمُت،  یۅسہٕ  سٮ۪ٹھاہ  بُلند  مقام  پٮ۪ٹھہٕ  انسٲنی  حالاتن  تہٕ  معاملاتن  ہُند  مشاہدٕہ  چھےٚ  کران،  تہٕ  پننِس  ذاتس  منٛز  چھےٚ  یِمو  حالاتو  تہٕ  معاملاتو  نِشہِ  غیر  مُتٲثر  روٗزِتھ  خٲلص  ہدایتُک  تہٕ  رہنمٲئی  ہُند  منصب  ادا  کران۔  اگر  یہِ  حضور  صلی  اللہ  علیہ و سلمن  ہُند  پنُن  کلام  آسِہے،  تیٚلہِ  یِیہِ  ہے  تِہنزِ  انتہٲئی  بلند  نظری  باوجود  اتھ  منٛز  تمہِ  فطری  تلخی  ہُند  کینٛہہ  نتہٕ  کینٛہہ  اثر  ضروٗر  لبنہٕ،  یُس  خۅد  پننِس  عزتس  تہٕ  غیرتس  پٮ۪ٹھ  کمین  حملہٕ  بوٗزِتھ  أکِس  شریف  انسان  سٕندٮ۪ن  جذباتن  منٛز  لٲزِماً  چھُ  پٲدٕ  گژھان۔


Heading: ناو
Text:
  گۅڈنِکی  آیت  تَبٰرَکَ  الّذِی  نَزّلَ  الفُرقَان  نِشہِ  چُھ  لفظ  فُرقَان  ییٚمہِ  سوٗرُک  ناو  آمُت  تھاونہٕ۔  یِتہِ  چُھ  قرآن  کیٚن  اکثر  سوٗرن  ہٕندٮ۪ن  ناوَن  ہٕندۍ  پٲٹھۍ  علامت  کہ  طور،  نہٕ  زِ  مضمون  کہ  عنوان  رٔنگۍ۔  تاہم  چُھ  یہِ  ناو  سوٗرٕہ  کِس  مضمونس  سٍتۍ  اکھ  قریبی  مُناسبت  تھاوان  یِتھہٕ  پٲٹھی  زَن  برونٛہہ  کُن  پٔکِتھ  پے  لگہِ۔


Heading: نٲزِل سپدنُک زمانہٕ
Text:
  اندازِ  بیان  تہٕ  مضمونن  پٮ۪ٹھ  چُھ  غور  کرنہٕ  سٍتۍ  صاف  باسان  زِ  اَمہِ  کہ  نٲزل  سپدنُک  زمانہٕ  تہِ  چُھ  سُے  یُس  سورۂ  مومنون  وغٲرُک  چُھ،  یعنی  قیامِ  مکّہ  کہ  زمانُک  مٔنٛزِم  دور۔


Heading: موضوع تہٕ مباحث
Text:
  یتھ  منٛز  چُھ  تِمن  شبہاتن  تہٕ  اعتراضاتن  پٮ۪ٹھ  کلام  آمُت  کرنہٕ  یِم  قرآنس  تہٕ  محمد  صلی  اللہ  علیہ و سلمن  ہٕندِس  نبوّتس،  تہٕ  تِہنزِ  پیش  کرنہٕ  آمژِ  تعلیمہِ  پٮ۪ٹھ  مکّہ  کیٚن  کٲفرن  ہٕندِ  طرفہٕ  پیش  ٲسۍ  یِوان  کرنہٕ۔  تِمو  منٛزٕ  آو  أکِس  أکِس  میٖنِتھ  توٗلِتھ  جواب  دِنہٕ،  تہٕ  سٍتۍ  سٍتۍ  چِھ  دعوتِ  حق  نِشہِ  بُتھ  پھِرنٕکۍ  بُرٕ  نتیجہ  تہِ  صاف  صاف  وننہٕ  آمٕتۍ۔  ٲخرس  پٮ۪ٹھ  چُھ  سورۂ  مومنونٕکۍ  پٲٹھۍ  اہلِ  ایمانن  ہٕنزن  اخلٲقی  خوٗبیَن  ہُند  اکھ  نقشہِ  عوامَس  برونٛہہ  کنہِ  تھاونہٕ  آمُت  زِ  اتھ  کہوچہِ  پٮ۪ٹھ  کھَہرن  دِتھ  وُچِھو،  کُس  چُھ  کھوٚٹ  تہٕ  کُس  چُھ  صاف؟  اکہِ  پاسہٕ  چِھ  اَمہِ  سیرت  و  کردارٕکۍ  لُکھ،  یِم  محمد  صلی  اللہ  علیہ و سلمن  ہٕنزِ  تعلیمہِ  سٍتۍ  وُنستام  تیار  چِھ  سپٕدۍمٕتۍ  تہٕ  آئندٕہ  تیار  کرنٕچ  چھےٚ  کوٗشش  سپدان۔  دوٚیِمہِ  پاسہٕ  چُھ  سُہ  اخلاقُک  نمونہٕ  یُس  عام  پٲٹھی  اہلِ  عربن  منٛز  چُھ  لبنہٕ  یِوان،  تہٕ  یَتھ  برقرار  تھاونہٕ  خٲطرٕ  جٲہلیتٕکۍ  علَم  بردار  ہوٚل  گٔنڈِتھ  چِھ  زور  لگاوان۔  وۅنۍ  کٔرِو  پانے  فٲصلہٕ  زِ  یِمو  دۅشوٕیَو  نمونَو  منٛزٕ  کُس  چِھو  پسند  کران؟  یہِ  اوس  اکھ  غیر  ملفوظ  سوال  یُس  عربہٕ  کِس  پرٛتھ  باشندس  برونٛہہ  کنہِ  تھاونہٕ  آو،  تہٕ  کینژھن  ؤرِین  منٛز  یُس  اَمہِ  سوالُک  جواب  اکھ  لۅکٕٹ  مۅکٕٹ  اقلیت  ترٲوِتھ  ساری  قومن  دِیُت۔  سُہ  چُھ  تقدیرچہِ  کتابہِ  پٮ۪ٹھ  ثبت  سپُدمُت۔


Heading: ناو
Text:
  آیت  نمبر  224  وَالشعَرَآءُ  یَتّبِعُھُمُ  الغَاوٗنَ،  نِشہِ  چُھ  ییٚمہِ  سُورُک  ناو  تھاونہٕ  آمُت۔


Heading: نٲزِل سپدنُک زمانہٕ
Text:
  مضمون  تہٕ  اندازِ  بیان  نِشہِ  چُھ  باسان  تہٕ  روایات  چِھ  اَتھ  تصدیق  کران  زِ  ییٚمہِ  سوٗرٕہ  کہ  نٲزِل  سپدنُک  زمانہٕ  چُھ  مکُک  مٔنٛزِم  دور۔


Heading: موضوع تہٕ مباحث
Text:
  تقریرُک  پوٚت  منظر  چُھ  یہِ  زِ  مکٕکۍ  کٲفر  ٲسۍ  نبی  صلی  اللہ  علیہ و سلمن  ہٕندِ  تبلیغ  و  تذکیرُک  مقابلہٕ  لگاتار  انکارٕ  تہٕ  نَہ  ماننہٕ  سٍتۍ  کران  تہٕ  امہِ  خٲطرٕ  ٲسۍ  رنگہٕ  رنگہٕ  بہانہٕ  بناوان  روزان۔  نبی  صلی  اللہ  علیہ و سلم  ٲسۍ  یِمن  لُکن  معقول  دٔلیلو  سان  تِہندٮ۪ن  عقٲیدن  ہٕنز  غلطی  بیٚیہِ  توحیدٕچ  تہٕ  ٲخرتٕچ  صداقت  سمجھاوان  سمجھاوان  تھکان۔  مگر  تِم  لُکھ  ٲسۍ  نہٕ  ہٹ  دھرمی  ہٕنٛزٕ  نَوِ  نَوِ  صوٗرتہٕ  ورتٲوۍ  ورتٲوۍ  تھکان۔  یۅہے  چیز  اوس  حضور  صلی  اللہ  علیہ و سلمن  رُوحس  کوٗران  تہٕ  اَمہِ  غمہٕ  سٍتۍ  ٲسۍ  حضور  صلی  اللہ  علیہ و سلم  أندری  ہَران۔




  یِمن  حالاتن  منٛز  گوٚو  یہِ  سورٕہ  نٲزِل۔  کلام  چُھ  یِتھہٕ  پٲٹھۍ  شروع  سپدان  زِ  توٚہۍ  کیازِ  چِھو  یِمن  پتہٕ  پتہٕ  پنُن  زُو  گالان؟  یِہندِ  ایمان  اَننُک  وجہ  چُھنہٕ  یہِ  زِ  یِمَو  کیا  چَھنہٕ  کانٛہہ  نشٲنی  وُچھمٕژ،  بلکہ  چُھ  امِیُک  وجہ  یہِ  زِ  یِم  چِھ  ہٹ دھرم،  سمجھاونہٕ  سٍتۍ  چِھنہٕ  مانُن  یژھان،  اَمہِ  تمہید  پتہٕ  یُس  مضمون  دٔہِمِس  رکوعس  تام  لگاتار  چُھ  بیان  سپُدمُت،  سُہ  چُھ  یہِ  زِ  یِم  لُکھ  طٲلب  حق  چِھ،  تِہندِ  خٲطرٕ  چھےٚ  اللہ  تعالیٰ  سٕندِس  سر  زمینس  پٮ۪ٹھ  پرٛتھ  اندٕ  نِشٲنِیے  نِشٲنیہِ  پھٔہلِتھ،  یِمن  وُچِھتھ  تِم  حقیقتس  ہیٚکن  پرٛز  نٲوِتھ،  مگر  ہٹ دھرم  لُکو  چُھنہٕ  زانٛہہ  کانٛہہ  چیز  وُچِھتھ  تہٕ  ایمان  اوٚنمُت،  یوٚت  تام  زن  اللہ  تعالیٰ  سُند  عذاب  آو  تہٕ  رٔٹِن۔  اَمی  مناسبت  چِھ  تواریخ  کیٚن  ستن  قومن  ہٕندۍ  حالات  آمٕتۍ  پیش  کرنہٕ،  یِمَو  تٔتھۍ  ہٹ دھرمی  ٲس  کٲم  ۂیٚژمٕژ  یتھ  کفارِ  مکہ  ٲسۍ  کٲم  ہیٚوان۔  تہٕ  اتھ  تواریخی  بیان  کِس  ضِمنَس  منٛز  چھےٚ  کینٛہہ  کتھہٕ  آمژٕ  ذہن  نشین  کرنہٕ۔




  اوّل  یہِ  زِ  نِشٲنیہِ  چھےٚ  دۅیہِ  قٕسمہٕ  چہِ۔  اکہِ  قسمہٕ  چہِ  نِشٲنیہِ  چھےٚ  تمہٕ  یِمہٕ  خُداے  سٕندِس  زمینس  پٮ۪ٹھ  پرٛتھ  طرفہٕ  چھےٚ  پھٔہلِتھ،  یِمن  وُچِھتھ  پرٛتھ  کانٛہہ  صاحبِ  عقل  انسان  تحقیق  ہیٚکہِ  کٔرِتھ  زِ  نبی  یتھ  چیزس  کُن  بُلاوان  چُھ  سُہ  چھا  حق  کِنہٕ  نَہ۔  دوٚیِمہٕ  قٕسمہٕ  چہِ  نِشٲنیہِ  چھےٚ  تِمہٕ  یِمہٕ  ﴿تباہ  کرنہٕ  آمتیو  قومَو﴾  وُچِھہ۔  وۅنۍ  چُھ  یہِ  فٲصلہٕ  کرُن  خۅد  کُفارن  ہٕنٛز  پنٕنۍ  کٲم  زِ  تِم  کمہِ  قمسٕچ  نشٲنی  چِھ  وُچِھنۍ  یژھان۔




  دوٚیُم  یہِ  زِ  پرٛتھ  زمانس  منٛز  چھےٚ  کُفارن  ہٕنٛز  ذہنیت  اَکٲے  روٗزمٕژ۔  تِہٕنٛزٕ  حُجتہٕ  آسہٕ  ہِشے۔  تِہنٛدۍ  اعتراضات  ٲسۍ  یکساں۔  تہٕ  ٲخر  کار  روٗد  تِہُنٛد  انجام  تہِ  یکساں۔  اتھ  برعکس  ٲس  پرٛتھ  زمانس  منٛز  انبیاہن  ہٕنز  تعلیم  اکٲے۔  پننیٚن  مخٲلفن  ہٕندِس  مقابلس  منٛز  اوس  تِہنزٕ  دلیلہِ  تہِ  حُجتُک  اندازٕہ  اکھ۔  تہٕ  یِمن  سارِنٕے  سٍتۍ  اوس  اللہ  تعالیٰ  سٕندِ  رحمتُک  اندازٕہ  تہِ  کُنُے۔  یِم  دۅشوے  نمونہٕ  چِھ  تواریخس  منٛز  موجود۔  کُفار  ہیٚکن  پانہٕ  وُچِھتھ  زِ  تِہٕنز  پنٕنۍ  تصویر  کتھ  ہِوِس  نمونس  سٍتۍ  چھےٚ  رلان۔




  ترٛییِم  کتھ  یۅسہٕ  بار  بار  چھےٚ  دۅہراونہٕ  آمٕژ،  سۅ  چھےٚ  یہِ  زِ  اللہ  تعالیٰ  چُھ  زبردست،  قدرت  وول  تہٕ  طاقتور  تہِ  تہٕ  رحیم  تہِ۔  وۅنۍ  پزِ  یہِ  کتھ  لُکن  پانے  طے  کرٕنۍ  زِ  تِم  چھا  پنُن  پان  تٔمۍ  سٕندِ  رحمُک  حقدار  بناوان  کِنہٕ  قہرُک  حقدار  چِھ  بناوان۔




  ٲخری  رکوعس  منٛز  چُھ  یہِ  بحث  اند  واتناوان  وَننہٕ  آمُت  زِ  ہرگاہ  توٚہۍ  لُکھ  یژھان  چِھو  نِشٲنِیے  وُچِھنہٕ،  تیٚلہِ  کیازِ  چِھو  ٲخر  تِمہٕ  خوفناک  نِشٲنیہِ  وُچھنس  پٮ۪ٹھ  اصرار  کران  یِمہٕ  تباہ  گٔمتیو  قومو  چھےٚ  وُچھمژٕ۔  یہِ  قرآن  وُچِھو  یُس  تُہنزِ  پننہِ  زبانہِ  منٛز  چُھ۔  محمد  صلی  اللہ  صلی  اللہ  علیہ و سلم  وُچِھوٗن،  یِہندۍ  سٲتھی  وُچھوٗکھ۔  کیا  یہِ  کلام  ہیٚکیا  کٲنٛسہِ  شیطان  سُند  یا  جِن  سُند  کلام  ٲسِتھ؟  کیا  ییٚمہِ  کلامُک  پیش  کرن  وول  چُھوٕہ  تۅہیہِ  کاہن  باسان؟  کیا  محمد  صلی  اللہ  علیہ و سلم  تہٕ  یِہِندۍ  اصحاب  رضی  اللہ  عنہم  چِھوٕہ  تۅہیہِ  تِتھی  باسان  یِتھۍ  شٲعر  تہٕ  تِہِندۍ  ہم  خیال  آسان  چھِ؟  ﴿اگر  یہِ  چھُنہٕ  یِتھہٕ  پٲٹھۍ  تُہٕندۍ  دل  پانہٕ  گوٲہی  آسن  دِوان﴾  تیٚلہِ  زٲنِو  پتہٕ  یِتہِ  زِ  توٚہۍ  چِھو  ظُلم  کران  تہٕ  توٚہۍ  وُچِھو  سُے  انجام  یُس  ظٲلِمو  وُچھ۔


Heading: ناو
Text:
  دوٚیِمہِ  رکوع  کِس  ژوٗرِمِس  آیتس  منٛز  چُھ  وَادِ  النّمَل  آمُت۔  اَمی  نِشہِ  چُھ  سُورُک  ناو  تھاونہٕ  آمُت۔


Heading: نٲزِل سپدنُک زمانہٕ
Text:
  مضمون  تہٕ  اندازِ  بیان  چُھ  مکّہ  کیٚن  مٔنزِمیٚن  دورٕکیٚن  سوٗرن  سٍتۍ  پوٗرٕ  ہِشر  تھاوان۔  تہٕ  امِیُک  تٲیید  چُھ  روایتو  سٍتۍ  تہِ  سپدان،  ابن  عباس  رضی  اللہ  تعالیٰ  عنہ  تہٕ  جابر  بن  زید  رضی  اللہ  تعالیٰ  عنہ  چِھ  بیان  کران  زِ،  گۅڈٕ  سپُد  سورۂ  شعراء  نٲزِل  پتہٕ  النّمل  پتہٕ  اَلقصص۔


Heading: موضوع تہٕ مباحث
Text:
  یہِ  سورٕہ  چُھ  دۅن  خطبن  پٮ۪ٹھ  مُشتمل۔  گۅڈٕنُیک  خطبہٕ  چُھ  سورٕہ  شروع  سپدنہٕ  پٮ۪ٹھہٕ  ژورِم  رکوع  اند  واتنس  تام۔  تہٕ  دوٚیُم  خطبہٕ  چُھ  پوٗنژِمہ  رکوع  کہ  ابتدا  پٮ۪ٹھہٕ  سوٗرٕہ  کِس  ٲخرس  تام۔




  گۅڈنِکس  خطبس  منٛز  چُھ  وَننہٕ  آمُت  زِ  قرآن  چہِ  رہنمٲئی  نِشہِ  ہیٚکن  تِمے  لُکھ  فٲیدٕہ  تُلِتھ،  یِم  تِمن  حقیقتن  تسلیم  کرن  یِمن  یہِ  کتاب  ییٚمہِ  کائنات  چن  بُنیادی  حقیقتن  ہٕندِ  حیثیت  پیش  چھےٚ  کران،  تہٕ  پتہٕ  ییٚلہِ  مانن  تیٚلہِ  گژھن  پننہِ  عملی  زندگی  منٛز  تہِ  اطاعت  تہٕ  اتباع  ہُک  رٔویہِ  ورتاوٕنۍ۔  البتہ  یتھ  وتہِ  پٮ۪ٹھ  یِنس  تہٕ  پکنس  منٛز  یُس  چیز  سارِوٕے  کھۅتہٕ  زیادٕہ  ٹھوٚر  چُھ  بنان  سُہ  چُھ  ٲخرتس  انکار۔  ییٚمہِ  تمہید  پتہٕ  چِھ  ترٮ۪ن  قسمہٕ  کیٚن  سیرتن  ہٕندۍ  نمونہٕ  پیش  آمٕتۍ  کرنہٕ۔




  اکھ  نمونہٕ  چُھ  فرعون،  قومِ  ثمود  کیٚن  سرادرن  تہٕ  قوم  لوط  کیٚن  سرکشن  ہُند،  یِہِنز  سیرت  ٲخرت  چہِ  فِکر  نِشہِ  بے  نیٲزی  تہٕ  نتیجتاً  نفس  چہِ  بندگی  سٍتۍ  تعمیر  ٲس  سپٕزمٕژ۔  یِم  لُکھ  سپٕدۍ  نہٕ  کانٛہہ  نِشٲنی  وُچِھتھ  تہِ  ایمان  اننہٕ  خٲطرٕ  تیار۔  یِم  سپٕدۍ  پوٚت  پھیرِتھ  تِمن  لُکن  دشمن  یِمو  یِم  رٕژرس  تہٕ  خیرس  کُن  بُلٲوۍ۔




  دوٚیُم  نمونہٕ  چُھ  حضرت  سلیمان  علیہ  السلامن  ہُند،  یِم  خُداین  دولت،  حکومت  تہٕ  شان  و  شوکت  سٍتۍ  تھٔدِس  پیمانس  پٮ۪ٹھ  نوٲزِمٕتۍ  ٲسۍ۔  مگر  یہِ  سورُے  آسنہٕ  باوجود  ٲسۍ  تِم  چونکہ  پنُن  پان  اللہ  تعالیٰ  سٕندِس  دربارس  منٛز  جواب  دہ  سمجھان،  امہِ  موجوب  اوس  تِہُند  سر  ہروقتہٕ  اصلی  مُنعِمس  برونٛہہ  کنہِ  نٔمِتھ  روزان۔




  ترٚیُیم  نمونہٕ  چُھ  مٔلِکہ  سبا  ہُند،  یۅسہٕ  عرب  کِس  تواریخ  کِس  سٮ۪ٹھاہ  مشہور  دولت  مند  قومس  حُکمران  ٲس۔  تس  ٲسۍ  تمام  تِم  اسباب  جمع،  یِم  کٲنٛسہِ  انسانس  نفس  کِس  غروٗرس  منٛز  مبتلا  ہیٚکن  کٔرِتھ۔  امہِ  علاوہ  ٲس  سۅ  أکِس  مُشرک  قومَس  سٍتۍ  تعلق  تھاوان۔  آبٲئی  تقلید  کِس  بُنیادس  پٮ۪ٹھ  تہِ،  تہٕ  پننِس  قومَس  منٛز  پنٕنۍ  سردٲری  برقرار  تھاونہٕ  خٲطرٕ  تہِ  اوس  تٔمۍ  سٕندِ  خٲطرٕ  دِینِ  شِرک  ترٲوِتھ  دینِ  توحید  اختیار  کرُن  عام  مُشرک  سٕندِ  کھۅتہٕ  واریاہ  زیادہ  مُشکل۔  البتہ  ییٚلہِ  تس  پٮ۪ٹھ  حق  واضح  سپُد،  پتہٕ  ہیوٚک  نہٕ  تس  کانٛہہ  چیز  حق  قبول  کرنہٕ  نِشہِ  رُکٲوِتھ،  تِکیازِ  تٔمۍ  سٕنز  گُمرٲہی  ٲس  محض  مُشرک  ماحولس  منٛز  أچھ  مٕژراونہٕ  کہ  وجہ  کِنۍ۔  نفسٕچ  بندگی  تہٕ  خوٲہشاتن  ہٕنزِ  غلامی  ہُند  مرض  اوس  نہٕ  تس  پٮ۪ٹھ  مُسلط۔




  دوٚیِمِس  خطبس  منٛز  چُھ  سارِوٕے  برونٛہہ  کائنات  کیٚن  کینژھن  نمایاں  ترین  مشہور  حقائقن  کُن  اشارٕہ  کٔرِتھ  مکّہ  کیٚن  کٲفرن  پیوٚٹُھس  پٮ۪ٹھ  سوال  کرنہٕ  آمُت  زِ  ؤنِو،  یِم  حقائق  چھا  شرکٕچ  شہادت  دِوان  ﴿کِنہٕ  توحیدٕچ﴾؟  امہِ  پتہٕ  چھےٚ  کٲفرن  ہٕندِس  اصلی  دٲدِس  پٮ۪ٹھ  اوٚنگٕج  آمٕژ  تھاونہٕ  زِ  ییٚمۍ  چیزن  یِم  أنۍ  تہٕ  زٔرۍ  چِھ  بنٲوِمٕتۍ،  سُہ  چُھ  دراصل  ٲخرتس  انکار  کرُن۔




  امہِ  بحث  نِشہِ  چُھ  مقصد  نیندٕرِ  ۂتۍ  دٕنوِتھ  وُزناوٕنۍ۔  امہِ  موجوب  چھےٚ  شیٚیِمِس  تہٕ  سٔتمِس  رکوعس  منٛز  پیوٚٹُھس  پٮ۪ٹھ  تِمہٕ  کتھہٕ  فرماونہٕ  آمژٕ،  یِمہٕ  لُکن  منٛز  ٲخرتُک  احساس  بیدار  کرن۔




  کلام  اَند  واتنس  پٮ۪ٹھ  چھےٚ  قرآنٕچ  اصلی  دعوت،  یعنی  کُنِس  خُداے  سٕنزِ  بندگی  ہٕنز  دعوت  سٮ۪ٹھاہ  مختصر،  مگر  انتہائی  اثر  کروٕنِس  اندازس  منٛز  پیش  کٔرِتھ  لُکھ  خبردار  کرنہٕ  آمٕتۍ  زِ  یہِ  قبول  کرٕنۍ  چُھو  پننہِ  خٲطرٕ  فٲیدٕہ  تہٕ  یہِ  رَد  کرٕنۍ  چُھو  تۅہیہِ  پننی  خٲطرٕ  نقصان۔


Heading: ناو
Text:
  آیت  25  کہ  حصہٕ  وَقَصّ  عَلَیہِ  القَصَصَ،  منٛزٕ  چُھ  ییٚمہِ  سوٗرُک  ناو  تھاونہٕ  آمُت۔  یعنی  سُہ  سوٗرہ  یتھ  منٛز  القَصَص  لفظ  چُھ  آمُت۔


Heading: نٲزِل سپدنُک زمانہٕ
Text:
  سورۂ  نمل  کِس  شانِ  نزولس  منٛز  چُھ  اسہِ  ابن  عباس  رضی  اللہ  تعالیٰ  عنہ  تہٕ  جابر  بن  زید  رضی  اللہ  تعالیٰ  عنہ  سُند  یہِ  قول  نقل  کوٚرمُت  زِ  سورۂ  شعرا،  سورۂ  نمل  تہٕ  سورۂ  قصص  چِھ  پوٚتُس  پتھ  نٲزِل  گٔمٕتۍ۔  زبان،  انداز  بیان  تہٕ  مضمونَو  نِشہِ  تہِ  چُھ  یی  باسان  زِ  یِمن  تریشوٕنۍ  سوٗرن  ہُند  نٲزِل  سپدنُک  زمانہٕ  چُھ  قریب  قریب  اَکوے،  تہٕ  امہِ  لحاظہٕ  تہِ  چُھ  یِمن  تریشوٕنۍ  منٛز  قریبی  تعلق  زِ  حضرت  موسیٰ  علیہ  السلامن  ہٕندِ  قصّٕکۍ  یِم  مختلف  جُز،  یِمن  منٛز  بیان  چِھ  کرنہٕ  آمٕتۍ،  تِم  چِھ  پانہٕ  وٲنۍ  رٔلِتھ  اکھ  مکمل  قصّہ  بنان۔


Heading: موضوع تہٕ مباحث
Text:
  ییٚمیُک  موضوع  چُھ  تِم  شبہات  تہٕ  اعتراضات  دوٗر  کرٕنۍ  یِم  نبی  صلی  اللہ  علیہ و سلمن  ہٕندِس  رسالتس  پٮ۪ٹھ  کرنہٕ  ٲسۍ  یِوان،  تہٕ  تِمن  عذراتن  چھانٹ  کرٕنۍ  یِم  حضور  صلی  اللہ  علیہ و سلمن  پٮ۪ٹھ  ایمان  نَہ  اَننہٕ  خٲطرٕ  پیش  ٲسۍ  یِوان  کرنہٕ۔




  اَمہِ  غرضہٕ  خٲطرٕ  چُھ  سارِوٕے  برونٛہہ  حضرتِ  موسیٰ  علیہ  السلامن  ہُنٛد  قصہ  بیان  آمُت  کرنہٕ  یُس  نٲزِل  سپدن  کیٚن  حالاتن  سٍتۍ  رٔلِتھ  چُھ  کینٛہہ  حقیقتہٕ  بوزن  والیٚن  ذہن  نشین  کران۔




  اوّل  یہِ  زِ  اللہ  تعالیٰ  یِکینژھاہ  کرُن  چُھ  یژھان،  تمہِ  خٲطرٕ  چُھ  سُہ  غیر  محسوس  طریقہٕ  اسباب  تہٕ  ذرائع  فراہم  کران۔  ییٚمِس  شُرۍ  سٕندیَو  اَتھو  ٲخرکار  فرعون  سٕندِس  تختس  دُبہٕ  پھیرُن  اوس،  تٔمۍ  سٕنز  پرورش  کرنٲو  خُداین  خۅد  فرعون  سٕندِسٕے  گھرس  منٛز  تٔمۍ  سٕندِوٕے  اَتھو۔




  دوٚیم  یہِ  زِ  نبوّت  چَھنہٕ  کٲنٛسہِ  شخصس  کُنہِ  بَڈِ  جشنہٕ  سان  تہٕ  زمین  و  آسمان  کہ  کُنہِ  تھدِ  اعلان  سان  دِنہٕ  یِوان۔  تۅہیہِ  چُھو  حیرت  زِ  محمد  صلی  اللہ  علیہ و سلمس  کتہِ  گٔیہِ  ژوٗرِ  پٲٹھۍ  یہِ  نبوّت  حٲصل،  تہٕ  گھرِ  روٗزِتھٕے  کِتھہٕ  پٲٹھۍ  بنے  یہِ  یِم  نبی۔  مگر  یَس  موسیٰ  علیہ  السلام  سُند  توٚہۍ  حوالہٕ  دِوان  چِھو  زِ،  لَولَا  اُوتِیَ  مِثلَ  مَا  اُوتِیَ  مُوسیٰ  ﴿آیت  نمبر  48﴾،  تس  تہِ  ٲس  یِتھے  پٲٹھۍ  وتہِ  پکان  پکان  نبوّت  حٲصل  گٔمٕژ۔




  ترییم  یہِ  زِ  یَس  بندس  اللہ  تعالیٰ  کانٛہہ  کٲم  ہیٚنۍ  چُھ  یژھان،  تس  نِشہِ  چُھنہٕ  بظٲہر  کانٛہہ  طاقت  آسان،  مگر  بٔڈۍ  بٔڈۍ  لاو  لشکر  تہٕ  سر  و  سامان  وٲلۍ  چِھ  ٲخر  کار  تٔمۍ  سٕندِس  مقابلس  منٛز  اَتھہٕ  ؤٹِتھ  روٗزِتھ  گژھان۔  یۅسہٕ  نسبت  اَز  توٚہۍ  پانس  تہٕ  محمد  صلی  اللہ  علیہ و سلمس  درمیان  چِھو  وُچھان،  امہِ  کھۅتہٕ  واریاہ  زیادٕہ  فرق  ٲس  موسیٰ  علیہ  السلام  تہٕ  فرعون  سٕندِس  طاقتس  درمیان۔  مگر  وُچِھو  زِ  ٲخر  کٔمۍ  زیوٗن  تہٕ  کٔمۍ  ہور۔




  ژوٗرِم  یہِ  زِ  توٚہۍ  لُکھ  چِھو  گرِ  گرِ  موسیٰ  علیہ  السلامن  ہُنٛد  حوالہٕ  دِوان  زِ،  محمد  صلی  اللہ  علیہ و سلمن  کیازِ  آو  نہٕ  تہِ  کینژھاہ  دِنہٕ  یہِ  موسیٰ  علیہ  السلامس  اوس  دِنہٕ  آمُت۔  یعنی  عاصہٕ  تہٕ  یَدِ  بَیضَاء  بیٚیہِ  کینٛہہ  ٹاکارٕہ  معجزٕہ۔  مگر  تۅہیہِ  چَھوٕہ  پے  تہِ  زِ  یِمن  لُکن  تِم  معجزٕہ  ٲسۍ  ہاونہٕ  آمٕتۍ  تِمو  اوٚن  نہٕ  تِمن  وُچِھتھ  تہِ  ایمان۔  تِکیازِ  تِم  ٲسۍ  حقس  خلاف  ہٹ  دھرمی  تہٕ  عنادس  منٛز  مبتلا۔  تٔتھۍ  مرضس  منٛز  چِھو  از  توٚہۍ  مبتلا۔  کیا  توٚہۍ  أنوٕہ  تِتھی  معجزٕہ  وُچِھتھ  ایمان؟  پتہٕ  چَھوٕہ  تۅہیہِ  یِتہِ  پے  زِ  یِمو  لُکو  تِم  معجزٕہ  وُچھِتھ  حقس  انکار  کوٚر  تِہُنٛد  انجام  کیا  سپُد،  ٲخر  کار  کٔرۍ  تِم  خداین  تباہ۔  کیا  وۅنۍ  چھِوٕہ  توٚہۍ  تہِ  ہٹ  دھرمی  سان  معجزہ  ژھٲنڈِتھ  یژھان  پانس  شہمت  اَنٕنۍ؟




  یِمہٕ  چھےٚ  تِمہٕ  کتھہٕ  یِمہٕ  کُنہِ  ویٚژھناونہٕ  ورٲے  پٲنۍ  پانے  آسہٕ  پرٛتھ  تس  شخصہ  سٕندِس  ذہنس  منٛز  وَسان  یُس  مکہ  کِس  کٲفرانہٕ  ماحولس  منٛز  یہِ  قصّہٕ  بوزان  اوس،  تِکیازِ  تمہِ  وقتہٕ  ٲس  محمد  صلی  اللہ  علیہ و سلم  تہٕ  کفّارِ  مکن  درمیان  تِژٕھے  کشمکش  برپا،  یِژھ  امہِ  برونٛہہ  فرعونس  تہٕ  حضرت  موسیٰ  علیہ  السلامس  درمیان  برپا  سپٕزمٕژ  ٲس۔  امہِ  پتہٕ  چُھ  پوٗنژِمہِ  رکوع  پٮ۪ٹھہٕ  اصلی  موضوعس  پٮ۪ٹھ  سیدِ  سیٚود  کلام  شروع  سپدان۔




  گۅڈٕ  چھےٚ  یہِ  کتھ  محمد  صلی  اللہ  علیہ و سلمن  ہٕندِ  نبوّتُک  اکھ  ثبوت  یِوان  قرار  دِنہٕ  زِ  تِم  چِھ  اُمّی  آسنہٕ  باوجود  زٕہ  ساس  ؤری  بروٗنٹھم  گُزریومُت  اکھ  تواریخی  واقعہ  امہِ  تفصیل  سان  مِن  و  عَن  بوزناوان۔




  پتہٕ  چُھ  حضور  صلی  اللہ  علیہ و سلمن  ہُنٛد  نبی  بناونہٕ  یُن  تِمن  لُکن  ہٕندِس  حقس  منٛز  اللہ  تعالیٰ  سٕنز  اکھ  رحمت  یِوان  قرار  دِنہٕ  زِ  تِم  ٲسۍ  غفلتس  منٛز  تہٕ  خُداین  کوٚر  تِہندِ  ہدایت  خٲطرٕ  یہِ  انتظام۔




  پتہٕ  چُھ  تِہندِ  تمہِ  اعتراضُک  جواب  یِوان  دِنہٕ  زِ،  أمۍ  نبین  کیازِ  أنۍ  نہٕ  تِم  معجزٕہ  یِم  امہِ  برونٛہہ  موسیٰ  علیہ  السلامَن  أنِمٕتۍ  ٲسۍ۔  تِمن  چُھ  یِوان  وَننہٕ  زِ  ییٚلہِ  نہٕ  تۅہیہِ  موسیٰ  علیہ  السلام  مونوٗنٕے،  وۅنۍ  کِتھہٕ  پٲٹھۍ  چِھو  ییٚمِس  نبیس  معجزُک  مطالبہٕ  کران؟




  ٲخرس  پٮ۪ٹھ  چُھ  کفّارِ  مکن  ہُند  سُہ  اصلی  عذر  رَٹنہٕ  یِوان  یُس  نبی  صلی  اللہ  علیہ و سلمن  ہٕنز  کتھ  نہ  ماننہٕ  خٲطرٕ  تِم  پیش  کران  ٲسۍ۔  تِہُند  وَنُن  زِ  اگر  أسۍ  اہلِ  عربن  ہُند  دینِ  شرک  ترٲوِتھ  یہِ  نوٚو  دینِ  توحید  قبول  کرو،  تیٚلہِ  سپدِ  تمی  وِزِ  ییٚمہِ  ملکہٕ  منٛزٕ  سٲنۍ  مذہبی،  سیٲسی  تہٕ  معٲشی  زٕچھر  ختم۔  یہِ  اوس  چونکہ  قریش  کیٚن  سردارن  ہٕنزِ  حق  دشمنی  ہُند  اصلی  مُحرّک،  امہِ  موجوب  چُھ  اللہ  تعالیٰ  اتھ  پٮ۪ٹھ  سورٕہ  کِس  اندس  تام  مفصّل  کلام  فرماوان۔


Heading: ناو
Text:
  آیت  41  کہ  حصہٕ  مَثَلُ  الَّذِینَ  اتّخَذُوا  مِن  دُونِ  اللہِ  اَولِیَاء  کَمَثَلِ  العَنکَبُوتِ،  منٛز  چُھ  ناو  آمُت  تھاونہٕ۔  مطلب  چُھ  یہِ  زِ  یہِ  چُھ  سُہ  سورٕہ  یتھ  منٛز  لفظ  عنکبوت  چُھ  آمُت۔


Heading: نٲزِل سپدنُک زمانہٕ
Text:
  آیت  56  پٮ۪ٹھہٕ  60  ہَس  تام  چُھ  صاف  واضح  سپدان  زِ  یہِ  چُھ  ہجرتِ  حبشہ  برونٛہہ  کینٛہہ  کال  نٲزِل  سپُدمُت۔  باقی  مضمونن  ہٕنز  أندرِم  شہادت  تہِ  چھےٚ  امہِ  کُے  تٲیید  کران،  تِکیازِ  پسِ  منظرس  منٛز  چِھ  تمی  زمانٕکۍ  حالات  نظرِ  گژھان۔


Heading: موضوع تہٕ مضمون
Text:
  یہِ  سورٕہ  پران  پران  چُھ  باسان  زِ  ییٚمہِ  کہ  نٲزِل  سپدن  کہ  وقتہٕ  ٲسۍ  مکہ  معظّمس  منٛز  مُسلمان  سٮ۪ٹھاہ  مشکل  ترین  تکلیف  تہٕ  مُشکلات  ویٚتراوان۔  تمہِ  وقتہٕ  کوٚر  خُداین  یہِ  سورہ  اکہِ  پاسہٕ  صادقُ  الایمان  لُکن  عزم  و  ہمت  تہٕ  استقامت  پٲدٕ  کرنہٕ  مۅکھہٕ،  تہٕ  دوٚیِمہِ  پاسہٕ  ضعیفُ  الایمان  لُکن  شرم  محسوس  کرناونہٕ  مۅکھہٕ  نٲزِل۔  اتھ  سٍتۍ  چُھ  مکہ  کیٚن  کٲفرن  تہِ  اتھ  منٛز  عداوتِ  حق  کہ  انجام  باپت  سخت  نہیب  کرنہٕ  آمُت۔




  اتھ  سلسلس  منٛز  چُھ  تِمن  سوالن  ہُند  جواب  تہِ  دِنہٕ  آمُت،  یِم  کینژھن  مُسلم  نوجوانن  تمہِ  وقتہٕ  پیش  یِوان  ٲسۍ۔  مثلاً  تِہِندۍ  والدین  ٲسۍ  تِمن  دباو  تراوان  زِ  سٲنِس  دینس  پٮ۪ٹھ  روٗزِو  قٲیِم۔  یتھ  قرآنس  پٮ۪ٹھ  تۅہیہِ  ایمان  چُھو  اوٚنمُت،  تتھ  منٛز  تہِ  چُھ  یی  لیٚکِتھ  زِ  مٲلِس  ماجہِ  ہُند  حق  چُھ  سارِوٕے  کھۅتہٕ  زیادٕہ۔  تیٚلہِ  یِکینژھاہ  أسۍ  ونان  چِھو  تہِ  مٲنِو،  نَتہٕ  کٔرِو  توٚہۍ  خۅد  پنِنسٕے  ایمانس  خلاف۔  اَمِیُک  جواب  چُھ  ٲٹھمِس  آیتس  منٛز  دِنہٕ  آمُت۔




  یِتھے  پٲٹھۍ  ٲسۍ  کینژھن  نو  مُسلمن  پننہِ  قبیلٕکۍ  لُکھ  ونان  زِ  عذاب  تہٕ  ثواب  گوٚو  سانہِ  گردنۍ،  توٚہۍ  مٲنِو  سون  تہٕ  أمِس  شخصس  نِشہِ  سپدِو  الگ۔  ﴿خُدایس  دِمو  أسۍ  پانے  اَمِیُک  جواب﴾  اَمِیُک  جواب  چُھ  بٔہِمِس  12  تہٕ  تُرٛوٲہِمِس  13  آیتس  منٛز  دِنہٕ  آمُت۔




  یِم  قصّہٕ  یتھ  سوٗرس  منٛز  بیان  چِھ  کرنہٕ  آمٕتۍ،  تِمن  منٛز  تہِ  چُھ  یۅہے  پہلو  زیادہ  نوٚن  زِ  پٔتِم  پیغمبر  وُچھوٗکھ،  کمہٕ  کمہٕ  سختیہِ  آیہِ  تِمن،  تہٕ  کٍتِس  کٍتِس  کالس  آے  تِم  ستاونہٕ،  ٲخر  کار  سپُد  اللہ  تعالیٰ  سٕندِ  طرفہٕ  تِمن  مدد۔  امہِ  موجوٗب  مَہ  بانبرِو،  اللہ  تعالیٰ  سُند  مدد  یِیہِ  ضروٗر،  مگر  آزمٲیشہِ  ہُند  اکھ  دَور  گُزرُن  چُھ  ضروری۔




  پتہٕ  چُھ  مُسلمانن  ہدایت  دِنہٕ  آمُت  زِ  اگر  ظلم  و  ستم  تُہندِ  خٲطرٕ  ناقابلِ  برداشت  سپدِ،  تیٚلہِ  نیرِو  ایمان  تراونہٕ  بجاے  گھر  بار  ترٲوِتھ۔  خُداے  سٕنز  زمین  چھےٚ  وسیع،  ییٚتہِ  خُداے  سٕنز  بندگی  کٔرِتھ  ہیٚکِو  توٗرۍ  گٔژِھو۔




  یِمن  سارِنٕے  کتھن  سٍتۍ  سٍتۍ  چُھنہٕ  کُفارن  ہٕندِ  تفہیمُک  پہلو  تہِ  تراونہٕ  آمُت۔  بلکہ  چُھ  توحید  تہٕ  ٲخرت،  دۅشوے  حقیقتہٕ  دلائلو  سان  تِمن  ذہن  نشین  کرنٕچ  کوشش  آمٕژ  کرنہٕ۔


Heading: نٲزِل سپدنُک زمانہٕ
Text:
  سُورٕ  کِس  آغاز  سٕے  مںٛز  چُھ  ارشاد  سپُدمُت  زِ،  نزدیک  کِس  زمینس  منٛز  چِھ  رومی  مغلوب  سپٕدمٕتۍ۔  تتھ  زمانس  منٛز  اوس  عربس  نکھہٕ  رومی  مقبوضاتن  پٮ۪ٹھ  ایرانِیَن  ہُند  غلبہ  615ء  منٛز  مکمل  سپُدمُت۔  امہِ  موجوب  ہیٚکو  پوٗرٕ  وثُوقہٕ  سان  یہِ  ؤنِتھ  زِ  یہِ  سورٕہ  سپُد  تَمی  ؤرِیہِ  نٲزِل،  تہٕ  یہِ  اوس  سُے  ؤری  یتھ  منٛز  ہجرت  حبشہ  سپٕز۔


Heading: تواریخی پس منظر
Text:
  یۅسہٕ  پیشن  گوئی  ییٚمہِ  سوٗرٕہ  کیٚن  ابتدٲئی  آیاتن  منٛز  کرنہٕ  چھےٚ  آمٕژ،  سۅ  چھےٚ  قرآنِ  مجید  کلامِ  الہٰی  آسنہٕ چَو  تہٕ  محمد  صلی  اللہ  علیہ و سلمن  ہٕندِس  برحق  رسول  آسنہٕ چَو  ٹاکارٕہ  ترین  شَہادتَو  منٛزٕ  اکھ  شہادت۔  یہِ  سمجھنہٕ  خٲطرٕ  چُھ  ضروری  زِ  تِمن  تواریخی  واقعاتن  پٮ۪ٹھ  گژِھہ  اکھ  تفصیلی  نظر  تراونہٕ  یِنۍ  یِم  یِمن  آیاتن  سٍتۍ  تعلق  چِھ  تھاوان۔




  نبی  صلی  اللہ  علیہ و سلمن  ہٕندِ  نبوّت  برونٛہہ  8  ؤری  چُھ  واقعہ  سپدان  زِ  قیصرِ  روم  ماریسس  (Mauric)  خلاف  چھےٚ  بغاوت  سپدان،  تہٕ  اکھ  شخص  فوکاس  (Phocas)  چُھ  سلطنت  کِس  تختس  قبضہٕ  کران  تہٕ  ﴿قیصرس  چُھ  عیال  ہیٚتھ  قتل  کرناوان﴾۔  اَمہِ  واقعہ  سٍتۍ  چُھ  ایرٲنۍ  بادشاہ  خسرو  پرویزس  روٗمَس  پٮ۪ٹھ  حملہٕ  کرنُک  بہترین  اخلٲقی  بہانہ  میلان۔  ﴿تِکیازِ﴾  قیصر  ماریس  اوس  تٔمۍ  سُند  مُحسن۔  سُہ  چُھ  603ء  منٛز  روٗم  کِس  سلطنتس  خلاف  جنگُک  آغاز  کران  تہٕ  کینژھن  ؤرِیِن  اندر  چُھ  سُہ  فوکاس  سٕندٮ۪ن  فوجن  پیوٚٹُھس  پٮ۪ٹھ  شکست  دِوان  دِوان  ﴿واریاہ  دوٗر  تام  اندر  اژَان۔﴾  روم  کہ  سلطنتٕکۍ  زٕٹھۍ  چِھ  یہِ  وُچِھتھ  زِ  فوکاس  ہیٚکہِ  نہٕ  مٕلک  بچٲوِتھ،  افریقہ  کِس  گورنرس  مدد  منگان۔  سُہ  چُھ  پننِس  نیچِوس  ہرقلس  (Heraclius)  اکھ  طاقتور  بیڑہ  ہیٚتھ  قسطنطنیہ  سوزان۔  أمۍ  سٕندِس  واتنس  سٍتی  چُھ  فوکاس  معزول  یِوان  کرنہٕ،  تٔمۍ  سٕنزِ  جایہِ  چُھ  ہرقل  یِوان  قیصر  بناونہٕ،  یہِ  واقعہ  چُھ  610ء  ہُک،  تہٕ  یہِ  چُھ  سُے  ؤری  یتھ  منٛز  نبی  صلی  اللہ  علیہ و سلم  اللہ  تعالیٰ  سٕندِ  طرفہٕ  نبوّت  کِس  منصبس  پٮ۪ٹھ  سرفراز  چِھ  سپدان۔




  خسرو  پرویز  چُھ  فوکاس  سٕندِ  عزٕل  تہٕ  قتل  پتہٕ  تہِ  جنگ  جٲری  تھاوان،  تہٕ  وۅنۍ  چُھ  سُہ  اتھ  جنگس  مجوسیت  تہٕ  مسیحیت  کہ  مذہبی  جنگُک  رنگ  دِوان۔  ﴿سُہ  روٗد  فاتحانہٕ  پٲٹھۍ  برونٛہہ  پکان  یوٚت  تام  زن﴾  ایرانی  چِھ  614ء  منٛز  بیت  المقدسس  پٮ۪ٹھ  قبضہٕ  کٔرِتھ  مسیحی  دُنیاہس  پٮ۪ٹھ  قیامت  برپا  کران۔




  امہِ  فتح  پتہٕ  چِھ  أکِس  ؤرِیس  اندر  اندر  ایرٲنی  فوج  اُردن،  فلسطین  تہٕ  جزیرہ  نماے  سینا  کِس  پوٗرٕ  علاقس  پٮ۪ٹھ  قٲبض  سپدِتھ  مصرکیٚن  حدوٗن  تام  واتان۔  یہِ  اوس  سُہ  زمانہٕ  ییٚلہِ  مکہ  معظمس  منٛز  تَمہِ  کھۅتہٕ  بدرجہا  زیادہ  تواریخی  اہمیت  تھاون  وول  بیاکھ  جنگ  ﴿کفر  و  اسلامُک  جنگ﴾  برپا  اوس۔  تہٕ  نوبت  ٲس  اوٚت  تام  وٲژمٕژ  زِ  615ء  منٛز  چُھ  مسلمانن  ہٕندِس  أکِس  بٔڈِس  تعدادس  پنُن  گھر  بار  ترٲوِتھ  حبشہٕ  کِس  عیسٲے  سلطنتس  منٛز  یۅسہٕ  رومٕچ  حلیف  ٲس  چَھپنہٕ  پیوٚان  گژُھن۔  امہِ  وقتہٕ  اوس  عیسٲے  رومس  پٮ۪ٹھ  آتش  پرست  ایران  کہ  غلبُک  چرچہِ  پرٛتھ  زبٲنۍ  پٮ۪ٹھ۔  مکٕکۍ  مُشرک  ٲسۍ  اتھ  پٮ۪ٹھ  ژیٚنگان  تہٕ  مُسلمانن  خلاف  ٲسۍ  پننہِ  کامیٲبی  ہٕنز  اکھ  مثال  تہٕ  شگون  قرار  دِوان۔




  یِمن  حالاتن  منٛز  چُھ  قرآن  مجیدُک  یہِ  سوٗرۂ  نٲزِل  سپدان،  تہٕ  اتھ  منٛز  چھےٚ  سۅ  پیشن  گوئی  کرنہٕ  آمٕژ۔  یۅسہٕ  امہِ  کیٚن  گۅڈنِکیٚن  آیاتن  منٛز  چھےٚ۔  اتھ  منٛز  آسہٕ  اکہِ  بجاے  زٕہ  پیشن  گوٗئیہِ۔  اکھ  یہِ  زِ  روٗمِیَن  سپدِ  غلبہٕ  حٲصل۔  دویم  یہِ  زِ  مسلمانن  تہِ  گژِھہ  تٔتھۍ  زمانس  منٛز  فتح  حاصل۔  بظٲہر  ٲسۍ  نہٕ  دوٗر  دوٗر  تام  امِکۍ  آثار  موجود  زِ  یِمو  منٛزٕ  گژِھہ  اکھ  پیشن  گوئی  تہِ  کینژھن  ؤرِین  منٛز  پوٗرٕ۔




  چنانچہِ  ییٚلہِ  قرآنٕکۍ  یِم  آیات  چھِ  نٲزِل  سپدان،  کفّارِ  مکّو  کٔرۍ  یِمن  آیاتن  سٮ۪ٹھاہ  ٹسنہٕ  مگر  ستھ  ٲٹھ  ؤری  پتے  چِھ  حالات  پلٹان۔




  یپٲرۍ  چِھ  622ء  منٛز  نبی  کریم  صلی  اللہ  علیہ و سلم  ہجرت  کٔرِتھ  مدینہ  طیّبہ  تشریف  نِوان،  تہٕ  ہۅپٲرۍ  چُھ  قیصر  ہرقل  ایرانس  پٮ۪ٹھ  جوٲبی  حملہٕ  کرنہٕ  خٲطرٕ  خاموشی  سان  قسطنطنیہ  کِنۍ  بحرِ  اَسود چہِ  وَتہِ  طرابزونس  کُن  روانہٕ  سپدان  تہٕ  623ء  منٛز  چُھ  سُہ  آرمینا  کِنۍ  پنُن  حملہٕ  شروع  کٔرِتھ،  دوٚیِمہِ  ؤرِیہِ  624ء  منٛز  آذربائجانَس  منٛز  أژِتھ  زرتُشت  سٕنز  زینہٕ  جاے  آرمیاہ  ﴿Clorumia﴾  تباہ  کران،  تہٕ  ایرانین  ہٕندِس  سارِوٕے  کھۅتہٕ  بٔڈِس  آتش  کدس  چُھ  لُرپار  کران۔  خداے  سٕندِ  قدرتُک  کمال  وُچِھو  زِ  یۅہے  اوس  سُہ  ؤری،  یتھ  منٛز  مسلمانن  بدرکِس  مقامس  پٮ۪ٹھ  گۅڈِنِچہِ  پھِرِ  مُشرِکن  ہٕندِس  مقابلس  منٛز  فتح  گٔیہِ  نصیب۔  یِتھہٕ  پٲٹھۍ  گٔیہِ  تِمہٕ  دۅشوے  پیشن  گوٗئیہِ  یِمہٕ  سورۂ  رومَس  منٛز  کرنہٕ  آسہٕ  آمژٕ،  دہن  ؤرِیَن  ہٕنز  مدّت  ختم  سپدنہٕ  برونٹھُے  بیک  وقت  پوٗرٕ۔


Heading: موضوع تہٕ مضمون
Text:
  یتھ  سوٗرس  منٛز  چُھ  کلامُک  آغاز  ییٚمہِ  کتھ  سٍتۍ  کرنہٕ  آمُت  زِ  اَز  چِھ  روٗمی  مغلوب  سپٕدمٕتۍ،  مگر  کینٛہہ  ؤری  نیرن  نہٕ  زِ  پانسہٕ  پلٹہِ  تہٕ  یُس  مغلوب  چُھ  سُہ  سپدِ  غٲلب۔




  امہِ  تمہیدٕ  منٛز  درٛاو  یہِ  مضمون  زِ  انسان  چُھ  پننہِ  سطح  بینی  کِنۍ  تی  کینژھاہ  وُچھان  یہِ  بظٲہر  أمۍ  سٕنزن  أچھن  برونٛہہ  کنہِ  چُھ  آسان،  مگر  اتھ  ظٲہر  کِس  پردس  پٔتۍکِنۍ  یِکینژھاہ  چُھ،  تمِچ  چَھنہٕ  أمِس  خبر  آسان۔  ییٚلہِ  دُنیا  کیٚن  معمولی  معاملاتن  منٛز  انسان  پننہِ  ظٲہر  بینی  ہٕندِس  بُنیادس  پٮ۪ٹھ  غلط  تخمینہ  لگاوان  چُھ،  تیٚلہِ  کٲژاہ  بٔڈ  غلطی  چھےٚ  بحیثیت  مجموعی،  پوٗرٕ  زندگی  ہٕندِس  معاملس  منٛز  دُنیاچہِ  ظٲہر  زندگی  پٮ۪ٹھ  اعتماد  کرُن۔




  یِتھہٕ  پٲٹھۍ  چُھ  روم  تہٕ  ایران  کہ  معاملہٕ  نِشہِ  تقریرُک  رۅخ  ٲخرت  کِس  مضمونس  کُن  پھیران  تہٕ  مُسلسل  چھےٚ  ترٮ۪ن  رکوعن  تام  طریقہٕ  طریقہٕ  یہِ  سمجھاونٕچ  کوٗشش  کرنہٕ  یِوان  زِ  ٲخرت  چُھ  ممکن  تہِ،  معقول  تہِ،  تہٕ  اَمِچ  چھےٚ  ضرورت  تہِ۔




  اتھ  سلسلس  منٛز  یِم  کائناتٕکۍ  آثار،  ٲخرتس  پٮ۪ٹھ  استدلال  رٔنگۍ  شہادتس  منٛز  پیش  چِھ  کرنہٕ  آمٕتۍ،  تِم  چِھ  بِعَینہ  تِمے  آثار،  یِم  توحیدس  پٮ۪ٹھ  تہِ  دلالت  چِھ  کران۔  امہِ  موجوب  چُھ  ژوٗرِمہِ  رکوع  کہ  آغاز  پٮ۪ٹھہٕ  تقریرُک  رۅخ  توحید  کِس  اثباتس  ﴿یعنی  توحید  پوٚز  آسُن﴾  تہٕ  شرک  کِس  ابطالس  ﴿یعنی  شرک  باطل  آسُن﴾  کُن  پھیران  تہٕ  وَننہٕ  چُھ  یِوان  زِ  شرک  چُھ  کائنات  کِس  فطرتس  تہٕ  انسان  سٕندِس  فطرتس  خلاف،  اَمی  موجوب  یتھ  جایہِ  تہِ  انسانن  یہِ  گُمراہی  اختیار  چھےٚ  کٔرمٕژ،  تَتہِ  چُھ  فساد  رونما  سپُدمُت۔  یتھ  موقعس  پٮ۪ٹھ  چُھ  بیٚیہِ  تتھ  عظیم  فسادس  کُن  اشارٕ  کرنہٕ  آمُت،  یُس  تمہِ  وقتہٕ  دُنیا  چن  دۅن  بجن  سلطنتن  درمیان  جنگ  کہ  بدولت  برپا  اوس،  تہٕ  وَننہٕ  چُھ  آمُت  زِ  فساد  تہٕ  چُھ  شِرک کیو  نتیجو  منٛزٕ  اکھ  نتیجہِ۔




  کلام  کِس  اند  واتنس  پٮ۪ٹھ  چِھ  تمثیل  کِس  پیرایس  منٛز  لُکھ  سمجھاونہٕ  آمٕتۍ  زِ  یِتھہٕ  پٲٹھۍ  مۅردٕہ  پیمژٕ  زمین  خُداے  سٕندِ  سوزنہٕ  آمتہٕ  روٗدٕ  سٍتۍ  اچانک  زندہ  چھےٚ  سپدان،  تِتھے  پٲٹھۍ  چھےٚ  خُداے  سٕنز  سوزنہٕ  آمٕژ  وَحی  تہٕ  نبوّت  تہِ  مۅردٕہ  پیمتِس  انسٲنیتس  خٲطرٕ  اکھ  بارانِ  رحمت۔  اتھ  موقعس  اگر  فٲیدہ  تُلِو،  تیٚلہِ  یِیہِ  أتھۍ  عرب  کِس  زَزریمتِس  زمینس  پٮ۪ٹھ  بہارٕے  بہار۔  اگر  فٲیدٕہ  تُلِو  نہٕ،  تیٚلہِ  کٔرِو  پانسٕے  نقصان۔


Heading: ناو
Text:
  ییٚمہِ  سوٗرہ  کِس  دوٚیِمِس  رکوعس  منٛز  چھےٚ  تِمہٕ  نصیحتہٕ  یِمہٕ  لُقمان  حکیمن  پننِس  نیچِوس  آسہٕ  کرِمژٕ۔  اَمی  مُناسبتہٕ  چُھ  یتھ  لُقمان  آمُت  ناو  تھاونہٕ۔


Heading: نٲزِل سپدنُک زمانہٕ
Text:
  ییٚمہِ  سُورٕہ  کیٚن  مضمونن  پٮ۪ٹھ  ییٚلہِ  غور  چِھ  کران،  صاف  چُھ  باسان  زِ  یہِ  چُھ  تتھ  زمانس  منٛز  نٲزِل  سپُدمُت،  ییٚلہِ  اسلٲمی  دعوت  دباونہٕ  تہٕ  رُکاونہٕ  خٲطرٕ  ظُلم  و  جبرُک  آغاز  اوس  سپُدمُت۔  البتہ  ٲس  نہٕ  وُنہِ  مخالفتٕکۍ  طوٗفانن  پوٗرٕ  شدّت  اختیار  کٔرمٕژ۔  اَمِچ  نشاندہی  چھےٚ  آیت  14،  15  نِشہِ  سپدان  یتھ  منٛز  نوٮ۪ن  نوٮ۪ن  مُسلمان  سپدن  والیٚن  نوجوانن  وَننہٕ  چُھ  آمُت  زِ  مٲلِس  ماجہِ  ہٕندۍ  حقوق  چِھ  بے  شک  خُدایس  پتہٕ  سارِوٕے  کھٔسِتھ،  البتہ  اگر  تِم  تۅہیہِ  دینِ  شرکس  کُن  پوٚت  پھیرنَس  پٮ۪ٹھ  مجبور  کرنو،  تیٚلہِ  مٲنۍزیو  نہٕ  تِہٕنز  یہِ  کتھ  ہرگز۔


Heading: موضوع تہٕ مضمون
Text:
  یتھ  سوٗرس  منٛز  چھےٚ  لُکن  شِرکٕچ  لغویت  تہٕ  نامعقولیت،  بیٚیہِ  توحیدٕچ  صداقت  تہٕ  معقولیت  سمجھاونہٕ  آمٕژ۔  تہٕ  تِمن  چھےٚ  دعوت  دِنہٕ  آمٕژ  زِ  مٲلِس  بُڈِبب  سُند  یُس  أچھ  ؤٹِتھ  تقلید  کران  چِھ  سُہ  ترٲوِن،  کھُلہٕ  دِلہٕ  سان  کٔرِن  تتھ  تعلیمہِ  پٮ۪ٹھ  غور  یۅسہٕ  محمد  صلی  اللہ  علیہ و سلم  خُداوند  عالم  سٕندِ  طرفہٕ  پیش  چِھ  کران،  تہٕ  أچھ  مٕژرٲوِتھ  وُچِھن  زِ  پرٛتھ  طرفہٕ  کم  کم  ٹاکارٕہ  آثار  چِھ  کائناتس  منٛز  تہٕ  خۅد  تِہندِس  پننِس  نفسَس  منٛز  اَتھ  پزرس  پٮ۪ٹھ  شہادت  دِوان۔




  اتھ  سِلسلس  منٛز  چُھ  یِتہِ  وننہٕ  آمُت  زِ  یہِ  چَھنہٕ  کانٛہہ  نٔو  آواز  یۅسہٕ  دُنیاہس  منٛز  یا  خۅد  عربس  منٛز  گۅڈنِچہِ  لٹی  آسہِ  ؤژھمٕژ۔  گۅڈٕ  تہِ  یِم  لُکھ  علم  و  عقل  بیٚیہِ  حکمت  تہٕ  دانٲئی  تھاوان  ٲسۍ،  تِم  ٲسۍ  یِمے  کتھہٕ  ونان  یِمہٕ  کتھہٕ  اَز  محمد  صلی  اللہ  علیہ و سلم  ونان  چِھ۔  تُہندِس  پننِسٕے  مٕلکس  منٛز  چُھ  لُقمان  ناوُک  حکیم  اوسمُت،  ییٚمہِ  سٕندِ  حِکمتٕکۍ  تہٕ  گاٹہٕ  جارٕکۍ  ﴿توٚہۍ  پانہٕ  تہِ  قٲئل  چِھو﴾۔  وۅنۍ  وُچِھتو  سُہ  کمہِ  عقیدٕچ  تہٕ  کمن  اخلاقیاتن  ہٕنز  تعلیم  اوس  دِوان۔


Heading: نٲزِل سپدنُک زمانہٕ
Text:
  اندازِ  بیان  نِشہِ  چُھ  باسان  زِ  امہِ کہ  نازل  سپدنُک  زمانہٕ  چُھ  مکُک  مٔنٛزِم  دور،  تہٕ  تمِیُک  تہِ  ابتدٲئی  زمانہٕ  ﴿ییٚلہِ  کٲفرن  ہٕندٮ۪ن  ظلمن  منٛز  وُنہِ  شدّت  ٲس  نہٕ  آمٕژ﴾۔


Heading: موضوع تہٕ مباحث
Text:
  سورُک  موضوع  چُھ  توحید،  ٲخرت  تہٕ  رسالتس  متعلق  لُکن  ہٕندۍ  شبہات  دور  کرٕنۍ  تہٕ  یِمن  تریشوٕنۍ  حقیقتن  پٮ۪ٹھ  ایمانٕچ  دعوت  دِنۍ۔  ﴿دعوتِ  حق  چن  یِمن  ترشیوٕنۍ  بُنیٲدی  کتھن  پٮ۪ٹھ  مکہ  کیٚن  کٲفرن  ہٕندٮ۪ن  اعتراضن  ہُند  جواب  دِوان  دِوان  چُھ  سارِوٕے  برونٛہہ  یِمن﴾  یہِ  وَننہٕ  آمُت  زِ  کُنہِ  شکہٕ  وکہٕ  ورٲے  چُھ  یہِ  اللہ  سُندُے  کلام،  تہٕ  امہِ  موجوب  چُھ  نٲزِل  کرنہٕ  آمُت  زِ  نبوّت  کہ  فیض  نِشہِ  محروم،  غفلتس  منٛز  پیوٚمُت  اکھ  قوم  یِیہِ  کھۅژناونہٕ۔  اَتھ  کِتھہٕ  پٲٹھۍ  ہیٚکِو  توٚہۍ  اِفترا  ؤنِتھ،  ییٚلہِ  زَن  یہِ  کتھ  ٹاکارٕہ  چھےٚ  زِ  یہِ  چُھ  اللہ  تعالیٰ  سٕندِ  طرفہٕ  آمُت۔




  پتہٕ  چُھ  یِمن  فرماونہٕ  آمُت  زِ  یہِ  قرآن  یِمن  حقیقتن  تۅہیہِ  برونٛہہ  کنہِ  پیش  چُھ  کران،  عقلہِ  کٲم  ہیٚتھ  سوٗنچِو  پانہٕ  زِ  یِمن  منٛز  کیا  چیز  چُھ  حٲرٲنی  ہُند۔  آسمانُک  تہٕ  زمینُک  انتظام  وُچِھو،  خۅد  پننہِ  پیدٲیشہِ  تہٕ  بناوٹس  پٮ۪ٹھ  کٔرِو  غور،  کیا  یہِ  سورُے  کینٛہہ  چُھنا  قرآنی  تعلیماتن  ہٕندِس  صداقتس  پٮ۪ٹھ  شٲہد۔  پتہٕ  چُھ  عالمِ  ٲخرتُک  اکھ  نقشہ  نظرن  برونٛہہ  کُن  اَننہٕ  آمُت،  تہٕ  ایمانٕکۍ  ثمرات  تہٕ  کُفرٕکۍ  نتیجہ  تہٕ  انجام  بیان  کٔرِتھ  چھےٚ  یہِ  ترغیب  دِنہٕ  آمٕژ  زِ  بُرٕ  انجام  برونٛہہ  کُن  یِنہٕ  برونٛہہ  ترٲوِن  لُکھ  کُفُر  تہٕ  قرآنٕچ  یہِ  تعلیم  کٔرِن  قبول۔  پتہٕ  چُھ  یِمن  وَننہٕ  آمُت  زِ  یہِ  چھےٚ  اللہ  تعالیٰ  سٕنز  بٔڈ  رحمت  زِ  سُہ  چُھنہٕ  انسان  سٕندٮ۪ن  قصورن  پٮ۪ٹھ  جلدی  تَس  ٲخری  تہٕ  فٲصلہٕ  کُن  عذابس  منٛز  رٹان،  بلکہ  چُھ  امہِ  برونٛہہ  لۅتوٲے  لۅتوٲے  چوٹ  لگاوان  روزان  ﴿لۅژٕ  لۅژٕ  ژنجہِ  تراوان  روزان﴾،  تاکہ  یہِ  رَٹہِ  نہیب  تہٕ  أمۍ  سٕنزٕ  أچھ  گژھن  یلہٕ۔  پتہٕ  آو  فرماونہٕ  زِ  دُنیاہس  منٛز  چُھنہٕ  ییٚمہِ  کتابہِ  ہُنٛد  نٲزِل  سپدُن  کانٛہہ  گۅڈنیُک  تہٕ  عجیب  واقعہ  کینٛہہ۔  امہِ  برونٛہہ  ہَے  ٲخر  موسیٰ  علیہ  السلامس  پٮ۪ٹھ  تہِ  کتاب  آمٕژ  ٲس،  یتھ  توٚہۍ  سٲری  لُکھ  زانان  چِھو۔  پژھ  کٔرِو  زِ  یہِ  کتاب  چھےٚ  اللہ  تعالیٰ  سٕندی  طرفہٕ  آمٕژ  تہٕ  وارٕ  پٲٹھۍ  سمجھِو  زِ  وۅنۍ  سپدِ  تِی  کینژھاہ  یہِ  موسیٰ  علیہ  السلام  سٕندِس  عہدس  منٛز  سپُدمُت  چُھ۔  امامت  تہٕ  پیشوٲئی  سپدِ  وۅنۍ  تِمنٕے  لُکن  نصیب،  یِم  یہِ  کتابِ  الہٰی  مانن۔  یِم  یتھ  رَد  کرن  تِمن  چھےٚ  ناکٲمی  مقدرس  لیٚکھِتھ۔  پتہٕ  چھُ  کفارِ  مکن  وَننہٕ  آمُت  زِ  پننیٚن  تجارتی  سفرن  دوران  یِمن  پٔتِمیٚن  تباہ  گٲمٕتیٚن  قومن  ہٕنزن  بٔستِیَن  کِنۍ  توٚہۍ  نیران  چِھو،  تِہُند  انجام  وُچِھو،  کیا  یۅہے  انجام  چِھوا  توٚہۍ  پننہِ  خٲطرٕ  پسند  کران؟  ظٲہرٕ  نِشہِ  مَہ  کھیٚیِو  دۅکھہٕ۔  ﴿اہلِ  ایمانن  ییٚمہِ  صورتِ  حالُک  مقابلہٕ  چُھ  پیٚوان  کرُن،  سۅ  وُچھِتھ  چِھ﴾  اَز  یِم  یہِ  سمجھان  زِ  یہِ  چَھنہٕ  پکن  واجِنۍ  کتھ۔  مگر  یہِ  چُھ  محض  تُہٕنزن  نظرن  ہُند  دوکھہٕ۔  کیا  یہِ  چُھنا  تُہٕنزن  نظرن  ہُند  مُشٲہدٕہ  زِ  اَز  چھےٚ  اکھ  زمین  بالکل  مۅردٕہ  گٔمٕژ،  مگر  پگاہ  چھےٚ  سۅ  اَکی  روٗدٕ  لَوِ  سٍتۍ  تِتھہٕ  پٲٹھۍ  وۅتلِتھ  یِوان  زِ  امہِ  کہ  چپہٕ  چپہٕ  منٛزٕ  چِھ  پھانپھلنٕکۍ  طاقت  پھٹان۔  کلام  اَند  واتنس  پٮ۪ٹھ  چُھ  نبی  صلی  اللہ  علیہ و سلمن  خطاب  کٔرِتھ  فرماونہٕ  آمُت  زِ  یِم  لُکھ  چِھ  ﴿تُہندِ  دہانہٕ  فٲصلہٕ  کہ  دۅہ  کتھ﴾  بوٗزِتھ  تتھ  ٹسنہٕ  تہٕ  مذاق  کران۔  یِمن  ؤنِو  زِ  ییٚلہِ  تُہندِ  تہٕ  سانہِ  فاصلُک  وقت  واتہِ،  تمہِ  ساعتہٕ  مانُن  آسہِ  نہٕ  تُہندِ  خٲطرٕ  فایدٕہ  مند۔  اگر  مانُن  چُھو  تیٚلہِ  مٲنِو  أزۍ۔


Heading: ناو
Text:
  آیت  نمبر  20  کہ  حصہٕ  یَحسَبُونَ  الاَحزَابَ  لَم  یَذھَبُوا،  منٛز  چُھ  ییٚمہِ  سُورُک  ناو  آمُت  تھاونہٕ۔


Heading: نٲزِل سپدنُک زمانہٕ
Text:
  ییٚمہِ  سوٗرٕکۍ  مضمون  چِھ  ترٮ۪ن  اہم  واقعاتن  سٍتۍ  بحث  کران۔  اکھ،  غزوۂ  احزاب  یُس  شوال  5ھ  منٛز  پیش  آو۔  دوٚیم  غزوۂ  بنی  قُریضَہ  یُس  ذِی  القعدہ  5ھ  منٛز  پیش  آو۔  ترییم  حضرت  زینب  رضی  اللہ  تعالیٰ  عنہا  ہَس  سٍتۍ  نبی  صلی  اللہ  علیہ و سلمن  ہُند  نکاح  یُس  اَمِی  ؤرِیہِ  ذی  القعدہ  ہَس  منٛز  سپُد۔  یِمو  تواریخی  واقعاتو  نِشہِ  چُھ  ییٚمہِ  سورُک  زمانۂ  نزول  ٹھیک  پٲٹھۍ  مُتعین  سپدان۔  ﴿تہٕ  یِمے  تواریخی  واقعات  چِھ  ییٚمہِ  سوٗرٕکۍ  پسِ  منظر  تہِ﴾


Heading: معاشرتی اصلاحات
Text:
  جنگ  اُحد  تہٕ  جنگِ  احزابس  درمیان،  دۅن  ؤرِیَن  ہُند  یہِ  زمانہٕ  اگرچہِ  تِتھیٚن  ہنگامن  ہُند  زمانہٕ  اوس،  یِہندِ  بدولت  نبی  صلی  اللہ  علیہ و سلمن  تہٕ  تِہندٮ۪ن  اصحابن  رضی  اللہ  عنہم  أکِس  دۅہس  تہِ  اَمن  تہٕ  اطمینان  نصیب  سپُد  نہٕ۔  وٕں  گوٚو  اتھ  پوٗرٕ  وقتس  منٛز  روٗز  نَوِ  مُسلم  معاشرٕچ  تعمیر،  تہٕ  پرٛتھ  پہلو  وَس  منٛز  زندگی  ہٕندِ  اصلاحٕچ  کٲم  برابر  جٲری۔  یۅہے  زمانہٕ  اوس  یتھ  منٛز  مُسلمانن  ہٕندِ  نکاحٕکۍ  تہٕ  طلاقٕکۍ  قانون  قریب  قریب  مکمل  سپٕدۍ،  تہٕ  وراثتُک  قانون  بنیاو،  شراب  تہٕ  زار  آو  حرام  کرنہٕ،  ﴿پردٕکۍ  احکام  ہیٚتِن  نٲزِل  سپدٕنۍ﴾  تہٕ  معیشت  تہٕ  معاشرت  کیٚن  دوٚیمیٚن  واریاہن  پہلووَن  منٛز  آے  نٔوۍ  ضٲبط  نٲفذ  کرنہٕ۔


Heading: موضوع تہٕ مباحث
Text:
  یہِ  پوٗرٕ  سُورہ  چُھنہٕ  اَکھ  خطبہ  کینٛہہ  یُس  بیک  وقت  آسہِ  نٲزِل  سپُدمُت،  بلکہ  چُھ  یہِ  واریاہن  احکامن  تہٕ  فرمانن  بیٚیہِ  خطباتن  پٮ۪ٹھ  مشتمل۔  اَمِکۍ  حسبِ  ذیل  اجزا  چِھ  صاف  پٲٹھۍ  درٛینٛٹھۍ  گژھان۔




  گۅڈنیُک  رکوع  چُھ  غزوۂ  احزاب  برونٛہہ  کینٛہہ  کال  باسان  نٲزِل  سپُدمُت۔  امہِ  کہ  نزول  کہ  وقتہٕ  چُھ  حضرتِ  زید  رضی  اللہ  تعالیٰ  عنہ  ہن  آسان  حضرت  زینب  رضی  اللہ  تعالیٰ  عنہا  ہس  طلاق  دِیتُمُت۔  نبی  صلی  اللہ  علیہ و سلم  ٲسۍ  یہِ  ضرورت  محسوس  فرماوان  زِ  منگتہٕ  نیٚچوِس  متعلق  جٲہلیتٕکۍ  تصوّرات  ﴿مِٹاونہٕ  خٲطرٕ  کرن  تِم  صلی  اللہ  علیہ و سلم  حضرت  زینب  رضی  اللہ  تعالیٰ  عنہا  ہس  سٍتۍ  پانہٕ  نکاح﴾۔  مگر  اتھ  سٍتۍ  سٍتۍ  ٲسۍ  حضور  صلی  اللہ  علیہ و سلم  اتھ  بُنیادس  پٮ۪ٹھ  سخت  پریشان  زِ  اگر  ﴿مےٚ  یہِ  کوٚر﴾  تیٚلہِ  یِیہِ  اسلامس  خلاف  ہنگامہٕ  تُلنہٕ  خٲطرٕ  مُنافقن،  یہودٮ۪ن  تہٕ  مُشرِکن  اکھ  زبردست  شۅشہِ  اَتھس  منٛز۔




  دوٚیِمِس  تہٕ  ترییٚمِس  رکوعس  منٛز  چُھ  غزوۂ  احزاب  تہٕ  غزوۂ  بنی  قُریظہ  ہَس  پٮ۪ٹھ  تبصرہ  کرنہٕ  آمُت۔  یہِ  چھےٚ  امہِ  کتھہِ  ہٕنز  کُھلہٕ  علامت  زِ  یِم  دۅشوے  رکوع  چِھ  یِمو  لڑایَو  پتہٕ  نٲزِل  گٔمٕتۍ۔




  ژوٗرِمہِ  رکوع  کہ  شروع  پٮ۪ٹھہٕ  آیت  35  ہَس  تام  یُس  تقریر  چُھ،  سُہ  چُھ  دۅن  مضمونن  پٮ۪ٹھ  مُشتمل۔  گۅڈنِکِس  حصس  منٛز  چھےٚ  خداین  نبی  صلی  اللہ  علیہ و سلمن  ہٕنزن  ازواجِ  مطہراتن،  یِمہٕ  تتھ  تنگی  تہٕ  سختی  ہِٕندِس  وقتس  منٛز  بے  صبر  آسہٕ  سپدان،  یہِ  نوٹس  دِژمٕژ  زِ  دُنیا  تہٕ  اَمہِ  کہ  زینت  منٛزٕ،  تہٕ  خُداے  تہٕ  رسول  تہٕ  ٲخرت  منٛزٕ  کٔرِو  کُنہِ  اَکیُک  انتخاب۔  دوٚیِمِس  حصس  منٛز  آو  معاشرتی  اصلاح  ﴿کہ  گۅڈنِکہِ  قدمہٕ  رٔنگۍ﴾  ازواجِ  مطہراتن  حکم  دِنہٕ  زِ  جٲہلیت  کہ  بناو  سنگار  نِشہِ  کٔرِن  پرہیز،  وقار  سان  بِہِن  پننیٚن  گھرن  منٛز،  تہٕ  غیر  مردن  سٍتۍ  کتھ  باتھ  کرنس  منٛز  کٔرِن  سخت  احتیاط۔  یہِ  اوس  پردہ  کیٚن  احکامن  ہُند  آغاز۔




  آیت  36  پٮ۪ٹھہٕ  آیت  48  ہس  تام  یُس  مضمون  چُھ،  سُہ  چُھ  حضرت  زینب  رضی  اللہ  تعالیٰ  عنہا  ہس  سٍتۍ  حضور  صلی  اللہ  علیہ و سلمن  ہٕندِس  نکاح  کِس  سلسلس  منٛز۔  اتھ  منٛز  چُھ  تِمن  تمام  اعتراضن  ہُند  جواب  دِنہٕ  آمُت  یِم  مخٲلِفن  ہٕندِ  طرفہٕ  اتھ  نکاحس  پٮ۪ٹھ  کرنہٕ  ٲسۍ  یِوان۔




  آیت  49  ہس  منٛز  چُھ  طلاق  کہ  قانونُک  اکھ  دفعہ  بیان  سپُدمُت۔  یہِ  چھےٚ  اکھ  مُنفرد  آیت  یۅسہٕ  غالباً  یِمنٕے  واقعاتن  ہٕندِس  سلسلس  منٛز  کُنہِ  موقعس  پٮ۪ٹھ  نٲزِل  ٲس  سپٕزمٕژ۔




  آیت  50،  51  تہ  52  ہس  منٛز  چُھ  نبی  صلی  اللہ  علیہ و سلمن  خٲطرٕ  نکاحُک  خاص  ضٲبطہٕ  بیان  کرنہٕ  آمُت۔




  آیت  53،  54  تہٕ  55  ہس  منٛز  چُھ  معاشرتی  اصلاحُک  دوٚیم  قدم  تُلنہٕ  آمُت۔  یہِ  چُھ  حسبِ  ذیل  احکامن  پٮ۪ٹھ  مشتمل۔




  نبی  صلی  اللہ  علیہ و سلمن  ہٕندٮ۪ن  گھرن  منٛز  غیر  مردن  ہٕندِس  یِنَس  گژھنس  پٮ۪ٹھ  پابندی۔  مُلاقاتُک  تہٕ  دعوتُک  ضٲبطہٕ۔  نبی  صلی  اللہ  علیہ و سلمن  ہٕنزن  ازواجِ  مطہراتن  متعلق  یہِ  حُکم  زِ  تِمہٕ  چھےٚ  مُسلمانن  خٲطرٕ  ماجہِ  ہٕندۍ  پٲٹھۍ  حرام۔




  آیت  56،  57  ہس  منٛز  چُھ  تِمن  پھِسراین  پٮ۪ٹھ  سخت  تنبیہ  کرنہٕ  آمُت،  یِمہٕ  نبی  صلی  اللہ  علیہ و سلمن  ہٕندِس  نِکاحس  تہٕ  تِہنزِ  خانگی  زندگی  پٮ۪ٹھ  کرنہٕ  آسہٕ  یِوان۔




  آیت  59  ہس  منٛز  چُھ  مُعاشرتی  اصلاحُک  ترییم  قدم  تُلنہٕ  آمُت۔  اتھ  منٛز  چُھ  تمام  مسلمان  مستوراتن  یہِ  حکم  دِنہٕ  آمُت  زِ  تِمہٕ  ییٚلہِ  گھرو  منٛزٕ  نیرن،  تیٚلہِ  نِیرِن  ژادَرو  سٍتۍ  پنُن  پان  ؤلِتھ  تہٕ  پردٕہ  کٔرِتھ۔




  اَمہِ  پتہٕ  چُھ  سورٕہ  کِس  اندس  تام  افواہ  بٲزی  ہٕنزِ  تتھ  مُہِمہِ  ﴿Whispering  Compaign﴾  پٮ۪ٹھ  سخت  لعنت  ملامت  کرنہٕ  آمٕژ،  یۅسہٕ  مُنافقو  تہٕ  بےوقوف  انسانَو  تمہِ  وقتہٕ  برپا  ٲس  کٔرمٕژ۔


Heading: ناو
Text:
  آیت  نمبر  15  لَقَد  کَانَ  لِسَبَا  فِی  مَسکَنَھِم  اٰیتہ۔۔۔  نِشہِ  چُھ  ییٚمہِ  سوٗرُک  ناو  تھاونہٕ  آمُت۔  مُراد  چُھ  یہِ  زِ  یہِ  چُھ  سُہ  سورٕہ  یتھ  منٛز  سَبَا  ہٕچ  ذِکر  چھےٚ  آمٕژ۔


Heading: نٲزِل سپدنُک زمانہٕ
Text:
  یٚمہِ  سورٕہ  کہِ  نٲزِل  سپدنُک  ٹھیک  زمانہٕ  چُھنہٕ  کُنہِ  معتبر  روایتہٕ  نِشہِ  پے  لگان۔  البتہ  چُھ  اندازِ  بیان  نِشہِ  باسان  زِ  یا  چُھ  سُہ  مکُک  مٔنٛزِم  دور،  نَتہٕ  چُھ  گۅڈنیُک  دور۔  تہٕ  اگر  مٔنٛزِم  دور  چُھ،  تیٚلہِ  چُھ  تمِیُک  ابتدٲئی  زمانہٕ  ییٚلہِ  زَن  ظُلم  و  ستمٕچ  شدّت  وُنہِ  شروع  ٲس  نہٕ  گٔمٕژ۔


Heading: موضوع تہٕ مضمون
Text:
  یتھ  سوٗرس  منٛز  چُھ  کُفارن  ہٕندٮ۪ن  تِمن  اعتراضاتن  ہُند  جواب  دِنہٕ  آمُت،  یِم  تِم  نبی  صلی  اللہ  علیہ و سلمن  ہٕندِس  توحید  تہٕ  ٲخرت  کِس  دعوتس  پٮ۪ٹھ  تہٕ  خۅد  تِہندِس  نبوّتس  پٮ۪ٹھ  زیادہ  پہن  طنز  تہٕ  ٹسنہٕ  تہٕ  بے  ہوٗدہ  الزاماتن  ہٕنزِ  شکلہِ  منٛز  پیش  کران  ٲسۍ۔  تِمن  اعتراضاتن  ہُند  جواب  چُھ  یا  تہٕ  کُنہِ  جایہِ  نقل  کٔرِتھ  دِنہٕ  آمُت،  تہٕ  کُنہِ  جایہِ  چُھ  تقریر  سٍتۍ  خۅد  یہِ  ظٲہر  سپدان  زِ  یہِ  کمہِ  اعتراضُک  جواب  چُھ۔  جوابات  چِھ  اکثر  و  بیشتر  تفہیم  و  تذکیر  تہٕ  استدلال  کِس  اندازس  منٛز،  البتہ  کُنہِ  جایہِ  چِھ  کُفّار  تِہنزِ  ہٹ  دھرمی  ہٕندِ  بُرٕ  انجامہٕ  نِشہِ  کھۅژناونہٕ  تہِ  آمٕتۍ۔  أتھۍ  سلسلس  منٛز  چِھ  حضرت  داوٗد  تہٕ  سلیمان  علیھمُ  السلام،  بیٚیہِ  قومِ  سباہٕکۍ  قصّہٕ  امہِ  غرضہٕ  خٲطرٕ  بیان  کرنہٕ  آمٕتۍ  زِ  تۅہیہِ  برونٛہہ  کنہِ  چھےٚ  تواریخ  چہِ  یِمہٕ  دۅشوے  مِثالہِ  موجود۔  یِمہٕ  دۅشوے  مِثالہِ  برونٛہہ  کنہِ  تھٲوِتھ  کٔرِو  خۅد  پانے  راے  قٲیِم  زِ  یۅسہٕ  زندگی  توحید  تہٕ  ٲخرت  کہ  یقین  سٍتۍ،  بیٚیہِ  نعمت  کہ  شُکرٕ  کہ  جذبہٕ  سٍتۍ  بنان  چھےٚ،  سۅ  چھا  زیادہ  بہتر  کِنہٕ  سۅ  زندگی  یۅسہٕ  کفر  و  شرک  تہٕ  ٲخرت  کہ  انکارٕ  سٍتۍ  تہٕ  دُنیا  پرستی  ہٕندِس  بُنیادس  پٮ۪ٹھ  بنان  چھےٚ۔


Heading: ناو
Text:
  گۅڈنِکی  آیتُک  لفظ  فاطِر  چُھ  ییٚمہِ  سورُک  عنوان  تھاونہٕ  آمُت۔  ییٚمِیُک  معنی  صرف  یہِ  چھُ  زِ  یہِ  چھُ  سُہ  سورٕہ  یتھ  منٛز  لفظ  فاطر  چھُ  آمُت۔


Heading: نٲزِل سپدنُک زمانہٕ
Text:
  اندازِ  کلام  کہِ  اندرونی  شہادتہٕ  نِشہِ  چُھ  نَنان  زِ  ییٚمہِ  سورٕکہ  نٲزِل  سپدنُک  زمانہٕ  چُھ  غالباً  مکہ  معظمُک  مٔنٛزِم  دور۔  تہٕ  امہِ  دورُک  تہِ  سُہ  حصّہٕ  یتھ  منٛز  مُخالفتن  خاص  شِدّت  أس  اختیار  کٔرمٕژ۔


Heading: موضوع تہٕ مضمون
Text:
  کلامُک  مُدعا  چُھ  یہِ  زِ  نبی  صلی  اللہ  علیہ و سلمن  ہٕندِس  توحیدکِس  دعوتس  مقابلہ  یُس  رٔویہِ  تَمہِ  وقتہٕ  مکّہ  کیو  لُکو  تہٕ  تِہندیو  سردارَو  اختیار  کوٚرمُت  اوس،  تتھ  پٮ۪ٹھ  گژِھہ  تِمن  نصیحت  کِس  اندازس  منٛز  تنبیہ  تہٕ  ملامت  یِن  کرنہٕ،  تہٕ  مُعلِّمانہٕ  اندازس  منٛز  گژھیٚکھ  فہمٲئِش  تہِ  یِنۍ  کرنہٕ۔  مضمونُک  خلاصہٕ  چُھ  یہِ  زِ  نادانو،  یہِ  نبی  صلی  اللہ  علیہ و سلم  یَتھ  وتہِ  کُن  تۅہیہِ  بُلاوان  چُھو،  تتھ  منٛز  چُھو  پنُن  رٕژر۔  اتھ  پٮ۪ٹھ  تُہُند  شرارت،  تہٕ  یہِ  ناکام  کرنہٕ  خٲطرٕ  تُہنزٕ  تدبیر  چَھنہٕ  دراصل  تَس  خلاف،  بلکہ  چَھو  یِم  تۅہیہِ  پانس  خلاف  گژھان۔  سُہ  یِکینٛژھا  تۅہیہِ  ونان  چُھو  توٚہۍ  کٔرِتَو  تتھ  پٮ۪ٹھ  غور،  ٲخر  اتھ  منٛز  کیا  غلط  کتھ  چھےٚ۔  سُہ  چُھ  شِرکس  تردید  کران۔  سُہ  چُھ  توحیدٕچ  دعوت  دِوان۔  سُہ  چُھو  تۅہیہِ  ونان  زِ  ییٚمہِ  دُنیٲوی  زندگی  پتہٕ  چھےٚ  بیٚیہِ  اکھ  زندگی  یتھ  منٛز  پرٛتھ  کٲنٛسہِ  پننہِ  کرِمتِیُک  نتیجہِ  آسہِ  وُچُھن۔  توٚہۍ  سوٗنچو  پانہٕ  زِ  یِمن  کتھن  پٮ۪ٹھ  کتھ  حدس  تام  چِھ  تُہٕندۍ  شبہات  تہٕ  حٲرٲنِیہِ  بےبنیاد۔  وۅنۍ  اگر  یِمہٕ  سراسر  معقول  تہٕ  حقیقتس  پٮ۪ٹھ  مبنی  کتھہٕ  توٚہۍ  مانان  چِھو  نہٕ،  اَتھ  منٛز  کُس  نقصان  چُھ  نبی  صلی  اللہ  علیہ و سلمس۔  شہمت  یِیَو  تۅہیہِ  پانسٕے۔




  کلام  کِس  سِلسلس  منٛز  چُھ  نبی  صلی  اللہ  علیہ و سلمس  بار  بار  دِلاسہٕ  دِنہٕ  آمُت  زِ  ییٚلہِ  توٚہۍ  نصیحتُک  حق  پوٗرٕ  پٲٹھۍ  ادا  چِھو  کران  تیٚلہِ  چَھنہٕ  گُمرٲہی  پٮ۪ٹھ  اِصرار  کرن  والیٚن  راہِ  راست  قبول  کرنٕچ  کانٛہہ  ذمہٕ  دٲری  تۅہیہِ  پٮ۪ٹھ  عٲید  سپدان۔  اتھ  سٍتۍ  چِھ  نبی  صلی  اللہ  علیہ و سلم  یِتہِ  سمجھاونہٕ  آمٕتۍ  زِ  یِم  لُکھ  مانُن  چِھنہٕ  یژھان  تِہندِس  رٔوِیَس  پٮ۪ٹھ  مَہ  گٔژِھو  توٚہۍ  غمگین  تہٕ  نہ  مَہ  گٲلِو  پنُن  زُو  یِمن  راہِ  راستس  پٮ۪ٹھ  اَننہٕ  چہِ  فِکرِ  منٛز۔  اتھ  بجاے  دِیِو  توٚہۍ  توجہ  تِمن  لُکن  کُن  یِم  کتھ  بوزنہٕ  خٲطرٕ  تیار  چِھ۔




  ایمان  قبول  کرن  والیٚن  تہِ  چھےٚ  أتھۍ  سِلسلس  منٛز  سٮ۪ٹھاہ  بشارتہٕ  دِنہٕ  آمٕژ  تاکہ  تِہندۍ  دِل  سپدن  مضبوط  تہٕ  تِم  روزن  اللہ  تعالیٰ  سٕندٮ۪ن  وعدن  پٮ۪ٹھ  اعتماد  کٔرِتھ  راہِ  حقس  منٛز  ثٲبِت  قدم۔


Heading: نٲزِل سپدنُک زمانہٕ
Text:
  اندازِ  بیانس  پٮ۪ٹھ  غور  کرنہٕ  سٍتۍ  چُھ  باسان  زِ  ییٚمہِ  سورٕکہ  نٲزِل  سپدنُک  زمانہٕ  چُھ  مکّہ  معظمہ  کہ  مٔنزِمہِ  دورُک  پٔتِم  زمانہٕ،  نَتہٕ  چُھ  یہِ  مکی  دَورکیو  ٲخری  سُورَو  منٛزٕ۔


Heading: موضوع تہٕ مضمون
Text:
  کلامُک  مُدعا  چُھ  قریشِکۍ  کُفار  محمد  صلی  اللہ  علیہ و سلمن  ہٕندِس  نبوّتس  پٮ۪ٹھ  ایمان  نَہ  اَننہٕ  کہ  تہٕ  ظُلم  و  ستمہٕ  سٍتۍ  امِیُک  مقابلہٕ  کرنہٕ  کہ  انجامہٕ  نِشہِ  کھۅژناوٕنۍ۔  اتھ  منٛز  چُھ  اِنذارُک  ﴿کھۅژناونُک﴾  پہلو  غٲلب  تہٕ  نوٚن  مگر  بار  بار  چُھ  کھۅژناونس  سٍتۍ  اِستدلال  سٍتۍ  تفہیم  تہِ  کرنہٕ  آمُت۔  اِستدلال  چُھ  ترٮ۪ن  کتھن  پٮ۪ٹھ  کرنہٕ  آمُت:




  توحیدس  پٮ۪ٹھ  کائنات  کیو  آثارَو  سٍتۍ  تہٕ  عام  عقلہِ  سٍتۍ۔




  ٲخرتس  پٮ۪ٹھ  کائنات  کیو  آثارَو  سٍتۍ،  عام  عقلہِ  تہٕ  خۅد  انسان  سٕندِ  پننہِ  وجود  سٍتۍ۔




  بیٚیہِ  رسالتِ  محمدی  صلی  اللہ  علیہ و سلم  کِس  صداقتس  پٮ۪ٹھ  امہِ  کتھہِ  سٍتۍ  زِ  حضور  صلی  اللہ  علیہ و سلم  ٲسۍ  رسالت  کِس  تبلیغس  منٛز  یہِ  سٲرٕے  مشقت  محض  بے  لالٕچ  پٲٹھۍ  برداشت  کران،  تہٕ  امہِ  کتھہِ  سٍتۍ  زِ  یِمَن  کتھن  کُن  حضور  صلی  اللہ  علیہ و سلم  لُکن  دعوت  دِوان  ٲسۍ،  تِمہِ  آسہٕ  سراسر  معقول۔




  اتھ  اِستدلال  کِس  قُوّتس  پٮ۪ٹھ  چِھ  نہیبٕکۍ،  ملامتٕکۍ  تہٕ  تنبیہ  ہٕکۍ  مضمون  سٮ۪ٹھاہ  زور  دار  طریقہٕ  بار  بار  ارشاد  سپٕدمٕتۍ  تاکہ  دِلن  ہٕندۍ  قُلف  پُھٹن،  تہٕ  یِمن  منٛز  حق  قبول  کرنٕچ  رَژھ  کھنڈ  تہِ  صلٲحیت  آسہِ،  تِم  گژھن  نہٕ  مُتٲثر  سپدنہٕ  ورٲے  روزٕنۍ۔




  اما  احمد،  ابوداود،  نسٲئی،  ابنِ  ماجہ  تہٕ  طبرانی  وغٲرو  چُھ  معقِل  بن  یسار  رضی  اللہ  عنہ  ہس  نِشہِ  روایت  کوٚرمُت  زِ  نبی  صلی  اللہ  علیہ و سلمو  فرموو  زِ  یہِ  سورٕہ  چُھ  قرآنُک  دل۔  یہِ  چھےٚ  تمی  طریقٕچ  تشبیہ  یِتھہٕ  پٲٹھۍ  سورۂ  فاتحہ  ہس  اُم  القرآن  چُھ  فرماونہٕ  آمُت۔  سورۂ  فاتحہ  ہس  چُھ  اُمّ  القرآن  قرار  دِنُک  وجہ  یہِ  زِ  تتھ  منٛز  چُھ  قرآن  مجید  چہِ  پوٗرٕ  تعلیمہِ  ہُند  خلاصہٕ  آمُت۔  تہٕ  سورۂ  یٰس  ہس  چُھ  قرآنُک  دُبراے  کرن  وول  دل  امہِ  موجوب  فرماونہٕ  آمُت  زِ  یہِ  چُھ  قرآنٕچ  دعوت  سٮ۪ٹھاہ  پُر  زور  طریقہٕ  سان  پیش  کران،  ییٚمہِ  سٍتۍ  جموٗد  چُھ  پُھٹان  تہٕ  رُوحس  منٛز  چھےٚ  حرکت  پٲدٕ  سپدان۔




  یِمنٕے  صاحبن  یعنی  حضرت  معقِل  بن  یسار  رضی  اللہ  تعالیٰ  عنہ  ہس  نِشہِ  چھےٚ  امام  احمد،  ابوداوٗد  تہٕ  ابن  ماجہ  ہن  یہِ  روایت  تہِ  نقل  کٔرمٕژ  زِ  حضور  صلی  اللہ  علیہ و سلمو  فرموو،  اِقرَءُوا  سُورَۃ  یٰس  عَلیٰ  مَوتَاکُم۔  پننیٚن  مرن  والیٚن  پٮ۪ٹھ  پٔرِو  سورہ  یٰس۔  اَمِچ  مصلحت  چھےٚ  یہِ  زِ  مرنہٕ  وقتہٕ  گژھن  نہٕ  مُسلمان  سٕندِس  ذہنس  منٛز  صرف  اسلٲمی  عقٲیدٕے  یٲتۍ  تازٕہ  سپدٕنۍ،  بلکہ  گژِھہ  خصوصیت  سان  تس  برونٛہہ  کُن  عالمِ  ٲخرتُک  پوٗرٕ  نقشہِ  تہِ  یُن،  تہٕ  سُہ  گژِھہ  زانُن  زِ  دُنیا  چہِ  زندگی  ہٕندِ  مٔنٛزِلہٕ  مٔنٛزۍ  نِیرِتھ  کمو  مٔنزِلَو  مٔنزۍ  چُھ  وۅنۍ  تس  برونٛہہ  کُن  سٲبقہ  پیش  یِنہٕ  وول۔  امہِ  مصلحت  کہ  تکمیلہٕ  خٲطرٕ  چُھ  مُنٲسِب  زِ  یُس  نہٕ  عربی  زانان  چُھ  تس  گژِھہ  سورۂ  یٰس  بوزناونس  سٍتۍ  امِیُک  ترجمہٕ  تہِ  بوزناونہٕ  یُن  تاکہ  یاد  دِہٲنی  ہُنٛد  حق  سپدِ  پوٗرٕ  پٲٹھۍ  ادا۔


Heading: نٲزِل سپدنُک زمانہٕ
Text:
  مضموٗنَو  تہٕ  طرزِ  کلام  نِشہِ  چُھ  نَنان  زِ  یہِ  سُورٕہ  چُھ  غالباً  مکی  دورکہ  مٔنزِمِہ  زمانہٕ  کِس  ٲخرس  پٮ۪ٹھ  نٲزِل  سپُدمُت  ییٚلہِٕ  مُخالفتن  پوٗرٕ  شدّت  ٲس  اختیار  کٔرمٕژ۔


Heading: موضوع تہٕ مضمون
Text:
  نبی  صلی  اللہ  علیہ و سلمن  ہٕندِ  توحید  و  ٲخرت  کہ  دعوتُک  جواب  یِمَو  ٹسنَو  تہٕ  ہَزلَو  سٍتۍ  تمہِ  وقتہٕ  دِنہٕ  یِوان  اوس،  تہٕ  ییٚمہِ  شِدّتہٕ  سان  حضور  صلی  اللہ  علیہ و سلمن  ہٕندِس  رسالت  کِس  دعواہس  تسلیم  کرنہٕ  نِشہِ  انکار  کرنہٕ  یِوان  اوس،  تتھ  پٮ۪ٹھ  چُھ  کُفّار  مکّن  سٮ۪ٹھاہ  پُرزور  طریقہٕ  تنبیہ  کرنہٕ  آمُت،  تہٕ  ٲخرس  پٮ۪ٹھ  چِھ  تِم  صاف  صاف  خبردار  کرنہٕ  آمٕتۍ  زِ  عنقریب  سپدِ  یۅہے  پیغبر  صلی  اللہ  علیہ و سلمن،  یَس  ٹسنہٕ  مذاق  چِھو  کران،  وُچھان  وُچھان  تۅہیہِ  پٮ۪ٹھ  غٲلب،  تہٕ  توٚہۍ  وُچِھو  اللہ  تعالیٰ  سُند  لشکر  خۅد  پننہِ  گھرکِس  صحنس  منٛز  ووٚتھمُت  ﴿وُچھُو  آیات  171  پیٹھہٕ  179  تام﴾۔  یہِ  نوٹس  ٲس  تتھ  زمانس  منٛز  دِنہٕ  آمٕژ  ییٚلہِ  نبی  صلی  اللہ  علیہ و سلمن  ہٕنزِ  کامیٲبی  ہٕندۍ  آثار  دوٗر  دوٗر  تام  نظرِ  ٲسۍ  نہٕ  گژھان۔  بلکہ  ٲسۍ  وُچھن  وٲلۍ  یہِ  سمجھان  زِ  یہِ  تحریک  رۅزِ  مکّہ  چن  گھاٹِین  منٛزٕے  دفن  گٔژِھتھ،  مگر  15۔16،  ؤری  کھۅتہٕ  زیادٕہ  کال  اوس  نہٕ  گوٚمُت  زِ  فتح  مکہ  کِس  موقعس  پٮ۪ٹھ  آو  تی  سورُے  کینٛہہ  پیش،  ییٚمہِ  نِشہِ  کُفّار  خبردار  ٲسۍ  کرنہٕ  آمٕتۍ۔




  اللہ  تعالیٰ  ہن  چُھ  یتھ  سوٗرس  منٛز  تنبیہ  کرنس  سٍتۍ  سٍتۍ  تفہیمُک  تہٕ  ترغیبُک  حق  تہِ  پوٗرٕ  توازُن  سان  ادا  کوٚرمُت۔  توحید  تہٕ  ٲخرت  کِس  حقیقتس  پٮ۪ٹھ  چِھ  مختصر  دلنشین  دلٲئل  دِنہٕ  آمٕتۍ۔  مُشرکن  ہٕندٮ۪ن  عقٲئدن  پٮ۪ٹھ  چُھ  تنقید  کٔرِتھ  وَننہٕ  آمُت  زِ  تِمو  کِژھن  فضول  کتھن  پٮ۪ٹھ  چُھ  ایمان  اوٚنمُت،  گُمرٲہیَو  ہٕندیو  بُرٕ  نتیجو  نِشہِ  چِھ  خبردار  کرنہٕ  آمٕتۍ،  تہٕ  یِتہِ  چُھ  وَننہٕ  آمُت  زِ  ایمان  تہٕ  رٕژن  عملن  ہٕندۍ  نتیجہ  کٲتیاہ  شاندار  چِھ۔  پتہٕ  چھےٚ  أتھۍ  سلسلس  منٛز  پٔتمہِ  توٲریخ  چہِ  مثالہٕ  دِنہٕ  آمٕژ۔




  امہِ  غرضہٕ  خٲطرٕ  یِم  توٲریخی  قصّہ  یتھ  سوٗرس  منٛز  بیان  چِھ  کرنہٕ  آمٕتۍ،  تِمن  منٛز  چُھ  سارِوٕے  کھۅتہٕ  زیادٕہ  سبق  آموز  حضرت  ابراہیم  علیہ  السلامن  ہِٕندِ  حیاتِ  طیّبہ  ہُک  یہِ  اہم  واقعہ  زِ  تِم  سپٕدۍ  اللہ  تعالیٰ  سُند  اکھ  اشارٕہ  رٹان  رٹانٕے  پننِس  کُنِس  نیچوِس  قربان  کرنس  پٮ۪ٹھ  آمادٕہ۔  اتھ  منٛز  اوس  نہٕ  صرف  تِمن  کُفّارِ  قریشن  ہٕندِ  خٲطرٕے  یوت  سبق  یِم  حضرت  ابراہیم  علیہ  السلامس  سٍتۍ  پننِس  نسبی  تعلقس  پٮ۪ٹھ  فخر  کران  پھیران  ٲسۍ،  بلکہ  اوس  تِمن  مُسلمانن  خٲطرٕ  تہِ  سبق  یِمو  خُدایس  تہٕ  تٔمۍ  سٕندِس  رسولس  پٮ۪ٹھ  ایمان  اوس  اوٚنمُت۔  یہِ  واقعہ  بوزنٲوِتھ  آو  تِمن  وَننہٕ  زِ  اسلامٕچ  حقیقت  تہٕ  امِیُک  اصلی  رُوح  کیا  چُھ۔




  سُورٕکۍ  ٲخری  آیات  ٲسۍ  نہٕ  محض  کُفارن  خٲطرٕ  نہیب،  بلکہ  ٲسۍ  تِمن  اہلِ  ایمانن  خٲطرٕ  فتح  تہٕ  غلبٕچ  بشارت  تہِ  یِم  نبی  صلی  اللہ  علیہ و سلمن  ہٕندِس  تٲئیدس  تہٕ  حمایتس  منٛز  انتہٲئی  حوصلہ  شکن  حالاتن  ہُند  مقابلہٕ  ٲسۍ  کران۔


Heading: نٲزِل سپدنُک زمانہٕ
Text:
  کینٛژھو  روایتو  مُطٲبق  چُھ  یہِ  سوٗرٕہ  تتھ  زمانس  منٛز  نٲزِل  سپُدمُت  ییٚلہِ  نبی  صلی  اللہ  علیہ و سلمو  اعلانیہ  اوس  مکہ  معظّمس  منٛز  دعوتُک  آغاز  کوٚرمُت۔  کینٛہہ  روایتہٕ  چھےٚ  امِیُک  نزول  حضرت  عُمر  رضی  اللہ  تعالیٰ  عنہ  سٕندِ  ایمان  اَننُک  واقعہ  ونان۔  بیٚکہِ  اکہِ  روایتن  ہٕندِ  سلسلہٕ  نِشہِ  چُھ  پے  لگان  زِ  یہِ  سُورٕہ  چُھ  بنوّت  کہ  دٔہِمہِ  یا  کٔہِمہِ  ؤرِیہِ  نٲزِل  گوٚمُت۔


Heading: تواریخی پوٚت منظر
Text:
  امام  احمد،  نسائی  تہٕ  ترمذی  وغٲرو  یِمہٕ  روایتہٕ  نقل  چھےٚ  کَرِمَژٕ  تِہُند  خُلاصہٕ  چُھ  یہِ  زِ  ییٚلہِ  ابو  طالب  بیمار  چِھ  گژھان  تہٕ  قُریش  سردار  چِھ  ژینان  زِ  وۅنۍ  چُھ  یہِ  تِہُند  ٲخری  وقت،  تِم  چِھ  پانہٕ  وٲنۍ  مشورہ  کران  زِ  أمِس  بُزرگس  سٍتۍ  پزِ  کتھ  کرٕنۍ،  تِکیازِ  اگر  یہِ  سٲنۍ  تہٕ  پننِس  بابتھٕر  سٕنر  لڑاے  ختم  کرِ  تہِ  روزِ  جان۔  اتھ  پٮ۪ٹھ  چِھ  سٲری  اتفاق  کران  تہٕ  الہٕ  پلہٕ  چِھ  25  قریش  سردار،  یِمن  منٛز  ابوجہل،  ابو  سفیان،  اُمیّہ  بن  خلف،  عاص  بن  وایل،  اسود  بن  المطلّب،  عقبہ  بن  ابی  معیط،  عُتبہ  تہٕ  شیبہ  شٲمِل  چِھ  آسان  تہٕ  یِم  سٲری  چِھ  تِمن  نِشہِ  گژھان۔  حسبِ  معمول  کرِ  یِمو  لُکو  گۅڈٕ  نبی  صلی  اللہ  علیہ و سلمن  خلاف  شکایتہٕ  بیان،  پتہٕ  ووٚنہکھ  زِ  أسۍ  چِھ  تۅہیہِ  نِشہِ  اکھ  انصافٕچ  کتھ  پیش  کرنہِ  آمٕتۍ،  تُہُند  بابتھٕر  ترٲوِن  اسہِ  پننِس  دِینس  پٮ۪ٹھ  تہٕ  أسۍ  تراوون  سُہ  تٔمۍ  سٕندِس  دینس  پٮ۪ٹھ۔  مگر  سُہ  مَہ  کٔرِن  سانیٚن  معبودن  ہٕنز  مخالفت  تہٕ  مذمت۔  اتھ  شرطس  پٮ۪ٹھ  کرنٲوِو  اَسہِ  توٚہۍ  تس  سٍتۍ  صلح۔  ابو  طالب  چِھ  نبی  صلی  اللہ  علیہ و سلمن  ناد  دِتھ  اَنناوان  تہٕ  تِمن  چِھ  سۅ  کتھ  ونان  یۅسہٕ  قریش  سردارو  تِمن  ؤنِمٕژ  ٲس۔  نبی  صلی  اللہ  علیہ و سلم  چِھ  درجواب  فرماوان،  چچا  جان،  بہٕ  چُھس  یِمن  برونٛہہ  کنہِ  تِیُتھ  اکھ  کلمہ  پیش  کران  یَتھ  ہرگاہ  یِم  مانَن،  تیٚلہِ  سپدِ  عرب  یِہندِ  فرمانُک  تٲبع  تہٕ  عجم  سپدِ  یُہُند  باج  گُزار۔  ﴿اُرِیدُھُم  عَلی  کَلِمَتہ  وَاحِدَۃ  یَقُولُونَھَا  تَدِینُ  لَھُم  بِھَا  العَربُ  تُؤدِّی  اِلَیھِم  بِھَا  العَجَمَ  الجَذیَتَہ﴾  تِمو  پُروژھ  سُہ  کلمہٕ  کیا  چُھ؟  حضور  صلی  اللہ  علیہ و سلم  چِھ  فرماوان،  لا  اِلٰہ  اِلا  اللہ،  اتھ  پٮ۪ٹھ  چِھ  تِم  سٲری  یک  بار  تھوٚد  وۅتھان  تہٕ  تِمہٕ  کتھہٕ  ونان  ونان  چِھ  نیران  یِمہٕ  ییٚمہِ  سوٗرکس  ابتدٲئی  حصّس  منٛز  خُداین  نقل  چھےٚ  کرِمَژٕ۔




  ابن  سعد  سٕندِ  روایتہٕ  مطٲبق  چُھنہٕ  یہِ  واقعہ  ابوطالب  سٕندِ  وفاتُک  بلکہ  چُھ  تمہِ  ساعتُک  ییٚلہِ  حضور  صلی  اللہ  علیہ و سلمو  عام  دعوتُک  ابتداء  اوس  کوٚرمُت،  تہٕ  مکّس  منٛز  آسہٕ  پِیوٚٹُھس  پٮ۪ٹھ  یِمہٕ  خبرٕ  پھٔہلنہِ  شروع  گٔمٕژ  زِ  اَز  سپُد  فلٲنۍ  نفر  مُسلمان  تہٕ  رات  سپُد  فلٲنۍ۔




  زمخشری،  رازی،  نیشاپوری  تہٕ  کینٛہہ  دوٚیِم  مُفسرین  چِھ  ونان  زِ  یہِ  وفد  اوس  ابوطالبس  نِشہِ  تمہِ  ساعتہٕ  گوٚمُت  ییٚمہِ  ساعتہٕ  حضرت  عمر  رضی  اللہ  تعالیٰ  عنہ  سٕندِس  ایمان  اننس  پٮ۪ٹھ  قریش  سردارن  کاڈٮ۪ن  اوس  کھوٚتمُت۔  ﴿گویا  یہِ  چُھ  ہجرت  حبشہ  پتُک  واقعہ﴾


Heading: موضوع تہٕ مباحث
Text:
  پٮ۪ٹھہٕ  کنہِ  ییٚمہِ  مجلسہِ  ہٕنز  ذِکر  کرنہٕ  آیہِ،  تَمہِ  کی  تبصرہ  سٍتۍ  چُھ  ییٚمہِ  سوٗرُک  آغاز  سپُدمُت۔  کفار  تہٕ  نبی  صلی  اللہ  علیہ و سلمن  ہُند  گفتگو  بُنیاد  بنٲوِتھ  چُھ  اللہ  تعالیٰ  فرماوان  زِ  یِمن  لُکن  ہٕندِ  انکارُک  اصل  وجہ  چُھنہٕ  اسلٲمی  دعوتُک  کانٛہہ  نقص  بلکہ  چُھ  یُہُند  پنُن  تکبر  تہٕ  حسد،  بیٚیہِ  اَنیٚن  ہٕنٛدۍ  پٲٹھۍ  تقلید  کرُن۔




  امہِ  پتہٕ  چِھ  خُداین  سورٕہ  کِس  ابتدٲئی  حصّس  منٛز  تہِ  تہٕ  ٲخری  جُملن  منٛز  تہِ  کُفار  صاف  صاف  مُتنبہ  کٔرِمٕتۍ  زِ  یَس  شخصس  اَز  توٚہۍ  ٹسنہٕ  تہٕ  مذاق  چِھو  کران،  عنقریب  روزِ  سُے  غٲلب  سپدِتھ،  تہٕ  سُہ  وقت  چُھنہٕ  دوٗر  ییٚلہِ  أمِس  برونٛٹھہٕ  کنہِ  توٚہۍ  سٲری  ٲسِو  کلہٕ  نوٚمرٲوِتھ۔




  پتہٕ  چھےٚ  پیوٚٹُھس  پٮ۪ٹھ  نَوَن  پیغبرن  ہٕنز  ذِکر  کٔرِتھ،  یِمن  منٛز  حضرت  داوٗد  علیہ  السلام  تہٕ  حضرت  سلیمان  علیہ  السلام  سُند  قصّہ  زیادہ  مفصّل  چُھ،  خُداین  یہِ  کتھ  بوزَن  والیٚن  ذہن  نشین  کٔرمٕژ  زِ  تٔمۍ  سُند  قانونِ  عدل  چُھ  بالکل  بے  لاگ،  فضول  کتھ  کٔرِتن  کانٛہہ  تہِ  سُہ  چُھ  تتھ  پٮ۪ٹھ  رٹان،  تہٕ  تس  نِشہِ  چِھ  تِمے  لُکھ  پسند  یِوان  کرنہٕ  یِم  لغزش  پٮ۪ٹھ  اصرار  کرن  نہٕ،  بلکہ  کرن  خبردار  سپدن  سٕے  سٍتۍ  توبہٕ۔




  امہِ  پتہٕ  چُھ  فرماں  بردار  بندن  تہٕ  نافرمان  بندن  ہٕندِ  تمہِ  انجامُک  نقشہِ  آمُت  برونٛہہ  کنہِ  تھاونہٕ  یُس  تِم  ٲخرت  کِس  عالمس  منٛز  وُچھن  وٲلۍ  چِھ۔




  ٲخرس  پٮ۪ٹھ  چھےٚ  آدم  علیہ  السلام  تہٕ  ابلیس  سٕندِ  قصٕچ  ذِکر  کرنہٕ  آمٕژ،  تہٕ  امہِ  نِشہِ  چُھ  مقصد  قریش  کُفارن  یہِ  ونُن  زِ  محمد  صلی  اللہ  علیہ و سلمس  برونٛہہ  کنہِ  نمنس  منٛز  یُس  تکبر  تۅہیہِ  ٹھوٚر  چُھو  بنان،  سُے  تکبر  اوس  ابلیسس  تہِ  آدم  علیہ  السلامس  برونٛہہ  کنہِ  نمنس  منٛز  ٹھوٚر  بنیومُت۔  امہِ  موجوٗب  یُس  انجام  ابلیسس  چُھ  سپدن  وول،  سُے  انجام  چُھ  ٲخر  کار  تُہُنٛد  تہِ  سپدَن  وول۔


Heading: ناو
Text:
  ییٚمہِ  سورُک  ناو  چُھ  آیت  71  ﴿وَسِیقَ  الَّذِینَ  کَفَرُوا  اِلی  جَھنّمَ  زُمَرًا﴾  تہٕ  آیت  73  ﴿وَسِیقَ  الّذِینَ  التّقَوا  رَبّھُم  اِلَی  الجَنّتِ  زُمَرًا﴾  نِشہِ  تھاونہٕ  آمُت۔  مطلب  چُھ  یہِ  زِ  سُورٕہ  یتھ  منٛز  لفظ  زُمَر  چُھ  آمُت۔


Heading: نٲزِل سپدنُک زمانہٕ
Text:
  آیت  10  ﴿وَاَرضُ  اللہِ  وَاسِعَتہ﴾  نِشہِ  چُھ  اتھ  کتھہِ  کُن  صاف  اشارٕہ  نیران  زِ  یہِ  سُورٕہ  چُھ  ہجرت  حبشہ  برونٛہہ  نٲزِل  سپُدمُت۔


Heading: موضوع تہٕ مضمون
Text:
  یہِ  سورُے  سُورٕہ  چُھ  اکھ  بہترین  تہٕ  سٮ۪ٹھاہ  موثر  خطبہٕ  یُس  ہجرت  حبشہ  برونٛہہ  کینٛہہ  کال  مکّہ  معظّمہ  کِس  ظُلم  و  تشدد  سٍتۍ  وَلنہٕ  آمتِس  ماحولس  منٛز  دِنہٕ  اوس  آمُت۔  اَمِکۍ  مخٲطِب  چِھ  زیادٕہ  پہن  کُفارِ  قریش،  اگرچہِ  کُنہِ  کُنہِ  جایہِ  اہلِ  ایمانن  تہِ  خطاب  چُھ  آمُت  کرنہٕ۔  اتھ  منٛز  چُھ  دعوتِ  محمدی  علیٰ  صاحبہا  الصّلوٰۃ  و  السلام  ہُک  اصل  مقصد  وَننہٕ  آمُت،  تہٕ  سُہ  چُھ  یہِ  زِ  انسان  کٔرِن  خٲلص  اللہ  تعالیٰ  سٕنز  بندگی  تہٕ  بیٚیہِ  کٲنٛسہِ  ہٕندِ  اطاعت  و  عبادت  سٍتۍ  مَہ  کٔرِن  پنٕنۍ  خُدا  پرستی  آلوٗدٕہ۔  یہِ  اصلُ  الاصول  ﴿یعنی  یَتھ  گوٗج  وَنَو﴾  چُھ  بار  بار  مختلف  اندازٕہ  پیش  کران  کران  سٮ۪ٹھاہ  زور  دار  طریقس  پٮ۪ٹھ  توحیدٕچ  حقٲنیت  تہٕ  اَتھ  ماننٕکۍ  بہترین  نتیجہِ  تہٕ  شِرکٕچ  غلطی  تہٕ  اتھ  پٮ۪ٹھ  جٔمِتھ  روزنٕکۍ  بُرٕ  نتیجہِ  واضح  کرنہٕ  آمٕتۍ،  تہٕ  لُکن  چھےٚ  دعوت  دِنہٕ  آمٕژ  زِ  تِم  یِیِن  پننہِ  غلط  رٔوِشہِ  نِشہِ  باز  تہٕ  پھیٖرِن  پننِس  ربّ  سٕندِس  رَحمتس  کُن۔  أتھۍ  سلسلس  منٛز  چُھ  اہلِ  ایمانن  ہدایت  آمُت  دِنہٕ  زِ  اگر  اللہ  تعالیٰ  سٕنزِ  بندگی  خٲطرٕ  اکھ  جاے  چھےٚ  تنگ  گٔمٕژ،  تیٚلہِ  چھےٚ  تٔمۍ  سٕنز  زمین  وسیع،  پنُن  دین  بچاونہٕ  خٲطرٕ  نیٖرِو  بیٚیہِ  کُنہِ  طرفس،  اللہ  تعالیٰ  دِیہِ  تُہٕندِ  صبرُک  اجر۔  دوٚیِمہِ  طرفہٕ  آو  نبی  صلی  اللہ  علیہ و سلمن  فرماونہٕ  زِ  یِم  کُفار  کٔرِیوٗکھ  امہِ  اندٕ  بالکل  مایوس  زِ  تِہُند  ظُلم  و  ستم  کیا  ہیٚکہِ  تۅہیہِ  امہِ  وَتہِ  نِشہِ  پھِرِتھ۔


Heading: ناو
Text:
  آیت  28  کہ  حصہٕ  وَ قَالَ  رَجُل  مّومِن  مِّن  اٰلِ  فِرعَونَ  منٛزٕ  چُھ  ییٚمہِ  سُورُک  ناو  تھاونہٕ  آمُت،  یعنی  سُہ  سُورہ  یتھ  منٛز  تس  خاص  مومن  سٕنز  ذکر  چھےٚ  آمٕژ۔


Heading: نٲزِل سپدنُک زمانہٕ
Text:
  ابنِ  عباس  رضی  اللہ  تعالیٰ  عنہ  تہٕ  جابر  بنِ  زید  رضی  اللہ  تعالیٰ  عنہ  چِھ  بیان  کران  زِ  یہِ  سُورٕہ  چھُ  سورہ  زُمرس  پتے  نٲزِل  سپُدمُت  تہٕ  امِیُک  یُس  مقام  قرآن  مجید  کِس  موجودہ  ترتیبس  منٛز  چُھ،  سۅے  ترتیب  چَھس  نزول  کہ  اعتبارٕ  تہِ۔


Heading: نٲزِل سپدنٕکۍ حالات
Text:
  یِمن  حالاتن  منٛز  یہِ  سُورٕہ  نٲزِل  چُھ  گوٚمُت،  تِمن  حالاتن  کُن  چِھ  یتھ  سُورس  منٛز  ٹاکارٕہ  اِشارٕہ  موجود۔  کُفارِ  مکّو  آسہٕ  تمہِ  وقتہٕ  نبی  صلی  اللہ  علیہ و سلمن  خلاف  دۅیہِ  رنگہٕ  کاروٲیِیہِ  شروع  کرِمَژٕ۔  اکھ  یہِ  زِ  پرٛتھ  طرفہٕ  گژھن  جھگڑٕ  کرنہٕ  یِنۍ،  بحث  گژھن  تُلنہٕ  یِنۍ  تہٕ  نٔوۍ  نٔوۍ  الزامات  لگٲوِتھ  گژھن  قرآن  چہِ  تعلیمہِ  تہٕ  اسلام  کِس  دعوتس  تہٕ  خۅد  نبی  صلی  اللہ  علیہ و سلمن  ہٕندِس  بارس  منٛز  زیادٕہ  کھۅتہٕ  زیادٕہ  شبہات  تہٕ  وَسوسہٕ  لُکن  ہٕندٮ۪ن  دِلن  منٛز  پٲدٕ  کرنہٕ  یِنۍ۔  دوٚیم  یہِ  زِ  حضور  صلی  اللہ  علیہ و سلمن  ہٕندِ  قتل  کرنہٕ  خٲطرٕ  گژِھہ  زمین  یِنۍ  ہموار  کرنہٕ۔  اَمہِ  غرضہٕ  خٲطرٕ  ٲسۍ  تِم  لگاتار  سٲزِشہِ  کران۔


Heading: موضوع تہٕ مباحث
Text:
  صورتِ  حالٕکۍ  یِم  دۅشوے  پہلو  چِھ  تقریر  کِس  آغازسٕے  منٛز  صاف  صاف  بیان  کرنہٕ  آمٕتۍ  تہٕ  پتہٕ  چُھ  برونٛہہ  کُن  پوٗرٕ  تقریر  یِمنٕے  دۅشوٕنۍ  پٮ۪ٹھ  اکھ  انتہٲئی  موثر  تہٕ  سبق  آموز  تبصرہ۔




  قتل  چن  سٲزِشن  ہٕندِس  جوابس  منٛز  چُھ  آلِ  فرعون  کِس  مومن  سُند  قصہٕ  بوزناونہٕ  آمُت  ﴿آیت  نمبر  23  پٮ۪ٹھہٕ  آیت  نمبر  55﴾  تہٕ  امہِ  قصّہٕ  کِس  پیرایَس  منٛز  چِھ  ترٮ۪ن  درٮ۪ن  ترٛے  مختلف  سبق  آمٕتۍ  دِنہٕ:




  ﴿1﴾  کُفارن  چُھ  وَننہٕ  آمُت  زِ  یِکینژھاہ  توٚہۍ  محمد  صلی  اللہ  علیہ و سلمن  سٍتۍ  کرُن  چِھو  یژھان،  یی  کینژھاہ  اوس  پننِس  طاقت  کِس  بل  بوتس  پٮ۪ٹھ  فرعون  یژھان  حضرت  موسیٰ  علیہ  السلامس  سٍتۍ  کرُن،  وۅنۍ  کیا  توٚہۍ  تہِ  چِھوٕ  یِمہٕ  حرکتہٕ  کٔرِتھ  سُے  انجام  یژھان  وُچُھن  یُس  انجام  فرعونن  وُچھ؟




  ﴿2﴾  محمد  صلی  اللہ  علیہ و سلم  تہٕ  تِہٕندٮ۪ن  پیروکارن  چُھ  سبق  دِنہٕ  آمُت  زِ  ﴿یِمن  ظٲلِمن  ہٕنزِ  بجہِ  کھۅتہٕ  بجہِ  خوفناک  دھمکی﴾  ہٕندِس  جوابس  منٛز  مٔنگِو  بس  خُداے  سُند  پناہ،  تہٕ  امہِ  پتہٕ  لٔگِو  بالکل  بے  خوف  سپدِتھ  پننہِ  کامہِ  منٛز۔  یِتھہٕ  پٲٹھۍ  ییٚلہِ  خداے  سٕندِس  بھروسس  پیٹھ  خطرو  نِشہِ  بےپرواہ  سپدِتھ  کٲم  کٔرِو،  ٲخرکار  یِیہِ  پتہٕ  تٔمۍ  سٕنز  نصرت  تہٕ  أزِکہ  وقتٕکۍ  فرعون  تہِ  وُچھن  تی  کینژھاہ  یِکینژھاہ  رات  کیٚو  فرعونَو  وُچھمُت  چُھ۔




  ﴿3﴾  یِمو  دۅیو  دَریٚو  علاوہ  اوس  اکھ  ترییم  دوٚر  تہِ  معاشرس  منٛز  موجود،  تہٕ  سُہ  اوس  تِمن  لُکن  ہُند  گروہ  یِمو  دِلَو  مٔنٛزۍ  زونمُت  اوس  زِ  حق  چُھ  محمد  صلی  اللہ  علیہ و سلم  نٕے  سٍتۍ۔  مگر  یہِ  زاننہٕ  پتہٕ  روٗدۍ  تِم  خاموشی  سان  حق  و  باطل  کِس  اتھ  کشمکش  منٛز  تماشہِ  وُچھان۔  خُداین  چُھ  اتھ  موقعس  پٮ۪ٹھ  تِہُند  ضمیر  دٕنٕومُت،  تہٕ  تِمن  چُھن  ووٚنمُت  زِ  ییٚلہِ  حقٕکۍ  دُشمن  علٲنِیہِ  چِھ  تُہٕنزن  أچھن  برونٛہہ  کنہِ  یوٗتاہ  بوٚڈ  ظٲلِمانہٕ  اِقدام  کرنس  پٮ۪ٹھ  تیار  گٔمٕتۍ،  تیٚلہِ  چُھ  حٲف  تۅہیہِ  پٮ۪ٹھ  اگر  توٚہۍ  وُنہِ  تہِ  بِہِتھ  روٗزِو  تماشے  وُچھان۔  اتھ  حالتس  منٛز  ییٚمِس  شخصہٕ  سُند  ضمیر  بالکُلے  موٗدمُت  آسہِ  نہٕ،  تس  پزِ  تھوٚد  ؤتِتھ  سُہ  فرض  انجام  دِیُن  یُس  فرعون  سٕندِس  دربارس  منٛز  تٔمۍ  سٕندیو  پننیو  درباریو  منٛز  أکۍ  راست  باز  شخصن  تمہِ  وقتہٕ  انجام  دِیتمُت  اوس  ییٚلہِ  فرعونن  حضرت  موسیٰ  علیہ  السلام  یژھاو  قتل  کرُن۔




  وۅنۍ  روٗد  کُفارن  ہُند  سُہ  مُجادلہٕ  یُس  حقس  ؤسۍ  پایہِ  ہاونہٕ  مۅکھہٕ  مکّہ  معظمس  منٛز  دۅہس  راتس  جٲری  اوس،  امہِ  کِس  جوابس  منٛز  چُھ  اکہِ  طرفہٕ  دلٲیلو  سٍتۍ  توحید  تہٕ  ٲخرت  کیٚن  تِمن  عقٲیدن  ہُند  برحق  آسُن  ثٲبِت  کرنہٕ  آمُت  یِم  محمد  صلی  اللہ  علیہ و سلمن  تہٕ  کُفارن  درمیان  لڑایہِ  ہٕندۍ  اصلۍ  بنیاد  ٲسۍ۔  دوٚیِمہِ  طرفہٕ  چِھ  تِم  اصلی  مُحرکات  بےنقاب  آمٕتۍ  کرنہٕ  یِہِندِس  بُنیادس  پٮ۪ٹھ  سردارانِ  قُریش  اتھ  حدس  تام  سرگرمی  سان  نبی  صلی  اللہ  علیہ و سلمن  خلاف  بر  سرِ  پیکار  ٲسۍ۔  چنانچہِ  آیت  56  ہس  منٛز  چھےٚ  یہِ  کتھ  دٔج  وَلنہٕ  ورٲے  تِمن  صاف  وننہٕ  آمٕژ  زِ  تُہندِ  انکارُک  اصلی  وجہ  چُھ  سُہ  کِبر  یُس  تُہٕندٮ۪ن  دِلن  منٛز  بٔرِتھ  چُھ۔  توٚہۍ  چِھو  سمجھان  زِ  اگر  لُکھ  محمد  صلی  اللہ  علیہ و سلمن  ہٕنز  نبوّت  تسلیم  کرن  تیٚلہِ  روزِ  نہٕ  تُہُند  بجر  قٲیِم۔




  أتھۍ  سلسلس  منٛز  چِھ  کُفارن  پیوٚٹُھس  پٮ۪ٹھ  تنبیہ  کرنہٕ  آمٕتۍ  زِ  اگر  اللہ  تعالیٰ  سٕندٮ۪ن  آیاتن  ہٕندِس  مقابلس  منٛز  مُجادلہٕ  کرنہٕ  نِشہِ  باز  ٲو  نہٕ،  تیٚلہِ  پیٚیَو  سُے  انجام  وُچُھن  یُس  پٔتِمیو  قومَو  وُچھمُت  چُھ۔


Heading: ناو
Text:
  ییٚمہِ  سوٗرُک  ناو  چُھ  دۅن  لفظن  ہُند  مُرکب۔  اکھ  چُھ  حٰم  بیاکھ  چُھ  السّجدۃ۔  مطلب  چُھ  یہِ  زِ  یہِ  چُھ  سُہ  سُورٕہ  ییٚمیُک  آغاز  حٰم  سٍتۍ  سپدان  چُھ  تہٕ  یتھ  منٛز  أکِس  جایہِ  سجدٕچ  آیت  چھےٚ  آمٕژ۔


Heading: نٲزِل سپدنُک زمانہٕ
Text:
  معتبر  روایتو  نِشہِ  چُھ  نَنان  زِ  ییٚمہِ  سوٗرٕکہ  نٲزِل  سپدنُک  زمانہٕ  چُھ  حضرت  حمزہ  رضی  اللہ  تعالیٰ  عنہ  سٕندِ  ایمان  اَننہٕ  پٔتِم  تہٕ  حضرت  عمر  رضی  اللہ  تعالیٰ  عنہ  سٕندِ  ایمان  اَننہٕ  بروٗنٹھِم۔  مشہور  تابعی  محمد  بن  کعب  القرظی  ﴿چِھ  روایت  کران  زِ﴾  اکہِ  ساعتہٕ  ٲسۍ  کینٛہہ  قریش  سردار  مسجدِ  حرامس  منٛز  محفل  جمٲوِتھ  تہٕ  مسجدِ  ہٕندِس  دوٚیِمِس  کوٗنس  منٛز  ٲسۍ  حضور  صلی  اللہ  علیہ و سلم  تنہا  تشریف  تھٲوِتھ۔  عُتبہ  بن  ربیعہ  چُھ  قریش  سردارن  ﴿ہٕندِس  مشورس  پٮ۪ٹھ  حضور  صلی  اللہ  علیہ و سلمن  نِشہِ  گژھان  تہٕ﴾  ونان،  باپتھٕرا  یہِ  کٲم  یۅسہٕ  ژےٚ  شروع  چھے  کٔرمٕژ،  امہِ  نِشہِ  اگر  چون  مقصد  مال  حٲصِل  کرُن  چُھ  تیٚلہِ  دِموے  ژےٚ  أسۍ  سٲری  رٔلِتھ  تیوٗتاہ  زِ  ژٕ  گژھکھ  اسہِ  منٛز  سارِوٕے  کھۅتہٕ  زیادٕہ  مالدار  بنُن۔  اگر  امہِ  سٍتۍ  ژٕ  پنُن  زٕچھر  چُھکھ  یژھان  تیٚلہِ  بناووتھ  ژٕ  أسۍ  سردار،  اگر  بادشٲہی  چُھکھ  یژھان  تیٚلہِ  بناووتھ  ژٕ  أسۍ  پنُن  بادشاہ۔  تہٕ  اگر  ژےٚ  پٮ۪ٹھ  کانٛہہ  جِن  چُھ  یِوان  تیٚلہِ  کرناووے  أسۍ  پنُن  مال  خرچٲوِتھ  ژےٚ  علاج۔  عتبہ  روٗد  یِمہٕ  کتھہٕ  کران  تہٕ  حضور  صلی  اللہ  علیہ و سلم  روٗدۍ  ژھۅپہٕ  کٔرِتھ  بوزان۔  پتہٕ  چِھ  حضور  صلی  اللہ  علیہ و سلم  فرماوان،  اچھا،  وۅنۍ  بوٗزِو  میون۔  امہِ  پتہٕ  چِھ  حضور  صلی  اللہ  علیہ و سلم  بِسم  اللہ  الرّحمٰنِ  الرّحیم  پٔرِتھ  ییٚمی  سوٗرٕچ  تلاوت  شروع  کران  تہٕ  عُتبہ  چُھ  پنٕنۍ  دۅشوے  اتھہٕ  پتھ  کُن  ڈکھرٲوِتھ  غورٕ  سان  بوزان۔  آیت  سجدہ  ﴿آیت  83﴾  ہس  پٮ۪ٹھ  وٲتِتھ  چِھ  حضور  صلی  اللہ  علیہ و سلم  سجدٕہ  کران،  پتہٕ  چِھ  سرِ  مبارک  تھوٚد  تُلان  تہٕ  فرماوان،  اے  ابوالولید  میون  جواب  بوٗزُو  تۅہیہِ،  وۅنۍ  زٲنِو  توٚہۍ  تہٕ  تُہٕنز  کٲم۔  عُتبہ  چُھ  وۅتھان  تہٕ  قریش  سردارن  نِشہِ  چُھ  واپس  یِتھ  تِمن  ونان،  بخدا  بوٗز  مےٚ  تِیٚتُھ  کلام  زِ  زانٛہہ  اوسُم  نہٕ  یُتھ  کلام  امہِ  برونٛہہ  بوٗزمُت۔  خُداے  سُند  قسم،  نَہ  چُھ  یہِ  شعر،  نَہ  سحر  نَہ  کہانت۔  اے  قریش  سردارو  میٲنۍ  کتھ  مٲنِو  یہِ  شخص  ترٲوِیوٗن  پننِس  حالس  پٮ۪ٹھ۔  مےٚ  چُھ  باسان  زِ  یہِ  کلام  کھالہِ  ضرور  رنگ۔  قریش  سردار  چِھ  تٔمۍ  سٕنز  کتھ  بوزانٕے  ونان،  ولید  سٕندِ  مالیا،  ٲخر  چوٚل  أمۍ  سُند  جود  ژےٚ  پٮ۪ٹھ  تہِ۔  ﴿ابن  ہشام،  جلد  ا،  ص  313،314۔﴾


Heading: موضوع تہٕ مضمون
Text:
  عُتبہ  سٕنزِ  کتھ  باتھہِ  ہٕندِس  جوابس  منٛز  یُس  تقریر  اللہ  تعالیٰ  سٕندِ  طرفہٕ  نٲزِل  سپُد،  تتھ  منٛز  آو  نہٕ  موٗلی  طور  تِمن  بیہودہ  کتھن  کُن  کانٛہہ  توجہ  دِنہٕ  یِمہٕ  تٔمۍ  نبی  صلی  اللہ  علیہ و سلمس  وَنہِ  مژٕ  آسہٕ۔




  صرف  چھےٚ  سۅ  مُخالفت  بحثُک  موضوع  بناونہٕ  آمٕژ  یۅسہٕ  قرآن  مجیدکِس  دعوتس  زَکھ  واتناونہٕ  خٲطرٕ  کُفارِ  مکّن  ہٕندِ  طرفہٕ  تمہِ  وقتہٕ  سٮ۪ٹھاہ  ہٹ  دھرمی  تہٕ  بداَخلاقی  سان  کرنہٕ  ٲس  یِوان۔  اتھ  أنِس  تہٕ  زٔرِس  مخالفت  کِس  جوابس  منٛز  یِکینژھاہ  فرماونہٕ  آمُت  چُھ،  تمیُک  ماحصل  چُھ  یہِ:




  ﴿1﴾  یہِ  چُھ  خُداے  سُنٛدُے  نٲزِل  کرنہٕ  آمُت  کلام،  بیٚیہِ  چُھ  عربی  زبٲنۍ  منٛزٕے۔  جٲہِل  لُکن  چُھنہٕ  اَتھ  منٛز  عِلمُک  کانٛہہ  گاش  دِرٛینٹھۍ  گژھان،  مگر  سۅد  بۅد  تھاون  وٲلۍ  چِھ  اَتھ  گاشس  تہِ  وُچھان  بیٚیہِ  چِھ  اَتھ  فٲیدٕہ  تہِ  تُلان۔




  ﴿2﴾  تۅہیہِ  اگر  پننیٚن  دِلن  غلافہٕ  چَھو  کرمژٕ  تہٕ  پنٕنۍ  کَن  چِھو  زٔرۍ  بنٲوِمٕتۍ  تیٚلہِ  چَھنہٕ  نبی  صلی  اللہ  علیہ و سلمس  سپُرد  یہِ  کٲم  کینٛہہ  زِ  ﴿سُہ  بوزناویو  تہٕ  سمجھاویو  تۅہیہِ  زبردستی  پنٕنۍ  کتھ﴾  سُہ  ہیٛکہِ  بوزن  والِنٕے  بوزنٲوِتھ  تہٕ  سمجھن  والِنٕے  ہیٚکہِ  سمجھٲوِتھ۔




  ﴿3﴾  توٚہۍ  کٔرِ  تو  پننہِ  أچھ  تہٕ  کن  بند  تہٕ  پننیٚن  دِلن  کھٲلِتو  غلاف،  مگر  حقیقت  چھےٚ  یٔہے  زِ  تُہُند  خُداے  چُھ  بس  اَکوے  تہٕ  توٚہۍ  چِھو  نہٕ  بیٚیہِ  کٲنٛسہِ  ہٕندۍ  بندٕہ۔




  ﴿4﴾  تۅہیہِ  چُھوٕہ  کینٛہہ  احساس  تہِ  زِ  یہِ  شرک  تہٕ  کُفر  کس  سٍتۍ  چِھو  توٚہۍ  کران؟  کیا  تس  خدایس  سٍتۍ  چِھوٕہ  کران  یُس  تُہُند  تہٕ  ساری  کایناتُک  خٲلِق،  مٲلِک  تہٕ  رزّاق  چُھ،  ؤسۍ  پایہِ  مخلوقات  چِھو  تس  شریک  بناوان۔




  ﴿5﴾  اچھا،  ییٚلہِ  نہٕ  مانان  چِھو،  تیٚلہِ  سپدِو  خبردار  زِ  تۅہیہِ  پٮ۪ٹھ  چُھ  اچانک  تِتھے  پٲٹھۍ  عذاب  یِنَس  تیار  یِتھہٕ  پٲٹھۍ  عادس  تہٕ  ثمودس  پٮ۪ٹھ  اوس  آمُت۔




  ﴿6﴾  سٮ۪ٹھاہ  بدقسمت  چُھ  سُہ  انسان  یَس  سٍتۍ  تِتھۍ  شیاطین  جن  و  اِنس  لگن،  یِم  تٔمۍ  سٕنٛزن  غلطی  یَن  تس  برونٛہہ  کنہِ  خۅشنما  بنٲوِتھ  پیش  کرن۔  اَمہِ  قسمٕکۍ  نادان  لُکھ  چِھ  اَز  ییٚتہِ  اکھ  أکِس  شابٲشی  دِوان،  مگر  قیامت  کہ  دۅہ  وَنہِ  یِمو  منٛزٕ  پرٛتھ  کانٛہہ  زِ  یِمو  لُکو  بہٕ  ڈولمُت  اوسُس،  تِم  اگر  مےٚ  اَتھہِ  لگن،  بہٕ  متھکھ  لتَن  تل۔




  ﴿7﴾  یہِ  قرآن  چُھ  اکھ  اٹل  کتاب۔  اَتھ  ہیٚکِو  نہٕ  توٚہۍ  پننیٚو  ؤسۍ  پایہِ  چالَو  تہٕ  پننیو  اَپزِ  کیو  ہتھیارَو  سٍتۍ  شکست  دِتھ۔




  ﴿8﴾  توٚہۍ  چِھو  ونان  زِ  یہِ  قرآن  گوٚژھ  کُنہِ  عجمی  زبٲنۍ  منٛز  یُن۔  اگر  أسۍ  یہِ  عجمی  زبٲنۍ  منٛز  سوز  ہون،  تیٚلہِ  ؤنِہِو  توٚہی  زِ  یِتہِ  چُھ  عجیب  مذاق،  عرب  قوم  کہ  ہدایت  خٲطرٕ  چُھ  عجمی  زبٲنۍ  منٛز  کلام  فرماونہٕ  یِوان۔  اَمِیُک  معنی  چُھ  یہِ  زِ  دراصل  چُھو  ونہٕ  تۅہیہِ  ہدایتھٕے  بکار۔




  ﴿9﴾  زانٛہہ  سونچوٕ  تۅہیہِ  یِتہِ  زِ  اگر  پٔزِپٲٹھۍ  درٛایہِ  حقیقت  یٔہے  زِ  یہِ  قرآن  چُھ  خُداے  سٕندِ  طرفہٕ،  تیٚلہِ  کُس  انجام  پیٚیو  تۅہیہِ  وُچُھن  اتھ  انکار  کٔرِتھ۔




  ﴿10﴾  اَز  چِھو  نہٕ  توٚہۍ  مانان،  مگر  عنقریب  وُچھِو  توٚہۍ  پننیٚو  أچھَو  زِ  قرآنٕچ  دعوت  چھےٚ  تمام  آفاقس  پٮ۪ٹھ  چھاونہٕ  آمٕژ  تہٕ  توٚہۍ  چِھو  پانہٕ  امہِ  سٍتۍ  مغلوب  گٔمٕتۍ۔




  مُخالفن  یِم  جواب  دِنس  سٍتۍ  سٍتۍ  چُھ  تِمن  مسٲیلن  کُن  تہِ  توجہ  آمُت  فرماونہٕ  یِم  تتھ  شدید  مزاحمت  کِس  ماحولس  منٛز  اہلِ  ایمانن  تہٕ  خۅد  نبی  صلی  اللہ  علیہ و سلمن  درپیش  ٲسۍ۔  اہلِ  ایمانن  چُھ  یہِ  ؤنِتھ  حوصلہٕ  آمُت  دِنہٕ  زِ  توٚہۍ  چِھو  نہٕ  حقیقتس  منٛز  بے  یار  و  مددگار،  بلکہ  یُس  شخص  ایمان  چہِ  وتہِ  پٮ۪ٹھ  مضبوطی  سان  جَمان  چُھ،  تس  پٮ۪ٹھ  چِھ  خُداے  سٕندۍ  فرشتہٕ  نٲزِل  سپدان  تہٕ  دُنیا  پٮ۪ٹھہٕ  ٲخرتس  تام  چِھ  تس  ساتھ  دِوان۔




  نبی  صلی  اللہ  علیہ و سلمن  چُھ  وَننہٕ  آمُت  زِ  ﴿دعوت  چہِ  وَتہِ  منٛز  آمٕتۍ﴾  یِم  کنہِ  پَل  چِھ  بظٲہر  بڈٕ  سخت  اَتھہِ  یِوان،  مگر  رٕتیٚن  اَخلاقن  ہُند  ہتھیار  پُھٹراوِ  یِمن  تہٕ  ترٛاویکھ  ویٛگلٲوِتھ۔  صبرٕ  سان  ہیٚیِو  اَتھ  کٲم،  تہٕ  ییٚلہِ  شیطان  کُنہِ  ساعتہٕ  اشتعال  دِتھ  کُنہِ  دوٚیِمِس  ہتھیارس  کٲم  ہیٚنَس  ہٕس  دِیَو  تیٚلہِ  منگِو  خُدایس  پناہ۔


Heading: ناو
Text:
  ییٚمہِ  سورُک  ناو  چُھ  آیت  38  وَاَمرُھُم  شُورٰی  بَینَھُم،  نِشہِ  تھاونہٕ  آمُت۔  امہِ  ناوُک  مطلب  چُھ  یہِ  زِ  یہِ  چُھ  سُہ  سُورٕہ  یتھ  منٛز  لفظ  شُوریٰ  چُھ  آمُت۔


Heading: نٲزِل سپدنُک زمانہٕ
Text:
  ییٚمہِ  کِس  مضمونس  پٮ۪ٹھ  غور  کرنہٕ  سٍتۍ  چُھ  باسان  زِ  یہِ  آسہِ  سورۂ  حٰم  السجدہ  پتے  نٲزِل  سپُدمُت،  تِکیازِ  یہِ  چُھ  اکہِ  آیہِ  بالکل  تمِیُک  پٔتِم  حصہٕ  باسان۔  حٰم  السجدس  منٛز  ٲسۍ  قُریش  سردارن  ہٕندِس  أنِس  تہٕ  زٔرِس  مُخالفتس  پٮ۪ٹھ  بَڈٕ  کٲری  ضرب  لگاونہٕ  آمٕتۍ،  تمہِ  تنبیہ  پتے  آو  یہِ  سُورٕہ  نٲزِل  کرنہٕ  ییٚمۍ  تفہیمُک  حق  ادا  چُھ  کوٚرمُت۔


Heading: موضوع تہٕ مضمون
Text:
  کتھہِ  ہُند  آغاز  چُھ  یِتھہٕ  پٲٹھۍ  کرنہٕ  آمُت  زِ  محمد  صلی  اللہ  علیہ و سلمن  پٮ۪ٹھ  وحی  ہُند  یُن  چَھنہٕ  کانٛہہ  نٔو  کتھا  کینٛہہ  یِژٕھے  وحی،  یِتھی  ہدایات  چِھ  خُداین  ییٚمہِ  برونٛہہ  انبیا  علیہمُ  السلامن  پٮ۪ٹھ  پیوٚٹُھس  پٮ۪ٹھ  سوٗزِمٕتۍ۔




  اَمہِ  پتہٕ  چُھ  وَننہٕ  آمُت  زِ  نبی  چُھ  صرف  غٲفِلن  کھۅژناونہِ  تہٕ  وَتہِ  ڈٔلۍمٕتیٚن  وَتھ  وَننہٕ  خٲطرٕ  آمُت۔  سُہ  چُھنہٕ  خُداے  سٕندٮ۪ن  خلقن  ہٕندٮ۪ن  قسمتن  ہُند  مٲلِک  آمُت  بناونہٕ  کینٛہہ۔  تٔمۍ  سٕنز  کتھ  نہ  مانن  والیٚن  ہُند  مُحاسبہٕ  کرُن  تہٕ  تِمن  عذاب  دِیُن  یا  نہ  دِیُن  چھےٚ  اللہ  تعالیٰ  سٕنز  پنِٕنۍ  کٲم۔




  پتہٕ  چھےٚ  امہِ  مسلٕچ  حقیقت  سمجھاونہٕ  آمٕژ  زِ  خُداین  کیازِ  بنٲوۍ  نہٕ  سٲری  اِنسان  زٮ۪نہٕ  گرِ  پٮ۪ٹھے  سیٚزِ  وَتہِ  پٮ۪ٹھ  پکن  وٲلۍ،  تہٕ  یہِ  اختلافُک  طاقت  کیازِ  تھووُن  ییٚمہِ  کِنۍ  لُکھ  فکر  و  عملہِ  ہٕنزِ  پرٛتھ  ہجہِ  وَتہِ  پٮ۪ٹھ  پکان  چِھ۔  امہِ  پتہٕ  چُھ  یہِ  وَننہٕ  آمُت  زِ  یُس  دین،  محمد  صلی  اللہ  علیہ و سلم  چِھ  پیش  کران  حقیقتس  منٛز  کیا  چُھ  سُہ:




  تمِچ  اوّلین  بُنیاد  چھےٚ  یہِ  زِ  اللہ  تعالیٰ  چُھ  چونکہ  کایناتُک  تہٕ  انسان  سُند  خٲلق،  مٲلِک  تہٕ  حقیقی  ولی،  امہِ  موجوب  چُھ  سُے  انسان  سُند  حٲکم  تہِ،  تہٕ  تٔمۍ  سُندُے  چُھ  یہِ  حق  زِ  سُہ  دِیہِ  انسانس  دین  تہٕ  شریعت  اعتقاد  تہٕ  عملہِ  ہُند  نظام۔  دوٚیمیٚن  لفظن  منٛز  وَنو  زِ  فطری  حاکمِیتٕکۍ  پٲٹھۍ  چھےٚ  تشریعی  حٲکیمت  تہِ  اللہ  تعالیٰ  سٕندِ  خٲطرٕ  مخصوص۔  أتھۍ  بُنیادس  پٮ۪ٹھ  چُھ  خُداین  ابتدا  پٮ۪ٹھہٕ  انسان  سٕندِ  خٲطرٕ  اکھ  دین  مُقرر  کوٚرمُت۔  سُہ  اوس  اَکوے  دِین  یُس  پرٛتھ  زمانس  منٛز  تمام  انبیا  علیہ  السلامن  دِنہٕ  آو۔  کانٛہہ  اوس  نہٕ  پننہِ  کُنہِ  الگ  مذہبُک  بٲنی۔  سُہ  دین  چُھ  ہمیشہ  اَمی  غرضہٕ  خٲطرٕ  سوزنہٕ  آمُت  زِ  زمینس  پٮ۪ٹھ  گژِھہ  سُے  قٲیِم  تہٕ  رٲیج  تہٕ  نٲفذ  سپدُن،  انبیا  علیہ  السلام  ٲسۍ  نہٕ  محض  امہِ  دین  کہ  تبلیغ  خٲطرٕ  یوت  بلکہ  ٲسۍ  یہِ  قٲیِم  کرنہٕ  کِس  خدمتس  پٮ۪ٹھ  تہِ  ماموٗر  آمٕتۍ  کرنہٕ۔




  اِنسٲنی  زُریاتُک  اصلی  دین  اوس  یۅہے،  مگر  انبیاہن  ہٕندِ  پتہٕ  روٗد  ہمیشہ  یہِ  سپدان  زِ  خۅد  غرض  لُکھ  روٗدۍ  اَتھ  منٛز  پنٕنۍ  خۅد  پسندی،  خۅد  رائی  تہٕ  خۅد  نمٲئی  ہٕندِ  بٲعث  پننہِ  مُفادٕ  مۅکھہٕ  پھاٹوَن  واد  تُلِتھ  نٔوۍ  نٔوۍ  مذہب  کڈان۔




  وۅنی  چِھ  محمد  صلی  اللہ  علیہ و سلم  امہِ  موجوٗب  سوزنہٕ  آمٕتۍ  زِ  یِمن  بیوٚن  بیوٚن  طریقن  تہٕ  نقلی  مذہبن  تہٕ  انسان  سٕندٮ۪ن  بناونہٕ  آمتیٚن  دینن  ہٕنزِ  جایہِ  کرَن  سُے  اصلی  دین  لُکن  برونٛہہ  کنہِ  پیش  تہٕ  پوٗرٕ  استقامت  سان  کرن  سُے  قٲیِم  کرنٕچ  کوٗشش۔




  تۅہیہِ  لُکن  چُھو نا  یہِ  احساس  زِ  اللہ  تعالیٰ  سُند  دین  ترٲوتھ  غیر  اللہ  ہن  ہٕندۍ  بناونہٕ  آمٕتۍ  دین  و  آئین  اختیار  کرٕنۍ  کٲژاہ  بٔڈ  جسارت  چھےٚ  اللہ  تعالیٰ  سٕندِس  مقابلس  منٛز۔  خُدایس  نزدیک  چُھ  یہِ  بدترین  شرک  تہٕ  شدید  ترین  جُرم  ییٚمیُک  سخت  سزا  پیِیو  تُلُن۔




  یِتھہٕ  پٲٹھۍ  چُھ  دینُک  اکھ  صاف  تہٕ  واضح  تصوّر  پیش  کرنہٕ  پتہٕ  فرماونہٕ  آمُت  زِ  توٚہۍ  لُکھ  سمجھٲوِتھ  یُس  سیٚزِ  وَتہِ  پٮ۪ٹھ  اَننُک  بہترین  طریقہٕ  ممکن  اوس،  سُہ  آو  استعمال  کرنہٕ۔




  یِم  حقٲیق  بیان  کران  کران  چِھ  مٔنٛزۍ  مٔنٛزۍ  اختصارٕ  سان  توحید  تہٕ  ٲخرتٕکۍ  دلٲیل  دِنہٕ  آمٕتۍ،  تہٕ  دُنیا  پرستی  ہٕندٮ۪ن  نتیجن  پٮ۪ٹھ  چُھ  تنبیہ  آمُت  کرنہٕ،  پتہٕ  چھےٚ  کلام  ختم  کران  کران  زٕہ  اہم  کتھہٕ  فرماونہٕ  آمٕژ:




  اکھ  یہِ  زِ  محمد  صلی  اللہ  علیہ و سلمن  ہُند  پننہِ  زندگی  ہٕندٮ۪ن  ابتدٲئی  ژتجہن  ؤرِین  منٛز  کتاب  ہٕندِ  تصوّرٕ  نِشہِ  بالکل  خٲلی  الذہن  آسُن  تہٕ  ایمان  کیو  مسٲیل  و  مباحثو  نِشہِ  موٗلی  ناواقف  روزُن،  تہٕ  پتہٕ  یکبار  یِم  دۅشوے  چیز  ہیٚتھ  دُنیاہس  برونٛہہ  کُن  یُن،  چُھ  تِہِند  نبی  آسنُک  ٹاکارٕہ  ثبوت۔




  دوٚیم  یہِ  زِ  خُداین  چھےٚ  یہِ  تعلیم  تمام  انبیا  علیہ  السلامن  ہٕندۍ  پٲٹھۍ  حضور  صلی  اللہ  علیہ و سلمن  تہِ  ترٛیٚیَو  طریقو  دِژمٕژ۔  اکھ  وحی،  دوٚیم  پردٕہ  پٔتۍ  کِنۍ  آواز،  تہٕ  ترییم  فرشتہٕ  سٕندِ  ذریعہ  پیغام۔  یہِ  وضاحت  آیہِ  امہِ  موجوب  کرنہٕ  زِ  مخالف  گژھن  نہٕ  یہِ  الزام  ترٲشی  ہیٚکِنۍ  کٔرِتھ  زِ  حضور  صلی  اللہ  علیہ و سلم  چِھ  خُدایس  سٍتۍ  روبرو  یعنی  برونٛہہ  کنہِ  بِہِتھ  کلام  کرنُک  دعویٰ  کران۔


Heading: ناو
Text:
  آیت  35  کہ  لفظٕہ  وَ زُخرُفًا  نِشہِ  چُھ  ییٚمہِ  سُورُک  ناو  تھاونہٕ  آمُت۔  مطلب  چُھ  یہِ  زِ  سُہ  سُورہ  یتھ  منٛز  لفظ  زُخرُف  چُھ  آمُت۔


Heading: نٲزِل سپدنُک زمانہٕ
Text:
  ییٚمہِ  سُورٕہ  کیٚن  مضمونن  پٮ۪ٹھ  غور  کرنہٕ  سٍتۍ  چُھ  باسان  زِ  یہِ  سُورٕہ  تہِ  چُھ  تٔتھۍ  زمانس  منٛز  نٲزِل  سپُدمُت  یتھ  منٛز  المومن،  حٰم  السجدہ  تہٕ  الشُوریٰ  چُھ  نٲزِل  سپُدمُت۔  یہِ  اوس  سُہ  وقت  ییٚلہِ  کفارِ  مکّہ  نبی  صلی  اللہ  علیہ و سلمن  ٲسۍ  زُوَس  پتہٕ  لٔگمٕتۍ۔


Heading: موضوع تہٕ مباحث
Text:
  یتھ  سُورس  منٛز  چُھ  پوٗرٕ  زورٕ  سان  قریشن  تہٕ  اہلِ  عربن  ہٕندٮ۪ن  تِمن  جٲہلانہٕ  عقیدن  تہٕ  وَہمن  پٮ۪ٹھ  تنقید  کرنہٕ  آمُت  یِمن  پٮ۪ٹھ  تِم  اصرار  کران  ٲسۍ،  تہٕ  نہایت  محکم  تہٕ  دل  نشین  طریقہٕ  چُھ  تِہندِ  نامعقولیتُک  پردٕہ  فاش  کرنہٕ  آمُت۔




  کلامُک  آغاز  چُھ  یِتھہٕ  پٲٹھۍ  کرنہٕ  آمُت  زِ  توٚہۍ  چِھو  پننیٚن  شرارتن  ہٕندِس  بل  بوتس  پٮ۪ٹھ  یہِ  یژھان  زِ  ییٚمہِ  کتابہِ  ہُند  نزول  گژِھہ  رُکاونہٕ  یُن،  مگر  خُداین  چُھنہٕ  زانٛہہ  شر  پسندن  ہٕندِ  وَجہ  سٍتۍ  انبیاہن  ہٕنز  بعثت  تہٕ  کتابن  ہُند  نٲزِل  سپدُن  رُکوومُت،  بلکہ  چِھن  تِم  ظٲلِم  ہلاک  کٔرِمٕتۍ  یِم  تٔمۍ  سٕنز  ہدایتٕچ  وَتھ  رُکٲوِتھ  کھڑا  ٲسۍ  سپدٕمٕتۍ۔  یی  کینژھاہ  کرِ  سُہ  وۅنۍ  تہِ۔




  امہِ  پتہٕ  چُھ  وَننہٕ  آمُت  زِ  سُہ  مذہب  کیا  چُھ  یُس  یِم  وَچھس  سٍتۍ  چِھ  رٔٹِتھ،  تہٕ  تِم  دلٲیل  کیا  چِھ  یِہندِس  بل  بوتس  پٮ۪ٹھ  یِم  محمد  صلی  اللہ  علیہ و سلمس  سٍتۍ  مقابلہٕ  چِھ  کران۔




  یِم  چِھ  خۅد  پانہٕ  مانان  زِ  زمین  و  آسمانُک،  تہٕ  یُہُند  پنُن  تہٕ  یِہندٮ۪ن  معبوٗدن  ہُند  خٲلِق  تہِ  تہٕ  یُہُند  رٲزق  تہِ  چُھ  صرف  اللہ  تعالیٰ۔  امہِ  پتہٕ  تہِ  چِھ  خُدایس  سٍتۍ  خدائی  منٛز  باقیَن  شریک  کرنس  پٮ۪ٹھ  اِصرار  کران  پکان۔




  بندن  چِھ  اللہ  تعالیٰ  سٕندۍ  اولاد  وَنان۔  تہٕ  فرشتن  متعلق  چِھ  ونان  زِ  یِم  چِھ  اللہ  تعالیٰ  سٕنزٕ  کورِ۔  تِہٕنز  عبادت  چِھ  کران۔  ٲخر  کِتہہٕ  پٲٹھۍ  لوٚگ  یِمن  پے  زِ  فرشتہٕ  چِھ  زنانہٕ؟




  یِمن  جہالتن  پٮ۪ٹھ  ییٚلہِ  تِمن  وَننہٕ  چُھ  یِوان  تیٚلہِ  چِھ  تقدیرُک  بہانہٕ  پیش  کران  تہٕ  ونان  چِھ  زِ  اگر  اللہ  تعالیٰ  سانہِ  اَتھ  کامہِ  پسند  آسہِ  ہے  نہٕ  کران،  تیٚلہِ  کِتھہٕ  پٲٹھۍ  ہیکہَو  أسۍ  پۅتلیٚن  ہٕنز  پرستش  کٔرِتھ۔  حالانکہ  اللہ  تعالیٰ  سٕنز  پسند  تہٕ  ناپسند  معلوم  سپدنُک  ذریعہ  چُھ  تٔمۍ  سٕنزٕ  کتابہٕ،  نَہ  زِ  تِمہٕ  کامہِ  یِمہٕ  تٔمۍ  سٕندِس  مشیتَس  تحت  سپدان  چھےٚ۔  مشیتَس  تحت  پننہِ  شِرکٕچ  اکھ  دٔلیل  چِھ  یِتہِ  دِوان  زِ  مٲلِس  بُڈِبب  سٕندِ  وقتہٕ  پٮ۪ٹھہٕ  چھےٚ  یہِ  کٲم  یِتھے  پٲٹھۍ  پکان۔  گویا  کہِ  تِمن  نزدیک  چھےٚ  کُنہِ  مذہب  کہ  حق  آسنہٕ  خٲطرٕ  یہِ  دٔلیل  کٲفی۔  حالانکہ  ابراہیم  علیہ  السلامن  یِہندِس  اولاد  آسنس  پٮ۪ٹھ  یِہندِ  فخر  و  امتیازُک  دارمدار  چُھ،  اوس  سُہ  أچھ  ؤٹِتھ  تقلید  رد  کوٚرمُت  یتھ  سٍتۍ  نہٕ  کانٛہہ  معقول  دٔلیل  واٹھ  آسہِ  ہے  کھیٚوان۔  پتہٕ  اگر  یِمن  لُکن  پننیٚن  اَسلافنٕے  ہُند  تقلید  اوس  کرُن،  امہِ  خٲطرٕ  تہِ  کور  تِمَو  پنٕنۍ  بُزرگ  ترین  اسلاف،  ابراہیم  علیہ  اسلام  تہٕ  اسماعیل  علیہ  السلام  ترٲوِتھ  پننیٚن  جٲہِل  ترین  اَسلافن  ہُند  انتخاب۔




  محمد  صلی  اللہ  علیہ و سلمن  ہٕنز  رسالت  تسلیم  کرنس  منٛز  چِھ  یِم  اَمہِ  موجوب  ہِراسہٕ  کران  زِ  تِمن  نِشہِ  نَہ  چھےٚ  مال  و  دولت  تہٕ  نہ  چھےٚ  سیاست  تہٕ  وجاہت۔  ونان  چِھ  زِ  اگر  خُدایس  آسِہے  اَسہِ  منٛز  کانٛہہ  نبی  بناوُن  تیٚلہِ  بناوِ  ہے  سانیو  دۅشوٕیَو  شہرو  ﴿مکّہ  تہٕ  طایف﴾  کیو  بڈیو  لُکو  منٛزٕ  کٲنٛسہِ۔  أتھۍ  بِنہاہس  پٮ۪ٹھ  ٲسۍ  فرعونن  تہِ  موسیٰ  علیہ  السلام  حقیر  زٲنِمٕتۍ  تہٕ  ووٚنمُت  اوسُن  زِ  آسمانُک  بادشاہ  اگر  مےٚ  زمین  کِس  بادشاہس  نِشہِ  کانٛہہ  ایلچی  سوزِہے،  تیلہِ  سوزِ  ہے  تس  سۅنہٕ  سٕندۍ  کٔرۍ  لٲگِتھ،  فرشتن  ہُند  اکھ  ماتحت  فوج  سوزِ  ہَس  سٍتۍ،  یہِ  فقیر  کتہِ  پٮ۪ٹھہٕ  آو  یور؟




  ٲخرس  پٮ۪ٹھ  چُھ  صاف  صاف  وَننہٕ  آمُت  زِ  نَہ  چُھ  خُدایس  کانٛہہ  اولاد،  نَہ  چُھ  آسمان  و  زمینُک  خدا  بیوٚن  بیوٚن،  نَہ  چُھ  خدایس  نِشہِ  کانٛہہ  شفاعت  کرن  وول  تِیُتھ  یُس  زٲنِتھ  مٲنِتھ  گُمرٲہی  اختیار  کرن  والیٚن  ہیٚکہِ  تٔمۍ  سٕندِ  سزا  نِشہِ  بچٲوِتھ۔


Heading: ناو
Text:
  آیت  10  یَومَ  تَاتِی  السّمَاءُ  بِدُخَانِ  مّبین،  منٛزٕ  چُھ  لفظ  دُخان  ییٚمہِ  سُورُک  عنوان  بناونہٕ  آمُت،  یعنی  یہِ  چُھ  سُہ  سُورٕہ  یتھ  منٛز  لفظ  دُخان  چُھ  آمُت۔


Heading: نٲزِل سپدنُک زمانہٕ
Text:
  مضمونن  ہٕنز  اندرونی  شہادت  چھےٚ  وَنان  زِ  یہِ  سُورٕہ  تہِ  چُھ  تٔتھۍ  دورس  منٛز  نٲزِل  سپُدمُت  یتھ  منٛز  سُورۂ  زُخرُف  تہٕ  امہِ  بروٗنٹھم  کینٛہہ  سُورٕہ  ٲسۍ  نٲزِل  سپِدمٕتۍ،  البتہ  یہِ  چُھ  تِمو  نِشہِ  پوٚتُس  پہن  نٲزِل  گوٚمُت۔  اَمیُک  تواریخی  پسِ  منظر  چُھ  ﴿سُہ  شدید  قحط  یُس  سٲرِسٕے  علاقس  منٛز  اوس  ووٚتھمُت۔﴾


Heading: موضوع تہٕ مباحث
Text:
  ییٚمہِ  سُورُک  تمہید  چُھ  کینژھن  اہم  بحثن  پٮ۪ٹھ  مشتمل۔




  اوّل  یہِ  زِ  یہِ  کتاب  چھےٚ  خۅد  پننِس  ذاتس  منٛز  امہِ  کتھہِ  ہِنز  ٹاکارٕ  شہادت  زِ  یہِ  چَھنہٕ  کٲنٛسہِ  انسان  سٕنز  بلکہ  چھےٚ  خداوندِ  عالم  سٕنز  کتاب۔




  دوٚم  یہِ  زِ  تۅہیہِ  چُھو  باسان  یہِ  چھےٚ  اکھ  بلاے  یۅسہٕ  تۅہیہِ  پٮ۪ٹھ  نٲزِل  چھےٚ  گٔمٕژ۔  حالانکہ  درحقیقت  ٲس  سۅ  گٔر  سٮ۪ٹھاہ  مُبارک  گٔر  ییٚلہِ  خداین  سراسر  پننِس  رحمت  کِس  بنیادس  پٮ۪ٹھ  تۅہیہِ  نِشہِ  پنُن  رسول  سوزنُک  تہٕ  پنٕنۍ  کتاب  نٲزِل  کرنُک  فٲصلہٕ  فرموو۔




  ترییِم  یہِ  زِ  أمِس  رسول  سٕنز  بعثت  تہٕ  ییٚمہِ  کتاب  ہُند  تنزیل  چُھ  تتھ  خاص  گرِ  منٛز  سپُدمُت  ییٚلہِ  اللہ  تعالیٰ  چُھ  قٔسمتن  ہٕندۍ  فٲصلہ  فرماوان،  تہٕ  اللہ  تعالیٰ  سٕندۍ  فٲصلہٕ  چِھنہٕ  کمزور  آسان  زِ  یُس  اکھاہ  ییژِھہ  سُہ  بدلاوِ  یِمن،  نَہ  چِھ  تِم  کُنہِ  جہالتس  تہٕ  نادٲنی  پٮ۪ٹھ  مبنی  آسان  زِ  تِمن  منٛز  آسہِ  کُنہِ  غلطی  تہٕ  خٲمی  ہُند  احتمال۔  تِم  چِھ  تس  فرماں  رواے  کاینات  سٕندۍ  پۅختہٕ  تہٕ  اٹل  فٲصلہٕ  آسان  یُس  بوزن  وول،  زانن  وول  تہٕ  حکمت  وول  چُھ۔  تِمن  سٍتۍ  لڑُن  چَھنہٕ  کانٛہہ  کھیل۔




  ژوٗرِم  یہِ  زِ  خداے  چھوٗن  توٚہۍ  پانہٕ  تہِ  کاینات  کہ  پرٛتھ  چیزُلک  مالِک  تہٕ  پروردگار  مانان۔  مگر  امہِ  باوجود  چُھو  تۅہیہِ  باقین  معبود  بناونس  پٮ۪ٹھ  اِصرار  تہٕ  امہِ  خٲطرٕ  چَھنہٕ  امہِ  ورٲے  کانٛہہ  حُجت  تۅہیہِ  نِشہِ  زِ  مٲلِس  بُڈِبب  سٕندِ  وقتہٕ  پٮ۪ٹھ  چھےٚ  یہِ  کٲم  پکان  آمٕژ۔  حالانکہ  اگر  تُہٕندۍ  مٲلۍ  بُڈِمٲلۍ  بُڈِببَن  یہِ  غلطی  کٔرمٕژ  ٲس،  تیٚلہِ  چُھنہٕ  کانٛہہ  وجہ  زِ  توٚہۍ  تہِ  روزِو  أچھ  بند  کٔرِتھ  یٔہے  کٲم  کران۔




  پوٗنژِم  یہِ  زِ  اللہ  تعالیٰ  سٕندِ  ربوبیتُک  تہٕ  رحمتُک  تقاضہٕ  چُھنہٕ  صرف  یۅہے  زِ  تُہٕنز  یڈ  پالہِ،  بلکہ  چُھ  یِتہِ  زِ  تُہنزِ  رہنمٲئی  ہُند  کرِ  انتظام۔  تَمی  رہنمٲئی  خٲطرٕ  چُھ  تٔمۍ  رسول  سوٗزمُت  بیٚیہِ  چَھن  کتاب  کٔرمٕژ  نٲزِل۔




  ییٚمہِ  تمہید  پتہٕ  چُھ  سُہ  قحطُک  معاملہٕ  تُلنہٕ  آمُت  یُس  تمہِ  وقتہٕ  درپیش  اوس۔  ﴿تہٕ  وننہٕ  چُھ  آمُت  زِ  امہِ  قحطُک  نہیب  تہِ  ہیٚکہِ  نہٕ  یِمن  حق  کیٚن  دُشمنن  ہٕنز  غفلت  دوٗر  کٔرِتھ۔﴾




  أتھ  سِلسلس  منٛز  چُھ  برونٛہہ  پٔکِتھ  فرعون  تہٕ  تٔمۍ  سٕندِ  قومُک  حوالہٕ  دِنہٕ  آمُت  زِ  تِمن  لُکن  تہِ  ٲس  یٔہے  آزمٲیش  پیش  آمٕژ۔  یتھ  سٍتۍ  وۅنۍ  کُفّارِ  قریش  کیٚن  سردارن  سٲبقہٕ  چُھ  پیٚومُت۔  تِمن  نِشہِ  تہِ  اوس  یُتھُے  اکھ  معزّز  رسول  آمُت،  تِم  روٗدۍ  نِشٲنی  پٮ۪ٹھ  نِشٲنی  وُچھان  مگر  پننہِ  ضِدٕ  نِشہِ  پھیٖرۍ  نہٕ  باز۔  ٲخر  کار  وٲتۍ  اَتھ  حدس  تام  زِ  رسولس  لٔگۍ  زُوس  پتہٕ  تہٕ  نتیجہِ  وُچُھکھ  سُہ  یُس  ہمیشہِ  خٲطرٕ  سامانِ  عبرت  بنیاو۔




  امہِ  پتہٕ  چُھ  بیاکھ  موضوع  ٲخرتُک  موضوع  تُلنہٕ  آمُت،  یتھ  سٍتۍ  مکّہ  کیٚن  کٲفرن  شدّت  سان  انکار  اوس۔  امہِ  کِس  جوابس  منٛز  چھے  ٲخرت  کہ  عقیدٕہ  چہِ  زٕہ  دلیلہٕ  مختصر  طور  دِنہٕ  آمٕژ۔  اکھ  یہِ  زِ  امہِ  عقیدُک  انکار  چُھ  اَخلاق  خٲطرٕ  ہمیشہ  تباہ  کُن  ثٲبِت  سپدان  روٗدمُت۔  دوٚیم  یہِ  زِ  کاینات  چَھنہٕ  کٲنٛسہِ  گِندن  وٲلۍ  سُند  تماشہِ،  بلکہ  چُھ  اکھ  حکیمانہٕ  نظام،  تہٕ  حکیم  سٕنز  کانٛہہ  کٲم  چَھنہٕ  فضول  آسان۔  پتہٕ  چُھ  یہِ  ؤنِتھ  کتھ  ختم  کرنہٕ  آمٕژ  زِ  توٚہیہِ  لُکن  سمجھاونہٕ  خٲطرٕ  چُھ  یہِ  قرآن  صاف  شفاف  زبٲنۍ  منٛز  تہٕ  تُہنزِ  پننہِ  زبٲنۍ  منٛز  نٲزِل  کرنہٕ  آمُت،  وۅنۍ  اگر  توٚہۍ  سمجھاونہٕ  سٍتۍ  سمجھان  چِھو  نہٕ،  تیٚلہِ  کٔرِو  انتظار،  سون  نبی  تہِ  چُھ  انتظارس،  یِکینژھا  سپدن  وول  چُھ  سُہ  یِیہِ  پننِس  وقتس  پٮ۪ٹھ  برونٛہہ  کُن۔


Heading: ناو
Text:
  آیت  28  وَتَرٰی  کُلّ  اُمّتہ  جَاثِیہ،  نِشہِ  چُھ  یَتھ  سُورس  ناو  آمُت  تھاونہٕ۔  مطلب  چُھ  یہِ  زِ  یہِ  چُھ  سُہ  سُورٕہ  یتھ  منٛز  لفظ  جاثِیہ  چُھ  آمُت۔


Heading: نٲزِل سپدنُک زمانہٕ
Text:
  ییٚمہِ  سُورٕہ  کیو  مضموٗنَو  نِشہِ  چُھ  صاف  باسان  زِ  یہِ  چُھ  سُورۂ  دُخان  پتہٕ  قریبی  زمانس  منٛز  نٲزِل  گوٚمُت۔  دۅشوٕنۍ  سُورن  ہٕندٮ۪ن  مضمونن  منٛز  چُھ  تِیُتھ  ہِشر  ییٚمہِ  سٍتۍ  یِم  دۅشوے  چِھ  باسان  زَنتہٕ  دُکہٕ  چِھ  زامٕتۍ۔


Heading: موضوع تہٕ مباحث
Text:
  ییٚمہِ  سُورُک  موضوع  چُھ  توحید  تہٕ  ٲخرتس  متعلق  مکہٕ  کیٚن  کٲفرن  ہٕندٮ۪ن  شُبہاتن  تہٕ  اعتراضاتن  جواب  دِیُن  بیٚیہِ  ﴿تِہندِس  مُخٲلفانہٕ﴾  رٔوِیس  پٮ۪ٹھ  تِمن  تنبیہ  کرُن۔




  کلامُک  آغاز  چُھ  توحید  کیو  دلٲیلو  سٍتۍ  کرنہٕ  آمُت۔  اَتھ  سلسلس  منٛز  چُھ  انسان  سٕندِ  پننہِ  وجودٕ  پٮ۪ٹھہٕ  زمین  و  آسمانس  تام  پرٛتھ  طرفہٕ  پھٔہلِتھ  بے  شمار  نِشٲنِیَن  کُن  اشارٕہ  کٔرِتھ  وَننہٕ  آمُت  زِ  توٚہۍ  یور  کُن  تہِ  نظر  تُلِتھ  وُچِھو،  پرٛتھ  چیز  چُھ  تمی  توحیدٕچ  شہادت  دِوان  یتھ  ماننہٕ  نِشہِ  توٚہۍ  اِنکار  چِھو  کران۔




  برونٛہہ  پٔکِتھ  چُھ  دوٚیِمہِ  رکوع  کِس  ابتداہس  منٛز  بیٚیہِ  فرماونہٕ  آمُت  زِ  انسان  یِمن  چیزن  تہِ  یتھ  دُنیاہس  منٛز  کٲم  چُھ  ہیٚوان،  تہٕ  یِم  بے  حد  و  حساب  چیز  تہٕ  قُوّتہٕ  یتھ  کایناتس  منٛز  تٔمۍ  سٕندِ  مفادٕچ  خدمت  چِھ  کران،  ﴿تِم  سٲری  چِھ  اند  ہیٚتھ  کُنِس  خداے  سٕندۍ  بخشنہٕ  آمٕتۍ  تہٕ  مُسخّر  کرنہٕ  آمٕتۍ﴾




  کانٛہہ  شخص  اگر  صحیح  غور  و  فِکر  کٲم  ہیٚیہِ،  تیٚلہِ  دِیہِ  تٔمۍ  سٕنز  پننی  عقل  کریکھ  زِ  سُے  خداے  چُھ  انسان  سُند  مُحسِن  تہٕ  تٔمۍ  سُندے  چُھ  یہِ  حق  زِ  انسان  گژِھہ  تٔمۍ  سُند  شکر  گُزار  آسُن۔




  اَمہِ  پتہٕ  چھےٚ  مکہٕ  کیٚن  کٲفرن  ہٕنزِ  تتھ  ہٹ  دھرمی،  تکبّرس،  ٹھٹھہٕ  مسخٔرِلہِ  تہٕ  کُفرس  پٮ۪ٹھ  ڈٔٹِتھ  روزنس  سخت  ملامت  کرنہٕ  آمٕژ  ییٚمہِ  سٍتۍ  تِم  قرآن  کہ  دعوتُک  مقابلہٕ  ٲسۍ  کران،  تہٕ  تِم  چِھ  خبردار  کرنہٕ  آمٕتۍ  زِ  یہِ  قرآن  چُھ  ﴿اکھ  عظیم  نعمت،  اَتھ  رَد  کرنُک  انجام  آسہِ  سخت  تباہ  کُن﴾




  اَتھ  سلسلس  منٛز  چُھ  رسول  اللہ  صلی  اللہ  علیہ و سلمن  ہٕندٮ۪ن  پیرو  کارن  ہدایت  آمُت  دِنہٕ  زِ  یِم  خدایس  نِشہِ  بے  خوف  لُکھ  یِمہٕ  بے  ہوٗدگِیہِ  تۅہیہِ  سٍتۍ  کران  چِھ،  تِمن  پٮ۪ٹھ  ہیٚیِو  درگُزرس  تہٕ  صبرس  کٲم۔  توٚہۍ  اگر  صبر  کٔرِو،  خداے  نِمٹہِ  تِمن  سٍتۍ  پانے  تہٕ  تۅہیہِ  کریٚو  امہِ  صبرُک  اجر  عطا۔




  امہِ  پتہٕ  چُھ  ٲخرتس  متعلق  کُفارن  ہٕندٮ۪ن  جٲہلانہٕ  خیالاتن  پٮ۪ٹھ  کلام  کرنہٕ  آمُت۔  ﴿تہٕ  تِہندِس  امہِ  دعویٰ  کِس  تردیدس  منٛز  زِ  مرنہٕ﴾  پتہٕ  چَھنہٕ  بیاکھ  زندگی،  خداین  چِھ  پیوٚٹھُس  پٮ۪ٹھ  کینٛہہ  دلٲیل  ارشاد  فرمٲوِمٕتۍ۔




  یِم  دلٲیل  دِنہٕ  پتہٕ  چُھ  اللہ  تعالیٰ  پوٗرٕ  زورٕ  سان  فرماوان  زِ  یِتھہٕ  پٲٹھۍ  توٚہۍ  پانے  چِھو  نہٕ  زندہ  سپٕدمٕتۍ،  بلکہ  چِھو  میانہِ  زندٕہ  کرنہٕ  سٍتۍ  زندٕہ  سپدِمٕتۍ،  تِتھے  پٲٹھۍ  چِھو  نہٕ  توٚہۍ  پٲنۍ  پانے  مران  کینٛہہ،  بلکہ  چِھو  تیٚلہِ  مران  ییٚلہِ  أسۍ  چِھو  موت  دِوان۔  تہٕ  یقیناً  چُھ  اکھ  وقت  سُہ  یِنہٕ  وول  ییٚلہِ  توٚہۍ  سٲری  بیک  وقت  یِیِو  جمع  کرنہٕ۔  ییٚلہِ  سُہ  وقت  واتہِ  تیٚلہِ  وُچِھو  توٚہۍ  خۅد  پننیو  أچھو  زِ  توٚہۍ  چِھو  خدایس  برونٛہہ  کنہِ  پیش  تہٕ  تُہُند  پوٗرٕ  نامہ  اعمال  چُھ  بے  کم  و  کاست  تیار،  یُس  تُہُندِ  اکہِ  اکہِ  کرتوٗتٕچ  شہادت  چُھ  دِوان۔  تمہِ  ساعتہٕ  لگیو  تۅہیہِ  پے  زِ  ٲخرت  کہ  عقیدُک  یہِ  انکار  تہٕ  تمِیُک  یہِ  ٹسنہٕ  یُس  توٚہۍ  کران  چِھو،  کتھ  حدس  تام  چُھو  تۅہیہِ  درٛوٚگ  پیوٚمُت۔


Heading: ناو
Text:
  آیت  21  کہ  حصہٕ،  اِذ  اَنذَرَ  قَومَہ  بِا  الاَحقَافِ  منٛزٕ  چُھ  لفظ  احقاف  ییٚمہِ  سُورُک  ناو  آمُت  تھاونہٕ۔


Heading: نٲزِل سپدنُک زمانہٕ
Text:
  اکھ  تواریخی  واقعہ  ییٚمِچ  ذِکر  آیت  32-29  ہس  منٛز  چھےٚ  آمٕژ۔  تَمہِ  نِشہِ  چُھ  پَے  لگان  زِ  یہِ  سُورٕہ  چُھ  10  نبوی  کِس  ٲخرس  یا  11  نبوی  کِس  ابتدٲئی  زمانس  منٛز  نٲزِل  سپُدمُت۔


Heading: تواریخی پس منظر
Text:
  10  نبوی  اوس  حضور  صلی  اللہ  علیہ و سلمن  ہٕنزِ  مُبارک  زندگی  ہُند  انتہٲئی  سختی  ہُند  ؤری۔  ترییَو  ؤرِیَو  پٮ۪ٹھہٕ  اوس  قریش  کیو  تمام  قبیلو  رٔلِتھ  بنی  ہاشمُک  تہٕ  مُسلمانن  ہُند  بائیکاٹ  کوٚرمُت،  تہٕ  حضور  صلی  اللہ  علیہ و سلم  ٲسۍ  پننِس  خاندانس  تہٕ  پننیٚن  اصحابن  سٍتۍ  شعبِ  ابی  طالبس  منٛز  محصوٗر۔  قریش  کیو  لُکو  ٲس  پرٛتھ  طرفہٕ  تمہِ  محلٕچ  ناکہٕ  بندی  تھٲومٕژ  کٔرِتھ  یپٲرۍ  پٔکِتھ  کُنہِ  قسمٕچ  رَسد  اندر  ہیٚکہِ  ہے  وٲتِتھ۔  لگاتار  ترٮ۪ن  ؤرِین  ہٕندۍ  أمۍ  بائیکاٹن  اوس  مُسلمانن  تہٕ  بنی  ہاشمَس  کمر  پُھٹروومُت  تہٕ  تِمن  ٲسۍ  کُنہِ  کُنہِ  ساعتہٕ  تِم  سخت  وقت  آمٕتۍ  یِمن  منٛز  کُنہِ  کُنہِ  وِزِ  گاسہٕ  تہٕ  پنہٕ  ؤتھٕر  کھیٚنۍ  ٲسۍ  پیٚوان۔




  خُداے  خُداے  کران  اوس  یہِ  مُحاصرٕہ  تَمی  ؤرِیہِ  پُھٹمُت  زِ  حضور  صلی  اللہ  علیہ و سلمن  ہٕندۍ  چچہِ  بابہٕ  ابو  طالب،  یِم  داہَو  ؤرِیو  پٮ۪ٹھہٕ  حضور  صلی  اللہ  علیہ و سلمن  خٲطرٕ  سِپر  بٔنِتھ  ٲسۍ،  تِم  چِھ  انتقال  کران،  اَتھ  سانحَس  چُھ  مُشکلن  اکھ  ریٚتھ  آسان  گوٚمُت  زِ  حضور  صلی  اللہ  علیہ و سلمن  ہٕنز  رفیقہ  حیات  حضرت  خدیجہ  رضی  اللہ  تعالیٰ  عنہا  تہِ  چھےٚ  انتقال  کران،  یِہِنز  ذات  نبوّت  کہِ  آغازٕ  پٮ۪ٹھہٕ  اَتھ  وقتس  تام  حضور  صلی  اللہ  علیہ و سلمن  خٲطرٕ  سکونُک  تہٕ  دِلاسُک  وجہ  ٲس  بٔنِتھ۔  یِمَو  پیوٚٹھس  پٮ۪ٹھ  صدمَو  تہٕ  تکلیفو  سٍتۍ  ٲسۍ  حضور  صلی  اللہ  علیہ و سلم  اَتھ  ؤریس  عام  الحُزن  ﴿رنج  و  غمُک  ؤری﴾  فرماوان۔




  حضرت  خدیجہ  رضی  اللہ  تعالیٰ  عنہا  تہٕ  ابو  طالب  سٕندِ  وفات  پتہٕ  سپٕدۍ  کُفارِ  مکہ  نبی  صلی  اللہ  علیہ و سلمن  ہٕندِس  مقابلس  منٛز  بیٚیہِ  تہِ  زیادٕہ  دلیر۔  گۅڈنِکہِ  کھۅتہٕ  زیادے  لٲگِکھ  حضور  صلی  اللہ  علیہ و سلم  تنگ  کرٕنۍ۔  حد  چُھ  یہِ  زِ  حضور  صلی  اللہ  علیہ و سلمن  چُھ  گھرِ  نیرُن  تہِ  مُشکل  سپدان۔




  ٲخر  کار  چِھ  حضور  صلی  اللہ  علیہ و سلم  اَمہِ  اِرادٕہ  طایف  تشریف  نِوان  زِ  بنی  ثقیفس  دِن  اسلامَس  کُن  دعوت  تہٕ  اگر  تِم  اسلام  قبول  کرن  نہٕ  مگر  توتہِ  کرن  کم  از  کم  تِمن  اتھ  کتھہِ  پٮ۪ٹھ  آمادِہ  زِ  اَسہِ  دِیِن  پننِس  علاقس  منٛز  بِہِتھ  سکون  سان  کٲم  کرنُک  موقع۔  مگر  ﴿تَتِکۍ  زٕٹھۍ﴾  چِھنہٕ  صرف  تِہٕنز  کتھ  مانان  بلکہ  چِھ  حضور  صلی  اللہ  علیہ و سلمن  نوٹس  دِوان  زِ  سانہِ  شہر  منٛزٕ  نیرِو۔  مجبوراً  چِھ  حضور  صلی  اللہ  علیہ و سلم  طایف  منٛزٕ  نیران۔  ییٚلہِ  حضور  صلی  اللہ  علیہ و سلمن  تَتہِ  نیران  چِھ  اَتھ  دوران  چِھ  ثقیف  قبیلٕکۍ  سردار  پننیٚن  لفنگن  تِمن  پتے  دَوناوان۔  تِم  چِھ  وَتہِ  ہٕندِیو  دۅشوٕیَو  طرفَو  حضور  صلی  اللہ  علیہ و سلمن  کریکہٕ  لایان،  لیکہٕ  ژاران  تہٕ  کنہِ  لایان  لایان  پکان  یوٚت  تام  زَن  حضور  صلی  اللہ  علیہ و سلم  چِھ  سٮ۪ٹھاہ  زخمی  سپدان  تہٕ  تِہِندۍ  نعلان  مُبارک  چِھ  خون  سٍتۍ  بھرنہٕ  یِوان۔  اتھ  حالتس  منٛز  چِھ  حضور  صلی  اللہ  علیہ و سلم  طٲیف  نیٚبر  أکِس  باغ  کِس  دیوار  کِس  شِہلِس  تل  تشریف  تھاوان  تہٕ  پننِس  ربّس  چِھ  ﴿دُعا  منگان﴾  دل  شکست  تہٕ  غمگین  پھیٖرِتھ  ییٚلہِ  تِم  قرن  المنازِلس  نکھہٕ  چِھ  واتان  تِمن  چُھ  باسان  زِ  آسمانس  پٮ۪ٹھ  چُھ  اکھ  اوٚبرٕ  لوٚنگ۔  ییٚلہِ  نظرٕ  تُلِتھ  وُچھان  چِھ،  اَتہِ  چِھ  جبریل  علیہ  السلام  بروٚنہہ  کنہِ  آسان۔  جبریل  علیہ  السلام  چِھ  بڈِ  وانان،  تُہٕندۍ  قومن  یِکینژھاہ  جواب  تۅہیہِ  دِیتُنَو  خُداین  بوٗز  تہِ،  وۅنۍ  چُھنَو  خُداین  یہِ  پہاڑن  ہُند  مُنتظم  فرشتہٕ  سوٗزمُت،  توٚہۍ  یُس  حُکم  أمِس  ییٚژِھو  دِیُن  سُہ  ہیٚکِیوٗس  دِتھ۔  پتہٕ  چُھ  پہاڑن  ہُند  فرشتہٕ  تِمن  سلام  کٔرِتھ  عرض  کران،  توٚہۍ  اگر  فرمٲوِو  تیٚلہِ  پھِرکھ  بہٕ  دۅشوٕنۍ  طرفن  ہٕندۍ  پہاڑ  یِمن  پٮ۪ٹھ  دُبہٕ۔  حضور  صلی  اللہ  علیہ و سلم  چِھ  جواب  دِوان،  نَہ،  بلکہ  چھےٚ  اُمید  زِ  اللہ  تعالیٰ  کرِ  یِہندِ  نسلہٕ  منٛزٕ  تِم  لُکھ  پٲدٕ  یِم  اللہ  وحدہٗ  لا  شریک  سٕنز  بندگی  کرن۔  ﴿بخاری﴾




  اَمہِ  پتہٕ  چِھ  حضور  صلی  اللہ  علیہ  وسلم  کینژھن  دۅہن  نخلہ  نٲوۍ  جایہِ  گٔژِھتھ  ٹٔھہران۔  یِمنٕے  دۅہن  منٛز  چِھ  حضور  صلی  اللہ  علیہ و سلم  اکہِ  رٲژ  نمازِ  اندر  قرآن  مجیدٕچ  تلاوت  آسان  فرماوان  زِ  اَپٲرۍ  چھےٚ  جِنَن  ہٕنز  اکھ  جماعت  نیران،  تِم  چِھ  قرآن  بوزان  تہٕ  ایمان  اَنان،  واپس  گٔژِھتھ  چِھ  پننِس  قومس  منٛز  اسلامُک  تبلیغ  شروع  کران،  تہٕ  اللہ  تعالیٰ  چُھ  پننِس  نبی  صلی  اللہ  علیہ و سلمس  یہِ  خۅش  خبر  بوزناوان  زِ  انسان  ییٚژھۍ  تَن  تُہندِ  دعوت  نِشہِ  ژلُن،  مگر  واریاہ  جِن  سپٕدۍ  اَمِکۍ  عاشق  تہٕ  تِم  چِھ  اتھ  دعوتَس  پننِس  جِنسَس  منٛز  پٔھہلان۔


Heading: موضوع تہٕ مباحث
Text:
  سُورُک  موضوع  چُھ  کُفار  تِمو  گُمرٲہِیو  نِشہِ  باخبر  کرٕنۍ  یِمن  منٛز  نَہ  صرف  تِم  مبتلا  ٲسۍ،  بلکہ  ٲسۍ  سٮ۪ٹھاہ  اصرارٕ  سان  تہٕ  غرورٕ  سان  تِمن  پٮ۪ٹھ  جٔمِتھ۔  تِمن  نزدیک  ٲس  دُنیاہٕچ  حیثیت  محض  اکہِ  گندن  تماشِچ  ہِش،  تہٕ  اتھ  منٛز  ٲسۍ  تِم  پننِس  پانس  غیر  جواب  دہ  مخلوق  سمجھان۔  توحیدٕچ  دعوت  ٲس  تِہندِس  خیالس  منٛز  بٲطل  تہٕ  قرآنس  متعلق  ٲسۍ  نہٕ  یہِ  ماننہٕ  خٲطرٕ  تیار  زِ  یہِ  چُھ  خُداوندِ  عالم  سُند  کلام۔  تِمن  نزدیک  اوس  اسلام  کہ  برحق  نَہ  آسنُک  اکھ  بوٚڈ  ثبوت  یہِ  زِ  صرف  چُھ  کینژھو  جوانو،  کینژھو  غریب  لُکو  تہٕ  کینژھوے  غلامَو  اَتھ  پٮ۪ٹھ  ایمان  اوٚنمُت۔  تِم  ٲسۍ  قیامتس،  موت  پتہٕ  زندگی،  جزا  تہٕ  سزا  چہِ  کتھہٕ  اکھ  تُھرمُت  افسانہٕ  سمجھان۔




  یتھ  سُورس  منٛز  چُھ  اختصار  سان  یِمنٕے  گُمرٲہِیَن  ہُند  مدلل  تردید  کرنہٕ  آمُت  تہٕ  کُفار  چِھ  خبردار  کرنہٕ  آمٕتۍ  زِ  اگر  توٚہۍ  قرآںچ  دعوت  رَد  کٔرِو،  تیٚلہِ  کٔرِو  خۅد  پنُن  انجام  خراب۔


Heading: ناو
Text:
  آیت  نمبر  2  کہ  حصہٕ  وَ  اٰمَنوا  بِمَا  نُزِّلَ  عَلیٰ  مُحمد  منٛزٕ  چُھ  ییٚمہِ  سُورُک  ناو  تھاونہٕ  آمُت۔  مُراد  چُھ  یہِ  زِ  یہِ  چُھ  سُہ  سُورٕہ  یتھ  منٛز  محمد  صلی  اللہ  علیہ و سلمن  ہُند  نامِ  مُبارک  چُھ  آمُت۔  امہِ  علاوٕہ  چُھ  اَمِیُک  اکھ  مشہور  ناو  قِتال  تہِ  یُس  آیت  نمبر  20  کہ  حصہٕ،  وَ ذُکِرَ  فِیھا  القِتَالُ  نِشہِ  تھاونہٕ  چُھ  آمُت۔


Heading: نٲزِل سپدنُک زمانہٕ
Text:
  اَمِکۍ  مضمون  چِھ  یہِ  شہادت  دِوان  زِ  یہِ  اوس  مدینہ  طیّبہ  ہس  منٛز  ہجرت  پتہٕ  تمہِ  وقتہٕ  نٲزِل  سپُدمُت  ییٚلہِ  جنگُک  حکم  دِنہٕ  اوس  آمُت،  مگر  وُنہِ  اوس  نہٕ  عملی  طور  جنگ  شروع  سپُدمُت  کینٛہہ۔  اَمِکۍ  مفصّل  دلایل  چِھ  تلخیص  تفہیم  القرآن  سورۂ  محمد  صلی  اللہ  علیہ و سلم  حاشیہِ  نمبر  ٲٹھس  8  منٛز۔


Heading: تواریخی پس منظر
Text:
  یتھ  زمانس  منٛز  یہِ  سُورٕہ  نٲزِل  چُھ  سپُدمُت  تمہِ  وقتہٕ  ٲس  صورتِ  حال  یہِ  زِ  مکہ  معظمَس  منٛز  ٲسۍ  خاص  طور  تہٕ  عرب  کِس  سر  زمینس  منٛز  بالعموم  پرٛتھ  جایہِ  مُسلمان  ظُلم  و  ستمٕکۍ  نِشانہٕ  بناونہٕ  یِوان  تہٕ  تِہٕنز  زندگی  ٲس  تنگ  یِوان  کرنہٕ۔  مُسلمان  ٲسۍ  پرٛتھ  طرفہٕ  سٔمِتھ  مدینہ  طیّبہ  کِس  دارالامانس  منٛز  جمع  سپٕدِمٕتۍ،  مگر  کُفّار  قریش  ٲسۍ  نہٕ  ہرگز  تیار  زِ  مُسلمانن  دِہن  اَتہِ  تہِ  سۅکھہٕ  سۅچِھ  روزنہٕ۔  مدینٕچ  لۅکٹ  بستی  ٲس  پرٛتھ  طرفہٕ  کُفّارن  ہٕندِس  نرغس  منٛز  ہیٚنہٕ  آمٕژ  تہٕ  تِم  ٲسۍ  اَتھ  مِٹاونہٕ  مۅکھہٕ  ہوٚل  گٔنڈِتھ۔  اتھ  حالتس  منٛز  ٲسۍ  مُسلمانن  خٲطرٕ  صرف  زٕ  چارۂ  کار  پتھ  کُن  روٗدِمٕتۍ۔  یاتہِ  گژھن  تِم  دیِن  حق  کہ  دعوت  و  تبلیغ  نِشِی  یوت  نہٕ  کینٛہہ  بلکہ  امہِ  چہِ  پیروی  نِشہِ  تام  دست  بردار  سپدِتھ  جٲہلیتس  برونٛہہ  کنہِ  سِپر  ترٲوٕنۍ،  نَتہٕ  گژھن  مرنہٕ  مارنہٕ  خٲطرٕ  تیار  سپدٕنۍ  تہٕ  مۅنڈِس  پٮ۪ٹھ  کلہٕ  تھٲوِتھ  گژھن  ہمیشہ  خٲطرٕ  امہِ  کتھہِ  ہُند  فٲصلہٕ  کرٕنۍ  زِ  عرب  کِس  سرزمینس  منٛز  چھا  اسلامس  روزُن  کِنہٕ  جٲہلیتس۔  خُداین  ہٲو  اَتھ  موقعس  پٮ۪ٹھ  مُسلمانن  تَمی  عزیمتٕچ  وَتھ  یۅسہٕ  اہلِ  ایمانن  خٲطرٕ  کُنی  وَتھ  چھےٚ۔  تٔمۍ  دِیُت  تِمن  گۅڈٕہ  سورۂ  حج  ﴿آیت  نمبر  39﴾  ہَس  منٛز  جنگُک  اجازت،  تہٕ  پتہٕ  دِیتُنکھ  سورۂ  بقرہ  ﴿آیت  نمبر  190﴾  تھَس  منٛز  اَمِیُک  حکم۔  مگر  تمہِ  وقتہٕ  اوس  پرٛتھ  کانٛہہ  شخص  زانان  زِ  جنگُک  معنی  کیا  چُھ۔  مدینس  منٛز  ٲس  اہلِ  ایمانن  ہٕنز  اکھ  لۅکٕٹ  چھۅکھ  یۅسہٕ  اکھ  ساس  جنگی  نفر  تہِ  فراہم  کرنس  قٲبِل  ٲس  نہٕ،  تہٕ  اتھ  اوس  وَننہٕ  یِوان  زِ  سٲرٕسٕے  عرب  کِس  جٲہلیتس  سٍتۍ  ٹکراونہٕ  خٲطرٕ  وۅتھِن  تلوار  ہیٚتھ۔  پتہٕ  ییٚمہِ  سرو  سامانٕچ  ضرورت  لڑایہِ  خٲطرٕ  ٲس،  سۅ  ہیٚکہِ  ہے  پننہِ  یٔڈ  پٮ۪ٹھ  پل  تھٲوِتھ  تہِ  تِژھ  اکھ  بستی  فراہم  کٔرِتھ  یتھ  منٛز  ہَتہٕ  بٔڈۍ  بے  گھر  مہاجر  وُنہِ  پوٗرٕ  پٲٹھۍ  بسیمٕتۍ  تہِ  ٲسۍ  نہٕ  تہٕ  ژۅشوٕیَو  طرفو  اوس  اہلِ  عربَو  سوشَل  بائیکاٹ  کٔرِتھ  تَتھ  کمر  پُھٹروومُت۔


Heading: موضوع تہٕ مضمون
Text:
  اَمِیُک  موضوع  چُھ  اہلِ  ایمان  جنگ  خٲطرٕ  تیار  کرٕنۍ  تہٕ  اتھ  سلسلس  منٛز  ابتدٲئی  ہدایات  دِنۍ۔  اَمی  مُناسبت  چُھ  اَمِیُک  ناو  سورۂ  قِتال  تہِ  تھاونہٕ  آمُت۔  اَتھ  منٛز  چِھ  ترتیب  وار  حسبِ  ذیل  مضمون  ارشاد  سپدِمٕتۍ:




  آغازس  منٛز  چُھ  وَننہٕ  آمُت  زِ  وُنۍ  کیٚنس  چُھ  دۅن  دَریٚن  منٛز  باگ  مقابلہٕ  درپیش۔  اکھ  دوٚر  چُھ  ﴿حقس  انکار  کرن  والیٚن  تہٕ  اللہ  تعالیٰ  سٕندٮ۪ن  دُشمنن  ہُند۔  دوٚیم  دوٚر  چُھ  حق  مانن  والیٚن  ہُند﴾۔  وونۍ  چُھ  اللہ  تعالیٰ  سُنٛد  دُوٹوک  فٲصلہٕ  یہِ  زِ  گۅڈنِکہِ  دَرِچ  تمام  سعی  تہٕ  عمل  کٔر  تٔمۍ  ضایع،  تہٕ  دوٚیِمہِ  دَرِکۍ  حالات  کٔرِن  دُرست۔




  اَمہِ  دپتہٕ  چھِ  مسلمانن  آمٕتۍ  ابتدائی  جنگی  ہدایات  دِنہٕ،  یِمن  چھُ  اللہ  سٕندِ  مددُک  تہٕ  رہنمائی  ہُنٛد  یقین  آمُت  دِنہٕ ،  امہِ  علاوہ  چَھکھ  خُداے  سٕنزِ  وَتہِ  منٛز  قربٲنِیہِ  کرنس  پٮ۪ٹھ  بہترین  اجرٕچ  اُمید  دِنہٕ  آمٕژ۔




  پتہٕ  چُھ  کُفارن  متعلق  وَننہٕ  آمُت  زِ  تِم  چِھ  اللہ  تعالیٰ  سٕندِ  تٲئیدٕ  تہٕ  رہنمٲئی  نِشہِ  محروم۔  تِہٕنز  کانٛہہ  تہِ  تدبیر  سپدِ  نہٕ  اہلِ  ایمانن  ہٕندِس  مقابلس  منٛز  کارگر،  تہٕ  تِم  وُچھن  دُنیاہس  منٛز  تہِ  تہٕ  ٲخرتس  منٛز  تہِ  بُرٕ  انجام۔




  اَمہِ  پتہِٕ  چُھ  مُنافقن  کُن  رُوے  سخن  پھیران،  یِم  جنگُک  حکم  یِنہٕ  برونٛہہ  بٔڑۍ  مُسلمان  بٔنِتھ  ٲسۍ  پھیران،  مگر  یہِ  حُکم  یِنہٕ  پتہٕ  ٲسۍ  پننہِ  عافیت  چہِ  فکرِ  منٛز  کُفارن  سٍتۍ  ساز  باز  کرنہِ  لٔگمٕتۍ۔  تِم  چِھ  صاف  صاف  خبردار  کرنہٕ  آمٕتۍ  زِ  خُدایس  تہٕ  تٔمۍ  سٕندِس  دین  کِس  معاملس  منٛز  منافِقت  اختیار  کرن  والیٚن  ہٕنز  کانٛہہ  عمل  تہِ  سپدِ  نہٕ  خُدایس  نِشہِ  قبول۔




  پتہٕ  چُھ  مُسلمانن  تلقین  آمُت  کرنہٕ  زِ  تِم  مَہ  ہٲرِن  پننہِ  تعدادٕچ  کمی  تہٕ  بے  سرو  سامٲنی،  تہٕ  کُفارن  ہٕنز  کثرت  تہٕ  تِہندِ  سامانٕچ  فراوٲنی  وُچھِتھ  ہمت،  تِمن  برونٛہہ  کنہِ  صلحٕچ  پیش  کش  کٔرِتھ  مَہ  کٔرِن  کمزوری  ہُند  اظہار  ییٚمہِ  سٍتۍ  تِہندۍ  طاقت  اسلام  تہٕ  مُسلمانن  ہٕندِس  مقاملس  منٛز  بیٚیہِ  زیادے  ہُرن؟  بلکہ  ووٚتھِن  اللہ  تعالیٰ  سٕندِس  بھروسس  پٮ۪ٹھ  تہٕ  ٹکرٲوِن  کُفرٕکِس  اتھ  پہاڑس  سٍتۍ۔  اللہ  تعالیٰ  چُھ  مُسلمانن  سٍتۍ۔




  ٲخرس  پٮ۪ٹھ  چھےٚ  مُسلمانن  اِنفاق  فی  سبیل  اللہ  ہٕچ  دعوت  دِنہٕ  آمٕژ۔  اگرچہِ  تمہِ  وقتہٕ  مُسلمانن  ہٕنز  معٲشی  حالت  سٮ۪ٹھاہ  کمزور  ٲس،  مگر  برونٛہہ  کنہِ  اوس  مسلہٕ  یہِ  درپیش  زِ  عربس  منٛز  چھا  مسلمانن  تہٕ  اسلامس  زندٕہ  روزُن  کِنہٕ  نہٕ۔  امہِ  موجوٗب  آو  مُسلمانن  فرماونہٕ  زِ  ییٚمہِ  وقتہٕ  یُس  شخص  تہِ  بُخلَس  کٲم  ہیٚیہِ،  سُہ  بِگاڑِ  نہٕ  دراصل  خُدایس  کِہِنۍ  بلکہ  تراوِ  خۅد  پنُن  پان  ہلاکت  کِس  خطرس  منٛز۔


Heading: ناو
Text:
  گۅڈنِکی  آیت  کیو  لفظَو  اِنّ  فَتَحنَا  لَکَ  فَتحاً  مُبِیناً  منٛزٕ  چُھ  ییٚمہِ  سُورُک  ناو  تھاونہٕ  آمُت۔  یہِ  چُھنہٕ  محض  ییٚمہِ  سوٗرُک  ناوٕے  یوت  بلکہِ  چُھ  مضمون  کہ  لحاظہٕ  تہِ  امِیُک  عنوان،  تِکیازِ  یتھ  منٛز  چُھ  تتھ  عظیم  فتحس  پٮ۪ٹھ  کلام  کرنہٕ  آمُت  یۅسہٕ  صُلح  حدیبیہ  چہِ  شکلہِ  منٛز  خُداین  نبی  صلی  اللہ  علیہ و سلمس  تہٕ  مُسلمانن  عطا  فرمٲو۔


Heading: نٲزِل سپدنُک زمانہٕ
Text:
  روایات  چِھ  اتھ  پٮ۪ٹھ  مُتفِق  زِ  یہِ  سُورٕہ  اوس  ذی  القعدہ  6ھ  منٛز  تمہِ  وقتہٕ  نٲزِل  گوٚمُت  ییٚلہِ  حضور  صلی  اللہ  علیہ و سلم  کُفارِ  مکن  سٍتۍ  صلح  حدیبیہ  ہُک  معاہدٕہ  کرنہٕ  پتہٕ  مدینہ  مُنّورہ  کُن  تشریف  نِوان  ٲسۍ۔


Heading: تواریخی پسِ منظر
Text:
  یِمن  واقعاتن  ہٕندِس  سلسلس  منٛز  یہِ  سُورٕہ  نٲزِل  سپُد  تِہُند  ابتدا  چُھ  یِتھہٕ  پٲٹھۍ  سپدان  زِ  اکہِ  دۅہ  چِھ  رسول  اللہ  صلی  اللہ  علیہ و سلم  خوابس  منٛز  وُچھان  زِ  تِمو  چُھ  پننیٚن  صحابن  سٍتۍ  مکہ  معظّمہ  تشریف  نِمُت  تہٕ  تَتہِ  چُھکھ  عمرہ  کوٚرمُت  ادا۔  ظٲہر  چُھ  زِ  پیغمبر  سُند  خواب  چُھنہٕ  محض  خواب  و  خیال  آسان۔  سُہ  چُھ  وحی  ہٕندیو  قسمو  منٛزٕ  اکھ  قٔسم،  امہِ  موجوٗب  اوس  درحقیقت  یہِ  ﴿خواب﴾  اکھ  الہٰی  اشارٕہ  ییٚمِچ  پیروی  کرٕنۍ  حضور  صلی  اللہ  علیہ و سلمن  خٲطرٕ  ضروری  اوس۔  ﴿لہٰذا  چِھ  تِم  صلی  اللہ  علیہ و سلم﴾  بلا  تامل  پنُن  خواب  صحابن  بونٲوِتھ  سفرٕچ  تیاری  شروع  کران۔  1400  صحابی  رضی  اللہ  عنہم  چِھ  حضور  صلی  اللہ  علیہ و سلمن  سٍتۍ  اتھ  خطرناک  سفرس  پٮ۪ٹھ  گژھنہٕ  خٲطرٕ  تیار  سپدان۔




  ذی  القعدہ  6ھ  کِس  آغازس  منٛز  چُھ  یہِ  مُبارک  قافلہ  ﴿عمرہ  خٲطرٕ﴾  مدینہٕ  پٮ۪ٹھہٕ  روانہٕ  سپدان۔




  قریش  کیٚن  لُکن  چُھ  حضور  صلی  اللہ  علیہ و سلمن  ہُند  یہِ  اقدام  سخت  پریشٲنی  منٛز  تراوان۔  ذی  القعدہ  ہُک  ریٚتھ  اوس  تِمو  حُرمت  والیو  ریٚتَو  منٛزٕ  یِم  ہَتہٕ  بدیٚو  ؤرِیَو  پٮ۪ٹھہٕ  عربس  منٛز  حج  تہٕ  زیارت  خٲطرٕ  محترم  سمجھنہٕ  ٲسۍ  یِوان۔  اتھ  ریٚتس  منٛز  یُس  قافلہٕ  احرام  گٔنڈِتھ  حج  یا  عمرہ  خٲطرٕ  گژھان  آسِہے  سُہ  رُکاونُک  اوسنہٕ  کٲنٛسہِ  حق۔  قریشِکۍ  لُکھ  آے  اَتھ  شش  پنجس  منٛز  ہیٚنہٕ  زِ  اگر  أسۍ  قافلس  پٮ۪ٹھ  حملہٕ  کٔرِتھ  یہِ  مکہ  معظمس  منٛز  اَژنہٕ  نِشہِ  رُکاوون  تیٚلہِ  وۅتھہِ  پوٗرٕ  مٕلکس  منٛز  اَتھ  پٮ۪ٹھ  شور۔  تہٕ  اگر  أسۍ  محمد  صلی  اللہ  علیہ و سلمس  ییٖتِس  بٔڈِس  قٲفِلس  سٍتۍ  بخیریت  پننِس  شہرس  منٛز  اَژنہٕ  دِمَو،  تیٚلہِ  ژلہِ  پوٗرٕ  مٕلکس  منٛز  اَسہِ  ہوا  نیٖرِتھ  تہٕ  لُکھ  وَنن  زِ  أسۍ  سپدۍ  محمد  صلی  اللہ  علیہ و سلمن  نِشہِ  مرعوٗب۔  سٮ۪ٹھاہ  شش  و  پنجس  منٛز  گژھنہٕ  پتہٕ  چھےٚ  ٲخر  کار  تِہنز  جٲہلانہٕ  حمیت  تِمن  پٮ۪ٹھ  غٲلِب  سپدان  تہٕ  تِم  چِھ  پنٕنۍ  نَس  بچاونہٕ  مۅکھہٕ  یہِ  فٲصلہٕ  کران  زِ  کُنہِ  تہِ  قٍمتس  پٮ۪ٹھ  دِمَو  نہٕ  اتھ  قٲفِلس  پننِس  شہرس  منٛز  دٲخل  سپدنہٕ۔




  ییٚلہِ  حضور  صلی  اللہ  علیہ و سلم  عُسفان  نٲوۍ  جایہِ  واتان  چِھ،  ﴿تِہُند  مخبر  چُھ  یِوان﴾  تہٕ  اطلاع  چُھ  دِوان  زِ  قریشِکۍ  لُکھ  چِھ  پوٗرٕ  تیٲری  سان  ذی  طویٰ  نٲوۍ  جایہِ  وٲتِمٕتۍ،  تہٕ  خالد  بن  ولید  چُھ  تِمو  زٕ  ہتھ  سوار  ہیٚتھ  کراع  الغمیمس  کُن  برونٛہہ  سوٗزمُت  تاکہ  سُہ  رُکاوِ  تُہٕنز  وَتھ۔




  اَمہِ  اطلاع  پتے  چِھ  رسول  اللہ  صلی  اللہ  علیہ و سلم  فوراً  وَتھ  بدلاوان  تہٕ  اکہِ  انتہٲئی  دُشوار  وَتہِ  کِنۍ  چِھ  سخت  مشقت  تُلِتھ  حُدیبیہ  نٲوۍ  جایہِ  واتان  یۅسہٕ  عین  حرم  کِس  سرحدس  پٮ۪ٹھ  ٲس۔  ﴿قریش  چِھ  وۅنۍ  حضور  صلی  اللہ  علیہ و سلمن  نِشہِ  قٲصد  سوٗزِتھ  امہِ  کتھہِ  ہٕنز  کوٗشش  کران  زِ  حضور  صلی  اللہ  علیہ و سلم  گژھن  مکس  منٛز  دٲخل  سپدن  کہ  اِرادٕ  نِشہِ  باز  یِنۍ  مگر،  تِم  چِھ  اتھ  سفٲرتی  کوٗششہِ  منٛز  ناکام  روزان﴾۔  ٲخر  کار  چِھ  حضور  صلی  اللہ  علیہ و سلم  خۅد  پننہِ  طرفہٕ  حضرت  عثمان  رضی  تعالیٰ  اللہ  عنہ  قٲصد  ﴿ایلیچی﴾  بنٲوِتھ  مکہ  سوزان  تہٕ  تِہندِ  ذریعہ  چِھ  قریش  کیٚن  سردارن  یہِ  پیغام  دِوان  زِ  أسۍ  چِھنہٕ  جنگہٕ  خٲطرٕ  آمٕتۍ  بلکہ  چِھ  زیارت  خٲطرٕ  ہدی  سان  آمٕتۍ،  طواف  تہٕ  قربٲنی  کٔرِتھ  نیرو  أسۍ  واپس۔  مگر  تِم  لُکھ  چِھنہٕ  مانان  تہٕ  حضرت  عثمان  رضی  اللہ  تعالیٰ  عنہ  ہس  چِھ  مکہٕ  سٕے  منٛز  رُکاوان۔  اَتھ  دوران  چھےٚ  افواہ  یِوان  زِ  حضرت  عثمان  رضی  اللہ  تعالیٰ  عنہ  چِھ  قتل  کرنہٕ  آمٕتۍ،  تہٕ  تِہندِ  واپس  نَہ  یِنہٕ  سٍتۍ  چُھ  مُسلمانن  یقین  سپدان  زِ  یہِ  خبر  چھےٚ  پٔز۔  وۅنۍ  اوسنہٕ  مزید  صبرُک  موقع۔  چنانچہِ  حضور  صلی  اللہ  علیہ و سلم  چِھ  پننیٚن  تمام  سٲتھِیَن  جمع  کران  تہٕ  تِمن  چِھ  اتھ  کتھہِ  پٮ۪ٹھ  بیعت  ہیٚوان  زِ  وونۍ  ہَٹَو  نہٕ  مرنہٕ  کِس  دَمس  تام  ییٚتہِ  پٮ۪ٹھہٕ  پتھ۔  یٔہے  چھےٚ  سۅ  بیعت  یۅسہٕ  بیعت  رضوان  کہ  ناوٕ  اسلام  کِس  تواریخس  منٛز  مشہور  چھےٚ۔




  پتہٕ  چُھ  پے  لگان  زِ  حضرت  عثمان  رضی  اللہ  تعالیٰ  عنہ  سٕندِ  قتلٕچ  خبر  ٲس  غلط۔  حضرت  عثمان  رضی  اللہ  تعالیٰ  عنہ  چِھ  پانہٕ  تہِ  واپس  یِوان  تہٕ  قریشن  ہٕندِ  طرفہٕ  چُھ  سہیل  بن  عمرو  سٕندِس  قیادتس  منٛز  اکھ  وفد  تہِ  صلحٕچ  کتھ  باتھ  کرنہٕ  خٲطرٕ  حضور  صلی  اللہ  علیہ و سلمن  ہٕندِس  کیمپس  منٛز  واتان۔  طویل  گفتگو  پتہٕ  یِمن  شرٲیطن  پٮ۪ٹھ  صلح  نامہٕ  لیکھنہٕ  آو  تِم  ٲسۍ  یِم:




  1۔ دَہن  ؤرِیَن  تام  روزِ  فریقن  درمیان  جنگ  بند،  تہٕ  اکھ  أکِس  خلاف  یِیہِ  نہٕ  خُفیہ  یا  علانیہ  کانٛہہ  کارروٲئی  کرنہٕ۔




  2۔ اتھ  دوران  یُس  قریشن  ہُند  کانٛہہ  شخص  پننِس  ولی  سٕندِ  اجازت  ورٲے  محمد  صلی  اللہ  علیہ و سلمن  نِشہِ  ژٔلِتھ  گژِھہ،  سُہ  کرن  حضور  صلی  اللہ  علیہ و سلم  واپس  تہٕ  حضور  صلی  اللہ  علیہ و سلمن  ہٕندیو  سٲتھیو  منٛزٕ  یُس  شخص  قریشن  نِشہِ  یِیہِ  تس  کرن  نہٕ  تِم  واپس۔




  3۔ عرب  کیو  قبیلو  منٛزٕ  یُس  قبیلہٕ  تہِ  فریقو  منٛزٕ  أکۍ  سُند  تہِ  حلیف  بٔنِتھ  یتھ  مُعاہدس  منٛز  شٲمِل  ییٚژِھہ  سپدُن  تس  آسہِ  اَمیُک  اختیار۔




  4۔ محمد  صلی  اللہ  علیہ و سلم  گژھن  ییٚمہِ  ؤرِیہِ  واپس  تہٕ  آیندٕہ  ؤرِیہِ  یِن  تِم  صلی  اللہ  علیہ و سلم  عمرہ  خٲطرٕ  تہٕ  تریٚن  دۅہن  ہیٚکن  مکّس  منٛز  ٹٔھہرِتھ۔  بشرطیکہ  اَنن  صرف  اَکھ  اَکھ  تلوار  سٍتۍ  تہٕ  جنگُک  کانٛہہ  سامانہٕ  اَنن  نہٕ  سٍتۍ۔




  یِمن  تریٚن  دۅہن  کرن  اہلِ  مکّہ  تِہندِ  خٲطرٕ  شہر  خٲلی  ﴿تاکہ  اَتھہٕ  مِلوٕنٕچ  نوبت  واتہِ  نہٕ۔﴾  مگر  واپس  گژھان  گژھان  آسن  نہٕ  تِم  ییٚتِیُک  کانٛہہ  شخص  پانس  سٍتۍ  نِنٕکۍ  مجاز۔




  ییٚمہِ  وقتہٕ  امہِ  معاہدٕکۍ  شرٲیط  طے  سپدان  ٲسۍ،  مُسلمانن  ہُند  سورُے  لشکر  اوس  اِضطرابس  منٛز۔  کانٛہہ  شخص  اوس  نہٕ  تِمہٕ  مصلحتہٕ  سمجِھتھ  ہیٚکان  یِمہٕ  مصلحتہٕ  درنظر  تھٲوِتھ  نبی  صلی  اللہ  علیہ و سلم  یِم  شرٲیط  قبول  ٲسۍ  فرماوان۔  کُفارِ  قریش  ٲسۍ  اتھ  پنٕنۍ  کامیٲبی  سمجھان  تہٕ  مُسلمان  ٲسۍ  اتھ  پٮ۪ٹھ  بے  تاب  زِ  أسۍ  کیازِ  کَرو  ٲخٕر  دٔبِتھ  یِم  شرٲیط  قبول۔




  عینِ  تمہِ  وقتہٕ  ییٚلہِ  صلح  ہُک  معاہدٕہ  لیکھنہٕ  اوس  یِوان،  سہیل  بن  عمرو  سُند  پنُن  فرزند  ابو  جندل  رضی  اللہ  تعالیٰ  عنہ،  یِم  مُسلمان  ٲسۍ  بنیمٕتۍ  تہٕ  کفارِ  مکَو  ٲسۍ  قٲد  کٔرِتھ  تھٲوِمٕتۍ،  چِھ  کِتھہٕ  تام  پٲٹھۍ  ژٔلِتھ  واتان  حضور  صلی  اللہ  علیہ و سلمن  ہٕندِس  کیمپس  منٛز۔  تِہندٮ۪ن  کھۅرن  منٛز  چھےٚ  بریڈِ  آسان  تہٕ  جسمس  پٮ۪ٹھ  چِھکھ  تشدُدٕکۍ  نشانہٕ  آسان۔  تِم  چِھ  حضور  صلی  اللہ  علیہ و سلمس  فریاد  کران  زِ  مےٚ  گوژھ  ییٚمہِ  بےٚ  خطا  قٲدٕ  نِشہِ  نجات  یُن  دیاونہٕ۔  صحابہ  کرامَو  ییٚلہِ  یہِ  حالت  وُچھ،  تِہندِ  خٲطرٕ  گوٚو  برداشت  کرُن  مُشکل۔  مگر  سہیل  بن  عمرو  چُھ  ونان  زِ  صلح  نامُک  تحریر  مَتہٕ  ٲسِتن  مکمل  گوٚمُت،  شرٲیط  چِھ  اسہِ  تہِ  تۅہیہِ  درمیان  طے  سپٕدۍ  مٕتۍ۔  امہِ  موجوٗب  گژِھہ  یہِ  لڑکہٕ  مےٚ  حوالہٕ  یُن  کرنہٕ۔  حضور  صلی  اللہ  علیہ و سلم  چِھ  تٔمۍ  سٕنز  یہِ  حُجت  تسلیم  کران  تہٕ  ابو  جندل  رضی  اللہ  تعالیٰ  عنہ  چِھ  ظٲلِمن  حوالہٕ  یِوان  کرنہٕ۔  ﴿یہِ  واقعہ  چُھ  مُسلمانن  بیٚیہِ  زیادے  مضطرِب  تہٕ  غمگین  بناوان﴾




  صلح  نِشہِ  فارغ  سپدِتھ  چِھ  حضور  صلی  اللہ  علیہ و سلم  صحابن  فرماوان  زِ  وۅنۍ  کٲسِو  قُربٲنی  کٔرِتھ  ییٚتی  مَس  تہٕ  احرام  کٔرِو  ختم،  مگر  کانٛہہ  چُھنہٕ  پننہِ  جایہِ  ہِلان۔  حضور  صلی  اللہ  علیہ و سلم  چِھ  ترییہِ  لٹہِ  حُکم  دِوان۔  مگر  صحابن  رضی  اللہ  عنہم  پٮ۪ٹھ  چُھ  تمہِ  ساعتہٕ  رَنج  و  غمُک  دل  شکستگی  ہُند  تِیُتھ  شدید  اثر  آسان  زِ  تِم  چِھنہٕ  پننہِ  جایہِ  حرکت  تہِ  کران۔  ﴿پتہٕ  ییٚلہِ  حضور  صلی  اللہ  علیہ و سلم  امّ  المومنین  حضرت  اُم  سلمہ  رضی  اللہ  عنہا  سٕندِ  مشورٕہ  مُطٲبق  پانہٕ  برونٛہہ  پٔکِتھ  پنُن  اُونٹ  چِھ  ذبح  فرماوان  تہٕ  مَس  چِھ  کاسان  پتہٕ  چِھ﴾  حضور  صلی  اللہ  علیہ و سلمن  ہٕنز  یہِ  کٲم  وُچِھتھ  لُکھ  تہِ  قربٲنِیہ  کران،  مَس  چِھ  کاسان  یا  کٹٲے  چِھ  کران  تہٕ  پتہٕ  چِھ  احرام  منٛزٕ  نیران۔




  اَمہِ  پتہٕ  ییٚلہِ  قافلہٕ  حدیبیہ  ہُک  صلح  پننہِ  خٲطرٕ  شکست  تہٕ  ذلّت  سمجِھتھ  مدینس  کُن  واپس  گژھان  اوس  تمہِ  وقتہٕ  چُھ  ضجنان  نٲوۍ  جایہِ  ﴿یا  بقولِ  کینٛہہ  کراع  الغمیم  نٲوۍ  جایہِ﴾  یہِ  سورٕہ  نٲزِل  سپدان،  یُس  مُسلمانن  وَنان  چُھ  زِ  یہِ  صلح  یتھ  تِم  شکست  چِھ  سمجھان،  چُھ  دراصل  عظیم  فتح۔  یہِ  نٲزِل  سپدنہٕ  پتہٕ  چِھ  حضور  صلی  اللہ  علیہ و سلم  مُسلمانن  جمع  کران  تہٕ  فرماوان  چِھکھ  زِ  اَز  چُھ  مےٚ  پٮ۪ٹھ  سُہ  چیز  نٲزل  گوٚمُت  یُس  میانہِ  خاطرِ  دنیا  وَمَا فِیھَا  کھۅتہٕ  زیادٕہ  قٍمتی  چھُ  اَمہِ  پتہٕ  چھِ  تِم  یہِ  سورٕہ  تلاوت  فرماوان  تہٕ  خاص  طور  چِھ  حضرت  عمر  رضی  اللہ  عنہا  ہَس  ناد  دِتھ  أنِتھ  بوزناوان  تِکیازِ  تِم  ٲسۍ  سارِوٕے  کھۅتہٕ  زیادٕہ  غمگین۔




  اگرچہِ  اہلِ  ایمان  اللہ  تعالیٰ  سُند  یہِ  ارشاد  بوٗزِتھٕے  مُطمعین  ٲسۍ  گٔمٕتۍ،  مگر  زیادٕہ  کال  اوس  نہٕ  گوٚمُت  زِ  امہِ  صلحٕکۍ  فٲیدہ  آے  اکہِ  اکہِ  مٕژراونہٕ،  وۅنۍ  روٗد  نہٕ  کٲنٛسہِ  أکِس  تہِ  اتھ  کتھہِ  منٛز  شک  زِ  پٔزِ  پٲٹھۍ  اوس  یہِ  صلح  اکھ  عظیم  الشان  فتح۔


Heading: ناو
Text:
  آیت  4  اِنّ  الَّذِینَ  یُنَادُونَکَ  مِن  وَرآ ٔ  الحُجرات  نِشہِ  چُھ  ییٚمہِ  سُورُک  ناو  تھاونہٕ  آمُت۔  مُراد  چُھ  یہِ  زِ  یہِ  چُھ  سُہ  سُورٕہ  یتھ  منٛز  لفظ  الحجرات  چُھ  آمُت۔


Heading: نٲزِل سپدنُک زمانہٕ
Text:
  یہِ  کتھ  چھےٚ  رِوایتو  نِشہِ  تہِ  پے  لگان  تہٕ  سُورٕہ  کیو  مضمونَو  نِشہِ  تہِ  چُھ  اَمِیُک  تٲئید  سپدان  زِ  یہِ  سُورٕہ  چُھ  مختلف  موقعن  پٮ۪ٹھ  نٲزِل  سپدن  کیٚن  احکامن  تہٕ  ہدایتن  ہُند  مجموعہٕ  یِم  مضمون  کہ  مُناسبت  یکجا  چِھ  کرنہٕ  آمٕتۍ۔  امہِ  علاوٕہ  چُھ  روایتو  نِشہِ  یِتہِ  پے  لگان  زِ  یِمن  منٛز  چِھ  اکثر  احکام  مدینۂ  طیبہ  کِس  ٲخری  دورس  منٛز  نٲزِل  سپدِمٕتۍ۔


Heading: موضوع تہٕ مباحث
Text:
  ییٚمہِ  سُورُک  موضوع  چُھ  مُسلمانن  تِمن  آدابن  ہٕنز  تعلیم  دِنۍ  یِم  اہلِ  ایمانن  خٲطرٕ  شایانِ  شان  چِھ۔




  ابتدٲئی  پانژن  آیتن  منٛز  چُھ  تِمن  سُہ  ادب  ہیچھناونہٕ  آمُت  یُس  تِمن  اللہ  تعالیٰ  تہٕ  تٔمۍ  سٕندِس  رسول  اللہ  صلی  اللہ  علیہ و سلمن  متعلق  درنظر  تھاوُن  پزِ۔




  پتہٕ  چُھ  یہِ  ہدایت  دِنہٕ  آمُت  زِ  اگر  کٲنٛسہِ  شخصس  یا  دٔرِس  یا  قومَس  خلاف  کانٛہہ  اطلاع  میلہِ  تیٚلہِ  گژِھہ  غورٕ  سان  وُچُھن  زِ  خبر  میلنُک  ذریعہ  چھا  قٲبِل  اعتماد  کِنہٕ  نَہ۔




  امہِ  پتہٕ  چُھ  یہِ  وَننہٕ  آمُت  زِ  اگر  کُنہِ  وِزِ  مُسلمانن  ہٕندۍ  زٕ  دٔرۍ  پانہٕ  وٲنۍ  لڑن  تہٕ  اتھ  صوٗرتس  منٛز  کیا  طرزِ  عمل  پزِ  باقی  مُسلمانن  اختیار  کرُن۔




  پتہٕ  چُھ  مُسلمانن  تِمو  بُرٲییو  نِشہِ  بچنُک  تٲکید  کرنہٕ  آمُت  یِمہٕ  اجتمٲعی  زندگی  منٛز  چھےٚ  فساد  برپا  کران  تہٕ  یِہندِ  وجہ  کِنۍ  اکھ  أکۍ  سٕندۍ  تعلقات  خراب  چِھ  گژھان۔




  اَمہِ  پتہٕ  چُھ  تِمن  قومی  تہٕ  نسلی  امتیازن  پٮ۪ٹھ  ضرب  آمُت  لگاونہٕ  یِم  دُنیاہس  منٛز  عالمگیر  فسادٕکۍ  وجہ  چِھ  آسان۔  ﴿اَتھ  سلسلس  منٛز﴾  چُھ  خُداین  یہِ  فرمٲوِتھ  امہِ  بُرٲئی  ہُند  موٗل  ژوٚٹمُت  زِ  تمام  انسان  چِھ  اَکی  اصلہٕ  نِشہِ  پٲدٕ  سپٕدمٕتۍ  تہٕ  قومن  تہٕ  قبیلن  منٛز  تِہُند  تقسیم  سپدُن  چُھ  تعارُف  خٲطرٕ  نَہ  کہ  فخر  و  غرور  خٲطرٕ،  تہٕ  أکِس  انسانس  پٮ۪ٹھ  دوٚیِمِس  انسان  سٕندِ  فوقیت  خٲطرٕ  چَھنہٕ  اخلٲقی  فضیلت  ورٲے  بیٚیہِ  کانٛہہ  جٲیز  بُنیاد  کینٛہہ۔




  ٲخرس  پٮ۪ٹھ  چُھ  لُکن  آمُت  وَننہٕ  زِ  اصل  چیز  چُھنہٕ  ایمانُک  زبٲنۍ  دعویٰ  بلکہِ  چُھ  پزِ  دل  سان  اللہ  تعالیٰ  تہٕ  تٔمۍ  سُند  رسول  مانُن،  عملاً  فرماں  بردار  بٔنِتھ  روزُن،  تہٕ  خلوص  سان  اللہ  تعالیٰ  سٕنزِ  وَتہِ  منٛز  پنُن  جان  و  مال  دِیُن۔


Heading: ناو
Text:
  گۅڈنِکۍ  حرفہٕ  ق  نِشہِ  چُھ  یَتھ  ناو  تھاونہٕ  آمُت۔  مطلب  چُھ  یہِ  زِ  سُہ  سُورٕہ  ییٚمِیُک  افتتاح  حرف  ق  سٍتۍ  سپدان  چُھ۔


Heading: نٲزِل سپدنُک زمانہٕ
Text:
  کُنہِ  معتبر  روایت  نِشہِ  چُھنہٕ  یہِ  پے  لگان  زِ  اصلی  کتھ  ہِوِس  زمانس  منٛز  چُھ  یہِ  نٲزِل  گوٚمُت،  مگر  مضمونَن  پٮ۪ٹھ  غور  کرنہٕ  سٍتۍ  چُھ  باسان  زِ  اَمیُک  زمانۂ  نزول  چُھ  مکہ  معظّمُک  دوٚیم  دَور  یُس  نبوّت  کہ  ترییٚمہِ  ؤرِیہِ  پٮ۪ٹھہٕ  شروع  سپدِتھ  پوٗنژِمِس  ؤرِیس  تام  روٗد۔  تمہِ  دورٕکۍ  خصوصیات  چِھ  اسہِ  سورۂ  انعام  کِس  دیباچس  منٛز  بیان  کٔرِمٕتۍ۔


Heading: موضوع تہٕ مباحث
Text:
  معتبر  روایتو  نِشہِ  چُھ  پے  لگان  زِ  رسول  اللہ  صلی  اللہ  علیہ و سلم  ٲسۍ  اکثر  عید  نمازن  منٛز  ییٚمہِ  سُورٕچ  تلاوت  فرماوان۔  بیٚیہِ  کینژھن  روایتن  منٛز  چُھ  آمُت  زِ  فجر  نمازِ  منٛز  تہِ  ٲسۍ  یہِ  کثرت  سان  پران۔  امہِ  نِشہِ  چھےٚ  یہِ  کتھ  واضح  زِ  حضور  صلی  اللہ  علیہ و سلمن  ہٕنزن  نظرن  منٛز  اوس  یہِ  اکھ  بوٚڈ  اہم  سورٕہ  امہِ  موجوٗب  ٲسۍ  تِم  بار  بار  زیادٕہ  کھۅتہٕ  زیادٕہ  لُکن  تام  اَمِکۍ  مضامین  واتناونُک  اہتمام  کران۔




  امہِ  اہمیتُک  وجہ  چُھ  آسٲنی  سان  فِکرِ  تران  ییٚلہِ  یہِ  سورٕہ  غورٕ  سان  پران  چھِ۔  پوٗرٕ  سُورُک  موضوع  چُھ  ٲخرت۔  رسول  اللہ  صلی  اللہ  علیہ و سلم  ییٚلہِ  مکہ  معظّمس  منٛز  پننہِ  دعوتُک  آغاز  چِھ  کران،  تمہِ  ساعتہٕ  یۅسہٕ  کتھ  لُکن  سارِوٕے  کھۅتہٕ  عجیب  باسے،  سۅ  ٲس  یہِ  زِ  مرنہٕ  پتہٕ  یِن  اِنسان  دُوبارٕ  تُلنہٕ  تہٕ  تِمن  آسہِ  پننیٚن  عملن  ہُند  حساب  دِیُن۔  لُکھ  ٲسۍ  وَنان  زِ  یہِ  کتھ  چھےٚ  بالکل  ناممکن،  ٲخر  کِتھہٕ  پٲٹھۍ  چُھ  یہِ  ممکن  زِ  ییٚلہِ  سون  ذرّٕہ  ذرّٕہ  زمینس  منٛز  چٔھکراونہٕ  آسہِ  آمُت  تہٕ  یِم  چٔھکراونہٕ  آمٕتۍ  اجزا  یِمن  ساسہٕ  بوٚد  ؤری  آسہِ  گوٚمُت  یِن  دوبارٕ  جمع  کرنہٕ  تہٕ  پتہٕ  یِیہِ  سون  جِسم  نوِ  سرٕ  بناونہٕ  تہٕ  أسۍ  سپدَو  زندہ  گٔژِھتھ  کھڑا؟  امہِ  کِس  جوابس  منٛز  سپُد  اللہ  تعالیٰ  سٕندِ  طرفہٕ  یہِ  سُورٕہ  نٲزِل۔  اتھ  منٛز  چُھ  بڈٕ  مختصر  طریقہٕ  لۅکچن  لۅکچن  کتھن  منٛز  آخرتُک  امکان  تہٕ  امہِ  کِس  یِنَس  پٮ۪ٹھ  دلٲیل  دِنہٕ  آمٕتۍ،  تہٕ  دوٚیِمہِ  پاسہٕ  چھِ  لُکھ  آمٕتۍ  باخبر  کرنہٕ  زِ  توٚہیہِ  گٔژھۍ  تَنَو  خواہ  تعجب،  نَتہٕ  سمجھِتَو  عقلہِ  نِشہِ  دوٗر،  یا  کٔرِتو  انکار،  بہر  حال  ہیٚکہِ  نہٕ  امہِ  سٍتۍ  حقیقت  بدلِتھ۔


Heading: ناو
Text:
  گۅڈنِکی  لفظہٕ  وَالذٰرِیٰت  نِشہِ  چُھ  ییٚمہِ  سُورُک  ناو  تھاونہٕ  آمُت۔  مُراد  چُھ  یہِ  زِ  یہِ  چُھ  سُہ  سورٕہ  ییٚمیُک  دَس  لفظ  الذّاریات  سٍتۍ  چھُ  وۅتھان۔


Heading: نٲزِل سپدنُک زمانہٕ
Text:
  مضمونَو  تہٕ  اندازِ  بیان  نِشہِ  چُھ  صاف  باسان  زِ  یہِ  سورٕہ  تہِ  چُھ  تٔتھۍ  زمانس  منٛز  نٲزِل  گوٚمُت  یتھ  منٛز  سورۂ  ق  چُھ  نٲزِل  سپُدمُت۔


Heading: موضوع تہٕ مباحث
Text:
  اَمِیُک  بوٚڈ  حصہٕ  چُھ  ٲخرت  کِس  موضوعس  پٮ۪ٹھ،  تہٕ  ٲخرتس  پٮ۪ٹھ  چھےٚ  توحیدٕچ  دعوت  پیش  آمٕژ  کرنہٕ،  اتھ  سٍتۍ  چُھ  لُکن  اتھ  کتھہِ  پٮ۪ٹھ  تہِ  تنبیہ  کرنہٕ  آمُت  زِ  انبیا  علہیمُ  السّلامن  ہٕنز  کتھ  نہ  مانٕنۍ  تہٕ  پنیٚن  جٲہلانہٕ  تصوّراتن  پٮ۪ٹھ  اِصرار  کرُن  چُھ  خۅد  تِمنٕے  قومن  خٲطرٕ  تباہ  کُن  ثٲبِت  سپُدمُت  یِمو  یہِ  رٔوِش  اختیار  چھےٚ  کٔرمٕژ۔




  ٲخرتس  متعلق  یۅسہٕ  کتھ  ییٚمہِ  سُورٕہ  کیٚن  لۅکٹن  مگر  سٮ۪ٹھاہ  پُر  معنی  فقرن  منٛز  بیان  چھےٚ  کرنہٕ  آمٕژ  سۅ  چھےٚ  یہِ  زِ  انسٲنی  زندگی  ہٕندِس  ٲخری  ٹھکانس  تہٕ  انجام  کِس  بارس  منٛز  لُکن  ہٕندۍ  مختلف  تہٕ  مُتضاد  عقیدٕہ  چِھ  خۅد  امہِ  کتھہِ  ہٕندۍ  ٹاکارٕ  ثبوت  زِ  یِمو  منٛز  چُھنہٕ  کانٛہہ  عقیدٕہ  تہِ  عِلمس  پٮ۪ٹھ  مبنی  بلکہ  کوٚر  پرٛتھ  کٲنٛسہِ  قیاس  تہٕ  قیاس  کٔرِتھ  یُس  نظریہِ  ٹھیک  زونُن  سُے  بنوو  تٔمۍ  پنُن  عقیدٕہ۔  یِتھِس  بٔڑِس  تہٕ  اہم  ترین  مَسلس  پٮ۪ٹھ،  ییٚمہِ  کِس  بارس  منٛز  انسان  سٕنزِ  راے  ہُند  غلط  آسُن  تٔمۍ  سٕنزِ  پوٗرٕ  زندگی  چُھ  غلط  بناوان۔  علمہٕ  ورٲے  محض  قیاسن  ہٕندِس  بنیادس  پٮ۪ٹھ  کانٛہہ  عقیدٕہ  بناوُن  چھےٚ  اکھ  تباہ  کُن  حماقت۔  یِتھِس  مسلس  متعلق  چھےٚ  صحیح  راے  قٲیم  کرنٕچ  بس  اکٲے  وَتھ،  تہٕ  سۅ  چھےٚ  یہِ  زِ  انسانس  یُس  علم  اللہ  تعالیٰ  ٲخرتس  متعلق  نبی  صلی  اللہ  علیہ و سلم  سٕندِ  ذریعہِ  دِوان  چُھ  تتھ  پٮ۪ٹھ  کٔرِن  سُہ  سنجیدگی  سان  غور  بیٚیہِ  وُچھِن  زمین  و  آسمانُک  نظام  تہٕ  خۅد  ترٲوِن  پننِس  وجودس  پٮ۪ٹھ  نظر  تہٕ  وُچھِن  زِ  اَمہِ  علمٕچ  صحیح  آسنٕچ  شہادت  چَھنا  پرٛتھ  طرفہٕ  موجود؟




  اَمہِ  پتہٕ  چُھ  سٮ۪ٹھاہ  مختصر  اندازس  منٛز  توحیدٕچ  دعوت  دِوان  فرماونہٕ  آمُت  زِ  تُہٕندۍ  خٲلقن  چِھنَو  نہٕ  توٚہۍ  باقین  ہٕنزِ  بندگی  خٲطرٕ  پٲدٕ  کٔرِمٕتۍ  بلکہ  چِھنو  پننہِ  بندگی  خٲطرٕ  پٲدٕ  کٔرِمٕتۍ۔  سُہ  چُھنہٕ  تُہٕندٮ۪ن  بناوٹی  معبوٗدن  ہٕندۍ  پٲٹھۍ  یِم  تۅہیہِ  رِزق  چِھو  ہیٚوان  تہٕ  یِہٕنز  خُدٲئی  تُہندِ  مددٕ  ورٲے  چٔلِتھ  ہیٚکہِ  نہٕ۔  سُہ  چُھ  تِیُتھ  معبوٗد  یُس  سارِنٕے  ہُند  رزّاق  چُھ،  سُہ  چُھنہٕ  کٲنٛسہِ  نِشہِ  رِزق  رٹنُک  محتاج،  تہٕ  ییٚمۍ  سٕنز  خدٲئی  تٔمۍ  سٕندِس  پننِس  بل  بوتس  پٮ۪ٹھ  چلان  چھےٚ۔




  أتھۍ  سلسلس  منٛز  چُھ  یِتہِ  وَننہٕ  آمُت  زِ  ییٚلہِ  تہِ  انبیا  علیھُم  السّلامن  ہُند  مقابلہٕ  آو  کرنہٕ،  سُہ  آو  نہٕ  کُنہِ  معقول  بُنیادس  پٮ۪ٹھ  کرنہٕ  بلکہ  آو  تٔتھۍ  ضِدس،  ہٹ  دھرمی  تہٕ  جٲہلانہٕ  غرور  کِس  بُنیادس  پٮ۪ٹھ  کرنہٕ  یُس  اَز  محمد  صلی  اللہ  علیہ و سلمن  سٍتۍ  وَرتاونہٕ  چُھ  یِوان،  امہِ  پتہٕ  چُھ  حضور  صلی  اللہ  علیہ  وسلمن  ہدایت  آمُت  فرماونہٕ  زِ  یِمن  سرکشن  کُن  مَہ  دِیِو  توجہ  تہٕ  پننہِ  دعوتٕچ  تہٕ  تذکیرٕچ  کٲم  روٗزِو  کران،  تِکیازِ  سۅ  متہٕ  ٲستن  یِمن  لُکن  خٲطرٕ  فایدٕہ  مند،  مگر  ایمان  اَنن  والیٚن  خٲطرٕ  چھےٚ  فایدٕہ  مند۔


Heading: نٲزِل سپدنُک زمانہٕ
Text:
  مضمونن  ہٕندِ  اندرونی  شہادت  نِشہِ  چُھ  اندازٕہ  سپدان  زِ  یِتہِ  چُھ  مکہ  معظّمہ  کِس  تٔتھۍ  دورس  منٛز  نٲزِل  سپُدمُت،  یتھ  منٛز  سورۂ  ذارِیات  اوس  نٲزِل  سپُدمُت۔


Heading: موضوع تہٕ مباحث
Text:
  اَمہِ  کہ  گۅڈنِکہِ  رکوعُک  موضوع  چُھ  ٲخرت۔  سورۂ  ذارِیاتس  منٛز  چِھ  اَمِکۍ  اِمکان  تہٕ  وجوب  تہٕ  وقوعٕکۍ  دلٲیل  دِنہٕ  آمٕتۍ،  اَمہِ  موجوب  چِھنہٕ  تِم  یتھ  منٛز  نَوِ  سرٕ  بیان  سپِدمٕتۍ،  البتہ  چُھ  ٲخرت  کیٚن  شہادت  دِنہٕ  والیٚن  کینژھن  حقیقتن  تہٕ  آثارن  ہُند  قسم  کھیٚتھ  پوٗرٕ  زورٕ  سان  فرماونہٕ  آمُت  زِ  یقیناً  روزِ  ٲخرت  یِتھ۔  پتہٕ  چُھ  یہِ  وننہٕ  آمُت  زِ  ییٚلہِ  ٲخرت  پیش  یِیہِ  تیٚلہِ  کیا  انجام  آسہِ  اَتھ  انکار  والیٚن  ہُند،  تہٕ  ٲخرت  مٲنِتھ  تقویٰ  ہٕچ  رٔوِش  اختیار  کرن  وٲلۍ  کِتھہٕ  پٲٹھۍ  سپدن  اللہ  تعالیٰ  سٕندیو  اِنعامو  سٍتۍ  سرفراز۔




  اَمہِ  پتہٕ  چُھ  دوٚیِمِس  رکوعس  منٛز  قریش  سردارن  ہٕندِس  تتھ  رٔوِیس  پٮ۪ٹھ  تنقید  کرنہٕ  آمُت  یُس  تِم  رسول  اللہ  صلی  اللہ  علیہ و سلمن  ہٕندِس  دعوتس  مقابلہٕ  ورتاوان  ٲسۍ۔  تِم  ٲسۍ  کُنہِ  وِزِ  حضور  صلی  اللہ  علیہ و سلمس  کاہن،  کُنہِ  وِزِ  مجنون  تہٕ  کُنہِ  وِزِ  شٲعر  قرار  دِوان۔  تِم  ٲسۍ  تِمن  پٮ۪ٹھ  الزام  لگاوان  زِ  یہِ  قرآن  چِھ  حضورؐ  پانہٕ  بنٲوِتھ  خُداے  سٕندِ  ناوٕ  پیش  کران۔  تِم  ٲسۍ  بار  بار  طنز  کران  زِ  خُدایس  اگر  نبوّت  خٲطرٕ  کانٛہہ  صاحب  میوٗل  سُہ  میوٗلُس  یۅہے۔  تِم  ٲسۍ  حضور  صلی  اللہ  علیہ و سلمن  ہٕندِس  دعوت  و  تبلیغس  سخت  بیزار۔  تِم  ٲسۍ  پانہٕ  وٲنۍ  بیہوان  تہٕ  سونچان  زِ  حضور  صلی  اللہ  علیہ و سلمن  خلاف  کۅسہٕ  چال  یِیہِ  گِندنہٕ  ییٚمہِ  سٍتۍ  تِہندِ  دعوتُک  خٲتِمہٕ  سپدِ۔  خُداین  چِھ  تِہندِس  اتھ  رٔوِیس  پٮ۪ٹھ  پیوٚٹھُس  پٮ۪ٹھ  کینٛہہ  سوال  کٔرِمٕتۍ  یِمن  منٛز  پرٛتھ  کانٛہہ  سوال  یاتہٕ  تِہندِس  کُنہِ  اعتراضس  جواب  چُھ  نَتہٕ  چُھ  تِہندِس  کُنہِ  جہالتس  پٮ۪ٹھ  تبصرٕہ۔  پتہٕ  چُھ  آمُت  فرماونہٕ  زِ  یِمن  ہٹ  دھرم  لُکن  چُھ  حضور  صلی  اللہ  علیہ و سلمن  ہٕنٛدِ  نبووتُک  قٲیِل  کرناونہٕ  مۅکھہٕ  کانٛہہ  معجزٕہ  ہاوُن  بالکل  لاحٲصل۔




  امہِ  رکوع  کِس  آغازس  منٛز  تہِ  چُھ  حضور  صلی  اللہ  علیہ و سلمن  یہِ  ہدایت  فرماونہٕ  آمُت  زِ  یِمن  مخٲلفن  تہٕ  دشمنن  ہٕندٮ۪ن  الزامن  تہٕ  اعتراضن  ہُند  پرواے  کرنہٕ  ورٲے  روٗزِو  توٚہۍ  پننہِ  دعوت  و  تذکیرٕچ  کٲم  مُسلسل  جٲری  تھٲوِتھ،  تہٕ  ٲخرس  پٮ۪ٹھ  تہِ  چُھ  تِمن  صلی  اللہ  علیہ و سلمن  تاکید  فرماونہٕ  آمُت  زِ  صبرٕ  سان  روٗزِو  یِمن  مزاحمتن  ہُند  مقابلہ  کران  پکان  یوٚت  تام  زن  اللہ  تعالیٰ  سُند  فٲصلہٕ  واتہِ۔  اتھ  سٍتۍ  چُھ  حضور  صلی  اللہ  علیہ و سلمن  اطمینان  دِنہٕ  آمُت  زِ  تُہِندۍ  ربّن  چِھنَو  نہٕ  توٚہۍ  حق  کیٚن  دشمنن  ہٕندِس  مقابلس  منٛز  کھڑا  کٔرِتھ  پننِس  حالس  پٮ۪ٹھ  ترٲوِمٕتۍ  کینٛہہ  بلکہ  چُھو  سُہ  تۅہیہِ  برابر  رٲچھ  راوٹھ  کران۔  یوٚت  تام  تٔمۍ  سٕندِ  فٲصٕلچ  گٔھر  واتہِ  توٚت  تام  روٗزِو  توٚہۍ  سورُے  کینٛہہ  برداشت  کران  تہٕ  پننِس  ربّ  سٕندِ  حمد  و  تسبیح  سٍتۍ  روٗزِو  سۅ  قوّت  حٲصل  کران  یۅسہٕ  یِتھیٚن  حالاتن  منٛز  اللہ  تعالیٰ  سٕنز  کٲم  کرنہٕ  خٲطرٕ  درکار  چھےٚ  آسان۔


Heading: ناو
Text:
  گۅڈنِکۍ  لفظہٕ  وَالنّجم  نِشہِ  چُھ  یَتھ  سُورس  ناو  آمُت  تھاونہٕ،  تہٕ  محض  چُھ  علامت  کہ  طور  امِیُک  ناو  تھاونہٕ  آمُت۔


Heading: نٲزِل سپدنُک زمانہٕ
Text:
  حضرت  عبد  اللہ  بن  مسعود  رضی  اللہ  تعالیٰ  عنہ  چِھ  روایت  کران  زِ  گۅڈنیُک  سُورٕہ  یتھ  منٛز  آیتِ  سجدہ  نٲزِل  سپُد،  سُہ  چُھ  اَلنّجم۔  امہِ  علاوٕہ  چُھ  یہِ  قرآنِ  مجیدُک  سُہ  گۅڈنیُک  سُورٕہ  یُس  رسول  اللہ  صلی  اللہ  علیہ  وسلمو  قریشن  ہٕندِس  أکِس  عام  مجمس  منٛز  ﴿تہٕ  ابن  مردودیہ  سٕندِ  روایت  مطٲبق  حرمس  منٛز﴾  بوز  نوومُت  اوس۔  مجمس  منٛز  ٲسۍ  کٲفر  تہٕ  مومن  سٲری۔  ٲخر  ییٚلہِ  حضورؐ  آیتِ  سجدہ  پٔرِتھ  سجدٕہ  چِھ  فرماوان،  تمام  حٲضرین  چِھ  تِمن  صلی  اللہ  علیہ و سلمن  سٍتۍ  سجدس  وسان  تہٕ  مُشرکن  ہٕندۍ  تِم  بٔڑۍ  بٔڑۍ  سردار  تام،  یِم  مخالفتس  منٛز  برونٛہہ  برونٛہہ  ٲسۍ  روٗدۍ  نہٕ  سجدہ  کرنہٕ  ورٲے۔




  ابنِ  سعد  چِھ  بیان  کران  زِ  امہِ  برونٛہہ  ٲس  رجب  5  نبوی  منٛز  صحابہ  کرامن  ہٕنزِ  اکہِ  مختصر  جمٲعژ  حبشَس  کُن  ہجرت  کٔرمٕژ۔  پتہٕ  ییٚلہِ  تَمی  ؤرِیہِ  ماہِ  رمضانس  منٛز  یہِ  واقعہٕ  پیش  آو،  حبش  کیٚن  مہاجرن  تام  ووت  یہِ  قٕصّہ  اَتھ  شکلہِ  منٛز  زِ  کُفّارِ  مکہ  چِھ  مُسلمان  سپٕدِمٕتۍ۔  یہِ  خبر  بوٗزِتھ  آے  تِمو  منٛزٕ  کینٛہہ  لُکھ  شوال  5  نبوی  منٛز  مکہ  واپس۔  مگر  یور  وٲتِتھ  لوٚگ  پے  زِ  ظُلمُک  گرٛٹہٕ  چُھ  تِتھے  پٲٹھۍ  چلان  یِتھہٕ  پٲٹھۍ  گۅڈٕہ  اوس  چلان۔  ٲخر  کار  چھےٚ  حبشَس  کُن  بیاکھ  ہجرت  سپدان  یتھ  منٛز  گۅڈنِکہِ  ہجرت  کھۅتہٕ  زیادٕہ  لُکھ  مکہٕ  ترٲوِتھ  چِھ  نیران۔




  یِتھہٕ  پٲٹھۍ  چھےٚ  یہِ  کتھ  قریب  قریب  یقینی  طور  معلوم  سپدان  زِ  یہِ  سُورٕہ  چُھ  رمضان  5  نبوی  منٛز  نٲزِل  سپُدمُت۔


Heading: تواریخی پس منظر
Text:
  نٲزِل  سپدنہٕ  کہ  زمانہٕ  کہ  امہِ  تفصیل  نِشہِ  چُھ  پے  لگان  زِ  تِم  کم  حالات  ٲسۍ  یِمن  منٛز  یہِ  سُورٕہ  نٲزِل  سپُد۔  کُفّارِ  مکن  ہٕنز  ٲس  یہِ  مُسلسل  کوشش  روزان  زِ  کلامِ  الہٰی  نَہ  بوز  ہن  پانہٕ،  تہٕ  نَہ  دِہن  کٲنٛسہِ  بوزنہٕ،  تہٕ  حضور  صلی  اللہ  علیہ و سلمن  خلاف  رنگہٕ  رنگہٕ  غلط  فہمِیہِ  پٔھہلٲوِتھ  دباوَہن  محض  پننہِ  اَپزِ  پروپگنڈٕہ  کہِ  زورٕ  سٍتۍ  تِہٕنز  دعوت۔




  یِمن  حالاتن  منٛز  ییٚلہِ  اَکہِ  دۅہ  حرمِ  پاکس  منٛز  یہِ  واقعہ  پیش  آو  زِ  حضور  صلی  اللہ  علیہ و سلمن  ہٕنزِ  مُبارک  زبٲنۍ  یہِ  سُورہ  نجم  بوٗزِتھ  چِھ  تِمن  صلی  اللہ  علیہ و سلمن  سٍتۍ  کُفّارِ  قریش  تہِ  سجدس  وسان۔  امہِ  پتہٕ  چھےٚ  تِمن  سخت  پریشٲنی  لاحق  سپدان  زِ  اَسہِ  کیا  کمزوری  گٔیہِ  سرزد،  تہٕ  لُکو  تہِ  لٲگۍ  تِمن  اتھ  پٮ۪ٹھ  طعنہٕ  دِنۍ  زِ  باقین  ٲسِو  یہِ  کلام  بوزنہٕ  نِشہِ  ٹھاکھ  کران۔  مگر  اَز  بوٗزُو  نہٕ  صرف  کن  دٲرِتھٕے  یوت  بلکہ  کوٚرُو  محمد  صلی  اللہ  علیہ و سلمن  سٍتۍ  سجدٕہ  تہِ۔  ٲخر  کار  چِھ  تِم  یہِ  کتھ  بنٲوِتھ  پنُن  پان  مۅکلاوان  زِ  سانیو  کنَو  ہَسا  بوٗز،  اَفَرَاَیتُمُ  اللّتَ  وَالعُزّی،  وَمَنوٰۃ  الثّالِثَتَہ  الاُخریٰ،  امہِ  پتہٕ  بوٗزۍ  محمد  صلی  اللہ  علیہ و سلمن  ہٕنز  زبٲنۍ  یِم  الفاظ،  تِلکَ  الغُرَانِقَتُہ  العُلیٰ،  وَاِنّ  شَفَاعَتَھُنّ  لَتُرجیٰ  ﴿یِمہِ  چھےٚ  بُلند  مرتبہٕ  دیوِی  یُہُند  شفاعت  چُھ  ضروٗر  متوقع﴾،  امہِ  موجوب  سمُجھ  اسہِ  زِ  محمدؐ  چِھ  سٲنِس  طریقس  پٮ۪ٹھ  واپس  آمٕتۍ۔  حالانکہ  کانٛہہ  پاگلٕے  ہیٚکہِ  ہے  یہِ  سوٗنچِتھ  زِ  ییٚمہِ  پوٗرٕ  سورٕہ  چن  کتھن  منٛز  کتہِ  ہیٚکہِ  ہے  تِمن  کتھن  ہٕنز  تہِ  کانٛہہ  جاے  ٲسِتھ  یُس  تِم  ونان  ٲسۍ  زِ  تِہٕندیو  کنَو  چھےٚ  بوزمژٕ۔


Heading: موضوع تہٕ مضمون
Text:
  تقریرُک  موضوع  چُھ  کُفّارِ  مکن  تمہِ  رٔوِیہِ  چہِ  غلطی  پٮ۪ٹھ  متنبہ  کرُن  یُس  تِم  قرآنس  تہِ  محمد  صلی  اللہ  علیہ و سلمن  ہٕندِس  مقابلس  منٛز  ورتاوان  ٲسۍ۔




  کلامُک  آغاز  چُھ  یِتھہٕ  پٲٹھۍ  فرماونہٕ  آمُت  زِ  محمدؐ  چِھنہٕ  وَتہِ  ڈٔلِمٕتۍ  اِنسان  کینٛہہ،  یِتھہٕ  پٲٹھۍ  زَن  توٚہۍ  تِمن  متعلق  مشہور  کران  پھیران  چِھو،  تہٕ  نَہ  چھےٚ  اسلامٕچ  یہِ  تعلیم  تہٕ  دعوت  تِمو  خۅد  پننہِ  دِلہٕ  بنٲومٕژ،  یہِ  زَن  تۅہیہِ  سمجھمُت  چُھو،  بلکہ  یِکینژھاہ  تِم  پیش  چِھ  کران  سۅ  چھےٚ  خٲلص  وحی  یۅسہٕ  تِمن  پٮ۪ٹھ  نٲزِل  چھےٚ  کرنہٕ  یِوان۔  یِمن  حقیقتن  تِم  تۅہیہِ  برونٛہہ  کنہِ  پیش  چِھ  کران  تِمہٕ  چَھنہٕ  تِمو  پننہِ  قیاس  تہٕ  گُمان  سٍتۍ  پٲدٕ  کرِمژٕ  کینٛہہ  بلکہ  چھےٚ  یِمہٕ  تِمہٕ  حقیقتہٕ  یِمہٕ  تِہنزو  ٲچھو  وُچھمژٕ  چھےٚ۔




  امہِ  پتہٕ  چِھ  ترتیب  سان  ترےٚ  مضمون  ارشاد  سپدِمٕتۍ:




  أکِم،  سامعین  چِھ  سمجھاونہٕ  آمٕتۍ  زِ  ییٚمہِ  دینٕچ  پیروی  توٚہۍ  کران  چِھو  تِمِچ  بُنیاد  چھےٚ  محض  گُمانس  تہٕ  مفرضاتن  پٮ۪ٹھ  قٲیِم۔  تۅہیہِ  یِم  عقیدٕہ  اختیار  چِھو  کٔرِمٕتۍ،  تِمو  منٛز  چُھنہٕ  کانٛہہ  تہِ  عقیدٕہ  کُنہِ  علمس  تہٕ  دلیلہِ  پٮ۪ٹھ  مبنی،  بلکہ  چِھ  کینٛہہ  خوٲہشات  یِہندِ  خٲطرٕ  تۅہیہِ  کینٛہہ  وَہمہٕ  چِھو  حقیقت  مٲنِمٕتۍ۔  یہِ  چھےٚ  اکھ  سٮ۪ٹھاہ  بٔڈ  بُنیٲدی  غلطی  یتھ  منٛز  توٚہۍ  مبتلا  چِھو۔  اتھ  غلطی  منٛز  چُھ  تُہٕندِ  مبتلا  گژھنُک  اصلی  وجہ  یہِ  زِ  تۅہیہِ  چَھو  نہٕ  ٲخرتٕچ  کانٛہہ  فِکر،  بس  دُنیاہٕے  چُھو  تۅہیہِ  مطلب  بنیومُت۔  امہِ  موجوٗب  چَھونہٕ  تۅہیہِ  حقیقت  کہ  علمٕچ  کانٛہہ  طلب۔




  دوٚیم،  لُکن  چُھ  یہِ  وَننہٕ  آمُت  زِ  اللہ  تعالیٰ  ہٕے  چُھ  ساری  کائناتُک  مٲلِک  تہٕ  مختار۔  راست  رَو  چُھ  سُہ  یُس  تٔمۍ  سٕنزِ  وَتہِ  پٮ۪ٹھ  آسہِ،  تہٕ  گُمراہ  چُھ  سُہ  یُس  تٔمۍ  سٕنزِ  وَتہِ  نِشہِ  ڈٔلِتھ  آسہِ۔  پرٛتھ  کٲنٛسہِ  ہٕنزِ  عملہِ  چُھ  سُہ  زانان  تہٕ  تس  نِشہِ  چُھ  بُرٲئی  ہُند  بدلہٕ  بُرٕ  تہٕ  رٕژرُک  بدلہٕ  رُت  میلن  وول۔




  ترییم،  دینِ  حقٕکۍ  کینٛہہ،  تِم  بُنیٲدی  امور  چِھ  لُکن  برونٛہہ  کنہِ  پیش  کرنہٕ  آمٕتۍ  یِم  قرآن  مجیدکہ  نٲزِل  سپدنہٕ  برونٛہہ  حضرت  ابراہیمؑ  تہٕ  حضرت  موسیٰ  علیہ  السلام  سٕندٮ۪ن  صحیفن  منٛز  بیان  چِھ  سپٕدۍمٕتۍ،  تاکہ  یِمن  لگہِ  پے  زِ  یِم  چِھ  تِم  اصولی  حقٲیق  یِم  ہمیشہِ  پیٹھہٕ  خُداے  سٕندۍ  نبی  چِھو  بیان  کران  روٗدِمٕتۍ۔




  یِم  مضمون  ارشاد  فرماونہٕ  پتہٕ  چُھ  تقریرُک  خٲتِمہٕ  اَتھ  کتھہِ  پٮ۪ٹھ  کرنہٕ  آمُت  زِ  فٲصلٕچ  گٔھر  چھےٚ  نکھہٕ  وٲژمٕژ  یتھ  کانٛہہ  چُھنہٕ  ٹالن  وول۔  تمہِ  گھرِ  ہٕندِ  یِنہٕ  برونٛہہ  چِھو  توٚہۍ  لُکھ  محمدؐ  تہٕ  قرآن  مجید  کہ  ذریعہ  تِتھے  پٲٹھۍ  خبردار  کرنہٕ  یِوان  یِتھہٕ  پٲٹھۍ  گۅڈنِکۍ  لُکھ  خبردار  ٲسۍ  کرنہٕ  آمٕتۍ۔  وۅنۍ  کیا  یٔہے  کتھ  چھا  سۅ  یۅسہٕ  توٚہۍ  عجیب  چَھو  باسان؟  یتھ  توٚہۍ  اَسُن  چِھو  تراوان؟


Heading: ناو
Text:
  گۅڈنِکی  آیتہٕ  وَانشَقّ  القَمَرُ  نِشہِ  چُھ  یَتھ  ناو  آمُت  تھاونہٕ۔  مطلب  چُھ  یہِ  زِ  سُہ  سُورٕہ  یتھ  منٛز  لفظ  القمر  چُھ  آمُت۔


Heading: نٲزِل سپدنُک زمانہٕ
Text:
  یتھ  منٛز  چھےٚ  شقُ  القمر  ﴿یعنی  زوٗنہِ  زٕہ  ٹُکرٕ  گژھنہٕ  کہ﴾  واقٕچ  ذِکر  آمٕژ  ییٚمہِ  سٍتۍ  ییٚمہِ  کہ  نٲزِل  سپدنُک  زمانہٕ  چُھ  متعین  گژھان۔  مُحدثن  تہٕ  مُفسرن  چُھ  اتھ  پٮ۪ٹھ  اتفاق  زِ  یہِ  واقعہ  اوس  ہجرت  برونٛہہ  اَلہٕ  پلہٕ  پانژھ  ؤری  مکہ  مُعظمس  منٛز  مِنیٰ  کِس  مقامس  پٮ۪ٹھ  پیش  آمُت۔


Heading: موضوع تہٕ مضمون
Text:
  یتھ  منٛز  چُھ  کُفارِ  مکن  تتھ  ہٹ  دھرمی  پٮ۪ٹھ  تنبیہ  کرنہٕ  آمُت  یۅسہٕ  تِم  رسول  اللہ  صلی  اللہ  علیہ و سلمن  ہٕندِس  دعوتس  مقابلہٕ  ورتاوان  ٲسۍ۔  شقُ  القمرُک  حٲرتس  منٛز  تراوَن  وول  واقعہ  اوس  امہِ  کتھہِ  ہُند  ٹاکارٕہ  ثبوت  زِ  نظامِ  عالم  چُھنہٕ  ازلی  تہٕ  ابدی  تہٕ  غیر  فانی  کینٛہہ،  سُہ  ہیٚکہِ  درہم  برہم  گٔژِھتھ۔  بڈٮ۪ن  بڈٮ۪ن  ستارن  تہِ  ہیٚکن  پارٕہ  گٔژِھتھ،  تہٕ  سُہ  سُورے  کینٛہہ  ہیٚکہِ  سپدِتھ  ییٚمیُک  نقشہِ  قیامٕتکۍ  تفصیلات  بیان  کران  کران  قرآنس  منٛز  نظرن  تل  چُھ  آمُت  تھاونہٕ،  یُتُے  یوت  نہٕ،  بلکہ  چُھ  یہِ  امہِ  کتھہِ  ہُند  پے  تہِ  دِوان  زِ  نظامِ  عالمُک  درہم  برہم  سپدنُک  آغاز  چُھ  سپُدمُت  تہٕ  سُہ  وقت  چُھ  نکھہٕ  ییٚلہِ  قیامت  سپدِ  برپا۔  مگر  کُفارَو  دوٚپ  یہِ  چُھ  جادِیُک  معجزہ  تہٕ  پننِس  اِنکارس  پٮ۪ٹھ  روٗدۍ  جٔمِتھ،  أتھۍ  ہٹ  دھرمی  پٮ۪ٹھ  چھےٚ  یتھ  سُورس  منٛز  تِمن  ملامت  کرنہٕ  آمٕژ۔




  کلامُک  آغاز  کران  چُھ  فرماونہٕ  آمُت  زِ  نَہ  چِھ  یِم  لُکھ  سمجھاونہٕ  سٍتۍ  مانان،  نَہ  چِھ  تواریخ  نِشہِ  عبرت  حاصل  کران،  نَہ  چِھ  پننیو  أچَھو  ٹاکارٕہ  نِشٲنِیہِ  وُچھِتھ  ایمان  اَنان۔  وۅنۍ  مانَن  یِم  تمی  ساعتہٕ  ییٚلہِ  قیامت  سپدِ  پٔزِ  پٲٹھۍ  برپا۔




  امہِ  پتہٕ  چُھ  تِمن  برونٛہہ  کنہِ  قومِ  نوح،  عاد،  ثمود،  قومِ  لوط  تہٕ  آلِ  فرعون  سُند  حال  مختصر  لفظن  منٛز  بیان  کٔرِتھ  وننہٕ  آمُت  زِ  خُداے  سٕندٮ۪ن  رسولن  ہٕندٮ۪ن  نہیبن  انکار  کٔرِتھ  کتھ  دگ  تُلوٕنِس  عذابس  منٛز  گٔے  یِم  قوم  مبتلا،  تہٕ  اکہِ  اکہِ  قومُک  قصّہ  بیان  کرنہٕ  پتہٕ  چھےٚ  گرِ  گرِ  یہِ  کتھ  دۅہروانہٕ  آمٕژ  زِ  یہِ  قرآن  چُھ  نصیحتُک  سہل  ذریعہ،  کانٛہہ  قوم  اگر  امہِ  نِشہِ  سبق  رٔٹِتھ  راہِ  راستس  پٮ۪ٹھ  یِیہِ،  تیٚلہِ  ہیٚکہِ  نہٕ  تِمن  عذابن  ہٕنز  نوبت  وٲتِتھ  یِم  یِمن  قومن  پٮ۪ٹھ  نٲزِل  سپٕدۍ۔




  امہِ  پتہٕ  چُھ  کُفّارِ  مکن  خطاب  کٔرِتھ  فرماونہٕ  آمُت  زِ  یتھ  طرز  عملس  پٮ۪ٹھ  باقی  قومن  سزا  میوٗل،  سُے  طرزِ  عمل  اگر  توٚہۍ  ورتٲوِو  تیٚلہِ  کیازِ  میلیو  نہٕ  تۅہیہِ  سزا؟  تہٕ  اگر  تۅہیہِ  پننِس  جمعیتس  پٮ۪ٹھ  غرور  چُھو،  عنقریب  آسہِ  تُہٕنز  یہِ  جمعیت  شکست  کیٚتھ  ژلان،  تہٕ  اَمہِ  کھۅتہٕ  سخت  معاملہٕ  سپدِ  تۅہیہِ  سٍتۍ  قیامت  کہ  دۅہ۔




  ٲخرس  پٮ۪ٹھ  چُھ  کُفّارن  وَننہٕ  آمُت  زِ  خدایس  چُھنہٕ  قیامت  اَننہٕ  خٲطرٕ  کُنہِ  بجہِ  تیٲری  ہُند  حاجت۔  أچھ  ٹیٖنہِ  منٛز  سپدِ  تٔمۍ  سُند  حُکم  سپدنس  سٍتی  سۅ  برپا۔  مگر  پرٛتھ  چیزٕکۍ  پٲٹھۍ  چُھ  نظامِ  عالمُک  تہٕ  انسٲنی  زُرِیاتُک  تہِ  اکھ  تقدیر۔  تمہِ  تقدیرکہ  لحاظہٕ  یُس  وقت  اَمہِ  کامہِ  خٲطرٕ  مُقرر  چُھ  تٔتھۍ  وقتس  پٮ۪ٹھ  سپدِ۔  یہِ  ہیٚکہِ  نہٕ  بٔنِتھ  زِ  ییٚلہِ  کانٛہہ  چلینج  کرِ،  تہٕ  سُہ  قٲیِل  کرنہٕ  مۅکھہٕ  کیا  یِیہِ  قیامت  اَننہٕ۔


Heading: ناو
Text:
  گۅڈنِیکُے  لفظ  چُھ  ییٚمہِ  سُورُک  ناو  تھاونہٕ  آمُت۔  اَمِیُک  مطلب  چُھ  یہِ  زِ  یہِ  چُھ  سُہ  سُورٕہ  یُس  الرّحمٰن  لفظہٕ  سٍتۍ  چُھ  شروع  سپدان۔  تاہم  چھےٚ  یتھ  ناوس  سُورٕہ  کِس  مضمونس  سٍتۍ  تہِ  واریاہ  مُناسبت،  تِکیازِ  یَتھ  منٛز  چھےٚ  شروع  پٮ۪ٹھہٕ  ٲخرس  تام  اللہ  تعالیٰ  سٕندِ  رحمت  کہ  صفت  کیٚن  مظاہرن  تہٕ  ثمراتن  ہٕنز  ذکر  فرماونہٕ  آمٕژ۔


Heading: نٲزِل سپدنُک زمانہٕ
Text:
  علماے  تفسیر  چِھ  عام  پٲٹھۍ  یتھ  سُورس  مکّی  ونان۔  اگرچہِ  کینٛژھن  روایتن  منٛز  حضرت  عبد  اللہ  بن  عباس  رضی  اللہ  تعالیٰ  عنہ  تہٕ  عِکرمَہ  رضی  اللہ  تعالیٰ  عنہ  تہٕ  قتادہ  رضی  اللہ  تعالیٰ  عنہ  ہَن  نِشہِ  یہِ  قَول  منقول  چُھ  زِ  یہِ  سُورٕہ  چُھ  مدنی،  مگر  اوّل  چھےٚ  یِمنٕے  بُزرگن  نِشہِ  بیٚیہِ  کینٛہہ  روایتہٕ  اتھ  خلاف  تہِ  منقول  سپزمٕژ،  دوم  چُھ  امیُک  مضمون  مدنی  سُورن  بہ  نسبت  مکی  سُورن  سٍتۍ  زیادہ  ہِشر  تھاوان،  بلکہ  چُھ  پننہِ  مضمون  کہ  لحاظہٕ  یہِ  مکہٕ  کہ  ابتدٲئی  دورُک  باسان۔  امہِ  علاوٕہ  چُھ  واریا  ہَو  معتبر  روایتو  نِشہِ  امہِ  کتھہِ  ہُند  ثبوت  میلان  زِ  یہِ  اوس  مکہ  معظّمہ  سٕے  منٛز  ہجرت  برونٛہہ  کینٛہہ  ؤری  نٲزِل  سپُدمُت۔


Heading: موضوع تہٕ مضمون
Text:
  یہِ  چُھ  قرآنِ  مجیدُک  کُنُے  سُورٕہ  یتھ  منٛز  انسانس  سٍتۍ  زمین  کِس  دوٚیِمِس  بااختیار  مخلوق،  جِن  زُرِیاتس  تہِ  براہِ  راست  خطاب  چُھ  کرنہٕ  آمُت،  اگرچہِ  قرآنِ  پاکس  منٛز  واریاہن  جاین  تِژٕھہ  وضاحتہٕ  موجود  چھےٚ  یِمو  نِشہِ  پے  چُھ  لگان  زِ  انسانن  ہٕندۍ  پٲٹھۍ  چھِ  جِن  تہِ  اکھ  ذی  اختیار  تہٕ  جواب  دہ  مخلوق،  تہٕ  تِمن  منٛز  تہِ  چِھ  اِنسانن  ہٕندی  پٲٹھۍ  کافر  تہٕ  مومن  بیٚیہِ  مطیع  تہٕ  سرکش  آسان،  تہٕ  تِمن  منٛز  تہِ  چِھ  تِتھۍ  دٔرۍ  موجود  یِمو  انبیا  علیہمُ  السلامن  تہٕ  آسمٲنۍ  کتابن  پٮ۪ٹھ  ایمان  چُھ  اوٚنمُت،  البتہ  یہِ  سُورٕہ  چُھ  امہِ  کتھہِ  ہٕنز  بالکل  وضاحت  کران  زِ  رسول  اللہ  صلی  اللہ  علیہ و سلم  تہٕ  قرآنِ  مجیدٕچ  دعوت  چھےٚ  جِنن  تہٕ  اِنسانن  دۅشوٕنۍ  خٲطرٕ  تہٕ  حضور  صلی  اللہ  علیہ و سلمن  ہٕنز  رسالت  چَھنہٕ  صرف  انسانن  تامٕے  محدوٗد۔




  سُورٕہ  کِس  آغازس  منٛز  چُھ  خطابُک  رۅخ  اِنسانٕنے  کُن،  تِکیازِ  زمینٕچ  خلافت  چھےٚ  تِمنٕے  حٲصل،  خُداے  سٕندۍ  رسول  چِھ  تِموٕے  منٛزٕ  آمٕتۍ،  تہٕ  خُداے  سٕنزِ  کتابہٕ  چھےٚ  تِہنزنٕے  زبانن  منٛز  نٲزِل  کرنہٕ  آمٕژ،  البتہٕ  برونٛہہ  پٔکِتھ  چِھ  آیت  نمبر  13  پٮ۪ٹھہٕ  اِنسان  تہٕ  جِن  دۅشوے  یکسان  پٲٹھۍ  مخٲطب  آمٕتۍ  کرنہٕ،  تہٕ  اَکاے  دعوت  چھےٚ  دۅشوٕنۍ  برونٛہہ  کنہِ  پیش  آمٕژ  کرنہٕ۔




  سُورٕکۍ  مضمون  چِھ  لۅکچن  لۅکچن  کتھن  منٛز  اکہِ  خاص  ترتیب  سان  ارشاد  سپٕدمٕتۍ۔




  گۅڈنِکہِ  آیت  پٮ۪ٹھہٕ  ژوٗرِمِس  آیتس  تام  چُھ  فرماونہٕ  آمُت  زِ  ییٚمہِ  قرآنٕچ  تعلیم  چھےٚ  اللہ  تعالیٰ  سٕندِ  طرفہٕ  تہٕ  یہِ  چُھ  عینِ  تٔمۍ  سٕندِ  رحمتُک  تقاضہٕ  زِ  سُہ  کرِ  امہِ  تعلیمہِ  سٍتۍ  اِنسٲنۍ  زُرِیات  کہ  ہدایتُک  سنٛز۔




  آیت  نمبر  5  تہٕ  6  ہس  منٛزٕ  چُھ  وَننہٕ  آمُت  زِ  کائناتُک  سورُے  نظام  چُھ  اللہ  تعالیٰ  سٕنزِ  فرماں  روٲئی  منٛز  چلان  تہٕ  زمین  و  آسمانُک  پرٛتھ  چیز  چُھ  تٔمۍ  سٕندِ  فرمانُک  تابع۔




  آیت  7  تہٕ  9  وس  منٛز  چھےٚ  بیاکھ  اکھ  حقیقت  بیان  آمٕژ  کرنہٕ  زِ  خُداین  چُھ  کائناتُک  یہِ  سورُے  نظام  ٹھیک  ٹھیک  توازُن  سان  عدلس  پٮ۪ٹھ  قٲیِم  کوٚرمُت،  تہٕ  امہِ  نظامٕچ  فطرت  چھےٚ  یژھان  زِ  اَتھ  منٛز  روزن  وٲلۍ  گژھن  پننیٚن  اختیارن  ہٕندین  حدوٗدن  منٛز  تہِ  عدلس  پٮ۪ٹھ  قٲیِم  روزٕنۍ  تہٕ  توازُن  گژھن  نہٕ  بِگاڑٕنۍ۔




  آیت  10  پٮ۪ٹھہٕ  25  ہس  تام  چِھ  اللہ  تعالیٰ  سٕندِ  قدرتٕکۍ  عجٲیب  تہٕ  کمالات  بیان  کرنس  سٍتۍ  سٍتۍ  تٔمۍ  سٕنٛزن  تِمن  نعمتن  کُن  اشارٕہ  کرنہٕ  آمٕتۍ  یِمو  نِشہِ  جِن  تہٕ  انسان  فٲیدٕہ  چِھ  تُلان۔




  آیت  26  پٮ۪ٹھہٕ  30  ہس  تام  چھےٚ  انسان  و  جِن  دۅشوٕنۍ  یہِ  حقیقت  یاد  آمٕژ  پاونہٕ  زِ  یتھ  کائناتس  منٛز  چُھنہٕ  کُنِس  خُدایس  ورٲے  بیٚیہِ  کانٛہہ  غیر  فٲنی  تہٕ  لا  زوال،  تہٕ  لۅکٹہِ  پٮ۪ٹھہٕ  بٔڈِس  تام  چُھنہٕ  کانٛہہ  موجود  تِیُتھ  یُس  پننہِ  وجود  خٲطرٕ  تہٕ  وجودکیٚن  ضروریاتن  خٲطرٕ  خُداے  سُند  محتاج  آسہِ  نہٕ۔




  آیت  31  پٮ۪ٹھہٕ  36  ہس  تام  چِھ  یِم  دۅشوے  دٔرۍ  خبردار  کرنہٕ  آمٕتۍ  زِ  عنقریب  چُھ  سُہ  وقت  واتن  وول  ییٚلہِ  تۅہیہِ  پرٛژھگٲر  یِیَو  کرنہٕ۔  امہِ  پرٛژھگارِ  نِشہِ  بٔچِتھ  ہیٛکِو  نہٕ  توٚہۍ  کُن  گٔژھتھ۔




  آیت  37  تا  38  ہس  منٛز  چُھ  وننہٕ  آمُت  زِ  یہِ  پرٛژھگٲر  سپدِ  قیامت  کہ  دۅہ۔




  آیت  39  تا  45  ہس  تام  چُھ  مُجرم  انسانن  تہٕ  جِنن  ہُند  انجام  آمُت  وننہٕ۔




  تہٕ  آیت  46  پٮ۪ٹھہٕ  ٲخرس  تام  چِھ  تفصیل  سان  تِم  اِنعام  بیان  کرنہٕ  آمٕتۍ  یِم  ٲخرتس  منٛز  نیک  انسانن  تہٕ  جِنن  یِن  عطا  کرنہٕ۔


Heading: نٲزِل سپدنُک زمانہٕ
Text:
  حضرت  عبد  اللہ  بن  عباس  رضی  اللہ  تعالیٰ  عنہ  ہَو  یُس  ترتیبِ  نزولِ  سُورن  ہُند  بیان  چُھ  کوٚرمُت  تتھ  منٛز  چِھ  تِم  فرماوان  زِ  گۅڈٕ  سپُد  سورہ  طٰہٰ  نٲزِل۔  پتہٕ  سپُد  اَلواقعہ  تہٕ  امہِ  پتہٕ  اَلشُعرا۔  ﴿الاتقان  للسیّوطی  ﴿یۅہے  ترتیب  چِھ  عکرمہ  تہِ  بیان  کران۔  ﴿بہیقی،  دلائل  النبوۃ﴾




  اَمِیُک  تٲئیدہ  چُھ  تمہِ  قصہٕ  سٍتۍ  تہِ  سپدان  یُس  حضرت  عمر  رضی  اللہ  عنہ  سٕندِس  بارس  منٛز  ابن  ہشام  چِھ  ابنِ  اسحاقس  نِشہِ  نقل  کران۔  اتھ  منٛز  چھےٚ  یہِ  ذِکر  زِ  ییٚلہِ  حضرت  عمر  رضی  اللہ  تعالیٰ  عنہ  پننہِ  ہمشیرٕہ  سٕندِس  گھرس  منٛز  ژاے  تمہِ  ساعتہٕ  اوس  سورۂ  طٰہٰ  پرنہٕ  یِوان۔  تہٕ  ییٚلہِ  تِم  ونان  چِھ  زِ  اچھا،  مےٚ  ہاو  سُہ  صحیفہٕ  یُس  ژےٚ  ژوٗرِ  تھووُتھ،  ہمشیرٕہ  چھےٚ  ونان،  توٚہۍ  چِھو  پننہِ  شرک  کہ  وجہ  کِنۍ  نجِس۔  یتھ  صحیفس  ہیٚکہِ  صرف  طاہر  ﴿پاک﴾  اِنسانٕے  اتھہٕ  لاگِتھ۔  چنانچہ  حضرت  عمر  رضی  اللہ  تعالیٰ  عنہ  چِھ  وۅتھان  تہٕ  غسل  کران  تہٕ  پتہٕ  چِھ  یہِ  صحیفہٕ  تُلان  تہٕ  پران۔  امہِ  سٍتۍ  چُھ  پے  لگان  زِ  تمہِ  ساعتہٕ  اوس  سُورۂ  واقعہ  نٲزِل  سپُدمُت،  تِکیازِ  أتھۍ  منٛز  چھےٚ  آیت،  لَا  یَمَسّہُ  اِلَا  المُطَھّرُونَ،  وٲرِد  سپٕزمٕژ  تہٕ  یہِ  چُھ  تواریخی  طور  ثٲبِت  زِ  حضرت  عمر  رضی  اللہ  تعالیٰ  عنہ  چِھ  ہجرت  پتہٕ  5  نبوی  منٛز  ایمان  اَنان۔


Heading: موضوع تہٕ مضمون
Text:
  ییٚمیُک  موضوع  چُھ  ٲخرت،  توحید  تہٕ  قرآنس  متعلق  کُفّارِ  مکن  ہٕندٮ۪ن  شبہاتن  ہُند  تردید۔  تِم  یتھ  چیزس  سارِوٕے  کھۅتہٕ  زیادٕہ  ناقٲبِل  یقین  مانان  ٲسۍ  سُہ  اوس  قیامت  تہٕ  ٲخرت۔  تِہُند  ونُن  اوس  زِ  یمہٕ  چھےٚ  سارے  خیٲلی  کتھہٕ  یُہُند  پیش  یُن  ناممکن  چُھ۔  امہِ  کِس  جوابس  منٛز  چُھ  فرماونہٕ  آمُت  زِ  ییٚلہِ  سُہ  واقعہٕ  پیش  یِیہِ،  تمہِ  وقتہٕ  آسہِ  نہٕ  یہِ  اَپُز  وَنن  وول  کانٛہہ  زِ  سُہ  واقعہ  کیا  چُھنہٕ  پیش  آمُت،  نہ  آسہِ  کٲنٛسہِ  یہِ  طاقت  زِ  سُہ  یِوان  یِوان  کیا  رُکاوِ  تتھ،  یا  بناوِ  واقعس  غیر  واقعہٕ۔  تمہِ  ساعتہٕ  سپدن  تمام  انسان  ترین  طبقن  منٛز  تقسیم۔  گۅڈنِیُک،  سابقین۔  دوٚیم،  عام  صالحین،  ترییم،  تِم  لُکھ  یِم  ٲخرتس  مُنکر  روٗدۍ  تہٕ  مرنہٕ  کِس  دَمَس  تام  روٗدۍ  کُفر  و  شِرکس  تہٕ  گناہِ  کبیرن  پٮ۪ٹھ  جٔمِتھ۔  یِمن  تریشوٕنۍ  طبقن  سٍتۍ  یُس  معاملہٕ  سپدِ  سُہ  چُھ  تفصیل  سان  آیت  7  پٮ۪ٹھہٕ  56  ہس  تام  بیان  کرنہٕ  آمُت۔




  اَمہِ  پتہٕ  چِھ  آیت  57  پٮ۪ٹھہٕ  آیت  74  ہس  تام  اسلام  کیٚن  تِمن  دۅن  بُنیٲدی  عقیدن  ہٕندِس  صداقتس  پٮ۪ٹھ  پیوٚٹھُس  پیٹھ  دلائل  دِنہٕ  آمٕتۍ  یِمن  ماننہٕ  نِشہِ  کُفّار  ٲسۍ  انکار  کران،  یعنی  توحید  تہٕ  ٲخرت۔




  پتہٕ  چُھ  آیت  75  پٮ۪ٹھہٕ  82  ہَس  تام  قرآن  کِس  بارس  منٛز  تِہندین  شکوکن  تردید  آمُت  کرنہٕ،  تہٕ  قرآن  کِس  صداقتس  پٮ۪ٹھ  چھےٚ  دۅن  مختصر  کتھن  منٛز  یہِ  بے  مثال  دلیل  آمٕژ  پیش  کرنہٕ  زِ  اتھ  پٮ۪ٹھ  اگر  کانٛہہ  غور  کرِ  تیٚلہِ  وُچھِ  سُہ  اتھ  منٛز  تِیتھُے  محکم  نظام  یُتھ  محکم  نِظام  کائنات  کیٚن  تارکن  تہٕ  سیّارن  ہُند  چُھ،  تہٕ  یٔہے  چھےٚ  امہِ  کتھہِ  ہٕنز  دلیل  زِ  امِیُک  مُصنف  چُھ  سُے  ییٚمۍ  کائناتُک  یہِ  نظام  چُھ  بنوومُت۔  پتہٕ  چُھ  کُفارن  وَننہٕ  آمُت  زِ  یہِ  کتاب  چھےٚ  تقدیر  کِس  نوِشتس  منٛز  ثبت  یُس  مخلوقات  کہ  دست  رَس  نِشہِ  نیٚبر  چُھ۔  تۅہیہِ  چُھو  باسان  زِ  اتھ  چِھ  محمد  صلی  اللہ  علیہ و سلمس  نِشہِ  شیاطین  اَنان،  حالانکہ  لوحِ  محفوظہٕ  پٮ۪ٹھہٕ  محمد  صلی  اللہ  علیہ و سلمن  تام  ییٚمہِ  ذریعہ  یہِ  واتان  چُھ،  تتھ  منٛز  چُھنہٕ  پاک  نفس  تھاون  والیو  فرشتو  ورٲے  کٲنٛسہِ  ہُند  ذرّس  برابر  دخل۔




  ٲخرس  پٮ۪ٹھ  چُھ  انسانس  آمُت  وَننہٕ  زِ  ژٕ  بنتہٕ  پننہِ  خۅد  مختٲری  ہٕندِس  غرورس  منٛز  کوتاہ  تہِ  حقیقتَو  طرفہٕ  اوٚن،  مگر  موتُک  وقت  چُھ  چانہِ  أچھ  مٕژراونہٕ  خٲطرٕ  سٮ۪ٹھاہ۔  چٲنۍ  ٹٲٹھۍ  تہٕ  قرابت  دار  چِھ  چانیٚن  أچھن  تَل  مَران  تہٕ  ژٕ  چُھکھ  وُچھان  روزان۔  اگر  کانٛہہ  بالاتر  طاقت  ژےٚ  پٮ۪ٹھہٕ  کنہِ  چُھنہٕ  فرماں  روا،  تہٕ  چون  یہِ  زعم  چُھ  دُرست  زِ  دُنیاہس  منٛز  چُھکھ  بس  ژٕے  یوت،  کانٛہہ  خُداے  چُھنہٕ،  تیٚلہِ  کیازِ  چُھکھ  نہٕ  کٲنٛسہِ  مَرن  وٲلۍ  سُند  نیرٕوُن  زُو  واپس  پھِران؟  یِتھہٕ  پٲٹھۍ  ژٕ  اتھ  معاملس  منٛز  بے  بس  چُھکھ،  تِتھے  پٲٹھۍ  چُھنہٕ  خُداے  سُند  مُحاسبہٕ  تہٕ  تٔمۍ  سُند  جزا  تہٕ  سزا  تہِ  رُکاوُن  ژےٚ  تام،  ژٕ  مان  تہٕ  یا  مَتہٕ  مان  تہٕ،  مَرن  وول  وُچھِہ  موتہٕ  پتہٕ  پنُن  انجام  ضروٗر۔


Heading: نٲزِل سپدنُک زمانہٕ
Text:
  یہِ  چُھ  بالاتفاق  مدنی  سُورٕہ  تہٕ  امہِ  کیٚن  مضمونن  پٮ۪ٹھ  غور  کرنہٕ  سٍتۍ  چُھ  باسان  زِ  غالباً  چُھ  یہِ  جنگ  اُحد  تہٕ  صلح  حُدیبیہ  ہَس  درمیان  کمہِ  تام  وقتہٕ  نٲزِل  سپُدمُت۔  یہِ  اوس  سُہ  زمانہٕ  ییٚلہِ  اِسلامس  پننیو  پیرو  کارَو  نِشہِ  صرف  جٲنی  قربٲنی  یٲژ  درکار  ٲس  نہٕ  بلکہ  ٲسٕس  مٲلی  قربٲنی  تہِ  درکار،  تہٕ  یتھ  سُورس  منٛز  چھےٚ  اَمی  قربٲنی  خٲطرٕ  پُر  زور  اپیل  کرنہٕ  آمٕژ۔  اتھ  قیاسس  چھےٚ  سورہ  شریفٕچ  دٔہِم  آیت  مزید  پوچھر  دِوان۔


Heading: موضوع تہٕ مضمون
Text:
  ییٚمہِ  سُورُک  موضوع  چُھ  اِنفاق  فی  سبیل  اللہ  یعنی  خُداے  سٕنزِ  وتہِ  منٛز  خرچاونُک  تلقین۔  یہِ  سُورٕہ  اوس  امہِ  غرضہٕ  خٲطرٕ  نٲزِل  کرنہٕ  آمُت  زِ  مُسلمان  گژھن  خاص  طور  مٲلی  قربٲنیو  خٲطرٕ  آمادٕہ  یِنۍ  کرنہٕ،  تہٕ  یہِ  کتھ  گژِھہ  تِمن  ذہن  نشین  یِنۍ  کرنہٕ  زِ  ایمانُک  اصل  رُوح  تہٕ  حقیقت  چُھ  خُداے  سٕندِ  خٲطرٕ  تہٕ  تٔمۍ  سٕندِ  دین  خٲطرٕ  مُخلص  آسُن۔  یُس  شخص  اَمہِ  رُوح  نِشہِ  خٲلی  آسہِ،  تہٕ  خُداے  سٕندِس  تہٕ  تٔمۍ  سٕندِس  دین  کِس  مقابلس  منٛز  تھاوِ  پنُن  جان  و  مال  تہٕ  مفاد  سارِوٕے  کھۅتہٕ  ٹوٹھ  تٔمۍ  سٕندِ  ایمانُک  اقرار  چُھ  کھۅ  کُھر۔




  امہِ  مقصدٕ  خٲطرٕ  چِھ  سارِوٕے  برونٛہہ  اللہ  تعالیٰ  سٕندۍ  صفات  آمٕتۍ  بیان  کرنہٕ  تاکہ  بوزن  والیٚن  گژِھہ  پوٗرٕ  پٲٹھۍ  یہِ  احساس  زِ  کٔمِس  عظیم  ہستی  کُن  چِھ  تِم  مخٲطب  یِوان  کرنہٕ۔  امہِ  پتہٕ  چِھ  حسبِ  ذیل  مضمون  سلسلہٕ  وار  ارشاد  سپٕدمٕتۍ:




  ﴿1﴾  ایمانُک  لٲزمی  تقاضہٕ  چُھ  یہِ  زِ  اِنسان  گژِھہ  نہٕ  خُداے  سٕنزِ  وتہِ  منٛز  مال  خرچ  کرنہٕ  نِشہِ  اتھہٕ  پتھ  رَٹُن۔




  ﴿2﴾  خُداے  سٕنزِ  وتہِ  منٛز  جان  و  مالٕچ  قربٲنی  دِنۍ  اگرچہِ  پرٛتھ  حالس  منٛز  قٲبِل  قدر  چھےٚ،  مگر  یِمن  قربٲنِین  ہُند  قدر  و  قٍمت  چُھ  موقعن  ہٕندِ  نزاکت  کہ  لحاظہٕ  مُتعین  سپدان۔  یِم  لُکھ  اسلام  چہِ  کمزوٗری  ہٕندِس  حالتس  منٛز  اَتھ  سر  بُلند  کرنہٕ  خٲطرٕ  پننہِ  گردنہٕ  موٚنڈِس  پٮ۪ٹھ  تھاوَن،  تہٕ  بیٚیہِ  خرچاون  مال،  تِہندِس  درجس  ہیٚکن  نہٕ  تِم  لُکھ  وٲتِتھ  یِم  اسلام  کِس  غلبہٕ  کِس  حالتس  منٛز  مزید  فروغ  دِنہٕ  خٲطرٕ  جان  تہٕ  مال  کرن  قربان۔




  ﴿3﴾  حق  چہِ  وَتہِ  منٛز  یُس  تہِ  مال  خرچاونہٕ  یِیہِ  سُہ  چُھ  خُدایس  قرض،  تہٕ  خُداے  کرِنہٕ  تتھ  صرف  کینٛہہ  گونہٕ  ہُررٲوِتھ  واپس  بلکہ  کرِ  پننہِ  طرفہٕ  مزید  اجر  تہِ  عطا۔




  ﴿4﴾  ٲخرتس  منٛز  گژِھہ  نوٗر  تِمنٕے  لُکن  نصیب  یِمو  خُداے  سٕنزِ  وتہِ  منٛز  پنُن  مال  آسہِ  خرچوومُت۔  روٗدۍ  تِم  منافِق  یِمن  دُنیاہس  منٛز  صرف  پنُن  مفاد  اوس  ٹوٹھ،  ٲخرتس  منٛز  یِن  تِم  مومِنَو  نِشہِ  الگ  کرنہٕ،  نوٗرٕ  نِشہِ  سپدن  تِم  محروم  تہٕ  تِہُند  حشر  سپدِ  کٲفرن  سٍتۍ۔




  ﴿5﴾  مُسلمان  گژھن  نہٕ  تِمن  اہلِ  کتابن  ہٕندۍ  پٲٹھۍ  بَنٕنۍ  یِہِندۍ  دل  زمانۂ  دراز  چو  غفلتو  سٍتۍ  کٔنۍ  چِھ  بنیمٕتۍ۔  سُہ  کُس  مومِنٕے  گوٚو  ییٚمۍ  سُند  دل  خُداے  سٕنزِ  ذِکرِ  سٍتۍ  نرم  گژِھہ  نہٕ،  تہٕ  تٔمۍ  سٕندِس  نٲزِل  کرنہٕ  آمتِس  حقس  برونٛہہ  کنہِ  نمہِ  نہٕ۔




  ﴿6﴾  خُدایس  نزدیک  چِھ  صدیق  تہٕ  شہید  صرف  تِم  اہلِ  ایمان  یِم  پنُن  مال  کُنہِ  دِکھاوٹہٕ  کہ  جذبہٕ  ورٲے  صدقِ  دِلہٕ  سان  تٔمۍ  سٕنزِ  وَتہِ  منٛز  خرچاوان  چِھ۔




  ﴿7﴾  دُنیاہٕچ  زندگی  چھےٚ  محض  کینژھن  دۅہن  ہُند  بہار  تہٕ  اکھ  دل  زنٛزوَنُک  چیز۔  ییٚتِچ  آرٲیش  تہٕ  زیبٲیش،  ییٚتِچ  دھن  دولت،  یتھ  منٛز  لُکھ  چِھ  اکھ  أکِس  برونٛہہ  نیرنٕچ  کوٗشش  کران،  چھُ  سورُے  کینٛہہ  ناپایدار،  پایدار  زندگی  چھےٚ  دراصل  ٲخرتٕچ  زندگی۔  تۅہیہِ  اگر  اکھ  أکِس  برونٛہہ  نیرنٕچ  کوشش  چھو  کرٕنۍ  تیٚلہِ  کٔرِو  یہِ  کوشش  جنّتس  کُن  دَونس  منٛز۔




  ﴿8﴾  راحت  تہٕ  مصیبت  یِکینژھاہ  دُنیاہس  منٛز  یِوان  چُھ  سُہ  چُھ  اللہ  تعالیٰ  سٕندِ  گۅڈے  لیٛکھنہٕ  آمتہِ  فٲصلہٕ  مُطٲبق  یِوان۔  مومن  سُند  کردار  گژِھہ  یہِ  آسُن  زِ  ییٚلہِ  مُصیبت  یِیہِ  تمہِ  ساعتہٕ  گژِھہ  نہٕ  ہمت  ہارُن،  تہٕ  ییٚلہِ  راحت  واتیٚس  تمہِ  ساعتہٕ  گژِھہ  نہٕ  غروٗر  کرُن۔




  ﴿9﴾  خُداین  سوٗزۍ  پنٕنۍ  رسول  ٹاکارٕہ  نِشٲنیَو  سان  تہٕ  کتاب  تہٕ  میزانِ  عدل  سان  تاکہ  لُکھ  سپدن  انصافس  پٮ۪ٹھ  قٲیِم،  تہٕ  اتھ  سٍتۍ  کوٚرُن  شِستٕر  تہِ  نٲزِل  تاکہ  حق  یِیہِ  قٲیِم  کرنہٕ  تہٕ  باطلُک  کلہٕ  نوٚمراونہٕ  خٲطرٕ  یِیہِ  طاقت  استعمال  کرنہٕ۔  یِتھہٕ  پٲٹھۍ  چُھ  اللہ  تعالیٰ  یہِ  وُچُھن  یژھان  زِ  انسانَو  منٛزٕ  کم  لُکھ  چِھ  تِتھۍ  نیران  یِم  تٔمۍ  سٕندِ  دین  کہِ  حمایت  تہٕ  نُصرت  خٲطرٕ  وۅتھن  تہٕ  اَمہِ  خٲطرٕ  لڑاوَن  جان۔




  ﴿10﴾  اللہ  تعالیٰ  سٕندِ  خٲطرٕ  روٗدۍ  گۅڈٕ  انبیا  یِوان  یِہندِ  دعوت  سٍتۍ  کینٛہہ  لُکھ  راہِ  راستس  پٮ۪ٹھ  آے  تہٕ  اکثر  روٗدۍ  فاسق  بٔنِتھ۔  پتہٕ  آے  عیسیٰ  علیہ  السلام  یِہنزِ  تعلیمہِ  سٍتۍ  لُکن  منٛز  واریاہ  اخلٲقی  خوٗبِیہِ  پٲدٕ  گٔیہِ،  مگر  تِہندۍ  اُمّتن  کوٚر  رہبٲنیتُک  بدعت  اختیار۔  وۅنۍ  چِھ  خُداین  محمدؐ  سوٗزِمٕتۍ،  تِمن  پٮ۪ٹھ  یِم  لُکھ  ایمان  اَنن،  اللہ  تعالیٰ  دِیہِ  تِمن  پننہِ  رحمت  منٛزٕ  دۅگنہٕ  تہٕ  تِمن  کرِ  سِیٔزِ  وَتھ  ہاون  وول  نور  عطا۔  اہلِ  کتاب  روٗزِ  تن  پننِس  پانس  اللہ  تعالیٰ  سٕندِ  فضلُک  ٹھیکہٕ  دار  سمجھان،  مگر  اللہ  تعالیٰ  سُند  فضل  چُھ  تس  پانسٕے  اَتھہِ،  تس  چُھ  اختیار  یَس  ییژِھہ  تس  کرِ  پنُن  فضل  عطا۔


Heading: ناو
Text:
  یَتھ  سُورس  چُھ  ناو  اَلمُجادَلہ  تہِ  تہٕ  المجادِلہ  تہِ۔  یہِ  ناو  چُھ  گۅڈنِکی  آیت  کہ  لفظ  تُجَادِلُکَ  نِشہِ  تھاونہٕ  آمُت۔


Heading: نٲزِل سپدنُک زمانہٕ
Text:
  سُورۂ  احزابس  منٛز  اوس  خُدا  صٲبن  منگتہٕ  نیٚچوۍ  سٕندِس  حقیقی  ﴿یعنی  سخ﴾  نیٚچُو  آسنس  انکار  کران  کران  صرف  یہِ  ارشاد  فرموومُت  زِ،  تہٕ  خُداین  چَھنہٕ  تُہٕنٛزٕ  تِمہٕ  خاندارنہِ  یِمن  سٍتۍ  توٚہۍ  ظِہار  چِھو  کران  تُہنٛزٕ  ماجہِ  بناوِمژٕ۔  مگر  اتھ  منٛز  اوس  نہٕ  یہِ  وننہٕ  آمُت  زِ  ظِہار  کرُن  چھا  کانٛہہ  گناہ  یا  جُرم،  تہٕ  نہ  اوس  یہِ  وننہٕ  آمُت  زِ  امِیُک  شرعی  حُکم  کیا  چُھ۔  اتھ  برعکس  چُھ  یتھ  سُورس  منٛز  ظِہارُک  پوٗرٕ  قانون  آمُت  بیان  کرنہٕ۔  امہِ  نِشہ،  چُھ  معلوم  سپدان  زِ  یِم  مفصل  احکام  چِھ  تَمہِ  مجمل  ہدایتہٕ  پتہٕ  نٲزِل  سپٕدمٕتۍ۔  ﴿اَمہِ  حقیقت  چہِ  روشنی  منٛز﴾  ہیٚکو  یہِ  کتھ  تعیُن  سان  ؤنِتھ  زِ  یہِ  سورٕہ  چُھ  غزوۂ  احزاب  ﴿شوال  5  ہجری﴾  پتہٕ  نٲزِل  گوٚمُت۔


Heading: موضوع تہٕ مباحث
Text:
  یتھ  سُورس  منٛز  چِھ  مُسلمانن  تِمن  مختلف  مسٲیلن  متعلق  ہدایات  دِنہٕ  آمٕتۍ  یِم  تمہِ  وقتہٕ  درپیش  ٲسۍ۔




  سُورٕہ  کہ  آغازٕ  پٮ۪ٹھہٕ  آیت  6  ہَس  تام  چِھ  ظِہارٕکۍ  شرعی  احکام  بیان  کرنہٕ  آمٕتۍ،  تہٕ  اتھ  سٍتۍ  چُھ  پوٗرٕ  سختی  سان  مُسلمانن  نہیب  آمُت  دِنہٕ  زِ  اسلام  پتہٕ  تہِ  جٲہلیت  کیٚن  طریقن  پٮ۪ٹھ  قٲیِم  روزُن،  تہٕ  اللہ  تعالیٰ  سٕندۍ  مُقرر  کرنہٕ  آمٕتۍ  حد  پُھٹراوٕنۍ،  یہِ  حرکت  چھےٚ  قطعی  طور  ایمانس  خلاف،  ییٚمیُک  سزا  دُنیاہس  منٛز  تہِ  ذلّت  تہٕ  رُسوٲئی  چھےٚ  تہٕ  ٲخرتس  منٛز  تہِ  سپدِ  اَتھ  پٮ۪ٹھ  سخت  پٕرٛژٕھہ  گٲر۔




  آیت  7  پٮ۪ٹھہٕ  10  ہَس  تام  چھےٚ  مُنافقن  ہٕنزِ  اتھ  رٔوِشہِ  پٮ۪ٹھ  گِرفت  کرنہٕ  آمٕژ  زِ  تِم  ٲسۍ  پانہٕ  وٲنۍ  خُفیہ  ژۅیہِ  کٔرِتھ  رنگہٕ  رنگہٕ  فِتنَن  ہٕندۍ  منصوبہٕ  بناوان،  تہٕ  رسول  اللہ  صلی  اللہ  علیہ و سلمن  ٲسۍ  یہودینٚن  ہٕندۍ  پٲٹھۍ  تِتھہٕ  پٲٹھۍ  سلام  کران  ییٚمہِ  نِشہِ  دُعا  بجاے  بد  دُعاہُک  پہلو  نیران  اوس۔  اَتھ  سلسلس  منٛز  چُھ  مُسلمانن  دِلاسہٕ  آمُت  دِنہٕ  زِ  مُنافقن  ہٕنٛزٕ  یِمہٕ  ژۅیہِ  ہیکنَو  نہٕ  تۅہیہِ  کِہِنۍ  بِگٲڑِتھ،  اَمہِ  موجوب  روٗزِو  توٚہۍ  اللہ  تعالیٰ  سٕندِس  بھروسس  پٮ۪ٹھ  کٲم  کران۔  تہٕ  اتھ  سٍتۍ  چھےٚ  یِمن  یہِ  اخلٲقی  تعلیم  تہِ  دِنہٕ  آمٕژ  زِ  یِم  پٔزۍ  اہلِ  ایمان  چِھ،  تِہٕنز  کٲم  چَھنہٕ  گناہ  ظُلم  و  زیادتی  تہٕ  رسول  سٕنزِ  نافرمٲنی  خٲطرٕ  ژۅیہِ  کرنہٕ  کینٛہہ،  تِم  اگر  پانہٕ  وٲنۍ  بِہِتھ  خلوَکھ  کانٛہہ  کتھ  کرن  تہِ،  سۅ  گژِھ  نیکی  تہٕ  تقواہٕچ  کتھ  آسٕنۍ۔




  آیت  11  پٮ۪ٹھہٕ  13  ہَس  تام  چِھ  مُسلمان  مجلسی  تہذیبٕکۍ  کینٛہہ  آداب  آمٕتۍ  ہیٚچھنانہٕ،  تہٕ  کینٛہہ  تِتھۍ  مُعاشرتی  عیب  دوٗر  کرنٕکۍ  چِھکھ  ہدایات  دِنہٕ  آمٕتۍ  یِم  گۅڈٕہ  تہِ  ٲسۍ  لُکن  منٛز  درٛینٹھۍ  گژھان  تہٕ  اَز  تہِ  چِھ  لبنہٕ  یِوان۔




  آیت  14  پٮ۪ٹھہٕ  اَندس  تام  چُھ  مُسلم  معاشرٕہ  کیٚن  لُکن،  یِمن  منٛز  مُخلص  اہلِ  ایمان،  مُنافق  تہٕ  مُذبذبین  ﴿یِم  نَہ  ہور  آسن  تہٕ  نَہ  یور،  تہٕ  یِم  دُل  مُلِس  منٛز  آسن﴾  سٲری  رَلہٕ  ٲسۍ،  بالکل  دُٹوک  طریقہ  وننہٕ  آمُت  زِ  دینس  منٛز  کیا  معیار  چُھ  انسان  سٕندِ  مُخلص  آسنُک۔  اکہِ  قسمٕکۍ  مُسلمان  چِھ  تِم  یِم  اسلام  کیٚن  دُشمنن  سٍتۍ  دوستی  چِھ  تھاوان،  پننہِ  مُفادٕ  خٲطرٕ  چِھنہٕ  دین  نِشہِ  غدٲری  کرنس  منٛز  کانٛہہ  ہِراسہٕ  کران۔  دوٚیِمہِ  قسمٕکۍ  مُسلمان  چِھ  تِم  یِم  اللہ  تعالیٰ  سٕندِس  دین  کِس  معاملس  منٛز  کٲنٛسہِ  لحاظہٕ  چِھنہٕ  کران،  حد  چُھ  یہِ  زِ  پننِس  مٲلِس،  بٲیِس،  اولادن  تہٕ  خاندانُک  تام  چِھنہٕ  پرواے  کران۔  خُداین  چُھ  یِمن  آیاتن  منٛز  صاف  فرموومُت  زِ  گۅڈنِکہِ  قسمٕکۍ  لُکھ  دِی  تن  کٲتیاہ  تہِ  قسم  ہٲوۍ  ہٲوۍ  پننہِ  مُسلمان  آسنُک  یقین،  درحقیقت  چِھ  تِم  شیطان  سٕنزِ  پارٹی  ہٕندۍ  لُکھ،  تہٕ  اللہ  تعالیٰ  سٕنزِ  پارٹی  منٛز  شٲمِل  سپدنُک  شرف  چُھ  صرف  دوٚیِمہِ  قسمہٕ  کیٚن  مُسلمانن  حٲصِل۔


Heading: ناو
Text:
  دوٚیِمہِ  آیت  کہ  حصّہٕ  اَخرجَ  الّذِینَ  کَفَرُوا  مِن  اَھلِ  الکِتَابِ  مِن  دِیَارِھِم  لِاَوّلِ  الحَشرِ  منٛزٕ  چُھ  ییٚمہِ  سُورُک  ناو  آمُت  تھاونہٕ۔  مطلب  چُھ  زِ  یہِ  چُھ  سُہ  سُورٕہ  یتھ  منٛز  لفظ  اَلحشر  چُھ  آمُت۔


Heading: نٲزِل سپدنُک زمانہٕ
Text:
  حضرت  عبد  اللہ  بن  عباس  رضی  اللہ  عنہ  چِھ  فرماوان  زِ  سُورۂ  حشر  اوس  غزوۂ  بنی  نضیرس  متعلق  نٲزِل  سپُدمُت،  یِتھہٕ  پٲٹھۍ  سُورۂ  انفال  غزوۂ  بدرس  متعلق  نٲزِل  سپُد۔  ﴿بخاری  و  مُسلم﴾  صحیح  روایتو  مطٲبق  چُھ  یہِ  غزوۂ  ربیع  الاوّل  4  ہجری  منٛز  پیش  آمُت﴾۔


Heading: تواریخی پوت منظر
Text:
  ییٚمہِ  سُورٕکۍ  مضمون  ٹھیک  پٲٹھۍ  سمجھنہٕ  خٲطرٕ  چُھ  ضروری  زِ  مدینہ  طیّبہ  تہٕ  حجاز  کیٚن  یہوٗدٮ۪ن  ہٕنٛدِس  تواریخس  پٮ۪ٹھ  گژِھ  اکھ  نظر  یِنۍ  تراونہٕ،  تِکیازِ  امہِ  ورٲے  ہیٚکہِ  نہٕ  اِنسان  ٹھیک  پٲٹھۍ  یہِ  زٲنِتھ  زِ  ٲخر  کار  یُس  معاملہٕ  رسول  اللہ  صلی  اللہ  علیہ و سلمو  تمہِ  کیٚن  مختلف  قبیلن  سٍتۍ  کوٚر  تمِکۍ  حقیقی  اسباب  کیا  ٲسۍ۔




  یہِ  تواریخ  چھےٚ  گۅڈنِچہِ  صدی  عیسوی  کہ  ٲخرٕ  پٮ۪ٹھہٕ  شروع  سپدان،  ییٚلہِ  70  عیسوی  منٛز  روٗمِیَو  کیوٚر  فلسطینس  منٛز  یہوٗدٮ۪ن  ہُند  قتلِ  عام،  تہٕ  132  عیسوی  منٛز  کٔڑِکھ  پتہٕ  تِم  تَتہِ،  تتھ  دورس  منٛز  ٲسۍ  واریاہ  یہوٗدۍ  قبیلہٕ  تَتہِ  ژٔلِتھ  آمٕتۍ  تہٕ  حجازس  منٛز  ٲسۍ  پناہ  گُزین  سپٕدِمٕتۍ،  تِکیازِ  یہِ  علاقہٕ  اوس  فلسطین  کِس  جنوبس  منٛز  نکھے۔  یور  یِتھ  یَتھ  یَتھ  جایہِ  تِمو  ناگ  تہٕ  سرسبز  جایہِ  وُچھہِ  تَتہِ  کوٚرُکھ  ٹٔھہراو۔  تہٕ  پتہٕ  کوٚرُکھ  وارٕ  وارٕ  پھاٹَون  واد  تُلِتھ  تہٕ  سود  خوٲری  ہٕندِ  ذریعہ  تِمن  پٮ۪ٹھ  قبضہٕ۔  اَیلہ،  مقنا،  تبوک،  تیما،  وادیُ  القریٰ،  فدک،  تہٕ  خیبرس  پٮ۪ٹھ  سپُد  أتھۍ  دورس  منٛز  تِہُند  تسلط  قٲیِم۔  تہٕ  بنی  قریظہ،  بنی  نضیر،  بنی  بہدل،  تہٕ  بنی  قینقاع  تہِ  آو  أتھۍ  دَورس  منٛز  تہٕ  کوٚرُکھ  یثربس  پٮ۪ٹھ  قبضہٕ۔




  یثربس  منٛز  بسن  والیو  قبیلو  منٛزٕ  ٲسۍ  بنی  نضیر  تہٕ  بنی  قُریظہ  زیادٕہ  ممتاز،  تِکیازِ  تِم  ٲسۍ  کاہنَن  ہٕندِ  طبقہٕ  منٛزٕ،  تِم  ٲسۍ  یہوٗدیو  منٛزٕ  عٲلی  نسبٕکۍ  ماننہٕ  یِوان  تہٕ  تِمن  ٲس  پننِس  مِلّتس  منٛز  مذہبی  ریاست  حٲصل۔  یِم  لُکھ  ییٚلہِ  مدینہ  یِتھ  آباد  سپٕدۍ  تمہِ  وقتہٕ  ٲسۍ  بیٚیہِ  کینٛہہ  عرب  قبیلہٕ  اَتہِ  روزان  یِم  تِمو  دبٲوۍ  تہٕ  عملی  طور  سپٕدۍ  امہِ  سرسبز  تہٕ  شاداب  جایہِ  ہٕندۍ  مٲلِک۔  امہِ  پتہٕ  ترےٚ  ہتھ  ؤری  پتہٕ  سپٕدۍ  اوس  تہٕ  خزرج  اَتہِ  آباد۔  ﴿تہٕ  تِمو  پُھٹروو  کینٛژھس  وقتس  منٛز  یہوٗدٮ۪ن  ہُند  زور  تہٕ  کوٚرُکھ  یثربس  پٮ۪ٹھ  پوٗرٕ  غلبہٕ  حٲصل﴾۔




  رسول  اللہ  صلی  اللہ  علیہ و سلمن  ہٕنزِ  تشریف  آوری  برونٛہہ،  ہجرت  کِس  آغازس  تام  ٲسۍ  حجازس  منٛز  عموما  تہٕ  یثربس  منٛز  خصوصا  یہوٗدٮ۪ن  ہٕندِ  پوزیشنٕکۍ  ٹاکارٕہ  خد و خال  یِم:




  زبان،  لباس،  تہذیب،  تمدن،  پرٛتھ  لحاظہٕ  اوس  تِمو  پوٗرٕ  پٲٹھۍ  عربیتُک  رنگ  اختیار  کوٚرمُت۔  تِمن  تہٕ  عربی  لُکن  درمیان  ٲسۍ  خاندر  خُندرٕکۍ  تعلقات  تہِ  قٲیِم  سپٕدِمٕتۍ۔  مگر  یِمو  سارِوٕے  کتھو  باوجود  ٲسۍ  نہٕ  تِم  عربی  لُکن  منٛز  جذب  گٔمٕتۍ۔  تہٕ  تِمَو  ٲس  پوٗرٕ  شِدّت  سان  پنٕنۍ  یہوٗدۍ  عصبیت  برقرار  تھٲومٕژ۔




  تِمن  منٛز  اوس  اِسرٲئیلیتُک  شدید  تعصُب  تہٕ  نسلی  فخر  و  غروٗر۔  اہلِ  عربن  ٲسۍ  تِم  اُمی  ﴿Gentiles﴾  وَنان۔  ییٚمیُک  معنی  صِرف  اَن  پڑھ  اوس  نہٕ  بلکہ  اوس  وحشی  تہٕ  جٲہِل  تہِ۔  تِہُند  عقیدہ  اوس  یہِ  زِ  یِمن  اُمّیَن  چِھنہٕ  تِم  انسٲنی  حقوق  حٲصل  یِم  اسرٲئیلِیَن  خٲطرٕ  چِھ  تہٕ  تِہُند  مال  جٲیز  تہٕ  نا  جٲیز  طریقہٕ  کھیٚون  چُھ  اسرٲئیلِیَن  خٲطرٕ  حلال  تہٕ  پاک۔




  معٲشی  حیثیتہٕ  ٲس  تِہنزٕ  پوزیشن  عرب  قبیلن  ہٕندِ  کھۅتہٕ  زیادٕہ  مضبوط۔  تِم  ٲسۍ  واریاہ  تِتھۍ  فَن  زانان  یِم  اہلِ  عربن  منٛز  رٲئج  ٲسۍ  نہٕ۔  بیٚیہِ  ٲسۍ  تِمن  نیٚبرِمِس  دُنیاہس  سٍتۍ  تہِ  کاروبٲرۍ  تعلقات۔  تِم  ٲسۍ  پننِس  تجارت  کِس  کاروبارس  منٛز  اَنہِ  کھلہِ  منافع  خوری  کران۔  البتہ  تِہُند  سارِوٕے  کھۅتہٕ  بوٚڈ  کاروبارٕ  اوس  سوٗد  خوٲری  ییٚمہِ  کِس  زَالس  منٛز  تِمو  أندۍ  پٔکۍ  چہِ  عرب  آبٲدِیہِ  پھسٲوِتھ  آسہٕ  تھاوِمژٕ،  مگر  اَمیُک  فطری  نتیجہ  اوس  یِتہِ  زِ  عرب  کیٚن  لُکن  منٛز  ٲس  تِمن  خلاف  بالعموم  اکھ  سخ  نفرت  اَتھہِ  یِوان۔




  تِہندٮ۪ن  تجارتی  تہٕ  مٲلی  مفادَن  ہُند  تقاضہٕ  اوس  یہِ  زِ  تِم  ٲسۍ  نہٕ  عرب  کیٚن  لُکن  منٛز  کٲنٛسہِ  ہُند  دوست  بٔنِتھ  بیٚیہِ  کٲنٛسہِ  سٍتۍ  تعلقات  بِگاڑان،  تہٕ  نَہ  ٲسۍ  تِہنزن  باہمی  لڑاین  منٛز  شریک  سپدان۔  امہِ  علاوٕہ  ٲسۍ  تِمو  پننہِ  حفاظت  خٲطرٕ  کٲنٛسہِ  نَتہٕ  کٲنٛسہِ  طاقت  ور  عرب  قبیلس  سٍتۍ  حلیفانہٕ  تعلقات  تہِ  قٲیِم  کٔرِتھ  تھٲوِمٕتۍ۔  یثربس  منٛز  ٲسۍ  بنی  قریظہ  تہٕ  بنی  نضیر  اوسٕکۍ  حلیف  تہٕ  بنی  قینقاع  ٲسۍ  خزرجِکۍ۔




  یِم  ٲسۍ  حالات  ییٚلہِ  اسلام  ووت  مدینس  منٛز  تہٕ  بالٲخر  آیہِ  تَتہِ  رسول  اللہ  صلی  اللہ  علیہ و سلمن  ہٕنزِ  تشریف  آوری  پتہٕ  اکھ  اسلٲمی  ریاست  وجودس۔  یہِ  ریاست  قٲیِم  کران  کرانٕے  یِمہٕ  اوّلین  کامہِ  حضور  صلی  اللہ  علیہ و سلمو  کرِ،  تِمو  منٛز  ٲس  اکھ  یہِ  زِ  اَوس،  خزرج  تہٕ  مہاجر  رَلٲوِتھ  بنٲوٕکھ  اکھ  برٲدری،  تہٕ  دوٚیِم  کٲم  ٲس  یہِ  زِ  اتھ  مُسلم  مُعاشرس  تہٕ  یہوٗدٮ۪ن  درمیان  کوٚرُکھ  واضح  شرطن  پٮ۪ٹھ  اکھ  معاہدہ  طے،  یتھ  منٛز  اَمہِ  کتھہِ  ہٕنز  ضمانت  دِنہٕ  ٲس  آمٕژ  زِ  کانٛہہ  اکھ  کرِنہٕ  کٲنٛسہِ  ہٕندٮ۪ن  حقوقن  پٮ۪ٹھ  دست  درٲزی  تہٕ  بیرونی  دشمنن  ہٕندِس  مُقابلس  منٛز  کرن  یِم  سٲری  یِکہٕ  وَٹہٕ  دِفاع۔  امہِ  معاہدٕکۍ  کینٛہہ  اہم  حصّہٕ  چِھ  یِم:




  یہوٗدۍ  تُلن  پنُن  خرچ  تہٕ  مُسلمان  تُلن  پنُن،  اَمہِ  معاہدٕکۍ  شریک  آسن  حملہٕ  کرن  وٲلۍ  سٕندِس  مُقابلس  منٛز  اکھ  أکِس  مدد  کرنٕکۍ  پابند۔  خلوص  سان  کرن  اکھ  أکۍ  سٕنز  خیر  خوٲہی  تہٕ  یِمن  درمیان  آسہِ  نیکی  تہٕ  حق  رسٲنی  ہُند  تعلق،  گناہُک  تہٕ  زیادتی  ہُند  تعلق  آسہِ  نہٕ  کینٛہہ،  کانٛہہ  کرِنہٕ  پننِس  حلیفس  سٍتۍ  زیادتی،  تہٕ  مظلومَس  یِیہِ  حمایت  کرنہٕ،  یوٚت  تام  جنگ  روزِ،  یہوٗدۍ  تُلن  مُسلمانن  سٍتۍ  رٔلِتھ  اَمِکۍ  خرچہِ،  تہٕ  یہِ  زِ  اَمہِ  معاہدٕ  کیٚن  شریکن  پٮ۪ٹھ  آسہِ  یثربس  منٛز  کُنہِ  نوعیتُک  فِتنہ  و  فساد  کرُن  حرام،  تہٕ  اَمہِ  معاہدٕہ  کیٚن  شریکن  درمیان  اگر  کانٛہہ  تِیُتھ  قضیہ  یا  اختلاف  سپدِ  ییٚمہِ  سٍتۍ  فسادُک  خطرٕہ  آسہِ،  تیٚلہِ  کرن  اللہ  تعالیٰ  سٕندِ  قانون  مُطابق  محمد  رسول  اللہؐ  اَمِیُک  فٲصلہٕ۔۔۔  قریش  تہٕ  أمۍ  سٕندٮ۪ن  حٲمِیَن  یِیہِ  نہٕ  پناہ  دِنہٕ،  تہٕ  یثربس  پٮ۪ٹھ  یُس  تہِ  حملہٕ  کرِ  تٔمۍ  سٕندِس  مُقابلس  منٛز  کرن  معاہدٕکۍ  شریک  اکھ  أکِس  مدد۔۔۔  پرٛتھ  کانٛہہ  فریق  آسہِ  پننہِ  اَندٕکہ  علاقہٕ  کہ  بچاوُک  ذمہ  دار۔  ﴿ابن  ہشام  جلد  2  ص  147  تا  150﴾




  یہِ  اوس  اکھ  قطعی  تہٕ  واضع  مُعاہدہ  ییٚمِکۍ  شرٲئط  یہوٗدیو  پانہٕ  ٲسۍ  قبول  کٔرِمٕتۍ۔  مگر  سٮ۪ٹھاہ  جلد  کوٚر  تِمو  رسول  اللہ  صلی  اللہ  علیہ و سلمس  تہٕ  اِسلامس  تہٕ  مُسلمانن  خلاف  دُشمنانہٕ  رٔوِشہِ  ہُند  اظہار،  تہٕ  تِہُند  دُشمنُت  روٗد  دۅہ  کھۅتہٕ  دۅہ  سخت  کھۅتہٕ  سخت  بنان۔  تِمو  بنٲو  حضور  صلی  اللہ  علیہ و سلمن  ہٕنز  مُخالفت  پنُن  قومی  نصبُ  العین۔  تِمن  صلی  اللہ  علیہ و سلمن  زکھ  واتناونہٕ  خٲطرٕ  ٲسۍ  نہٕ  تِم  کانٛہہ  چال،  کانٛہہ  تدبیر  تہٕ  کانٛہہ  سٲزِش  کرنس  تہِ  ہِراسہٕ  کران۔




  تِمو  ٲس  معاہدس  خلاف  ٹاکارٕہ  دُشمنانہٕ  رٔوِش  جنگِ  بدرٕ  برونٹُھے  اختیار  کٔرمٕژ۔  مگر  ییٚلہِ  بدرس  منٛز  رسول  اللہ  صلی  اللہ  علیہ و سلمن  تہٕ  مُسلمانن  سپٕز  قُریشن  پٮ۪ٹھ  فتحِ  مُبین  حٲصل،  تِمن  پیوٚو  زیٚتہٕ  تہٕ  تِہندِس  بُغض  کِس  نارس  ہیٚژٕن  وارے  ریٚہہ۔  بنی  نضیرُک  سردار  کعب  بن  اشرف  چُھ  کریٚکھ  دِتھ  ونان  خُداے  سُند  قسم  اگر  محمد  صلی  اللہ  علیہ و سلمو  عربٕکۍ  شریف  لُکھ  قتل  چِھ  کٔرِمٕتۍ،  تیٚلہِ  چھےٚ  زمینٕچ  یڈ  تمہِ کیو  شانَو  کھۅتہٕ  سانہِ  خٲطرٕ  زیادہ  بہتر۔  پتہٕ  چُھ  سُہ  مکّہ  واتان  تہٕ  تَتہِ  چُھ  بدرس  منٛز  مارنہٕ  آمتیٚن  سردارن  مُتعلق  سٮ۪ٹھاہ  اشتعال  انگیز  مرثیہ  ؤنِتھ  مکّہ  کیٚن  لُکن  انتقامہٕ  خٲطرٕ  ہٕس  دِوان۔




  بنی  قینقاع  اوس  یہوٗدٮ۪ن  ہُند  گۅڈنِیُک  قبیلہٕ  ییٚمۍ  اجتمٲعی  طور  جنگِ  بدر  پتہٕ  نَنہِ  وانہٕ  پنُن  مُعاہدہ  پُھٹروو،  اَمہِ  پتہٕ  چِھ  رسول  اللہؐ  شوال  تہٕ  کینژھن  ہٕندِ  روایتہٕ  مطٲبق  ذی  القعدہ  2ھ  کِس  ٲخرس  منٛز  تِہندِس  محلّس  محاصرٕہ  کران۔  یہِ  مُحاصٕرہ  روٗد  صرف  پندہن  دۅہن  تہٕ  تِمو  ترٲوۍ  ہتھیار  تہٕ  ٲخرکار  پیوٚو  تِمن  پنُن  سورُے  مال،  اسلحہ،  تہٕ  آلاتِ  صنعت  ترٲوِتھ  مدینہٕ  منٛزٕ  نیرُن۔  ﴿ابن  سعد،  ابنِ  ہشام،  تاریخ  طبری﴾




  اَمہِ  پتہٕ  ییٚلہِ  شوال  3ھ  منٛز  قریشکٕۍ  لُکھ  جنگ  بدرُک  بدلہٕ  ہیٚنہٕ  موجوٗب  بَڑٕ  تیٲرِیَو  سان  مدینس  پٮ۪ٹھ  حملس  چِھ  یِوان،  یِم  یہوٗدۍ  چِھ  معاہدٕچ  گۅڈنِچ  تہٕ  ٹاکارٕہ  خلاف  ورزی  یِتھہٕ  پٲٹھۍ  کران  زِ  یِم  چِھنہٕ  مدینہٕ  کہ  دِفاع  خٲطرٕ  حضور  صلی  اللہ  علیہ و سلمن  سٍتۍ  شریک  سپدان،  حالانکہ  تِمن  ٲس  معاہدٕچ  پابندی  کرٕنۍ۔  پتہٕ  ییٚلہِ  معرکہ  اُحدس  منٛز  مُسلمانن  بوٚڈ  بارٕ  نقصان  چُھ  واتان،  یِہِندۍ  حوصلہِ  چِھ  بڑان،  حد  چُھ  یہِ  زِ  بنی  نضیر  چُھ  رسول  اللہ  صلی  اللہ  علیہ و سلمن  قتل  کرنہٕ  خٲطرٕ  اکھ  سٲزش  کران  یۅسہٕ  پتہٕ  عینِ  وقتس  پٮ۪ٹھ  ناکام  سپٕز۔  ﴿یِمو  واقعاتو  پتہٕ﴾  روٗد  نہٕ  تِمن  سٍتۍ  کُنہِ  رعایتُک  سوالٕے  پَتھ  کُن۔  حضورؐ  چِھ  تِمن  کانٛہہ  ژیز  کرنہٕ  ورٲے  یہِ  اَلٹی  میٹم  سوزان  زِ  یۅسہٕ  غدٲری  تۅہیہِ  مےٚ  سٍتۍ  یٔژٕھو  کرٕنۍ  تمیُک  پے  چُھ  مےٚ  لوٚگمُت۔  لہٰذا  نِیرِو  دَہن  دۅہن  اندر  مدینہ  منٛزٕ،  امہِ  پتہٕ  تہِ  اگر  توٚہۍ  ییٚتہِ  روٗدِو  تیٚلہِ  یُس  شخص  تہِ  تُہٕنزِ  بستی  منٛز  اتھہِ  یِیہِ  تس  یِیہِ  گردن  تُلنہٕ۔  عبد  اللہ  بن  اُبی  سٕندِس  اَپزِس  بھروسس  پٮ۪ٹھ  دِیُت  تِمو  حضور  صلی  اللہ  علیہ و سلمن  ہٕندِ  اَلٹی  میٹُک  یہِ  جواب  زِ  أسۍ  نیرَو  نہٕ  ییٚتہِ،  یہِ  تۅہیہِ  خۅش  گژھیو  تہِ  کٔرِو۔  اتھ  پٮ۪ٹھ  چِھ  حضورؐ  تِمن  ربیع  الاوّل  4ھ  منٛز  مُحاصرٕہ  کران،  تہٕ  صرف  کینٛہہ  دۅہ  پتہٕ  چِھ  تِم  اتھ  شرطس  پٮ۪ٹھ  مدینہٕ  تراونہٕ  خٲطرٕ  تیار  سپدان  زِ  اسلحہ  ورٲے  یِکینژھاہ  تِم  پننیٚن  اوٗنٹن  پٮ۪ٹھ  نِتھ  ہیٚکن  تہِ  نِن۔  یِتھہٕ  پٲٹھۍ  آیہِ  یہوٗدٮ۪ن  ہٕندِ  امہِ  کمین  تہٕ  مکار  قبیلہٕ  نِشہِ  مدینٕچ  سر  زمین  خٲلی  کرنہٕ۔  تِمَو  منٛزٕ  سپٕدۍ  زٕہ  نفر  مسلمان  تہٕ  تِم  روٗدۍ  تٔتھۍ۔  باقی  درٛاے  شامَس  تہٕ  خیبرَس  کُن۔




  یۅہے  واقعہ  چُھ  سُہ  ییٚمہِ  سٍتۍ  یتھ  سُورس  منٛز  بحث  چُھ  آمُت  کرنہٕ۔


Heading: موضوع تہٕ مضمون
Text:
  سُورُک  موضوع  چُھ  بنی  نضیر  کِس  جنگس  پٮ۪ٹھ  تبصرہ۔  اتھ  چِھ  کُلہُم  پٲٹھۍ  ژور  مضمون  بیان  سپٕدِمٕتۍ۔




  1۔  گۅڈنِکیٚن  ژون  آیتن  منٛز  چُھ  دُنیاہس  تمہِ  انجامہٕ  نِشہِ  عبرت  رٹنہٕ  خٲطرٕ  وننہٕ  آمُت  یُس  ؤنۍ  ؤنۍ  بنی  نضیرن  وُچھ۔  خُداین  چُھ  ووٚنمُت  زِ  بنی  نضیرٕچ  یہِ  جلا  وطنی  قبول  کرٕنۍ  اوس  نہٕ  مُسلمانن  ہٕندِ  طاقتُک  کمال  بلکہ  اوس  اَمہِ  کتھہِ  ہُنٛد  نتیجہ  زِ  تِمَو  ٲس  خدایس  تہٕ  تٔمۍ  سٕندِس  رسول  صلی  اللہ  علیہ و سلمس  سٍتۍ  بُتھۍ  لاگے  کٔرمٕژ  تہٕ  یِم  لُکھ  اللہ  تعالیٰ  سٕندِس  طاقتس  سٍتۍ  ٹکراونُک  جرات  کرن  تِمن  چُھ  یُتُھے  انجام  پیوان  وُچُھن۔




  2۔  آیت  5  ہس  منٛز  چُھ  جنگ  کہ  قانونُک  یہِ  قٲعدہ  بیان  کرنہٕ  آمُت  زِ  یۅسہٕ  تخریبی  کاروٲئی  جنگی  ضروریاتَو  خاطرٕ  دشمن  سٕندِس  علاقس  منٛز  کرنہٕ  یِیہ،  سو  چھَنہٕ  فساد  فی  الارض  کِس  تعریفس  منٛز  یِوان۔




  3۔  آیت  6  پٮ۪ٹھہ  10  ہس  تام  چُھ  یہِ  وننہٕ  آمُت  زِ  تِمن  مُلکن  ہٕنزن  زمینن  تہٕ  جایدادَن  ہُند  بند  و  بست  کِتھہٕ  پٲٹھۍ  گژِھہ  کرنہٕ  یُن  یِم  جنگ  کِس  یا  صلح  کِس  نتیجہ  ہَس  منٛز  اسلٲمی  حکومتس  ماتحت  یِن۔




  4۔  ٲخری  11  پٮ۪ٹھہٕ  17  ہس  تام  چُھ  مُنافقن  ہٕندِس  تتھ  رٔوِیس  پٮ۪ٹھہ  تبصرہ  کرنہٕ  آمُت  یُس  تِمو  جنگِ  بنی  نضیر  کِس  موقعس  پٮ۪ٹھ  وَرتوومُت  اوس۔




  5۔  ٲخری  رکوع  چُھ  پوٗرٕ  پٲٹھۍ  اکھ  نصیحت  ییٚمیِکۍ  مُخٲطب  تِم  سٲری  لُکھ  چِھ  یِم  ایمانُک  دعویٰ  کٔرِتھ  مُسلمانن  ہٕندِس  دٔرِس  منٛز  ژامٕتۍ  آسن،  مگر  ایمان  کہ  اصلی  روح  نِشہِ  روزن  ژٔھری۔  اَتھ  منٛز  چُھ  تِمن  وَننہٕ  آمُت  زِ  ایمانُک  اصلی  تقاضہٕ  کیا  چُھ۔


Heading: ناو
Text:
  ییٚمہِ  سورٕکِس  آیت  نمبر  10  ہس  منٛز  چُھ  حُکم  دِنہٕ  آمُت  زِ  یِمہٕ  مستوٗراتہٕ  ہجرت  کٔرِتھ  یِن  تہٕ  مُسلمان  آسنُک  دعویٰ  کرن  تِمن  گژِھہ  امتحان  یُن  ہیٚنہٕ۔  اَمی  مُناسبتہٕ  چُھ  اَتھ  الممتَحِنہ  ناو  آمُت  تھاونہٕ۔  یہِ  چُھ  یِوان  مُمتَحَنہ  تلفُظ  سان  تہِ  پرنہٕ  تہٕ  مُمتَحِنَہ  تہِ۔  گۅڈنِکہِ  تلفّظ  لحاظہٕ  چُھس  معنی  سۅ  خاتون  یَس  امتحان  یِیہِ  ہیٚنہٕ  تہٕ  دوٚیِمہِ  تلفّظ  لحاظہٕ  چُھس  معنی  اِمتحان  ہیٚنہٕ  وول  سُورٕہ۔


Heading: نٲزِل سپدنُک زمانہٕ
Text:
  یتھ  سُورس  منٛز  چُھ  دۅن  تِتھیٚن  معاملن  پٮ۪ٹھ  کلام  فرماونہٕ  آمُت  یُہُند  زمانہٕ  تواریخی  طور  پے  چُھ  لگان۔  گۅڈٚنِیُک  معاملہٕ  چُھ  حاطب  بن  ابی  بلتعہ  رضی  اللہ  عنہ  سُند۔  تہٕ  بیاکھ  معاملہٕ  چُھ  تِمن  مُسلمان  مستوٗراتن  ہُند  یِمو  صلح  حُدیبیہ  پتہٕ  اوس  مکہٕ  پٮ۪ٹھہٕ  ہجرت  کٔرِتھ  مدینہٕ  لوگمُت  یُن۔  یِمو  دۅیَو  معاملو  ہٕنزِ  ذِکر  سٍتۍ  ﴿یُہُند  تفصیل  برونٛہہ  کُن  یِیہِ﴾  چھےٚ  یہِ  کتھ  پورٕ  پٲٹھۍ  مُتعین  سپدان  زِ  یہِ  سُورہ  چُھ  صلح  حُدیبیہ  تہٕ  فتح  مکہ  کِس  درمیٲنی  دورس  منٛز  نٲزِل  گوٚمُت۔


Heading: موضوع تہٕ مباحث
Text:
  یتھ  سُورس  چِھ  ترےٚ  حصّہٕ،  گۅڈنِیُک  چُھ  سُورٕہ  کہ  آغازٕ  پٮ۪ٹھ  نٔوِمِس  9  آیتس  تام  پکان  تہٕ  سورٕ  کِس  اندس  پٮ۪ٹھ  چُھ  آیت  14  تہِ  أتھۍ  سٍتۍ  تعلق  تھاوان۔  یتھ  سُورس  منٛز  چھےٚ  حضرت  حاطب  بن  ابی  بلتعہ  رضی  اللہ  عنہ  سٕنزِ  اتھ  کامہِ  پٮ۪ٹھ  سخت  گرفت  کرنہٕ  آمٕژ  زِ  تِمو  ٲس  محض  پنُن  اہلِ  و  عیال  بچاونہٕ  خٲطرٕ  رسول  اللہ  صلی  اللہ  علیہ و سلمن  ہٕندِ  اکہِ  سٮ۪ٹھاہ  اہم  جنگی  رازٕ  سٍتۍ  دشمن  خبردار  کرنٕچ  کوشش  کٔرمٕژ،  اگر  بروقت  یہِ  کوٗشش  ناکام  یِیہِ  ہے  نہٕ  کرنہٕ،  تیٚلہِ  سپدِہے  فتح  مکہٕ  کِس  موقعس  پٮ۪ٹھ  سٮ۪ٹھاہ  خون  ریزی،  تہٕ  تِم  سٲری  فٲیدٕہ  تہِ  گژھہَن  ضائع  یِم  پُر  امن  طریقس  پٮ۪ٹھ  مکہ  فتح  کرنہٕ  کِس  صوٗرتس  منٛز  حٲصل  سپدہَن۔  حضرت  حاطب  رضی  اللہ  عنہ  سٕنزِ  اتھ  شدید  غلطی  پٮ۪ٹھ  تنبیہ  کران  کران  چھےٚ  خُداین  تمام  اہلِ  ایمانن  یہِ  تعلیم  دِژمٕژ  زِ  کٲنٛسہِ  مومنس  پزِ  نہٕ  کُنہِ  تہِ  حالتس  منٛز،  تہٕ  کُنہِ  تہِ  غرضہٕ  خٲطرٕ  اسلام  کیٚن  دُشمنن  سٍتۍ  محبتُک  تہٕ  دوستی  ہُند  تعلق  تھاوُن،  تہٕ  کانٛہہ  تِژھ  کٲم  پزیٚس  نہٕ  کرٕنۍ  یۅسہٕ  کُفرس  تہٕ  اسلامِ  کِس  کشمکشس  منٛز  کُفارن  خٲطرٕ  فٲیدہ  مند  آسہِ۔  البتہ  یِم  کٲفر  اِسلامس  تہٕ  مُسلمانن  خلاف  عملاً  دشمنی  تہٕ  اِیذار  سٲنی  ہُند  برتاو  آسن  نہٕ  کران  تِمن  سٍتۍ  چُھنہٕ  احسانُک  طریقہٕ  ورتاونس  منٛز   پرواے۔  دوٚیم  حصّہ  چُھ  آیت  10  تہٕ  11  ہَس  پٮ۪ٹھ  مُشتمل۔  اتھ  منٛزچُھ  اکہِ  اہم  معاشرتی  مسلُک  فٲصلہٕ  آمُت  کرنہٕ  یُس  تمہِ  وقتہٕ  سٮ۪ٹھاہ  پیچیدگی  اوس  پٲدٕ  کران۔  مکّس  منٛز  آسہٕ  واریاہ  مُسلمان  مستوٗراتہٕ  تِژٕھہ  یِہِندۍ  خاندار  کٲفر  ٲسۍ،  تہٕ  تِمہٕ  آسہٕ  کُنہِ  نَتہٕ  کُنہِ  طریقہٕ  مدینہٕ  واتان۔  یِتھے  پٲٹھۍ  ٲسۍ  مدینس  منٛز  واریاہ  مُسلمان  مرد  تِتھۍ  یِہٕنزٕ  خاندارنہِ  کٲفر  آسہٕ  تہٕ  تِمہٕ  آسہٕ  مکہٕ  سٕے  منٛز  روزمژٕ۔  تِہندِس  بارس  منٛز  اوس  یہِ  سوال  وۅتلان  زِ  تِمن  درمیان  چھا  دۅن  بٲژن  ہُند  رشتہٕ  برقرار  کِنہٕ  نَہ۔  خُداین  کوٚر  ہمیشہ  خٲطرٕ  اَمِیُک  یہِ  فٲصلہٕ  زِ  مُسلمان  خاتوٗنہِ  خٲطرٕ  چُھنہٕ  کٲفر  خاندار  حلال  تہٕ  مُسلمان  مردٕ  سٕندِ  خٲطرٕ  تہِ  چُھنہٕ  یہِ  جٲیز  زِ  سُہ  تھاوِ  مُشرک  زمانہٕ  پننِس  نکاحس  منٛز۔




  ترٛییم  حصہٕ  چُھ  آیت  12  ہس  پٮ۪ٹھ  مُشتمل  یتھ  منٛز  حضور  صلی  اللہ  علیہ و سلمس  چُھ  ہدایت  فرماونہٕ  آمُت  زِ  یِمہٕ  مستوٗراتہٕ  اسلام  قبول  کرن  تِمن  ہیٚیِو  توٚہۍ  بَجو  بَجو  بُرٲیِیَو  نِشہِ  بچنُک  تہٕ  رٕژرٕ  کیٚن  تمام  طریقن  ہٕنز  پیروی  کرنُک  عہد  ﴿وعدٕہ﴾۔


Heading: ناو
Text:
  ژوٗرِمہِ  آیت  کہ  حصّہٕ  یُقَاتِلُونَ  فِی  سبِیلہٖ  صفّا  منٛزٕ  چھُ  ییٚمیُک  ناو  تھاونہٕ  آمُت۔  مُراد  چُھ  یہِ  زِ  یہِ  چُھ  سُہ  سُورٕہ  یتھ  منٛز  لفظ  صف  چُھ  آمُت۔


Heading: نٲزِل سپدنُک زمانہٕ
Text:
  ییٚمہِ  سورٕہ  کیٚن  مضمومنن  پٮ۪ٹھ  ییٚلہِ  غور  چِھ  کران،  باسان  چُھ  زِ  یہِ  آسہِ  جنگِ  اُحدکِس  مُتصل  زمانس  منٛز  نٲزِل  سپُدمُت۔  تِکیازِ  اَتھ  منٛز  یِمن  حالاتن  کُن  اشارٕہ  چُھ  باسان  تِم  حالات  ٲسۍ  تٔتھۍ  زمانس  منٛز  درٛیٖنٹھۍ  گژھان۔


Heading: موضوع تہٕ مضمون
Text:
  ییٚمہِ  سُورُک  موضوع  چُھ  مُسلمان  ایمانس  منٛز  اخلاص  وَرتاونہٕ  مۅکھہٕ  تہٕ  اللہ  تعالیٰ  سٕنزِ  وَتہِ  منٛز  زُوَس  گِندنہٕ  خٲطرٕ  وۅتلاوٕنۍ۔  یَتھ  منٛز  چِھ  کمزور  ایمان  وٲلۍ  مُسلمان  تہِ  مُخٲطب  آمٕتۍ  کرنہٕ،  تہٕ  تِم  لُکھ  تہِ  یِم  ایمانُک  اَپُز  دعوی  کٔرِتھ  اِسلامس  منٛز  ٲسۍ  دٲخل  گٔمٕتۍ۔  بیٚیہِ  تِم  تہِ  یِم  مُخلص  ٲسۍ۔  کلام  کہ  اندازٕ  تلہٕ  چُھ  پانے  باسان  زِ  کُس  کتھ  جایہِ  چُھ  مُخٲطب  کرنہٕ  آمُت۔




  آغازس  منٛز  چِھ  سٲری  ایمان  وٲلۍ  باخبر  کرنہٕ  آمٕتۍ  زِ  اللہ  تعالی  سٕنزن  نظرن  منٛز  چِھ  سٮ۪ٹھاہ  ناپسند  تِم  لُکھ  یِم  وَنن  اکھ  کتھ  تہٕ  کرن  بیاکھ،  تہٕ  سٮ۪ٹھاہ  ٹٲٹھۍ  چِھ  تِم  لُکھ  یِم  حق  چہِ  وَتہِ  منٛز  لڑنہٕ  مۅکھہٕ  تَمہِ  دیوارٕکۍ  پٲٹھۍ  کھڑا  روزن  یتھ  ناگ  آسہِ  کٲرِتھ  تراونہٕ  آمُت۔




  پتہٕ  چِھ  آیت  5  پٮ۪ٹھہٕ  آیت  7  تس  تام  رسول  اللہ  صلی  اللہ  علیہ و سلمن  ہٕندِ  اُمّتٕکۍ  لُکھ  مُتنبہ  کرنہٕ  آمٕتۍ  زِ  پننِس  رسول  صلی  اللہ  علیہ و سلمس  تہٕ  پننِس  دینس  سٍتۍ  گژِھہ  نہٕ  تُہٕنز  رٔوِش  سۅ  آسٕنۍ  یۅسہٕ  موسیٰ  علیہ  السّلامس  تہٕ  عیسیٰ  علیہ  السّلامس  سٍتۍ  بنی  اسرائیلن  ورتٲو۔  تہٕ  ییٚمیُک  نتیجہِ  یہِ  درٛاو  زِ  تمہِ  قوم  کہ  مِزازُک  قٲلِبٕے  گوٚو  ہوٚل  تہٕ  تتھ  گوٚو  ہدایتُک  توفیق  سلب۔




  اَمہِ  پتہٕ  چُھ  آیت  8  تہٕ  9  ہَس  منٛز  پوٗرٕ  للکارٕ  سان  اعلان  کرنہٕ  آمُت  زِ  یہوٗدۍ  تہٕ  نصاریٰ  تہٕ  تِمن  سٍتۍ  ساز  باز  تھاون  وٲلۍ  منافق  کٔرِتن  اللہ  تعالیٰ  سٕندِس  یتھ  نوٗرس  ژھیٚتہٕ  کرنٕچ  کٲژاہ  تہِ  کوٗشش،  یہِ  روزِ  پوٗرٕ  آب و تاب  سان  دُنیاہس  منٛز  پٔھہلِتھ  تہٕ  مُشرکن  گٔژھۍ  تن  یہِ  کوتاہ  تہِ  ناگوار۔  رسولِ  برحقؐ  سُند  اوٚنمُت  دین  روزِ  پرٛتھ  دوٚیِمِس  دینس  پٮ۪ٹھ  غٲلب  سپدِتھ۔




  اَمہِ  پتہٕ  چُھ  آیت  10-13  ہس  منٛز  اہلِ  ایمانن  وَننہٕ  آمُت  دُنیاہس  تہٕ  ٲخرتس  منٛز  چھےٚ  کامیٲبی  ہٕنز  وَتھ  صرف  اَکھ  تہٕ  سۅ  چھےٚ  یہِ  زِ  پزِ  دِلہٕ  أنِو  خُدایس  تہٕ  تٔمۍ  سٕندِس  رسول  صلی  اللہ  علیہ و سلمس  پٮ۪ٹھ  ایمان  تہٕ  اللہ  تعالیٰ  سٕنزِ  وَتہِ  منٛز  کٔرِو  جان  و  مال  سٍتۍ  جہاد۔




  ٲخرس  پٮ۪ٹھ  چُھ  اہلِ  ایمانن  تلقین  آمُت  کرنہٕ  زِ  یِتھہٕ  پٲٹھۍ  حضرت  عیسیٰ  علیہ  السّلامن  ہٕندیو  حواریو  اللہ  تعالیٰ  سٕنزِ  وَتہِ  منٛز  تِمن  ساتھ  اوس  دِیتمُت،  تِتھے  پٲٹھۍ  بٔنِن  تِم  تہِ  انصارُ  اللہ  تاکہ  کٲفرن  ہٕندِس  مقابلس  منٛز  گِژھہ  تِمن  تہِ  تِتھے  پٲٹھۍ  اللہ  تعالیٰ  سُند  تٲئید  حٲصل  یِتھہٕ  پٲٹھۍ  گۅڈٕہ  ایمان  اَنن  والین  اوس  حٲصِل  سپُدمُت۔


Heading: ناو
Text:
  نٔوِمہِ  آیت  کہ  حصّہٕ  اِذَا  نُودِیَ  لِصّلوٰۃِ  مِن  یّومِ  الجُمُعَہ  منٛزٕ  چُھ  یَتھ  سُورس  ناو  تھاونہٕ  آمُت۔  اگرچہِ  یتھ  سُوٗرس  منٛز  جُمعہ  نمازِ  ہٕندۍ  احکام  تہِ  چِھ  بیان  کرنہٕ  آمٕتۍ  مگر  جُمعہ  چُھنہٕ  بحیثیت  مجموعی  ییٚمہِ  کیٚن  مضمونن  ہُند  عنوان  کینٛہہ،  بلکہ  چُھ  دوٚیِمیٚن  سوٗرن  ہٕندٮ۪ن  ناوَن  ہٕندۍ  پٲٹھی  یہِ  ناو  تہِ  علامت  رٔنگۍ  تھاونہٕ  آمُت۔


Heading: نٲزِل سپدنُک زمانہٕ
Text:
  گۅڈٕنیُک  رکوع  چُھ  7ھ  منٛز  نٲزِل  سپُدمُت،  تہٕ  غالباً  چُھ  یہِ  فتح  خیبر  کِس  موقعس  پٮ۪ٹھ  یا  اَمہِ  پتے  نٲزِل  گوٚمُت۔




  دوٚیُم  رکوع  چُھ  ہجرت  پتے  نٲزِل  سپدمُت۔  تِکیازِ  حضور  صلی  اللہ  علیہ و سلمو  اوس  مدینہ  طیّبہ  تشریف  اَننہٕ  پتے  پوٗنژِمہِ  دۅہ  جُمعہ  قٲیِم  کوٚرمُت،  تہٕ  ییٚمہِ  رکوع  کِس  ٲخری  آیتس  منٛز  یتھ  واقعس  کُن  اشارٕہ  چُھ،  سُہ  چُھ  صاف  وَنان  زِ  سُہ  آسہِ  اقامتِ  جمعہ ہُک  سلسلہِ  شروع  سپدنہٕ  پتہٕ  لازِماً  کُنہِ  تِتھہِ  وقتہٕ  پیش  آمُت،  ییٚلہِ  لُکن  ٲس  نہٕ  وُنہِ  دینی  اجتماعاتن  ہٕندٮ۪ن  آدابن  ہٕنز  پوٗرٕہ  پٲٹھۍ  تربیت  دِنہٕ  آمٕژ۔


Heading: موضوع تہٕ مضمون
Text:
  یِتھہٕ  پٲٹھۍ  گۅڈے  آو  وَننہٕ،  ییٚمہِ  سُورٕکۍ  زٕہ  رکوع  چِھ  دۅن  الگ  زمانن  منٛز  نٲزِل  گٔمٕتۍ۔  اَمی  موجوب  چِھ  دۅشوٕنۍ  ہٕندۍ  موضوع  تہِ  الگ  تہٕ  مخٲطب  تہِ  الگ۔




  گۅڈٕنیُک  رکوع  سپُد  تمہِ  ساعتہٕ  نٲزِل  ییٚلہِ  یہوٗدٮ۪ن  ہٕنزٕ  تِمہٕ  تمام  کوشِشہِ  ناکام  آسہٕ  گٔمژٕ  یِمہٕ  اسلام  کہ  دعوتٕچ  وَتھ  رُکاونہٕ  خٲطرٕ  پٔتِمیٚن  شیٚن  ؤرِین  منٛز  تِمو  کرِمژٕ  آسہٕ۔  یِم  آیات  نٲزِل  سپدنہٕ  وِزِ  اوس  ﴿تِہُند  سارِوٕے  کھۅتہٕ  بوٚڈ  گڑھ﴾  تہِ  کانٛہہ  تکلیف  تُلنہٕ  ورٲے  فتح  سپُدمُت۔  اَمہِ  ٲخری  شکست  پتہٕ  گوٚو  عربس  منٛز  یہوٗدۍ  طاقتُک  بالکل  خٲتِمہٕ۔  وادی  القریٰ،  فدک،  تیما،  تبوک،  سٲری  گٔے  اکہِ  اکہِ  ہتھیار  تراوان  پکان،  یوٚت  تام  زَن  عربٕکۍ  تمام  یہوٗدۍ  اسلامٕکۍ  رعایا  روٗدۍ  بٔنِتھ۔  یہِ  اوس  موقع  ییٚلہِ  یتھ  سُورس  منٛز  چُھ  اللہ  تعالیٰ  تِمن  اکہِ  لٹہِ  بیٚیہِ  خطاب  فرماوان،  تہٕ  غٲلباً  اوس  یہِ  ٲخری  خطاب  یُس  قرآنِ  مجیدس  منٛز  تِمن  کرنہٕ  آو۔  اتھ  منٛز  چھےٚ  تِمن  مخٲطب  کٔرِتھ  ترےٚ  کتھہٕ  فرماونہٕ  آمژٕ:




  ﴿1﴾  تۅہیہِ  کوٚرُو  یہِ  رسول  ماننہٕ  نِشہِ  امہِ  موجوب  انکار  زِ  یہِ  اوس  تتھ  قومَس  منٛز  مبعوث  سپُدمُت  یتھ  توٚہۍ  حقارت  سان  اُمّی  وَنان  چِھو۔  تُہُند  بٲطل  خیال  اوس  یہِ  زِ  رسول  گژِھہ  لازماً  تُہندِ  پننہِ  قوم  کُے  آسُن۔  ﴿بیٚیہِ  یہِ  زِ﴾  اُمّی  ین  منٛز  ہیٚکہِ  نہٕ  زانٛہہ  کانہہ  رسول  یِتھٕے۔  مگر  خُداین  چُھ  تِموٕے  اُمّی  یَو  منٛزٕ  اکھ  رسوُل  تُلمُت  یُس  تُہنزن  نظرن  برونٛہہ  کنہِ  تٔمۍ  سٕنز  کتاب  چُھ  بوزناوان،  انسانن  چُھ  تزکیہِ  کران،  بیٚیہِ  چُھ  تِمن  لُکن  ہدایت  دِوان  یِہنزِ  گُمرٲہی  ہُند  حال  پانہٕ  تہِ  توٚہۍ  زانان  چِھو۔  یہِ  چُھ  اللہ  تعالیٰ  سُند  فضل  یَس  ییٚژِھہ  تس  دِیہِ۔




  ﴿2﴾  توٚہۍ  ٲسِو  توراتٕکۍ  حٲمِل  بناونہٕ  آمٕتۍ،  مگر  نَہ  سمجھِو  تۅہیہِ  اَمِچ  ذمہٕ  دٲری  تہٕ  نَہ  وٲجِو  یہِ  ذمہٕ  دٲری  نکھہٕ۔  ﴿اوٚت  تام  زِ  توٚہۍ  چِھو  نہٕ﴾  دٲنستہٕ  پٲٹھۍ  اللہ  تعالیٰ  سٕندیٚن  آیاتن  بُتھ  پھِرنہٕ  نِشہِ  تہِ  باز  روزان۔  تہٕ  اَتھ  پٮ۪ٹھ  چُھو  تۅہیہِ  یہِ  خام  خیال  زِ  توٚہۍ  چِھو  اللہ  تعالیٰ  سٕندۍ  ٹٲٹھۍ  تہٕ  رسالتٕچ  نعمت  چھےٚ  ہمیشہِ  خٲطرٕ  تُہندِس  ناوس  لیٚکھنہٕ  آمٕژ۔




  ﴿3﴾  اگر  توٚہۍ  پٔزِ  پٲٹھۍ  اللہ  تعالیٰ  سٕندۍ  ٹٲٹھۍ  ٲسِہِو،  تہٕ  اگر  تۅہیہِ  پژھ  آسِہیٚو  زِ  تس  نِشہِ  چُھ  تُہندِ  خٲطرٕ  سٮ۪ٹھاہ  عزتُک  بیٚیہِ  تَھدِ  پایُک  مقام  محفوظ،  تیٚلہِ  آسِہیٚو  نہٕ  تۅہیہِ  موتُک  تِیُتھ  خوف  زِ  ذلّتٕچ  زندگی  چَھو  قبول  مگر  موت  چُھوو  نہٕ  قبول۔  تُہٕنز  یہِ  حالت  چھےٚ  خۅد  امہِ  کتھہِ  ہٕنز  دلیل  زِ  پننیو  کرتوٗتَو  نِشہِ  چِھو  توٚہۍ  پانہٕ  وٲقف،  تہٕ  تُہُند  ضمیر  چُھ  وارٕ  پٲٹھۍ  زانان  زِ  اگر  یِمو  کرتوٗتَو  سان  مٔرِو،  تیٚلہِ  گٔژِھو  خُدایس  نِشہِ  تمہِ  کھۅتہٕ  زیادٕ  ذلیل  و  خوار،  ییٚمہِ  آیہِ  دُنیاہس  منٛز  گژھان  چِھو۔




  دوٚیم  رکوع  چُھ  یتھ  سُورس  منٛز  اَمہِ  موجوب  شٲمِل  کرنہٕ  آمُت  زِ  خُداین  کوٚر  یہوٗدٮ۪ن  ہٕندِ  سبت کہ  بدلہٕ  مُسلمانن  جُمعہ  عطا،  تہٕ  اللہ  تعالیٰ  چُھ  مُسلمانن  یژھان  نہیب  دِیُن  زِ  تِم  مَہ  کٔرِن  جمعہ  ہس  سٍتۍ  سُہ  معاملہٕ  یُس  یہوٗدیو  سبتس  سٍتۍ  اوس  کوٚرمُت۔  یہِ  رکوع  اوس  تمہِ  وقتہٕ  نٲزِل  گوٚمُت  ییٚلہِ  مدینس  منٛز  اکہِ  دۅہ  عینِ  نمازِ  جمعہ  کہ  وقتہٕ  اکھ  تجارتی  قٲفلہٕ  آو  تہٕ  امہِ  کیٚن  ڈولن  تہٕ  تاشن  ہٕنز  آواز  بوٗزِتھ  دورے  بہَو  12  نفرو  وَرٲے  تمام  حٲضرین  مسجدِ  نبوی  منٛزٕ  نیٖرِتھ  قافلس  کُن،  حالانکہ  تمہِ  ساعتہٕ  ٲسۍ  رسول  اللہؐ  خطبہٕ  ارشاد  فرماوان۔  اَتھ  پٮ۪ٹھ  آو  یہِ  حکم  دِنہٕ  زِ  جمعہ ہٕچ  اذان  سپدنہٕ  پتہٕ  چُھ  پرٛتھ  قسمُک  خرید  فروخت  تہٕ  پرٛتھ  کانٛہہ  مصروفیت  حرام۔


Heading: ناو
Text:
  گۅڈٕنِکی  آیت  کہ  حصّہٕ  اِذَا  جَاءَکَ  المُنَافِقُون  نِشہِ  چُھ  اَمِیُک  ناو  تھاونہٕ  آمُت۔  یہِ  چُھ  ییٚمہِ  سُورُک  ناو  تہِ  تہٕ  ییٚمہِ  کہِ  مضمونُک  عنوان  تہِ،  تِکیازِ  یَتھ  منٛز  چُھ  منافِقن  ہٕندِسٕے  طرزِ  عملس  پٮ۪ٹھ  تبصرٕہ  کرنہٕ  آمُت۔


Heading: نٲزِل سپدنُک زمانہٕ
Text:
  یہِ  سُورٕہ  سپُد  غزوۂ  بنی  مُصطلق  پٮ۪ٹھہٕ  ﴿یُس  6ھ  منٛز  سپُدمُت  اوس﴾  واپس  یِوان  یِوان  سفرس  دوران،  نَتہٕ  مدینہ  طیّبہ  واتنس  سٍتی  حضور  صلی  اللہ  علیہ و سلمن  پٮ۪ٹھ  نٲزِل۔


Heading: تواریخی پسِ منظر
Text:
  یتھ  خاص  واقعس  متعلق  یہِ  سُورٕہ  نٲزِل  چُھ  گوٚمُت  تمِچ  ذِکر  کرنہٕ  برونٛہہ  چُھ  یہِ  ضروری  زِ  مدینہ  کیٚن  منافقن  ہٕندِس  تواریخس  پٮ۪ٹھ  یِیہِ  نظر  تراونہٕ۔  تِکیازِ  یُس  واقعہٕ  تتھ  موقعس  پٮ۪ٹھ  پیش  آمُت  اوس،  سُہ  اوس  نہٕ  محض  اکھ  اتفٲقی  حٲدِثہٕ  کینٛہہ،  بلکہ  اوس  تتھ  پٔتۍکِنۍ  پوٗرٕ  واقعاتن  ہُند  اکھ  سلسلہٕ  یُس  بالآخر  اَتھ  نوبتس  تام  ووت۔  مدینس  منٛز  ٲسۍ  رسول  اللہ  صلی  اللہ  علیہ و سلمن  ہٕنزِ  تشریف  آوری  برونٛہہ  اَوس  تہٕ  خَزرج  ناوٕکۍ  قبیلہٕ  خانہٕ  جنگی  سٍتۍ  تٔھکِتھ  ﴿خزرج  قبیلہٕ  کِس  رئیس  عبد  اللہ  ابن  ابی  بن  سلول﴾  سٕندِس  قیادتس  تہٕ  سیادتس  پٮ۪ٹھ  قریب  قریب  متفق  سپٕدِمٕتۍ،  تہٕ  تِم  ٲسۍ  امہِ  کتھہِ  ہٕنزٕ  تیٲری  کران  زِ  تس  بناون  پنُن  بادشاہ  تہٕ  باقٲعدٕہ  کرنس  تاج  پوشی،  حتیٰ  کہ  تاج  تہِ  اوس  بناونہٕ  آمُت۔




  اَتھ  صورتِ  حالس  منٛز  چُھ  اسلامُک  چرچہِ  مدینس  منٛز  واتان،  تہٕ  یِمن  دۅشوٕنۍ  قبیلن  ہٕندۍ  بااثر  لُکھ  چِھ  ہیٚوان  مُسلمان  بنٕنۍ۔




  ییٚلہِ  حضورؐ  مدینہ  وٲتۍ،  پرٛتھ  گھرس  منٛز  اوس  اسلام  اتھ  حدس  تام  پٔھہلیومُت  زِ  عبد  اللہ  بن  اُبی  گوٚو  بےٚ  بس،  تہٕ  پنٕنۍ  سردٲری  بچاونہٕ  مۅکھہٕ  آیہِ  نہٕ  تس  امہِ  ورٲے  کانٛہہ  صورت  اَتھہِ  زِ  پانہٕ  تہِ  بنہِ  مُسلمان۔  حالانکہ  تس  اوس  امہِ  کتھہِ  ہُند  سخت  غم  زِ  رسول  اللہ  صلی  اللہ  علیہ و سلمو  نِیہِ  تس  بادشٲہی۔  واریاہن  ؤرِیَن  روٗد  تَس  یہِ  منافقانہٕ  ایمان  تہٕ  پنٕنۍ  ریاست  اَتھہٕ  گژھنُک  غم  مختلف  اندازٕہ  رنگ  ہاوان۔




  جنگِ  بدرٕ  پتہٕ  ییٚلہِ  رسول  اللہ  صلی  اللہ  علیہ و سلمو  یہوٗد  بنی  قینقاع  چہِ  وعدٕہ  خلٲفی  تہٕ  بلا  اشتعال  سرکشی  پٮ۪ٹھ  تِمن  حملہٕ  چِھ  کران،  یہِ  شخص  چُھ  تِہندِ  حمایت  خٲطرٕ  وۅتھان۔  ﴿ابن  ہشام،  ج  3،  ص  51،52﴾




  جنگِ  اُحدکِس  موقعس  پٮ۪ٹھ  چُھ  یہِ  شخٕص  ٹاکارٕہ  غدٲری  کران  تہٕ  عینِ  وقتس  پٮ۪ٹھ  چُھ  پنٕنۍ  ترٛےٚ  ہتھ  ﴿300﴾  سٲتھی  ہیٚتھ  مٲدانِ  جنگہٕ  پٮ۪ٹھہٕ  واپس  پھیران۔  یتھ  نازُک  گٛرِ  منٛز  تٔمۍ  یہِ  حرکت  کٔر،  تمہِ  کمہ  نزاکتُک  اندازٕہ  ہیٚکہِ  ییٚمہِ  کتھہِ  سٍتۍ  سپدِتھ  زِ  قریشٕکۍ  لُکھ  ٲسۍ  ترٮ۪ن  ساسن  ہُند  لشکر  ہیٚتھ  مدینس  پٮ۪ٹھ  حملہٕ  کرنہٕ  خٲطرٕ  آمٕتۍ،  تہٕ  رسول  اللہؐ  ٲسۍ  صرف  اکھ  ساس  نفر  ہیٚتھ  دفاع  خٲطرٕ  درٛامٕتۍ۔  تِمو  ساسَو  نفرو  منٛزٕ  تہِ  چُھ  یہِ  منافق  شخص  ترٛےٚ  ہتھ  نفر  واپس  نِوان  تہٕ  حضور  صلی  اللہ  علیہ و سلمن  چُھ  صرف  ستھ  ہتھ  نفر  ہیٚتھ  ترٮ۪ن  ساسن  دُشمنن  ہُند  مقابلہٕ  پیٚوان  کرُن۔




  اَمہِ  پتہٕ  چُھ  4ھ  منٛز  غزوۂ  بنی  النّضیر  پیش  یِوان،  تہٕ  اتھ  موقعس  پٮ۪ٹھ  چُھ  یہِ  شخص  تہٕ  أمۍ  سٕندۍ  سٲتھی  وارٕے  زیادٕہ  ننہِ  وانہٕ  پٲٹھۍ  اسلامس  خلاف  اسلام  کیٚن  دشمنن  حمایت  کران۔  یہِ  اوس  سُہ  پسِ  منظر  ییٚمہِ  سان  سُہ  تہٕ  تٔمۍ  سٕندۍ  سٲتھۍ  ٲسۍ  غزوۂ  بنی  المصطلقس  منٛز  شریک  سپٕدمٕتۍ۔  اتھ  موقعس  پٮ۪ٹھ  تُلۍ  تِمو  اَکی  ساعتہٕ  زٕہ  تِتھۍ  بٔڑۍ  فِتِنہٕ  یِم  مُسلمانن  ہٕندِس  جمیعتس  بالکل  چھلہٕ  چھانگٕر  کٔرِتھ  ہیٚکہَن۔  مگر  قرآنِ  پاک  چہِ  تعلیمہِ  نِشہِ  تہٕ  رسول  اللہ  صلی  اللہ  علیہ و سلمن  ہٕندِ  صحبتہٕ  نِشہِ  یۅسہٕ  بہترین  تربیت  اہلِ  ایمانن  حٲصِل  ٲس  گٔمٕژ،  تمہِ  بدولت  سپٕدۍ  یِم  دۅشوے  فِتنہٕ  بروقت  ختم،  تہٕ  یِم  مُنافقین  سپٕدۍ  پوٚت  پھِرِتھ  پانے  رُسوا۔  یِمو  منٛزٕ  اوس  اکھ  فتنہٕ  سُہ  ییٚمِچ  ذِکر  سُورۂ  نورس  منٛز  کرنہٕ  آیہِ۔  تہٕ  بیاکھ  فتنہٕ  چُھ  یہِ  ییٚمِچ  ذِکر  یتھ  سوٗرس  منٛز  چھےٚ  کرنہٕ  آمٕژ۔




  اَمہِ  واقعٕچ  مختصر  تفصیل  چھےٚ  یہِ  زِ  بنی  المُصطلقس  شکست  دِنہٕ  پتہٕ  اوس  وُنہِ  اسلامُک  لشکر  تتھ  بستی  منٛز  ٹٔھہرِتھ  یوسہٕ  مریسیع  نٲوۍ  کرٛیرِ  کِس  بٹِھس  پٮ۪ٹھ  ٲس۔  أتھۍ  دوران  چِھ  اچانک  زٕہ  صاحب  لاگان  پانہٕ  وٲنۍ  آبس  پٮ۪ٹھ  ژُوٕنۍ۔  یِمو  منٛزٕ  اوس  أکۍ  سُند  ناو  جہجاہ  بن  مسعود  غفاری،  یِم  چِھ  حضرت  عمر  رضی  اللہ  تعالیٰ  عنہ  سٕندۍ  ملٲزِم  آسان،  تہٕ  یِمن  چھےٚ  تِہُند  گُر  سنبھالنٕچ  ذمہٕ  دٲری  آسان۔  تہٕ  بیٚکِس  صاحبس  چُھ  سنان  بن  وَبرا  الجہنی  ناو  آسان،  یُہُند  قبیلہٕ  چُھ  خزرج  کہ  اکہِ  قبیلُک  حلیف  آسان،  تلخ  کلامی  پتہٕ  چھےٚ  اَتھہٕ  مِلنوٕنس  پٮ۪ٹھ  نوبت  واتان،  تہٕ  جہجاہ  چُھ  سنانس  لَتھ  لگاوان،  یتھ  پننیٚن  قدیم  روایتن  ہٕندِس  بِناہس  پٮ۪ٹھ  انصار  ٲسۍ  سخت  توہین  تہٕ  بے  عزتی  سمجھان۔  اَتھ  پٮ۪ٹھ  چِھ  سنان  انصارن  کران  مَددٕ  خٲطرٕ  آلَو۔  تہٕ  جہجاہ  چِھ  مہاجرن  ناد  لایان۔  ابن  اُبی  ییٚلہِ  اَمہِ  لڑایہِ  ہٕنز  خبر  چُھ  بوزان،  سُہ  چُھ  لاگان  اَوس  تہٕ  خزرج  کیٚن  لُکن  ہٕس  دِیُن،  سُہ  چُھ  کریکہٕ  دِوان  زِ  دوٗرِو  تہٕ  پننِس  حلیفس  کٔرِو  مدد۔  ہورٕہ  چِھ  کینٛہہ  مہاجر  تہِ  نیران،  قریب  اوس  زِ  انصارن  تہٕ  مہاجرن  گژِھہ  ہے  پانہٕ  وٲنۍ  سخت  لڑٲے،  ییٚلہِ  زَن  تِمو  وُنۍ  وُنۍ  پانہٕ  وٲنۍ  رٔلِتھ  أکِس  دشمن  قبیلس  سٍتۍ  لوٚڈمُت  اوس  تہٕ  تس  شکست  دِتھ  ٲسۍ  وُنہِ  تٔمۍ  سٕندِسٕے  علاقس  منٛز  ٹٔھہرِتھ۔  مگر  یہِ  شور  بوٗزِتھ  چِھ  رسول  اللہؐ  نیران  تہٕ  فرماوان  چِھ،  ﴿مَا  بَالُ  دَعویٰ  الجَاھِلِیتہ؟  مَا  لَکُم  وَالدَعوَۃ  الجَاھِلِیَتِہ؟  دَعُوھَا  فَاِنّھَا  مُنتَنَتہ﴾  یہِ  جٲہلیتُک  آلو  کِیُتھ؟  کُجا  توٚہۍ  لُکھ  تہٕ  کُجا  یہِ  جٲہلیتُک  آلَو؟  یہِ  ترٛٲوِو،  یہِ  چُھ  سٮ۪ٹھاہ  گندٕہ  چیز۔  اَتھ  پٮ۪ٹھ  چِھ  دۅشوٕنۍ  طرفن  ہٕندۍ  صالح  لُکھ  برونٛہہ  پٔکِتھ  معاملہٕ  رفع  دفع  کرناوان  تہٕ  سنان  چُھ  جہجاہ  ہس  معاف  کٔرِتھ  صلح  کران۔




  اَمہِ  پتہٕ  چُھ  پرٛتھ  کانٛہہ  سُہ  شخص  ییٚمۍ  سٕندِس  دِلس  منٛز  نفاق  اوس  عبد  اللہ  بن  اُبی  ہس  نِشہِ  واتان۔  یِم  لُکھ  چِھ  جمع  سپدِتھ  تس  وَنان  زِ  وُنِیستام  آسہٕ  ژےٚ  سٍتۍ  اُمیدٕ  وابستہٕ  تہٕ  ژٕ  اوسُکھ  دفاع  کران۔  مگر  وونۍ  چُھ  باسان  زِ  ژٕ  چُھکھ  سٲنِس  مقابلس  منٛز  یِمن  کنگالن  ہُند  مددگار  بنیامُت۔  عبد  اللہ  بن  اُبی  اوس  گۅڈے  دَزان۔  یِمو  کتھو  سٍتۍ  ہیوٚتُن  تس  وٲرے  نار۔  وَننہٕ  لوٚگ  یہِ  سورُے  چُھو  تۅہیہِ  پنُن  کوٚرمُت  کرٛوومُت۔  تۅہیہِ  دِژٕو  یِمن  لُکن  پننِس  مُلکس  منٛز  جاے،  یِمن  منٛز  بٲگرٲوِو  پنٕنۍ  مال،  یوٚت  تام  زَن  یِم  پھانپھلے  تہٕ  بنے  سٲنی  دشمن۔  اَسہِ  تہٕ  یِمن  قریش  کیٚن  کنگالن  یا  اصحابِ  محمدؐ﴾  ہٕندِس  حالتس  پٮ۪ٹھ  چھےٚ  یہِ  کہاوت  صٲدِق  یِوان  زِ  پنُن  ہوٗن  کھیٲوِتھ  چٲوِتھ  موٚٹ  درٛوٚٹ  بناوُن  گوٚو  پانسٕے  ژوٚپ  دِیاوُن۔  توٚہۍ  ترٲوِو  یِمن  مدد  کرُن  یِم  گژھن  دربدر۔  خُداے  سُند  قسم،  مدینہ  واپس  وٲتِتھ  یُس  اَسہِ  منٛز  عزّت  وول  چُھ  سُہ  کڑِ  بے  عزتس۔




  حضور  صلی  اللہ  علیہ و سلمن  ییٚلہِ  اَمہِ  کتھہِ  ہُند  پے  چُھ  لاگان  تِم  چِھ  فوراً  نیرنُک  حکم  دِوان،  حالانکہ  اوس  نہٕ  یہِ  حضور  صلی  اللہ  علیہ و سلمن  ہٕندِ  معمول  مطٲبق  نیرنُک  وقت۔  مُسلسل  چِھ  30  گٲنٹہٕ  پکان  یوٚت  تام  زَن  لُکھ  سٮ۪ٹھاہ  تھکان  چِھ  اَمہِ  پتہٕ  چِھ  حضورؐ  أکِس  جایہِ  پڑاو  کران،  تہٕ  تٔھکِمٕتۍ  لُکھ  ییٚلہِ  پتھر  بیٖٹھۍ  أتھۍ  سٍتۍ  چھےٚ  تِمن  نِندٕر  پیٚوان۔  یہِ  چھِ  حضورؐ  امہِ  موجوب  کران  زِ  یِکینژھاہ  مریسیع  کِس  کِرٛیرِس  پٮ۪ٹھ  پیش  اوس  آمُت  تمِکۍ  اثرات  نیرن  لُکن  ہٕندِیو  ذہنو  منٛزٕ۔  البتہ  وارٕہ  وارٕہ  چھےٚ  یہِ  کتھ  تمام  انصارن  منٛز  پٔھہلان  تہٕ  تِمن  منٛز  چُھ  عبد  اللہ  بن  اُبی  ہس  خلاف  سخت  شرارت  پٲدٕ  گژھان۔  لُکھ  چِھ  عبد  اللہ  اُبی  ہس  وَنان  ژٕ  مَنگ  رسول  اللہ  صلی  اللہ  علیہ  و  سلمس  معٲفی۔  مگر  سُہ  چُھ  تِمن  شرارت  ہوٚت  جواب  دِوان۔  تۅہیہِ  ووٚنُو  تِمن  پٮ۪ٹھ  اَن  ایمان،  مےٚ  اوٚن  ایمان۔  تۅہیہِ  ووٚنُو  پننہِ  مالٕچ  زکواۃ  دِ،  مےٚ  دِژ  زکوٰۃ  تہِ۔  وۅنۍ  روٗز  بس  یہِ  کسر  زِ  بہٕ  گژٕھ  محمد  ﴿صلی  اللہ  علیہ و سلمن﴾  سجدٕہ  کرُن۔  یِمو  کتھو  سٍتۍ  چھےٚ  مومن  انصارن  ہٕنز  ناراضگی  وارے  زیادٕہ  بڑھان،  تہٕ  پرٛتھ  طرفہٕ  لٔگۍ  تس  پٲزار  وَسنہِ۔  ییٚلہِ  یہِ  قافلہٕ  مدینس  منٛز  اَژُن  چُھ  ہیٚوان،  عبد  اللہ  بن  اُبی  سُند  فرزندہ،  یُہُند  ناو  تہِ  اوس  عبد  اللہ،  چِھ  تلوار  کٔڑِتھ  مٲلِس  برونٛہہ  کنہِ  کھڑا  گٔژِھتھ  ونان۔  ژےٚ  اُوسُے  ووٚنمُت  زِ  مدینہٕ  وٲتِتھ  کڑِ  عزت  وول  بے  عزتس،  وۅنۍ  لگۍ  ژےٚ  پے  زِ  عزت  چُھیہِ  ژےٚ  کِنہٕ  خُدایس  تہٕ  تٔمۍ  سٕندِس  رسول  صلی  اللہ  علیہ و سلمس۔  خُداے  سُند  قسم،  ژٕ  ہیٚککھ  نہٕ  مدینس  منٛز  أژِتھ  یوٚت  تام  نہٕ  رسول  اللہؐ  ژےٚ  اجازت  دِنے۔  اَتھ  پٮ۪ٹھ  چُھ  عبد  اللہ  بن  اُبی  کریٚکھ  دِوان  خزرج  کیو  لوٗکو!  وُچِھو  سا،  یہِ  میونُے  نیٚچو  چُھ  مےٚ  مدینس  منٛز  اَژنہٕ  نِشہِ  رُکاوان۔  لُکھ  چِھ  یہِ  خبر  حضور  صلی  اللہ  علیہ و سلمن  تام  واتناوان  تہٕ  حضورؐ  چِھ  فرماوان،  عبد  اللہ  ہس  ؤنِو،  پننِس  مٲلِس  دِ  گھرٕ  یِنہٕ۔  عبد  اللہ  رضی  اللہ  تعالیٰ عنہ  چِھ  ونان  ییٚلہِ  حضور  صلی  اللہ  علیہ و سلمن  ہُند  حُکم  چُھ  تیٚلہِ  ہیٚککھ  وونۍ  ژٕ  أژِتھ۔




  یِم  ٲسۍ  تِم  حالات،  اَغلب  چُھ  یہِ  زِ  یہِ  سورٕہ  سپُد  حضور  صلی  اللہ  علیہ و سلمن  ہٕندِ  مدینہٕ  واتنہٕ  پتہٕ  نٲزِل۔


Heading: ناو
Text:
  آیت  نمبر  9  کہ  حصّہٕ  ذَالِک  یَومُ  التغَابُن  منٛزٕ  چُھ  ییٚمہِ  سُورُک  ناو  تھاونہٕ  آمُت۔  یعنی  سُہ  سُورٕہ  یتھ  منٛز  لفظ  تغابُن  چُھ  آمُت۔


Heading: نٲزِل سپدنُک زمانہٕ
Text:
  مقاتل  تہٕ  کلبی  چِھ  ونان  زِ  ییٚمہِ  سُورُک  کینٛہہ  حصّہٕ  چُھ  مکی  تہٕ  کینٛہہ  حصہٕ  چھُ  مدنی۔  مگر  مُفسرن  ہٕنز  اکثریت  چھےٚ  سُورس  مدّنی  قرار  دِوان۔  البتہ  ییٚلہِ  مضمون  کِس  کلامس  پٮ۪ٹھ  چِھ  غور  کران،  تیٚلہِ  چُھ  اندازٕہ  سپدان  زِ  یہِ  آسہِ  مدینہٕ  طیبہ  کِس  ابتدٲئی  زمانس  منٛز  نٲزِل  سپُدمُت۔  اَمی  وجہ  کِنۍ  چُھ  اَتھ  منٛز  کینٛہہ  رنگ  مکی  سوُرن  ہُند  ہیوٗ،  تہٕ  کینٛہہ  رنگ  مدنی  سُورن  ہُند  اتھہِ  یِوان۔


Heading: موضوع تہٕ مضمون
Text:
  ییٚمہِ  سُورُک  موضوع  چُھ  ایمان  تہٕ  اطاعتٕچ  دعوت  بیٚیہِ  رٕیتٚن  اخلاقن  ہٕنز  تعلیم۔  کلامُک  ترتیب  چُھ  یہِ  زِ  گۅڈنِکیٚن  ژۅن  آیتن  ہُند  خطاب  چُھ  تمام  انسان  کُن،  پتہٕ  چُھ  آیت  5  پٮ۪ٹھہٕ  10  ہس  تام  تِمن  لُکن  آمُت  خطاب  کرنہٕ  یِم  قرآن  کِس  دعوتس  چِھنہٕ  مانان،  تہٕ  اَمہِ  پتہٕ  چُھ  آیت  نمبر  11  پٮ۪ٹھہٕ  اَندس  تام  روے  سُخن  تِمن  لُکن  کُن  یِم  اَتھ  دعوتس  مانان  چِھ۔




  تمام  انسان  چِھ  مختصر  کتھن  منٛز  ژورَو  بنیٲدی  حقیقتو  نِشہِ  باخبر  کرنہٕ  آمٕتۍ،  اوّل  یہِ  زِ  ییٚمہِ  کائناتُک  خٲلق  تہٕ  مٲلِک  تہٕ  فرمانروا  چُھ  اکھ  تِیُتھ  قادرِ  مُطلق  ییٚمہِ  سٕندِ  کٲمِل  تہٕ  بے  عیب  آسنٕچ  شہادت  ییٚمہِ  کائناتُک  پرٛتھ  کانٛہہ  چیز  چُھ  دِوان۔




  دوٚیم  یہِ  زِ  کائنات  چَھنہٕ  بے  مقصد  تہٕ  بے  حکمت  کینٛہہ  بلکہ  چھےٚ  یہِ  پنٕنۍ  خٲلقن  سراسر  برحق  پٲدٕہ  کٔرمٕژ۔  ییٚتہِ  مَہ  روٗزِو  اتھ  غلط  فہمی  منٛز  زِ  یہِ  چُھ  اکھ  فضول  تماشہِ  یُس  فضولٕے  سَپُد  شروع  تہٕ  فضولٕے  گژِھہ  ختم۔




  ترٛییم  یہِ  زِ  ییٚمہِ  بہترین  صوٗرتہٕ  سان  خُداین  توٚہۍ  پٲدٕہ  کٔرِنَو،  تہٕ  پتہٕ  یِتھہٕ  پٲٹھۍ  کفر  و  ایمانُک  اختیار  تۅہیہِ  پٮ۪ٹھ  تروومُت  چُھن،  یہِ  چَھنہٕ  کانٛہہ  لا  حٲصل  تہٕ  فضول  کٲم  کینٛہہ۔  دراصل  چُھ  اللہ  تعالیٰ  وُچھان  زِ  توٚہۍ  کِتھہٕ  پٲٹھۍ  کٔرِو  یہِ  پنُن  اختیار  استعمال۔




  ژوٗرِم  یہِ  زِ  توٚہۍ  چِھو  نہٕ  غیرذمہ  دار  تہٕ  غیرجواب  دہ  کینٛہہ۔ٲخر  کار  چُھو  تۅہیہِ  پننِس  خٲلِقس  کُن  واپس  گژُھن،  یُس  دِلن  ہٕندۍ  خیالات  تام  زانان  چُھ۔




  اَمہِ  پتہٕ  چُھ  کلامُک  رۅخ  تِمن  لُکن  پھیران  یِمو  کُفرٕچ  وَتھ  چھےٚ  اختیار  کٔرمٕژ،  تہٕ  تِمن  چُھ  پٔتِمیٚن  تباہ  گٔمتیٚن  قومن  ہٕندِس  تواریخس  کُن  ظۅن  پِھرِتھ  وَننہٕ  یِوان  زِ  تِہنزِ  تبٲہی  ہٕندۍ  ٲسۍ  صرف  زٕہ  اسباب۔




  اکھ  یہِ  زِ  یِم  رسول  تٔمۍ  ہدایت  خٲطرٕ  سوٗزِ  مٕتۍ  ٲسۍ،  تِہٕنز  کتھ  ماننہٕ  نِشہِ  کوٚر  تِمَو  انکار۔




  دوٚیم  یہِ  زِ  تِمو  کوٚر  ٲخرتُک  عقیدٕہ  تہِ  رَد،  تہٕ  پننِس  تکبُرس  منٛز  زونُکھ  زِ  یِکینژھاہ  چُھ  تہِ  چھےٚ  یٔہے  دُنیاہٕچ  زندگی۔




  انسٲنی  تواریخ  چہِ  یِم  زٕ  سبق  آموز  حقیقتہٕ  بیان  کرنہٕ  پتہٕ  چھےٚ  حقس  انکار  کرن  والیٚن  دعوت  یِوان  دِنہٕ  زِ  تِم  یِیِن  ہوشس  منٛز  تہٕ  ہرگاہ  پٔتِمیٚن  قومن  ہُند  ہیوٗ  حال  چِھنہٕ  وُچُھن  یژھان،  تیٚلہِ  أنِن  اللہ  تعالیٰ  تہٕ  تٔمۍ  سٕندِس  رسولس  تہٕ  تتھ  نورِ  ہدایتس  پٮ۪ٹھ  ایمان  یُس  خُداین  قرآنِ  مجیدکِس  صورتس  منٛز  نٲزِل  چُھ  کوٚرمُت۔  اَتھ  سٍتۍ  چِھ  تِم  خبردار  کرنہٕ  یوان  زِ  ٲخرکار  چُھ  سُہ  دۅہ  واتن  وول  ییٚلہِ  تمام  بروٗنٹھِم  تہٕ  پٔتِم  یِن  أکۍسٕے  جایہِ  جمع  کرنہٕ،  تہٕ  تۅہیہِ  منٛز  کُھلہِ  پرٛتھ  کٲنٛسہِ  ہُند  غبن  سارِنٕے  برونٹھہٕ  کنہِ  پتہٕ  یِیہِ  ہمیشہ  ہمیشہ  خٲطرٕ  تمام  انسانن  ہٕندِ  قسمتُک  فٲصلہٕ  تِہندِس  ایمانس  تہٕ  عملہِ  ہٕندِس  بُنیادس  پٮ۪ٹھ  کرنہٕ۔




  اَمہِ  پتہٕ  چِھ  ایمانٕچ  وَتھ  اختیار  کرن  والیٚن  مخٲطب  کٔرِتھ  کینٛہہ  اہم  ہدایات  تِمن  دِنہٕ  یِوان۔




  اکھ  یہِ  زِ  یُس  تہِ  مُصیبت  دُنیاہس  منٛز  یِوان  چُھ،  سُہ  چُھ  اللہ  تعالیٰ  سٕندِ  اِذنہٕ  سٍتۍ  یِوان۔  یِتھیٚن  حالاتن  منٛز  یُس  شخص  ایمانس  پٮ۪ٹھ  ثٲبت  قدم  روزِ،  اللہ  تعالیٰ  چُھ  تٔمۍ  سٕندِس  دِلس  ہدایت  بخشان،  نَتہٕ  یُس  اِنسان  گھبراہٹس  تہٕ  بانٛبرِ  منٛز  مُبتلا  سپدِتھ  ایمان  چہِ  وَتہِ  نِشہِ  ڈلہِ،  تٔمۍ  سُند  دل  چُھ  اللہ  تعالیٰ  سٕندِ  ہدایتہٕ  نِشہِ  محروم  سپدان۔




  دوٚیم  یہِ  زِ  مومن  سٕنز  کٲم  چَھنہٕ  صرف  ایمانٕے  یوت  اَنُن  کینٛہہ،  بلکہ  پَزِ  تس  ایمان  اَننہٕ  پتہٕ  عملاً  اللہ  تعالیٰ  تہٕ  تٔمۍ  سٕندِس  رسول  سٕنز  اطاعت  کرٕنۍ۔




  ترییم  یہِ  زِ  مومن  سُند  اعتماد  گژِھہ  نہٕ  پننِس  طاقتس  پٮ۪ٹھ  یا  دُنیاکِس  کُنہِ  طاقتس  پٮ۪ٹھ  آسُن  بلکہِ  گژھٚیس  صرف  خُدایس  پٮ۪ٹھ  آسُن۔




  ژوٗرِم  یہِ  زِ  مومنس  خٲطرٕ  چُھ  تٔمۍ  سُند  مال  تہٕ  تٔمۍ  سُند  اہلِ  و  عیال  اکھ  بٔڑ  آزمٲئش  تِکیازِ  زیادٕہ  پہن  چُھ  یُہندُے  محبت  انسانس  ایمان  تہٕ  اطاعت  چہِ  وَتہِ  نِشہِ  ڈالان۔  اَمہِ  موجوب  پَزِ  اہلِ  ایمانن  یِہندِس  معاملس  منٛز  سٮ۪ٹھاہ  ہوشیار  روزُن۔




  پوٗنژِم  یہِ  زِ  پرٛتھ  کانٛہہ  انسان  چُھ  پننِس  اِستطاعت  کِس  حدس  تامٕے  مکلّف۔  اللہ  تعالیٰ  سُند  مُطالبہٕ  چُھنہٕ  یہِ  زِ  انسان  کٔرِن  پننہِ  استطاعت  کھۅتہٕ  زیادٕہ  کٲم۔  البتہ  مومنس  ییٚمہِ  کتھہٕ  ہنزٕ  کوشش  پزِ  کرٕنۍ  سۅ  چھےٚ  یہِ  زِ  پننِس  حدس  تام  گژِھہ  نہٕ  خُدایس  کھۅژان  کھۅژان  زندگی  بسر  کرنس  منٛز  کانٛہہ  کسر  تھاوُن۔


Heading: ناو
Text:
  اَلطلاق  چُھنہٕ  ییٚمہِ  سُورک  ناوٕے  یوت  کینٛہہ،  بلکہ  چُھ  یہِ  امہِ  مضمونُک  عنوان  تہِ،  تِکیازِ  یتھ  منٛز  چِھ  طلاق  کی  احکام  بیان  سپٕدمٕتۍ۔


Heading: نٲزِل سپدنُک زمانہٕ
Text:
  حضرت  عبد  اللہ  بن  مسعودؓ  ہَن  چھےٚ  وضاحت  فرمٲومٕژ  تہٕ  سُورہ  کہ  مضموٗنٕچ  اندرونی  شہادت  تہِ  چھےٚ  یۅہے  چیز  ظٲہر  کران  زِ  اَمِیُک  نزول  چُھ  لازماً  سورہ  بقرہ  کیو  تِمو  آیاتو  پتہٕ  سپُدمُت  یِمن  منٛز  گۅڈنِچہِ  لٹہِ  طلاقٕکۍ  احکام  دِنہٕ  ٲسۍ  آمٕتۍ۔  روایتو  نِشہِ  چُھ  پے  لگان  زِ  ییٚلہِ  سورہ  بقرہ  ہٕکۍ  احکام  سمجھنس  منٛز  لُکو  لاجہِ  غلطیہِ  کرنہِ،  تہٕ  عملاً  تہِ  ہیٚژن  تِمن  غلطیہِ  گژھنہِ،  تمہِ  پتہٕ  کٔرۍ  خُداین  تِہندِ  اصلاح  خٲطرٕ  یِم  ہدایات  نٲزِل۔


Heading: موضوع تہٕ مضمون
Text:
  ییٚمہِ  سُورٕکۍ  احکام  سمجھنہٕ  خٲطرٕ  چُھ  ضروری  زِ  تِم  ہدایات  گژھن  نَوِ  سرٕ  ذہنس  منٛز  تازٕہ  یِنۍ  کرنہٕ  یِم  طلاقس  تہٕ  عِدتس  متعلق  ییٚمہِ  برونٛہہ  سُورۂ  بقرۃ  آیات  228،  229  تہٕ  سُورۂ  احزاب  آیت  49،  سُورۂ  بقرۃ  آیت  234  ہس  منٛز  بیان  چِھ  سپدِمٕتۍ،  یِمن  آیاتن  منٛز  یِم  قاعدہ  مُقرر  کرنہٕ  چِھ  آمٕتۍ  تِم  ٲسۍ  یِم:




  ﴿1﴾  اکھ  مرد  ہیٚکہِ  زیادٕہ  کھۅتہٕ  زیادٕہ  پننہِ  خاندارنہِ  ترٛے  طلاق  دِتھ۔




  ﴿2﴾  اکھ  یا  زٕہ  طلاق  دِنہٕ  کِس  صوٗرتس  منٛز  چُھ  عدتس  اَندر  خاندارس  رجوع  کرنُک  حق  روزان،  تہٕ  عِدت  گُزرنہٕ  پتہٕ  اگر  سُے  مَرد  تہٕ  زنانہٕ  ییٚژِھہ  نکاح  کرُن  تِم  ہیٚکن  کٔرِتھ،  اَمہِ  خٲطرٕ  چُھنہٕ  تحلیل  ﴿بیوٚن  گژُھن﴾  شرط  کینٛہہ۔  البتہ  اگر  مَرد  ترٛے  طلاق  دِیہِ،  تیٚلہِ  چُھ  عِدتس  اندر  رجوع  کرنُک  حق  مۅکلان،  تہٕ  تَتھ  وقتس  تام  ہیٚکہِ نہٕ  دوبارٕہ  نکاح  تہِ  سپدِتھ  یوٚت  تام  نہٕ  زنانہِ  ہُند  نکاح  بیٚیہِ  کٲنٛسہِ  مَردس  سٍتۍ  سپدِ،  تہٕ  سُہ  گژِھہ  نہٕ  تس  پننہِ  مرضی  زانٛہہ  طلاق  دِیُن۔




  ﴿3﴾  مدخولہ  زَنانہٕ،  یس  حیض  آسہِ  گژھان،  تٔمۍ  سُند  عِدت  چُھ  یہِ  زِ  تَس  گژِھہ  طلاق  پتہٕ  ترییِہ  پِھرِ  حیض  یُن۔  أکِس  طلاقس  یا  دۅن  طلاقن  ہٕندِس  صورتس  منٛز  چُھ  امہِ  عدتُک  معنی  یہِ  زِ  زنانہٕ  چھےٚ  وُنِیُستام  تس  شخصہٕ  سٕندِس  زوجیتس  منٛز،  تہٕ  سُہ  ہیٚکہِ  عِدتس  اندر  تس  سٍتۍ  رجوع  کٔرِتھ۔  البتہ  اگر  مَردن  ترٛے  طلاق  ٲسۍ  دِتِمٕتۍ  تیٚلہِ  چُھنہٕ  یہِ  عِدت  رجوع  خٲطرٕ  کینٛہہ  بلکہ  چُھ  صرف  اَمہِ  خٲطرٕ  زِ  اَمہِ  کہ  ختم  گژھنہٕ  برونٛہہ  ہیٚکہِ  نہٕ  زنانہٕ  بیٚیہِ  کٲنٛسہِ  شخصس  سٍتۍ  نکاح  کٔرِتھ۔




  ﴿4﴾  غیر  مدخولہٕ  زنانہٕ،  یَس  اَتھہٕ  لاگنہٕ  برونٹھے  یِیہِ  طلاق  دِنہٕ،  تس  خٲطرٕ  چُھنہٕ  کانٛہہ  عِدت۔  سۅ  اگر  ییٚژِھہ  طلاق  پتے  ہیٚکہِ  فوراً  نکاح  کٔرِتھ۔




  ﴿5﴾  یَس  زنانہِ  خاندار  فوت  سپدِ،  تٔمۍ  سُند  عِدت  چُھ  ژور  ریٚتھ  داہ  دۅہ۔




  وۅنۍ  گژِھ  یہِ  کتھ  ٹھیک  پٲٹھۍ  سمجَھِنۍ  زِ  سُورۂ  طلاق  چُھنہٕ  یِمو  قاعدَو  منٛزٕ  کُنہِ  قٲعدس  منسوخ  کرنہٕ  خٲطرٕ  یا  تتھ  منٛز  ترمیم  کرنہٕ  خٲطرٕ  نٲزِل  گوٚمُت  بلکہ  چُھ  دۅیو  مقصدَو  خٲطر  نٲزِل  گوٚمُت۔




  اکھ  یہِ  زِ  مَردس  یُس  طلاقُک  اختیار  چُھ  دِنہٕ  آمُت،  سُہ  استعمال  کرنہٕ  خٲطرٕ  گژھن  تِتھۍ  حکیمانہٕ  طریقہٕ  وَننہٕ  یِنۍ  یِمو  سٍتۍ  حتی  الامکان  علٰحیدگی  ہٕنز  نوبت  واتہِ  نہٕ،  تِکیازِ  اللہ  تعالیٰ  سٕندِس  شریعتس  منٛز  چھےٚ  طلاقٕچ  گُجٲیش  صرف  اَکہِ  ناگُزیر  ضرورت  کہ  طور  تھاونہٕ  آمٕژ،  نَتہٕ  چھےٚ  خُدایس  یہِ  کتھ  سخت  ناپَسند  زِ  أکِس  مَردس  تہٕ  أکِس  زنانہِ  درمیان  یُس  ازدوٲجی  تعلُق  قٲیِم  سپُدمُت  آسہِ  سُہ  کیا  گژِھہ  پُھٹُن  زانٛہہ۔  نبی  صلی  اللہ  علیہ و سلمن  ہُند  ارشاد  چُھ  زِ،  مَا  اَحَلَ  اللہُ  شَیعًا  اَبغَضَ  اِلَیہ  مِنَ  الطّلاق۔  خُداین  چُھنہٕ  کانٛہہ  تِیُتھ  چیز  حلال  کوٚرمُت  یُس  طلاق  کھۅتہٕ  کھٔسِتھ  تس  ناپسند  آسہِ۔  ﴿ابوداود﴾




  دوٚیُم  مقصد  چُھ  یہِ  زِ  سورۂ  بقرہ  کیو  احکامَو  پتہٕ  یِم  مزید  مسٲئل  جواب  طلب  باقی  روٗدِمٕتۍ  ٲسۍ،  تِہُند  جواب  دِتھ  گژِھہ  اسلام  کہ  عائلی  قانون  دۅن  بٲژن  ہٕنٛزِ  زندگی  متعلق  کہ  امہِ  شعبُک  تکمیل  کرنہٕ  یُن۔


Heading: ناو
Text:
  گۅڈنِکی  آیت  کیو  لفظو  لِمَ  تُحَرِمُ  منٛز  چُھ  ییٚمہِ  سُورُک  ناو  تھاونہٕ  آمُت۔  اَمہِ  ناوٕ  نِشہِ  چُھ  مُراد  زِ  یہِ  چُھ  سُہ  سُورٕہ  یتھ  منٛز  تحریم  کہ  واقعٕچ  ذکر  چھےٚ  آمٕژ۔


Heading: نٲزِل سپدنُک زمانہٕ
Text:
  تحریم  کہ  ییٚمہِ  واقعٕچ  اَتھ  منٛز  ذِکر  چھےٚ  آمٕژ  تتھ  متعلق  چھےٚ  حدیث  کیٚن  روایتن  منٛز  دۅن  مستوراتن  ہٕنز  ذکر  آمٕژ،  یِمہٕ  تمہِ  وقتہٕ  حضور  صلی  اللہ  علیہ و سلمن  ہٕندِس  حرمَس  منٛز  آسہٕ۔  اکھ  چھےٚ  حضرت  صفیہ  رضی  اللہ  عنھا۔  بیاکھ  چھےٚ  حضرت  ماریہ  قبطیہ  رضی  اللہ  عنھا  تہٕ  یِمہٕ  دۅشوے  چھےٚ  سَتھ  ہجری  منٛز  حضور  صلی  اللہ  علیہ و سلمن  ہٕندِس  حرمَس  منٛز  دٲخل  سپٕزمژٕ۔  اَمہِ  نِشہِ  چھےٚ  یہِ  کتھ  لگ  بھگ  مُتعین  سپدان  زِ  یہِ  سُورٕہ  چُھ  7ھ  یا  8ھ  دوران  کُنہِ  وقتہٕ  نٲزِل  گوٚمُت۔


Heading: موضوع تہٕ مباحث
Text:
  یتھ  سُورس  منٛز  چھےٚ  رسول  اللہ  صلی  اللہ  علیہ و سلمن  ہٕنزن  ازواجِ  مطہراتن  متعلق  کینژھن  واقعاتن  کُن  اشارٕہ  کران  کران  کینژھن  مُہمات  ﴿زٲوِلیٚن﴾  مسٲیلن  پٮ۪ٹھ  روشنی  آمٕژ  تراونہٕ۔




  اکھ  یہِ  زِ  حلال  و  حرام  تہٕ  جٲئز  و  ناجٲئزکۍ  حدود  مُقرر  کرنٕکۍ  اختیار  چِھ  کُلھم  پٲٹھۍ  اللہ  تعالیٰ  سٕندِس  دستِ  قدرتس  منٛز،  تہٕ  عام  انسانن  ہٕنز  چَھنہٕ  کتھٕے،  پیغمبر  تہِ  چُھنہٕ  بطور  خۅد  اللہ  تعالیٰ  سٕندِس  مباح  کرنہٕ  آمتِس  کُنہِ  چیزس  حرام  کرنُک  مجاز۔




  دوٚیم  یہِ  زِ  انسٲنی  مُعاشرس  منٛز  چُھ  نبی  سُند  مقام  انتہٲئی  نازک  مقام۔  اکھ  معمولی  کتھ  تہِ  یوسہٕ  کٲنٛسہِ  دوٚیِمِس  انسان  سٕنزِ  زندگی  منٛز  پیش  یِیہِ،  تتھ  چَھنہٕ  رَژھ  تہِ  اہمیت،  اگر  نبی  سٕنزِ  زندگی  منٛز  پیش  یِیہِ،  تیٚلہِ  چھےٚ  سۅ  قانونٕچ  حیثیت  اختیار  کران،  اَمہِ  موجوب  چھےٚ  اللہ  تعالیٰ  سٕندِ  طرفہٕ  انبیا  علیھم  السلامن  ہٕنزِ  زندگی  پیٹھ  تِژھ  سٔنۍ  نظر  تھاونہٕ  آمٕژ  زِ  تِہُند  کانٛہہ  ادنیٰ  اقدام  تہِ  گژِھہ  نہٕ  منشا  الہٰی  نِشہِ  ڈٔلِتھ  آسُن،  تاکہ  اسلٲمی  قانون  تہٕ  اَمِکۍ  اصول  گژھن  پننِس  بالکل  صحیح  صورتس  منٛز  اللہ  تعالیٰ  سٕندٮ۪ن  بندن  تام  واتٕنۍ۔




  ترٛییِم  کتھ  یہِ  زِ  ییٚلہِ  معمولی  کتھہِ  رَژِھہ  پٮ۪ٹھ  نبی  صلی  اللہ  علیہ و سلمن  ٹوکنہٕ  آو،  تہٕ  صرف  آونہٕ  اَمِیُک  اصلاح  کرنہٕ  بلکہ  آو  یہِ  رکاڈ  تہِ  تھاونہٕ،  اَمہِ  موجوب  چُھ  یہِ  چیز  سٲنِس  دِلس  اندر  اطمینان  پٲدٕ  کران  زِ  حضور  صلی  اللہ  علیہ و سلمن  ہٕنزِ  پاک  زندگی  منٛز  یِم  تہِ  اعمال  و  افعال،  تہٕ  یِم  تہِ  احکام  و  ہدایات  وۅنۍ  اَسہِ  میلان  چِھ،  تہٕ  یِمن  پٮ۪ٹھ  اللہ  تعالیٰ  سٕندِ  طرفہٕ  کانٛہہ  گرفت  یا  اصلاح  رکاڑس  منٛز  موجود  چُھنہٕ،  تِم  چِھ  سراسر  برحق،  تِم  چِھ  اللہ  تعالیٰ  سٕنزِ  مرضی  سٍتۍ  پوٗرٕ  مُطٲبقت  تھاوان۔




  ژوٗرِم  کتھ  یہِ  زِ  خُداین  چُھنہٕ  صرف  نبی  صلی  اللہ  علیہ و سلمن  أکِس  معمولی  کتھہِ  پٮ۪ٹھ  ٹوٗکمُت  تہٕ  اُمہات  المومنینن  چُھن  تِہنزن  کیںژھن  غلطین  پٮ۪ٹھ  شدّت  سان  تنبیہ  فرموومُت  بلکہ  کوٚرُن  یہِ  تنبیہ  پننہِ  کتابہِ  ﴿قرآنس﴾  منٛز  ہمیشہ  خٲطرٕ  درج  تہٕ  اَمِچ  مصلحت  کیا  ہیٚکہِ  امہِ  ورٲے  ٲسِتھ  زِ  اللہ  تعالیٰ  اوس  یِتھہٕ  پٲٹھۍ  یژھان  زِ  اہلِ  ایمان  گژھن  پننیٚن  بُزرگن  ہٕندٮ۪ن  احترام  کیٚن  حدن  وارٕ  پٲٹھۍ  زانٕنۍ۔  نبی  چُھ  نبی،  خُداے  چُھنہٕ  زِ  تس  ہیٚکہِ  نہٕ  کانٛہہ  لغزش  گٔژِھتھ۔  نبی  سُند  احترام  چُھنہٕ  اَتھ  بِناہس  پٮ۪ٹھ  زِ  تس  نِشہِ  چھےٚ  لغزش  گژھنٕۍ  ناممکن،  بلکہ  چُھ  اَتھ  بِناہس  پٮ۪ٹھ  زِ  سُہ  چُھ  اللہ  تعالیٰ  سٕنزِ  مرضی  ہُند  مکمل  نمٲیندہ،  تہٕ  أمۍ  سٕنز  سارِوٕے  کھۅتہٕ  لۅکٹ  لغزش  تہِ  چَھنہٕ  خُداین  اصلاح  ورٲے  ترٲومٕژ۔  یِتھے  پٲٹھۍ  ٲسِتن  صحابہ  کرام  رضی  اللہ  عنہم  یا  ازواجِ  مطہرات  رضی  اللہ  عنہما،  یِم  سٲری  ٲسۍ  انسان،  یِم  ٲسۍ  نہٕ  فرشتہٕ  یا  فوق  البشر  کینٛہہ۔  تِمن  ہیٚکہن  غلطیہِ  سپدِتھ۔  تِمن  یُس  مرتبہ  تہِ  حٲصِل  گوٚو  سُہ  گوکھ  اَمہِ  کِنۍ  زِ  اللہ  تعالیٰ  سٕنزِ  رہنمٲئی  تہٕ  اللہ  تعالیٰ  سٕندِس  رسول  سٕندۍ  تربیتن  بنٲوۍ  تِم  انسٲنیتٕکۍ  بہترین  نمونہٕ۔  تِمن  یُس  تہِ  احترام  چُھ،  سُہ  چُھ  أتھۍ  بِناہس  پٮ۪ٹھ،  نَہ  زِ  اَتھ  مفروضس  پٮ۪ٹھ  زِ  تِمہٕ  آسہٕ  تِژٕھہ  ہستی  یِمہٕ  غلطیو  نِشہِ  مُبرا  آسہٕ۔  اَمی  وَجہ  کِنۍ  ییٚلہِ  تہِ  نبی  صلی  اللہ  علیہ و سلمن  ہٕنٛدِس  دورِ  مبارکس  منٛز  صحابہٕ  رضی  اللہ  عنہم  یا  ازواجِ  مطہراتن  رضی  اللہ  عنہما  ہن  بشریت  کِس  بِناہس  پٮ۪ٹھ  کانٛہہ  غلطی  سپٕز،  تَتھ  پٮ۪ٹھ  آو  ٹوکنہٕ۔  تِہٕنزن  کینٛژھن  غلطیِن  ہُند  اصلاح  فرموو  حضور  صلی  اللہ  علیہ و سلمو  ییٚمِچ  ذکر  حدیثن  منٛز  واریاہن  جاین  چھےٚ  آمٕژ۔  تہٕ  کینژھن  غلطین  ہٕنز  ذِکر  کٔرِتھ  کوٚر  خداین  خود  تِمن  قرآنِ  مجیدس  منٛز  اصلاح  تاکہ  مُسلمان  گژھن  نہٕ  زانٛہہ  بُزرگن  ہٕندِس  احترامس  منٛز  یُتھ  کانٛہہ  مُبالغہ  آمیز  تصور  کرٕنۍ  قٲیِم۔




  پوٗنژِم  کتھ  یہِ  زِ  اللہ  تعالیٰ  سُند  دین  چُھ  بالکل  بے  لاگ۔  اَتھ  منٛز  چُھ  پرٛتھ  شخصہٕ  سٕندِ  خٲطرٕ  صرف  تی  کینژھاہ  ییٚمیُک  سُہ  پننہِ  ایمان  تہٕ  عملن  ہٕندِ  لحاظہٕ  حقدار  آسہِ۔  اَتھ  معاملس  منٛز  چھےٚ  خاص  طور  ازواجِ  مطہراتن  رضی  اللہ  عنہما  ہن  برونٛہہ  کنہِ  ترٛییہِ  قٔسمہٕ  چہِ  مستوٗراتہٕ  بطورِ  مثال  آمژٕ  پیش  کرنہٕ۔  اکھ  مثال  چھےٚ  حضرت  نوحؑ  تہٕ  حضرت  لوطؑ  سٕنزن  کٲفر  خاندارِنیٚن  ہٕنز،  یِہندِ  خٲطرٕ  انبیاہن  ہٕنزٕ  خاندارنہِ  آسُن  تِمن  بکار  لوٚگ  نہٕ  کینٛہہ۔  دوٚیِم  مثال  چھےٚ  فرعون  سٕنزِ  خاندارِنہِ  ہٕنز۔  چونکہ  تمہِ  اوٚن  ایمان،  امہِ  موجوب  بنیاو  نہٕ  تٔمۍ  سٕندِ  خٲطرٕ  فرعون  ہِوِس  وُچاپہٕ  کٲفرٕ  سٕنز  خاندارِنۍ  آسُن  نقصانُک  وجہ  کینٛہہ۔  ترییِم  مثال  چھےٚ  حضرت  مریم  علیہھا  السّلامن  ہٕنز،  یِمن  یہِ  عظیم  مرتبہٕ  امہِ  موجوب  گوٚو  حٲصل  زِ  یتھ  شدید  آزمٲیشہِ  منٛز  خُداین  سۅ  تراونُک  فٲصلہٕ  کوٚر  تمہِ  نوٚمروو  تَتھ  برونٛٹھہٕ  کنہِ  کلہٕ۔




  یِمو  کتھو  علاوٕہ  بیاکھ  اکھ  اہم  حقیقت،  یۅسہٕ  ییٚمہِ  سُورٕہ  کہ  آیت  3  نِشہِ  پے  چھےٚ  لگان۔  سۅ  چھےٚ  یہِ  زِ  اللہ  تعالیٰ  سٕندِ  طرفہٕ  چُھنہٕ  نبی  یَس  نِشہِ  سُے  علم  یِوان  یُس  قرآنس  منٛز  درج  چُھ،  بلکہ  چُھ  تس  وحی  ہٕندِ  ذریعہ  باقی  کتھن  ہُند  علم  تہِ  دِنہٕ  یِوان  یُس  قرآنس  منٛز  چُھنہٕ  درج  کرنہٕ  آمُت۔


Heading: ناو
Text:
  گۅڈنِکی  آیت  تَبٰرَکَ  الَذِی  بِیَدِہِ  المُلک  منٛزٕ  چُھ  لفظ  المُلک  یتھ  سُورس  ناو  آمُت  تھاونہٕ۔


Heading: نٲزِل سپدنُک زمانہٕ
Text:
  مضمونو  تہٕ  اندازِ  بیان  نِشہِ  چُھ  صاف  پے  لگان  زِ  یہِ  چُھ  مکہ  معظمہ  کیو  ابتدٲئی  دورکیو  نٲزِل  گٔمتیو  سُورَو  منٛزٕ۔


Heading: موضوع تہٕ مضمون
Text:
  یَتھ  منٛز  چُھ  اکہِ  پاسہٕ  مختصر  طریقہٕ  اسلام  کیٚن  تعلیماتن  ہُنٛد  تعارُف  کرناونہٕ  آمُت،  تہٕ  دوٚیِمہِ  پاسہٕ  چھِ  سٮ۪ٹھاہ  موثر  اندازٕہ  تِم  لُکھ  وۅٹھ  کڑناونہٕ  آمٕتۍ  یِم  غفلتس  منٛز  پیٚمٕتۍ  ٲسۍ۔




  گۅڈنِکیٚن  پانژن  آیتن  منٛز  چُھ  انسانس  احساس  دِنہٕ  آمُت  زِ  سُہ  یتھ  کایناتس  منٛز  روزان  چُھ  سۅ  چھےٚ  اکھ  انتہٲئی  مُنظّم  تہٕ  محکم  سلطنت۔  یہِ  سلطنت  چھےٚ  گۅڈٕہ  تہِ  اللہ  تعالیٰ  نٕے  وجودس  منٛز  أنِمٕژ،  تہٕ  امہِ  کہ  تدبیر  و  انتظامٕکۍ  تہٕ  فرمانروٲئی  ہٕنٛدۍ  تمام  اختیارات  تہِ  چِھ  کُلھم  پٲٹھۍ  اللہ  تعالیٰ  سٕنٛدِ  سٕے  اَتھس  منٛز۔  اَتھ  سٍتۍ  چُھ  انسانس  یِتہِ  وَننہٕ  آمُت  زِ  اَتھ  انتہٲئی  حکیمانٕہ  نظامَس  منٛز  چُھنہٕ  سُہ  بےمقصد  آمُت  پٲدٕہ  کرنہٕ  کینٛہہ،  بلکہ  چُھ  سُہ  امتحان  خٲطرٕ  یور  آمُت  سوزنہٕ،  تہٕ  اَتھ  اِمتحانس  منٛز  ہیٚکہِ  سُہ  پننہِ  عملہِ  ہٕنٛدِ  رٕژرٕ  سٍتی  کامیاب  گٔژِھتھ۔




  آیت  6  پٮ۪ٹھ  11  ہس  تام  چھِ  تِم  ہولناک  نتیجہِ  آمٕتۍ  بیان  کرنہٕ  یِم  ٲخرتس  منٛز  نیرن  وٲلۍ  چِھ۔




  آیت  12  پٮ۪ٹہٕ  14  ہس  تام  چھےٚ  یہِ  حقیقت  آمٕژ  ذہن  نشین  کرنہٕ  زِ  خٲلق  ہیٚکہِ  نہٕ  پننِس  مخلوقس  نِشہِ  بےخبر  ٲسِتھ،  سُہ  چُھ  تُہُنٛدِ  کُھلہٕ  تہٕ  پوشیدٕہ  کتھہِ  نِشہِ،  حتیٰ  کہ  تُہٕنٛدیو  دل کیو  خیالَو  نِشہِ  تہِ  وٲقف۔  لہٰذا  چھےٚ  اخلاقٕچ  صحیح  بُنیاد  یہِ  زِ  انسان  کھوژِن  تس  خُداے  سٕنٛزِ  پرٚژٕھہ  گارِ  نِشہِ  یُس  نہٕ  تٔمۍ  وُچھمُت  چُھ  تہٕ  بُرٲئی  نِشہِ  روٗزِن  پتھ،  یِم  لُکھ  یہِ  طرزِ  عمل  کرن  اختیار،  تِمے  آسن  ٲخرتس  منز  مغفرتٕکۍ  تہٕ  اجرِ  عظیمٕکۍ  حقدار۔




  آیت  15  پٮ۪ٹھہٕ  23  ہس  تام  چھےٚ  تِمن  معمولی  درماندٕہ  حقیقتن  کُن  انسانس  پیوٚٹُھس  پٮ۪ٹھ  اشارٕہ  کٔرِتھ  سونچنچ  دعوت  دِنہٕ  آمٕژ،  یِمن  انسان  دُنیاہٕکۍ  معمولات  سمجھِتھ  قٲبِل  توجہ  چُھنہٕ  گٔنٛزران۔  ﴿تہٕ  لُکن  چھےٚ  اَتھ  کتھہِ  پٮ۪ٹھ  ملامت  کرنہٕ  آمٕژ﴾  یِم  سٲری  چیز  چِھو  تۅہیہِ  حقیقت  نِشہِ  باخبر  کرنہٕ  خٲطرٕ  موجود،  مگر  چارواین  ہٕنٛدۍ  پٲٹھۍ  چِھو  توٚہۍ  یِمن  وُچھان،  تہٕ  تَتھ  بوزن  بلس  تہٕ  وُچھن  بلس،  بیٚیہِ  تِمن  سوچن  سمجھن  والیٚن  دماغن  چھِو  نہٕ  کٲم  ہیوٚان،  یِم  انسان  آسنہٕ  کہ  حیثیت  خُداین  تۅہیہِ  دِتِمٕتۍ  چِھنَو۔  اَمی  وجہ  کِنۍ  چَھونہٕ  تۅہیہِ  سِیٔز  وَتھ  اَتھہِ  یِوان۔




  آیت  24  پٮ۪ٹھہٕ  27  ہس  تام  چُھ  وَننہٕ  آمُت  زِ  ٲخرکار  چُھ  لازماً  تۅہیہِ  خُدایس  برونٛہہ  کنہِ  حٲضر  سپدُن۔  نبی  سٕنٛز  چَھنہٕ  یہِ  کٲم  زِ  سُہ  ونیو  تۅہیہِ  تمہِ  کہ  یِنُک  وقت  تہٕ  تٲریخ،  ﴿یِتھہٕ  پٲٹھۍ  زَن  توٚہۍ  مُطالبہٕ  چِھو  کران﴾  تٔمۍ  سٕنٛز  کٲم  چھےٚ  بس  یہِ  زِ  تۅہیہِ  کریو  تمہِ  یِنہٕ  والہِ  وقتٕہ  نِشہِ  گۅڈے  خبردار۔




  آیت  28  تہٕ  29  ہَس  منٛز  چُھ  کُفارِ  مکن  ہٕنٛزن  تِمن  کتھن  ہُنٛد  جواب  دِنہٕ  آمُت،  یِمہٕ  تِم  نبی  صلی  اللہ  علیہ و سلمن  تہٕ  تِہنٛدٮ۪ن  سٲتھِین  متعلق  کران  ٲسۍ۔  تِم  ٲسۍ  حضور  صلی  اللہ  علیہ و سلمن  وۅہ  وۅہ  کران،  بیٚیہِ  ٲسۍ  تِمن  تہٕ  اہلِ  ایمانن  خٲطرٕ  ہلاکتٕکۍ  دُعا  منگان۔  اتھ  پٮ۪ٹھ  آو  فرماونہٕ  زِ  یِم  تۅہیہِ  سیٚزِ  وَتہِ  کُن  دعوت  چِھو  دِوان،  تِم  گٔژھۍ  تن  ہلاک  یا  کٔر تن  اللہ  تعالیٰ  تِمن  پٮ۪ٹھہ  رحم۔  ٲخر  کِتھہٕ  پٲٹھۍ  بدلہِ  اَمہِ  سٍتۍ  تُہُنٛد  قسمت؟  توٚہۍ  کٔرِو  پننٕۍ  فِکر  ﴿توٚہۍ  چھوٗکھ  اہلِ  ایمان﴾  گُمراہ  سمجھان۔  اکھ  وقت  واتہِ  ییٚلہِ  یہِ  کتھ  نٔنۍ  نیرِ  زِ  درحقیقت  کُس  اوس  گُمراہ۔




  ٲخرس  پٮ۪ٹھ  چُھ  لُکن  برونٛہہ  کنہِ  یہِ  سوال  آمُت  تھاونہٕ  زِ  عرب  کیٚن  صحراوَن  منٛز  تہٕ  پہٲڑی  علاقن  منٛز  ییٚتہِ  تُہنٛزِ  زندگی  ہُنٛد  سورُے  دار  و  مدار  تتھ  آبس  پٮ۪ٹھ  چُھ  یُس  کُنہِ  جایہِ  چُھ  زمین  منٛزٕ  درٛامُت،  تَتہِ  اگر  یہِ  آب  زمینس  منٛز  ؤسِتھ  غیب  گژِھہ،  تیٚلہِ  کُس  ہیٚکیو  تۅہیہِ  خُدایس  ورٲے  یہِ  آب  حیات  أنِتھ  دِتھ؟


Heading: ناو
Text:
  یَتھ  سُورس  چُھ  ناو  سورۂ  ن  تہِ  تہٕ  سورۂ  القلم  تہِ۔  دۅشوے  لفظ  چِھ  سورٕہ  کِس  آغاز  سٕے  منٛز  موجود۔


Heading: نٲزِل سپدنُک زمانہٕ
Text:
  یہِ  اوس  مکہ  معظّمہ  کِس  ابتدائی  دورس  منٛز  تمہِ  ساعتہٕ  نٲزِل  سپُدمُت  ییٚلہِ  رسول  اللہ  صلی  اللہ  علیہ و سلمن  ہٕنٛدۍ  مُخالفتن  ٹھیک  پٲٹھۍ  ٲس  شِدّت  اختیار  کٔرمٕژ۔


Heading: موضوع تہٕ مضمون
Text:
  یَتھ  منٛز  چِھ  ترٛے  مضمون  بیان  سپٕدِمٕتۍ۔  مخٲلفن  ہٕندٮ۪ن  اعتراضن  ہُند  جواب،  تِمن  نہیب  تہٕ  نصیحت،  بیٚیہِ  رسول  اللہ  صلی  اللہ  علیہ و سلمن  صبرُک  تہٕ  استقامتُک  تلقین۔




  کلام  کِس  آغازس  منٛز  چُھ  رسول  اللہ  صلی  اللہ  علیہ و سلمن  ارشاد  سپُدمُت  زِ  یِم  کُفار  چِھو  تۅہیہِ  دیوانہٕ  ونان،  حالانکہ  یۅسہٕ  کتاب  توٚہۍ  پیش  چِھو  کران  تہٕ  اخلاق  کِس  یتھ  اعلیٰ  مرتبس  پٮ۪ٹھ  توٚہۍ  فٲیز  چِھو،  سُہ  چُھ  خۅد  تِہندِ  امہِ  اَپزِکہ  تردیدٕ  خٲطرٕ  کٲفی۔  عنقریب  چُھ  سُہ  وقت  واتن  وول  ییٚلہِ  سٲری  وُچھن  زِ  دیوانہٕ  کُس  اوس  تہٕ  گاٹُل  کُس  اوس۔  لہٰذا  یُس  مخالفتُک  طوفان  تُہندِ  خٲطرٕ  تُلنہٕ  چُھ  یِوان  تمِیُک  دباو  مَہ  کٔرِو  ہرگز  قبول۔




  پتہٕ  چھُ  عوام  چہِ  أچھ  مٕژراونہٕ  خٲطرٕ  ناو  ہیٚنہٕ  ورٲے  مخٲلَفَو  منٛزٕ  أکِس  ویٚدِس  شخصہٕ  سُنٛد  کردار  آمُت  پیش  کر نہٕ  تاکہِ  لُکھ  وُچھَن  زِ  رسول  اللہؐ  کمہِ  پٲکیزٕہ  اخلاقٕکۍ  مٲلک  چِھ  تہٕ  مکٕکۍ  یِم  سردار  تِہندِس  مخالفتس  منٛز  پیش  پیش  چِھ  تِمن  منٛز  کمہِ  سیرتٕکۍ  تہٕ  کمہِ  کردارکۍ  لُکھ  چِھ  شٲمل۔




  اَمہِ  پتہٕ  چُھ  آیت  17  پٮ۪ٹھہٕ  33  ہس  تام  باغ  والیٚن  ہٕنز  اکھ  مثال  آمٕژ  پیش  کرنہٕ  یِمو  خدایس  نِشہِ  نعمت  حٲصل  کٔرِتھ  تٔمۍ  سٕنز  ناشکری  کٔر،  تہٕ  تِمن  منٛز  یُس  شخص  سارِوٕے  کھۅتہٕ  بہتر  اوس  بروقت  مٲنِکھ  نہٕ  تٔمۍ  سٕنز  نصیحت،  ٲخر  کار  سپٕدۍ  تِم  تمہِ  نعمت  نِشہِ  محروم۔  یہِ  مثال  دِتھ  چُھ  اہلِ  مکّن  نہیب  دِنہٕ  آمُت  زِ  اگر  توٚہۍ  رسول  اللہ  صلی  اللہ  علیہ و سلمن  ہٕنز  کتھ  مٲنِو  نہٕ  تیٚلہِ  گٔژِھو  توٚہۍ  تہِ  یِتھے  پٲٹھۍ  تباہ۔




  پتہٕ  چھےٚ  آیت  34  پٮ۪ٹھہٕ  47  ہس  تام  مُسلسل  کفارن  آمٕژ  فہمٲیش  کرنہٕ  یتھ  منٛز  کُنہِ  جایہِ  براہِ  راست  تِمن  خطاب  چُھ،  تہٕ  کُنہِ  جایہِ  چُھ  رسول  اللہؐ  مخٲطب  کٔرِتھ  دراصل  تِمن  لُکن  تنبیہ  کرنہٕ  آمُت۔




  ٲخرس  پٮ۪ٹھ  چُھ  رسول  اللہ  صلی  اللہ  علیہ و سلمس  ہدایت  فرماونہٕ  آمُت  زِ  اللہ  تعالیٰ  سُند  فٲصلہٕ  یِنس  تام  یِمہٕ  سختی  تہِ  دین  کہِ  تبلیغ  چہِ  وَتہِ  منٛز  پیش  یِن،  تمہٕ  روٗزِو  صبرٕ  سان  برداشت  کران  تہٕ  تَمہِ  بےصبری  نِشہِ  بٔچِو  یۅسہٕ  یونس  علیہ  السلامن  ہٕنٛدِ  خٲطرٕ  تکلیفُک  وجہ  ٲس  بنیمٕژ۔


Heading: نٲزِل سپدنُک زمانہٕ
Text:
  ییٚمہِ  سُورٕہ  کیو  مضموٗنَو  نِشہِ  چُھ  پے  لگان  زِ  یہِ  چُھ  مکّہ  کِس  ابتدٲئی  دورس  منٛز  تمہِ  وقتہٕ  نٲزِل  سپُدمُت  ییٚلہِ  رسول  اللہ  صلی  اللہ  علیہ و سلمن  ہٕندۍ  مخالفتن  ٲس  نہٕ  وُنہِ  زیادٕہ  شدّت  اختیار  کٔرمٕژ۔


Heading: موضوع تہٕ مضمون
Text:
  ییٚمیُک  گۅڈنیُک  رکوع  چُھ  ٲخرتس  متعلق  تہٕ  دوٚیُم  رکوع  چُھ  اَتھ  بارس  منٛز  زِ  قرآن  چُھ  اللہ  تعالیٰ  سٕندِی  طرفہٕ  نٲزِل  سپُدمُت  تہٕ  محمدؐ  چِھ  برحق  رسول۔




  گۅڈنِکہِ  رکوعُک  آغاز  چُھ  اَمہِ  کتھہِ  سٍتۍ  سپُدمُت  زِ  قیامتُک  یُن  تہٕ  ٲخرتُک  برپا  سپدُن  چھےٚ  تِژھ  اکھ  حقیقت  یۅسہٕ  ضروٗر  سپدِ  پیش۔  پتہٕ  چُھ  آیت  4  پٮ۪ٹھہٕ  12  ہس  تام  یہِ  وَننہٕ  آمُت  زِ  یِمو  قومَو  تہِ  ٲخرتس  چُھ  انکار  کوٚرمُت،  تِم  سپٕدۍ  ٲخرکار  اللہ  تعالیٰ  سٕندِ  عذابٕکۍ  حقدار۔  اَمہِ  پتہٕ  چُھ  آیت  17  ہس  تام  قیامتُک  نقشہِ  برونٛہہ  کُن  آمُت  اَننہٕ  زِ  قیامت  کِتھہٕ  پٲٹھۍ  سپدِ  برپا۔  پتہٕ  چُھ  آیت  18  پٮ۪ٹھہٕ  27  ہس  تام  یہِ  وننہٕ  آمُت  زِ  تمہِ  دۅہ  گژھن  سٲری  انسان  پننِس  ربّ  سٕنٛدِس  عدالتس  منٛز  پیش  ییٚتہِ  تُہِند  کانٛہہ  راز  ژوٗرِ  روزِ  نہٕ۔  پرٛتھ  کٲنٛسہِ  یِیہِ  نامۂ  اعمال  پننِس  اَتھس  منٛز  دِنہٕ۔  ﴿نیکو  کار﴾  وُچھن  پنُن  حساب  پاک  تہٕ  گژھن  خۅش،  تہٕ  تِمن  گژِھہ  جنتُک  اَبدی  عٲش  نصیب۔  اَتھ  برعکس  یِمو  نہٕ  اللہ  تعالیٰ  سُند  حق  مون  تہٕ  نَہ  کوٚرُکھ  بندن  ہُندُے  حق  ادا،  کانٛہہ  آسہِ  نہٕ  تِمن  اللہ  تعالیٰ  سٕنٛزِ  تھپہِ  نِشہِ  بچاون  وول،  تہٕ  تِم  گژھن  جہنم  کِس  عذابس  منٛز  مبتلا۔




  دوٚیِمِس  رکوعس  منٛز  چُھ  کُفارِ  مکن  آمُت  خطاب  کران  فرماونہٕ  زِ  توٚہۍ  چِھو  یتھ  قرآنس  أکِس  شاعرٕ  سُند  تہٕ  کاہن  سُند  کلام  وَنان،  حالانکہ  یہِ  چُھ  اللہ  تعالیٰ  سُنٛد  نٲزِل  کرنہٕ  آمُت  کلام  یُس  أکِس  رسولِ  کریم  سٕنزِ  مبارک  زبٲنۍ  چُھ  ادا  سپدان۔  رسولس  چُھنہٕ  اَتھ  کلامس  منٛز  پننہِ  طرفہٕ  اکھ  لفظ  کم  کرنُک  یا  ہُر راونُک  اختیار۔  اگر  سُہ  اَتھ  منٛز  پننہِ  طرفہٕ  کانٛہہ  من  گھڑت  ﴿پانہٕ  تُھورمُت﴾  چیز  شٲمِل  کرِ  تیٚلہِ  ژٹَو  أسۍ  تٔمۍ  سٕنز  رگِ  گردن  ﴿یا  رگِ  دل﴾۔


Heading: نٲزِل سپدنُک زمانہٕ
Text:
  اَمِکۍ  مضمون  چِھ  شہادت  دِوان  ییٚمہِ  سُورُک  نزول  تہِ  چُھ  قریب  قریب  تِمنٕے  حالاتن  منٛز  سپُدمُت  یِمن  منٛز  سورۂ  الحاقہٕ  اوس  نٲزِل  سپُدمُت۔


Heading: موضوع تہٕ مضمون
Text:
  یَتھ  سُورس  منٛز  چُھ  تِمن  کُفارن  تنبیہ  تہٕ  نصیحت  یِم  قیامت  چن  تہٕ  ٲخرت چن  خبرن  ٲسۍ  ہزٕل  کران  تہٕ  رسول  اللہ  صلی  اللہ  علیہ و سلمن  ٲسۍ  چلینج  دِوان  زِ  اگر  توٚہۍ  پٔزیٲرۍ  چِھو  تیٚلہِ  أنِو  سۅ  قیامت  ییٚمہِ  نِشہِ  توٚہۍ  اَسہِ  کھۅژناوان  چِھو۔  ییٚمہِ  سُورُک  سُورُے  تقریر  چُھ  أتھۍ  چلینج  کِس  جوابس  منٛز۔




  ابتداہس  منٛز  چُھ  ارشاد  سپُدمُت  زِ  منگن  وول  چُھ  عذاب  منگان۔  سُہ  عذاب  یِیہِ  ضروٗر  انکار  کرن  والیٚن  پٮ۪ٹھ،  مگر  سُہ  یِیہِ  پننِس  وقتس  پٮ۪ٹھ۔  لہٰذا  کٔرِو  یِہِندِس  ہزٕل  کرنس  پٮ۪ٹھ  صبر،  یِمن  چُھ  سُہ  دوٗر  باسان  تہٕ  أسۍ  چِھن  سُہ  نکھہٕ  وُچھان۔




  پتہٕ  چُھ  وَننہٕ  آمُت  زِ  قیامت،  ییٚمہِ  کہ  جلدی  یِنُک  مطالبہٕ  یِم  گِندان  گِندان  تہٕ  اَسان  اَسان  چِھ  کران،  سۅ  کٲژاہ  سخت  چھےٚ  تہٕ  ییٚلہِ  سۅ  یِیہِ،  پتہٕ  کِیُتھ  بُرٕ  حشر  سپدِ  یِمن  مُجرمن  ہُنٛد۔




  امہِ  پتہٕ  چِھ  لُکھ  آمٕتۍ  خبردار  کرنہٕ  زِ  تمہِ  دۅہ  یِیہِ  انسانن  ہٕنٛدِ  قٔسمتُک  فٲصلہٕ  سراسر  تِہندٮ۪ن  عقیدن  بیٚیہِ  اخلاق  و  اعمالن  ہٕندِس  بُنیادس  پٮ۪ٹھ  کرنہٕ۔  یِمو  لُکو  دُنیاہس  منٛز  حق  نِشہِ  بُتھ  چُھ  پھِیرمُت  تِم  آسن  جہنمٕکۍ  حقدار۔  تہٕ  یِمو  ییٚتہِ  اللہ  تعالیٰ  سٕندِ  عذابُک  خوف  آسہِ  تھوومُت،  ٲخرت  آسیٚکھ  مونمُت،  ﴿صالح  عملَو  تہٕ  رٕتیو  اخلاقو  سٍتۍ  آسیٚکھ  پنُن  پان  سجوومُت﴾  تِمن  گژِھہ  جنّتس  منٛز  عزتٕچ  جاے  حٲصل۔  ٲخرس  پٮ۪ٹھ  چِھ  مکٕکۍ  تِم  کُفار  خبردار  کرنہٕ  آمٕتۍ  یِم  رسول  اللہ  صلی  اللہ  علیہ و سلمس  وُچِھتھ  تِمن  ہزٕل  تہٕ  مذاق  کرنہٕ  مۅکھہٕ  ژورَو  طرفو  ٲسۍ  سٔمِتھ  یِوان،  زِ  اگر  توٚہۍ  مٲنِو  نہٕ  تیٚلہِ  اَنہِ  اللہ  تعالیٰ  تُہنٛزِ  جایہِ  دوٚیِمیٚن  لُکن۔  تہٕ  رسول  اللہ  صلی  اللہ  علیہ و سلمن  چُھ  تلقین  آمُت  کرنہٕ  زِ  یِہِندٮ۪ن  ہزلن  ہُند  مَہ  کٔرِو  پرواے،  اگر  یِم  قیامت  چی  ذلّت  وُچھنہٕ  خٲطرٕ  چِھ  بضد،  تیٚلہِ  ترٲوِیوٗکھ  یِم  پننیٚن  بےہوٗد  آوریٛارن  منٛز  یِم  وُچھن  پنُن  بُرٕ  انجام  پانے۔


Heading: ناو
Text:
  نوح  چُھ  ییٚمہِ  سُورُک  ناو  تہِ  تہٕ  عنوان  تہِ  تِکیازِ  یَتھ  منٛز  چُھ  اَولہٕ  پٮ۪ٹھہٕ  ٲخرس  تام  حضرت  نوحؑ  سُندُے  قصّہٕ  بیان  کرنہٕ  آمُت۔


Heading: نٲزِل سپدنُک زمانہٕ
Text:
  یہِ  سُورٕہ  تہٕ  چُھ  مکّہ  معظّمہ  کیو  ابتدٲئی  نٲزِل  گٔمتو  سُورَو  منٛزٕ،  ییٚلہِ  رسول  صلی  اللہ  علیہ و سلمن  ہٕنٛدِس  دعوت و تبلیغ  کِس  مقابلس  منٛز  مکہ  کیٚن  کُفارن  ہٕندۍ  مخالفتن  اکھ  جان  شدّت  ٲس  اختیار  کٔرمٕژ۔


Heading: موضوع تہٕ مضمون
Text:
  یتھ  منٛز  چُھنہٕ  حضرت  نوحؑ  ہُنٛد  قصّہ  محض  قصّہٕ  گوئی  خٲطرٕ  بیان  آمُت  کرنہٕ،  بلکہ  چُھ  اَمہِ  سٍتۍ  مقصد  مکہ  کیٚن  کُفّارن  نہیب  دِیُن  زِ  توٚہۍ  چِھو  محمد  صلی  اللہ  علیہ و سلمس  سٍتۍ  سُے  رٔوِیہِ  ورتاوان  یُس  حضرت  نوع  علیہ  السّلامس  سٍتۍ  تٔمۍ  سٕندۍ  قومن  اوس  ورتوومُت،  تہٕ  اگر  اَمہِ  رٔوِیہِ  نِشہِ  توٚہۍ  باز  پھیٖرِو  نہٕ  تیٚلہِ  پییو  تۅہیہ  تہِ  سُے  انجام  وُچُھن  یُس  تِمو  لُکو  وُچھ۔




  گۅڈنِکِس  آیتس  منٛز  چُھ  وننہٕ  آمُت  زِ  حضرت  نوحؑ  ییٚلہِ  خداین  رسالت کِس  منصبس  پٮ۪ٹھ  ٲسۍ  ماموٗر  کٔرِمٕتۍ  تمہِ  وقتہٕ  کۅسہٕ  خدمت  ٲس  تِمن  سپُرد  کرنہٕ  آمٕژ۔




  آیات  2،  4  ہس  منٛز  چُھ  مختصراً  یہِ  وننہٕ  آمُت  زِ  تِمو  کِتھہٕ  پٲٹھۍ  کوٚر  پننہِ  دعوتُک  آغاز  تہٕ  پننہِ  قوم  کیٚن  لُکن  برونٛہہ  کنہِ  کۅسہٕ  کتھ  کٔرِکھ  پیش۔




  سٮ۪ٹھاہ  زیٖٹِس  کالس  دعوت  و  تبلیغٕکۍ  تکلیف  تُلنہٕ  پتہٕ  یۅسہٕ  رُوداد  حضرت  نوح  علیہ  السلامَو  پننِس  ربّس  برونٛہہ  کنہِ  پیش  کٔر  سۅ  چھےٚ  آیت  5  تہٕ  20  ہس  منٛز  بیان  کرنہٕ  آمٕژ۔




  اَمہِ  پتہٕ  چھےٚ  حضرت  نوح  علیہ  السّلامن  ہٕنٛز  ٲخری  گُزٲرِش  آیت  21،  24  ہس  منٛز  درج  کرنہٕ  آمٕژ  یتھ  منٛز  تِم  پننِس  ربّس  چِھ  عرض  کران  زِ  ییٚمۍ  قومن  چھےٚ  میٲنۍ  کتھ  قطعی  طور  رد  کٔرمٕژ،  وۅنۍ  چُھ  وقت  ووتمُت  زِ  یِمن  لُکن  گژِھہ  ہدایتُک  توفیق  سلب  یُن  کرنہٕ۔  یہِ  اوس  نہٕ  حضرت  نوح  علیہ  السّلامن  ہٕندِ  طرفہٕ  کُنہِ  بےصبری  ہُنٛد  اظہار  بلکہ  ییٚلہِ  ہتہٕ  وادن  ؤرِیِن  تام  انتہٲئی  صبر  آزما  حالاتن  منٛز  تبلیغُک  فریضہٕ  انجام  دِنہٕ  پتہٕ  تِم  پننہِ  قوم  نِشہِ  پوٗرٕ  پٲٹھۍ  مایوٗس  سپٕدۍ،  اَدٕہ  چِھ  تِم  راے  قٲیِم  کران  زِ  وۅنۍ  چُھنہٕ  یتھ  قومس  راہِ  راستس  پٮ۪ٹھ  یِنُک  کانٛہہ  امکان۔  یہِ  راے  ٲس  بالکل  اللہ  تعالیٰ  سٕنٛدِ  فٲصلہٕ  مطٲبق۔  چنانچہ  اَمہِ  پتے  چُھ  آیت  25  ہس  منٛز  ارشاد  سپُدمُت  زِ  تتھ  قومس  پٮ۪ٹھ  سپُد  تمہِ  کیٚن  کرتوٗتن  ہٕندِ  وجہ  کِنۍ  اللہ  تعالیٰ  سُند  عذاب  نٲزِل۔




  ٲخری  آیاتن  منٛز  چُھ  حضرت  نوح  علیہ  السلّامن  ہُنٛد  سُہ  دُعا  آمُت  درج  کرنہٕ  یُس  تِمو  عینِ  نزولِ  عذاب کہ  وقتہٕ  پننِس  ربّس  اوس  موٚنگمُت۔  اتھ  منٛز  چِھ  تِم  پننہِ  خٲطرٕ  تہٕ  تمام  اہلِ  ایمانن  خٲطرٕ  مغفرت  منگان،  تہٕ  پننیٚن  قوم  کیٚن  کٲفرن  متعلق  چِھ  خُدایس  عرض  کران  زِ  تِمو  منٛزٕ  مَہ  تراوُن  زمینس  پٮ۪ٹھ  بسنہٕ  خٲطرٕ  اکھ  تہِ  زندٕہ،  تِکیازِ  تِمن  منٛز  چُھنہٕ  وۅنۍ  کانٛہہ  خیر  باقی  روٗدمُت،  تِہِنٛدِ  نسلہٕ  منٛزٕ  یُس  تہِ  وۅتھہِ  سُہ  وۅتھہِ  بس  کٲفر  تہٕ  فٲجر۔




  ییٚمہِ  سُورُک  مطالعہ  کران  کران  گژھن  تِم  تفصیلات  درنظر  روزٕنۍ  یِم  ییٚمہِ  برونٛہہ  چِھ  قرآن  مجیدس  منٛز  بیان  سپٕدۍ  مٕتۍ۔  وُچِھو  سُورۂ  الاعراف  آیت  59  تا  64،  سُورۂ  یونس  71  تا  73،  سُورۂ  ہوٗد  25  تا  49،  سُورۂ  المومنون  23  تا  31،  سُورۂ  الشعرا  105  تا  122،  سُورۂ  العنکبوت  14،  15،  سُورۂ  الصّافات  75  تا  82،  سُورۂ  القمر  9  تا  16۔


Heading: ناو
Text:
  اَلجِن  چُھ  یتھ  سُورس  ناو  تہِ  تہٕ  بیٚیہِ  چُھ  ییٚمہِ  کیٚن  مضمونن  ہُند  عنوان  تہِ،  تِکیازِ  یَتھ  منٛز  چُھ  جِنَن  ہُنٛد  قرآن  بوٗزِتھ  پننِس  قومس  منٛز  گٔژِھتھ  اسلام  کہ  تبلیغ  کرنُک  واقعہ  تفصیل  سان  بیان  کرنہٕ  آمُت۔


Heading: نٲزِل سپدنُک زمانہٕ
Text:
  بخاری  تہٕ  مُسلم  شریفس  منٛز  چھےٚ  حضرت  عبد  اللہ  بِن  عباسؓ  سٕنٛز  روایت  زِ  رسول  اللہؐ  ٲسۍ  پننیٚن  کینٛژھن  اصحابن  سٍتۍ  عکاظ  بازرس  کُن  تشریف  نِوان،  وَتہِ  چِھ  حضورؐ  نخلہ  نٲوۍ  جایہِ  صبح  نماز  پرناوان،  تمہِ  ساعتہٕ  ٲس  جِنن  ہٕنٛز  اکھ  چھۅکھ  تپٲرۍ  پکان،  تلاوتٕچ  آواز  بوٗزِتھ  چِھ  تِم  قرار  کران  تہٕ  غورٕ  سان  چِھ  قرآن  بوزان۔  اَمۍ  واقہٕچ  ذِکر  چھےٚ  یتھ  سُورس  منٛز  کرنہٕ  آمٕژ۔




  اکثر  مُفسرو  چُھ  اَمہِ  روایت کِس  بُنیادس  پٮ۪ٹھ  یہِ  سمجھمُت  زِ  یہِ  واقعہ  چُھ  حضور  صلی  اللہ  علیہ و سلمن  ہٕنٛدِ  طایف  کہِ  مشہور  سفرُک۔  مگر  یہِ  قیاس  چُھنہٕ  کینٛژھو  وجوہاتَو  کِنۍ  صحیح  کینٛہہ۔  جِنن  ہٕندِ  قرآن  بوزنُک  یُس  واقعہ  طایف  کِس  تتھ  سفرس  منٛز  پیش  اوس  آمُت،  تمِچ  ذِکر  چھےٚ  سورۂ  احقاف  آیات  29،  32  ہَس  منز  آمٕژ۔  یِمن  آیاتن  پٮ۪ٹھ  چُھ  نظر  تراوان  تراوانٕے  پے  لگان  زِ  تتھ  موقعس  پٮ۪ٹھ  یِمو  جِنَو  قرآن  بوٗزِتھ  ایمان  اوس  اوٚنمُت،  تِمن  اوس  گۅڈے  حضرت  موسیٰ  علیہ  السلام  تہٕ  بروٗنٹھمیٚن  آسمٲنۍ  کتابن  پٮ۪ٹھ  ایمان۔  اتھ  برعکس  چُھ  ییٚمہِ  سورٕہ  کہ  آیت  2  تہٕ  7  نِشہِ  صاف  ظٲہر  سپدان  زِ  اَتھ  موقعس  پٮ۪ٹھ  ٲسۍ  قرآن  بوزن  وٲلۍ  جِن  تِم  یِم  آخرت  تہٕ  رسالتٕکۍ  مُشرک  تہٕ  مُنکر  ٲسۍ۔  اَمہِ  موجوب  چھےٚ  صحیح  کتھ  یہِ  زِ  سورۂ  احقافس  تہٕ  سورۂ  جِنس  منٛز  چَھنہٕ  اَکی  واقعٕچ  ذکر  کرنہٕ  آمٕژ،  بلکہ  چِھ  یِم  زٕہ  الگ  واقعات۔




  سورہ  احقافس  منٛز  ییٚمہِ  واقعچ  ذکر  چھےٚ،  سُہ  چھُ  10  نبوی  کِس  طایف  کِس  سفرس  منٛز  پیش  آمُت،  تہٕ  اَمہِ  سورہ  کِس  آیت  8  تہٕ  10  ہس  پٮ۪ٹھ  چھُ  غور  کرنہٕ  سٍتۍ  باسان  زِ  یہِ  ﴿دوٚیُم  واقعہ﴾  ہیٚکہِ  نبوت  کہ  ابتدائی  دورکُے  واقعہ  ٲسِتھ۔


Heading: جِنن ہٕنز حقیقت
Text:
  یوٚت  تام  زَن  قرآنُک  ﴿تعلق  چُھ  اَتھ﴾  منٛز  چَھنہٕ  أکِس  جایہِ،  بلکہ  چھےٚ  واریاہن  جاین  جِن  و  انسان  سٕنز  ذکر  امہِ  حیثیت  کرنہٕ  آمٕژ  زِ  یِم  چِھ  دۅن  الگ  قسمن  ہٕندۍ  مخلوق۔  وُچِھو  سورۂ  اعراف  آیت  38،  سورۂ  ہوٗد  119،  حم  السجدہ  آیت  25 ۔ 29،  الاحقاف  18،  الذّریات  56،  النّاس  6،  تہٕ  سورُے  سُورۂ  رحمٰن۔




  تہٕ  سورۂ  اعراف  آیت  12،  سورۂ  حجر  آیات  26،  27  تہٕ  سورۂ  رحمٰن  آیات  14،  15  ہس  منٛز  چُھ  صاف  صاف  وَننہٕ  آمُت  زِ  انسان  سٕنٛدِ  تخلیقُک  مادّٕ  چُھ  خاک  تہٕ  جِنَن  ہٕنٛدِ  تخلیقُک  مادّٕہ  چُھ  نار۔




  سورۂ  حجر  آیت  27  ہس  منٛز  چُھ  وَننہٕ  آمُت  زِ  جِن  ٲسۍ  آمٕتۍ  انسانس  برونٛٹھ  پادٕ  کرنہٕ  آمٕتۍ۔




  سورۂ  اعراف  آیت  27  ہس  منٛز  چُھ  وَننہٕ  آمُت  زِ  جِن  چِھ  انسانن  وُچھان  مگر  انسان  چِھنہٕ  تِمن  وُچھان۔




  سورہ  حجر  آیات  16، 18،  سورہ  صافات  آیات  6،  10  تہٕ  سورہ  مُلک  آیت  5  ہس  منٛز  چھُ  وَننہٕ  آمُت  زِ  جِن  اگرچہِ  عالمِ  بالاہَس  کُن  پرواز  ہیٚکن  کٔرِتھ،  مگر  اکہِ  حدٕ  برونٹھ  ہیٚکن  نہٕ  گٔژھتھ۔




  سورۂ  بقرہ،  آیات  30،  34  تہٕ  سورۂ  کہف  آیت،  50  نِشہِ  چُھ  پے  لگان  زِ  زمینٕچ  خلافت  چھےٚ  خداین  انسانس  دِژمٕژ  تہٕ  انسان  چِھ  جِنَو  نِشہِ  افضل  مخلوق۔




  قرآن  چُھ  یِتہِ  ونان  زِ  جِن  چِھ  انسان  سٕندۍ  پٲٹھۍ  بااختیار  مخلوق،  تہٕ  تِمن  چُھ  اطاعت  و  معصیت  تہٕ  کفرو  ایمانُک  تِیٛتُھے  اختیار  دِنہٕ  آمُت  یُتھ  انسانس  چُھ  دِنہٕ  آمُت۔  ﴿یِتھے  پٲٹھۍ  چھےٚ  قرآنِ  مجیدن  بیٚیہِ  تہِ  واریاہ  کتھہٕ  جِنَن  متعلق  فرماوِمَژٕ۔  قرآن کیو  یِمَو  سارِوٕے  بیانَو﴾  سٍتۍ  چھےٚ  یہِ  کتھ  بالکل  واضح  سپدان  زِ  جِنن  چُھ  پنُن  اکھ  مستقل  خٲرجی  وجود،  تہٕ  تِم  چِھ  انسانس  نِشہِ  بیوٚن  اکہِ  دوٚیمی  قسمٕکۍ  پوشیدٕہ  مخلوق۔


Heading: موضوع تہٕ مباحث
Text:
  یتھ  سُورس  منٛز  چُھ  گۅڈنِکہِ  آیت  پٮ۪ٹھہٕ  آیت  15  ہس  تام  یہِ  وَننہٕ  آمُت  زِ  جِنَن  ہٕنٛزِ  اکہِ  جمٲعژ  بوٗز  قرآن،  اَمیُک  اثر  رٔٹِتھ  ییٚلہِ  تِم  پننِس  قومس  منٛز  واپس  وٲتۍ،  تِمو  کمہٕ  کمہٕ  کتھہٕ  کرِ  پننہِ  قوم  کیٚن  باقی  جِنن  سٍتۍ۔  اتھ  سلسلس  منز  چَھنہٕ  تِہٕنزٕ  سارے  کتھہٕ  خُداین  نقل  کرِمَژٕ  بلکہ  چَھن  تِمہٕ  خاص  کتھہٕ  نقل  کرِمژٕ  یِمہٕ  قٲبِل  ذِکر  چھےٚ۔




  اَمہِ  پتہٕ  چھےٚ  آیت  16  پٮٹھہٕ  آیت  18  ہس  تام  لُکن  آمٕژ  فہمٲیش  کرنہٕ  زِ  تِم  یِیِن  شرک  نِشہِ  باز،  تہٕ  سیٚزِ  وَتہِ  پٮ۪ٹھ  پٔکِن  ثٲبِت  قدمی  سان،  تیٚلہِ  سپدِ  تِمن  پٮ۪ٹھ  نعمتن  ہٕنز  بٲرش،  نتہٕ  آسیٚکھ  اللہ  تعالیٰ  سٕندِ  سوزنہٕ  آمتہِ  نصیحت  نِشہِ  بُتھ  پھِرنُک  انجام  یہِ  زِ  تِمن  آسہِ  سخت  عذاب  تُلُن۔  پتہٕ  چھےٚ  آیت  19  ٮ۪پٹھہٕ  23  ہس  تام  کُفارِ  مکن  اَتھ  کتھہِ  پٮ۪ٹھ  ملامت  کرنہٕ  آمٕژ  زِ  ییٚلہِ  اللہ  تعالیٰ  سُند  رسول  دعوت  اِلی  اللہ  ہٕچ  آواز  بُلند  چُھ  کران،  تیٚلہِ  چِھ  تِم  تس  پٮ۪ٹھ  حملہٕ  کرنہٕ  خٲطرٕ  تیار  گژھان۔  امہِ  پتہٕ  چُھ  آیت  24  تہٕ  25  ہس  منٛز  کُفارن  آمُت  تنبیہ  کرنہٕ  زِ  اَز  چِھ  تِم  رسولس  بے  یار و  مددگار  وُچِھتھ  دباونٕچ  کوٗشش  کران،  مگر  اکھ  وقت  واتہِ  ییٚلہِ  تِمن  پے  لگہِ  زِ  کُس  چُھ  دراصل  بےیار و  مددگار۔  ٲخرتس  پٮ۪ٹھ  چُھ  لُکن  آمُت  وَننہٕ  زِ  عالِمُ  الغیب  چُھ  صرف  اللہ  تعالیٰ۔  رسولس  چُھ  صرف  سُہ  علم  حٲصل  سپدان  یُس  اللہ  تعالیٰ  تَس  دِیُن  چُھ  یَژھان۔


Heading: ناو
Text:
  گۅڈنِکی  آیتُک  لفظ  المُزَّمِلُ  چُھ  یتھ  سُورس  آمُت  ناو  تھاونہٕ۔  یہِ  چُھ  صرف  ناو،  امہِ  کیٚن  مضموٗنن  ہُند  عنوان  چُھنہٕ  کینٛہہ۔


Heading: نٲزِل سپدنُک زمانہٕ
Text:
  ییٚمہِ  سورٕکۍ  زٕہ  رکوع  چِھ  دۅن  الگ  الگ  زمانن  منٛز  نٲزِل  سپدِمٕتۍ۔




  گۅڈنِیُک  رکوع  چُھ  بالاتفاق  مکی۔  روٗد  وۅنۍ  یہِ  سوال  زِ  مکی  زندگی  ہٕندِس  کتھ  دَورس  منٛز  چُھ  یہِ  نٲزِل  سپُدمُت،  مگر  امہِ  رکوع  کیٚن  مضمونن  ہٕنٛزو  دٲخلی  شہادتَو  ﴿نِشہِ  چُھ  پے  لگان  زِ﴾  اوّلاً،  آسہِ  یہِ  حضور  صلی  اللہ  علیہ و سلمن  ہٕندِس  ابتدٲئی  دورَس  منٛزٕے  نٲزِل  سپُدمُت،  ییٚلہِ  زن  اللہ  تعالیٰ  سٕندِ  طرفہٕ  امہِ  منصب  خٲطرٕ  حضور  صلی  اللہ  علیہ و سلمن  ٲس  تربیت  سپدان۔  ثانیاً،  تمہِ  وقتہٕ  اوس  قرآن  مجیدُک  کم  از  کم  تیوٗتاہ  حصّہ  نٲزِل  سپُدمُت  زِ  تمِچ  طویل  قرات  ہیٚکہِ  ہے  کرنہٕ  یِتھ۔  ثالثاً،  ﴿تمہِ  وقتہٕ﴾  اوس  رسول  اللہ  صلی  اللہ  علیہ و سلمو  اسلامُک  تبلیغ  اعلانیہ  شروع  کوٚرمُت  تہٕ  مکّس  منٛز  اوس  مخالفتن  زور  روٚٹمُت۔




  دوٚیِمِس  رکوعس  معتلق  اگرچہِ  واریاہ  ہو  مُفسرو  چُھ  یہِ  خیال  ظٲہر  کوٚرمُت  زِ  سُتہِ  چُھ  مکّس  منٛزٕے  نٲزِل  سپُدمُت  مگر  کینٛژھو  مُفسرو  چُھ  یہِ  مدنی  قرار  دیتمُت۔  تہٕ  اتھ  منٛز  چھےٚ  ﴿قتال  فی  سبیل  اللہ  ہٕچ  ذکر  تہٕ  زکوٰۃ  فرض  آسنُک  حکم  موجود﴾  ییٚمہِ  سٍتۍ  أتھۍ  خیالس  تٲئید  چُھ  سپدان۔


Heading: موضوع تہٕ مضمون
Text:
  گۅنِکیٚن  ستن  آیتن  منٛز  چُھ  حضور  صلی  اللہ  علیہ و سلمس  حکم  دِنہٕ  آمُت  زِ  ییٚمہِ  کارِ  عظیمُک  بار  تۅہیہِ  پٮ۪ٹھ  تراونہٕ  چُھ  آمُت،  تَمہِ  چہِ  ذمہٕ  دٲری  تُلنہٕ  خٲطرٕ  کٔرِو  توٚہۍ  پنُن  پان  تیار،  تہٕ  تمِچ  عملی  صورت  چھےٚ  یہِ  وننہٕ  آمٕژ  زِ  رٲژن  منٛز  ؤتھِتھ  کٔرِو  توٚہۍ  نصف  نصف  رٲژ،  یا  اَمہِ  کھۅتہٕ  کم  یا  زیادٕہ  وقتس  دوران  نماز  ادا۔




  آیت  8  پٮ۪ٹھہٕ  14  ہس  تام  چُھ  حضور  صلی  اللہ  علیہ و سلمس  تلقین  کرنہٕ  آمُت  زِ  سارِنٕے  نِشہِ  الگ  سپدِتھ  بٔنِو  توٚہۍ  تس  اللہ  تعالیٰ  سٕندۍ  یُس  ساری  کایناتُک  مٲلِک  چُھ۔  پنٕنۍ  سٲری  معاملات  تٔسۍ  پُشرٲوِتھ  سپدِو  مطمئین۔  مخٲلف  یِمہٕ  کتھہٕ  تۅہیہِ  خلاف  چِھ  بناوان  تِمن  پٮ۪ٹھ  کٔرِو  صبر۔  تِمن  سٍتۍ  مَہ  کٔرِو  بُتھۍ  لاگے  تہٕ  تُہِند  معاملہٕ  ترٲوِو  خدایس  پٮ۪ٹھ،  سُہ  نِپٹاوِ  پانے  تِمن  سٍتۍ۔




  اَمہِ  پتہٕ  چِھ  آیت  15  پٮ۪ٹھہٕ  19  ہس  تام  تِم  لُکھ  یِم  رسول  اللہ  صلی  اللہ  علیہ و سلمن  مخالفت  ٲسۍ  کران،  مُتنبہ  کرنہٕ  آمٕتۍ  زِ  اَسہِ  چُھ  تِتھے  پٲٹھۍ  تۅہیہِ  کُن  اکھ  رسول  سوٗزمُت  یِتھہٕ  پٲٹھۍ  فرعونس  کُن  سُوزمُت  اوس،  پتہٕ  وُچِھو  ییٚلہِ  فرعونن  اللہ  تعالیٰ  سٕندِس  رسول  سٕنٛز  کتھ  مٲنۍ  نہٕ،  تس  کُس  انجام  پیوٚو  وُچُھن۔  فرض  کٔرِتو  اگر  دُنیاہس  منٛز  تۅہیہِ  پٮ۪ٹھ  کانٛہہ  عذاب  آو  نہٕ  تیٚلہِ  تہِ  کِتھہٕ  پٲٹھۍ  بٔچِو  توٚہۍ  کُفر  کہ  سزا  نِشہِ؟




  یِم  چِھ  گۅڈنِکہِ  رکوعکۍ  مضمون۔  دوٚیِمِس  رکوعس  منٛز  آو  نمازِ  تہجُدس  مُتعلق  تٔتھۍ  ابتدٲئی  حکمس  اندر  تخفیف  کرنہٕ  یُس  گۅڈنِکِس  رکوع کِس  آغازس  منٛز  اوس  دِنہٕ  آمُت۔  ۅۅنۍ  آو  یہِ  حکم  دِنہٕ  زِ  یوٚت  تام  تہجُد  نمازِ  ہُنٛد  تعلق  چُھ  سۅ  یتھ  حدس  تام  آسٲنی  سان  پرنہٕ  ہیٚکہِ  یِتھ  پٔرِو،  البتہٕ  مُسلمانن  ییٚمہِ  چیزُک  اہتمام  اصلی  کرُن  پزِ،  سُہ  چُھ  یہِ  زِ  تِم  تھٲوِن  پانژھ  وقت  فرض  نمازٕ  پوٗرٕ  پابندی  سان  قٲیِم،  زکواتُک  فریضہٕ  روٗزِن  ٹھیک  ٹھیک  ادا  کران  تہٕ  اللہ  تعالیٰ  سٕنٛزِ  وتہِ  منٛز  کٔرِن  پنُن  مال  خلوصِ  نیت  سان  خرچ۔  ٲخرس  پٮ۪ٹھ  چُھ  مسلمانن  آمُت  تلقین  کرنہٕ  زِ  یِمہٕ  نیکی  ہٕنٛزٕ  کامہِ  دُنیاہس  منٛز  توٚہۍ  انجام  دِیِو  تِمہٕ  یِن  نہٕ  ضایع  کرنہٕ  بلکہ  میلیو  تۅہیہِ  اللہ  تعالیٰ  سٕندِس  دربارس  منٛز  تِہُند  سٮ۪ٹھاہ  بوٚڈ  اجر۔


Heading: ناو
Text:
  گۅڈنِکی  آیتُک  لفظ  اَلمدَّثِرُ  چُھ  یتھ  سورس  ناو  آمُت  تھاونہٕ۔  یِتہِ  چُھ  صرف  ناو  تہٕ  مضمونن  ہُند  عنوان  چُھنہٕ  کینٛہہ۔


Heading: نٲزِل سپدنُک زمانہٕ
Text:
  ییٚمہِ  سورٕکۍ  گۅڈنِکۍ  ستھ  آیت  چِھ  مکہ  معظمہ  کِس  بالکل  ابتدٲئی  دورس  منٛز  نٲزِل  گٔمٕتۍ۔  گۅڈنِچ  وحی  یۅسہٕ  حضور  صلی  اللہ  علیہ و سلمن  پٮ۪ٹھ  نٲزِل  سپٕز  سۅ  چھےٚ،  اِقراء  بِسمِ  رَبِّکَ  الَّذی  خَلَقَ۔۔۔  پٮ۪ٹھہٕ ۔۔۔عَلّمَ  الاِنسَانَ  مَالَم  یَعلَم۔  اَمہِ  گۅڈنِچہِ  وحی  پتہٕ  سپٕز  نہٕ  کینٛژھس  کالس  رسول  اللہ  صلی  اللہ  علیہ و سلمن  پٮ۪ٹھ  کانٛہہ  وحی  نٲزِل،  ﴿اَمہِ﴾  فترۃ  وحی  ﴿وحی  بند  روزنہٕ  کہ  زمانٕچ﴾  ذکر  کران  چُھ  ﴿رسول  اللہ  صلی  اللہ  علیہ و سلمو  خۅد  فرموومُت  زِ﴾  اکہِ  دۅہ  اوسُس  بہٕ  وتہِ  پکان،  اچانک  بوٗز  مےٚ  آسمانہٕ  کِنۍ  اکھ  آواز،  ییٚلہِ  کلہٕ  تھوٚد  تُلُم،  مےٚ  وُچھ  سُے  فرشتہٕ  یُس  غارِ  حراہس  منٛز  مےٚ  نِشہِ  اوس  آمُت،  چُھ  آسمانس  تہٕ  زمینس  درمیان  أکِس  کُرسی  پٮ۪ٹھ  بِہِتھ۔  یہِ  وُچھِتھ  کھوٚژُس  بہٕ  سخ  تہٕ  گھرٕ  وٲتِتھ  ووٚن  مےٚ،  مےٚ  ترٲوِو  وُرُن،  مےٚ  ترٲوِو  وُرُن۔  چنانچہِ  گھرکیو  ترٲو  مےٚ  لیف  ﴿یا  کمل﴾  وُرُن۔  تمہِ  وقتہٕ  سوٗز  خداین  وحی،  یَا  اَیُھَاالمُدَثِرُ۔۔۔  پتہٕ  سپُد  مےٚ  پٮ۪ٹھ  لگا  تار  وَحی  ہُند  نزول  شروع۔  ﴿بخاری،  مسلم،  مسند  احمد،  ابن  جریر﴾




  سُورُک  باقی  حصہٕ  سپُد  آیت  8  پٮ۪ٹھہٕ  ٲخرس  تام  تمہِ  وقتہٕ  نٲزِل  ییٚلہِ  اسلامُک  اعلانیہ  تبلیغ  شروع  سپدنہٕ  پتہٕ  مکس  منٛز  گۅڈنِچہِ لٹہِ  حجُک  موقع  ووت۔


Heading: موضوع تہٕ مضمون
Text:
  گۅڈنِچ  وحی  ٲس  سورۂ  علق  کیٚن  گۅڈنِکیٚن  پانژن  آیتن  پٮ۪ٹھ  مشتمل۔




  حضور  صلی  اللہ  علیہ و سلمن  اوس  نہٕ  وننہٕ  آمُت  زِ  تِم  کتھ  کارِ  عظمیس  پٮ۪ٹھ  چِھ  ماموٗر  سپدِمٕتۍ  تہٕ  برونٛہہ  کُن  کیا  کینٛژھاہ  چُھ  تِمن  کرُن،  بلکہ  ٲسۍ  تِم  اکھ  ابتدٲئی  تعارُف  کرنٲوِتھ  کینٛژھس  وقتس  تراونہٕ  آمٕتۍ  تاکہ  تِہنٛدِس  طبیعتس  پٮ۪ٹھ  یُس  شدید  بار  امہِ  گۅڈنِکہِ  تجربہٕ  سٍتۍ  پیوٚمُت  اوس،  تِمیُک  اثر  سپدِ  دوٗر  تہٕ  تِم  گژھن  ذہنی  طور  آیندٕہ  وَحی  رٹنہٕ  مۅکھہٕ  تہٕ  نبوّتٕکۍ  فریضہٕ  سنبھالنہٕ  خٲطرٕ  تیار۔  امہِ  وقفہٕ  پتہٕ  ییٚلہِ  دوبارٕہ  وحی  نٲزِل  سپدنُک  سلسلہٕ  شروع  سپُد،  پتہٕ  آے  ییٚمہِ  سُورٕکۍ  ابتدٲئی  ستھ  آیات  نٲزِل  کرنہٕ،  تہٕ  یِمن  منٛز  آو  گۅڈنِچہِ  لٹہِ  تِمن  صلی  اللہ  علیہ و سلمن  یہِ  حکم  دِنہٕ  زِ  توٚہۍ  ؤتھِو  تہٕ  خلقِ  خُداے  کھۅژنٲوِیون  تمہِ  رٔوشہِ  نِشہِ  یتھ  پٮ۪ٹھ  تِم  پکان  چِھ،  تہٕ  یتھ  دُنیاہس  منٛز  کٔرِو  اللہ  تعالیٰ  سٕندِ  بجرُک  اعلان۔  اتھ  سٍتۍ  آو  حضور  صلی  اللہ  علیہ و سلمن  یہِ  ہدایت  دِنہٕ  زِ  وۅنۍ  یۅسہٕ  کٲم  توٚہۍ  کرٕنۍ  ییٚژِھو  تمِیُک  تقاضہٕ  چُھ  یہِ  زِ  تُہٕنٛز  زندگی  گژِھہ  پرٛتھ  لحاظہٕ  انتہٲئی  ﴿پٲکیزگی  ہٕنز،  کٲمل  اخلاقٕچ  تہٕ  مکمل  صبرٕچ  تہٕ  رضاہٕچ  نمونہٕ  آسٕنۍ﴾۔




  اتھ  فرمانِ  الہٰی  کِس  تعمیلس  منٛز  ییٚلہِ  رسول  اللہ  صلی  اللہ  علیہ و سلمو  اسلامُک  تبلیغ  شروع  کوٚر،  مکس  منٛز  ؤژھہ  وۅلٔہرِش  تہٕ  مخالفتن  ہُنٛد  اکھ  طوفان  گوٚو  کھڑا۔  کینٛہہ  ریٚتھ  ٲسۍ  أتھۍ  حالتس  منٛز  گُزریمٕتۍ  زِ  حجُک  وقت  چُھ  واتان۔  قریشکۍ  سردار  چِھ  ﴿امہِ  اندیشہِ  کِنۍ  زِ  نیٚبرٕ  یِنہٕ  وٲلۍ  حٲج  گٔژِھۍ  نہٕ  تبلیغ  سٍتۍ  متٲثر  سپدٕنۍ﴾  اکھ  کانفرنس  کران  یتھ  منٛز  فٲصلہٕ  چُھ  یِوان  کرنہٕ  زِ  حاجن  ہٕندس  یِنہٕ  سٕے  سٍتۍ  گژِھہ  رسول  اللہ  صلی  اللہ  علیہ و سلمن  خلاف  پروپگنڈٕہ  یُن  کرنہٕ۔  اَتھ  پٮ۪ٹھ  اتفاق  سپدنہٕ  پتہٕ  چُھ  ولید  بن  مغیرہ  حٲضرینن  ونان  زِ  اگر  تۅہیہِ  محمد  ﴿صلی  اللہ  علیہ و سلمس﴾  خلاف  لُکن  بیٚون  بیٚون  کتھہٕ  ونیو،  تیٚلہِ  راوِ  اَسہِ  سارِنٕے  ہُند  اعتبار۔  لہٰذا  کٔرِو  کانٛہہ  اکھ  کتھ  طے  یۅسہٕ  سٲری  اتفاق  سان  ونن۔  ﴿اتھ  پٮ۪ٹھ  کٔر  کٲنٛسہِ  تجویز  زِ  تِمن  ؤنِو  کاہن،  کٲنٛسہِ  ووٚن  دیوانہٕ  تہٕ  مجنون،  کٲنٛسہِ  ووٚن  شٲعر  تہٕ  کٲنٛسہِ  ووٚن  جادوگر  ؤنیوٗس۔  مگر  ولید  روٗد  یِمو  منٛزٕ  پرٛتھ  کانٛہہ  تجویز  رد  کران  پتہٕ  ووٚن﴾  تٔمۍ  زِ  یِمو  کتھو  منٛزٕ  یۅسہٕ  کتھ  تہِ  توٚہۍ  کٔرِو،  لُکھ  سمجھن  تتھ  سُہ  الزام  یُس  رَوا  آسہِ  نہٕ۔  خُداے  سُند  قسم  اتھ  کلامس  منٛز  چُھ  سٮ۪ٹھاہ  میچھر،  اِمیُک  موٗل  چُھ  بڑٕ  سوٚن  تہٕ  امہِ  چہِ  لنجہِ  چھےٚ  سٮ۪ٹھاہ  پھل  دار۔  ﴿ٲخرس  پٮ۪ٹھ  چُھ  ابو  جہل  سٕندِس  اِصرارس  پٮ۪ٹھ  سُہ  خۅد﴾  سونچِتھ  ونان،  قریب  ترین  کتھ  یۅسہٕ  وننہٕ  ہیٚکہِ  یِتھ  سۅ  چھےٚ  یہِ  زِ  توٚہۍ  ؤنِو  عرب  کیٚن  لُکن  زِ  یہِ  چُھ  جادوگر،  یہِ  چُھ  اَمہِ  قٔسمُک  کلام  پیش  کران۔  ولیدٕنۍ  یہِ  کتھ  چِھ  سٲری  مانان۔  ﴿تہٕ  حج  کِس  وقتس  پٮ۪ٹھ  آو  أتھۍ  مطابق  بھر  پوٗر  پروپگنڈہ  کرنہٕ﴾۔  مگر  اَمیُک  نتیجہِ  دراو  یہِ  زِ  قریشو  کوٚر  خۅد  پانہٕ  رسول  اللہ  صلی  اللہ  علیہ و سلمن  ہُنٛد  نامِ  مبارک  سٲرٕسٕے  عربس  منٛز  مشہور۔  ﴿سیرت  ابن  ہشام،  جلد  اوّل،  صفہ  288،289﴾




  یۅہے  چُھ  واقعہ  یتھ  پٮ۪ٹھ  ییٚمہِ  سُورٕکِس  دوٚیِمِس  حصّس  منٛز  تبصرہ  چُھ  آمُت  کرنہٕ۔  اَمہِ  کیٚن  مضمونن  ہٕنز  ترتیب  چھے  یِتھہٕ  پٲٹھۍ۔۔۔  آیت  8  پٮ۪ٹھہٕ  10  ہس  تام  چِھ  منکریِن  حق  ﴿تِہندِ  بُرٕ  انجام  نِشہِ﴾  خبردار  کرنہٕ  آمٕتۍ۔




  آیت  11  پٮ۪ٹھہٕ  26  ہس  تام  چُھ  ولید  بن  مغیرہ  سُند  ناو  ہیٚنہٕ  ورٲے  یہِ  وننہٕ  آمُت  زِ  خُداین  کمہٕ  کمہٕ  نعمتہٕ  آسہٕ  تٔمِس  شخصس  دِژمژٕ  تہٕ  تِہُند  جواب  چُھ  أمۍ  حق  چہِ  دشمنی  سان  دِیتمُت۔  پننہِ  اَمہِ  کرتوٗت  پتہٕ  تہِ  چُھ  یہِ  شخص  یَژھان  زِ  أمِس  گٔژھۍ  مزید  انعام  یِنۍ  دِنہٕ۔  حالانکہ  وونۍ  چُھنہٕ  یہِ  انعامُک  بلکہ  چُھ  جہنمُک  حقدار  بنیامُت۔  اَمہِ  پتہٕ  چھےٚ  آیت  27  پٮ۪ٹھہٕ  48  ہس  تام  جہنم  چن  ہولناکِیَن  ہٕنز  ذکر  کرنہٕ  آمٕژ،  تہٕ  وَننہٕ  چُھ  آمُت  زِ  کمہِ  اخلاقٕکۍ  تہِ  کردارٕکۍ  لُکھ  چِھ  اَمِکۍ  حقدار۔




  پتہٕ  چُھ  آیت  49،  53  ہس  منٛز  کٲفرن  ہٕنٛدِ  مرضُک  اصلی  جڑ  وننہٕ  آمُت  زِ  تِم  چِھ  چونکہ  ٲخرت  نِشہِ  بے خوف،  امہِ  موجوب  چِھ  تِم  قرآن  نِشہِ  ژلان،  تہٕ  ایمان  خٲطرٕ  چِھ  رنگہٕ  رنگٕکۍ  غیرمعقول  شرط  پیش  کران۔




  ٲخرس  پٮ۪ٹھ  چُھ  صاف  صاف  فرماونہٕ  آمُت  زِ  خُدایس  چَھنہٕ  کٲنٛسہِ  ہٕنٛدِ  ایمانٕچ  کانٛہہ  ضرورت  پیمٕژ  زِ  سُہ  روزِ  تٔمۍ  سٕندۍ  شرط  پوٗرٕ  کران  پکان۔  قرآن  چھےٚ  اکھ  عام  نصیحت  یۅسہٕ  سارِنٕے  برونٛہہ  کنہِ  چھےٚ  پیش  آمٕژ  کرنہٕ۔  وۅنۍ  ییٚمۍ  سُند  دل  ییٚژِھہ  سُہ  کٔرِتن  قبول۔


Heading: ناو
Text:
  گۅڈنِکی  آیتُک  لفظ  اَلقِیَامَہ  چُھ  یتھ  سُورس  ناو  آمُت  تھاونہٕ  تہٕ  یہِ  چُھنہٕ  صرف  ناوٕے  یوت  بلکہِ  چُھ  ییٚمہِ  سُورُک  عنوان  تہِ  تِکیازِ  اتھ  منٛز  چُھ  قیامت سٕے  متعلق  بحث  کرنہٕ  آمُت۔


Heading: نٲزِل سپدنُک زمانہٕ
Text:
  اَمہِ  کِس  مضمونس  منٛز  چھےٚ  اکھ  دٲخلی  شہادت  تِژھ  موجود  ییٚمہِ  نِشہِ  پے  چُھ  لگان  زِ  یہِ  چُھ  بالکل  ابتدٲئی  زمانہٕ  کیو  نٲزِل  سپٕدیمتیو  سُورَو  منٛزٕ۔  آیت  15  پتہٕ  چُھ  اچانک  کلامُک  سلسلہٕ  پُھٹرٲوِتھ  رسول  اللہ  صلی  اللہ  علیہ و سلمن  ﴿وحی  رٹنہٕ  کِس  بارس  منٛز  کینٛہہ  ہدایت  دِنہٕ  آمٕتۍ۔  آیت  16  پٮ۪ٹھہٕ  آیت  19  ہَس  تامُک﴾  یہِ  جملۂ  معترضہ  چُھ  پننہِ  موقع  و  محل  نِشہِ  تہِ  تہٕ  رِوایتو  کِنۍ  تہِ  اَتھ  بِناہَس  پٮ۪ٹھ  دورانِ  کلام  وٲرِد  سپُدمُت  زِ  ییٚمہِ  وقتہٕ  حضرت  جبریل  علیہ  السلام  حضور  صلی  اللہ  علیہ و سلمن  یہِ  سُورٕہ  بوزناوان  ٲسۍ،  تمہِ  وقتہٕ  ٲسۍ  حضور  صلی  اللہ  علیہ و سلم  اَمہِ  اندیشہ  کِنۍ  زِ  پتہٕ  گوٚژُھم  نہٕ  مٔشِتھ  گژُھن،  امِکۍ  الفاظ  پننہِ  مبارک  زبٲنۍ  پٮ۪ٹھ  دۅہراوان۔  امہِ  نِشہِ  چُھ  پے  لگان  زِ  یہِ  واقعہ  چُھ  تمہِ  وقتُک  ییٚلہِ  حضور  صلی  اللہ  علیہ و سلمن  وحی  ہٕندِ  نٲزِل  سپدنُک  نوٚو  نوٚو  تجربہٕ  اوس  سپدان،  تہٕ  وُنہِ  اوس  نہٕ  تِمن  وحی  رٹنُک  عادت  ٹھیک  پٲٹھۍ  سپُدمُت۔  قرآن  مجیدس  منٛز  چھےٚ  امہِ  چہِ  زٕہ  مِثالہٕ  بیٚیہِ  تہِ  میلان۔  اکھ  سُورۂ  طٰہٰ  آیت  114  ہس  منٛز،  تہٕ  بیاکھ  سورۂ  اعلیٰ  آیت  6  ہس  منٛز۔  ییٚلہِ  حضور  صلی  اللہ  علیہ و سلمن  وحی  رٹنٕچ  مشق  ٹھیک  پٲٹھۍ  سپٕز،  پتہٕ  روٗز  نہٕ  امہِ  قسمہٕ  کیٚن  ہدایتن  ہٕنز  ضرورت  پتھ  کُن۔  اَمی  موجوب  چَھنہٕ  یِمو  ترییو  جایَو  ورٲے  اَمِچ  کانٛہہ  مِثال  میلان۔


Heading: موضوع تہٕ مضمون
Text:
  ییٚتہِ  پٮ۪ٹھہٕ  یِم  سُورٕہ  قرآن  کِس  اندس  تام  چِھ  تِمو  منٛزٕ  چِھ  اکثر  پننہِ  مضمون  تہٕ  اندازِ  بیان  تلہٕ  تمہِ  زمانٕکۍ  نٲزِل  گٔمٕتۍ  باسان  ییٚلہِ  سُورۂ  مُدثر  کیو  ابتدٲئی  ستو  7  آیتو  پتہٕ  نزولِ  قرآنُک  سلسلہٕ  بٲرشہِٕ  ہٕندۍ  پٲٹھۍ  شروع  اوس  سپُدمُت۔




  یتھ  سُورس  منٛز  چُھ  ٲخرت  کیٚن  منکرن  خطاب  کٔرِتھ  تِہندِ  اکہِ  اکہِ  شکُک  تہٕ  اکہِ  اکہِ  اعتراضُک  جواب  دِنہٕ  آمُت،  سٮ۪ٹھاہ  مضبوط  دلایلو  سان  چُھ  قیامتُک  تہٕ  ٲخرت  کہ  امکانُک،  وقوع  تہٕ  وجودُک  ثبوت  دِنہٕ  آمُت،  تہٕ  یِتہِ  چُھ  صاف  صاف  وننہٕ  آمُت  زِ  یِم  لُکھ  تہِ  ٲخرتُک  انکار  کران  چِھ،  تِہندِ  انکارُک  اصلی  وجہ  چُھنہٕ  یہِ  زِ  تِہنٛزٕ  عقل  چھےٚ  اتھ  ناممکن  سمجھان،  بلکہ  چُھ  امِیُک  اصلی  مُحرّک  یہِ  زِ  تِہندِ  نفسٕکۍ  خواہشات  چِھنہٕ  اَتھ  مانُن  یژھان۔  اتھ  سٍتۍ  چِھ  لُکھ  آمٕتۍ  خبردار  کرنہٕ  زِ  یُس  وقت  واتنس  توٚہۍ  انکار  چِھو  کران  سُہ  یِیہِ  ضرور،  تُہُند  کوٚرمُت  کرٛوومُت  سورُے  کینٛہہ  یِیہِ  تۅہیہِ  برونٛہہ  تھاونہٕ،  تہٕ  درحقیقت  لگہِ  پنُن  نامۂ  اعمال  وُچھنہٕ  برونٹُھے  تۅہیہِ  منٛزٕ  پرٛتھ  شخصس  پانے  پے  زِ  سُہ  کیا  کینٛژھاہ  کٔرِتھ  چُھ  دُنیا  منٛزٕ  آمُت۔


Heading: ناو
Text:
  یتھ  سُورس  چُھ  ناو  الدَھر  تہِ،  تہٕ  اَلِانسَان  تہِ۔  دۅشوے  ناو  چِھ  گۅڈنِکی  آیت  کیو  الفاظو۔  ھَل  اَتیٰ  عَلَی  الاِنسَانِ   تہٕ   حِینُ  مِّنَ  الدَّھَر،  نِشہِ  تھاونہٕ  آمٕتۍ۔


Heading: نٲزِل سپدنُک زمانہٕ
Text:
  اکثر  مفسرین  چِھ  اتھ  مکی  قرار  دِوان۔  البتہ  کینٛژھو  دوٚیِمیٚو  مفسرو  چُھ  سٲرِ  سٕے  سُورس  مدنی  ووٚنمُت،  تہٕ  کینژھن  ہُند  قول  چُھ  یہِ  زِ  یہِ  سورٕہ  چُھ  مکی،  مگر  آیت  8  پٮ۪ٹھہٕ  10  ہس  تام  یِم  آیات  چِھ  تِم  چِھ  مدینس  منٛز  نٲزِل  سپدٕمٕتۍ۔




  یوٚت  تام  زن  ییٚمہِ  سُورکیٚن  مضمونن  تہٕ  اندازِ  بیانُک  تعلق  چُھ،  سُہ  چُھ  مدنی  سُورکیٚن  مضمونن  تہٕ  اندازِ  بیانن  نِشہِ  سٮ۪ٹھاہ  مختلف،  بلکہ  چُھ  اتھ  پٮ۪ٹھ  غور  کرنہٕ  سٍتۍ  ٹاکارٕہ  پٲٹھۍ  باسان  زِ  یہِ  چُھنہٕ  صرف  مکی  یوت  بلکہ  چُھ  مکہ  معظّمہ  کِس  تتھ  دَورس  منٛز  نٲزِل  سپُدمُت  یُس  سورۂ  مُدثر  کیو  ابتدٲئی  ستَو  آیاتو  پتہٕ  شروع  اوس  سپُدمُت۔


Heading: موضوع تہٕ مضمون
Text:
  ییٚمہِ  سُورُک  موضوع  چُھ  دُنیاہس  منٛز  انسان  کرُن  پننہِ  حقیقی  حیثیت  نِشہِ  باخبر،  تہٕ  انسانس  یہِ  وَنُن  زِ  اگر  سُہ  پنٕنۍ  یہِ  حیثیت  ٹھیک  پٲٹھۍ  سمجِھتھ  شُکرُک  رٔوِیہِ  اختیار  کرِ،  تیٚلہِ  کیا  انجام  آسہِ  تٔمۍ  سُند  تہٕ  اگر  کفرچہِ  وتہِ  پٮ۪ٹھ  پکہِ  تیٚلہِ  کُس  انجام  پییٚس  وُچُھن۔




  یتھ  منٛزٕ  چُھ  سارِوٕے  برونٛہہ  انسانس  یاد  پاونہٕ  آمُت  زِ  اکھ  وقت  اوس  تِیُتھ  ییٚلہِ  سُہ  کِہِنۍ  اوس  نہٕ،  پتہٕ  آو  اکہِ  مخلوط  نُطفہٕ  سٍتۍ  تٔمۍ  سُند  حقیر  ہیوٗ  ابتدا  کرنہٕ  یُس  برونٛہہ  پٔکِتھ  یتھ  زمینس  پٮ۪ٹھ  اشرف  المخلوقات  بنیاو۔  امہِ  پتہٕ  چُھ  انسان  خبردار  کرنہٕ  آمُت  زِ  أسۍ  چھی  ﴿ژےٚ﴾  دُنیاہس  منٛز  تھٲوِتھ  امتحان  یژھان  ہِیوٚن۔  اَمی  موجوب  آکھ  ژٕ  باقی  مخلوقَو  برعکس  ہوش  گوش  تھاون  وول  بناونہٕ،  تہٕ  ژےٚ  برونٛہہ  کنہِ  آیہِ  شُکرٕچ  تہٕ  کُفرچ  دۅشوے  وتہٕ  تھاونہٕ۔




  پتہٕ  چُھ  صرف  أکِس  آیتس  منٛز  دُٹوک  طریقہٕ  وننہٕ  آمُت  زِ  یِم  لُکھ  امہِ  امتحان  منٛزٕ  کٲفر  بٔنِتھ  نیرن  تِمن  کُس  انجام  آسہِ  ٲخرتس  منٛز  وُچُھن۔




  اَمہِ  پتہٕ  چھےٚ  آیت  نمبر  5  پٮ۪ٹھہٕ  22  ہس  تام  مُسلسل  تِمن  انعامن  ہٕنز  تفصیل  آمٕژ  وننہٕ  یِمو  سٍتۍ  تِم  لُکھ  پننِس  ربّس  نِشہِ  نوازنہٕ  یِن  یِمو  ییٚتہِ  بندگی  ہُند  حق  ادا  چُھ  کوٚرمُت۔  یِمن  آیتن  منٛز  چُھنہٕ  صرف  تِہُنٛد  بہترین  جزا  وَننس  پٮ۪ٹھٕے  یوت  تھکھ  آمُت  کرنہٕ  بلکہ  چُھ  مختصراً  یِتہِ  وننہٕ  آمُت  زِ  تِہندۍ  کم  اعمال  چِھ  تِم  یِہندِس  بُنیادس  پٮ۪ٹھ  تِم  امہِ  جزاہٕکۍ  حقدار  آسن۔




  امہِ  پتہٕ  چھےٚ  دوٚیِمِس  رکوعس  منٛز  رسول  اللہ  صلی  اللہ  علیہ و سلمن  مخاطب  کٔرِتھ  ترےٚ  کتھہٕ  ارشاد  فرماونہٕ  آمٕژٕ۔  اکھ  یہِ  زِ  دراصل  چِھ  تِم  أسۍ  یِم  یہِ  قرآن  ہَنہِ  ہَنہِ  تۅہیہِ  پٮ۪ٹھ  چِھ  نٲزِل  کران،  تہٕ  امہِ  نِشہِ  چِھنہٕ  مقصد  حضور  صلی  اللہ  علیہ و سلم  خبردار  کرٕنۍ  بلکہ  چُھ  مقصد  کفار  خبردار  کرٕنۍ  زِ  یہِ  قرآن  چِھنہٕ  محمد  صلی  اللہ  علیہ و سلم  خۅد  پننہِ  دِل  سٍتۍ  بناوان  بلکہ  چِھ  امِکۍ  نٲزِل  کرن  وٲلۍ  أسۍ  تہٕ  سٲنی  حکمت  چھےٚ  امِیُک  تقاضہٕ  کران  زِ  یہِ  کرون  نہٕ  اَکی  ساعتہٕ  بلکہ  کرون  ہَنہِ  ہَنہِ  نٲزِل۔  دوٚیِم  کتھ  یہِ  زِ  صبرٕ  سان  روٗزِو  پننہِ  رسالتُک  فریضہٕ  انجام  دِوان،  تہٕ  زانٛہہ  مَہ  یِیِو  یِمن  بدعملن  تہٕ  منکرِ  حق  لُکو  منٛزٕ  کٲنٛسہِ  ہٕندِس  دباوس  منٛز۔  ترییِم  کتھ  یہِ  زِ  دۅہس  راتس  کٔریوٗن  اللہ  تعالیٰ  یاد،  نماز  پٔرِو  تہٕ  رٲژ  گُزارِو  اللہ  تعالیٰ  سٕندِس  یادس  منٛز۔  تِکیازِ  یۅہے  چُھ  سُہ  چیز  ییٚمہِ  سٍتۍ  کُفرٕ  سہلاب کِس  مقابلس  منٛز  خُدایس  کُن  بُلاون  والیٚن  ثٲبِت  قدمی  چھےٚ  نصیب  سپدان۔




  پتہٕ  چُھ  أکِس  کتھہِ  منٛز  کُفارن  ہٕندِ  غلط  رٔوِیُک  اصلی  وجہ  بیان  آمُت  کرنہٕ  زِ  تِم  چِھ  ٲخرت  مٔشرٲوِتھ  دُنیاہس  مٔتۍ  گٔمٕتۍ،  تہٕ  بیٚکِس  کتھہِ  منٛز  چُھ  تِمن  تنبیہ  آمُت  کرنہٕ  زِ  توٚہۍ  چِھو  نہٕ  پانہٕ  بنیمٕتۍ۔  توٚہۍ  چِھو  اَسہِ  بنٲوِمٕتۍ،  تہٕ  یہِ  کتھ  چھےٚ  پرٛتھ  وقتہٕ  سٲنِس  قدرتس  منٛز  زِ  یِکینٛژھاہ  أسۍ  تۅہیہِ  سٍتۍ  کرُن  یَژھو  تہِ  ہیٚکو  کٔرِتھ۔




  ٲخرس  پٮ۪ٹھ  چُھ  کلام  اَتھ  کتھہِ  پٮ۪ٹھ  ختم  آمُت  کرنہٕ  زِ  یہِ  چُھ  اکھ  کلمۂ  نصیحت،  وۅنۍ  یُس  ییٚژِھہ،  سُہ  کٔرِن  یہِ  قبول  کٔرِتھ  پننِس  ربّ  سٕنز  وَتھ  اختیار۔  مگر  دُنیاہس  منٛز  ہیٚکہِ  نہٕ  انسان  سٕنز  چاہت  پوٗرٕ  سپدِتھ  یوٚت  تام  نہٕ  اللہ  تعالیٰ  ییٚژِھہ،  تہٕ  اللہ  تعالیٰ  سٕنز  چاہت  چَھنہٕ  اَنہِ  کھلہِ۔  سُہ  یِکینژھاہ  تہِ  یژھان  چُھ،  تہِ  چُھ  پننِس  علم  کِس  تہٕ  حکمت  کِس  بِناہس  پٮ۪ٹھ  یژھان۔  اَتھ  علم  کِس  تہٕ  حکمت کِس  بِناہس  پٮ۪ٹھ  یَس  سُہ  پننہِ  رحمتُک  حقدار  چُھ  سمجھان  تس  چُھ  پننِس  رحمتس  منٛز  دٲخل  کران،  تہٕ  یُس  تس  ظٲلِم  چُھ  باسان  تس  خٲطرٕ  چُھ  تٔمۍ  دگ  تُلوٕنہِ  عذابُک  انتظام  کٔرِتھ  تھوومُت۔


Heading: نٲزِل سپدنُک زمانہٕ
Text:
  ییٚمیُک  سورُے  مضمون  چُھ  یہِ  ظٲہر  کران  زِ  یہِ  چُھ  مکہ  معظّمہ  کِس  ابتدٲئی  دَورس  منٛز  نٲزِل  سپُدمُت۔


Heading: موضوع تہٕ مضمون
Text:
  ییٚمیُک  موضوع  چُھ  قیامت  تہٕ  ٲخرتُک  اثبات،  تہٕ  تِمو  نتیجہ ہو  نِشہِ  لُکھ  خبردار  کرٕنۍ  یِم  یِمن  حقیقتن  ہٕندِ  انکارٕ  تہٕ  اقرارٕ  سٍتۍ  ٲخر  کار  برآمد  سپدن۔




  گۅڈنِکیٚن  ستن  آیتن  منٛز  چُھ  ہواہن  ہُنٛد  ﴿حٲرتس  منٛز  تراون  وول  حکیمانہٕ﴾  انتظام  اَتھ  حقیقتس  پٮ۪ٹھ  گواہ  قرار  دِنہٕ  آمُت  زِ  قرآن  تہٕ  محمد  صلی  اللہ  علیہ و سلم  ییٚمہِ  کہ  ینٕچ  خبر  چِھ  دِوان  سۅ  یِیہِ  ضرور۔




  اہلِ  مکہ  ٲسۍ  بار  بار  ونان  زِ  ییٚمہِ  قیامت  نِشہِ  توٚہۍ  اَسہِ  کھۅژناوان  چِھو،  سۅ  ہٲوِتون  أنِتھ  تیٚلہِ  مانون  أسۍ  سۅ۔  آیت  8  پٮ۪ٹھہٕ  15  ہس  تام  چُھ  تِہندِ  امہِ  مُطالبٕچ  ذکر  کرنہٕ  ورٲے  امیُک  جواب  دِنہٕ  آمُت  زِ  سۅ  چَھنہٕ  کانٛہہ  کھیل  یا  تماشہِ  زِ  ییٚلہِ  کانٛہہ  مسخرٕہ  امہِ  کہ  ہاونُک  مُطالبہٕ  کرِ  تمی  وقتہٕ  گژِھہ  یُن  فوراً  ہاونہٕ۔  سُہ  چُھ  تمام  انسٲنی  زُریٲژ  ہُند،  تہٕ  امہِ  کیٚن  تمام  افرادن  ہٕندِ  مُقدمہٕ  کہ  فٲصلُک  دۅہ۔  تمہِ  خٲطرٕ  چُھ  خُداین  اکھ  خاص  وقت  مقرر  کٔرِتھ  تھوومُت۔  تمی  وقتہٕ  یِیہِ  سُہ،  تہٕ  ییٚلہِ  یِیہِ  تیٚلہِ  ﴿سپدِ  تِمن  منکرینِ  حقن  خٲطرٕ  تبٲہی  ہُند  پیام  ثٲبِت﴾۔




  آیت  16  پٮ۪ٹھہٕ  28  ہس  تام  چِھ  مُسلسل  قیامت  تہٕ  ٲخرت  کہ  واقع  سپدنٕکۍ  دلٲیل  دِنہٕ  آمٕتۍ۔  یِمن  منٛز  چُھ  وننہٕ  آمُت  زِ  انسان  سُنٛد  پنُن  تواریخ،  أمۍ  سٕنز  پنٕنۍ  پیدٲیش،  تہٕ  یتھ  زمینس  پٮ۪ٹھ  سُہ  زندگی  بسر  کران  چُھ  تمِچ  پنٕنۍ  ساخت  چھےٚ  امہِ  کتھہِ  ہٕنز  شہادت  دِوان  زِ  قیامتُک  یُن  تہٕ  ٲخرت  کہ  عالمُک  برپا  سپدُن  چُھ  ممکن  تہِ  تہٕ  اللہ  تعالیٰ  سٕندِ  حکمتُک  تقاضہٕ  تہِ۔




  اَمہِ  پتہٕ  چُھ  آمُت  آیت  28  پٮ۪ٹھہٕ  40  ہس  تام  ٲخرت  کیٚن  مُنکرن  ہُند  انجام  تہٕ  41  پٮ۪ٹھہٕ  45  ہس  تام  تِمن  لُکن  ہُند  انجام  بیان  کرنہٕ،  یِمو  تتھ  پٮ۪ٹھ  ایمان  أنِتھ  دُنیاہس  منٛز  پنُن  عاقبت  پٲر  اونٕچ  کوشش  چھےٚ  کٔرمٕژ۔




  ٲخرس  پٮ۪ٹھ  چُھ  ٲخرت  کیٚن  مُنکرن  تہٕ  اللہ  تعالیٰ  سٕنزِ  بندگی  نِشہِ  بُتھ  پھِرن  والیٚن  تنبیہ  کرنہٕ  آمُت  زِ  دُنیاچہِ  کینژھن  دۅہن  ہٕنزِ  زندگی  منٛز  یِم  مزٕہ  تُلٕنۍ  چِھو،  ٲخر  کار  آسہِ  تُہُند  انجام  سخت  تباہ  کُن۔  تہٕ  کتھ  چھےٚ  اَتھ  پٮ۪ٹھ  ختم  کرنہٕ  آمٕژ  زِ  ییٚمہِ  قرآن  نِشہِ  تہِ  یُس  شخص  ہدایت  لبہِ  نہٕ،  تس  ہیٚکہِ  نہٕ  پتہٕ  دُنیاہس  منٛز  کانٛہہ  چیز  ہدایت  دِتھ۔


Heading: ناو
Text:
  دوٚیِم  آیت  عَنِ  النَبَأِ  العَظِیم،  اَمہِ  آیت  منٛزٕ  چُھ  النبأ  لفظ  ییٚمہِ  سوٗرُک  ناو  تھاونہٕ  آمُت،  تہٕ  یہِ  چُھنہٕ  محض  ناوٕے  یوت  بلکہ  چُھ  ییٚمہِ  سوٗرٕہ  کیٚن  مضموٗنن  ہُنٛد  عنوان  تہِ،  تکیازِ  نبا  نِشہِ  چُھ  مُراد  قیامت  تہٕ  آخرتٕچ  خبر۔  سوٗرس  منٛز  چُھ  یِمنٕے  چیزن  پیٹھ  سوُرے  بحث  کرنہٕ  آمُت۔


Heading: نٲزِل سپدنُک زمانہٕ
Text:
  سورہ  قیامت  پیٹھہٕ  سورہ  نازعاتس  تام  چُھ  سارِنٕے  ہُنٛد  مضموٗن  اَکھ  أکِس  سٍتۍ  ہِشر  تھاوان  تہٕ  یِم  سٲری  چھِ  باسان  مکہ  معظمہ  کِس  ابتدٲئی  دورَس  اندر  نٲزِل  سپٕدِمٕتۍ۔


Heading: موضوع تہٕ مضمون
Text:
  ییمہِ  سُورُک  مضمون  چُھ  قیامتُک  تہٕ  ٲخرتُک  تصدیق  یِمن  دۅن  چیزن  ماننہٕ  کیٚو  تہٕ  نہ  ماننہٕ  کیٚو  نتیٖجو  نِشہِ  لُکھ  باخبر  کرٕنۍ۔




  گۅڈٕ  گۅڈٕ  ییٚلہِ  رسول  اللہ  صلی  اللہ  علیہِ و سلمن  مکہ  معظمس  اندر  اسلام  کہ  تبلیغُک  آغاز  کوٚر۔  اَمِکۍ  بنیاد  ٲسۍ  ترٛےٚ  چیز۔  ﴿توحید،  رسالتِ  محمدی  صلی  اللہ  علیہ و سلم  تہٕ  آخرت۔  یِمو  ترییو  چیزو  منٛزٕ  اگرچہِ  گۅڈٕنِکۍ  زٕہ  چیز  تہِ﴾  اہلِ  مکن  سخت  ناگوار  تہٕ  ناقابل  قبول  ٲسۍ  مگر  توتہِ  آسہٕ  نہٕ  واضح  وجوہاتن  ہٕندِس  بنیادس  پیٹھ  یِمہٕ  کتھہٕ  تِہٕنٛدِ  خٲطرٕ  تیٖژاہ  زیادہ  حٲران  کرن  واجنہِ  یٖژاہ  ترییُم  کتھ  ٲس۔  ییٚلہِ  یہِ  کتھ  تِمن  برونٛٹھہٕ  کنہِ  پیش  کرنہٕ  آیہِ  تِمَو  کٔرۍ  سارِوٕے  کھۅتہٕ  زیادہ  أتھۍ  ٹسنہٕ،  البتہ  اسلام  چہِ  وتہِ  پیٹھ  تِم  اَننہٕ  خٲطرٕ  اوس  یہِ  سٮ۪ٹھاہ  ضروری  زِ  ٲخرتُک  عقیدہ  گژِھہ  تِہٕنٛدٮ۪ن  ذہنن  اندر  بیہناونہٕ  یُن۔  تِکیازِ  یہِ  عقیدہ  ماننہٕ  ورٲے  اوس  نہٕ  یہِ  ممکِنٕے  زِ  حقس  تہٕ  بٲطل  کِس  معاملس  منٛز  ہیٚکہِ  ہے  تِہٕنٛز  سونچن  ترٛاے  سنجیدٕہ  ٲسِتھ۔  یۅہے  وجہ  چُھ  زِ  مکہ  معظمہ  کیٚن  سوٗرن  منٛز  چُھ  زیادہ  زور  ٲخرتُک  عقیدٕہ  دِلن  منٛز  بیہٚناونس  پٮ۪ٹھ  دِنہٕ  آمُت۔




  امہِ  دور  کیٚن  سوٗرن  منٛز  ٲخرت  کہ  مضمون  کہ  اَمہِ  تکرارُک  سبب  ٹھیک  پٲٹھۍ  سمجھنہٕ  پتہٕ  ییٚلہِ  ییٚمہِ  سوٗرٕ  کیٚن  مضمونن  پٮ۪ٹھ  نظر  تراوان  چھِ۔  اَتھ  منٛز  چُھ  سارِوٕے  برونٛہہ  تِمن  چرچن  تہٕ  پھِسراین  کُن  اشارٕ  کرنہٕ  آمُت  یِمہٕ  قیامتٕچ  خبر  بوٗزِتھ  مکہ  کِس  پرٚتھ  کوچس  تہٕ  بازرس  تہٕ  مکہ  کیٚن  لُکن  ہٕنٛزِ  پرتھ  محفلہِ  اندر  سپدان  آسہٕ۔  اَمہِ  پتہٕ  چُھ  انکار  کرن  والیٚن  پٕرٚژھنہٕ  آمُت  زِ  کیا  تۅہیہِ  چَھونا  ﴿زمینہٕ  پٮ۪ٹھہٕ  آسمانس  تام  قدرتُک  کار  خانہٕ  تہٕ  اتھ  اندر  موجود  آسن  واجنہِ  حکمتہٕ  تہٕ  مصلحتہٕ  اتھہِ  یِوان؟﴾  کیا  یِم  سٲری  چیز  چِھوا  تۅہیہِ  یی  ونان  زِ  ییٚمۍ  قادرِ  مطلقن  یِم  پٲدٕ  چھِ  کٔرمٕتۍ،  تٔمۍ  سٕنٛز  قدرت  کیا  ہیٚکہِ  نہٕ  قیامت  أنِتھ  تہٕ  ٲخرت  برپا  کٔرِتھ؟  بیٚیہِ  یۅسہٕ  تھدِ  پایِچ  حکمت  تہٕ  دانٲئی  یتھ  پوٗرٕ  کار  خانس  منٛز  چلان  چھےٚ،  کیا  یہِ  وُچھِتھ  چُھوا  تۅہیہِ  یِی  فکرِ  تران  زِ  ییٚمہِ  کار  خانُک  اکھ  اکھ  جُز  تہٕ  اکھ  اکھ  کٲم  چھےٚ  بامقصد  مگر  بذاتِ  خۅد  چُھ  سورُے  کار  خانہٕ  بےٚ  مقصد؟  ٲخر  کیا  ہیٚکہِ  اَمہِ  کھۅتہٕ  زیادٕہ  فضول  تہٕ  بےٚ  معنی  کتھ  ٲسِتھ  زِ  یتھ  کار  خانس  اندر  یِن  انسانس  پیش  دست  ﴿Foreman﴾  سٕنٛدِس  منصبس  پٮ۪ٹھ  مقرر  کٔرِتھ  تس  ییٚتہِ  سٮ۪ٹھاہ  وسیع  اختیار  دِنہٕ،  مگر  ییٚلہِ  یہِ  پنٕنۍ  کٲم  پوٗرٕ  کٔرِتھ  ییٚتہِ  نیرِتہٕ  یہِ  یِیہِ  یِتھے  یلہٕ  ترٚاونہٕ؟  رٕژ  کٲم  کرنس  پٮ۪ٹھ  نہ  میلیٚس  پنشیٚن  انعام،  نہ  آسیٚس  خراب  کٲم  کرنس  پٮ۪ٹھ  کانٛہہ  پٕرژھہٕ  گٲر  تہٕ  سزا؟




  یِم  دٔلیٖلہٕ  دِنہٕ  پتہٕ  چُھ  پوٗرٕ  زورٕ  سان  فرماونہٕ  آمُت  زِ  فٲصلُک  دۅہ  یِیہِ  یقیناً  پننِس  مقرر  وقتس  پٮ۪ٹھ۔  تُہُنٛد  انکار  ہیٚکہِ  نہٕ  اتھ  واقعس  پیش  یِنہٕ  نِشہِ  رُکٲوِتھ۔




  اَمہِ  پتہٕ  چُھ  اَکوُہِمہِ  21  آیت  پٮ۪ٹھہٕ  تٕرٚہِمِس  30  آیتس  تام  فرماونہٕ  آمُت  زِ  یِمن  لُکن  حساب  کتابُک  توقع  چُھنہٕ  تہٕ  یِمَو  سانیٚن  آیاتن  ماننہٕ  نِشہِ  انکار  کوٚر،  تِہُنٛد  اکھ  اکھ  کرتوٗت  چُھ  گٔنٛزرۍ  گٔنٛزرۍ  اَسہِ  نِشہِ  لیٚکھِتھ،  تہٕ  جہنم  چُھ  زاگہِ  روٗزِتھ  تِمن  خبر  ہیٚنہٕ  مۅکھہِٕ  تیار۔




  اَمہِ  پتہٕ  چُھ  اَکٕتٛرہِمہِ  31  آیت  پٮ۪ٹھہٕ  شیٚیہ  تٕرٛہِمِس  36  آیتس  تام  تِمن  لُکن  خٲطرٕ  بہترین  جزا  وَننہٕ  آمُت  یِمَو  پنُن  پان  ذمہٕ دار  تہٕ  جواب دہ  زٲنِتھ  دُنیاہس  منٛز  گۅڈے  پنُن  ٲخرت  دُرست  کرنٕچ  فکر  چھےٚ  تھٲومٕژ۔  ٲخرس  پٮ۪ٹھ  چھےٚ  خداے  تعالٰی  سٕنٛز  عدالت  تہٕ  اَمُیٛک  نقشہِ  أچھن  تل  اَننہٕ  آمُت  زِ  تَتہِ  چلہِ  نہٕ  کٲنٛسہِ  ہُنٛد  نیٚاے  لاگُن،  تہٕ  پنہٕ  نیٚن  ؤسیٖلہٕ  ژھانڈن  والیٚن  ہٕنٛدِ  ذریعہ  بخشٲوِتھ  یلہٕ  ترٚاوناوُن  چُھنہٕ  سوالٕے،  کانٛہہ  ہیٚکہِ  نہٕ  اجازت  ورٲے  زبان  تہِ  مٕژرٲوِتھ،  اجازت  تہِ  میلہِ  اَمہِ  شرطہٕ  سان  ییٚمۍ  سٕنٛدِس  حقس  منٛز  سفارشہِ  ہُنٛد  اجازت  آسہِ،  صرف  گژھہِ  تٔمۍ  سٕے  سفٲرِش  یِنۍ  کرنہٕ،  بیٚیہِ  گژِھ  نہٕ  سفٲرشہِ  منٛز  کانٛہہ  فضول  کتھ  وَننہٕ  یِنۍ۔  امہِ  علاوٕہ  یِیہِ  سفٲرشہِ  ہُنٛد  اجازت  تِمنٕے  لُکن  ہٕنٛدِس  حقس  منٛز  دِنہٕ  یِم  دنیاہس  اندر  کلمہ  حقٕکۍ  قٲبل  چھِ  روٗدِمٕتۍ  تہٕ  محض  چھِ  خطاکار۔  خداے  سٕنٛدۍ  بٲغی  تہٕ  حقس  انکار  کرن  وٲلۍ  آسن  نہٕ  کُنہِ  سفٲرشہِ  ہٕنٛدۍ  حق  دار۔




  اَمہِ  پتہٕ  چُھ  کلام  اتھ  تنبیہ ہس  پٮ۪ٹھ  ختم  کرنہٕ  آمُت  زِ  ییٚمہِ  دۅہ کہ  ینٕچ  خبر  دِنہٕ  یِوان  چھےٚ،  تمُیٛک  یُن  چُھ  برحق۔  سُہ  مَہ  زٲنِو  دوٗر،  سُہ  چُھ  واریاہ  نکھہٕ،  وونۍ  یُس  ییٚژِھ  سُہ  مٲنۍ  تن  اَتھ،  تہٕ  پننِس  رب  سٕنٛز  وَتھ  کٔرۍ  تن  اختیار۔  وٕں  گوٚو  امہِ  بانٛد  بانٛد  کرنہٕ  باوجود  ﴿یُس  اتھ  انکار  چُھ  کران﴾  سُہ  ونہٕ  پشتٲوۍ  پشتٲوۍ  زِ  کاش  آسہٕ  ہانہٕ  بہٕ  دُنیاہس  منٛز  زامتُے۔  تَمہِ  وقتہٕ  آسہِ  تٔمۍ  سُنٛد  یہِ  احساس  تٔتھۍ  دُنیاہس  متعلق  یتھ  پٮ۪ٹھ  سُہ  اَز  زُو  چُھ  دِوان۔


Heading: نٲزِل سپدنُک زمانہٕ
Text:
  حضرت  عبد  اللہ  بن  عباس  رضی  اللہ  تعالیٰ  عنہ  چھِ  فرماوان  زِ  یہِ  سورٕ  سپُد  سورہ  نبا  عَمَ  یَتَسَاءَلُونَ  پتہٕ  نٲزِل۔  اَمیُک  مضمون  تہِ  چُھ  یی  ونان  زِ  یہِ  چُھ  ابتدٲئی  زمانہٕ  کیٚو  نٲزِل  سپٕدۍ  مٕتیٚو  سوٗرَو  منٛزٕ۔


Heading: موضوع تہٕ مضمون
Text:
  اَمیُک  موضوع  چُھ  قیامت  تہٕ  مرنہٕ  پتہٕ  زندٕہ  سپدنُک  اِثبات،  بیٚیہِ  چُھ  سٍتۍ  سٍتۍ  اتھ  کتھِ  پٮ۪ٹھ  تہِ  باند  باند  زِ  خداے  سٕنٛدِس  رسولس  انکار  کرنُک  انجام  کیا  چُھ  آسان۔




  کلام  کِس  آغازس  منٛز  چُھ  موت  کہ  وقتہٕ  زُو  ہیٚنہٕ  والیٚن،  خداے  سٕنٛدۍ  احکام  کانٛہہ  ژیر  کرنہٕ  ورٲے  بجا  اَنن  والیٚن،  تہٕ  حکمِ  الہٰی  مطابق  ساری  کایناتُک  انتظام  کرن  والیٚن  فرشتن  ہُنٛد  قسم  کیٚتھ  یہِ  یقین  دِنہٕ  آمُت  زِ  قیامت  یِیہِ  ضرور  تہٕ  موت  پتہٕ  آسہِ  ضرور  بیاکھ  زندگی۔  تِکیازِ  یِمن  فرشتن  ہٕنٛدِ  دٔسۍ  اَز  چُھ  زُو  کڑنہٕ  یِوان،  تِہٕنٛدی  دٔسۍ  یِیہِ  زُو  تراونہٕ،  تہٕ  یِم  فرشتہٕ  اَز  چھِ  خداے  سٕنٛدِ  حکمُک  تعمیل  ژیر  کرنہٕ  ورٲے  بجا  اَنان،  بیٚیہِ  چھِ  کایناتُک  انتظام  چلاوان،  تِمے  فرشتہٕ  ہیٚکن  پگاہ  تٔمۍ  سٕے  خداے  سٕندِ  حکمہٕ  سٍتۍ  کایناتُک  یہِ  نظام  درہم  برہم  تہِ  کٔرِتھ،  تہٕ  بیاکھ  اَکھ  نظام  تہِ  ہیٚکن  قٲیِم  کٔرِتھ۔




  اَمہ  پتہٕ  چُھ  لُکن  وَننہٕ  آمُت  زِ  یہِ  کٲم،  یۅسہٕ  توٚہۍ  ناممکن  چھِو  سمجھان،  خدایس  خٲطرٕ  چَھنہٕ  یہِ  موٗلی  کانٛہہ  دُشوار  کٲم  کینٛہہ  ییٚمہِ  خٲطرٕ  کُنہِ  بجہِ  تیٲری  ہٕنٛز  ضرورت  آسہِ۔  بس  اکھ  ہیٚٹھ  کرِ  دُنیاکِس  یَتھ  نظامس  درہم  برہم،  تہٕ  بیاکھ  اکھ  ہیٚٹھ  آسہِ  اَمہِ  خٲطرٕ  بالکل  کٲفی  زِ  دوٚیِمِس  دُنیاہس  منٛز  وُچھِو  توٚہۍ  بٕرنٛدِس  منٛز  پنُن  پان  زندٕہ  موجود۔




  اَمہِ  پتہٕ  چھِ  حضرت  موسیٰ  علیہ  السلام  تہٕ  فرعون  سُند  قصہٕ  مختصراً  بیان  کٔرِتھ  لُکھ  خبردار  کرنہٕ  آمٕتۍ  زِ  رسولس  انکار  کرنُک  تہٕ  چالبٲزِیَو  سٍتۍ  تس  شکست  دِنچہِ  کوششہِ  ہُنٛد  کیا  انجام  وُچھ  فرعونن۔  اَمہِ  نِشہِ  اگر  نہٕ  توٚہۍ  عبرت  حٲصل  کٔرِتھ  تَمہِ  رٔوِشہِ  نِشہِ  باز  پھیرِو،  تیٚلہِ  آسیوٚ  سُے  انجام  تۅہیہِ  تہِ  وُچُھن۔




  اَمہِ  پتہٕ  چھِ  آیت  27  پٮ۪ٹھہٕ  33  ہس  تام  آخرت  تہٕ  موت  پتہٕ  چہِ  زندگی  ہٕنٛدۍ  دلٲیل  بیان  کرنہٕ  آمٕتۍ۔  آیات  34  تہٕ  41  ہس  منٛز  چُھ  یہِ  وَننہٕ  آمُت  زِ  ییٚلہِ  ٲخرت  برپا  سپدِ،  تَمہِ  وقتہٕ  سپدِ  انسان  سٕنٛدِ  دٲیمی  تہٕ  اَبدی  مستقبلُک  فٲصلہٕ  اَتھ  بُنیادس  پٮ۪ٹھ  زِ  کٔمۍ  کٔر  دُنیاہس  منٛز  بندگی  ہٕنٛدِ  حدٕ  نِشہِ  نیٚبر  نیرِتھ  خدایس  سٍتۍ  سرکشی،  بیٚیہِ  بنٲوِن  دُنیاہکی  فٲیدٕہ  تہٕ  لذت  پنُن  مقصد،  تہٕ  کٔمۍ  تھوو  پننِس  ربس  برونٛٹھہٕ  کنہِ  کھڑا  سپدنُک  خوف،  بیٚیہِ  روٗد  نفسٕکۍ  ناجٲیز  خواہشات  پوٗرٕ  کرنہٕ  نِشہِ  پتھ۔




  پوٚتُس  چُھ  مکہ  کیٚن  کُفارن  ہٕنٛدِ  اَمہِ  سوالُک  جواب  دِنہٕ  آمُت  زِ  سۅ  قیامت  یِیہِ  کر؟  درجواب  چُھ  تِمن  فرماونہٕ  آمُت  زِ  تَمہِ  کہ  وقتُک  علم  چُھنہٕ  خدایس  ورٲے  بیٚیہِ  کٲنسہِ۔  رسول  سٕنٛز  کٲم  چھےٚ  صرف  باخبر  کرُن  زِ  سُہ  وقت  یِیہِ  ضرور۔  وۅنۍ  یُس  ییٚژِھہ  تَمہِ  کہ  یِنُک  خوف  رٔٹِتھ  کٔرِتن  پنُن  رٔویہِ  دُرست،  تہٕ  یُس  کانٛہہ  ییٚژِھہ  بےخوف  پٲٹھۍ  پٔکۍ  تن  لاکمہِ  روٚس  گُرۍ  سٕندۍ  پٲٹھۍ۔  ییٚلہِ  سُہ  وقت  یِیہِ  تَمہِ  ساعتہٕ  کرن  تِمے  لُکھ  یِم  ییٚمہِ  دنیاچہ  زندگی  پٮ۪ٹھ  مران  ٲسۍ  تہٕ  أتھۍ  ٲسۍ  سورُے  کینٛہہ  سمجھان  محسوس  زِ  تِم  ٲسۍ  رَژِھہ  کھنجہِ  یور  آمٕتۍ۔  تَمہِ  ساعتہٕ  لگہِ  تِمن  پَے  زِ  اَمہِ  کینٛژھن  دۅہن  ہٕنٛزِ  زندگی  خٲطرٕ  کِتھہٕ  پٲٹھۍ  کوٚر  تِمو  ہمیشہِ  خٲطرٕ  پنُن  مستقبل  برباد۔


Heading: نٲزِل سپدنُک زمانہٕ
Text:
  مفسریِنَو  تہٕ  محدثینَو  چُھ  بالاتفاق  اَمہِ  سورٕہ  کہ  نٲزِل  سپدنُک  وجہ  یہِ  بیان  کوٚرمُت  زِ  دۅو  اکہِ  ٲسۍ  حضور  صلی  اللہ  علیہ و سلمن  ہٕنٛدِس  خدمتس  منٛز  مکہ  معظمٕکۍ  کینٛہہ  بٔڑۍ  سردار  بِہِتھ،  تہٕ  حضور  صلی  اللہ  علیہ و سلم  ٲسۍ  تِمن  اسلام  قبول  کرنہٕ  باپت  آمادٕہ  کران۔  اَتھ  دوران  چھِ  ابن  اُمِ  مکتوم  رضی  اللہ  تعالیٰ  عنہ  ﴿اکھ  نابینا﴾  حضورن  ہٕنٛدِس  خدمتس  منٛز  حٲضر  سپدان۔  تِم  چھِ  حضور  صلی  اللہ  علیہ و سلمن  اسلامس  متعلق  پرٚژُھن  یژھان۔  حضورن  صلی  اللہ  علیہ و سلمن  چھےٚ  تِہٕنٛز  یہِ  مداخلت  ناگوار  سپدان  تہٕ  تِم  چھِ  تِمن  سٍتۍ  بے  رخی  ورتاوان۔  اَتھ  پٮ۪ٹھ  چُھ  اللہ  تعالیٰ  سٕنٛدِ  طرفہٕ  یہِ  سورٕہ  نٲزِل  سپدان۔  اَمہِ  تواریخی  واقعہٕ  نِشہِ  چُھ  اَمہِ  سورٕہ  کہ  نٲزِل  سپدنُک  زمانہٕ  متعین  سپدان۔




  گۅڈہ  نیٚتھ  چھےٚ  یہِ  کتھ  ثٲبِت  زِ  حضرت  ابن  اُمِ  مکتوم  رضی  اللہ  تعالیٰ  عنہ  چھِ  ابتدٲئی  دورَس  اندر  اسلام  قبول  کرن  والیٚو  منٛزٕ۔




  دۅٚیِم  کتھ،  حدیث  کیٚن  یِمن  رِوایتن  اندر  یہِ  واقعہ  بیان  سپُدمُت  چُھ،  تِمو  منٛزٕ  چُھ  کینٛژھو  نِشہِ  پَے  لگان  زِ  تَمہِ  ساعتہٕ  اوس  تِمو  اسلام  قبول  کوٚرمُت  تہٕ  کینٛژھو  نِشہِ  چُھ  ظٲہر  سپدان  زِ  اسلامَس  کُن  ٲسۍ  مٲیِل  گٔمٕتۍ  تہٕ  حق  کِس  تلاشس  منٛز  ٲسۍ  حضور  صلی  اللہ  علیہ و سلمن  نِشہِ  آمٕتۍ۔




  ترٚییِم  کتھ،  حضور  صلی  اللہ  علیہ و سلمن  ہٕنٛزِ  مجلسہِ  منٛز  یِم  لُکھ  تَمہِ  وِزِ  بِہِتھ  ٲسۍ،  مختلف  رِوایتَن  اندر  چھےٚ  تِہٕنٛز  ذکر  کرنہٕ  آمٕژ،  اَتھ  منٛز  چُھ  عتبہ،  شیبہ،  ابو  جہل،  اُمیہ  بن  خلف،  ہِوین  اسلام  دشمن  لُکن  ہُنٛد  ناو  میلان۔  اَمہِ  نِشہِ  چُھ  پَے  لگان  زِ  یہِ  واقعہ  چُھ  تَتھ  زمانس  منٛز  پیش  آمُت  ییٚلہِ  حضور  صلی  اللہ  علیہ و سلمن  سٍتۍ  تِمن  ہُنٛد  ووتھُن  بِہُن  وُنہِ  باقی  اوس  تہٕ  وُنہِ  ٲس  نہٕ  کشمکش  تیٖژاہ  ہُریمٕژ  زِ  مُلاقاتن  ہُنٛد  سلسلہ  آسہِ  ہا  بند  گوٚمُت۔  یِمہٕ  کتھہٕ  چھےٚ  اَتھ  پٮ۪ٹھ  دلالت  کران  زِ  یہِ  سورٕہ  چُھ  ابتدٲئی  زمانہٕ  کیوٚ  سوٗرَو  منٛزٕ۔


Heading: موضوع تہٕ مضمون
Text:
  بظٲہر  چُھ  اَتھ  سوٗرس  اندر  نبی  صلی  اللہ  علیہ و سلمن  پٮ۪ٹھ  عتاب  فرماونہٕ  آمُت۔  مگر  ییٚلہِ  پوٗرٕ  سوٗرس  پٮ۪ٹھ  مجموعی  طور  غور  چھِ  کران،  تیٚلہِ  چُھ  پَے  لگان  زِ  دراصل  چُھ  یہِ  عتاب  کفارِ  قریشن  ہٕنٛدِٮ۪ن  تِمن  سردارن  پٮ۪ٹھ  کرنہٕ  آمُت  یِم  پننہِ  تکبُرٕ،  ہٹ  دھرمی  تہٕ  صداقت  نِشہِ  مُچھِہ  آسنہٕ  کِس  بنیادس  پٮ۪ٹھ  رسول  اللہ  صلی  اللہ  علیہ و سلمن  ہٕنٛدِس  حق  کِس  تبلیغس  حقارت  سان  رَد  ٲسۍ  کران،  تہٕ  ﴿یوٚت  تام  زَن  حضورن  ہُنٛد  تعلق  چُھ،  تِمن  آو  صرف  تبلیغُک  صحیح  طریقہٕ  وَننہٕ۔  تِمو  صلی  اللہ  علیہ و سلمو  یُس  نابینا ہس  سٍتۍ  بے  رُخی  ہُنٛد  تہٕ  قریش  سردارن  کُن  توجہ  دِنُک  رٔوِیہِ  تَمہِ  وقتہٕ  وَرتوو،  تَمیُک﴾  محرک  اوس  اخلاص  تہٕ  دعوتِ  حقس  فروغ  دِنُک  جذبہٕ،  نہ  زِ  بڑٮ۪ن  لُکن  ہُنٛد  تعظیم  تہٕ  لۅکٹیٚن  عام  لُکن  ہٕنٛدِ  حقارتُک  خیال۔  وٕں گوٚو  اللہ  تعالیٰ  ہن  سمجھٲوۍ  حضور  صلی  اللہ  علیہ و سلم  زِ  اسلٲمی  دعوتُک  صحیح  طریقہٕ  چُھنہٕ  یہِ،  بلکہِ  چھِ  اَمہِ  دعوت  کہ  نقطہ  نظرِ  کِنۍ  تُہٕنٛدِ  توجہ ہٕکۍ  حقدار  تِم  لُکھ  یِمن  منٛز  حق  قبول  کرنٕچ  آمادگی  آسہِ،  تہٕ  تُہٕنٛدِس  بلند  پایہِ  دعوت  کِس  مقامس  چھَنہٕ  یہِ  کتھ  شوٗبان  زِ  توٚہۍ  کٔرِو  یہِ  تِمن  مغروٗر  لُکن  برونٛٹھہٕ  کنہِ  پیش  یِم  پننِس  بَجرٕکِس  غروٗرس  منٛز  یہِ  آسن  سمجھان  زِ  تِمن  چھَنہٕ  تُہٕنٛز  بلکہ  چَھو  تۅہیہِ  تِہٕنٛز  ضرورت۔




  یہِ  مضمون  چُھ  گۅڈٕپٮ۪ٹھہٕ  آیت  16  ہس  تام  بیان  آمُت  کرنہٕ۔  اَمہِ  پتہٕ  چُھ  آیت  17  پٮ۪ٹھہٕ  براہِ  راست  عتابُک  رۅخ  تِمن  کُفارن  کُن  پھیران  یِم  رسول  اللہ  صلی  اللہ  علیہ و سلمن  ہٕنٛز  دعوت  رَد  کران  ٲسۍ۔


Heading: ناو
Text:
  گۅڈٕنِکی  آیت  کہ  لفظٕہ  کُوِّرَت  نِشہِ  چُھ  امیُک  ناو  آمُت  تھاونہٕ۔  کُوِّرَت  چُھ  تکویر  نِشہِ  ماضی  مجہولُک  صیغہٕ  ییٚمیُک  معنی  چُھ  وَلنہٕ  آمٕژ۔  اَمہِ  ناوٕ  نِشہِ  چُھ  یہِ  مُراد  زِ  سُہ  سوٗرٕہ  یَتھ  منٛز  وَلنُک  ذکر  چُھ  آمُت۔


Heading: نٲزِل سپدنُک زمانہٕ
Text:
  مضمون  تہٕ  اندازِ  بیان  نِشہِ  چُھ  صاف  پٲٹھۍ  باسان  زِ  یہِ  چُھ  مکہ  معظمہٕ  کہ  ابتدٲئی  دورٕ  کیٚو  نٲزِل  سپٕدۍ  مٕتیٚو  سوٗرَو  منٛزٕ۔




  یَتھ  چھِ  زٕہ  موضوع۔  اکھ  چُھس  ٲخرت  تہٕ  بیاکھ  چُھس  رسالت۔




  گۅڈٕ  نِکیٚن  آیتن  منٛز  چھےٚ  قیامت  کہ  گۅڈنِکہِ  مرحلٕچ  ذکر  کرنہٕ  آمٕژ۔  پتہٕ  چھےٚ  سَتن  آیتن  منٛز  دوٚیِمہِ  مرحلٕچ  ذکر  کرنہٕ  آمٕژ۔  ٲخرتُک  یہِ  سورُے  نقشہِ  برونٛٹھ  کنہِ  تھاونہٕ  پتہٕ  چُھ  یہِ  ؤنِتھ  انسان  سونچنہٕ  خٲطرٕ  ترٛاونہٕ  آمُت  زِ  تَمہِ  ساعتہٕ  لگہِ  ہر  کٲنٛسہِ  پَے  زِ  تٔمۍ  کیا  چُھ  سٍتۍ  اوٚنمُت۔




  اَمہِ  پتہٕ  چُھ  رسالتُک  مضمون  بیان  کرنہٕ  آمُت۔  اَتھ  منٛز  چُھ  اہلِ  مکن  وَننہٕ  آمُت  زِ  محمد  صلی  اللہ  علیہ و سلم  یِکینٛژھا  تۅہیہِ  پیش  کران  چھِ،  سُہ  چُھنہٕ  کٲنٛسہِ  دِیوانہٕ  سُنٛد  بکواس،  نَہ  چُھ  کٲنٛسہِ  شیطان  سُنٛد  ترٛوومُت  وسوسہٕ،  بلکہِ  چُھ  خداے  سٕنٛدِس  سوٗزِ  مٕتِس  أکِس  بزرگ،  عٲلی  مقام  تہٕ  امانت  دار  پیغامبر  سُنٛد  بیان،  یُس  محمد  صلی  اللہ  علیہ و سلمَو  نٔنِس  آسمانس  پٮ۪ٹھ  وُچھمُت  چُھ۔  ٲخٕر  کوٚت  چھِو  توٚہۍ  لمان  ییٚمہِ  تعلیمِہ  نِشہِ  رۅے  پھِرِتھ۔


Heading: ناو
Text:
  گۅڈنِکی  آیت  کہ  لفظہٕ  اِنفطرت  نِشہِ  چُھ  اَمیُک  ناو  آمُت  تھاونہٕ۔  انفطار  چُھ  مصدر  ییٚمیُک  معنی  پھٹنُک  چُھ۔  اَمہِ  ناوُک  مطلب  چُھ  یہِ  زِ  یہِ  چُھ  سُہ  سوٗرٕہ  یَتھ  منٛز  آسمان  پھٹنٕچ  ذکر  چھےٚ  آمٕژ۔


Heading: نٲزِل سپدنُک زمانہٕ
Text:
  ییٚمہِ  سوٗرُک  تہٕ  سوٗرہ  تکویرُک  مضمون  چُھ  اکھ  أکِس  سٍتۍ  واریاہ  ہِشر  تھاوان۔  اَمہِ  سٍتۍ  چُھ  پَے  لگان  زِ  دۅشوَے  سوٗرٕہ  چِھ  قریب  قریب  أکِسٕے  زمانس  اندر  نٲزِل  سپٕدۍ  مٕتۍ۔


Heading: موضوع تہٕ مضمون
Text:
  ییٚمہِ  سوٗرُک  موضوع  چُھ  ٲخرت۔  رسول  اللہ  صلی  اللہ  علیہ و سلم  چِھ  فرماوان  زِ   یُس  شخص  یَژھان  آسہِ  زِ  قیامتُک  دۅہ  وُچِھہ  ہا  تِتھہٕ  پٲٹھۍ  یِتھہٕ  پٲٹھۍ  أچھو  وُچھان  چھِ،  تیٚلہِ  پٔرِن  سُہ  سوٗرۂ  تکویر  تہٕ  سوٗرۂ  انفطار،  بیٚیہِ  سوٗرۂ  اِنشقاق۔  ﴿مسند  احمد،  ترمذی﴾




  یَتھ  سوٗرس  منٛز  چُھ  سارِوٕے  برونٛٹھ  قیامت  کہ  دۅہُک  نقشہِ  بیان  کرنہٕ  آمُت،  تہٕ  بیٚیہِ  چُھ  یہِ  وَننہٕ  آمُت  زِ  ییٚلہِ  سۅ  پیش  یِیہِ،  تَمہِ  ساعتہٕ  یِیہِ  سورُے  کوٚرمُت  کرٛوومُت  پرٛتھ  شخصس  برونٹھ  کُن۔  اَمہِ  پتہٕ  چُھ  انسانس  احساس  دِنہٕ  آمُت  زِ  ییٚمۍ  ربن  ژےٚ  وجود  بخشُنَے،  تہٕ  ییٚمہِ  سٕنٛدِ  فضل  و  کرمہٕ  سٍتۍ  ژٕ  اَز  سارِوٕے  مخلوقاتَو  نِشہِ  بہتر  جسم  تہٕ  تان  ہیتھ  پھیران  چُھکھ،  تٔمۍ  سٕنٛدِس  بارس  منٛز  کتہِ  چُھے  ژےٚ  یہِ  دوکھہٕ  لوٚگمُت  زِ  سُہ  چُھ  صرف  کرمٕے  یوت  کرن  وول،  تہٕ  انصاف  کرن  وول  چُھنہٕ  کینٛہہ؟  اَمہِ  پتہٕ  چُھ  انسان  خبردار  کرنہٕ  آمُت  زِ  ژٕ  مَہ  روز  کُنہِ  غلط  فہمی  اندر،  چون  پوٗرٕ  اعمال  نامہٕ  چُھ  تیار  کرنہٕ  یِوان۔  ٲخرس  پٮ۪ٹھ  چُھ  پوٗرٕ  زورٕ  سان  وَننہٕ  آمُت  زِ  پٔزۍ  پٲٹھۍ  چُھ  روزِ  جزا  برپا  سپدن  وول،  یتھ  منٛز  نیک  لُکن  جنتُک  عٲش  تہٕ  بد  لُکن  جہنمُک  عذاب  آسہِ  نصیبس۔


Heading: نٲزِل سپدنُک زمانہٕ
Text:
  ییٚمہِ  سوٗرٕۂ  کہ  اندازِ  بیان  تہٕ  مضمونَو  نِشہِ  چُھ  صاف  پَے  لگان  زِ  یہِ  چُھ  مکہ  معظمہ  کِس  ابتدٲئی  دورَس  منٛز  نٲزِل  سپُدمُت  ییٚلہِ  مکہٕ  کیٚن  لُکن  ہٕنٛدٮ۪ن  ذہنَن  منٛز  ٲخرتُک  عقیدٕہ  بیہناونہٕ  مۅکھہٕ  پیوٹُھس  پٮ۪ٹھ  ٲسۍ  سوٗرٕہ  نٲزِل  گژھان،  تہٕ  ییٚمیُک  نزول  چُھ  تَتھ  زمانس  اندر  سپُدمُت  ییٚلہِ  مکہٕ  کیٚو  لُکو  سڑکن  پٮ۪ٹھ،  بازرن  تہٕ  مجلِسن  منٛز  مسلمانن  ٹھٹھہٕ،  ہزٕل،  طنز  تہٕ  توہین  شروع  ٲسۍ  لٲگمٕتۍ  کرٕنۍ،  مگر  ظلم و ستمُک  تہٕ  دگہٕ  مارُک  دَور  اوس  نہٕ  وُنہِ  شروع  سپُدمُت۔


Heading: موضوع تہٕ مضمون
Text:
  ییٚمیُک  موضوع  تہِ  چُھ  ٲخرت۔  گۅڈنِکیٚن  شیٚن  آیتن  منٛز  چھےٚ  تَتھ  عام  بے  ایمٲنی  پٮ۪ٹھ  گرفت  کرنہٕ  آمٕژ  یۅسہٕ  کارٕ  بٲرۍ  لُکن  منٛز  بکژت  پھہلیمٕژ  ٲس۔  معاشرٕچو  بےشمار  خرٲبیَو  منٛزٕ  چھےٚ  یِتہِ  اکھ  خرٲبی،  ییٚمہِ  کِس  قباحتس  کانٛہہ  انکار  ہیٚکہِ  نہٕ  کٔرِتھ،  اَمِچ  مثال  دِتھ  چُھ  آمُت  وَننہٕ  زِ  یہِ  چُھ  ٲخرت  نِشہِ  غفلتُک  لٲزمی  نتیجہِ۔  یوٚت  تام  نہٕ  لُکن  یہِ  احساس  آسہِ  زِ  اکہِ  دۅہ  چُھ  خدایس  برونٛٹھ  کُن  حٲضر  سپدُن  تہٕ  آنچن  چُھ  حساب  دِیُن  توٚت  تام  چُھنہٕ  یہِ  ممکِنٕے  زِ  تِم  کرن  پننٚین  معاملاتن  اندر  کٲمل  راستبٲزی  تہٕ  دیانت  دٲری  اختیار۔




  یِتھہٕ  پٲٹھۍ  چُھ  اخلاق  سان،  موثر  تہٕ  دلنشین  طریقہٕ  ٲخرتُک  عقیدٕہ  واضح  کرنہٕ  پتہٕ  آیت  7  پٮ۪ٹھہٕ  آیت  17  ہَس  تام  وَننہٕ  آمُت  زِ  بدکار  لُکن  آسہِ  ٲخرتس  اندر  سخت  تبٲہی  ہُنٛد  بُتھ  وچُھن۔  اَمہِ  پتہٕ  چُھ  آیت  18  پٮ۪ٹھہٕ  آیت  27  ہَس  تام  نیک  لُکن  ہُنٛد  بہترین  انجام  بیان  کرنہٕ  آمُت۔




  ٲخرس  پٮ۪ٹھ  چُھ  اہلِ  ایمانن  دِلاسہٕ  دِنہٕ  آمُت  تہٕ  اَتھ  سٍتۍ  چِھ  کفار  تہِ  خبردار  کرنہٕ  آمٕتۍ  زِ  اَز  یِم  با ایمانن  تذلیل  کران  چِھ،  قیامت  کہ  دۅہ  وُچھن  تِم  اَمیُک  بُرٕ  انجام  تہٕ  ایمان  اَنن  والیٚن  پیٚیہِ  یِمن  مجرِمن  ہُنٛد  بُرٕحال  وُچھِتھ  أچھن  شہجار۔


Heading: ناو
Text:
  گۅڈنِکی  آیتہٕ  اَنشقت  نِشہِ  چُھ  اَمیُک  ناو  آمُت  تھاونہٕ۔  اِنشقاق  چُھ  مصدر  ییٚمیُک  معنی  چُھ  پَھٹُن  تہٕ  اَمیُک  مطلب  چُھ  یہِ  زِ  یہِ  چُھ  سُہ  سوٗرٕہ  یَتھ  منٛز  آسمان  پھٹنٕچ  ذکر  چھےٚ۔


Heading: نٲزِل سپدنُک زمانہٕ
Text:
  یہِ  سوٗرٕہ  تہِ  چُھ  مکہ  معظمہ  کیو  ابتدٲئی  نٲزِل  سپٕدۍ  مٕتیو    سوٗرَو  منٛزٕ۔  اَمہِ  سوٗرٕہ  منٛزٕ  چھےٚ  یہِ  شہادت  میلان  زِ  وُنہِ  اوس  نہٕ  ظلم و ستمُک  دَور  شروع  گوٚمُت،  البتہ  قرآن  کِس  دعوتس  اوس  مکس  اندر  انکار  یِوان  کرنہٕ  تہٕ  لُکھ  ٲسۍ  نہٕ  یِتہِ  مانان  زِ  قیامت  کیا  سپدِ  برپا،  تہٕ  تِمن  آسہِ  پننِس  خدایس  برونٹھہٕ  کنہِ  جواب  دِہی  خٲطرٕ  حٲضر  سپدُن۔


Heading: موضوع تہٕ مضمون
Text:
  ییٚمیُک  موضوع  چُھ  قیامت  تہٕ  ٲخرت۔  گۅڈنِکیٚن  پانژن  آیتن  منٛز  چھےٚ  قیامتٕچ  کیفیت  بیان  کرنہٕ  آمٕژ  تہٕ  اَمہِ  کہ  برحق  آسنٕچ  دلیل  تہِ  چھےٚ  دِنہٕ  آمٕژ۔  اَمہِ  پتہٕ  چُھ  آیت  6  پٮ۪ٹھہٕ  19  ہَس  تام  وَننہٕ  آمُت  زِ  انسانس  ٲسۍ  تن  اَمیُک  شعور  یامتہٕ  ٲسِتنَس،  بہرحال  چُھ  یہِ  تَتھ  منٛزِلس  کُن  پٲنۍ  پانے  پکان  ییٚتہِ  تس  رب  سٕنٛدِس  دربارس  منٛز  حٲضر  چُھ  سپدُن۔  پتہٕ  ییٚلہِ  انسان  دۅن  حصن  منٛز  تقسیم  گژھن،  اَکھ  تِم  یِمن  نامۂ  اعمال  پٔتۍ  کِنۍ  دِنہٕ  یِیہِ،  تِم  دَپن  اَسہِ  گوٚژھ  موت  یُن  مگر  مرنہٕ  بجایہِ  یِن  تِم  جہنمس  اندر  برنہٕ۔  یِمن  آسہِ  یہِ  انجام  اَمہِ  موجوب  زِ  یِمن  اوس  نہٕ  خدایس  برونٹھہٕ  کنہِ  حٲضر  سپدنُک  یقینٕے۔  حالانکہ  تُہٕنٛد  دُنیاچہ  زندگی  پٮ۪ٹھہٕ  ٲخرت  کِس  جزا و سزاہَس  تام  درجہ  بدرجہ  واتُن  چُھ  تِتھے  پٲٹھۍ  پوٚز  یِتھہٕ  پٲٹھۍ  آفتاب  لوسنہٕ  پتہٕ  شفق  ظٲہر  سپدُن  چُھ  پوٚز،  دۅہ  پتہٕ  رٲژ  ہُنٛد  یُن  تہٕ  اَتھ  منٛز  انسانن  حیوانن  ہُنٛد  پننیٚن  چَھپن  جاین  تام  واتُن  چُھ  پوٚز،  تہٕ  ہِلاکُک  زوٗن  بنُن  چُھ  پوٚز۔  ٲخرتس  پٮ۪ٹھ  چھےٚ  تِمن  کُفارن  دَگ  تُلوٕنہِ  عذابٕچ  خبر  دِنہٕ  آمٕژ  یِم  قرآن  بوٗزِتھ  خدایس  نمنہٕ  بجایہِ  انکار  کران  چھِ،  تہٕ  تِمن  چھےٚ  بےحساب  اجرٕچ  خۅش  خبر  دِنہٕ  آمٕژ  یِم  ایمان  أنِتھ  نیک  عمل  چھِ  کران۔


Heading: نٲزِل سپدنُک زمانہٕ
Text:
  اَمیُک  مضمون  چُھ  پانہٕ  شہادت  دِوان  زِ  یہِ  سوٗرٕہ  چُھ  مکہ  معظمہ  کِس  تَتھ  دَورس  منٛز  نٲزِل  سپُدمُت  ییٚلہِ  ظلم و ستم  پوٗرٕ  شدت  سان  کرنہٕ  یِوان  اوس  تہٕ  کُفارِ  مکہ  ٲسۍ  مسلمانن  سخت  کھۅتہٕ  سخت  عذاب  کٔرِتھ  ایمان  نِشہِ  پھِرنٕچ  کوشش  کران۔


Heading: موضوع تہٕ مضمون
Text:
  ییٚمیُک  موضوع  چُھ  مکہٕ  کیٚن  کٲفرن  تَمہِ  ظُلم و ستمہٕ کہ  بُرٕ  انجامہٕ  نِشہِ  خبردار  کرُن  یُس  تِم  ایمان  اَنن  والیٚن  پٮ۪ٹھ  کران  ٲسۍ،  تہٕ  اہل  ایمانن  یہِ  دِلاسہٕ  دِیُن  زِ  اگر  تِم  یِمن  ظلمن  ہٕنٛدِس  مقابلس  منٛز  ثٲبِت  قدم  روزَن،  تِمن  میلہِ  اَمیُک  بہترین  اَجر  تہٕ  اللہ  تعالیٰ  ہیٚیہِ  ظٲلِمن  بدلہٕ۔  اَتھ  سلسلس  منٛز  چُھ  گۅڈٕہ  اَصحابُ  الاخدوٗدَن  ہُنٛد  واقعہ  بوزناونہٕ  آمُت  یِمَو  ایمان  اَنن  وٲلۍ  نارٕ  کیٚن  چَہَن  منٛز  چٔھکۍ  چٔھکۍ  زٲلِمٕتۍ  ٲسۍ۔  اَمہِ  واقعہ  کہ  ذریعہ  چھےٚ  کینٛہہ  کتھہٕ  مومنن  تہٕ  کٲفرن  فکرِ  تارنہٕ  آمژٕ۔  اکھ  یہِ  زِ  یِتھہٕ  پٲٹھۍ  اصحابُ  الاخدوٗد  خداے  سٕنٛدِ  لعنتٕکۍ  حقدار  بنیے  تِتھے  پٲٹھۍ  چھِ  مکٕکۍ  سردار  تہِ  اَمِکۍ  حقدار  بنان۔  دوٚیُم  یہِ  زِ  یِتھہٕ  پٲٹھۍ  ایمان  اَنن  والیٚو  تِمن  نارٕ  کیٚن  چَہَن  منٛز  گٔژِھتھ  جان  دِیُن  قبول  کوٚر  تہٕ  ایمان  نِشہِ  پھیرُن  کوٚرُکھ  نہٕ  قبول،  تِتھے  پٲٹھۍ  پزِ  وُنہِ  کیٚنَس  تہِ  اہلِ  ایمانن  سخت  کھۅتہٕ  سخت  عذاب  برداشت  کرُن  مگر  ایمان  چہ  وَتہِ  مَہ  ڈٔلِن۔  ترٛییم  یہِ  زِ  یُس  خدا  ماننس  پٮ۪ٹھ  کٲفرن  کاڈٮ۪ن  چُھ  کھسان  تہٕ  اہلِ  ایمان  چھِ  ونان  زِ  سُے  خداے  چُھ  سارِنٕے  پٮ۪ٹھ  غٲلِب،  سُہ  چُھ  زمین و آسمانُک  مٲلک  تہٕ  دۅشوٕنۍ  دَرٮ۪ن  ہُنٛد  حال  چُھ  وُچھان۔  کُفارن  چُھ  وَننہٕ  آمُت  زِ  خداے  سٕنٛز  پکڑ  چھےٚ  سٮ۪ٹھاہ  سخت،  اگر  تۅہیہِ  پانس  پٮ۪ٹھ  غرور  چُھ  تیٚلہِ  وُچھتَو  فرعون  تہٕ  ثمود  سٕنٛدٮ۪ن  لشکرن  کیا  حال  گوٚو۔  اَمہِ  نِشہِ  کٔرِو  سبق  حٲصل،  خداے  سٕنٛز  قدرت  چھےٚ  تۅہیہِ  پٮ۪ٹھ  تِتھہٕ  پٲٹھۍ  مُحیط  زِ  توٚہۍ  ہیٚکِوۍ  نہِ  تَمہِ  گھیرِ  منٛزٕ  نیٖرِتھ،  تہٕ  قرآنٕچ  ہر  کانٛہہ  کتھ  چھےٚ  اَٹل،  سُہ  چھُ  تَتھ  لوحِ  محفوظس  منٛز  ییٚمیُک  لیٚو  کھمُت  کانٛہہ  بدلٲوِتھ  ہیٚکہِ  نہٕ۔


Heading: نٲزِل سپدنُک زمانہٕ
Text:
  اَمہِ  کہ  مضمونُک  اندازِ  بیان  چُھ  مکہ  معظمہ  کیٚن  ابتدٲئی  سوٗرَن  سٍتۍ  رَلان،  مگر  یہِ  چُھ  تَمہِ  وقتہٕ  نٲزِل  گوٚمُت  ییٚلہِ  کُفارِ  مکہ  قرآنس  تہٕ  محمد  صلی  اللہ  علیہ و سلمن  ہٕنٛدِس  دعوتس  زَکھ  واتناونہٕ  خٲطرٕ  پرٛتھ  قسمہٕ  چہِ  چالہٕ  ٲسۍ  کران۔


Heading: موضوع تہٕ مضمون
Text:
  اَتھ  منٛز  چِھ  زٕہ  مضمون  بیان  کرنہٕ  آمٕتۍ،  اکھ  یہِ  زِ  انسانس  چُھ  مرنہٕ  پتہٕ  خدایس  برونٹھہٕ  کنہِ  حٲضر  سپدُن،  دوٚیُم  یہِ  زِ  قرآن  چُھ  اکھ  ٹاکارٕہ  قَول  یَتھ  کُفارن  ہٕنٛز  کانٛہہ  چال  تہٕ  تدبیٖر  زَکھ  ہیٚکہِ  نہٕ  واتنٲوِتھ۔




  سارَوٕے  برونٹھ  چِھ  آسمانِکۍ  تارک  اَمہِ  کتھہِ  ہٕنٛدِس  شہادتس  منٛز  پیش  کرنہٕ  آمٕتۍ  زِ  کایناتُک  کانٛہہ  چیز  چُھنہٕ  سُہ  یُس  أکِس  ہستی  ہٕنٛدِ  رٲچھ  راوٹہٕ  ورٲے  پننہِ  جایہِ  پٮ۪ٹھ  قٲیِم  تہٕ  با  قی  ہیٚکہِ  روٗزِتھ۔  پتہٕ  چُھ  انسا  نس  وَننہٕ  آمُت  زِ  ژٕ  ہ  دِتہٕ  گۅڈٕ  ہ  پا  نس  نظر،ژٕہ  کِتھہٕ  پٲٹھۍ  چُھکھ  أکہِ  نطفہٕ  قطرٕ  نِشہِ  وجودس  آمُت  اَننہٕ  ،  تہٕ  بیٚیہِ  چُھکھ  اکھ  مٲرۍ  موٚنٛد  شاندار  انسان  آمُت  بنا  و  نہٕ،  ییٚلہِ  خداین  ژٕ  ہ  یِتھہٕ  پٲٹھۍ  وجودس  اوٚننکھ  ،سُہ  چُھے  ژےٚ  دُبارٕہ  پٲدٕ  کر  نٕچ  تہِ  قد  رت  تھا  وان۔  یہِ  دُ  بارٕ  ہ  پٲدٕ  سپدُن  آسہِ  اَمہِ  غر  ضہٕ  زِ  انسان  سٕنٛد  ٮ۪ن  تِمن  تمام  رازَن  یِیہِ  چھانٹ  کرنہٕ  یِمن  پٮ۪ٹھ  دُنیاہس  اندر  پردٕہ  اوس  روٗدمُت۔




  ٲخرس  پٮ۪ٹھ  چُھ  ارشاد  سپُدمُت  زِ  یِتھہٕ  پٲٹھۍ  آسمانہٕ  روٗد  پیوٚن،  زمین  منٛزٕ  کُلیٚن  تہٕ  فصلن  ہُنٛد  وۅپدُن  چَھنہٕ  کانٛہہ  کھیل  بلکہِ  چھےٚ  اکھ  سنجیدٕہ  کام،  تِتھے  پٲٹھۍ  یِم  احکام  قرآنس  اندر  بیان  چِھ  کرنہٕ  آمٕتۍ  تِم  تہِ  چِھنہٕ  مزاق  تہٕ  اَسُن  گِندُن  کینٛہہ،  بلکہ  چھےٚ  پختہٕ  تہٕ  اٹل  کتھہٕ۔  کُفارن  چھےٚ  غلط  فہمی  زِ  تِم  واتناون  پننیو  چالَو  سٍتۍ  قرآن  کِس  دعوتس  زَکھ  مگر  تِمن  چَھنہٕ  خبر  زِ  خداے  سٕنٛزِ  تدبیٖرِ  نِشہِ  گژھن  تِہٕنٛزٕ  تمام  چالہٕ  ناکام۔  پوٚتُس  چُھ  حضور  صلی  اللہ  علیہ و سلمس  دِلاسہٕ  دِنہٕ  آمُت  زِ  توٚہۍ  کٔرِو  صبر  تہٕ  وُچھِو  کٲفرن  کُس  حال  سپدِ۔


Heading: نٲزِل سپدنُک زمانہٕ
Text:
  اَمہِ  کہ  مضمون  نِشہِ  چُھ  پَے  لگان  زِ  یہِ  چُھ  مکہ  معظہ  کیٚو  ابتدٲئی  سوٗرَو  منٛزٕ،  تہٕ  آیت  6  ہِکۍ  الفاظ  تہِ  زِ   أسۍ  پرناوناوَو  توٚہۍ،  تہٕ  پتہٕ  گژھیٚو  نہٕ  تۅہیہِ  مٔشِتھ،  چِھ  ونان  زِ  یہِ  چُھ  تَتھ  زمانس  اندر  نٲزِل  سپُدمُت  ییٚلہِ  رسول  اللہ  صلی  اللہ  علیہ و سلمن  ٲس  نہٕ  وُنہِ  ٹھیک  پٲٹھۍ  وحی  رٹنٕچ  مشق  سپٕزمٕژ  تہٕ  وحی  نٲزِل  گژھنہٕ  وقتہٕ  اوس  تِمن  صلی  اللہ  علیہ و سلمن  اندیشہِ  آسان  زِ  مےٚ  گٔژھۍ  نہٕ  اَمِکۍ  الفاظ  مٔشِتھ  گژٕھنۍ۔


Heading: موضوع تہٕ مضمون
Text:
  یَتھ  لۅکٹِس  سوٗرس  چھِ  ترٛےٚ  موضوع۔  توحید،  نبی  صلی  اللہ  علیہ و سلمن  ہدایات،  بیٚیہِ  ٲخرت۔




  گۅڈنِکِس  آیتس  منٛز  چھےٚ  توحیدٕچ  تعلیم  یَتھ  أکِس  جُملس  منٛز  جمع  کرنہٕ  آمٕژ  زِ  اللہ  تعالیٰ  سٕنٛدِ  ناوٕچ  تسبیح  گژھِہ  کرنہٕ  یِنۍ،  یعنی  سُہ  گژِھہ  نہٕ  کُنہِ  تِتھہِ  ناوٕہ  یاد  کرنہٕ  یُن  یُس  پانس  اندر  کُنہِ  قسمُک  نُقُص،  عٲب،  کمزوری  یا  مخلوقاتن  سٍتۍ  ہِشرُک  کانٛہہ  پہلو  تھاوان  آسہِ،  تِکیازِ  دُنیاہس  اندر  ییتیاہ  تہِ  فٲسِد  عقیدٕہ  پٲدٕ  چھِ  گٔمٕتۍ  تِمن  سارِنٕے  ہُنٛد  موٗل  چُھ  اللہ  تعالیٰ  ہس  متعلق  کانٛہہ  نتہٕ  کانٛہہ  غلط  تصور  ییٚمۍ  تَس  ذاتِ  پاکس  خٲطرٕ  کُنہِ  غلط  ناوٕچ  شکل  چھےٚ  اختیار  کٔرمٕژ۔  لہٰذا  چُھ  عقیدٕہ  کہ  تصحیح  خٲطرٕ  سارِوٕے  کھۅتہٕ  مقدم  یہِ  زِ  اللہ  جل  شانٗہ  گژِھہ  صرف  تِموٕے  رٕتیٚو  ناوَو  ﴿اسما  حُسنیٰ﴾  سٍتۍ  یاد  کرنہٕ  یُن  یِم  تس  خٲطرٕ  موزوں  تہٕ  مُنٲسِب  چِھ۔




  اَمہِ  پتہٕ  چُھ  دۅن  آیتن  منٛز  رسول  اللہ  صلی  اللہ  علیہ و سلمن  ہدایت  فرماونہٕ  آمُت  زِ  توٚہۍ  مَہ  ہیٚیِو  یہِ  فکر  زِ  یہِ  قرآن  کِتھہٕ  پٲٹھۍ  روزِ  تۅہیہِ  لفظ  بلفظ  یاد۔  تُہٕنٛدِس  یاد  ووٚترِس  منٛز  یہِ  رٔژھرِتھ  تھاوُن  چھےٚ  سٲنۍ  کٲم،  تہٕ  اَمیُک  محفوظ  روزُن  چُھنہٕ  تُہٕنٛدِ  ذٲتی  کمالُک  نتیجہِ  کینٛہہ  بلکہ  چُھ  سانہِ  فضلُک  نتیجہِ،  نَتہٕ  اگر  أسۍ  یَژھو  مٔشراو  نٲوِتھ  تہِ  ہیٚکِو۔




  اَمہِ  پتہٕ  چُھ  رسول  اللہ  صلی  اللہ  علیہ و سلمن  فرماونہٕ  آمُت  زِ  تۅہیہِ  چَھنہٕ  پرٛتھ  کانٛہہ  راہِ  راستس  پٮ۪ٹھ  اَنٕنچ  کٲم  حوالہٕ  کرنہٕ  آمٕژ  کینٛہہ  بلکہ  چھےٚ  تُہٕنٛز  کٲم  صرف  حقُک  تبلیغ  کرُن،  تہٕ  تبلیغُک  سیوٚد  سادٕہ  طریقہٕ  چُھ  یہِ  زِ  یُس  نصیحت  بوزِ  تہٕ  قبول  کرنہٕ  خٲطرٕ  آسہِ  تیار  تَس  گژِھہ  نصیحت  کرنہٕ  یِنۍ  تہٕ  یُس  اَمہِ  خٲطرٕ  تیار  آسہِ  نہٕ  تَس  گژِھہ  نہٕ  پَتے  لگُن۔




  ٲخرس  پٮ۪ٹھ  چُھ  کلام  اَتھ  کتھہِ  پٮ۪ٹھ  مکمل  کرنہٕ  آمُت  زِ  کامیٲبی  چھےٚ  صرف  تِمن  لُکن  خٲطرٕ  یِم  عقیدٕچ،  اخلاقٕچ  تہٕ  اعمالن  ہٕنٛز  پٲکیزگی  اختیار  کرن،  پننِس  رب  سُنٛد  ناو  یاد  کٔرِتھ  پرَن  نماز۔  البتہ  لُکن  ہُنٛد  حال  چُھ  یہِ  زِ  تِمن  چھےٚ  سٲرٕے  فکر  بس  دُنیاہٕچ،  ییٚلہِ  زَن  اصلی  فکر  گٔژھ  ٲخرتٕچ  آسٕنۍ۔


Heading: نٲزِل سپدنُک زمانہٕ
Text:
  سُورُک  سورُے  مضمون  چُھ  اَتھ  کتھہِ  پٮ۪ٹھ  دلالت  کران  زِ  یِتہِ  چُھ  ابتدٲئی  زمانہٕ  کیو  نٲزِل  گٔمتیٚو  سوٗرَو  منٛزٕ  مگر  یہِ  اوس  سُہ  زمانہٕ  ییٚلہِ  حضور  صلی  اللہ  علیہ و سلمو  عام  تبلیغ  اوس  شروع  کوٚرمُت  تہٕ  مٕککۍ  لُکھ  ٲسۍ  بالعموم  تَتھ  بوٗزۍ  بوٗزۍ  نظر  انداز  کران۔


Heading: موضوع تہٕ مضمون
Text:
  یَتھ  سوٗرَس  منٛز  چُھ  سارِوٕے  برونٹھ  غفلتس  منٛز  پیمتیٚن  لُکن  وۅٹھ  کڑناونہٕ  موجوٗب  اچانک  تِمن  یہِ  سوال  کرنہٕ  یِوان  زِ  تۅہیہِ  چَھوٕہ  تَمہِ  وقتٕچ  تہِ  کینٛہہ  خبر  ییٚلہِ  سٲرِسٕے  عالمس  احاطہٕ  کرن  واجِنۍ  اکھ  آفت  نٲزِل  گژِھہ؟  اَمہِ  پتہٕ  چُھ  فوراً  یہِ  وَننہٕ  آمُت  زِ  تَمہِ  وقتہٕ  وُچھن  سٲری  انسان  دۅن  مختلف  جمٲژن  منٛز  تقسیم  سپدِتھ  زٕہ  مختلف  انجام۔  اکھ  جماعت  گژِھہ  جہنمس  تہٕ  بیاکھ  گژِھہ  عالی  مقام  جنتس۔




  اَمہِ  پتہٕ  چُھ  مضمون  تبدیل  سپدان  تہٕ  سوال  چُھ  یِوان  کرنہٕ  زِ  کیا  تِم  لُکھ  یِم  قرآنٕچ  تعلیم،  توحید،  تہٕ  ٲخرتٕچ  خبر  بوٗزِتھ  بُتھ  چھِ  ژٔکران،  یِم  چِھنا  تِم  چیز  وُچھان  یِمن  سٍتۍ  پرٛتھ  وقتہٕ  یِمن  سٲبقہٕ  چُھ  پیٚوان؟  عرب  کیٚن  صحراوَن  اندر  یِمن  اوٗنٹن  پٮ۪ٹھ  یِہِنٛزِ  ساری  زندگی  ہُنٛد  دارمدار  چُھ،  یِم  چھِنا  زانٛہہ  غور  کران  زِ  یِم  کِتھہٕ  پٲٹھۍ  چھِ  ٹھیک  تِموٕے  خصوصیتَو  سان  بنیمٕتۍ  یِمن  خصوصیتن  ہٕنٛدن  جانورن  ہٕنٛز  ضرورت  یِہنٛزِ  صحرٲئی  زندگی  خٲطرٕ  ٲس؟  ییٚلہِ  یِم  پننیٚن  سفرن  منٛز  پکان  چھِ  یِمن  چُھنا  آسمان  اتھہِ  یِوان،  یِمن  چِھنا  پہاڑ  اَتھہِ  یِوان  یا  یِمن  چَھنا  زمین  اَتھہِ  یِوان۔  یِمنٕے  ترٮ۪ن  چیزن  پٮ۪ٹھ  کٔرِتن  یِم  غور۔  پٮ۪ٹھہٕ  کنہِ  کِتھہٕ  پٲٹھۍ  دَریوو  یہِ  آسمان؟  برونٹھہٕ  کنہِ  کِتھہٕ  پٲٹھۍ  سپٕدۍ  یِم  پہاڑ  کھڑا؟  تلہٕ  کنہِ  کِتھہٕ  پٲٹھۍ  آیہِ  یہِ  زمین  وتھراونہٕ؟  کیا  سورُے  کینٛہہ  چھا  کٲنٛسہِ  قادرِ  مطلق  پٲدٕ  کرن  وٲلِس  حکیم  سٕنٛزِ  کٲریگری  ورٲے؟  اگر  یِم  مانان  چھِ  أکۍ  خٲلقن  چِھ  یِم  چیز  بڑٕ  حکمت  تہٕ  بڑٕ  قُدرت  سان  بنٲوِمٕتۍ،  تہٕ  بیٚیہِ  کانٛہہ  چُھنہٕ  یِہِنٛدِس  تخلیقس  منٛز  شٲمِل،  تیٚلہِ  کیازِ  چُھ  یِمن  انکار  تس  کُن  رب  ماننس  منٛز؟  تہٕ  اگر  یِم  مانان  چِھ  زِ  سُہ  خداے  چُھ  یہِ  سورُے  کینٛہہ  پٲدٕ  کرنٕچ  قدرت  تھاوان،  تیٚلہِ  کمہِ  معقول  دلیلہِ  سٍتۍ  چُھ  یِمن  انکار  یہِ  ماننس  منٛز  زِ  سُہ  خداے  چُھ  قیامت  اَننس  پٮ۪ٹھ  تہِ  قدرت  تھاوان؟  انسان  دُبارٕ  پٲدٕ  کرنس  پٮ۪ٹھ  تہِ  چُھ  قادر؟  جنت  تہٕ  دوزخ  بناونس  پٮ۪ٹھ  تہِ  چُھ  قادر؟  اَمہِ  پتہٕ  چِھ  نبی  صلی  اللہ  علیہ و سلم  مخاطب  یِوان  کرنہٕ  تہٕ  تِمن  چُھ  ارشاد  سپدان  زِ  اگر  یِم  لُکھ  مانان  چھِنہٕ  مَہ  مٲنِن۔  تُہٕنٛز  کٲم  چھےٚ  نصیحت  کرٕنۍ،  توٚہۍ  گٔژِھو  نصیحت  کران۔  ٲخر  کار  ہَے  چُھ  یِمن  اَسی  نِشہِ  واتُن،  تَمہِ  وقتہٕ  ہیمو  یِمن  أسۍ  پوٗرٕ  پوٗرٕ  حساب۔


Heading: نٲزِل سپدنُک زمانہٕ
Text:
  امہِ  کیو  مضموٗنَو  نِشہِ  چُھ  باسان  زِ  یہِ  سورٕہ  چُھ  تَتھ  زمانس  اندر  نٲزِل  گوٚمُت  ییٚلہِ  مکہ  معظمس  اندر  اسلام  قبول  کرن  والیٚن  خلاف  ظُلمُک  گرٹہٕ  چلان  اوس۔  أتھۍ  بنیادس  پٮ۪ٹھ  چِھ  مکٕکۍ  لُکھ  عاد،  ثمود  تہٕ  فرعون  سٕنٛدِ  انجام  نِشہِ  خبردار  آمٕتۍ  کرنہٕ۔


Heading: موضوع تہٕ مضمون
Text:
  اَمِیُک  موضوع  چُھ  ٲخرتُک  سزا  تہٕ  جزا  مانُن،  یَتھ  اہلِ  مکہ  انکار  کران  ٲسۍ۔  اَمہِ  مقصدٕ  خٲطرٕ  چُھ  سارِوٕے  برونٛٹھ  فجرُک،  دہَن  رٲژن  ہُنٛد،  جُفتُک  تہٕ  طاقُک،  بیٚیہِ  رخصت  سپدن  واجِنہِ  رٲژ  ہُنٛد  قسم  ہٲوِتھ  بوزَن  والیٚن  سوال  کرنہٕ  آمُت  زِ  ییٚمہِ  کتھہِ  ہُنٛد  توٚہۍ  انکار  کران  چِھو،  تَمہِ  کہ  برحق  آسنہٕ  خٲطرٕ  چِھنا  یِم  چیز  کٲفی  کینٛہہ؟




  اَمہِ  پتہٕ  چُھ  انسٲنی  تواریخ  نِشہِ  استدلال  کٔرِتھ  بطور  مثال  عاد،  ثمود  تہٕ  فرعون  سُنٛد  انجام  پیش  کرنہٕ  آمُت  زِ  ییٚلہِ  تِم  حدٕ  نِشہِ  ڈٔلۍ،  تِمن  ووٚتھ  پتہٕ  اللہ  تعالیٰ  سٕنٛدِ  عذابُک  کوڑٕ۔  یہِ  چھےٚ  اَمہِ  کتھہِ  ہٕنٛز  نِشٲنی  زِ  کایناتُک  نظام  چِھنہٕ  أنۍ  تہٕ  زٔرۍ  طاقت  چلاوان،  بلکہ  چُھ  اکھ  فرمانرواے  حکیم  تہٕ  دانا  اَتھ  پٮ۪ٹھ  حکمرٲنی  کران  ییٚمہِ  سٕنٛدِ  حکومتُک  تہٕ  عدلُک  یہِ  تقاضہٕ  بذات  خۅد  یَتھ  دُنیاہس  منٛز  انسٲنی  تواریخس  اندر  مسلسل  اَتھہِ  چُھ  یِوان  زِ  عقل  تہٕ  اخلاقی  حیٚس  دِتھ  یَتھ  مخلوقس  تٔمۍ  ییٚتہِ  ورتاونٕکۍ  اختیار  دِتۍ  تَتھ  کرِ  مُحاسبہٕ  تہٕ  اَتھ  دِیہِ  جزا  تہٕ  سزا۔




  اَمہِ  پتہٕ  چُھ  انسٲنی  معاشرہ کہ  عام  اخلاقی  حالتُک  جٲیزٕہ  ہیٚنہٕ  آمُت  تہٕ  خصوصیت  سان  چُھ  اَمہِ  کیٚن  دۅن  پہلووَن  پٮ۪ٹھ  تنقید  کرنہٕ  آمُت۔  اکھ  پہلو  چُھ،  لُکن  ہُنٛد  مادٕہ  پرستانہٕ  سوچ  ییٚمہِ  کِس  بنیادس  پٮ۪ٹھ  تِمو  اخلاقی  رٕژَر  تہٕ  بُرٲئی  نظر  انداز  کٔرِتھ  محض  دُنیاہٕچ  دولت،  رۅتبہٕ  تہٕ  زٕچھر  حٲصل  آسنس  یا  نہ  آسنس  عزت  تہٕ  ذلت  چُھ  مونمُت،  تہٕ  یہِ  کتھ  ٲسٕکھ  مٔشرٲومٕژ  زِ  نَہ  چھےٚ  دولت  مندی  کانٛہہ  انعام،  نَہ  چھےٚ  رزقٕچ  تنگی  کانٛہہ  سزا،  بلکہ  چُھ  اللہ  تعالیٰ  یِمن  دۅشوٕنۍ  منٛز  انسانس  امتحان  ہیٚوان۔  دوٚیِم  پہلو  چُھ،  لُکن  ہُنٛد  یہِ  طرزِ  عمل  زِ  یَس  توٚگ  تٔمۍ  ووٚٹ  مۅر  دٕ  سُنٛد  سورُے  میراث،  یعنی  یَس  ؤژھ  نٔر  تٔمۍ  کھیٚیہِ  لُکن  ہٕنٛز  لٔر۔  اَمہِ  تنقیدُک  مقصد  چُھ  لُکھ  اَمہِ  کتھہِ  ہٕنٛدۍ  قٲیل  کرٕنۍ  زِ  دُنیاچہِ  زندگی  منٛز  یِمن  انسانن  ہُنٛد  یہِ  طرزِ  عمل  چُھ  تِمن  کیازِ  سپدِنہٕ  مُحاسبہٕ۔




  پتہٕ  چُھ  کلام  اَتھ  کتھہِ  پٮ۪ٹھ  آمُت  اَند  واتناونہٕ  زِ  محاسبہٕ  سپدِ  تہٕ  ضرور  سپدِ۔  تَمہِ  وقتہٕ  روزِ  جزا  تہٕ  سزا  نہ  مانَن  وول  شخص  اَتھہٕ  موٗران  زِ  کاش  آسہِ  ہا  مےٚ  ییٚمہِ  دۅہ  خٲطرٕ  کانٛہہ  سامان  جمع  کوٚرمُت،  مگر  یہِ  ندامت  ہیٚکہِ  نہٕ  تس  جزا  تہٕ  سزا  نِشہِ  بچٲوِتھ،  البتہٕ  یِمو  انسانو  دُنیاہس  اندر  دل کہ  اطمینان  سان  حق  آسہِ  قبول  کوٚرمُت،  خدا  سپدِ  تِمن  رٲضۍ،  تہٕ  تِم  گژھن  خداے  سٕنٛدِس  عطا  کٔرِمٕتِس  اجرس  رٲضۍ،  تِمن  یِیہِ  دعوت  دِنہٕ  زِ  تِم  گٔژِھن  پننِس  رب  سٕنٛدٮ۪ن  ٹاٹھیٚن  بندن  منٛز  شٲمِل  تہٕ  أژِن  جنتس  اندر۔


Heading: ناو
Text:
  گۅڈنِکی  آیت  لَا  اُقسِمُ  بِھٰذَ  البلد  منٛزٕ  چُھ  لفظ  اَلبلد  ییٚمہِ  سُورُک  ناو  آمُت  تھاونہٕ۔


Heading: نٲزِل سپدنُک زمانہٕ
Text:
  اَمیُک  موضوع  تہٕ  مضمون  چُھ  وَنان  زِ  یہِ  چُھ  مکہ  معظمُک  ابتدٲئی  سوٗرٕہ،  مگر  اکھ  اشارٕہ  چُھ  اَتھ  منٛز  سُہ  موجود  ییٚمہِ  سٍتۍ  پَے  چُھ  لگان  زِ  اَمہِ  کہ  نٲزِل  سپدنُک  زمانہٕ  چُھ  سُہ  ییٚلہِ  کفارِ  مکہ  رسول  اللہ  صلی  اللہ  علیہ و سلمن  خلاف  دشمنی  پٮ۪ٹھ  آمادٕہ  گٔمٕتۍ  ٲسۍ  تہٕ  تِمن  صلی  اللہ  علیہ و سلمن  خلاف  ٲس  تِمَو  پرتھ  کانٛہہ  ظُلم  و  زیادتی  پانس  پٮ۪ٹھ  حلال  زٲنِمٕژ۔


Heading: موضوع تہٕ مضمون
Text:
  ییٚمہِ  سوٗرُک  موضوع  چُھ  دُنیاہس  اندر  انسان  سٕنٛز  حیثیت،  تہٕ  انسانس  خٲطرٕ  دُنیاہٕچ  صحیح  حیثیت  سمجھاوٕنۍ  تہٕ  یہِ  وَنُن  زِ  خداین  چھےٚ  انسان  سٕنٛدِ  خٲطرٕ  سعادت  تہٕ  بدبختی  ہٕنٛزٕ  دۅشوَے  وَتہٕ  تھاوِمژٕ  کھوٗلِتھ،  تِمہٕ  وَتہٕ  وُچھنٕکۍ  تہٕ  تِمن  پٮ۪ٹھ  پکنٕکۍ  سٲری  وسٲیل  چِھنَس  فراہم  کٔرِمٕتۍ،  تہٕ  وۅنۍ  چُھ  یہِ  انسان  سٕنٛزِ  پننہِ  کوٗششہِ  تہٕ  محنتس  پٮ۪ٹھ  زِ  سُہ  واتیا  سعادت  چہِ  وَتہِ  پٮ۪ٹھ  پٔکِتھ  رٕتِس  انجامس،  کِنہٕ  بدبختی  ہٕنٛز  وَتھ  اختیار  کٔرِتھ  بُرٕ  انجام۔




  سارِوٕے  برونٛٹھ  چُھ  مکُک  شہر  تہٕ  اَتھ  منٛز  رسول  اللہ  صلی  اللہ  علیہ و سلمن  پٮ۪ٹھ  گُزرن  وٲلۍ  مصٲیب  تہٕ  پوٗرٕ  اولادِ  آدم  سٕنٛز  حالت  اَتھ  حقیقتس  پٮ۪ٹھ  گواہ  سٕنٛدِ  حیثیت  پیش  کرنہٕ  آمٕژ۔  یہِ  مضمون  اگر  سوٗرٕہ  نجم  کِس  آیتس۔  ﴿لَیسَ  لِلاِنسَانِ  اِلَا  مَا  سعیٰ﴾  سٍتۍ  رَلٲوِتھ  وُچھَو،  تیٚلہِ  چھےٚ  کتھ  بالکل  واضح  سپدان  زِ  یتھ  دُنیا کِس  کارخانس  منٛز  چُھ  انسان  سٕنٛدِ  مستقبلُک  دارومدار  أمۍ  سٕنٛزِ  سعی،  کوٗششہِ،  محنتس  تہٕ  مشقتس  پٮ۪ٹھ۔




  اَمہِ  پتہٕ  چھےٚ  انسان  سٕنٛز  یہِ  غلط  فہمی  دوٗر  کرنہٕ  آمٕژ  زِ  پٮ۪ٹھہٕ  کنہِ  چُھنہٕ  کانٛہہ  بالاتر  طاقت  یُس  أمِس  نگرٲنی  آسہِ  کران  تہٕ  أمِس  آسہِ  پٔرٛژٕگٲر  کرن  وول۔




  اَمہِ  پتہٕ  چُھ  آمُت  وَننہٕ  زِ  دُنیا ہس  منٛز  کِتھۍ  غلط  معیار  چھِ  أمۍ  بجرٕکۍ  تہٕ  فضیلتٕکۍ  تجویز  کٔرِمٕتۍ۔  یُس  شخص  پننہِ  بجرٕ  خٲطرٕ  ڈھیرٕ  واد  مال  وُڈاوان  چُھ،  لُکھ  چِھ  أمِس  خوب  داد  دِوان،  حالانکہ  یۅسہٕ  ہستی  أمۍ  سٕنٛزِ  کامہِ  نگرٲنی  کران  چھےٚ،  سۅ  چھےٚ  یہِ  وُچھان  زِ  أمۍ  کمَو  طریقو  کوٚر  یہِ  مال  حٲصل  تہٕ  کمن  وتَن  اندر  کمہِ  نیتہٕ  تہٕ  کمَو  غرضَو  خٲطرٕ  کوٚرُن  خرٕچ۔




  اَمہِ  پتہٕ  چُھ  اللہ  تعالیٰ  فرماوان  زِ  اَسہِ  چِھ  انسانس  علمٕکۍ  ذرایع  تہٕ  سونچنہٕ  چہ  سمجھنہٕ  چہِ  صلٲحیتہٕ  دِتھ  تَس  برونٛٹھ  کنہِ  نیکی  تہٕ  بُرٲئی  ہٕنٛزٕ  دۅشوَے  وتہٕ  کھوٗلِتھ  تھاوِمژٕ۔  اکھ  وَتھ  چھےٚ  سۅ  یۅسہٕ  اخلاق  چن  پٔستِیَن  کُن  گژھان  چھےٚ  تہٕ  تَمہِ  وَتہِ  گژھنہٕ  خٲطرٕ  چُھنہٕ  کانٛہہ  تکلیف  پیوٚان  تُلُن  بلکہ  چُھ  نفسس  خوٗب  لذت  میلان۔  دوٚیِم  وَتھ  چھےٚ  اخلاق  چن  بُلندِین  کُن  گژھان  یۅسہٕ  اکہِ  دشوار  گُزار  دَرٕکۍ  پٲٹھۍ  چھےٚ  زِ  تَتھ  پٮ۪ٹھ  پکنہٕ  مۅکھہٕ  چُھ  انسانس  پننِس  نفسَس  جبر  پیوٚان  کرُن۔




  اَمہِ  پتہٕ  چُھ  اللہ  تعالیٰ  ہن  فرموومُت  زِ  سُہ  دَرٕہ  کیا  چُھ  یپٲرۍ  نیٖرِتھ  انسان  بُلندِیَن  کُن  گٔژِھتھ  ہیٚکہِ۔  اَتھ  وَتہِ  پٮ۪ٹھ  پکن  والیٚن  ہُنٛد  انجام  چُھ  یہِ  زِ  انسان  چُھ  خداے  سٕنزن  رحمژَن  ہُنٛد  حقدار،  تہٕ  اَتھ  برعکس  چُھ  دوٚیِم  وَتھ  اختیار  کرن  والیٚن  ہُنٛد  انجام  دوزخُک  نار  ییٚمہِ  منٛزٕ  نیرنٕکۍ  سٲری  دروازٕہ  بند  چھِ۔


Heading: نٲزِل سپدنُک زمانہٕ
Text:
  مضمون  تہٕ  اندازِ  بیان  تلہٕ  چُھ  پَے  لگان  زِ  یہِ  سوٗرٕہ  چُھ  مکہ  معظمہ  کِس  ابتدٲئی  دَورس  منٛز  نٲزِل  سپُدمُت  ییٚلہِ  رسول  اللہ  صلی  اللہ  علیہ و سلمن  ٲس  زورَن  پٮ۪ٹھ  مخالفت  سپدان۔


Heading: موضوع تہٕ مضمون
Text:
  اَمیُک  موضوع  چُھ  نیکی  تہٕ  بدی  ہٕنٛز  فرق  سمجھاوٕنۍ  تہٕ  تِم  لُکھ  بُرٕ  انجام  نِشہِ  کھۅژناوٕنۍ  یِم  یہِ  فرق  سمجھنہٕ  نِشہِ  انکار  تہٕ  بدی  ہٕنٛز  وَتہِ  پٮ۪ٹھ  پکنس  اصرار  چِھ  کران۔




  مضمون  کہ  لحاظہٕ  چُھ  یہِ  سوٗرٕ  دۅن  حِصن  پٮ۪ٹھ  مشتمل۔  گۅڈنِیُک  حصہٕ  چُھ  آغاز  پٮ۪ٹھہٕ  شروع  سپدِتھ  آیت  10  ہس  پٮ۪ٹھ  ختم  سپدان،  دوٚیُم  حصہٕ  چُھ  آیت  11  پٮ۪ٹھ  ٲخرس  تام  پکان۔  گۅڈنِکِس  حصس  منٛز  چھےٚ  ترٛے  کتھہٕ  سمجھاونہٕ  آمژٕ۔  اکھ  یہِ  زِ  نیکی  تہٕ  بدی  چھےٚ  اکھ  أکِس  نِشہِ  مختلف  تہٕ  پننیٚن  آثارن  تہٕ  نتیجن  منٛز  متضاد۔  دوٚیِم  یہِ  زِ  اللہ  تعالیٰ ہن  چُھنہٕ  انسان  جسم،  حواس  تہٕ  ذہنٕکۍ  طاقت  دِتھ  دُنیا ہس  اندر  بالکل  بے  خبر  ترٛوومُت  بلکہ  چَھن  اَکہِ  فطری  اِلہام  کہ  ذریعہ  تٔمۍ  سٕنٛدِس  لا شعورس  منٛز  نیکی  تہٕ  بدی  ہٕنٛز  فرق،  رٕتِس  تہٕ  خرابس  منٛز  فرق،  تہٕ  رٕژَر  چُھ  رٕژَر،  شر  چُھ  شر،  امہِ  قسمٕکۍ  احساس  ترٛٲوِمٕتۍ۔  ترٛییٚم  یہِ  زِ  انسان  سٕنٛدِ  رٕتہِ  تہٕ  خراب  مستقبلُک  دار  و  مدار  چُھ  اَتھ  پٮ۪ٹھ  زِ  أمِس  اندر  یِم  تمیزٕکۍ،  اِرادٕکۍ  تہٕ  فٲصلٕکۍ  طاقت  اللہ  تعالیٰ ہن  تھٲوِمٕتۍ  چھِ،  تِم  استعمال  کٔرِتھ  کتھ  أکِس  چُھ  سُہ  پننہِ  نفس کیو  رٕتیٚو  تہٕ  بُرٕ  رُجحانَو  منٛزٕ  وۅتلاوان  تہٕ  کتھ  چُھ  دَباوان۔




  دوٚیِمِس  حصس  منٛز  چھےٚ  قومِ  ثمودٕچ  تواریخی  مثال  پیش  کٔرِتھ  رسالتٕچ  اہمیت  سمجھاونہٕ  آمٕژ۔  رسول  چُھ  دُنیا ہس  منٛز  اَمہِ  موجوٗب  سوزنہٕ  یِوان  زِ  یُس  رٕژرُک  تہٕ  بُرٲئی  ہُنٛد  اِلہٲمی  علم  خداین  انسان  سٕنٛدِس  فطرتس  منٛز  تھوومُت  چُھ۔  سُہ  چُھنہٕ  بجاے  خۅد  انسان  سٕنٛدِ  ہدایت  خٲطرٕ  کٲفی  کینٛہہ۔  اَتھ  بِناہس  پٮ۪ٹھ  کٔر  اللہ  تعالیٰ ہن  اَمہِ  فطری  علمہِ  کہ  مددٕ  خٲطرٕ  انبیا  علیہ  السلامن  پٮ۪ٹھ  واضح  تہٕ  صاف  صاف  وحی  نٲزل  تاکہِ  تِم  وَنن  لُکن  کھوٗلِتھ  زِ  نیکی  کیا  چھےٚ  تہٕ  بدی  کیا  چھےٚ۔  اَمی  قسمُک  اکھ  نبی،  حضرت  صالح  علیہ  السلام  ٲسۍ  قومِ  ثمودس  کُن  سوزنہٕ  آمٕتۍ۔  مگر  سُہ  قوم  اوس  پننہِ  نفس چہِ  بُرٲئی  منٛز  غرق  سپدِتھ  تیوٗتاہ  بُتھۍ  پُھیٛر  بنیومُت  زِ  تٔمۍ  کوٚر  تِمن  انکار  تہٕ  اَمیُک  نتیجہِ  درٛاو  ٲخر  کار  یہِ  زِ  سورُے  قوم  آو  تباہ  کٔرِتھ  ترٛاونہٕ۔




  ثمودُک  یہِ  قصہٕ  ﴿ییٚمہِ  وقتہٕ  بوزناونہٕ  اوس  آمُت﴾  مکس  اندر  ٲسۍ  تَمہِ  وقتہٕ  تِمے  حالات  یِم  قوم  ثموٗدن  حضرت  صالح  علیہ  السلامس  پٲدٕ  ٲسۍ  کٔرِمٕتۍ۔  اَمہِ  موجوٗب  اوس  تِمن  حالاتن  منٛز  یہِ  قصہٕ  بوزناوُن  بجاے  خۅد  اہلِ  مکن  سمجھاونہٕ  خٲطرٕ  کٲفی  زِ  ثموٗدٕچ  یہِ  تواریخی  مثال  کِتھہٕ  پٲٹھۍ  چھےٚ  تِمن  پٮ۪ٹھ  چسپاں  سپدان۔


Heading: نٲزِل سپدنُک زمانہٕ
Text:
  اَمیُک  مضمون  چُھ  سورۂ  شمسَس  سٍتۍ  تیوٗتاہ  ہِشر  تھاوان  زِ  یِم  دۅشوَے  سوٗرٕہ  چِھ  اکھ  أکِس  تفسیر  باسان۔  اکٲے  کتھ  چھےٚ  یۅسہٕ  سوٗرۂ  شمسَس  منٛز  اکہِ  طریقہٕ  چھےٚ  سمجھاونہٕ  آمٕژ  تہٕ  یَتھ  سوٗرس  منٛز  چھےٚ  دوٚیِمہِ  طریقہٕ۔  اَمہِ  نِشہِ  چُھ  اندازٕہ  سپدان  زِ  یِم  دۅشوَے  چِھ  قریب  قریب  أکِسٕے  زمانس  اندر  نٲزِل  گٔمٕتۍ۔


Heading: موضوع تہٕ مضمون
Text:
  اَمیُک  موضوع  چُھ  زندگی  ہٕنٛزن  مختلف  وَتن  ہٕنٛز  فرق،  یُہُنٛد  انجام  تہٕ  نتیجن  ہُنٛد  اختلاف  بیان  کرُن۔  مضمون  کہ  لحاظہٕ  چُھ  یہِ  سُوٗرٕہ  دۅن  حصن  پٮ۪ٹھ  مشتمل۔  گۅڈنِیُک  حصہٕ  چُھ  آغازٕ  پٮ۪ٹھہٕ    آیت  11  ہس  تام،  تہٕ  دوٚیُم  حصہٕ  چُھ  آیت  12  پٮ۪ٹھہٕ  ٲخرس  تام۔




  گۅڈنِکِس  حصس  منٛز  چُھ  سارِوٕے  برونٹھ  یہِ  وَننہٕ  آمُت  زِ  انسٲنی  زُریٲژ  ہٕنٛدۍ  افراد،  قوم  تہٕ  جمٲعژ  یۅسہٕ  تہِ  سعی  تہٕ  عمل  دُنیاہس  منٛز  کران  چِھ،  تِمہٕ  چھےٚ  لٲزِماً  پننہِ  اخلاقی  نوعیت  کہ  لحاظہٕ  تِتھے  پٲٹھۍ  مختلف  یِتھہٕ  پٲٹھۍ  دۅہ  چُھ  رٲژ  نِشہِ  تہٕ  نَر  چُھ  مادس  نِشہِ  مختلف۔  اَمہِ  پتہٕ  چِھ  قرآن  کیٚن  مختصر  سوٗرَن  ہٕنٛدِ  عام  اندازِ  بیان  مطٲبق  ترٛے  اخلٲقی  خصوصیتہٕ  اکہِ  نوعیت  چہِ،  تہٕ  ترٛےٚ  اخلٲقی  خصوصیتہٕ  دوٚیِمہِ  نوعیت  چہِ  سعی  تہٕ  عملہِ  ہٕنٛدِ  اکہِ  وسیع  مجموعہٕ  منٛزٕ  کٔڑِتھ  بطور  نموٗنہٕ  پیش  کرنہٕ  آمژٕ۔  گۅڈنِکۍ  قسمٕکۍ  خصوصیات  چِھ  یِم  زِ  انسان  دِیہِ  مال،  خدا  ترسی  تہٕ  پرہیزگٲری  کرِ  اختیار  تہٕ  رٕژرس  مانہِ  رٕژَر۔  دوٚیِمہِ  قسمٕکۍ  خصوصیات  چِھ  یِم  زِ  سُہ  کرِ  بخل،  خداے  سٕنٛز  رضا  تہٕ  ناراضگی  ہٕنٛزِ  فکرِ  نِشہِ  سپدِ  بےٚ  پرواہ،  تہٕ  رٕژِ  کتھہِ  کرِ  انکار۔  پتہٕ  چُھ  آمُت  وننہٕ  زِ  یِم  زٕہ  طرزِ  عمل  یِم  نَنہِ  وانہٕ  اَکھ  أکِس  نِشہِ  مختلف  چِھ،  یِم  چھِنہٕ  پننیٚو  نتیجو  ہٕنٛدِ  اعتبارٕ  ہرگز  تہِ  ہِوِی،  بلکہ  یوٗتاہ  یِم  پننِس  نو  عیتس  منٛز  متضاد  چھِ،  تیوٗتاہ  چِھ  یِم  پننیٚن  نتیجن  منٛز  تہِ  متضاد۔  گۅڈنِکِس  طرزِ  عملس  یُس  تہِ  شخص  یا  جماعت  اختیار  کرِ،  اللہ  تعالیٰ  کرِ  تِہِنٛدِ  خٲطرٕ  زندگی  ہٕنٛز  صاف  تہٕ  سِٔیز  وَتھ  سہل،  اَتھ  حدس  تام  زِ  أمۍ  سٕنٛدِ  خٲطرٕ  بنہِ  نیکی  کرٕنۍ  آسان  تہٕ  بدی  کرٕنۍ  بنہِ  مشکل۔  وۅنۍ  یُس  تہِ  دوٚیِمِس  طرزِ  عملس  اختیار  کرِ،  اللہ  تعالیٰ  کرِ  أمۍ  سٕنٛزِ  وَکھرٕ  تہٕ  سخت  وَتہِ  سہل،  یَتھ  حدس  تام  زِ  أمۍ  سٕنٛدِ  خٲطرٕ  بنہِ  بدی  آسان  تہٕ  نیکی  مشکل۔




  دوٚیِمِس  حصس  منٛز  تہِ  چُھ  اَمی  اختصارٕ  سان،  ترٛےٚ  حقیقتہٕ  بیان  آمژٕ  کرنہٕ۔  اکھ  یہِ  زِ  اللہ  تعالیٰ  ہن  چُھنہٕ  انسان  دُنیا  کِس  یتھ  امتحان  گاہش  منٛز  بےٚ  خبر  ترٛوومُت  کینٛہہ  بلکہ  چُھ  تٔمۍ  یہِ  وَنُن  پننہِ  مَٹہِ  روٚٹمُت  زِ  زندگی  ہٕنٛزن  مختلف  وَتن  منٛز  کۅسہٕ  چھےٚ  سٔیز  وَتھ۔  دوٚیِم  حقیقت  چھےٚ  یہِ  بیان  آمٕژ  کرنہٕ  زِ  دُنیا  تہٕ  ٲخرت  دۅشۅٕنۍ  ہُنٛد  مٲلِک  چُھ  صرف  اللہ  تعالیٰ۔  توٚہۍ  منگِو  دُنیا،  سُتہٕ  میلیو  تٔمۍ  سٕے  نِشہِ،  تہٕ  توٚہۍ  منگِو  ٲخرت  تَمیُک  دِنہٕ  وول  تہِ  چُھ  سُے۔  یہِ  فٲصلہٕ  کرُن  چھےٚ  تۅہیہِ  پنٕنۍ  کٲم  زِ  توٚہۍ  کیا  منگوِتَس۔  ترٛیِیم  حقیقت  چھےٚ  یہِ  بیان  کرنہٕ  آمٕژ  زِ  یُس  بدبخت  اَتھ  رٕژرس  انکار  کرِ  یُس  رسول  تہٕ  کتابہِ  ہٕنٛدِ  ذریعہ  پیش  کرنہٕ  چُھ  یِوان،  تَس  خٲطرٕ  چُھ  وُہوُن  نار  تیار۔  تہٕ  یُس  خدا  ترس  انسان  پوٗرٕ  بےٚ  غرضی  سان  محض  پننِس  رب  سٕنٛز  رضا  جوئی  خٲطرٕ  پنُن  مال  رٕژِ  وَتہِ  اندر  خرچ  کرِ،  تٔمۍ  سُنٛد  رب  گژِھہ  تس  رٲضۍ  تہٕ  تس  دِیہِ  تیوٗتاہ  زِ  سُہ  سپدِ  خۅش۔


Heading: نٲزِل سپدنُک زمانہٕ
Text:
  اَمہِ  کہ  مضمون  نِشہِ  چُھ  صاف  پَے  لگان  زِ  یہِ  چھُ  مکہ  معظمہ  کِس  ابتدٲئی  دَورس  منٛز  نازل  گوٚمُت۔  روایتو  نِشہِ  تہِ  چُھ  معلوم  سپدان  زِ  کینٛژھس  کالس  اوس  وحی  نٲزل  سپدنُک  سلسلہٕ  بند  گوٚمُت  ییٚمہِ  وجہ  کِنۍ  حضور  صلی  اللہ  علیہ و سلم  سخت  پریشان  ٲسۍ  سپٕدۍ مٕتۍ  تہٕ  بار  بار  اوس  تِمن  یہِ  اندیشہ  لاحق  سپدان  زِ  خبر  مےٚ  ما  چُھ  تیُتھ  کانٛہہ  قصور  سپُدمُت  ییٚمہِ  کِنۍ  میون  رب  مےٚ  ناراض  چُھ  گوٚمُت  تہٕ  تٔمۍ  چُھنس  بہٕ  ترٛوومُت۔  اَتھ  پٮ۪ٹھ  آو  تِمن  اطمینان  دِنہٕ  زِ  وحی  ہٕنٛدِ  نٲزل  سپدنُک  سلسلہٕ  اوس  نہٕ  کُنہِ  ناراضگی  ہٕنٛدِس  بُنیادس  پٮ۪ٹھ  رُکاونہٕ  آمُت،  بلکہ  ٲس  اَتھ  منٛز  سۅے  مصلحت  یۅسہِٕ  روشن  دۅہ  پتہٕ  رٲژ  ہُنٛد  سکوٗن  طٲری  کرنس  منٛز  آسان  چھےٚ،  یعنی  وحی  ہٕنٛز  تیز  روشنی  اگر  تۅہیہِ  پٮ۪ٹھ  برابر  روزِہا  پیوٚان  تیٚلہِ  ہیٚکہٕ  ہَن  نہٕ  اعصاب  اَتھ  برداشت  کٔرِتھ،  اَمہِ  موجوب  آو  منٛز  باگ  وقفہٕ  دِنہٕ  تاکہ  تۅہیہِ  میلہِ  سکون۔  یہِ  کیفیت  ٲس  حضور  صلی  اللہ  علیہ و سلمن  پٮ۪ٹھ  نبوت  کِس  ابتدٲئی  دورس  منٛز  پیش  آمٕژ  ییٚلہِ  زن  وُنہِ  تِمن  وحی  ہٕندِ  نٲزل  سپدنٕچ  شدت  برداشت  کرنُک  عادت  اوس  نہٕ  سپُدمُت،  اَمہِ  موجوٗب  چُھ  مٔنٛزۍ  مٔنٛزۍ  وقفہٕ  دِیُن  ضروری  آسان۔  اَمہِ  پتہٕ  ییٚلہِ  حضور  صلی  اللہ  علیہ و سلمن  یہِ  بار  برداشت  کرنُک  صبر  پٲدٕ  سپُد،  پتہٕ  روٗز  نہٕ  طویل  وقفہٕ  دِنٕچ  ضرورت۔


Heading: موضوع تہٕ مضمون
Text:
  اَمیُک  موضوع  چُھ  حضور  صلی  اللہ  علیہ و سلمس  دِلاسہٕ  دِیُن  تہٕ  مقصد  چُھ  سۅ  پریشٲنی  دوٗر  کرٕنۍ  یۅسہٕ  وحی  نٲزل  سپدنُک  سلسلہٕ  بند  گژھنہٕ  کِنۍ  تِمن  سپٕز۔  سارِوٕے  برونٹھ  چُھ  روشن  دۅہُک  تہٕ  رٲژ  ہٕنٛدِ  سکوٗنُک  قسم  ہٲوِتھ  تِمن  صلی  اللہ  علیہ و سلمن  اطمینان  دِنہٕ  آمُت  زِ  تُہٕنٛدۍ  ربن  چِھو  نہٕ  ہرگز  تہِ  توٚہۍ  ترٲوِمٕتۍ  تہٕ  نَہ  چُھ  سُہ  تۅہیہِ  ناراض  سپُدمُت۔  اَمہِ  پتہٕ  چھےٚ  تِمن  خۅش  خبر  دِنہٕ  آمٕژ  زِ  اسلٲمی  دعوت  کِس  ابتدٲئی  دورس  منٛز  یِمن  شدید  مشکلاتن  ہُنٛد  مقابلہٕ  تۅہیہِ  کرُن  چُھ  پیوٚان،  یہِ  چھےٚ  بس  کینٛژھن  دۅہن  ہٕنٛز  کتھ۔  تُہٕنٛدِ  خٲطرٕ  روزِ  پرٛتھ  کانٛہہ  یِنہٕ  وول  دَور  گۅڈنِکہِ  دَورٕ  نِشہِ  بہتر  بنان،  تہٕ  وُنہِ  آسہِ  نہٕ  تیوٗت  ژیر  گوٚمُت  زِ  اللہ  تعالیٰ  ترٛاوِ  تۅہیہِ  پٮ۪ٹھ  پننیٚن  نوٲزِشن  تہٕ  بخشِشن  ہُنٛد  باران  ییٚمہِ  سٍتۍ  توٚہۍ  خۅش  سپدِو۔  قرآن  کیو  واضح  پیشن  گوٗیِیَو  منٛزٕ  چھےٚ  یہِ  اکھ  پیشن  گوئی  یۅسہٕ  حرف  بہ  حرف  پتہٕ  پوٗرٕ  گٔیہِ۔




  اَمہِ  پتہٕ  چھُ  اللہ  تعالیٰ  پننِس  حبیب  صلی  اللہ  علیہ و سلمس  فرماوان  زِ  تۅہیہِ  کیازِ  گٔیو  یہِ  پریشٲنی  لاحق  زِ  اَسہِ  چِھو  توٚہۍ  ترٲوِمٕتۍ  تہٕ  أسۍ  چِھو  تۅہیہِ  ناراض  گٔمٕتۍ۔  أسۍ  ہے  تُہٕنٛدِ  زیٚنہٕ  گرِ  پٮ۪ٹھہٕ  تۅہیہِ  پٮ۪ٹھ  مہربٲنِیہِ  کران  روٗدِمٕتۍ  چِھ،  توٚہۍ  ٲسِو  یتیم  زامٕتۍ،  اَسہِ  کوٚر  تُہٕنٛدِ  رَچھنٕچ  تہٕ  خبر  گیری  ہُنٛد  بہترین  انتظام،  توٚہۍ  ٲسِو  وَتہِ  نِشہِ  ناوٲقف،  اَسہِ  ہٲوٕو  تۅہیہِ  وَتھ،  توٚہۍ  ٲسِو  نادار،  اَسہِ  بنٲوِو  مالدار۔  یِمہٕ  سارے  کتھہٕ  چھےٚ  صاف  ونان  زِ  توٚہۍ  چِھو  گۅڈٕہ  پٮ۪ٹھے  سٲنۍ  منظورِ  نظر،  تہٕ  سون  فضل  و  کرم  چُھ  مستقل  طور  تۅہیہِ  پٮ۪ٹھ  شاملِ  حال۔




  ٲخرس  پٮ۪ٹھ  چُھ  اللہ  تعالیٰ  ہن  نبی  صلی  اللہ  علیہ و سلمس  فرموومُت  زِ  یِم  احسانات  اَسہِ  تۅہیہِ  پٮ۪ٹھ  چِھ  کٔرِمٕتۍ،  تِہِنٛدِس  جوابس  منٛز  کیا  برتاو  گژِھہ  تُہُنٛد  خداے  سٕنٛدٮ۪ن  خلقن  سٍتۍ  آسُن،  تہٕ  سانیٚن  نعمتن  ہُنٛد  شکر  کِتھہٕ  پٲٹھۍ  گژِھہ  ادا  کرنہٕ  یُن۔


Heading: نٲزِل سپدنُک زمانہٕ
Text:
  اَمیُک  مضمون  چُھ  سورۂ  ضحٰی ہس  سٍتۍ  تیوٗتاہ  رَلان  زِ  یِم  دۅشوَے  سوٗرٕہ  چِھ  قریب  قریب  أکِسٕے  زمانس  تہٕ  ہِویٚن  حالاتن  منٛز  نٲزل  باسان  گٔمٕتۍ۔  حضرت  عبد  اللہ  بن  عباس  رضی  اللہ  تعالیٰ  عنہ  چِھ  فرماوان  زِ  یہِ  سُورٕہ  چُھ  والضحٰی  پتہٕ  مکہ  معظمس  منٛز  نٲزل  سپُدمُت۔


Heading: موضوع تہٕ مضمون
Text:
  اَمیُک  مقصد  تہِ  چُھ  رسول  اللہ  صلی  اللہ  علیہ و سلمن  دِلاسہٕ  دیُن۔  اسلٲمی  دعوتُک  آغاز  کرانٕے  یِمن  حالاتن  ہُنٛد  اچانک  مقابلہٕ  کرُن  پیٚوو،  تِمن  ہُنٛد  اندازٕہ  اوس  نہٕ  تِمن  صلی  اللہ  علیہ و سلمن  نبوت چہِ  زندگی  برونٛہہ۔  اسلامُک  تبلیغ  شروع  کرٲنۍ  بنیاو  سُہ  معاشرٕہ  وُچھان  وُچھان  تِمن  صلی  اللہ  علیہ و سلمن  دشمن  یُس  تِمن  سٮ۪ٹھاہ  عزت  چو  نظرو  وُچھان  اوس۔  اگرچہِ  وارٕہ  وارٕہ  تِمن  صلی  اللہ  علیہ و سلمن  حالاتن  ہُنٛد  مقابلہٕ  کرنُک  عادت  گوٚو،  البتہٕ  ابتدٲئی  زمانس  منٛز  اوس  یہِ  تِمن  صلی  اللہ  علیہ و سلمن  خٲطرٕ  سٮ۪ٹھاہ  دِل  شکن،  أتھۍ  بِناہَس  پٮ۪ٹھ  آو  تِمن  دِلاسہٕ  دِنہٕ  خٲطرٕ  گۅڈٕہ  سوٗرٕہ  ضحٰی  نٲزل  کرنہٕ  تہٕ  اَمہِ  پتہٕ  سپُد  یہِ  سوٗرٕہ  نٲزِل۔




  اَتھ  منٛز  چُھ  اللہ  تعالیٰ ہن  تِمن  صلی  اللہ  علیہ و سلمن  سارِوٕے  برونٛہہ  یہِ  ووٚنمُت  زِ  اَسہِ  چھےٚ  تۅہیہِ  ترٛے  بجہِ  نعمتہٕ  عطا  کرِمژٕ  یِہِنٛزِ  موجودگی  منٛز  کانٛہہ  وجہ  چُھنہٕ  زِ  توٚہۍ  روٗزِو  دل  شکستہٕ ۔  اکھ  چھےٚ  شرح  صدرٕچ  نعمت۔  دوٚیِم  چھےٚ  یہِ  نعمت  زِ  اَسہِ  وول  سُہ  گوٚب  بار  تُہٕندیو  شانو  پیٹھہٕ  یُس  نبوت  برونٛہہ  تۅہیہِ  کمر  اوس  گوٚبراوان۔  ترییم  رفعِ  ذکر  ﴿ناماوٲری  ہٕنز﴾  نعمت۔




  اَمہِ  پتہٕ  چھُ  ربِ  کاینات  پننِس  بندس  تہٕ  رسول  صلی  اللہ  علیہ و سلمس  اطمینان  دِوان  زِ  مشکلاتن  ہُنٛد  یہِ  دَور،  یَتھ  سٍتۍ  تۅہیہِ  مقابلہٕ  چُھ  پیٚوان  کرُن،  چُھنہٕ  کانٛہہ  زِ  یوٗٹھ  دَور  کینٛہہ  بلکہ  چُھ  اَتھ  تنگی  سٍتۍ  سٍتۍ  فرٲخی  ہُنٛد  دَور  تہِ  سٍتۍ  سٍتۍ  پکان۔  یہِ  چھےٚ  سۅے  کتھ  یۅسہٕ  سوٗرٕہ  کِس  ﴿ژوٗرِمِس  تہٕ  پوٗنٛژِمِس  آیتس  منٛز  فرماونہٕ  آمٕژ  ٲس﴾۔




  ٲخرس  پٮ۪ٹھ  چُھ  حضور  صلی  اللہ  علیہ و سلمن  ہدایت  فرماونہٕ  آمُت  زِ  ابتدٲئی  دَورچَن  یِمن  سختی یِن  ہُنٛد  مقابلہٕ  کرنُک  طاقت  ہیٚکہِ  تۅہیہِ  منٛز  اَکی  چیزٕ  سٍتۍ  پٲدٕ  سپدِتھ،  تہٕ  سُہ  چُھ  یہِ  زِ  ییٚلہِ  توٚہۍ  پننیٚو  آورِیارَو  نِشہِ  فارغ  ٲسِو،  تَمہِ  ساعتہٕ  گژِھہ  عبادت  کِس  مشقتس  تہٕ  ریاضتس  منٛز  مشغول  سپدُن،  تہٕ  پرٛتھ  چیزٕ  نِشہِ  بے  نیاز  سپدِتھ  پننِس  ربس  کُن  ظۅن  پِھرُن۔


Heading: نٲزِل سپدنُک زمانہٕ
Text:
  قتادہ  چِھ  ونان  زِ  یہِ  سورٕہ  چُھ  مدنی۔  ابنِ  عباس  رضی  اللہ  عنہ ہَن  نِشہِ  چِھ  زٕہ  قُول  منقول۔  اکھ  یہِ  زِ  یہِ  چُھ  مکی،  تہٕ  بیاکھ  یہِ  زِ  یہِ  چُھ  مدنی۔  البتہٕ  علماہن  ہٕنٛز  اکثریت  چھےٚ  اَتھ  مکی  قرار  دِوان،  تہٕ  اَمہِ  کہ  مکی  آسنٕچ  نٔنۍ  علامت  چھےٚ  یہِ  زِ  اَتھ  شہرس  منٛز  چِھ  مکہ  خٲطرٕ،  ھذَا  البَلدِ  الاَمِین  ﴿یہِ  پُر  اَمن  شہر﴾  الفاظ  ورتاونہٕ  آمٕتۍ۔  ظٲہر  چُھ  زِ  اگر  اَمیُک  نزول  مدینس  اندر  سپُدمُت  آسہِ  ہا،  تیٚلہِ  ہیٚکہِ  ہا  نہٕ  مکہ  خٲطرٕ   یہِ  شہر   ونُن  صحیح  ٲسِتھ  کینٛہہ۔  اَمہِ  علاوٕہ  چُھ  سوٗرٕہ  کِس  مضمونس  پٮ۪ٹھ  غور  کرنہٕ  سٍتۍ  باسان  زِ  یہِ  چُھ  مکہ  معظمہ  کیٚو  ابتدٲئی  نٲزل  گٔمتیٚو  سوٗرَو  منٛزٕ۔


Heading: موضوع تہٕ مضمون
Text:
  اَمیُک  موضوع  چُھ  جزا  تہٕ  سزاہُک  اثبات۔  اَمہِ  غرضہٕ  خٲطرٕ  چُھ  سارِوٕے  برونٛٹھ  جلیل  القدر  انبیاہن  ہٕنٛدٮ۪ن  ظہور  کیٚن  مقاماتن  ہُنٛد  قسم  ہٲوِتھ  فرماونہٕ  آمُت  زِ  اللہ  تعالیٰ  ہن  چُھ  انسان  بہترین  ساختس  پٮ۪ٹھ  پٲدٕ  کوٚرمُت۔  اگرچہِ  یہِ  حقیقت  دوٚیِمیٚن  جاین  قرآن  مجیدس  منٛز  مختلف  طریقو  بیان  چھےٚ  کرنہٕ  آمٕژ۔  مثلاً  کُنہِ  جایہِ  چُھ  فرماونہٕ  آمُت  زِ  انسان  بنوو  خداین  زمینس  پٮ۪ٹھ  پنُن  خلیفہ  تہٕ  فرشتن  دِیتُن  تس  برونٛٹھہٕ  کنہِ  سجدٕہ  کرنُک  حکم  ﴿ البقرہ 30 تا 34،  الانعام  165،  الاعراف  11،  الحجر  29، 28، النمل  26، ص   71  تا  73﴾  کُنہِ  جایہِ  آو  فرماونہٕ  زِ  انسان  سپُد  اللہ  تعالیٰ  سٕنٛدِ  تَمہِ  امانتُک  حٲمل  ییٚمیُک  بار  تُلنُک  طاقت  زمین  و  آسمانس  تہٕ  پہاڑن  اوس  نہٕ  ﴿الاحزاب:  72﴾  کُنہِ  جایہِ  آو  فرماونہٕ  زِ  اَسہِ  بخُش  بنی  آدمس  عزت  تہٕ  پننیٚن  واریاہن  مخلوقاتن  پٮ۪ٹھ  کٔرٕس  فضیلت  عطا  ﴿بنی  اسرائیل:  70﴾  البتہ  چُھ  یَتھ  جایہِ  خصوصی  طور  انبیاہن  ہٕنٛدٮ۪ن  ظہور  کیٚن  مقاماتن  ہُنٛد  قسم  کھیٚتھ  یہِ  فرماوُن  زِ  انسان  چُھ  بہترین  ساختس  پٮ۪ٹھ  پٲدٕ  کرنہٕ  آمُت،  یہِ  معنی  تھاوان  زِ  انسٲنی  زُرِیاتس  چھےٚ  تیژاہ  بہترین  ساخت  عطا  کرنہٕ  آمٕژ  زِ  اَتھ  اندر  چھِ  نبوت  بلند  ترین  منصبٕکۍ  حٲمل  لُکھ  پٲدٕ  سپٕدمٕتۍ  ییٚمہِ  کھۅتہٕ  تھوٚد  منصب  خداے  سٕنٛدِس  بیٚیہِ  کُنہِ  مخلوقس  نصیب  چُھنہٕ  سپُدمُت۔




  اَمہِ  پتہٕ  چُھ  یہِ  وَننہٕ  آمُت  زِ  انسانن  منٛز  چھِ  زٕہ  قسم  لبنہٕ  یِوان،  اکھ  تِم  یِم  بہترین  ساختس  پٮ۪ٹھ  پٲدٕ  سپدنہٕ  پتہٕ  بُرٲئی  کُن  مٲیل  چھِ  گژھان  تہٕ  اخلٲقی  پستی  اندر  ؤسۍ  ؤسۍ  چھِ  تَتھ  انتہاہس  واتان،  ییٚمہِ  بۅن  نہٕ  بیٚیہِ  کانٛہہ  ؤسۍ  پایہِ  مخلوق  آسان  چُھ،  دوٚیِم  تِم  یِم  ایمان  تہٕ  صالح  عملہِ  ہٕنٛز  وَتھ  رٔٹِتھ  اَمہِ  گراوٹہٕ  نِشہِ  بچان  چھِ،  تہٕ  تَتھ  بُلند  مقامس  پٮ۪ٹھ  چھِ  قٲیِم  روزان  یُس  تِہِنٛدِس  بہترین  ساختس  پٮ۪ٹھ  پٲدٕ  سپدنُک  لٲزمی  تقاضہٕ  چُھ۔




  ٲخرس  پٮ۪ٹھ  چُھ  اَمہِ  امرِ  واقعی  نِشہِ  یہِ  استدلال  کرنہٕ  آمُت  زِ  ییٚلہِ  انسانن  اندر  یِم  زٕہ  الگ  الگ  تہٕ  اکھ  أکِس  نِشہِ  بالکل  مختلف  قسم  چھِ،  تیٚلہِ  کِتھہٕ  پٲٹھۍ  ہیٚکہِ  عملن  ہٕنٛدِ  جزاہُک  انکار  کرنہٕ  یِتھ۔  انجام  اگر  دۅشوٕنۍ  ﴿قسمہٕ کیٚن  انسانن﴾  یکسان  آسہِ،  تیٚلہِ  چُھ  اَمیُک  معنی  یہِ  زِ  خداے  سٕنٛزِ  خدٲئی  منٛز  چُھنہٕ  کانٛہہ  انصاف۔  حالانکہ  انسٲنی  فطرت  تہٕ  انسان  سٕنٛز  عام  عقل  چھےٚ  یہِ  تقاضہٕ  کران  زِ  یُس  شخص  تہِ  حٲکم  آسہِ  سُہ  کٔرِن  انصاف۔  پتہٕ  کِتھہٕ  پٲٹھۍ  یِیہِ  یہِ  تصور  کرنہٕ  زِ  خداے،  یُس  سارِوٕے  حٲکِمو  کھۅتہٕ  بوٚڈ  حٲکِم  چُھ،  سُہ  کیا  کرِنہٕ  انصاف۔


